
PREFAŢĂ 


În cuvântul de debut la prefața celei de a doua ediţii a cărţii 
Initiation ă la critique textuelle du Nouveau Testament, Christian 
Bernard-Amphoux remarca faptul că a scrie un manual, nu este 
niciodată un lucru simplu: el trebuie să fie, în acelaşi timp, şi 
simplu şi complet. 

Când o asemenea afirmaţie vine din partea unei persoane cu 
experienţă, cartea de față poate să pară unora, drept o încercare 
îndrăzneață din partea mea. Admit că este aşa, căci subiectul de 
care se ocupă este extrem de vast şi complex. Având ca punct de 
plecare câteva pagini cu notițe mai vechi asupra formării 
Canonului Noului Testament, prezenta lucrare este rodul muncii 
susținute de cercetare pe care am desfăşurat-o timp de 
aproximativ un an. Un timp scurt, dacă ținem seama că marea 
majoritate a cărţilor de acest gen reprezintă de obicei rezultatul 
anilor de studiu competent al unor profesori de Noul Testament, de 
pe la diverse instituţii de învățământ teologic superior. Vreau să 
precizez însă faptul că nu am pretenţia de a fi scris ceva de o 
valoare apropiată lucrărilor scrise deja pe acest subiect. 

Prima întrebare fundamentală la care mă văd nevoit să 
răspund, este aceea privitoare la motivul demersului meu. Când 
există o asemenea abundență de carte creştină, de toate genurile 
(comentarii biblice, istorii ale creştinismului, studii tematice, cărți 
de eseu creştin şi chiar şi cărți cu schiţe de predici), de ce mai era 
nevoie de încă una? Am remarcat adesea că în primele rânduri, 
fiecare autor încearcă să-şi justifice imboldul de a scrie. Se aruncă 
astfel „vina” pe prieteni, pe colegi, pe împrejurări, etc. Am să încerc 
şi eu, aşadar, să mă justific. Ca să fiu „sistematic”, trebuie să 
recunosc că am avut trei motive principale care m-au determinat 
să scriu ceea ce am scris. 

Gândul de a scrie „ceva” despre Noul Testament, m-a încercat 
pentru întâia oară prin anii 1997-1998, pe când mă străduiam să 
predau disciplina extraordinară intitulată Introducere în Noul 
Testament, în cadrul Seminarului Liceal Penticostal din Arad. La 
cursurile pregătite atunci „din mers”, sursă de documentare mi-a 
fost cartea lui Ernst Aebi, Scurtă introducere biblică, o carte relativ 
bună pentru vremea respectivă. Totuşi, în timpul orelor de curs am 


15 


simţit uneori nevoia de a avea un material mai adecvat nivelului 
şcolii, şi m-am întrebat cum ar fi să-mi pregătesc un curs propriu. 
Ştiam că ar fi necesar un curs care să cuprindă şi informaţii mai 
ample privind chestiunile introductive generale ale Noului 
Testament. Am început prin a-mi aduna informaţii generale, în 
sensul acesta. Anumite motive, pe care nu le voi discuta aici, m-au 
făcut să abandonez temporar ideea. Am reluat-o, aproximativ zece 
ani mai târziu, departe de ţară, în Montreal, Canada, atunci când, 
printre lucrurile aduse din țară, am regăsit notițele respective. 
Acestea, îmbogăţite cu informaţii oferite de multe lucrări găsite 
aici, mi-au furnizat imboldul necesar începutului. 

Un al doilea motiv prin care încerc să-mi justific demersul, 
este acela că am ajuns la concluzia că în literatura teologică 
evanghelică din România, s-a scris destul de puţin în acest 
domeniu. Există unele lucrări traduse din autori de expresie 
engleză, care ar putea fi considerate Introduceri în studiul Noului 
Testament, şi ele sunt fără îndoială, utile, însă nu ştiu să existe ceva 
scris de autori români din denominaţiunile evanghelice. Astfel, am 
găsit lucrarea Privire de ansamblu asupra Noului Testament, 
semnată de M. C. Tenney, o lucrare care conţine unele elemente 
caracteristice unei Introduceri, iar la scriitori din rândurile 
ortodoxiei, aş menţiona cartea domnului preot-profesor dr. Stelian 
Tofană, Introducere în studiul Noului Testament, o lucrare amplă 
(şi regret că dispun doar de primul volum al acestei lucrări, cel 
care se ocupă de textul şi de Canonul Noului Testament), dar care 
nu ne reprezintă îndeajuns pe noi, evanghelici. 

În sfârşit, un al treilea motiv pe care l-aş invoca, este unul de 
suflet. Atunci când, în toamna anului 1995 mi s-a propus să lucrez 
ca profesor în cadrul Seminarului Liceal Penticostal din Arad, şi 
mai apoi, în toamna anului 2000, când am fost solicitat să activez 
ca profesor-asistent, în cadrul Facultăţii de Teologie Penticostală 
Betania din Arad, mi s-a acordat o încredere deosebită. Încredere 
pe care am trădat-o, probabil, prin plecarea mea din ţară, în 
noiembrie 2002, deoarece aici, în Canada, munca mea în domeniul 
cercetării teologice este, practic, încheiată. Aici, singura mea 
alternativă este slujirea pastorală. Prin lucrarea de faţă încerc 
aşadar, să-mi achit o datorie de onoare faţă de cei ce mi-au 
acordat încrederea lor, oferindu-mi oportunitatea să mă implic 
pentru o vreme, în învăţământul teologic penticostal din România. 
Când spun acest lucru, îi am în vedere pe fraţii din conducerea 
Comunităţii Penticostale Regionale Arad, precum şi pe cei din 
bordul de conducere al Facultăţii Betania, Arad. 

A doua întrebare fundamentală la care ar trebui, probabil, să 
răspund, este aceea privitoare la cei cărora am avut în vedere să 

mă adresez. Cui i-ar putea folosi o asemenea carte? Cărui segment 
din mulţimea cititorilor români, mă adresez eu? 

Mai întâi, trebuie să spun că a fost în intenția mea ca, în 
limita posibilităţilor personale, să pregătesc un material ajutător 
pentru fraţii mei slujitori ai Cuvântului şi ai amvonului, cărora le 
simt lipsa aici, departe de ţară. Unii dintre ei nu au avut 
oportunitatea de a urma cursurile unei şcoli de teologie, însă au 
dorința de a se familiariza cu unele discipline care se studiază în 
cadrul unor asemenea instituţii. Nădăjduiesc ca prin lucrarea de 
faţă să le pot pune la îndemână o parte din informațiile pe care le- 
ar fi primit, dacă ar fi participat la cursuri. 

Apoi, m-am gândit la studenţii de la teologie, printre care m- 
am numărat şi eu între anii 1991-1995. Am simţit adesea nevoia 
unor surse de documentare, atunci când am fost pus în situația de 
a pregăti o lucrare de seminar, sau chiar la pregătirea lucrării de 
licenţă. În acest moment, va trebui să recunosc că iniţial, am avut 
intenția de a pregăti această carte sub forma unui curs auxiliar 
pentru şcoli de teologie, însă am devenit destul de repede realist, 
înțelegând că nu voi putea atinge standardele academice impuse 
unui asemenea curs. 

Nu în ultimul rând, i-am avut în vedere pe iubitorii de carte 
creştină, în general. I-am întâlnit printre rafturile librăriilor 
creştine din Arad şi din Bucureşti, precum şi pe la standurile cu 
carte creştină organizate cu diferite ocazii, însă sunt încredinţat că 
această sete după cartea creştină, se regăseşte la creştinii din toate 
oraşele României. Specialiştii vor găsi, de bună seamă, că pe 
alocurea am fost cam superficial, însă eventualele sugestii îmi vor 
fi de mare folos în îndreptarea neajunsurilor prezentei lucrări. Voi 
fi recunoscător tuturor celor ce prin observaţiile, sfaturile şi 
sugestiile lor constructive, vor contribui la îndreptarea 
neajunsurilor lucrării de față. 

A treia posibilă întrebare importantă ar fi legată de 
contribuția autorului la dezvoltarea subiectului luat în discuție. Ce 
aduce nou lucrarea de faţă, în raport cu celelate lucrări scrise pe 
aceeaşi temă? Încercând să răspund la o asemenea întrebare, aş 
putea menţiona câteva elemente de noutate, care nu apar în alte 
Introduceri, sau dacă apar totuşi, sunt doar menţionate tangential. 
Un astfel de exemplu ar fi introducerea unui capitol cu informații 
generale despre traducerea textului Noului Testament, în vremea 
Reformei, în principalele limbi europene. 

De asemenea, la secțiunea dedicată circumstanțelor sociale 
ale vremii Noului Testament, majoritatea autorilor de 
„Introduceri” se limitează la a prezenta clasele sociale şi 
raporturile dintre ele, fără a spune ceva despre statutul bărbatului 

şi al femeii în societatea antică târzie, perspectiva asupra familiei, 
etc., aspecte nu lipsite de importanţă. 

Am mai inclus şi un capitol în care am abordat pe scurt, 
scrierile care au fost temporar incluse în Canonul Noului 
Testament, precum şi pe cele care au fost admise cu întârziere în 
Canon. În ceea ce priveşte pe cele din a doua categorie, am 
menţionat pricipalele motive care au generat ezitări, precum şi 
data aproximativă a acceptării lor în Canon. 

Tot cu titlu de „noutate” aş mai putea menţiona rândurile 
privitoare la aportul unor reprezentanţi ai Umanismului la 
dezvoltarea studiului textului Noului Testament, în vremea 
premergătoare Reformei şi în primii ani ai acesteia. De obicei, în 
Introducerile la studiul Noului Testament, acest aport este ignorat. 

Nu în ultimul rând, aş mai exemplifica elementele de noutate 
din lucrarea de faţă menţionând secțiunea dedicată prezentării 
genurilor literare întâlnite în scrierile Noului Testament. Evident, 
este vorba despre o prezentare foarte sumară deoarece literatura 
creştină primară, intră doar tangential în sfera noastră de interes. 

În sfârşit, o a patra interogaţie majoră privitoare la această 
lucrare, ar putea fi cea privitoare la perspectiva din care a fost 
scrisă ea. Reprezintă ea punctul de vedere al unei denominațiuni 
anume, sau este inter-confesională? Altfel spus, am fost oare 
subiectiv, sau am fost obiectiv, în demersul meu? 

Am încercat să abordez câteva din aspectele specifice legate 
de studiul Noului Testament, dintr-o perspectivă evanghelică, fără 
a fi totuşi, dogmatic. Nu am folosit în text, termeni ca penticostal, 
baptist, adventist, etc., deoarece nu am simţit că ar fi necesari în 
prezentarea subiectului. Dacă totuşi apar uneori termeni ca 
ortodox sau catolic, aceştia sunt folosiți cu precădere cu sensul de 
credinţa dreaptă, tradiţională, şi respectiv, general, universal. Acolo 
unde, în text, termenii amintiţi sunt folosiţi cu referire la ramurile 
creştinismului istoric, care poartă nume similare, am precizat 
acest lucru. 

În demersul meu, am căutat să consult atât autori 
aparţinând curentului teologic conservator evanghelic, cât şi 
autori aparţinând curentului teologic liberal. Am ajuns la 
concluzia că asupra acestui subiect s-a scris mult, în mod deosebit 
în limba germană, şi apoi în limba engleză. Există lucrări de o 
intontestabilă valoare, care s-au păstrat ca lucrări de referinţă în 
domeniu, atât în denominaţiunile istorice, cât şi în cele protestante 
sau neo-evanghelice. Am găsit idei valoroase atât la unii, cât şi la 
alţii, după cum am găsit şi interpretări evident tributare 
dominaţiunii din care făcea parte autorul respectiv. În exploatarea 
surselor de documentare, am încercat să fiu echi-distant (lista mea 
bibliografică poate dovedi lucrul acesta). 

Trebuie totuşi să admit că nu am acordat suficientă atenţie 
autorilor din rândurile Bisericii Ortodoxe, a căror contribuţie la 
studiul Noului Testament, nu poate fi trecută cu vederea. Motivul 
acestei carenţe nu trebuie să fie înțeles ca o ignoranță sau ca o 
atitudine tendențioasă din partea mea, ci mai degrabă ca o 
consecință a  insuficienţei bibliografiei aparţinând Bisericii 
Ortodoxe, disponibile aici, în Canada, insuficiență de care se fac 
vinovate în general, mediile teologice occidentale. 

Un sfat remarcabil am primit de la Callimachus, eruditul 
funcţionar al Bibliotecii din Alexandria. I se atribuie lui o maximă 
potrivit căreia, o carte mare, este o mare pacoste. Din acest motiv, 
m-am văzut nevoit să las deoparte informaţii care ar fi supra- 
dimensionat lucrarea de faţă. În multe locuri, m-am rezumat la a 
indica autori sau a menţiona titluri de lucrări care pot fi 
consultate, în vederea aprofundării unor aspecte conexe. 

Astfel, pe lângă capitole dedicate în mod obişnuit formării 
Canonului Noului Testament (circumstanţele istorice, culturale, 
religioase sau sociale ale vremii respective), am inclus capitole 
complementare cum ar fi formarea limbii Noului Testament 
(particularităţile acesteia), traduceri ale Noului Testament în 
vremea Reformei în mai multe limbi europene, principalele surse 
de documentare în munca de reconstituire a textului original al 
Noului Testament, problema  coruperii textului, problema 
raporturilor dintre Evangheliile sinoptice, istoria tipăririi textului 
grecesc al Noului Testament, critica biblică şi textul Noului 
Testament, etc. 

Având în vedere complexitatea subiectului, precum şi 
cantitatea uriaşă a informaţiilor conexe (extrem de multe lucrări 
de specialitate), m-am văzut nevoit să mă limitez la abordarea 
istoriei textului şi a Canonului Noului Testament, urmând ca într- 
un volum viitor, daca va voi Dumnezeu, să mă ocup şi de 
introducerile specifice fiecărei cărţi din Canonul Noului Testament. 
O propunere, în acest sens, mi-a fost deja formulată, din partea 
unora dintre cei ce au văzut manuscrisul prezentei lucrări. 

Pentru realizarea acestei lucrări, Îi sunt mai întâi dator cu 
mulțumiri, lui Dumnezeu, Care m-a chemat la mântuire şi la 
slujire. Sunt întrutotul de acord cu John R. W. Stott, care spunea că 
s-ar cuveni să fim mai mulţumitori lui Dumnezeu faţă de cât 
suntem de obicei, pentru faptul că ne-a dat Cuvântul Său scris!. Nu 
s-a scris şi nu se va mai scrie vreo altă carte ca şi Cuvântul Său. 

În al doilea rând sunt recunoscător familiei mele, soției şi 
copiilor mei, care au făcut tot ceea ce le-a fost posibil, pentru ca eu 
să pot avea timpul necesar cercetării. A fost necesar să-mi împart 


! În cuvântul introductiv la cartea sa intitulată Să cunoaştem Biblia 

timpul între familie, slujirea pastorală, un serviciu part-time şi 
munca de cercetare, în condiţiile deloc uşoare ale acomodării într- 
o societate de adopție. Admit că nu întotdeauna am dat dovadă de 
înţelepciune în chivernisirea timpului oferit. 

Un alt cuvânt de mulţumire aş vrea să îndrept spre profesorii 
de la Institutul Teologic Penticostal din Bucureşti, pentru că au 
trezit în mine pasiunea pentru studiul teologiei, şi mi-au fost pilde, 
în multe privinţe. Mă simt îndatorat atât faţă de generaţia veche 
de profesori (Trandafir Sandru, Bulgăr Emil, Cristian Vasile 
Roske, Alexie Vamvu, Pandrea Teodor, Rodney Frend, etc.), cât şi 
generaţiei mai recente (prof. conf. Dr. John Tipei, Mureşan Ioan, 
Crişan Ioan, etc.). Tuturor, un gând de recunoştinţă. 

De mare însemnătate în formarea mea, au fost şi anii 
petrecuţi la Seminarul Liceal Penticostal din Arad, şi mai apoi, la 
Facultatea de Teologie Penticostală Betania din acelaşi oraş. 
Cuvinte de mulțumire aş vrea să adresez profesorilor acestei şcoli, 
şi în mod deosebit, fratelui dr. Mot Ghiocel, decanul instituției.. 

Mulţumiri sunt dator să adresez de asemenea, şi fraţilor 
pastori cu care am colaborat în România. Ar fi necesară o lungă 
listă de nume aici, însă voi specifica doar câteva: fratele Borlovan 
Cornel, fratele Tipei-Riviş Pavel, fratele Moise Ardelean, fratele 
Dănuţ Crişan, etc. 

Mă simt îndatorat faţă de dr. Amar Djaballah, decanul 
Facultăţii de Teologie Evanghelică, din cadrul Universităţii 
Concordia, Montreal, Canada, deoarece mi-a îngăduit accesul la 
biblioteca instituţiei pe care o coordonează. Aşa se face că am 
dispus de materiale de documentare pe care nu le-aş fi găsit în altă 
parte. În acelaşi timp, aş vrea să mulțumesc şi fratelui Valentin 
Teodoreanu, secretarul Facultăţii mai sus menţionate. 

O contribuție însemnată la finalizarea acestei lucrări, a avut 
prietenul şi fratele meu, Leonardo Diaconu, mai întâi pentru 
încurajările sale repetate, şi mai apoi pentru observaţiile de ordin 
lingvistic, făcute cu delicateţe, asupra diferitelor versiuni 
intermediare ale acestui material. 

Lucrarea aceasta n-ar fi văzut lumina tiparului fără sprijinul 
financiar al unor fraţi, iubitori de carte creştină, din Austria şi 
Canada. Sprijinul lor este cu atât mai important, cu cât vine într- 
un moment marcat de dificultăţi economice pe plan mondial. Le 
sunt profund recunoscător şi Îl rog pe Dumnezeu să le 
răsplătească. 

N-aş putea dedica această modestă lucrare altcuiva decât 
Aceluia despre care vorbeşte Noul Testament pe fiecare filă a sa, 
adică Domnului nostru Isus Hristos. 


Iosif Feher 

IMPORTANȚA ȘI NECESITATEA 
STUDIERII ACESTUI SUBIECT 


Paradoxal, deşi este evident că nici un alt set de scrieri nu a 
mai avut o influenţă atât de semnificativă, de benefică şi de 
profundă asupra evoluţiei civilizaţiei umane, în general, şi a celei 
apusene, în special, pe cât au avut scrierile care alcătuiesc Noul 
Testament, totuşi nici un alt set cunoscut de scrieri nu a mai 
provocat un atât de mare volum de muncă de discreditare sau 
subminare, din partea adversarilor. 

Dacă în antichitatea târzie, în primele trei secole creştine, 
adversari le-au fost când autorităţile romane, când filosofiile şi 
religiile concurente creştinismului, şi dacă în perioada Evului Mediu 
au fost acoperite de negurile ignoranței, în ultimele patru veacuri, 
adversarii lor cei mai subtili au provenit mai cu seamă din rândurile 
celor care şi-au pus şi erudiţia şi raţiunea, în slujba concepţiilor 
raționalismului ateist sau a celor din sfera umanismului. 

Trăim astăzi într-o societate cu puternice preocupări de 
secularizare. Mai cu seamă în societatea occidentală, valorile 
creştine sunt abandonate, criticate, ridiculizate. Se încearcă în mod 
conştient, elaborat şi consecvent, să se discrediteze perspectiva 
creştină asupra probemelor existenţiale. Creştinătatea însăşi, 
frământată de tot felul de schisme, dovedeşte faţă de scrierile Noului 
Testament, o atitudine tot mai mult caracterizată de lipsă de 
reverență. Creştinismul din epoca post-modernă, în cea mai mare 
parte a sa, pare să fie gata să sacrifice concepţiile sale conservatoare 
asupra scrierilor biblice, de dragul acceptării din partea societăţii. 

Şi parcă în ciuda contestatarilor lor de circumstanţă sau din 
convingere, şi în ciuda a tot ceea ce s-a spus şi s-a scris critic despre 
ele, după aproximativ două milenii de la data scrierii lor, aceste 
scrieri continuă să sfătuiască, să îndrepte, să influenţeze pozitiv, să 
modeleze caracterul şi să transforme viaţa a milioane şi milioane de 
oameni, cu o autoritate neştirbită. 

Poziţia centrală pe care au dobândit-o în evoluţia gândirii 
umane, nu a fost ceva de conjunctură, chiar dacă uneori s-a susţinut 
aceasta, ci ceva câştigat pe drept, şi de pe această poziţie, nimeni şi 


21 


nimic nu le va putea detrona, întrucât cugetarea umană nu a mai 
prins asemenea gânduri înalte, iar slova scrisă nu a mai cunoscut 
nimic de o asemenea valoare. 

Acest set de scrieri creştine, după cum în general se ştie, au 
fost scrise independent unele de altele, de către autori diferiţi (opt 
sau nouă la număr, în funcţie de autorul epistolei către evrei), din 
motive diferite, la date diferite şi în locuri diferite. Ele au circulat 
pentru o scurtă vreme independent unele de altele, însă au ajuns 
relativ repede, să fie puse împreună într-o listă care a devenit fixă, 
limitată, şi care avea să primească numele de Canon al Noului 
Testament. Lucrul acesta nu s-a realizat dintr-o dată, după cum se 
ştie, ci a fost rezultatul unui proces istoric în care, elementul uman 
şi elementul divin au colaborat armonios. 

Canonul Noului Testament cuprinde aşadar, un număr de 27 
de scrieri sacre, scrieri care s-au impus încă de timpuriu în viaţa 
Bisericii, şi care reglementează viaţa şi închinarea omului. Atunci 
când au fost scrise, ele au circulat pentru o vreme, în mod 
independent. Pe la sfârşitul primului secol creştin, după cum vom 
vedea, ele erau cunoscute în sânul comunităţilor creştine, pe o arie 
foarte largă, de la Babilon, în Est, şi până la marginile vestice ale 
Europei. Printr-un proces care a durat aproximativ trei secole, ele au 
ajuns să fie aşezate într-o colecţie unică, fixă, aşa cum o avem astăzi. 

Comunitățile creştine de la vremea respectivă, au acordat 
acestor scrieri o atenţie deosebită, aşezându-le valoric, alături de 
scrierile Vechiului Testament, şi folosindu-le în actul închinării şi al 
edificării spirituale. În secolele următoare, atitudinea comunităţilor 
creştine faţă de aceste scrieri a rămas constantă. Valoarea lor 
spirituală este şi astăzi la fel de mare ca şi la data redactării lor. 

Trebuie să spunem însă că aceste scrieri pe care astăzi le 
considerăm canonice, nu au fost nicidecum singurele scrieri ale 
comunităţilor creştine ale vremii. Pe lângă scrierile canonice, mai 
există o serie de scrieri numite „patristice”, precum şi foarte multe 
scrieri care nu aparţin nici Canonului şi nici literaturii patristice. 
Aceste scrieri au fost numite „apocrife”. Totuşi, numărul scrierilor 
canonice este foarte limitat, în raport cu ceea ce s-a scris în perioada 
respectivă. 

O scurtă trecere în revistă a acestor scrieri apocrife, apărute în 
primele patru secole creştine, atestă că avem de-a face cu un extrem 
de bogat şi variat material literar, constând în Evanghelii, epistole, 
apocalipse sau „fapte...”, adică exact genurile literare întâlnite în 
scrierile canonice, a căror copie fidelă s-au dorit a fi. 

Am limitat aici, perioada luată în discuţie, la primele patru 
secole creştine, nu pentru că scrierea cărţilor apocrife s-ar fi oprit 
brusc aici (de fapt, după cum vom vedea, scrierea lor a continuat 
multe secole după această limită), ci pentru faptul că secolele al II- 

lea şi al III-lea d.Hr. au fost cele mai prolifice în acest domeniu, iar 
în secolul al IV-lea d.Hr., Canonul îşi atinsese forma definitivă. 

Este evident deci, că deşi s-a scris foarte mult, s-a acceptat 
puţin ca fiind autoritativ. Din raţiuni pe care le vom discuta pe 
parcurs, s-a constatat că nu toate aceste scrieri cu caracter creştin 
pot avea parte de o egală recunoaştere şi apreciere: cele mai multe 
nu au fost incluse în ceea ce numim astăzi generic, Canonul Noului 
Testament. Biserica a operat o selecţie riguroasă, în urma căreia a 
rezultat acest Canon. Putem anticipa spunând că această selecţie a 
devenit tot mai riguroasă, pe măsură ce Biserica devenea conştientă 
de importanţa acestui Canon, în formă fixă. 

În ceea ce priveşte acest proces de selecţie, nu se poate pune 
problema intervenţiei elementului politic (aşa cum au avansat 
ipoteze, unii cercetători mai liberali în gândire), şi nici a manifestării 
unui subiectivism aservit scopurilor eclesiastice. A fost vorba mai 
degrabă de o selecţie justă, fundamentată pe criterii obiective şi 
făcută într-un spirit de discernământ matur. 

Problema alcătuirii Canonului Noului Testament revine mereu 
în atenţia creştinătăţii. În această problemă, probabil, fiecare 
generaţie de creştini se confruntă mai devreme sau mai târziu, cu 
întrebări care nu pot fi trecute cu vederea. Una dintre acestea este 
legată de autenticitatea scrierilor canonice. Se ridică întrebarea dacă 
aceste scrieri sunt cu adevărat, ceea ce se afirmă despre ele. 

Mai mult decât atât, aproape fiecare religie majoră susţine că 
posedă un set de scrieri sacre, inspirate supranatural. În ce fel, 
scrierile Noului Testament, le sunt superioare acestora ? Şi nu în 
ultimul rând, care ar trebui să fie atitudinea creştinului de azi, faţă 
de descoperirile arheologiei biblice, materializate prin multele 
manuscrise creştine care nu au fost incluse în canonul biblic ? 

Discuţiile teologice asupra scrierilor canonice ale Noului 
Testament, cu referiri frecvente la formarea Canonului, au devenit 
mai ample şi mai presante, mai cu seamă începând din secolele XVI 
— XVII, şi au atins apogeul în secolele următoare, odată cu apariţia 
unor discipline noi, în domeniul cercetării teologice. Ne referim la 
discipline cum ar fi critica textuală, critica formei, critica sursei, etc., 
care au propus noi metode de abordare în studiul acestor scrieri. 

Există cercetători care, dintr-un motiv sau altul, pun la 
îndoială credibilitatea acestor scrieri canonice, sau valoarea lor 
spirituală. Uneori este vorba despre teologi care se îndoiesc fie de 
caracterul inspirat al unora dintre ele, fie de autenticitatea lor, fie de 
integritatea textelor. Folosind metode de cercetare împrumutate din 
alte domenii, şi acordând raţiunii umane un credit mult prea mare, 
aceşti teologi abordează într-un spirit tot mai critic textele Noului 
Testament şi propun teorii care uneori frizează absurdul: conflicte 
presupuse între apostoli, conflicte între iudeo-creştini şi creştinii 

proveniţi dintre neamuri, împrumuturi de idei sau concepte din 
religii pre-creştine, ete 

N-am fi deloc exageraţi dacă am spune că, mai cu seamă în 
ultimele două secole, critica biblică a devenit tot mai mult „critică” şi 
tot mai puţin „biblică”. S-a ajuns astfel, să se conteste aproape total 
inspiraţia biblică, limitele tradiţionale ale Canonului, autenticitatea 
scrierilor biblice, datarea lor tradiţională, existenţa istorică a lui 
Isus, minunile sau învăţăturile Mântuitorului, etc. 

Alteori este vorba despre teologi care, într-un spirit 
“modernist” sau deschis, sunt gata să accepte ca autoritative, şi alte 
scrieri care provin din aceeaşi perioadă istorică sau din secolele 
următoare apariţiei creştinismului, şi au un caracter creştin. În 
opinia multora dintre ei, textele Noului Testament s-au impus 
asupra celorlalte scrieri apocrife, din cauza sau cu ajutorul 
elementului politic. 

Este adevărat că cercetările arheologice din secolul al XX-lea, 
au scos la iveală multe scrieri cu caracter religios. Amintim, spre 
exemplu, cele trei grupe distincte de descoperiri, cunoscute sub 
numele generic de „manuscrisele de la Qumran”, sau descoperirile 
de la Nag-Hammadi, din Egipt, în anul 1946-1947. Întrebarea care 
se ridică este următoarea: aceste descoperiri aduc modificări în ceea 
ce priveşte studiul scrierilor Noului Testament ? 

Emile Puech, ca să cităm una dintre opiniile formulate în 
această direcţie, afirmă că „încă de la primele publicări ale 
manuscriselor de la Marea Moartă, s-a văzut că acestea deschideau 
un câmp nou pentru studiul originilor creştinismului: ele permit o 
mai bună cunoaştere a curentelor religioase ale iudaismului 
palestinian, din mijlocul cărora şi-a putut lua avânt noua religie”2. 
Un optimism asemănător dovedeşte K. Stendahl, în The Scrolls and 
the New Testament, carte publicată în 1957. El declară că „aceste 
descoperiri de la Marea Moartă au adus o foarte mare contribuţie în 
a lumina multe puncte întunecate până acum, cu privire la 
condiţiunile, circumstanţele şi cadrul în care s-au petrecut cele 
descrise de evanghelii. Ele vor continua şi de aici înainte, pentru 
multă vreme, fără îndoială, să aducă lumină la studierea Noului 
Testament într-un mod fascinant şi, deseori, cu totul neaşteptat”. 

În opinia noastră, aceste descoperiri nu au adus atât mari 
schimbări în ceea ce priveşte studiul scrierilor Noului Testament, pe 
cât se susţine. Problema sinoptică a continuat să fie o enigmă, 
datarea scrierilor canonice nu a cunoscut modificări, gramatica 
limbii Noului Testament a rămas aceeaşi, iar în ceea ce priveşte 
„fascinaţia”, aceasta este o problemă absolut subiectivă. 


? Originile creştinismului, pag. 150. 

Manuscrisele de la Marea Moartă, în număr de peste 800, se 
prezintă într-o stare fragmentară, doar câteva dintre ele (vreo zece) 
fiind destul de bine prezervate. Reconstituirea lor a necesitat timp şi 
mai ales, profesionalism. Metoda reconstituirii, aşa-numita „metoda 
Stegemann” a oferit cercetătorilor o nouă sursă de documentare în 
ceea ce priveşte Vechiul Testament, cu precădere. Aproape toate 
fragmentele manuscriselor de la Qumran sunt păstrate astăzi în 
Muzeul Rockefeller, din Ierusalim. 

Celelalte manuscrise pe care le-am menţionat, documentele de 
la Nag-Hammadi, sunt scrieri aparţinând curentelor gnostice, şi 
oferă cercetătorilor texte ale unor lucrări care erau cunoscute 
anterior doar din fragmente preluate din alte scrieri. 

Munca traducătorilor, asupra acestora din urmă, avea să 
ateste că aceste scrieri aveau importanţă atât în domeniul 
arheologiei, cât şi în cel al religiei creştine, unele dintre acestea fiind 
semnate chiar cu nume de apostoli. Acest lucru a făcut ca ele să aibă 
parte de o atenţie deosebită. Atunci însă, când aceste scrieri au fost 
comparate atent cu scrierile canonice, s-a dovedit că valoarea 
dogmatică sau spirituală a acestora este evident inferioară scrierilor 
canonice. Pe lângă aceasta, se observă că abundă în erori de tot felul, 
şi adeseori promovează idei care vin în evident conflict cu învăţătura 
sănătoasă a Bibliei. 

Aceste descoperiri au generat noi şi lungi prilejuri de discuţii 
teologice asupra listei scrierilor care au fost incluse în Canonul 
Noului Testament. S-a avansat chiar, ideea potrivit căreia Canonul 
Noului Testament este în permanenţă, verificabil şi perfectibil. 

Pe lângă provocarea lansată de descoperirirle argeologice 
amintite (care nu sunt nicidecum puţine), se mai adaugă noile 
informaţii oferite de studiile critice recente făcute asupra unor 
versiuni care nu au fost suficient explorate de către cercetătorii din 
secolul al XVIII-lea şi al XIX-lea, etc. Toate aceste informaţii se cer 
verificate, validate şi luate în considerare. 

În sfârşit, în prima parte a secolului al XX-lea, au mai fost 
aduse la adresa adepților poziţiilor conservatoare, acuzaţii potrivit 
cărora teoriile lor sunt perimate, tributare tradiţiei, inadecvate 
pentru cercetarea modernă, ştiinţifică, asupra scrierilor Noului 
Testament, etc. 

Au fost atacate rând pe rând, doctrina inspiraţiei biblice, 
perspectiva conservatoare asupra formării Canonului Noului 
Testament, autenticitatea şi paternitatea scrierilor canonice, etc. 
Probabil, cea mai puternică bătălie s-a dat în jurul doctrinei 
inspiraţiei biblice, iar dintre scrierile Noului Testament, cele mai 
puternic atacate au fost Evangheliile. 

Înțelegerea procesului istoric şi religios care a avut ca rezultat 
Canonul Noului Testament, aşa cum îi cunoaştem noi astăzi, este 

foarte important deoarece dovedeşte discernământul spiritual 
remarcabil pe care l-au avut primele comunităţi creştine, atunci 
când s-au pronunţat asupra acestei probleme extrem de importante. 
Încă o dată se dovedeşte că problema Canonului, nu este una 
periferică, ci este o problemă centrală a teologiei creştine. 

Dincolo de acest aspect, mai mult doctrinar, dogmatic, există 
şi un aspect practic: acela de a ne asigura că aceste scrieri sunt 
vrednice de crezare, şi ne putem fundamenta pe ele întreaga trăire şi 
închinare. Cunoaşterea acestui proces de formare a canonului, cu 
toate problemele şi dificultăţile pe care le-a întâmpinat, ne oferă 
garanţia că el nu s-a desfăşurat la voia întâmplării, ci a fost călăuzit 
de Duhul Sfânt. 

Simplificând puţin lucrurile, putem spune că încă foarte 
devreme în istoria creştinismului, două orientări majore au polarizat 
creştinătatea: una a fost „conservatorismul” sau „tradiţionalismul”, 
iar cealaltă a fost „modernismul!” sau „liberalismul”. Cea dintâi s-a 
caracterizat printr-o reverență sănătoasă faţă de Scriptură, dar a fost 
acuzată frecvent în ultima vreme de lipsă de nivel academic, în 
vreme ce a doua s-a caracterizat prin repetate încercări de 
subminare a autorităţii Scripturii, fără a oferi altceva valoros în 
schimb, decât nesfârşite căutări. 

Tot ceea ce vom prezenta în continuare, este prezentat de pe o 
poziţie conservatoare. Suntem deschişi pentru dialog constructiv şi 
suntem de acord să luăm în considerare opinii şi teorii care reflectă 
alte puncte de vedere decât ale noastre, cu condiţia ca acestea să fie 
sprijinite cu argumente adecvate. Totuşi, nu s-a descoperit, nu s-a 
dovedit şi nu s-a impus încă nimic care să scoată această opinie (pe 
care o numim conservatoare) în afara atenţiei şi a consideraţiei 
cercetătorilor sinceri. Descoperirile recente ale arheologiei biblice 
nu numai că nu luptă împotriva poziţiei, ci mai degrabă contribuie la 
întărirea poziţiei acesteia. 

Credem cu tărie că Duhul Sfânt a fost direct implicat atât în 
procesul redactării cărţilor canonice, prin inspiraţie, cât şi în cel al 
selecţiei scrierilor Noului Testament, folosindu-se oameni şi 
împrejurări. Credem cu tărie, că nici o carte purtând pecetea 
inspiraţiei divine, nu a rămas pe dinafară, şi nici o carte lipsită de 
inspiraţie divină nu a fost păstrată în Canon. 

Ca şi creştini evanghelici, în esenţă conservatori, noi 
considerăm că nici o altă scriere din afara Scripturii, oricât ar fi ea 
de spirituală, nu are valoare de „scriptură” şi nu poate fi aşezată 
dogmatic alături de Scriptură. Tradiţiei creştine îi recunoaştem 
valoarea şi importanţa, însă nu o punem pe picior de egalitate cu 
Scriptura. Credem în egală măsură, că orice altă scriere s-ar mai 
descoperi, şi orice nume ar purta aceasta, Canonul Noului 
Testament trebuie să rămână aşa cum este. „Conservatorismul” 

nostru are la temelie, argumente obiective. Acest „trebuie” este 
sprijinit de descoperirile arheologice de dată recentă. 

Suntem de acord că există multe scrieri în literatura patristică, 
vrednice a fi citite, unele chiar edificatoare, însă autorii lor au fost 
oameni supuşi greşelilor, şi prin urmare nu tot ceea ce este cuprins 
în aceste scrieri, are valoare autoritativă. Singură Biblia, nu greşeşte 
în nimic din ceea ce afirmă. Orice scriere, din literatura patristică 
sau din afara ei, indiferent cum s-ar numi autorul ei, o vom cântări 
în lumina Bibliei, şi numai în lumina Bibliei. 

Ca un fapt semnificativ am putea aminti aici adoptarea în 
cadrul lucrărilor Conciliului de la Trent (1545-1563), a scrierilor 
numite Apocrifele Vechiului Testament, în Canonul biblic. Această 
acceptare este însă subiect de suspiciune pentru cercetători, din mai 
multe motive. Mai întâi, este evident faptul că aceste scrieri au fost 
incluse, pentru a fi folosite împotriva lui Martin Luther. Este foarte 
posibil ca ele să fi rămas în continuare în afara Canonului biblic, 
dacă nu ar fi fost „incidentul Luther” (pentru Biserica Romano- 
Catolică, Luther a reprezentat un „incident”). Apoi, dintre multele 
apocrife ale Vechiului Testament, au fost acceptate doar acele scrieri 
apocrife care slujeau intereselor eclesiastices. 

Cea mai mare problemă care se ridică în privinţa acestor 
apocrife este faptul că timp de aproximativ 1.400 de ani, oamenii lui 
Dumnezeu, le-au privit ca apocrife, deci ne-canonice. Augustin, 
Ieronim, Alcuin de York, Toma d'Aquino, etc. le-au privit ca atare. 
Întrebarea este: când s-a greşit? Înainte de a fi canonizate, sau după 
ce au fost canonizate? Sau altfel spus, au fost greşiţi Augustin, 
Ieronim, Alcuin şi Toma, considerându-le necanonice, sau au greşit 
cei de la Trent, incluzându-le în Canon? Deoarece este limpede că 
nu pot avea toţi dreptate. Asupra unor aspecte discutabile privind 
modul introducerii scrierilor  deutero-canonice în Vechiul 
Testament, vom mai reveni la locul potrivit. 

În acelaşi timp, trebuie să precizăm că împărtăşim asupra 
subiectului tratat, o perspectivă evanghelică, deşi ocazional am 
folosit unii termeni care sunt specifici denominaţiunilor „istorice”. 
Astfel, vor fi întâlniți uneori, termeni ca preot, act liturgic, ete. În 
ceea ce priveşte preoţia, suntem de aceeaşi părere cu Watson E. 
Mills, care sublinia faptul că „în Biserica creştină, preoţia nu apare 
decât târziu, după perioada apostolică. În afară de o referinţă destul 
de discutabilă identificată în scrierile lui Ignaţiu, termenul nu pare 
să fi fost aplicat la slujitori creştini până în jurul anului 200 d.Hr.”4 . 


3 Se ştie că lista canonică alexandrină conţinea 14 sau 15 scrieri adiţionale, 
dispersate printre cele 39 de scrieri general acceptate, însă au fost acceptate de către 
Biserica Romano-Catolică doar 11 sau 12 asemenea scrieri. 

+ The New International Dictionary of the Christian Church, pag. 802. 

Atunci când vorbim despre act liturgic, înțelegem de fapt, 
forma pe care au căpătat-o serviciile creştine de închinare. Simple, 
în a doua jumătate a secolului I şi în cea mai mare parte a secolului 
al II-lea d.Hr., aceste servicii au început să fie, în secolele 
următoare, tot mai complexe şi mai fastuoase. Secolul al IV-lea a 
adus cele mai mari „noutăţi” în închinarea creştină, din cauza 
intrării masive a închinătorilor încă păgâni, în biserici. 

Ca fapt istoric, procesul formării Canonului biblic este un fapt 
finalizat. Încrederea pe care noi o acordăm Scripturii, este pe deplin 
justificată, deoarece chiar şi analiza critică (uneori foarte dură) la 
care au fost supuse scrierile canonice, a pus în lumină autenticitatea 
acestora şi credibilitatea lor, precum şi caracterul lor unic. 

Textul Noului Testament, în forma pe care o avem astăzi la 
dispoziţie, este autentic, credibil şi inspirat. Alterările textuale de 
care a avut parte în procesul multiplicării repetate, au fost 
îndepărtate în marea lor majoritate, prin munca neobosită a 
cercetătorilor. 

Având în vedere faptul că Noul Testament reprezintă apogeul 
revelaţiei divine, credem că atunci „când vorbeşte Noul Testament, 
vorbeşte Duhul Sfânt”. Adeseori se pierde din vedere acest aspect 
extrem de important, şi aceste scrieri sunt privite ca scrierile lui 
Pavel, Petru, Ioan sau Luca. Din acest motiv, credem cu tărie că 
Biserica, în general, şi creştinul în particular, trebuie să-şi 
revizuiască mereu atitudinea faţă de această carte sfântă. 

Noul Testament aduce o înţelegere mai profundă a lucrurilor 
despre care Vechiul Testament vorbeşte prin simboluri şi 
prototipuri. Daniel Brânzei observa că „Vechiul Testament, în cele 
patru mari capitole ale lui (organizaţional, istoric, filosofic şi 
profetic) este o carte de (1) ceremoniale ne-explicate, (2) scopuri 
neatinse, (3) căutări fără răspuns şi (4) profeţii neîmplinite”s. Noul 
Testament este cartea împlinirilor tuturor acestor lucruri. 

Dacă mai ţinem seama şi de faptul că Noul Testament este 
singura noastră sursă credibilă de cunoaştere a vieţii, lucrării 
mântuitoare şi a învățăturilor Mântuitorului nostru, devine evident 
că această remarcabilă culegere de scrieri, este vrednică de toată 
prețuirea noastră. Iar dacă la toate aceastea, mai adăugăm şi faptul 
că pe paginile Noului Testament ne sunt oferite standardele vieţii 
creştine, înţelegem importanţa acestei cărţi nu-şi are egal, printre 
toate celelalte cărţi. 


5 În cartea „O revărsare de viață”, pag. 10. 

1. 
NOȚIUNI INTRODUCTIVE 


1.1. Definirea, scopul şi delimitarea 
disciplinei de studiu. Ramuri conexe. 


Domeniul de studiu al teologiei creştine este astăzi foarte vast, 
şi din acest motiv, el a fost împărţit în patru secţiuni majore, bine 
delimitate: teologia biblică, teologia istorică, teologia sistematică şi 
teologia practică. Fiecare dintre aceste patru secţiuni cuprinde 
discipline înrudite între ele, între care există strânse conexiuni. 
Introducerea în studiul Noului Testament face parte din secţiunea 
întâi, adică din ramura teologiei biblice, mai exact din disciplina 
intitulată Studiul Noului Testament. 

Într-un mod specific, disciplina aceasta se ocupă în prezent, cu 
problemele legate de originea scrierilor Noului Testament (stabilirea 
paternităţii şi a autenticităţii lor, a datei şi a locului redactării, a 
destinatarilor iniţiali), cu procesul de colectare şi punere laolaltă a 
scrierilor Noului Testament (alcătuirea  Canonului) şi de 
transmiterea textului acestora. 

O privire atentă asupra acestei discipline scoate în evidență 
faptul că ea însumează patru domenii diferite dar complementare: 
studiul critic, studiul istoric, studiul exegetic şi studiul teologic al 
Noului Testament. Atunci când ne ocupăm de introducerea în 
studiul Noului Testament, avem în vedere studiul critic şi studiul 
istoric al scrierilor canonice nou-testamentale. În lucrările teologice 
de specialitate, introducerea la studiul Noului Testament a fost 
numită specific „Isagogie”6. 


ê Numele disciplinei vine de la termenul grecesc síicayoyh (introducere) folosit 
pentru întâia oară de către Adrian, în secolul al V-lea. 

Scopul pentru care se studiază această disciplină este unul 
preponderent apologetic. Doctrina creştină îşi are izvoarele în 
scrierile Noului Testament, chiar dacă nici cele ale Vechiul 
Testament nu sunt lăsate deoparte. Studiem această disciplină 
pentru a ne cunoaşte temeincia crezului, şi pentru a fi în măsură să 
răspundem adecvat celor care ne acuză că suntem ba dogmatici, ba 
subiectivi, ba tributari unor concepţii învechite. 

Adeseori, creştinul sincer a fost acuzat că a acceptat prea uşor 
tradiţii sau doctrine cum ar fi învăţătura despre inspiraţia Scripturii, 
despre ineranţa ei, despre infailibilitatea ei, etc. Această judecată 
critică este în realitate, nefondată. Studiul introductiv în Noul 
Testament ne va furniza temelia fermă a credinţei noastre, deoarece 
va dovedi că scrierile după care ne călăuzim în închinare şi trăire, 
sunt cu adevărat vrednice de această consideraţie. 

Într-o anumită măsură este adevărat faptul că nu fiecare 
creştin în parte a fost preocupat să examineze credibilitatea istorică 
a scrierilor biblice, şi nici măcar pe cele ale Noului Testament, care 
stau la temelia principiilor vieţii creştine. Au existat însă cercetători 
sinceri şi competenţi care au făcut acest lucru, iar rezultatele muncii 
lor sunt elocvente, confirmând că încrederea pe care creştinul şi-o 
pune în aceste 27 de scrieri, nu este lipsită de temei, şi nu este un act 
de naivitate. 

Cele mai dese şi mai subtile atacuri au fost îndreptate 
împotriva Evangheliilor canonice. Aparentele divergențe dintre ele, 
au oferit adversarilor adevărului revelat, motivul de a le pune sub 
semnul întrebării. Dar oare sunt întemeiate aceste demersuri? În 
opinia noastră, nu! 

Cităm în acest sens, cuvintele lui Gordon D. Fee şi Douglas 
Stuart, doi eminenţi specialişti în probleme de hermeneutică biblică: 
„un anumit tip de învăţaţi au deformat această stare de lucruri, aşa 
încât să sugereze că nimic din ce se găseşte în Evanghelii, nu este 
demn de crezare. Dar nu trebuie să tragem o asemenea concluzie. 
Învăţaţi la fel de competenţi, au demonstrat veridicitatea istorică a 
materialelor din Evanghelii”. 

Suntem conştienţi că orice disciplină de studiu îşi are limitele 
proprii. Nici cele din domeniul Teologiei nu pot să facă excepţie. 
Suntem de acord cu ceea ce spunea Moise în vechime: „lucrurile 
ascunse sunt ale Domnului, Dumnezeului nostru, iar cele 
descoperite sunt ale noastre” (Deut. 29: 29). 

Dacă în primele veacuri ale creştinismului, preocupările 
îndreptate spre cunoaşterea originilor scrierilor Noului Testament, 
au fost sporadice, în ultimele cinci veacuri, aceste preocupări s-au 
accentuat. Înmulțirea informaţiilor conexe, dar şi ramificarea 


7 Biblia ca literatură, pag. 149. 

discuţiilor teologice, au determinat ca disciplina numită „Studiul 
Noului Testament” să fie împărţită în cele din urmă, în două secţiuni 
majore, distincte dar complementare: „Introducerea generală” şi 
„Introducerea specială”. 

Prima secţiune se ocupă în mod specific de probleme legate de 
Canon şi de textul Noului Testament. Se prezintă cadrul istoric al 
vremii în care a fost scris Noul Testament, cu aspectele care se 
răsfrâng asupra creştinismului, se abordează procesul formării 
Canonului şi se menţionează principalele rezultate obţinute în 
munca de analiză a documentelor şi informaţiilor furnizate de 
arheologia biblică. Mai sunt incluse în unele lucrări de specialitate, 
şi unele consideraţii privind inspiraţia scrierilor Noului Testament. 
Altfel spus, această secţiune ne echipează cu cunoştinţe generale 
necesare şi utile studiului Noului Testament. 

Cea de a doua se ocupă cu probleme legate de paternitatea 
scrierii (autorul ei), de datarea acesteia, de destinatarul original, de 
împrejurarea scrierii, de motivele care au determinat redactarea ei, 
de opiniile formulate ocazional asupra canonicităţii ei, de structura 
ei internă, etc. şi adeseori se mai adaugă o prezentare schematică a 
fiecărei cărți în parte. Unii autori includ aici şi dezbaterile asupra 
relaţiilor dintre scrierile sinoptice. Alţii includ acest ultim subiect, în 
Introducerea generală. 

Având în vedere că se mai studiază în instituţiile de 
învăţământ teologic, şi disciplina intitulată specific „Studiul Noului 
Testament”, în cursul de faţă ne-am propus să ne ocupăm strict de 
Introducerea generală în Noul Testament; altfel spus, vom aborda 
probleme legate de formarea Canonului şi de transmiterea textului 
Noului Testament. În fapt, această „Introducere” este o componentă 
a „Studiului Noului Testament”, temelia acestuia sau punctul de 
plecare. 

Una dintre secţiunile majore ale Introducerii în studiul Noului 
Testament, este cea dedicată procesului formării Canonului. Privitor 
la acest proces, J. Moffatt semnala corect faptul că „ideea şi istoria 
acestei colecţii (a Canonului Noului Testament, n.n.) aparţine 
domeniului istoriei Bisericii, şi în mod deosebit, departamentului 
Canonului. Dar ar fi ne-ştiinţific să se trateze Introducerea în Noul 
Testament ca şi cum ar fi fost pe de-a-ntregul izolată de toate 
celelalte probleme. Însăşi procesul de colectare şi aranjare a 
diferitelor documente, nu a fost lipsit de efect asupra formei, ordinii 
şi chiar a conţinutului documentelor respective. Diferitele 
stratageme ale tradiţiei eclesiastice, de-a lungul secolului al II-lea şi 
în prima jumătate a secolului al III-lea... păstrează câteva puncte de 
interes şi importanţă pentru documentele primare...”8. 


3J. Moffatt, An Introduction to the Literature of the New Testament, pag. 5. 

Aşadar, între Introducerea în studiul Noului Testament şi 
celelalte ramuri ale teologiei creştine, există strânse conexiuni. Fie 
că această disciplină preia informaţii oferite de alte ramuri teologice, 
fie că ea însăşi oferă informaţii utile unor discipline înrudite, 
Introducerea în studiul Noului Testament se află într-o poziţie 
centrală, o adevărată placă turnantă în sistemul disciplinelor 
teologice. 

Dintre disciplinele cu care ea are raporturi strânse vom aminti 
mai întâi „Arheologia biblică”. Aceasta este o disciplină mai nouă, 
care are ca obiect de cercetare acele vestigii ale trecutului, care sunt 
relevante în procesul înţelegerii istoriei biblice, şi în mod deosebit 
aduc informaţii asupra originilor scrierilor Noului Testament. În 
secolele al XIX-lea şi al XX-lea, arheologia a scos la lumină noi 
mărturii care contribuie decisiv la înţelegerea istoriei biblice şi a 
creştinismului primar. 

O altă disciplină înrudită este „Istoria creştinismului” sau 
„Istoria bisericii creştine”. Pentru studiul Noului Testament, aceasta 
este importantă deoarece furnizează informaţii necesare înţelegerii 
procesului istoric al formării Canonului Noului Testament, sau mai 
specific, ea aruncă o lumină asupra evenimentelor care au influenţat 
acest proces. Tot aici aş include şi „Istoria dogmei”, o disciplină care 
ne familiarizează cu procesul formulării şi cristalizării principalelor 
doctrine creştine. 

Menţionăm aici şi „Hermeneutica biblică”, o disciplină cu 
origini vechi dar cu valenţe noi, care ne pune la îndemână principiile 
de interpretare corectă ale textelor sacre, cu scopul de a ne ajuta să 
înţelegem sensul originar al acestora. În Noul Testament, după cum 
vom vedea, se întâlnesc patru genuri literare diferite, care presupun 
metode diferite de abordare. 

O altă disciplină conexă este „Exegeza biblică”. Limbile clasice, 
în mod deosebit greaca şi latina, sunt de mare însemnătate pentru 
cercetătorul care se apleacă asupra textului scrierilor Noului 
Testament. Studiul temeinic al manuscriselor vechi, al literaturii 
patristice greceşti şi latine, al versiunilor şi traducerilor vechi ale 
scrierilor nou testamentale, etc., reclamă o anumită familiarizare cu 
limbile respective. 

La rândul ei, după cum s-a spus, disciplina Introducerii în 
studiul Noului Testament, oferă informaţii valoroase altor ramuri 
ale teologiei biblice, deoarece textul Noului Testament reprezintă 
temelia tuturor doctrinelor biblice. Dacă rezultatele sau concluziile 
studiului introductiv în Noul Testament ar fi eronate sau incerte, 
marea majoritate a doctrinelor biblice ar fi discutabile. 

1.2. Scurt istoric al Introducerii în studiul 
Noului Testament 


Istoria, indiferent dacă este laică sau creştină, are de-a face, în 
general cu date şi evenimente, pe care încearcă să le sistematizeze şi 
să le prezinte într-un sistem logic, coerent, în jurul unui subiect 
central. Se vorbeşte astfel, despre istoria unui popor, a unei 
civilizaţii, a unei religii, a unei idei, etc. O istorie a acestei discipline, 
ar implica un volum extrem de mare de cercetare şi sistematizare, 
având în vedere faptul că s-a scris deja foarte mult în acest domeniu. 
Din acest motiv, în cele ce urmează vom încerca să oferim o foarte 
limitată selecţie de momente, scriitori şi lucrări care au marcat 
etapele evoluţiei acestei discipline, de la origini şi până în vremea 
noastră. 

Chiar şi aşa, va fi destul de dificil, chiar foarte anevoios, de 
prezentat o perspectivă generală amplă şi completă, întrucât în 
peisajul teologic protestant al secolelor XVII-XX, s-au formulat o 
mare diversitate de opinii, idei şi teorii, care cu greu pot fi aşezate 
într-o schemă clară. Unele dintre acestea au avut în vedere datarea 
scrierilor canonice, altele s-au pronunţat asupra paternităţii acestor 
scrieri, iar altele au abordat credibilitatea lor. În sfârşit, s-au 
formulat multe opinii şi în ceea ce priveşte procesul formării 
Canonului în sine. 

Ca disciplină teologică bine definită, dispunând de metode de 
cercetare specifice şi având scopuri bine definite, Introducerea în 
studiul Noului Testament, s-a conturat în timp. Unii cercetători 
biblici consideră că începuturile trebuie să fie căutate în vremea 
primilor scriitori bisericeşti. Alţii sunt de părere că putem vorbi 
despre o preocupare evidentă şi bine organizată, de studiere a 
scrierilor Noului Testament, abia începând din vremea Marei 
Reforme. În sfârşit, există şi opinii potrivit cărora, putem vorbi cu 
adevărat de o disciplină numită „Introducere în studiul Noului 
Testament” abia din secolul al XVII-lea, când se formulează primele 
metode specifice de cercetare, şi se face distincţie între scrierile 
Vechiului Testament şi cele ale Noului Testament. 

În cele ce urmează, vom face câteva referiri la istoricul 
timpuriu al disciplinei, începând chiar din zorii istoriei 
creştinismului. Împărtăşim convingerea potrivit căreia studiul 
introductiv în Noul Testament a început odată cu primele discuţii 
asupra paternităţii unei scrieri nou testamentale, chiar dacă anumite 
aspecte importante ale unei „Introduceri” au fost ignorate. 

1.2.1. Perioada timpurie 

În această primă perioadă se consideră că putem include 
vremea bisericii primare şi a Evului Mediu. Este o perioadă istorică 
majoră, acoperind practic, aproape un mileniu, dar fără realizări 
semnificative în domeniul Studiului introductiv al Noului 
Testament. 

W. G. Kummel spune că Biserica antică şi cea a Evului Mediu, 
numai arareori a dovedit interes în ceea ce priveşte cercetarea 
istorică asupra paternităţii unei scrieri canonice... preocupările erau 
îndreptate mai degrabă spre exegeză”. 

În cele ce urmează, vom trece în revistă câteva momente mai 
semnificative care au marcat evoluţia acestei discipline, şi vom 
menţiona câteva nume de referinţă, scriitori sau comentatori care, 
într-un fel sau în altul, şi-au adus aportul la dezvoltarea acestei 
discipline. Nu vom intra în chestiuni de amănunt deoarece pe de o 
parte, acest lucru ar necesita un spaţiu amplu, iar pe de altă parte, 
acestea nu constituie obiectul propriu-zis de studiu al disciplinei 
noastre. 

Într-un spirit de obiectivitate, trebuie să spunem că deşi 
nevoia de a cunoaşte originea şi circumstanţele redactării scrierilor 
biblice s-a făcut simțită încă din perioada patristică, nu s-ar putea 
vorbi cu deplină îndreptăţire despre o Introducere în studiul Noului 
Testament (în sensul consacrat astăzi) la acea vreme, deoarece, pe 
de o parte, problemele legate de introducerile la scrierile biblice s-au 
studiat multă vreme, împreună. Nu s-a făcut distincţie clară între 
scrierile Vechiului Testament şi cele ale Noului Testament. Pe de 
altă parte, metodele specifice de cercetare au fost elaborate mult mai 
târziu. 

Pe la începutul primului secol creştin, este semnalată lucrarea 
în cinci volume, a lui Papias din Hierapolis (60-130 d.Hr.). Episcop 
al bisericii din Hierapolis, el a avut ocazia să-l asculte pe apostolul 
Ioan, iar mai târziu, să-l însoţească pe Policarp. Mărturia lui este, 
deci importantă pentru subiectul nostru. Lucrarea lui Papias, 
cuprinzând cinci volume, se numea Explicații la cuvintele 
Domnului, şi tratează, printre altele, probleme legate de originea 
Evangheliilor. Din acest motiv, ea va mai fi amintită, atunci când ne 
vom ocupa de cercetarea evoluţiei Canonului Noului Testament. 

Scriitori din rândurile ortodoxiei, sunt de părere că o primă 
lucrare, care deşi nu întruneşte condiţiile pretinse unei lucrări de 
specialitate, poate constitui un element de început în Introducerea 
la studiul Noului Testament, este cea a lui Melito de Sardes, episcop 
care a slujit în vremea împăratului roman Marcus Aurelius (161-180 


” Introduction to the New Testament, pag. 30. 

d.Hr.). Lucrarea aceasta se numea Cheia. Întrucât Melito se ocupă 
de comentariu biblic, probabil lucrarea aceasta ar fi mai mult o 
lucrare de Hermeneutică decât una de Introducere biblică. 

Lucrarea aceasta, pierdută pentru cercetătorii de azi, a apărut 
în jurul anului 170 d.Hr. Este evident faptul că ea a fost cunoscută 
de Ireneu, Clement Alexandrinul, Origen, Dionisie al Alexandriei, şi 
de Eusebiu de Cezareea. Ei citează în lucrările lor, numeroase 
fragmente din scrierea lui Melito. 

Se cunoaşte de asemenea, un document numit Fragmentul 
Muratorian, despre care vom mai vorbi pe parcurs, şi care se 
consideră că, în original este scris în a doua jumătate a secolului al 
II-lea d.Hr. Acest document oferă de asemenea informaţii privitoare 
la scrierile canonice, arătând scopul şi timpul scrierii lor. În acest 
fel, autorul documentului, aduce o importantă contribuţie la 
clarificarea unor aspecte ce ţin de Introducerea în studiul Noului 
Testament. Mai multe informaţii despre acest document important, 
vom oferi la locul potrivit. 

Prologurile marcionite şi cele anti-marcionite se înscriu în 
această linie de preocupări. Cele dintâi sunt produsul cercurilor 
marcionite şi se referă la scrierile pauline, iar celelalte se ocupă şi de 
Evanghelii. Şi unele şi altele aparţin celei de a doua jumătăţi a 
secolului al II-lea d.Hr. 

Prologurile marcionite au fost abordate de către N. A. Dahl, în 
lucrarea sa, numită The Origin of the Earliest Prologues to the 
Pauline Letter (care a apărut în 1978). F. C. Burkitt le abordează în 
The Gospel History and its Transmission, pe care o publică în 1907. 
Ceea ce este semnificativ, în privinţa datării lor, este faptul că 
autorul Canonului Muratori, lasă de înţeles că ar avea cunoştinţă 
despre ele. Multe manuscrise ale Vulgatei conţin prologuri la cărţile 
Scripturii, care sunt în fapt, preluarea textelor prologurilor 
marcionite. 

Ca un fel de răspuns la prologurile marcionite, au fost scrise 
aşa-numitele prologuri anti-marcionite. Ele par să fi fost scrise 
înainte de începutul carierei scriitoriceşti a lui Irineu, sau la foarte 
scurt timp după aceasta (aceasta este opinia lui Donatien de Bruyne, 
un cercetător olandez, exprimată într-un articol amplu publicat în 
1928; pe aceeaşi linie merge şi Adolf Harnack, într-o lucrare pe care 
a publicat-o în acelaşi an, la Berlin). În a doua jumătate a secolului 
al XX-lea, această ipoteză a fost contestată. 

Descoperite în unele codex-uri latine (prologul la Evanghelia 
după Luca există şi în două codex-uri greceşti), aceste prologuri 
oferă informaţii biografice asupra autorilor, a locului şi a scopului 
scrierii Evangheliilor. Aceste prologuri par să fie scrise între 160-180 
d.H., dintre cele referitoare la Evangheliile canonice, lipsind doar cel 
dedicat lui Matei, care s-a pierdut. 

Lucrarea lui Eusebiu de Cezareea, apărută pe la începutul 
secolului al IV-lea (probabil anul 324 d.Hr.) am putea considera că 
întruneşte unele condiţii pentru a fi privită ca Introducere biblică. 
Vorbim aici despre Istoria bisericească. Aceasta, deşi adeseori este 
considerată drept istorie, a atins, potrivit lui Bacon, toate scopurile 
unei Introduceri în Noul Testament, pentru aproape un mileniu şi 
continuă să fie un tezaur însemnat de informaţii asupra evoluţiei 
Canonului Noului Testament. 

Până la Athanasie (296-374 d.Hr.), exponentul ortodoxiei 
alexandrine, nu se mai poate vorbi despre o altă lucrare care să se 
înscrie pe linia preocupărilor Introducerii biblice. Egiptean prin 
naştere, însă grec prin educaţie, el este mai cunoscut prin faptul că a 
fost exponentul ortodoxiei în disputa cu arianismul, în cadrul 
Conciliului de la Nicaea, în 325 d.Hr. 

El scrie o lucrare intitulată Synopsis Scripturae Sacrae, 
lucrare care prezintă scrierile Vechiului Testament, pe cele ale 
Noului Testament precum şi informaţii asupra datei scrierii, a 
autorului şi a cuprinsului fiecăreia. Este o lucrare care ar putea fi 
socotită drept Introducere biblică, cu atât mai mult cu cât Athanasie 
mai arată şi traducerile greceşti ale Vechiului Testament, care 
fuseseră realizate până la acea dată. 

O lucrare asemănătoare celei scrise de Athanasie, este cea 
semnată de Ioan Hrysostom, şi care poartă acelaşi nume: Synopsa. 
În partea introductivă, autorul ei explică motivul pentru care avem 
două testamente, unul nou şi altul vechi. El precizează lista scrierilor 
canonice nou testamentale (doar 22 de scrieri sunt menţionate), 
însă prezintă doar cuprinsul cărţilor Vechiului Testament (cu 
excepţia ultimelor cinci). Între lucrarea lui Athanasie şi cea semnată 
de Ioan Hrysostom, există multe similitudini. 

Tyconius (un învăţat creştin african, socotit drept cel mai 
semnificativ dintre scriitorii de orientare donatistă, activ în a doua 
jumătate a secolului al IV-lea) scrie în 380 d.Hr., în limba latină o 
lucrare intitulată Cartea regulilor (Liber regularum, în original), 
lucrare considerată ca primul tratat latin de hermeneutică. În 
aceasta, Tyconius prezintă şapte chei (reguli) de exegeză spirituală, 
însoţite de multe argumente şi exemple. 

O a doua lucrare a lui Tyconius, de interes pentru noi, este un 
Comentariu la Apocalipsa, în trei volume. Cartea aceasta a influenţat 
pe exegeţii Apocalipsei, în secolele care au urmat. Ea s-a pierdut, 
însă fragmente din ea au fost păstrate în operele altor scriitori. 

Tyconius a avut o mare influenţă chiar asupra lui Augustin, 
dovedită prin faptul că acesta din urmă, i-a preluat masiv ideile, nu 
doar în ceea ce priveşte principiile exegetice amintite, ci şi în multe 
alte teme teologice cum ar fi concepţiile despre biserică, despre har, 

despre credinţă, etc. Cassiodor se va referi la această lucrare, cu un 
respect deosebit. 

Eusebius Hieronymus (345-419 d.Hr.), cunoscut ca Sfântul 
Ieronim, pe când se afla la Betleem (în jurul anului 392-393 d.Hr.), 
scrie lucrarea cunoscută sub numele de De viris Illustribus (sau 
Despre bărbaţii iluştri), în care ne oferă, în primele capitole, 
informaţii despre autorii scrierilor Noului Testament, şi despre 
împrejurările în care au scris ei. Lucrarea a fost scrisă după modelul 
biografilor antici. 

Ca un fapt divers, Ieronim îl include în lista bărbaţilor iluştri, 
şi pe Seneca. Tertullian îl numise pe Seneca drept „unul dintre ai 
noştri”, iar mai târziu, Lactanţiu reia ideea, socotind că dacă 
acestuia i L-ar fi prezentat cineva pe Dumnezeu, el ar fi devenit 
creştin, în mod cert. O asemenea idee o va împărtăşi şi Huldrich 
Zwingli, în vremea Reformei. 

De numele lui Ieronim se leagă realizarea traducerii Vulgata, 
la cererea papei Damasus. În realitate nu este vorba despre o 
traducere, în sensul stric al termenului, ci mai degrabă despre o 
recenzie. După moartea lui Damasus, leronim se retrage la 
Bethleem, pentru tot restul vieţii sale. 

Augustin, binecunoscutul episcop de Cartagina, a fost 
contemporan cu Ieronim. Despre el, F. F. Bruce spune că a fost tare, 
acolo unde Ieronim s-a dovedit slab (adică în ceea ce priveşte 
puterea gândirii teologice), şi a fost slab acolo unde Ieronim a fost 
tare, adică în problemele care ţin de domeniul lingvisticii:0. 

Augustin ne lasă o scriere cunoscută sub numele de De 
doctrina christiana, în care ne oferă o perspectivă de ansamblu 
asupra Sfintei Scripturi, şi include câteva reguli de interpretare a 
textului. După cum am arătat deja, Augustin este influenţat masiv 
de lucrarea lui Tyconius. La rându-i, va influenţa întreaga gândire 
teologică apuseană. Unii cercetători îl consideră drept cel mai mare 
scriitor creştin le expresie latină (Souter merge până-ntr-acolo că-l 
consideră cel mai mare creştin al tuturor timpurilor). 

În prima jumătate a secolului al V-lea d.Hr., semnalăm 
contribuţia lui Eucherius (decedat în 449 d.Hr.), episcop de Lyon. El 
este mai bine cunoscut prin scrierile sale dedicate vieţii monahale: 
De laude heremi şi De contempu mundi. De asemenea, Eucherius 
mai scrie două lucrări exegetice care dovedesc extinse cunoştinţe 
biblice. Anterior slujirii sale episcopale, el fusese călugăr la Lerinos, 
fiind socotit drept cel mai de seamă reprezentat al scriitorilor 
creştini de aici. 

Pe la jumătatea secolului al V-lea d.Hr. este semnalată 
lucrarea lui Adrian, lucrare intitulată Introducere la Sfintele 


1 The Canon of Scripture, pag. 94. 

Scripturi. Această scriere este considerată drept cel dintâi tratat în 
domeniul Introducerii biblice. Cassiodorus îl menţionează ca primul 
dintre autorii de introduceri la Sfintele Scripturi. Adrian mai este 
amintit într-una din lucrările lui Fotius. Lucrarea despre care 
vorbim, a fost editată pentru întâia oară, în 1602, de către David 
Hoschel. 

Moreschini şi Norelli sunt de părere că „...scrierea aceasta este, 
în esenţă, un scurt tratat de hermeneutică biblică, din care nu 
lipsesc observaţiile nimerite şi nici o anumită subtilitate, iar un alt 
motiv ce ne trezeşte interesul, constă în faptul că aici este folosit 
pentru întâia oară pentru domeniul religios, termenul introducere, 
utilizat deja pentru operele analoage din filosofia păgână, cum este 
cazul introducerii lui Porfiriu la logica lui Aristotel”. 

În a doua jumătate a secolului al V-lea d.Hr., semnalăm la 
Alexandria, lucrarea unui diacon numit Euthalius, care s-a dedicat 
studiului Noului Testament. Uneori Euthalius este identificat cu un 
episcop de Sulca, având acelaşi nume. Totuşi acesta din urmă a trăit 
prin secolul al VII-lea d.Hr. 

I se atribuie lui Euthalius, colectarea unui material editorial 
asupra Noului Testament. Acesta constă într-un aranjament al 
textului în linii scurte pentru a facilita citirea sa cu voce tare, 
împărţirea cărţilor în capitole şi introducerea unor explicaţii asupra 
conţinutului acestora (aceste introduceri se limitează la epitolele 
pauline, la cele soborniceşti şi la Faptele apostolilor), o listă a 
locurilor unde se credea că au fost scrise acele scrieri, o listă de citări 
din Vechiul Testament, care apar în Noul Testament, etc. În mod 
inexplicabil, lipsesc textele Evangheliilor şi explicaţiile aferente. 

O asemenea preocupare, care se mai cere menţionată aici, a 
fost şi lucrarea lui Flavius Magnus Aurelius Cassiodorus (485-580 
d.Hr.). În prima parte a vieţii lui, Cassiodorus a activat în 
administraţie, şi lucrările pe care le scrie în această perioadă, sunt 
preponderent istorice. În partea a doua a vieţii sale, Cassiodorus se 
retrage la mănăstirea ridicată pe domeniul său, la Vivarium, în 
Sudul Italiei, unde compilează o culegere de studii intitulată 
Introductores scripturae divinae, şi datată în jurul anului 550 d.Hr. 

Printre studiile respective am putea aminti Expositio epistolae 
ad Romanos, Complexiones in epistolis apostolorum et actibus 
eorum et Apocaypsi, etc. Cu privire la cea dintâi dintre lucrările 
menţionate, trebuie să precizăm că este vorba drepre o rescriere a 
comentariului pelagian asupra epistolei către romani. La vremea 
respectivă, comentariile pauline ale lui Pelagius circulau ca o lucrare 
anonimă. Cassiodor a simţit totuşi accentele pelagiene ale acestei 


l Istoria literaturii creştine vechi greceşti şi latine, vol. II/2, pag. 371 

scrieri, şi a încercat să le îndrepte. Sarcina de a face acelaşi lucru cu 
celelalte comentarii, a fost lăsată discipolilor săi. 

Comerciantul alexandrin Cosmas Indicopleustos, care a trăit 
prin secolul al VI-lea d.Hr., a scris spre sfârşitul vieţii sale, când a 
devenit călugăr, mai multe scrieri cu caracter creştin:?. Anterior, el 
făcuse mai multe călătorii, una dintre ele fiind spre India (de unde i 
se trage şi supranumele Indicopleustos). Dintre scrierile sale, s-a 
păstrat una singură, alcătuită din 12 volume. Ea se numea 
Christanike Topographia. Opera aceasta nu este ceea ce ar sugera 
numele său, adică o scriere cu caracter geografic, ci mai degrabă o 
exegeză a cosmografiei biblice'3. În volumul al V-lea, Cosmas face 
referire la autorii cărţilor biblice, în acelaşi timp arătând şi scopul şi 
conţinutul acestora. 

O altă lucrare aparţinând aceleiaşi perioade istorice, este cea 
realizată de Junilius Africanul, unul dintre consilierii împăratului 
Iustinian. Se consideră că a fost scrisă prin anul 551 d.Hr., la 
îndemnul lui Primasius de Andrumet, şi se intitula Instituta 
regularia divinae legis (adică Regulile simple ale legii divine), însă ea 
a mai fost cunoscută şi sub numele de De partibus divinae legis (sau 
Părţile legii divine). Iunilius o dedică lui Primasius. 

La baza acestei scrieri a stat un manual realizat în limba 
greacă, la şcoala din Nisibi, de către un creştin numit Pavel. Tradus 
de Iunilius în latină şi adaptat sub forma unui dialog între profesor 
şi elev, acest manual avea două părţi distincte. În prima parte 
Iunilius se ocupa de izvoarele scrierilor biblice, de aspectul formal al 
stilului lor, de autorii lor şi de structura lor. Partea a doua era 
consacrată conţinutului cărţilor biblice. Ca fapt semnificativ am 
putea adăuga că epistola lui Iacov, 2 Petru, Iuda, 2 şi 3 Ioan şi 
Apocalipsa sunt considerate scrieri cu autenticitate „medie”. 

Ca şi lucrările anterioare, lucrarea lui Iunilius se ocupă mai 
degrabă de probleme de exegeză biblică, decât de Introducere 
propriu-zisă. Totuşi, ea s-a bucurat de mare popularitate în biserica 
occidentală. În opinia lui J. Moffatt, aceasta este singura lucrare 
vrednică de numele de „Introducere...”, apărută înainte de secolul al 
XVI-lea:4. 

Următoarea lucrare care se remarcă în domeniu acesta, 
aparţine lui Isidor de Sevilla (560-636 d.Hr.), un scriitor creştin 
spaniol remarcabil. Influenţa sa a fost atât de mare, încât se 


12 Trebuie să spunem că numele autorului nu apare în textele timpurii, ele apărând 
abia în textele copiate prin secolele al X-lea şi al XI-lea. 

15 Moreschini şi Norelli, op. cit., vol. IL/2, pag. 380 

14 Opinia aceasta este exprimată în paginile de debut ale cărţii An Introduction to 
the Literature of the New Testament. 

consideră că lui i se poate atribui îndepărtarea păgânismului şi a 
ereziilor din Spania vizigotă. 

Una din lucrările sale este relevantă pentru studiul prezentului 
subiect. Este vorba despre o adevărată enciclopedie, numită 
Etymologiarum sive originum libri viginti (sau mai simplu, Origini). 
Isidor nu a reuşit să finalizeze acestă lucrare, iar cel care a 
continuat-o este Braulion din Saragosa, un discipol al său. 

În această operă de vastă cuprindere erau incluse unele din 
lucrările sale anterioare, şi se compunea din douăzeci de cărţi 
dedicate cunoaşterii din toate domeniile, la nivelul vremii de atunci. 

Pentru noi este relevantă cartea a VI-a, care era dedicată 
scrierilor biblice, având un caracter introductiv general. Erau 
abordate probleme legate de inspiraţie şi de autoritate canonică. 

Am mai putea menţiona aici şi munca depusă de Alcuin de 
York (decedat în 804 d.Hr.), un erudit teolog catolic, ajuns în slujba 
lui Charlemagne, împăratul francilor. Charlemagne, pe lângă faptul 
că a fost un bun conducător militar (el a ajuns să conducă un 
teritoriu care includea Nordul Italiei, Franţa în întregime, precum şi 
cea mai mare parte a Germaniei de azi), s-a implicat şi în probleme 
de organizare eclesiastică şi de doctrină. 

Fiind convins asupra necesităţii educării clerului, el a instituit 
o şcoală în palatul său de la Aachen (Aix-la-Chapelle). Din cauza 
interesului pentru învăţământ, perioada aceasta este cunoscută în 
istoria creştinismului, ca Renaşterea carolingiană. Lui Alcuin i-a 
revenit sarcina să se ocupe de restaurarea textului Vulgatei. 
Numeroasele copieri au introdus în textul acesteia, multe devieri. În 
scopul acesta, Alcuin a avut sub îndrumarea sa, un grup de învăţaţi 
care au fost aduşi la reşedinţa lui Charlemagne. Printre aceştia s-au 
numărat învăţaţi ca Theodulf din Spania (poet şi om al literelor), 
Einhardt, Petru din Pisa (celebru ca gramatician), Pavel Diaconul 
(istoric), etc. Lucrarea lui Alcuin se numea Biblia Alcuini, şi a fost 
considerată drept bună, pentru următorii aproximativ 200 de ani. 

Ca un amănunt semnificativ, menţionăm că în această lucrare 
a fost îndepărtată paranteza din întâia epistolă ioanină, din textul 
care vorbeşte despre mărturia Tatălui, a Cuvântului şi a Duhului 
Sfânt, care împreună mărturisesc în cer, şi sunt „una”. John Romer, 
un istoric creştin, spune că Alcuin a îndepărtat paranteza „pentru ca 
misterul Sfintei Treimi, să fie foarte limpede menţionat în Biblie”s5. 

Alcuin mai este cunoscut şi prin dezvoltarea unui sistem de 
scriere care combina caracterele minuscule cu cele capitale, făcând 
scrierea mai uşoară la citit decât fusese scrierea veche merovingiană 
cursivă sau cea italiană. 


'5 în La Bible et l'Histoire, pag. 480 

Pe la jumătatea secolului al XI-lea, s-a simţit din nou nevoia 
unei revizuiri a textului latin al Vulgatei, şi sarcina aceasta i-a 
revenit lui Petru Damiani (1007-1072 d.Hr.). Acesta se născuse în 
Ravenna şi a ajuns episcop de Ostia, împotriva voinţei sale. 

Au mai fost semnalate în această perioadă, revizuiri ale 
textului Vulgatei, în Elveţia, în Anglia (legată de numele 
arhiepiscopului Lanfranc de Canterbury, între 1069-1089), în Franţa 
(opera lui Stephen Harding, prin 1109), în Italia (cardinalul 
Maniacoria), etc. 

Un alt moment de referinţă în istoria disciplinei este apariţia 
unei serii de lucrări care poartă semnătura lui Theophylact (decedat 
după 1081 d.Hr.), exeget bizantin şi arhiepiscop de Ohrida, un 
centru creştin situat pe teritoriul bulgar. Acesta, în a doua jumătate 
a secolului al XI-lea scrie câteva comentarii la cărţile Bibliei (dintre 
scrierile Noului Testament, el omite doar introducerea la 
Apocalipsa), şi la începutul fiecăreia, el aşează un comentariu prin 
intermediul căruia oferă informaţii despre autorul scrierii, locul 
scrierii şi motivele care au stat la baza scrierii. 

Un alt scriitor bizantin activ pe la sfârşitul secolului al XI-lea şi 
începutul secolului al XII-lea, este Euthimius Zigabenus, un călugăr 
erudit, căruia împăratul Alexis Comnenus i-a cerut să scrie o lucrare 
împotriva ereziilor. Aceasta a fost numită Panoplia Dogmatica, şi 
cuprindea douăzeci şi opt de volume, ultimele şase fiind dedicate 
mişcărilor eretice contemporane autorului. Euthimius a mai scris şi 
comentarii la cele patru Evanghelii canonice, şi la epistolele pauline. 
Ceea ce este remarcabil la aceste comentarii este accentul deosebit 
pus de autor pe sensul literal al textului, într-o vreme în care 
exegeza alegorică era dominantă. 

Semnalăm în această perioadă două lucrări de interes pentru 
studiul nostru, semnate de Hugo de St. Victor (1096-1141), un teolog 
şi exeget născut în Saxonia. Lucrările respective se numesc De 
eruditione didascalia şi De Scriptura et  scripturibus 
praenotatiuncula. Ele se înscriu în linia preocupărilor lucrărilor 
anterioare, tratând cu precădere regulile de interpretare şi exegeză. 

În perioada următoare (mai precis, în jurul anului 1200), au 
început să ia fiinţă în marile centre ale Europei, diferite Universităţi 
creştine care au ţinut să aibă la îndemână un text normativ al 
Vulgatei. Acest lucru determină apariţia unor noi recenzii ale 
textului Vulgatei, cel mai reprezentativ text fiind cel realizat teologii 
de la Universitatea din Paris, în jurul anului 1230. Primele 
Universităţi europene sunt semnalate la Oxford (încă de pe la 
sfârşitul secolului al XI-lea), la Paris, Bologna, Padova, Cambridge, 
Montpelier, etc. În jurul anului 1400, în Europa existau deja 
aproximativ 75 de Universităţi. 

Este potrivit să spunem câteva cuvinte şi despre Nicolae de 
Lyra (1265-1349), un învăţat franciscan cunoscut ca întemeietorul 
colegiului Burgundy de la Paris. J. G. G. Norman îl consideră drept 
cel mai erudit cărturar biblic al Evului Mediu, fiind familiar cu 
ebraica şi cu comentariile biblice ebraic. 

Nicolae de Lyra a scris două comentarii biblice ample, 
acoperind întreaga Biblie, în partea introductivă oferind informaţii 
despre canonul biblic, despre originea scrierilor canonice şi despre 
autorii lor, precum şi câteva principii de interpretare a textului. 
Unul dintre ele se numeşte Postilla perpetua in uniuersa Biblia. 
Nicolae se dovedeşte un susţinător fervent al sensului literal, şi 
oponent al interpretării alegorice. Unul din aceste două comentarii, 
a fost primul comentariu biblic tipărit. 

Pentru cercetătorul de astăzi ar putea să pară oarecum 
neobişnuit faptul că într-o perioadă atât de lungă de timp, începând 
din secolul al doilea şi până în zorii Reformei, s-a scris relativ puţin 
în domeniul Introducerii biblice, iar ceea ce s-a scris nu întruneşte 
decât în mică măsură, condiţiile impuse unor asemenea lucrări. 

Nu trebuie să uităm însă că în vremea în care au fost redactate 
cele 27 de scrieri canonice nou-testamentale, problema acestei 
introduceri nu s-a simţit foarte acut, probabil şi din cauza faptului 
că nu a existat o diferență mare de timp între redactarea lor şi 
răspândirea lor. 

Cel puţin, în primul secol creştin, falsificarea acestor scrieri nu 
reprezenta încă un pericol major. Autorii lor erau încă în viaţă, iar 
manuscrisele originale puteau fi consultate, în caz de necesitate. 
Primele erezii, datând probabil din prima jumătate a secolului al 
doilea creştin, au tras un prim semnal de alarmă în viaţa 
comunităţilor creştine. Secolele care au urmat au fost caracterizate 
de înmulţirea scrierilor eretice, şi prin urmare, de accentuarea 
nevoii de a analiza atent scrierile de nuanţă creştină. 

Despre aceste aspecte vom discuta mai pe larg atunci când 
vom trata problema alcătuirii Canonului Noului Testament. 
Scriitorii bisericeşti împreună cu liderii mai marcanţi ai 
comunităţilor creştine din primele patru veacuri creştine au făcut o 
muncă de pionierat în acest domeniu al Introducerii în studiul 
Noului Testament. 

În următoarele secole (practic, în întreaga perioadă a Evului 
Mediu), în domeniul Introducerii în Noul Testament putem spune 
că s-a scris puţin, ocazional şi cu accente preponderent 
hermeneutice. Nu a existat o preocupare specifică de abordare a 
problemelor legate strict de Introducere în Noul Testament. În 
general, nu s-au ridicat voci care să conteste paternitatea unei 


16 În The New International Dictionary of the Christian Church, pag. 709 

scrieri, sau caracterul ei inspirat. Biserica, atât în Apus cât şi în 
Răsărit, a câştigat o autoritate în faţa căreia, adversarii nu s-au 
încumetat să ridice obiecţii, aşa cum va face mai târziu, Martin 
Luther. 

În acelaşi timp, trebuie să ţinem seama şi de faptul că vreme 
de câteva secole, creştinătatea a fost nevoită să se apere de invaziile 
popoarelor migratoare care, venind din Asia Centrală, au răvăşit 
Europa Evului Mediu. Expansiunile arabe în Orient au avut efecte 
devastatoare asupra creştinătăţii din această parte a lumii, şi apoi în 
Nordul Africii, până în Spania. 

În partea a doua a acestei perioade istorice, cea care a urmat 
renaşterii carolingiene, a mai avut loc un proces nefast, asupra 
căruia nu vom insista, însă este necesar să-l semnalăm: trecerea 
treptată a Sfintelor Scripturi, din mâinile laicilor în mâinile clerului. 
Spre finalul Evului Mediu, s-a ajuns la situaţia în care, laicilor le era 
interzis să posede cărţi ale Vechiului sau ale Noului Testament”. 
Clerul şi Conciliile s-au opus ideii de a traduce textul biblic în alte 
limbi decât latina. 

Este prin urmare, prematur să vorbim în această perioadă 
timpurie în istoria creştinismului, despre o metodologie specifică 
sau despre nişte principii de analiză textuală consacrate. 
Preocupările specifice ale acestei perioade au fost preponderent 
hermeneutice. Cu toate acestea, după cum vom vedea, Biserica a dat 
dovadă de un discernământ corect atunci când s-a pronunţat asupra 
caracterului inspirat, apostolic al scrierilor canonice, iar aspectul 
acesta este extrem de important. Thiessen, în cuvântul introductiv la 
cartea sa, Introduction to the New Testament, este îndreptăţit să 
afirme că „Părinţii Bisericii Primare au comparat manuscrisele 
cărţilor Noului Testament, notând diferenţele dintre ele, şi 
judecându-le chiar pe ele însele. Principiul selecţiei era la lucru:8. 


1.2.2. Perioada Reformei (1500-1648) 

Despre studii specifice asupra textelor nou-testamentale 
putem vorbi abia cu începere de la Reformă, atunci când a crescut 
interesul pentru greaca Noului Testament. (După cum vom vedea 
mai târziu, cu începere de la sfârşitul secolului al II-lea creştin, în 
partea apuseană a Imperiului roman, limba latină începea să intre în 
biserică, în vreme ce limba greacă va intra într-un „con de umbră”, 
fenomen ce va fi amplificat de tensiunile crescânde dintre cele două 
ramuri ale creştinismului istoric. Tensiunile între Catolicism şi 
Ortodoxie, între Roma şi Constantinopol, vor creşte în secolele 


17 H, C. Thiessen, Introduction to the New Testament, pag. 28. 
15 Op.cit. , pag. XIV. 

următoare, culminând cu Marea Schismă din 1054.) Studiile 
anterioare Reformei, au avut un caracter preponderent 
hermeneutic, chiar dacă au inclus şi anumite referiri la data, autorul 
sau locul scrierii cărţilor canonice nou-testamentale. 

Se consideră că perioada Reformei, chiar dacă a avut unele 
antecedente încă din secolul al XIV-lea, începe aproximativ odată cu 
debutul secolului al XVI-lea, şi atinge apogeul pe la jumătatea 
secolului al XVII-lea:9. 

Earle Cairns menţionează vizita lui Manuel Chrysolaras (1350- 
1415), la Veneţia, în anul 1393. Chrysolaras a venit într-o misiune 
diplomatică (pentru a solicita ajutor în faţa amenințării turceşti de 
la porţile Constantinopolului), însă a rămas la Florenţa pentru trei 
ani, timp în care el a predat limba greacă, florentinilor2e. 

Odată cu căderea Constantinopolului, în anul 1453, şi 
ocuparea Asiei Mici de către turci, multe din manuscrisele vechi, 
precum şi copii ale acestora au fost distruse. Cruciații venețieni 
făcuseră acelaşi lucru, atunci când, în aprilie 1204, au cucerit 
Constantinopolul şi l-au jefuit, chiar dacă oraşul era creştin, iar 
misiunea lor era aceea de a se lupta pentru eliberarea Ţării Sfinte. 
Este practic imposibilă evaluarea pierderilor suferite în această 
perioadă; se ştie că Imperiul Bizantin era moştenitorul direct al 
tradiţiei şi culturii greco-romane. 

Mulţi învăţaţi din partea răsăriteană a fostului mare Imperiu 
roman, au căutat refugiu în Apus. Se susţine că multe manuscrise 
vechi, pe care le-au putut salva, le-au luat cu ei. Mulţi din învățații 
din Est, au ajuns profesori în Universităţi din Italia, pentru început, 
apoi în întreaga Europă apuseană. Astfel, în Apus a început acum să 
se facă tot mai mult simţit interesul pentru limba greacă şi pentru 
limba ebraică. Aceasta a fost introdusă ca disciplină de studiu, în 
Universităţi. A fost introdus studiul Bibliei în limba greacă şi 
ebraică. 

În Italia, unul dintre promotorii limbii greceşti a fost 
Constantin Lascaris (1434-1501). Dintre lucrările pe care le-a scris 
el, se consideră că lucrarea cea mai importantă este Grammatika. 

Pentru întâia oară, la Universitatea din Paris, greaca a fost 
introdusă ca disciplină de studiu, în anul 1438. La Oxford primul 
profesor de greacă a fost William Grocyn (1446-1519), care şi-a 
început activitatea didactică aici, în anul 1492; el învățase greaca în 
Italia. Prima gramatică a limbii greceşti a fost tipărită în 1476, iar cel 
dintâi lexicon grecesc, în anul 1480. 

Tot acum au început să se facă noi traduceri ale textelor sacre. 
La aceasta s-a mai adăugat şi inventarea tiparului, în anul 1437, de 


1 The New Dictionary of the Christian Church, pag. 830. 
% Creștinismul de-a lungul secolelor, pag. 255. 

către Johann Guttenberg=. Cu ajutorul tiparului, se puteau acum 
realiza mult mai multe exemplare ale Noului Testament, sau ale 
întregii Scripturi, cu un cost evident mai scăzut, într-un timp mult 
mai scurt, iar greşelile apărute în procesul de copiere erau eliminate 
aproape complet. 

Perioada Reformei a cunoscut o aplecare spre studiul 
originilor scrierilor canonice, iar studiile acestea au fost scrise de pe 
o bază dogmatică, fiind la mijloc polemici izvorâte din interese de un 
fel sau altul, mai ales în Biserica Romano-Catolică. Aceasta intrase 
într-un declin spiritual evident. Contra-Reforma a mai atenuat din 
acest proces, şi a recâştigat unele poziţii pierdute de Romano- 
catolici în Nordul Europei.. 

Nu vom intra aici în chestiuni de amănunt, însă vom aminti pe 
Martin Luther, pe Zwingli, pe Calvin, pe Karlstadt, pe 
Oecolampadius, etc., dintre exponenţi Reformei, şi pe Sixtus de 
Sienna, pe Santus Pagninus, pe Alphonso Salmeron, pe Andreas 
Rivetus şi pe cardinalul Bellarmine, dintre reprezentanţii 
catolicismului, ca personalităţi care, în această vreme au avut un 
aport în ceea ce priveşte studiul Noului Testament. Principiul „Sola 
Scriptura”, principiu călăuzitor al Reformei, a adus în centrul 
atenţiei, învăţătura Noului Testament, şi a determinat noi luări de 
poziţie, mai cu seamă în Apus. În Răsărit, ecourile Reformei vor 
ajunge mai târziu. 

Printre marii cărturari care s-au aplecat în această vreme, 
asupra scrierilor Noului Testament, studiindu-le în limba greacă, se 
numără şi Desiderius Erasmus (1466-1536), „prinţul umaniştilor”, 
cunoscut ca Erasmus de Rotterdam. Originar din Rotterdam, el a 
studiat în Italia, apoi a învăţat în Franţa şi Anglia, mai înainte de a 
se stabili la Basel, în Elveţia. Erasmus a publicat cinci ediţii ale 
Noului Testament grecesc, prima în anul 1516, iar ultima în 1535. 
Contribuţia lui Erasmus în domeniul acesta a fost semnificativă, 
dacă ţinem seama de sursele foarte limitate pe care le-a avut la 
îndemână, şi de valoarea rezultatelor la care a ajuns. 

Cel care a avut o mare influenţă asupra lui Erasmus, ajutându- 
1 să redescopere prioritatea sensului literal al textelor bilbice, a fost 
umanistul englez John Colet (1466-1519), unul dintre membrii 
grupului numit „Reformatorii de la Oxford”. Erasmus l-a întâlnit pe 
Colet în Anglia, în anul 1499. Erika Rummel susţine că acest Colet 
doar l-ar fi îndreptat pe Erasmus spre studiile scripturale în general, 
însă impulsul care l-a determinat să aducă amendamente Vulgatei 
şi să scrie Adnotările, trebuie să fie căutat în altă parte22. 


21 Amănunte despre unele invenţii care au precedat descoperirea lui Guttenberg, vor 
fi oferite în capitolul dedicat textului grecesc tipărit, al Noului Testament. 
* Erika Rummel, Erasmus's Annotations on the New Testament, pag. 12. 

Erasmus a recunoscut nevoia realizării unui Nou Testament 
grecesc, încă din anul 1507:6 (în această perioadă, el a fost nevoit să 
se familiarizeze cu limba greacă; în lipsa unui profesor, care se găsea 
greu, Erasmus a învăţat singur). Patru ani mai târziu, el a început să 
studieze cu grijă şi să colaţioneze texte greceşti ale Noului 
Testament, mai mult decât fuseseră studiate anterior. De mare folos 
i-au fost amplele sale cunoştinţe lingvistice. 

Lui Santus Pagninus (în unele scrieri, numele lui este Xantus), 
un evreu convertit şi devenit călugăr dominican, i se atribuie o altă 
lucrare apărută la Lyon, în două ediţii (cea dintâi, în 1528, iar cea de 
a doua în 1536), lucrare care a fost numită Introducere (Isagoge seu 
Introductionis ad Sacras litteras liber unicus). Ca mai toate 
lucrările amintite până aici, şi aceasta are mai degrabă un caracter 
hermeneutic decât unul introductiv. 

Călugărul dominican Sixtus de Sienna (1520-1569), cunoscut 
şi ca Sixtus Sennens, a fost un evreu erudit convertit la creştinism, 
care a publicat la Veneţia, în 1566, o Introducere la cărţile Bibliei, 
numită Bibliotheca Sancta. Lucrarea aceasta avea opt volume, şi se 
ocupa de scrierile canonice ale Vechiului şi ale Noului Testament, 
studiind paternitatea lor, limba scrierilor, conţinutul lor, etc. 

Pe lângă aceasta, Sixtus mai aminteşte comentatorii biblici, 
începând din secolul al III-lea d.Hr.şi încheind cu contemporanii 
săi. Potrivit lui F. J. Crehan, numele de „scrieri deutero-canonice”, 
atribuită apocrifelor Vechiului Testament, acceptate mai târziu în 
Canonul biblic de către Romano-Catolici şi Ortodoxie, a fost 
consacrat de Sixtus de Sienna. Tot el a consacrat şi termenul proto- 
canonice. Aceeaşi idee o susţine şi Manuel de Vigouroux. 

Călugărului iezuit spaniol, Alphonso Salmeron (1515-1585), 
originar din Toledo, i se publică la Madrid, în 1597, o lucrare 
intitulată Prolegomena in universam Scripturam, parte a unui ciclu 
amplu de comentarii biblice. În paginile lucrării amintite, 
influenţele dogmatice sunt de asemenea evidente, purtând 
amprenta clară a lui Sixtus. Salmeron a fost unul dintre oamenii cei 
mai influenţi la Conciliul de la Trent. 

Pe aceeşi linie marcată de interese dogmatice (de data aceasta, 
reformate) se înscrie şi lucrarea scrisă de Andreas Rivetus (1572- 
1651), un profesor olandez de la şcoala din Leyden. Lucrarea 
acestuia, publicată la Dort, în 1616, se numea Isagoge ad 
Scripturam Sacram Veteris et Novi Testamenti. 

O altă lucrare care apare în această perioadă, înscriindu-se în 
acelaşi curent dogmatic (sub influenţe reformate), este cea semnată 
de teologul lutheran Michael Walther (1593-1662), profesor d 
teologie la Helmsteadt. Ea se numea Officina Biblica, şi a fost 
publicată în 1636. 

Robert Francis Romulus Bellarmine (1542-1621), un erudit 
cardinal catolic, a fost implicat în lucrarea de revizuire a Vulgatei. 
Lucrarea aceasta a avut loc în anul 1592. Ceea ce este mai important 
de specificat aici este faptul că pe la sfârşitul secolului al XVI-lea, 
Bellarmine publică o lucrare în trei volume, în care dovedeşte ample 
cunoştinţe biblice. Ea dovedeşte însă evidente interese dogmatice şi 
apologetice, fiind scrisă împotriva protestanților. 

Un ultim autor, reprezentant al bisericilor reformate, pe care-l 
vom aminti aici, este Johann Heinrich Heidegger (1633-1698), 
profesor la Heidelberg şi la Zurich, care practic, depăşeşte limitele 
perioadei Reformei, însă îl amintim aici şi nu în perioada 
următoare, deoarece îl asociem orientărilor scriitorilor amintiţi mai 
sus. În 1681, Heidegger scrie o lucrare intitulată Enchiridion 
Biblicum, şi, cu riscul de a deveni stereotipi, vom spune că şi această 
lucrare este caracterizată de puternice accente şi interese dogmatice 
(evident, reformate). Lucrarea lui Heidegger apare la Tiguri. 


1.2.3. Perioada următoare Reformei (1648-1831) 

Într-o scurtă perspectivă pe care o face asupra Introducerilor 
în studiul Noului Testament, J. Moffatt concluzionează că „nici un 
progres real nu a fost realizat de către scriitorii romano-catolici ai 
secolului al XVI-lea, din Spania sau Germania. Interesele dogmatice 
au fost la fel de puternice şi în bisericile protestante”33. 

În perioada care a urmat Reformei, asistăm la apariţia a două 
curente noi, în Vestul Europei: pe de o parte noul scolasticism, 
caracterizat de o abordare dogmatică şi autoritativă a scrierilor 
biblice, iar pe de altă parte Iluminismul, caracterizat de o încredere 
exagerată în abilităţile şi capacităţile fiinţei umane. Ca o consecinţă 
logică a acestui „umanism” exagerat, reprezentanţii Iluminismului 
au respins abordarea dogmatică a scrierilor biblice. 

Din cele două curente au rezultat două reacţii specifice. Astfel, 
noul scolasticism creştin a generat un nou pietism, a cărui 
reprezentanţi au fost Phillip Jakob Spener (1635-1705) şi August 
Herman Franke (1663-1727). În timpul activităţii celui dintâi, a luat 
fiinţă Universitatea din Halle. Un început promiţător, spiritual, a 
fost însă compromis atunci când la Halle au început să fie admişi ca 
profesori, oameni lipsiţi de spiritualitate. 

Iluminismul a determinat în domeniul disciplinelor teologice, 
o accentuare a abordării istorico-critice a textelor Noului Testament, 
în defavoarea interpretării tradiţionale, dogmatice. Printre pionierii 
abordării istorico-critice a scrierilor biblice, îi vom aminti pe Johan 

Salomo Semler şi pe Johann David Michaelis, două nume cu care ne 
vom mai întâlni. 

W. G. Kummer remarcă faptul că prima mare lucrare de 
„Introducere”, în care s-a încercat investigarea originii scrierilor 
biblice individuale, cât şi a Canonului, a fost produsă de raţionalism, 
şi este opera lui J. D. Michaelis. 

În acest punct, este necesar să facem o scurtă referire la un 
domeniu paralel teologiei, adică la filosofie. În mod specific am 
putea menţiona aici deismul englez care, în ciuda existenţei unor 
personalităţi ca Watts, Doddridge sau Newton, a răvăşit Anglia între 
1624 şi 1750, precum şi scepticismul francez, ai cărui exponenţi au 
fost Francois-Marie Arouet, cunoscut sub numele de împrumut, 
Voltaire (1694-1788), şi J. J. Rousseau (1712-1778). 

Atunci când cercetarea teologică a împrumutat ceva din 
principiile filosofiei, rezultatele au fost întotdeauna păgubitoare. 
Acest lucru este evident şi aici deoarece temelia dezvoltării 
ulterioare a criticismului istoric, a fost oferită de către reprezentanţii 
raționalismului filosofic şi teologic. Am putea aminti aici pe Rene 
Descartes (1596-1650), pe Thomas Hobbes (1588-1679), pe Benedict 
Spinoza (1632-1677), pe John Locke (1632-1704), etc., ca să cităm 
doar câteva nume. Raționalismul lor a influenţat masiv studiile 
teologice şi biblice ale generaţiei respective. Acest curent a găsit un 
puternic sprijin în persoana lui Frederick cel Mare (1740-1786), 
despre care se ştie că era liber cugetător (adică ateu). Myers spune 
despre el, în Mediaeval and Modern History, că prin păgânismul 
său a adus în ţară, cea mai extraordinară colecţie de eretici, 
agnostici, păgâni şi necredincioşi. 

John Orr, în lucrarea sa intitulată English Deism: Its Roots 
and Fruits, afirmă că Hobbes a fost cel dintâi dintre filosofii deişti 
englezi, care s-a implicat în criticismul biblic. Examinarea pe care 
acesta o face Canonului, transmiterii textului, precum şi 
conţinutului biblic, a constituit un stimulent pentru Spinozza, de a 
merge mai departe în această direcţie. Pe urmă, a venit Astruc. 

Jean Astruc (1684-1766), un învăţat francez despre care unii 
spun că ar fi fost liber cugetător (adică ateu) şi cu o viaţă personală 
lipsită de preocupări morale24, a pus sub semnul întrebării 
autoritatea divină a Genesei. El era deranjat de faptul că Moise a 
folosit numele „Elohim” de 31 de ori în 31 de versete ale capitolului 
I, şi a propus mai multe surse pentru această carte a Bibliei. 

În 1753, Astruc publică lucrarea Conjectures sur les memoires 
origineaux..., în care încearcă să reconcilieze unele din dificultăţile 
pe care el le-a identificat în cartea Genesei. 

Joseph Priestley (1733-1804) a avut orientări asemănătoare 
celor îmbrăţişate de Astruc. El scrie, în 1782, o lucrare intitulată 
History of the Corruptions of Christianity, în prefața căreia susţine 
că metoda istorică de cercetare este una dintre cele mai 
satisfăcătoare metode ale argumentării. A mai semnat, în 1786, o 
lucrare intitulată History of Early Opinions Concerning Jesus 
Christ. În aceasta, el a încercat să demonstreze că învăţătura 
Bisericii Primare a avut puternice accente unitarianiste. 

Opiniile critice ale lui Astruc şi ale lui Priestley au fost 
adoptate şi modificate de către Eichhorn (1752-1827), Wilhelm de 
Wette (1790-1849), Karl de Graf (1815-1869), Abraham Kuen (1828- 
1891), Julius Wellhausen (1844-1918), etc. 

H. S. Reimarus (1694-1768), iar mai târziu G. E. Lessing 
(1729-1781) au făcut următorul pas, considerând revelaţia biblică, ca 
rol al raţiunii. Deschizător de drum în această direcţie este Spinoza, 
care investise raţiunea umană cu dreptul şi capacitatea de a judeca 
realitatea supremă. 

Tot în această perioadă (cea imediat următoare Reformei), în 
atenţia criticilor textuali, au început să intre documentele vechi care 
ajungeau în număr tot mai mare în Vestul Europei, precum şi 
lecţionarele. Acestea ofereau informaţii suplimentare, însă şi unele 
variante la textele cunoscute până aici. Textele greceşti ale Noului 
Testament, noi tipărite, încep să fie însoţite de aparate critice. 

Contribuţii însemnate au mai adus John Mill şi Richard 
Bentley (ambii fiind activi la începutul secolului al XVIII-lea, primul 
la Oxford, iar al doilea, la Cambridge). Nu mult mai târziu s-au 
remarcat J. A. Bengel şi J. J. Wettstein. Până în acest moment 
vorbim despre preocuparea teologilor de a avea texte greceşti cât 
mai apropiate de textul original. Această preocupare a fost specifică 
perioadei începute de Desiderius Erasmus, şi încheiate în jurul 
anului 1750. 

Johann Albrecht Bengel (1687-1752) s-a format ca teolog, la 
şcoala din Tubingen. Lucrarea sa cea mai importantă a fost o ediţie 
critică a Noului Testament (în 1734), urmată de o alta care s-a 
intitulat Gnomon novi testamenti (în 1742). Cea de a doua conţinea 
un comentariu cuvânt cu cuvânt a textului grecesc. Ca un semn al 
recunoaşterii valorii acestui comentariu, în anul 1755, John Wesley 
avea să traducă părţi însemnate, în Note asupra Noului Testament. 

În ceea ce-l priveşte pe Johann Jacob Wettstein (1693-1754), 
acesta s-a născut la Basel, în Elveţia, şi s-a remarcat printr-o 
preocupare remarcabilă de a studia Noul Testament. În acest sens, 
el a călătorit mult. Încurajat de Richard Bentley, dar îndepărtat fiind 
din slujba de diacon (în 1730, din motive pe care nu le vom dezbate 
aici), el a publicat o nouă ediţie a Noului Testament, în două 

volume. Prolegomena a fost publicată în 1730, iar ediţia însăşi a 
apărut la Amsterdam, în 1751-1752. 

Perioada care a urmat s-a remarcat printr-o preocupare de 
stabilire a unor texte mai bune decât cele disponibile la acea dată. 
Cel dintâi care s-a remarcat acum a fost germanul J. J. Griesbach, în 
a doua jumătate a secolului al XVIII-lea. 

Johann Jacob Griesbach (1745-1812), a primit educaţia 
teologică în cadrul şcolii din Tubingen, şi apoi la Halle, unde va 
deveni şi profesor. Doisprezece ani mai târziu va preda la Jena. Ceea 
ce este important pentru noi aici este faptul că Griesbach a aplicat 
sistematic o analiză literară a Evangheliilor. În convingerea sa, 
Evanghelia semnată de Marcu este cea mai târzie dintre 
Evangheliile sinoptice. Între anii 1774-1777, Griesbach a mai 
publicat o ediţie critică a Noului Testament grecesc. 


1.2.4. Perioada primelor studii introductive 

propriu-zise 

Prima distincţie clară în acest domeniu, al Introducerii la 
studiul Noului Testament, i-o datorăm unui teolog de orientare 
catolică, Richard Simon, care a trăit în a doua jumătate a secolului 
al XVII-lea, la Paris. El s-a ocupat strict de introducerea la studiul 
cărţilor Noului Testament. Opera lui R. Simon s-a concretizat în trei 
lucrări ample: prima se ocupa de istoria textului Noului Testament, 
a doua se ocupa de istoria versiunilor Noului Testament, şi cea de a 
treia era consacrată istoriei principalilor comentatori ai scrierilor 
Noului Testament. Aceste trei lucrări au apărut între anii 1689-1693. 

Se consideră că Simon a fost satisfăcut de perspectiva 
tradiţională asupra originii scrierilor individuale ale Noului 
Testament şi de cea asupra istoriei Canonului ca întreg. Prin 
metodele de abordare propuse, Simon a dat un impuls studiului 
istoric şi filologic al Noului Testament, studiu care a stat la baza 
mişcării liberale moderne. 

La început, iniţiativa lui Simon a fost greşit înţeleasă şi, prin 
urmare, privită cu suspiciune. Totuşi, în cele din urmă, metodele de 
cercetare pe care le-a propus Simon, precum şi stilul de abordare a 
problematicii, au fost preluate după aproximativ un secol, de către 
teologul de orientare protestantă, D. J. Michaelis, din Gottingen, şi 
ceva mai târziu, de către Leonard J. Hug, un teolog catolic german, 
din Freiburg. 

Aproximativ două secole mai tărziu (prin 1896), G. Kruger, în 
Das Dogma vom Neue Testaments, va ridica obiecţii împotriva 
studiului izolat al celor 27 de scrieri canonice ale Noului Testament, 
sub denumirea de Introducere în Noul Testament. 

Nu putem să nu amintim faptul că deşi R. Simon a deschis un 
drum nou în studiul introductiv la Noul Testament, separândul de 
studiul similar la vechiul Testament, în secolele următoare au mai 
apărut sporadic lucrări în care cele două introduceri au fost aşezate 
laolaltă. Câteva exemple am putea oferi, menţionând lucrarea lui J. 
K. Huber (Einleitung in die samm lichen Bucher d. Heil. Schrift, 
apărută în 1840), cea a lui Gilly (Precis, apărută în 1867-1868), a lui 
Adolf Schlatter (Einleitung in die Bibel, apărută în 1889) sau a lui 
Cornely (Compendium, apărută în 1889). 

David Johann Michaelis (1717-1791), care era profesor de 
filosofie şi de limbi orientale, influenţat de principiile 
raționalismului, scrie în 1750 o Introducere la Noul Testament, în 
care abordează istoric problema originii scrierilor Noului 
Testament. Lucrarea este publicată în patru ediţii, ultima apărând în 
1788. Dacă primele trei ediţii se înscriu într-o oarecare măsură pe 
linia de gândire a protestantismului, în ceea ce priveşte problema 
inspiraţiei biblice, în cea de a patra, Michaelis aduce elemente noi în 
discuţie, cum ar fi criteriul apostolicităţii scrierii, ca singur criteriu 
al inspiraţiei biblice. Astfel, dacă o scriere nu este apostolică, ea nu 
este inspirată, şi în consecinţă, caracterul ei canonic este discutabil. 

Michaelis apără originalitatea şi credibilitatea scrierilor Noului 
Testament, mai mult decât concepţia inspiraţiei divine; el a declarat 
că prezentul Canon este mai degrabă un rezultat, un produs al unui 
lung proces de selecţie umană, chiar dacă această selecţie a fost 
providenţial direcţionată. 

Pe lângă lucrarea aceasta, de interes pentru subiectul nostru, 
se mai păstrează de la Michaelis, o lucrare incompletă intitulată 
Introducere în Vechiul Testament (apărută în 1787). 

Contemporan cu Michaelis, este Johannes Salomo Semler 
(1721-1791) din Halle. De la el s-au păstrat o serie de articole asupra 
subiectului inspiraţiei biblice, caracterizate de un puternic spirit 
critic negativist. El a declarat răspicat că lista Canonului Noului 
Testament este o realizare a oamenilor, şi că raţionamentele şi 
judecăţile acelor oameni asupra apostolicităţii n-ar trebui să ne 
împiedice într-o investigare independentă a subiectului. 

Perioada care a urmat a fost marcată de un interes crescând 
pentru disciplina care începea să prindă contur (ne referim la 
Introducerea în Noul Testament). În timp ce unii reprezentanţi ai 
protestantismului au urmat noul drum deschis de critica istorică şi 
călăuziţi de principii raţionaliste, au încercat să redefinească 
inspiraţia biblică, alţii au fost caracterizați de o atitudine 
conservatoare, şi au fost preocupaţi să dezvolte direcţiile de 
cercetare tradiţionale. 

Printre cercetătorii care au păstrat o atitudine reverenţioasă şi 
o perspectivă conservatoare asupra Scripturii, în această vreme am 

putea aminti pe Thomas Hartwell Horne (1780-1862). Comentator 
biblic evanghelic, el a semnat peste patruzeci de lucrări, cele mai 
multe dintre ele fiind apologetice sau bibliografice. Cea mai 
binecunoscută lucrare a lui Horne este însă, Introduction to the 
Critical Study and Knowledge of the Scriptures, o lucrare în trei 
volume, care a a părut în 1818. În primul volum, Horne se ocupă de 
originalitatea, paternitatea şi inspiraţia cărţilor Scripturii. Pentru 
următoarea jumătate de secol, lucrarea sa a fost foarte influentă. 

O lucrare asemănătoare celei semnate de Horne, este 
Introducerea lui Jean Baptiste Glaire (1789-1879). Aceasta se numea 
Introduction historique et critique aux livre de lAncien et du 
Nouveau Testament, şi a apărut la Paris, în 1836. De-a lungul anilor 
următori, ea a fost re-editată de mai multe ori. Ambele lucrări au 
fost asemuite cu o enciclopedie sau cu un dicţionar biblic, din 
pricina abordării foarte elaborate, a tuturor aspectelor care au 
legătură cu subiectul central. Toate aspectele conexe sunt abordate 
istoric, literar, textual şi arheologic35. 

Amintita lucrare a lui Horne a constituit, aproximativ 30 de 
ani mai târziu, sursa de inspiraţie principală a englezului Samuel 
Davidson, care va scrie şi el o Introducere. Lucrarea se numea An 
Introduction to the New Testament, şi a a apărut în trei volume, 
între anii 1848-1851. Din păcate, Davidson a preluat masiv idei de la 
reprezentanţii şcolii tubingiene (în mod deosebit de la Hilgenfeld), 
despre care vom vorbi la locul potrivit. 

O serie întreagă de teologi de expresie germană, engleză sau 
franceză, şi-au adus aportul la fixarea unor metode specifice de 
cercetare asupra scrierilor Noului Testament. Printre aceştia, putem 
aminti pe Eichhorn (cu o lucrare în cinci volume), De Wette, 
Lachmann, etc. 

J. G. Eichhorn, care a fost profesor la Jena (în 1775) şi 
Gottingen (în 1788), este socotit printre pionierii „criticismului 
înalt”. A rămas cunoscut şi prin ipoteza potrivit căreia ar fi existat o 
Evanghelie „primitivă”, scrisă în limba aramaică, Evanghelie care a 
stat la baza scrierii Evangheliilor sinoptice. W. M. L. de Wette, 
împreună cu Eichhorn au întărit rândurile curentului criticist 
liberal. 

Începând cu lucrarea lui Karl Lachmann, putem spune că 
textul grecesc cunoscut ca „Textus receptus” este abandonat, atenţia 
cercetătorilor îndreptându-se în alte direcţii, în căutarea unui text 
cât mai aproape de textul original. 

O serie de cercetători se apleacă de-acum asupra 
manuscriselor vechi, apărute în număr tot mai mare în Occident. 
Creşterea cantităţii de materiale disponibile cercetării, a ridicat 

problema clasificării lor. Westcott, von Soden, C. R. Gregory, etc., 
sunt doar câteva nume dintre cei care se remarcă în acest domeniu, 
fiecare propunând câte un sistem de clasificare. 

Versiunile timpurii intră de asemenea în sfera de atenţie a 
cercetătorilor. Pe lângă textele greceşti şi latine, sunt luate în 
discuţie texte coptice, armeniene, georgiene, etiopiene, etc. 

Se conturează acum tot mai articulat, o disciplină conexă, 
critica biblică. Dacă în faza de început disciplina aceasta a fost 
preocupată de cercetarea împrejurărilor care au originat scrierile 
Noului Testament, disciplina aceasta a căpătat o nouă direcţie de 
dezvoltare prin activitatea Şcolii din Tubingen. Ea a luat fiinţă pe la 
începutul secolului al XIX-lea, sub conducerea germanului J. C. F. 
Steudel, de la Universitatea din Tubingen. Totuşi, în mod obişnuit se 
consideră că Ferdinand Christian Baur este întemeietorul acestei 
şcoli, deoarece acesta a predat aici începând din anul 1826 şi până la 
moartea sa, în anul 1860. Dintre reprezentanţii acestei şcoli mai 
putem menţiona pe A. Schwegler, E. Zeller, A. Hingenfeld, A. Ritschl 
(doar în perioada de început) 

F. C. Baur a inaugurat cea mai radicală schimbare în studiul 
istoriei formării Noului Testament. Specificul concepțiilor 
promovate de şcoala din Tubingen, este viziunea hegeliană asupra 
istoriei: totul era explicabil prin teze, antiteze şi sinteze. 

S-a susținut că în sânul creştinismului primar au existat două 
orientări majore concurente: una petrină şi una paulină. O altă idee 
majoră a fost aceea că nu ar trebui să încercăm să reconstituim 
imaginea creştinismului primar, folosindu-ne de informaţiile oferite 
de Faptele apostolilor, ci mai degrabă de cele oferite singurele 
epistole pauline autentice (Romani, 1 şi 2 Corinteni şi Galateni) şi de 
Apocalipsa. Faptele apostolilor ar fi semnată de un creştin 
simpatizant al lui Pavel, care a încercat să prezinte mai acceptabil 
relaţiile dintre apostolii primari şi apostolul Pavel. 

F. W. Grosheide menţionează că Şcoala de la Tubingen, şi-a 
întemeiat teoriile pe pasajul paulin despre partidele din biserica din 
Corint, precum şi pe texte cum ar fi Gal. 1:1126. 

Teoria lui Baur a fost privită cu rezerve şi chiar criticată, nu 
doar de adepţii curentului coservator tradiţional, ci până şi de unii 
din rândurile curentului liberal. Am putea aminti pe A. Ritschl, 
Hilgenfeld (chiar dacă a fost „tubingian”), E. Reuss, Holtzmann şi A. 
Harnack. Dintre toţi aceştia, cel mai categoric a fost însă, Ritschl. 

J. Moffatt, deşi admite că această mişcare a falimentat în unele 
aspecte, susţine că „meritul deosebit al mişcării de la Tubingen, în 
domeniul studiului introductiv la Noul Testament, a fost accentul 

pus pe legătura strânsă dintre istorie şi literatură”27. La acest 
„merit”, Dr. A. Robertson mai adaugă şi sinceritatea şi curajul 
acestei şcoli. Adevărul, şi implicit pietatea, pot fi socotite drept 
câştigătoare, de pe urma investigării libere (această opinie este 
exprimată în Regnum Dei). Experienţa istorică îl contrazice însă pe 
dr. Robertson, în acest punct. Nici adevărul şi nici pietatea autentică 
nu au avut de câştigat atunci când s-a investigat Noul Testament, de 
pe o poziţie liberală. 

Începând de acum şi până în a doua jumătate a secolului al 
XX-lea, disciplina Introducerii în studiul Noului Testament, a 
cunoscut două direcţii majore de dezvoltare, printre învățații 
germani: unii au continuat pe linia conservatoare, iar alţii au 
continuat pe linia criticii extremiste. Printre învățații de expresie 
engleză mai putem vorbi despre o direcţie de compromis între cele 
două menţionate anterior. 

De asemenea, au apărut ramuri noi ale disciplinei studiului 
Noului Testament, cum ar fi „Codicologia” sau „Paleografia”. Cea 
dintâi se ocupă de clasificarea manuscriselor vechi, descoperite de 
arheologia biblică, şi de stabilirea relaţiilor dintre ele. Cea de a doua 
se ocupă de studiul scrierii care apare în textele acestor manuscrise. 

Ca disciplină de studiu, Introducerea în Noul Testament a fost 
divizată în două ramuri complementare: Introducerea Generală şi 
Introducerea Specială. Cea dintâi a fost dedicată studiului 
Canonului şi textului Noului Testament, în vreme ce a doua ramură 
a fost dedicată studiului paternităţii scrierii, a datării, a împrejurării 
în care a fost redactată fiecare scriere nou testamentală, etc. 

Unii autori se ocupă de ambele tematici în scrierile lor. Astfel, 
A. Julicher, în Introducerea sa tratează mai întâi problemele 
Introducerii speciale, după care se ocupă de cele ale Introducerii 
Generale. În aceeaşi manieră le abordează şi MceNeille în 
Introduction to the Study of the New Testament; de asemenea, W. 
Marxsen şi W. G. Kummel. 

Alţi autori de Introduceri în studiul Noului Testament, se 
apleacă exclusiv asupra problemelor care țin de introducerea 
specială. Am putea menționa aici pe M. Dods, Peake, J. Moffatt, T. 
Zahn, E. J. Goodspeed, Lake & Lake, M. Dibelius, etc. 

În sfârşit, alți cercetători care au scris în acelaşi domeniu, s-au 
concentrat asupra problemelor care ţin de Introducerea generală. 
Dintre aceştia, am putea aminti pe R. C. Gregory, A. Souter, B. F. 
Westcott, B. B. Warfield, F. J. A. Hort, J. M. Lagrange, F. Kenyon, 
etc. Cu timpul, unii teologi s-au „specializat” în probleme legate 
strict de istoria formării Canonului. Alții s-au „specializat” pe 
probleme legate de text nou-testamental; dintre aceştia am putea 

menţiona pe Hort, Lightfood, B. B. Warfield, A. Souter, van Soden, 
J. M. Lagrange, etc. 

Brooke Foss Westcott (1825-1901), episcop de Durham, a fost 
şi profesor la Cambridge. El a publicat un mare număr de cărţi, însă 
opera lui cea mai insemnată rămâne cea legată de cercetarea unui 
mare număr de manuscrise legate de textul Noului Testament. 

Fenton John Anthony Hort (1828-1892) este un nume de 
referinţă în istoria disciplinei noastre. El a colaborat cu Westcott la 
traducerea Noului Testament grecesc (în 1881). Introducerea la 
această traducere, acoperind doar 57 de pagini, aşază elementele 
fundamentale ale criticismului textual. Aceste elemente sunt 
considerate a fi corecte până în zilele noastre. Nu a publicat mult, 
deoarece tendinţa lui spre perfecţionism l-a împiedicat, dar ceea ce a 
reuşit să publice, are o valoare incontestabilă, fiind socotit cel mai 
important cercetător, dintre cei trei reprezentanţi ai şcolii din 
Cambridge. 

Benjamin Breckinridge Warfield (1851-1921) a studiat la 
Princeton şi la Leipzig (1876-1877), apoi a predat la Pittsburgh şi la 
Princeton. Dintre lucrările lui, am putea menţiona O introducere la 
criticismul textual al Noului Testament, Faptele apostolilor, 
Epistolele pastorale, etc. 

Alexander Souter (1873-1949) a fost instruit la Aberdeen şi la 
Cambridge. El este binecunoscut petnru trilogia sa: Testamentul 
grecesc Oxford (în 1910) Textul şi Canonul Noului Testament (în 
1913) şi Lexiconul grec al Noului Testament (în 1916). La acestea am 
mai putea adăuga o altă lucrare de referinţă, intitulată Cele mai 
timpurii comentarii latine ale epistolelor pauline (în 1927). 

Pe lângă numele amintite până aici, în secolul al XIX-lea am 
mai putea menţiona câteva nume de cercetători care au semnat 
lucrări cu caracter introductiv, la scrierile Noului Testament. Astfel, 
la cumpăna dintre secolele al XVIII-lea şi al XIX-lea, K. A. Hanlein 
publică în două volume Handbuch der Einleitung in die Schriften 
des Neuen Testament, H. A. Schott semnează Isagoge historico- 
critica in libros N. Foederis Sacros, lucrare care apare în 1830, la 
Jenna. K. A. Credner publică la Halle, în 1856, lucrarea Einleitung 
in das Neue Testaments. J. B. Glaire publică în 1865, lucrarea 
Introduction historique et critique aux Livres de lAncien et du 
Nouveau Testament. Prin anii 1866-1867, Bernard Lamy scrie 
Introduction in Sacra Scripturas. M. A. N. Rovers publică în 1888, 
lucrarea Nieuw Testamentliche Letterkunde. La Paris apare în 1889, 
lucrarea semnată de Leblois, lucrare intitulată Les livres de la 
nouvele alliances. Italianul U. Ubaldi scrie în 1891, o lucrare 
intitulată Introduction in Sacram Scripturam. Aceasta apare pe la 
1871. Mai amintim pe K. J. R. Cornely cu lucrarea Introduction 
specialis in singulos N.T. libros, care apare la Paris, în 1957. 

Ca o concluzie, putem spune că începând din secolul al XVIII- 
lea, asistăm la o diversificare a cercetărilor dedicate Studiului 
Noului Testament. Unii cercetători s-au specializat pe probleme de 
transmitere a textului grecesc (studierea manuscriselor şi 
clasificarea lor, compararea versiunilor, etc.), alţii s-au aplecat 
asupra problemei sinoptice, încercând să descopere relaţiile care 
există între ele. În sfârşit, alţii au acordat o atenţie deosebită 
studiului formelor literare biblice originare, despre care se crede că 
au stat în spatele scrierilor canonice. 

În debutul acestei perioade, se face distincţie între 
Introducerea în studiul Noului Testament şi Introducerea în studiul 
Vechiului Testament. Pe parcursul acestei perioade, are loc o nouă 
divizare, de data aceasta în cadrul Introducerii în studiul Noului 
Testament: apar Introducerea Generală şi Introducerea Specială. 


1.2.5. Perioada criticismului distructiv 
Nu putem să nu menţionăm şi faptul că odată cu dezvoltarea 


disciplinei numită „Introducere în studiul Noului Testament”, au 
apărut şi curente şi concepţii care au promovat idei extrem de critice 
la adresa scrierilor canonice. Ceea ce a început ca o ramură auxiliară 
a Introducerii în studiul Noului Testament, ne referim aici la critica 
inferioară sau textuală, a început să se diversifice şi să se 
specializeze pe mai multe direcţii de cercetare, apărând astfel critica 
sursei, critica redactării sau, mai nou, critica formei. Unii cercetători 
sunt de părere că se poate vorbi chiar despre zece ramuri distincte 
ale criticii biblice superioare. 

Au fost cunoscute câteva şcoli de teologie de orientare liberală, 
cum a fost cea de la Tubingen sau cea de la Marburg, care prin 
exponenţii lor, au împins criticismul biblic la extremă, fără însă a 
oferi ceva cu adevărat credibil în loc. Criticismul biblic textual 
practicat cu începere din vremea lui Erasmus, a fost abandonat ca 
fiind irelevant, neacademic, şi au fost propuse în schimb, abordări 
noi. 

Bauer, Volkmar, Strauss, Baur, Bultmann, Harnack, etc. au 
exprimat opinii şi au formulat teorii care au constituit adevărate 
provocări pentru teologii conservatori. Îmbrăcate într-un limbaj 
filosofico-religios elevat, ideile liberale au fost răspândite mai întâi 
pe Continent. Descoperirile recente ale unor papirusuri foarte 
timpurii, a dovedit lipsa de temeinicie a acestor teorii liberale, însă 
până la aceste descoperiri, influenţa lor a fost puternică. 

Uneori chiar unii dintre reprezentanţii mai târzii ai acestor 
şcoli, au considerat că s-a mers prea departe cu teoriile formulate, şi 
au încercat să adopte poziţii mai rezonabile. Kasemann, 
Conzelmann, Fuchs, etc. pot fi amintiţi aici. 

O altă şcoală, apărută timpuriu în secolul al XX-lea, a fost aşa- 
numita şcoală de istorie a religiilor. Cel mai faimos reprezentant al 
acesteia a fost Richard Reitzenstein, autorul unei lucrări intitulate 
Hellenistic Mystery Religions: Their Basic Ideas and Signifiance. 
Lucrarea aceasta a apărut în 1928. Reitzenstein este de părere că 
originile gândirii pauline trebuie căutate în religiile misterelor, care 
erau în vogă în vremea în care s-a format Pavel. Idei asemănătoare 
se vor întâlni şi la Wilhelm Bousset şi chiar la R. Bultmann. 

S-a spus că o nouă etapă (cea de-a treia, în viziunea lui J. 
Moffatt) în dezvoltarea disciplinei de care ne ocupăm, a fost 
deschisă prin activitatea germanului Franz Camille Overbeck (1837- 
1905). Acesta a fost profesor de Noul Testament, la Basel. Activitatea 
sa a fost îndreptată spre originile creştinismului, asupra cărora a 
promovat o perspectivă absolut seculară. Pe Overbeck este dificil să- 
l] plasăm într-un anumit curent de orientare teologică, deoarece el a 
criticat atât teologia ortodoxă, cât şi pe cea de orientare liberală. 
Punctele sale de vedere, precum şi argumentele sale, au fost expuse 
într-un amplu comentariu asupra cărţii Faptele apostolilor. 

În vremuri mai recente, Şcoala Scandinavă, cunoscută şi sub 
numele de Şcoala de la Uppsala s-a remarcat printr-o nouă 
abordare radicală a principiilor de bază ale criticii biblice clasice. 
Unul dintre reprezentanţii acestei şcoli, I. Engnell, a propus ca 
metodă de cercetare a Vechiului Testament, aşa-numita metodă 
„tradiţio-istorică”. Un alt reprezentant mai bine cunoscut al 
amintitei şcoli, este Birger Gerhardsson, a căutat să explice 
transmiterea tradiţiei evanghelice, prin asemănarea cu transmiterea 
tradiţiei rabinice: în aceasta din urmă, atât materialele scrise cât şi 
memorarea fidelă, au reprezentat mijloace obişnuite de transmitere. 

Au existat şi şcoli care au încercat să readucă pe un făgaş 
sănătos, ideile teologiei liberale, şi astfel a apărut un curent 
cunoscut ca „neo-ortodoxia” sau „neo-critica” (la unii autori mai este 
numită ramura „neo-evanghelică”). Karl Barth şi Emil Brunner sunt 
reprezentativi pentru această nouă orientare. Totuşi, trebuie să 
remarcăm că reprezentanţii acestei orientări, nu au mers atât de 
departe pe cât ar fi fost necesar. Pe toate acestea le vom menţiona 
însă, în cadrul secţiunii „Critica biblică şi Canonul Noului 
Testament”. 

În consecinţă, putem remarca faptul că în secolul al XIX-lea şi 
în prima jumătate a secolului al XX-lea, studiul Noului Testament 
şi-a deplasat centrul de greutate, spre cercetarea literară, istorică şi 
textuală a originii scrierilor Noului Testament. Thiessen avea 
dreptate să concluzioneze că interesul pentru scrierile Noului 
Testament, a devenit mai mult intelectual decât spiritual?8. 

1.2.6. Curente moderne în abordarea Introducerii în 

studiul Noului Testament 

În a doua jumătate a secolului al XX-lea asistăm la înfiinţarea 
unor institute de cercetare asupra textului Noului Testament, şi a 
unor proiecte internaţionale implicând cercetători şi specialişti din 
mai multe ramuri ale creştinismului, care şi-au unit eforturile în 
vederea pregătirii unor aparate critice exhaustive, şi a unor texte 
greceşti definitive. 

Ca rezultate ale acestor cercetări, s-au obţinut trei texte 
standard: textul Nestle-Aland, textul Majoritar şi textul Receptus. 
Fiecare are adepţi şi argumente care îl sprijină, dar şi contestatari şi 
contra-argumente care îi stau împotrivă. După îndelungi şi 
disputate dezbateri s-au cristalizat doar două tradiţii de text: textul 
Nestle-Aland şi textul Receptus/textul Majoritar. 

În aceeaşi perioadă asistăm la o scădere a influenţei poziţiilor 
şi a opiniilor teologiei liberale, care se datorează mai întâi faptului 
că rezultatele „sigure” promise, ca rezultate ale noilor abordări, au 
dezamăgit pe mulţi, iar pe de altă parte, s-au ridicat o seamă de 
cercetători de certă valoare, exponenţi ai poziţiei conservatoare, care 
au dovedit că atitudinea tradiționalistă faţă de scrierile canonice ale 
Noului Testament, este cel puţin tot atât de academică pe cât s-a 
pretins a fi liberalismul. 

Tendinţa tacită a multor cercetători ai Noului Testament, în 
secolul al XX-lea, este ca scrierile canonice să fie acceptate din cauza 
acceptării lor tradiţionale, dar de a le diminua importanţa sau 
valoarea. De asemenea se remarcă o preocupare de completare a 
Canonului Noului Testament, prin adăugarea unor scrieri extra- 
canonice, pe considerentul că scrierile canonice şi cele extra- 
canonice ar avea multe lucruri în comun. Aceste tendinţe sunt 
consecinţele fireşti ale abandonării doctrinei despre inspiraţia 
verbală a Scripturilor. 

În încheiere vom mai aminti doar câteva nume de cercetători 
aparţinând diferitelor denominaţiuni majore ale creştinismului, 
personalităţi care şi-au adus contribuţia, într-un fel sau în altul, la 
dezvoltarea acestei discipline teologice, în secolul al XX-lea. În unele 
lucrări de specialitate, ei sunt grupaţi în funcţie de limba în care s-au 
exprimat. 

În limba germană au scris „Introduceri” purtând aproape 
invariabil, acelaşi titlu (Einleitung in das Neue Testament), 
următorii cercetători: Theodor Zahn (care şi-a scris Introducerea la 
începutului secolului al XX-lea), J. E. Belser (în 1902), W. G. 
Kummel (în 1906), F. Barth (în 1908), C. R. Gregory (în 1909), Paul 
Feine (în 1913), H. Appel (în 1922), W. Michaelis (în 1946), M. 
Meinertz (în 1950), A. Wikenhausser (în 1960), W. Michaelis (1961), 

Willi Marksen (în 1963), Eduard Lohse (în 1990), Uddo Schnelle (în 
1994), etc. 

În limba engleză am putea aminti pe B. W. Bacon (An 
Introduction to the New Testament, 1900), Vedder H. C. (Our New 
Testament: How Did We Get It?, în 1908), J. Moffatt (An 
Introduction to the Literature of the New Testament, în 1911), 
Kirsopp Lake şi Silva Lake (The Beginning of Christianity, în 1920- 
1933, şi An Introduction to the New Testament, în 1938), A. 
Harnack (The Origin of the New Testament, în 1925), S. A. 
Cartledge (A Conservative Introduction to the New Testament, în 
1938), Edgar J. Goodspeed (The Formation of the New Testament şi 
An Introduction to the New Testament, în 1937), lucrările cu acelaşi 
nume semnate de F. B. Cloggs (în 1937), R. Heard (în 1950), 
Augustus Merk (Introductionis in Sacrae Scripturae libros 
compendium, 1940), Leon Vaganay (Initiation a la critique textuelle 
neotestamentaire, 1943), H. F. D. Sparks (The Formation of the 
New Testament, în 1952), A. H. McNeile (An Introduction to the 
Study of the New Testament, în 1953), D. T. Rowlingson 
(Introduction to the New Testament Study, în 1956, Donald Guthrie 
(Introducere la Noul Testament, 1961), A. F. J. Klijn (în 1967), C. F. 
D. Moule (The Birth of the New Testament, în 1962), R. M. Grant (O 
introducere istorică la Noul Testament, 1964), Norman Geisler (A 
General Biblical Introduction, prima ediție în 1968 iar a doua în 
1986), Breward Childs (Noul Testament ca şi Canon, 1984), etc. 

În limba franceză îl putem menţiona pe F. E. Gigot (General 
Introduction to the Study of the Holy Scripture, 1900), E. Jacquier 
(Histoire des Livres du Nouveau Testament, Paris 1903-1908), 
Maurice Goguel (Introduction au Nouveau Testament, în patru 
volume, publicate între 1922-1926). În finalul secolului anterior, s-a 
mai remarcat F. Godet (Introduction au Nouveau Testament, 1893). 

În olandeză, am putea aminti pe J. M. S. Baljon (Geschiedenis 
van de boeken des Nieuwen Verbonds, în 1901), iar F. J. Klijn 
publică în anul 1967, lucrarea intitulată An Introduction to the New 
Testament. 

Această pleiadă de cercetători etalează o mare varietate de 
abordări. Astfel, unii autori s-au aplecat cu precădere asupra 
problemelor ce ţin de Canonul şi de textul Noului Testament. În 
această categorie am putea menţiona lucrările lui Alexander Souter, 
R. C. Gregory, Edgar J. Goodspeed (pentru introducerile la fiecare 
carte a Noului Testament, el va scrie o lucrare separată), etc. Alţi 
autori au acordat o atenţie mai mare introducerilor fiecărei scrieri 
nou-testamentale în parte, consacrând Canonului doar câteva 
pagini. Am putea exemplifica această abordare, citând lucrările 
semnate de W. G. Kummel, Willi Marxsen, Donald Guthrie, Carson, 
Moo & Morris, etc. 

Unii autori de Introduceri includ în lucrările lor doar 
introducerile individuale la scrierile Noului Testament, ignorând 
total aspectele legate de Introducerea generală (formarea 
Canonului, transmiterea textului, etc.). Am putea cita aici lucrările 
semnate de Marcus Dodds, A. S. Peake, J. Moffatt, Kirsopp Lake & 
Silva Lake, M. Dibelius, etc. 

În sfârşit, am găsit şi autori care au încercat să cuprindă în 
lucrările lor, atât problemele legate de Canon şi de text, cât şi cele 
legate de introducerile specifice fiecărei cărţi. Am putea cita şi aici 
nume ca A. Julicher, McNeille, Everett F. Harrison, H. C. Thiessen, 
etc. 

Munca de cercetare întreprinsă de această adevărată armată 
de cercetători, aparţinând unei largi varietăţi de denominaţiuni şi 
orientări creştine, a dus la clarificarea multor probleme din 
domeniul Introducerii în Studiul Noului Testament; singura 
problemă majoră care încă se constituie într-o adevărată provocare 
pentru cercetători, a rămas problema sinoptică. Teoriile propuse 
spre clarificarea relaţiei dintre Evangheliile sinoptice, rezolvă într-o 
măsură mai mică sau mai mare, dificultăţile, însă nici una dintre 
aceste teorii nu a reuşit să explice mulţumitor toate aspectele luate 
în discuţie. 

Parafrazând cuvintele lui James Orr, ca o concluzie la ceea ce 
s-a spus până aici, vom observa că nu a existat nici un moment în 
care, criticismul biblic, constructiv sau distructiv, superior sau 
inferior, să fi fost absent cu desăvârşire din istoria Studiului Noului 
Testament. Prin urmare, acuzaţia potrivit căreia creştinul 
conservator a acceptat necondiţionat, şi fără discernământ, scrierile 
canonice, este lipsită de temei. Ea izvorăşte, fie din necunoaşterea 
istoriei scrierior canonice, fie din dorinţa de a le discredita cu orice 


preţ. 

2. 
LUMEA NOULUI TESTAMENT 


Suntem în mare măsură de acord cu David E. Garland, care 
spunea că multe din relatările de bază din Noul Testament ar fi 
incomprehensibile cititorului de astăzi dacă acesta nu ar dispune de 
unele cunoştinţe despre lumea antică, credinţele sale, practicile sale 
şi unele elemente din sfera istoriei politice 29. 

În aceeaşi idee a necesităţii cunoaşterii istoriei, îl putem cita şi 
pe Alexander Souter. În opinia sa, „istoria textului Noului 
Testament, este o parte a istoriei Bisericii, iar istoria Bisericii este 
parte a istoriei lumii. Şi după cum istoria Bisericii nu poate fi bine 
înţeleasă fără o cunoaştere a istoriei generale... tot aşa istoria 
textului Noului Testament nu poate fi înţeleasă fără o cunoaştere a 
istoriei Bisericii”30. 

Din acest motiv, o perspectivă de ansamblu asupra istoriei 
Bisericii şi asupra istoriei lumii în antichitatea târzie, nu este o 
investiţie inutilă, ci o demers absolut normal şi necesar, pentru cel 
ce vrea să studieze Noul Testament. Vom arunca deci, o scurtă 
privire de ansamblu asupra lumii antice târzii, mai întâi. 

Atunci când vorbim despre lumea Noului Testament, primul 
aspect pe care trebuie să-l luăm în discuţie, este definirea 
conceptului şi stabilirea limitelor lui. Într-o definire accesibilă, 
putem spune că lumea Noului Testament este ansamblul factorilor 
provenind din domeniul politic, cultural, religios şi social, care au 
caracterizat societatea umană în vremea în care au fost redactate şi 
puse împreună scrierile care alcătuiesc Noul Testament. Evident, nu 


% Cu această observaţie, D. E. Garland deschide articolul său, intitulat Background 
Studies and New Testament Interpretation, din volumul New Testament Criticism 
& Interpretation, pag. 349 

vom lua ca punct de pornire anii 45-48 d.Hr., şi nici nu ne vom opri 
brusc, în 367 d.Hr. 

Considerăm, din motive pe care le vom analiza ulterior, că 
perioada istorică relevantă pentru noi, începe cu mult timp înainte 
de redactarea acestor scrieri, în vremea întoarcerii iudeilor din exilul 
babilonian, şi continuă până în vremea în care a avut loc al treilea 
Conciliu de la Cartagina (anul 397 d.Hr.). Chiar dacă, ulterior 
acestei date se vor mai purta discuţii asupra componenţei Canonului 
Noului Testament, acestea nu vor aduce schimbări în ceea ce 
priveşte componenţa lui. 

Informaţiile istorice ne permit să plasăm momentul întoarcerii 
din exil, în anul 535 î.Hr. La această dată este emis edictul prin care 
împăratul persian Cyrus, a permis evreilor să se întoarcă în ţara lor. 
Din punct de vedere cronologic, această dată aparţine evident 
Vechiului Testament, însă pentru noi este important să o luăm în 
discuţie deoarece acum încep o serie de transformări istorice, 
culturale, religioase şi sociale care vor asigura ulterior cadrul în care 
vor trăi şi vor scrie autorii umani ai cărţilor Noului Testament. 

Ulterior edictului amintii, avem de-a face cu trei valuri 
succesive de evrei care se întorc din robie, în afara celor care, dintr- 
un motiv sau altul, au decis să rămână printre străini. În acest 
moment istoric începe reconstrucţia Templului din Ierusalim, 
repararea zidurilor Ierusalimului, începe reorganizarea vieţii sociale, 
politice şi, mai ales, religioase. Sunt restaurate slujbele, jertfele, 
sărbătorile, etc. 

Limita târzie a lumii Noului Testament o plasăm în vremea 
Conciliului de la Cartagina, pe la sfârşitul secolului al IV-lea d.Hr., 
deoarece acum lumea Noul Testament începe să apună, odată cu 
apusul antichităţii târzii, făcând loc Evului Mediu timpuriu. 

La acea vreme, creştinismul a devenit mai mult decât o „religia 
licita” puternic organizată în Imperiul roman, fiind la un moment 
dat, chiar religia dominantă. Noile oportunităţi nu au întârziat să 
apară, la toate nivelele, şi mai ales abia acum putem vorbi despre un 
Canon al Noului Testament, în forma şi componenţa care ne este 
cunoscută astăzi. După cum vom vedea, la acest Conciliu (cel de la 
Cartagina) a fost promulgată prin decret, lista completă a celor 27 de 
scrieri canonice, deşi anterior acestei date, Atanasie propusese 
aceeaşi listă prin Scrisoarea Pascală. 

În acelaşi timp, trebuie să spunem că perioada aceasta, numită 
şi perioada patristică, este o bogată sursă de informaţii utile 
studiului Noului Testament, deoarece a fost o perioadă foarte 
prolifică, sub aspect literar. Aluziile, citatele şi referirile scriitorilor 
bisericeşti, la diferitele scrieri nou-testamentale, sunt extrem de 
preţioase în ceea ce priveşte reconstituirea textului originar şi a 
etapelor procesului prin care s-a alcătuit Canonul Noului Testament. 

Aşadar, deşi toate cele 27 de scrieri canonice nou-testamentale 
au fost scrise într-o perioadă de aproximativ jumătate de veac (a 
doua jumătate a primului veac creştin), studiul introductiv la Noului 
Testament trebuie să treacă dincolo de aceste limite temporale. 

Dacă acceptăm aceste puncte de reper, înţelegem că perioada 
istorică de care ne vom ocupa acoperă aproximativ nouă secole. 
Aflată la răscruce de milenii, această perioadă a fost deosebit de 
importantă în ceea ce priveşte în general, istoria umanităţii. Undeva, 
la punctul de mijoc, Dumnezeu Însuşi a considerat că este 
momentul să intervină suveran în istorie. Apostolul Pavel numeşte 
acel punct, „împlinirea vremii” (Gal. 4: 4). 

Din punct de vedere geografic, lumea Noului Testament poate 
fi localizată în zona de interferenţă dintre Apus şi Răsărit, adică 
partea răsăriteană a marelui Imperiu roman. În acest spaţiu 
geografic sunt cuprinse Palestina, Siria, Egipt, Asia Mică, 
Macedonia, Grecia, Italia, etc., ţări cu un trecut istoric extrem de 
bogat, dar şi cu un aport substanţial la dezvoltarea civilizaţiei şi 
culturii. Acest conglomerat multi-etnic a presupus un cadru 
complex, caracterizat printr-o uimitoare bogăţie de concepte şi idei. 
(La ţările amintite mai sus am mai putea adăuga eventual, Nordul 
Africii, care a dat personalităţi de marcă în istoria creştinismului, 
însă ar putea fi ridicată obiecţia că Nordul Africii a devenit relevant 
abia în partea finală a perioadei pe care am delimitat-o ca fiind 
„perioada Noului Testament”). 

Pentru o mai bună înţelegere a procesului istoric care a dus la 
formarea  Canonului Noului Testament, este important să 
cunoaştem condiţiile care caracterizau societatea umană la 
răscrucea dintre era pre-creştină şi cea creştină. Cadrul complex în 
care au fost redactate şi apoi asociate scrierile respective, a 
influenţat într-un fel sau altul, durata şi evoluţia acestui proces. 
Autorii umani ai scrierilor Noului Testament au fost într-o anumită 
măsură, tributari mediului în care s-au format. 

În lucrarea aceasta ne-am propus mai întâi, să prezentăm 
cadrul istoric în care au avut loc evenimentele despre care vorbim, 
apoi ne vom ocupa de formarea Canonului Noului Testament 
(necesitatea alcătuirii lui, criteriile care au stat la baza alegerii 
scrierilor canonice, etapele acestui proces, etc.), iar apoi vom aborda 
pe scurt şi problema acelor scrieri pe care creştinătatea le-a numit 
“apocrife”, şi au fost considerate nevrednice de a fi incluse în 
canonul biblic. 

Vom aborda, de asemenea, câteva aspecte semnificative în 
ceea ce priveşte limba în care au fost scrise cărţile Noului 
Testament, şi vom vorbi pe scurt şi despre transmiterea textului. 
Problemei sinoptice îi vom rezerva câteva pagini, deşi este extrem de 
complexă. 

În încheiere vom scoate în evidenţă câteva nume de cercetători 
care s-au aplecat asupra documentelor vechi, în încercarea de a 
reconstitui textul original al Noului Testament. Munca lor imensă, 
concretizată în editarea diferitelor texte greceşti publicate de-a 
lungul vremii, este prea importantă pentru a nu spune câteva lucruri 
şi despre ea. Nu vom putea încheia fără a aminti câteva perspective 
ale teologiei liberale şi neo-ortodoxe, asupra Canonului Noului 
Testament. 

În ceea ce priveşte cadrul istoric, ne vom limita să prezentăm 
patru domenii distincte dar complementare ale acestuia: (1) 
domeniul politic sau circumstanţele politice, (2) domeniul cultural 
sau circumstanțele culturale, (3) domeniul religios sau 
circumstanţele religioase şi în sfârşit, (4) domeniul social sau 
circumstanţele sociale ale vremii de atunci. Evident, între aceste 
patru domenii, există strânse legături. 


2.1. Circumstanţele istorico-politice ale 
vremii Noului Testament 


Am amintit deja faptul că perioada care ne interesează, 
acoperă aproximativ 900 de ani de istorie bogată în evenimente 
politice, sociale, culturale sau religioase. Este evident faptul că nu 
pot fi cuprinse aici toate evenimentele istorice din această perioadă, 
deoarece nu toate au fost relevante pentru istoria Canonului şi a 
textului Noului Testament. Ne vom opri, pe scurt, doar asupra celor 
care intră în sfera noastră de interes. 

Această perioadă istorică destul de întinsă, a fost împărţită în 
şase sub-perioade destul de bine definite: perioada persiană, 
perioada  macedoniană (sau  greco-macedoniană), perioada 
egipteană, perioada siriană, perioada macabeeană şi evident, 
perioada romană. Nu toţi autorii de „Introduceri” împărtăşesc 
această categorisire. Unii dintre ei sunt de părere că este suficient să 
ne ocupăm de vremea în care au fost redactate scrierile Noului 
Testament. Alţii omit să vorbească despre aceste circumstanţe. 
Opinia noastră a fost deja făcută de cunoscut. Le vom aborda pe 
scurt, însă celei din urmă, din motive lesne de înţeles, îi vom acorda 
o atenţie deosebită. 


2.1.1. Perioada persană 

Prima perioadă menţionată a fost cea persană. Ea a fost 
cuprinsă între anii 535 î.Hr.(anul în care a fost dat decretul de 
eliberare al evreilor) şi anul 332 î.Hr. Multe evenimente istorice ar 
putea fi menționate în această perioadă: în Peninsula 

Peloponesiană, are loc un proces de unificare a eforturilor greceşti în 
vederea confruntării cu perşii (490-480 î.Hr.), războiul dintre greci 
şi spartani (431-404 î.Hr.), încheiat cu victoria spartanilor, etc. 

Pentru istoria Noului Testament, cel mai important aspect 
politic al acestei perioade este întoarcerea din exil, a poporului 
evreu. Izvoarele istorice de care dispunem, atestă că sub autoritatea 
persană, evreii nu au avut parte de o situaţie grea, în pofida 
statutului de robi. Este necesar să spunem că în această vreme s-au 
produs o serie de schimbări semnificative, nu doar în istoria 
poporului evreu, ci şi la nivelul conştiinţei sale colective. 

Una dintre acestea era îndepărtarea de idolatrie. Dacă până în 
acest moment, religiile păgâne ale popoarelor din jur, au trezit 
interes pentru iudei, după întoarcerea din robie, fenomenul acesta 
avea să dispară. Evident, aici, prin idolatrie înţelegem doar interesul 
pentru închinarea păgână, deoarece conceptul de idolatrie cuprinde 
o mare varietate de forme. 

Cirus cel Mare (559-530 î. Hr.) a fost cel dintâi imperator 
persan. Considerat drept unul dintre cei mai timpurii apărători ai 
drepturilor omului, el a îngăduit libertatea religioasă şi a respectat 
obiceiurile locurilor pe care le-a cucerit. 

Samuel J. Schultz subliniază că „asirienii şi babilonienii erau 
renumiţi pentru politica lor de a duce popoarele cucerite, în ţinuturi 
străine. Reversul acestei politici l-a distins pe Cirus drept izbăvitorul 
binevenit. El a încurajat naţiunile dezrădăcinate, să se întoarcă în 
ţara lor şi să-şi restaureze zeii în templele lor. Evreii, a căror capitală 
şi Templu zăceau încă în ruine, s-au aflat printre printre cei care au 
beneficiat de bunăvoința lui Cirus”a. 

În trei valuri succesive, tot atâtea câte şi deportări, evreii s-au 
întors din exil, în Palestina. Everett F. Harrison afirmă că în această 
perioadă restaurarea palestiniană a fost posibilă prin cooperarea lui 
Cirus (despre care vorbise profetic Isaia), şi prin conducerea 
inspirată a trei lideri evrei: Zorobabel, Ezra şi Neemia. Cel dintâi 
dintre liderii evrei s-a remarcat în restaurarea Templului din 
Ierusalim; cel de-al doilea a avut o contribuţie majoră la revenirea la 
Legea mozaică, iar cel de-al treilea şi-a adus aportul la repararea 
zidurilor Ierusalimului şi la revitalizarea vieţii economice şi 
spirituale a poporului ales32. 

McDonald şi Porter sunt de părere că evreii care s-au întors 
din robie, erau încredinţaţi că ei au fost deportaţi din pricina 
falimentului lor în a ţine Legea lui Moise33. 


3 S. Schultz, Privire de ansamblu asupra Vechiului Testament, pag. 262 
“2 Introduction to the New Testament, pag. 4 
33 McDonald şi Porter, Early Christianity and its Sacred Literature, pag. 47 

De asemenea, trebuie să subliniem că în această vreme s-a 
născut o instituţie religioasă care avea să ofere un model 
organizatoric viitoarelor comunităţi creştine. Ne referim la sinagoga 
evreiască, cea care a substituit Templul, în condiţiile aspre ale 
exilului. Chiar dacă tradiţia iudaică acreditează ideea existenţei 
sinagogii în vremuri mai vechi, atribuindu-i chiar origini mozaice, 
considerăm că această instituţie nu este anterioară perioadei exilice. 
Despre această instituţie religioasă vom mai vorbi însă la locul 
potrivit. 

În aproximativ aceeaşi perioadă istorică, într-o altă parte a 
lumii cunoscute, se plămădea o nouă limbă, care urma să joace un 
rol central în istoria Noului Testament: limba greacă, sau mai precis 
dialectul koinee. 

În Grecia secolului al IV-lea î.Hr., marile cetăţi-state erau 
cucerite una după alta, de către regele Filip al Macedoniei. Acest 
lucru a contribuit la crearea unui cadru prielnic întăririi comunicării 
dintre aceste cetăţi, şi implicit la formarea dialectului în care vor fi 
scrise cărţile Noului Testament. Atunci când fiul său, Alexandru şi-a 
recrutat soldaţii pentru viitoarele campanii militare din Orient, 
aceştia proveneau din toate zonele Greciei antice. 


2.1.2. Perioada elenistică 

Cea de a doua perioadă menţionată a fost cea Macedoneană, 
sau elenistică. Mai înainte de a spune ceva despre această perioadă, 
se cere să clarificăm un aspect important. Cercetătorii fac distincţie 
între termenii „elenic” şi „elenistic”. Termenul „elenic” este aplicat 
culturii greceşti a epocii clasice, iar termenul „elenistic” este aplicat 
culturii greceşti răspândite din Grecia în urma cuceririlor lui 
Alexandru cel Mare. Ambii termeni derivă din Hellas, nume care 
apare în scrierile greceşti vechi, dat Greciei antice. 

În opinia cercetătorilor şi a istoricilor creştini, perioada 
aceasta a fost cuprinsă între anii 332 şi 301 î.H.34. Vom adopta 
această periodizare, socotind-o satisfăcătoare. 

Personalitatea istorică a acestei perioade este Alexandru cel 
Mare, fiu al lui Filip al Macedoniei, şi elev al lui Aristotel. Avea doar 
20 de ani atunci când tatăl său a fost asasinat, în 336 î.Hr., şi a 
domnit în locul acestuia doar 12 ani şi jumătate. O perioadă istorică 
extrem de scurtă, am putea spune, însă caracterizată de mari 
transformări. Prin Alexandru prinde viaţă o idee formulată de 


“ E. F. Harrison, în Introduction to the New Testament, pag. 51, spune că epoca 
elenistică este cuprinsă între anii 300 î.Hr., şi 500 d.Hr. Nu este vorba despre o 
contradicţie ci despre faptul că Harrison avea în vedere perioada istorică în care 
limba greacă, dialectul koinee, era limba uzuală a oamenilor de rând. Ceea ce am 
numit noi aici perioada elenistică, este perioada expansiunii culturii greceşti 

politicieni greci, cum ar fi atenianul Isocrate (436-338 î.Hr.): aceea 
de a coloniza Imperiul persan. Epopeea macedoneană începe în 334 
î.Hr. 

Biruinţele lui Alexandru cel Mare asupra armatelor lui Dariu 
Persanul, la Granicus (în 334 î.Hr.), la Issos (în 333 î.Hr.) şi apoi la 
Gaugamela (în 331 î.Hr.), au însemnat o schimbare semnificativă în 
istoria Orientului mijlociu. După cucerirea Asiei Mici, Alexandru, 
după un asediu de 7 luni, cucereşte Tyrul (în 332 î.Hr.) şi apoi 
ocupă, fără rezistenţă, Ţara Sfântă. 

În drumul său spre Egipt, în 332 î.Hr., Alexandru trece pe la 
Ierusalim, unde este întâmpinat la poarta cetăţii, de către Marele 
Preot, Iadus. Izvoarele istorice spun că Alexandru s-ar fi închinat 
înaintea adevăratului Dumnezeu, în Ierusalim, dar acest act nu 
trebuie văzut ca o convertire la iudaism. Nu toţi istoricii sunt de 
acord asupra acestui episod. Este totuşi adevărat faptul că evreii au 
avut parte de un tratament preferenţial în timpul campaniilor 
militare ale lui Alexandru, dar aceasta se datora poziţiei evreieşti din 
timpul asediului Tyrului, în 332 î.Hr. 

În 327 î.Hr., Alexandru iese biruitor în luptele cu armata 
indiană, care dispunea de elefanţi. A fost nevoit, în anul 326 î. Hr., 
să renunţe la ideea de a atinge fluviul Gange, din cauza faptului că 
oamenii lui erau epuizați după atâtea lupte şi marşuri. Anul 324 
î.Hr. este marcat de nunțile celebrate la Susa, prin care Alexandru, 
generalii săi şi încă 10.000 de soldaţi, se căsătoresc cu femei 
băştinaşe. 

Se consideră că acum, prin intermediul acestor campanii, se 
desfăşoară un proces evident de elenizare a Orientului (mărturiile 
istorice atestă că armata lui Aleaxandru număra aproximativ 50.000 
de luptători, la început, şi a ajuns la 120.000, în expediţia indiană), 
iar Palestina ocupa o poziţie strategică pe care Alexandru a ştiut să o 
fructifice. Ar fi greşit să considerăm că procesul de elenizare a 
început odată cu cuceririle lui Alexandru. Mult mai devreme, au 
avut loc schimburi comerciale între greci şi babilonieni, iar potrivit 
lui Xenofon, în armatele lui Cirrus, au existat numeroşi mercenari 
greci. Prin expansiunea macedoneană, procesul de elenizare a fost 
accelerat. 

În esenţă, procesul de elenizare este un proces istoric prin 
care, popoare care nu aveau origini greceşti, deprindeau limba, 
cultura, gândirea şi obiceiurile greceşti35. Două concepte majore 
erau specifice elenizării: cosmopolitanismul şi individualismul. Cel 
dintâi, cosmopolitanismul (de la „cosmos” adică „lume”, şi de la 
„polis”, adică „oraş”), promova ideea-concept de cetăţean al lumii 
(echivalentă într-o anumită măsură, universalismului). El a fost 


35 Aceasta este definiţia oferită în The Harper Collins Dictionary of Religion, p. 412 

promovat de Diogene, un contemporan al lui Alexandru (în Diogene 
Laertius, Vieţile filosofilor). Cel de-al doilea concept aducea în prim 
plan, implicarea omului ca individ, în religie. 

Se consideră că Alexandru a fost cel dintâi care a încercat să 
realizeze o conexiune între Greci şi barbari (ne referim aici la lumea 
orientală). Discursul lui Alexandru, rostit la Opis, pe Eufrat, în 324 
î.Hr. (pe care îl cunoaştem din mărturia istoricului roman Flavius 
Arrian), punea un accent deosebit pe frăţia şi reconcilierea dintre 
toţi oamenii. În aceeaşi idee, Alexandru a început să-i înveţe limba 
greacă pe 30.000 de perşi. În cei doisprezece ani de conducere, el a 
întemeiat peste 20 de oraşe. Alexandria, Kandahar, Herat, etc., vor 
deveni importante centre de cultură. 

Eliade remarcă faptul că „în oraşele străvechi sau recent 
întemeiate, grecii ridicau temple şi teatre şi gymnasia. Treptat, 
educaţia de tip grecesc a fost adoptată de bogaţii şi privilegiaţii din 
toate ţările asiatice... Instrucţia — întemeiată întotdeauna pe o 
filosofie — beneficia de un prestigiu aproape religios. Niciodată în 
istorie, instrucţia nu mai fusese atât de căutată, atât ca mijloc de 
promovare socială, cât şi ca instrument de desăvârşire spirituală”36. 

Elenizarea a avut impact semnificativ şi în domeniul religiei, 
prin faptul că oameni din diferite religii au putut acum să observe 
similarități între zeitățile proprii şi zeităților altor popoare. Aceasta 
va produce un fenomen relativ nou, numit sincretismul religios. 

Istoricul creştin Merrill C. Tenney face precizarea că „în timpul 
perioadei persane şi a celei greceşti, au dispărut două aspecte ale 
vieţii evreieşti: monarhia şi slujba de prooroc”37. 

După moartea prematură a lui Alexandru, în anul 323 î.Hr. în 
Babilon, s-a instalat o scurtă perioadă de confuzie; viziunea 
generalilor lui Alexandru asupra Imperiului, nu era tot atât de mare 
pe cât fusese cea a lui Alexandru. Divizarea a devenit inevitabilă, iar 
Imperiul cucerit de el a fost împărţit între cei patru generali ai săi: 
Ptolemeu, Seleucos, Lisimah şi Cassandru. 

Începând din 280 î.Hr. au mai rămas doar trei dinastii greceşti 
majore, descendente din Alexandru. Palestina căzuse sub stăpânirea 
dinastiei Ptolemaice, care-şi avea reşedinţa la Alexandria. Dinastia 
Seleucidă controla Asia Minor, Siria şi Persia până la Eufrat, având 
reşedinţa la Damasc. Dinastia Antigonidă stăpânea Grecia şi Tracia. 
Descendenții lui Seleucos au pierdut controlul asupra fostului 
Imperiu persan, în 247 î. Hr., în favoarea parţilor. Aceştia vor 
constitui aici ceea ce istoricii au numit „al doilea imperiu persan”, o 
provocare pentru Imperiul Roman. 


* M. Eliade, Istoria credințelor şi a idelilor religioase, pag. 353 
3 M. C. Tenney, Privire de ansamblu asupra Noului Testament, pag. 19 

Chiar dacă imperiul cucerit de Alexandru cel mare nu a durat 
mult în timp, influenţele pe care le-a adus asupra acestei părţi a 
lumii, au fost majore şi semnificative, deoarece acest imperiu a fost 
locul geografic în care s-a plămădit o nouă limbă de largă circulaţie 
internaţională şi o nouă cultură. 

Un amănunt nu lipsit de importanţă este faptul că Alexandru 
cel Mare a întemeiat faimoasa metropolă culturală egipteană, 
Alexandria. Biblioteca de aici a avut la bază, biblioteca personală a 
lui Aristotel, dascălul lui Alexandru. Foarte devreme în secolul al 
III-lea î.Hr., învățații alexandrini au fost interesaţi de restaurarea 
textelor antice ale poeţilor şi prozatorilor greci, anticipând prin 
aceasta, viitoarea disciplină biblică, numită „Critica textuală”. 

Cu timpul, aici a luat fiinţă o puternică şcoală, din care vor 
izvori două dintre cele mai faimoase şi mai influente cărţi din lume, 
Elementele lui Euclid, şi Gramatica lui Dionysus Thrax (activ în 
jurul anului 130 î.Hr.). În acelaşi timp, Alexandria va deveni un 
puternic centru al creştinismului, în primele secole. Din respect 
pentru adevăr, trebuie să spunem că în primele secole ale 
creştinismului, marea metropolă a culturii greceşti din Egipt, era în 
declin. În ciuda acestui fapt, oraşul continua să fie un centru cultural 
de primă importanţă. Centrul de aici şi-a păstrat poziţia de 
proeminenţă până pe la sfârşitul secolului al VI-lea sau începutul 
secolului al VII-lea d.Hr., când Islamul se impune în această parte a 
lumii. 


2.1.3. Perioada egipteană 
Cea de a treia perioadă istorică de interes, potrivit 


sistematizării propuse, a fost perioada egipteană sau ptolemaică, 
cuprinsă între anii 322 şi 198 î.Hr. Este important să ne amintim că 
în această perioadă, conducătorii Egiptului erau greci, şi nu egipteni. 

Primul dintre ei a fost generalul Ptolemeu Soter, în vremea 
căruia oraşul Alexandria, construit de Alexandru cel mare, a 
cunoscut o dezvoltare remarcabilă. Acest oraş va avea o mare 
însemnătate în ceea ce priveşte nu numai cultura, în general, dar şi 
credinţa creştină. Să nu uităm că aici a luat fiinţă o mare bibliotecă 
(cea mai mare bibliotecă a antichităţii), un muzeu şi un colegiu, încă 
din vremea lui Ptolemeu Soter. Acestuia i-a urmat la conducere fiul 
său, Ptolemeu Philadelphus, care a acordat o atenţie deosebită 
acestei biblioteci, extinzând-o. Se estimează că în perioada de 
apogeu, biblioteca din Alexandria număra peste 600.000 de 
volume. Spiritul alexandrin s-a remarcat prin erudiție, traduceri 
îngrijite, preocupare pentru acurateţea textelor, etc. 

Sub Ptolemei, evreii au avut parte de o perioadă de oarecare 
pace şi toleranţă religioasă. În această perioadă au luat fiinţă 
primele contacte culturale mai semnificative între Iudei şi Greci. 

Alexandria va deveni în timp, sediul unei puternice comunităţi 
evreieşti, probabil cea mai mare din bazinul mediteraneean. Aici 
gânditorii evrei vor învăţa greaca şi vor face cunoştinţă cu literatura 
de expresie greacă. 

Se pare că în timpul domniei lui Ptolemeu Philadelphus a fost 
tradus Pentateuhul din ebraică în greacă. Lucrarea aceasta este 
cunoscută sub numele de Septuaginta. Ulterior, acestuia i-au fost 
adăugate şi alte scrieri vechi-testamentale, şi chiar dintre apocrifele 
Vechiului Testament. Rezultatul final a fost un Vechi Testament mai 
amplu decât cel ebraic. 

Asupra acestui aspect trebuie să insistăm, şi vom mai reveni, 
deoarece Septuaginta a avut un rol deosebit în viaţa Bisericii 
Primare. Bibliotecarul lui Ptolemeu Philadelphus, a avut dorinţa de 
a poseda un exemplar al cronicilor vechi evreieşti, în limba greacă. 
La solicitarea acestuia, Eleazar, Marele Preot din vremea respectivă, 
i-a trimis câte şase bătrâni din fiecare seminţie evreiască, şi un 
exemplar al Legii lui Moise. Lucrarea de traducere a avut loc pe 
insula Pharos. Iniţial a fost tradus doar Pentateuhul. Cei 72 de 
bătrâni au lucrat la traducerea respectivă, timp de 72 de zile. Din 
acest motiv, lucrarea a fost numită „Septuaginta”. 

Nu putem şti cât este de reală această relatare. Aristeas, un 
personaj de la curtea lui Ptolemeu Philadelphus, în scrisoarea pe 
care o adresează fratelui său Philocrates, afirmă că el a fost unul 
dintre cei pe care Philadelphus i-a trimis la Ierusalim, cu cererea 
adresată Marelui Preot. Relatarea din scrisoarea aceasta este 
preluată şi de alţi scriitori alexandrini, printre care Aristobulos şi 
Filon. Aristobulos îi scrie lui Ptolemeu Philometor (scrisoarea 
aceasta ar putea fi plasată între 182-146 î.Hr.), iar menţionarea 
făcută de Filon este datată în jurul anului 40 d.Hr. 

Dacă ţinem seama de faptul că domnia lui Philadelphus a 
debutat în anul 285 î.Hr. şi s-a încheiat prin 246 î.Hr., este limpede 
că traducerea iniţială a Septuagintei trebuie să fie plasată în acest 
interval de timp. În mod obişnuit, este indicat anul 250 î.Hr. 

De asemenea, este important să spunem că în timpul 
Ptolemeilor, în Alexandria, cultura şi ştiinţele vor cunoaşte un mare 
avânt, oraşul acesta devenind un puternic centru cultural. Mulţi 
învăţaţi ai vremii antice s-au stabilit aici, impulsionând cercetarea în 
diferite domenii ale cunoaşterii: Euclid (în matematică), Arhimede 
(în fizică), Ptolemeu (în astronomie), etc. 


2.1.4. Perioada seleucidă 

Cea de a patra perioadă semnificativă în ceea ce priveşte lumea 
Noului Testament, a fost perioada siriană sau seleucidă. Ea a fost 
mai scurtă decât celelalte, fiind cuprinsă între anii 198 şi 167 î.Hr. În 
această vreme, eforturile siriene de subminare a controlului 

egiptean, au fost încununate de succes, prin bătălia de la Paneas, sau 
Cezareea lui Filip (200-198 î.Hr.). Aici Antioh cel Mare iese biruitor 
asupra lui Ptolemeu al V-lea, însă este înfrânt şi el la scurtă vreme, 
de către romani şi va fi obligat să plătească acestora, tribut. 

Teritoriul Ţării Sfinte ajunge astfel, pentru o scurtă vreme, sub 
conducere siriană, unde era la putere dinastia Seleucizilor. Despre 
reprezentanţii acestei dinastii se ştie că erau foarte duri, dintre ei 
remarcându-se Antiochus al IV-lea Epiphanes. El a încercat 
elenizarea forţată a iudeilor, atât din motive culturale, cât şi din 
motive materiale. 

Printre alte lucruri prin care Antiochus Ephifanes s-a făcut 
remarcat, au fost înlocuirea Marelui Preot Onias III, cu un oarecare 
Jason, care era mai deschis spre elenism, dărâmarea zidurilor 
Ierusalimului, jefuirea Templului, şi transformarea acestuia în 
templu păgân (în curtea Templului a fost înălţat un altar dedicat lui 
Zeus). 

De asemenea, ofiţerii lui Epiphanes au confiscat şi au ars toate 
copiile scrierilor sacre ale evreilor, şi au executat pe posesorii 
acestora. Probabil, lucrul care a provocat cel mai tare mânia 
populaţiei evreieşti, a fost sacrificarea unei scroafe pe altarul 
Templului, în anul 168 î.Hr. 

Potrivit istoricului creştin Werner Keller, aceasta a fost „prima 
persecuție religioasă din istorie, care a fost executată în mod 
meticulos”38. 

În vremea aceasta, tensiunile dintre evrei şi samariteni au 
devenit mai acute, din cauza faptului că samaritenii au fost dispuşi 
să se alinieze la cerinţele lui Antiochus Epiphanes. Ei chiar şi-au 
negat ocazional, descendența evreiască, şi şi-au declarat rădăcinile 
lor sidonite. 

Tratamentul dur aplicat de seleucizi evreilor, i-a făcut pe 
aceştia să se răscoale. Incidentul care a declanşat revolta l-a avut ca 
protagonist pe Matatia, un preot bătrân. Luptele care au urmat, au 
fost marcate de biruinţe temporare de ambele părţi, dar în final 
Palestina a scăpat de sub dominaţia tiranică a sirienilor. Aceste 
evenimente istorice sunt descrise în cartea I-a a Macabeilor. 


2.1.5. Perioada macabeeană 
Perioadei seleucide i-a urmat aşadar, foarte curând, cea 


macabeeană. Debutând în anul 167 î.Hr. ea s-a întins până în anul 
63 î.Hr. când romanii i-au pus capăt. 

Revolta iniţiată de Matatia a fost continuată de către fiii săi, 
Ioan, Simon, Iuda, Eleazar şi Ionathan. Lor li s-au alăturat numeroşi 
evrei care erau plini de râvnă pentru Legea mozaică. Iuda i-a învins 


38 W, Keller, Și Biblia are totuşi dreptate, pag. 362 

pe rând, pe Apollonius, pe Saron, pe Gorgias şi pe Lysias, dovedind 
multă abilitate strategică. 

Perioada aceasta şi-a primit numele de la Iuda Macabeul 
(porecla aceasta s-ar putea traduce prin „ciocan”); a fost scurtă şi 
marcată de foarte multe frământări. 

Iuda Macabeul, fiul preotului Matatia este cunoscut şi ca 
întemeietor al dinastiei Macabee. El a reconstruit Templul din 
Ierusalim, a contribuit substanţial la revigorarea religiei mozaice şi 
la formarea unui stat evreu independent. 

Lucrul acesta nu a fost privit cu ochi buni, de către naţiunile 
din jur, care au început o serie de comploturi împotriva iudeilor, 
însă toate au fost zadarnice. Am putea menţiona două campanii 
militare evreieşti încununate de succes, împotriva edomiţilor şi a 
amoniţilor. 

Această perioadă a fost marcată de revolte interne frecvente, 
dar şi de lupte cu popoarele păgâne din jur. În anul 128 î.Hr., 
Samaria este înfrântă, Sihemul şi templul de pe Muntele Garizim, 
sunt distruse. La putere s-au succedat în Ierusalim, Simon, Ioan 
Hircanus, Aristobulus I, Aristobulus II, etc. Spre finalul acestei 
perioade, Iudeii stăpâneau un teritoriu aproape la fel de mare ca 
acela din vremea lui Solomon. 

Conducătorii iudei amintiţi au fost conştienţi de puterea 
latentă a Romei, şi chiar dacă relaţiile lor cu popoarele din jur au 
fost tensionate, cele cu Roma au fost în general bune. Primul care a 
încheiat o alianţă cu Roma, a fost Iuda Macabeul. Succesorii lui a 
încercat mereu să continue aceste alianţe. În acelaşi timp, Roma 
avea interesul să respecte deocamdată teritoriile iudaice. 


2.1.6. Perioada romană t 

Perioada a şasea a fost cea romană. În mod firesc, perioada 
aceasta ar trebui să înceapă în anul 63 î.Hr., însă pentru a avea o 
mai bună înțelegere asupra acestei perioade, este necesar să 
începem investigația, chiar de la originea istorică a cetății care i-a 
dat numele. 

Perioada aceasta a fost cea mai lungă şi mai semnificativă în 
ceea ce priveşte lumea Noului Testament. O bună parte din istoria 
Imperiului roman se împleteşte cu cea a creştinismului. Din acest 
motiv, considerăm că este util să-i acordăm o atenţie deosebită. 

Cercetătorul creştin Merrill C. Tenney, ne spune că „în vremea 
când a fost scris Noul Testament (a doua jumătate a secolului I), 
întreaga lume civilizată, cu excepţia unor regate mai puţin cunoscute 
din Orientul îndepărtat, era sub dominaţia Romei. De la Oceanul 
Atlantic în Apus, până la fluviul Eufrat şi la Marea Roşie în Răsărit; 
de la Ron, Dunăre, Marea Neagră şi Munţii Caucaz, în Nord, până la 

Sahara înspre Sud, se întindea singur imperiul vast aflat sub 
conducerea şi dictatura efectivă a împăratului”3. 

Istoria Romei începe însă cu aproximativ 753 de ani înainte de 
evenimentul central al istoriei omeneşti (Asupra acestei date trebuie 
să revenim cu unele precizări. Atunci când călugărului de obârşie 
dobrogeană Dionysius Exiguus i s-a cerut, prin anul 526 d.Hr., să 
alcătuiască un calendar, el a calculat anul întemeierii Romei, cu 753 
de ani înainte de naşterea Mântuitorului. Ulterior s-a ajuns la 
concluzia că în calculele lui Exiguus s-a strecurat o greşeală, şi în 
realitate întemeierea Romei ar fi avut loc cu doar... 749 de ani 
înainte de naşterea Mântuitorului). La acea dată, Roma era doar o 
mică aşezare de păstori, situată pe malurile Tibrului, la poalele 
munţilor Albani, în zona centrală a peninsulei Italice. Regiunea se 
numea Latium (de aici îşi trage numele, limba vorbită de romani). 

Exact în aceeaşi vreme (adică prin secolul al VIII-lea î.Hr.), în 
Italia îşi fac apariţia pe scenă, etruscii, un popor ale cărui origini 
sunt încă destul de neclare pentru istorici. Dacă ar fi să dăm crezare 
lui Herodot (în scrierea intitulată Istorii, scrisă prin secolul al V-lea 
î.Hr.), etruscii sunt emigranţi lidieni (Lidia fiind o provincie din Asia 
Minor). Dacă, dimpotrivă, preferăm mărturia lui Dyonisos din 
Halicarnas (într-o lucrare numită Arheologia romană, care a apărut 
prin secolul I î.Hr.), etruscii sunt la origine, un trib italic printre 
celelalte, care a avut parte însă de un proces evolutiv mai rapid. La 
acest proces au contribuit o serie de factori cum ar fi comerțul 
maritim, construirea de cetăţi întărite, etc. 

Revenind la aşezarea care este legată de Romulus şi Remus, 
poziţia viitoarei cetăţi era strategică: Marea Mediterană, fluviul şi 
cele şapte coline (Avenin, Palatin, Campidoglio, Quirinal, Viminal, 
Esquilin şi Celio), au oferit o serie de avantaje, aşezării. Nimeni n-ar 
fi putut să ştie, pe atunci, ce mare însemnătate va avea această 
aşezare asupra istoriei lumii, devenind unul dintre cele mai mari şi 
mai puternice imperii cunoscute. 

Avându-şi izvoarele în vechea şi celebra cetate troiană din Asia 
Minor, această aşezare a cunoscut o asemenea dezvoltare, începând 
printr-o serie de alianţe cu comunităţile învecinate. Prin secolul al 
VI-lea î.Hr., interesele expansioniste ale etruscilor duc la ocuparea 
Romei. În scurt timp ei sunt însă înfrânți şi alungaţi din Roma. 

Romanii au continuat apoi să se extindă prin cuceriri succesive 
de noi teritorii, începând cu ţinuturile din jur, continuând apoi cu 
Peninsula Italică, apoi întreg bazinul mediteraneean. Spre Sud, 
cuceririle au început cu Sicilia şi Sardinia, care fuseseră sub 
stăpânire cartagineză. Ulterior provincie după provincie, teritorii 
uriaşe din Spania, Nordul Africii, Macedonia, Grecia, etc., erau 


* M. C. Tenney, op. cit., pag. 1 

cucerite şi anexate marelui Imperiu. Asia Minor a fost anexată fără 
luptă. 

Concret, cucerirea întregii peninsule italice s-a încheiat prin 
265 î.Hr. Cam în această perioadă, latina a devenit limba comună a 
romanilor. Următoarea sută de ani a fost marcată de lupta pentru 
supremație asupra părţii apusene a Mediteranei, între romani şi 
cartaginezi. Cartagina era colonie feniciană aşezată în Nordul Africii, 
şi domina pe lângă zona nordică a Africii, insulele Sicilia şi Sardinia, 
însemnate regiuni din Spania, etc. Între Roma şi Cartagina, au avut 
loc trei războaie numite războaiele punice. 

Au câştigat romanii, deşi la un moment dat cartaginezul 
Hannibal a ajuns cu armatele sale, la porţile Romei. Greşeala sa 
strategică le-a permis romanilor ca după o înfrângere suferită nu 
departe de zidurile Cetăţii eterne, să se regrupeze, să-i respingă pe 
cartaginezi şi apoi să-i înfrângă definitiv. În a doua jumătate a 
secolului al III-lea î.Hr. (posibil prin anul 229 î.Hr.) sunt 
consemnate primele relaţii diplomatice dintre Grecia şi Roma. Pe la 
jumătatea secolului al II-lea î.Hr., romanii cuceresc Macedonia. 
Urmează imediat provincia greacă Ahaia, apoi întreaga Grecie. 

Ca formă de organizare politică, de la origini şi până în 509 
î.Hr., Roma a fost condusă de regi, însă prin expulzarea ultimului 
rege etrusc, Tarquinius Superbus, se trece la forma republicană. În 
această vreme, vorbim încă de sate de păstori, răspândite pe mai 
multe coline. Începând din 509 î.Hr., forma de guvernare a 
Imperiului Roman, în primele secole care au urmat, a fost cea 
republicană. În momentul în care s-a extins mult dincolo de 
graniţele naturale ale peninculei italice, şi mai cu seamă, după 
accentuarea conflictelor interne, forma de guvernământ republicană 
nu a mai corespuns noilor condiţii politice. 

Dacă am amintit de conflicte interne, am putea menţiona două 
exemple, în acest sens. Acumularea unor mari suprafeţe de teren 
agricol în mâinile unor proprietari, precum şi formarea latifundiilor, 
a impus necesitatea adoptării unor reforme agrare. Mişcările pentru 
reformă au fost conduse de fraţii Graachus, Caius şi Tiberiu. 

Peninsula italică a mai cunoscut de asemenea tensiunile 
puternice iscate între proprietarii de sclavi şi sclavii acestora. 
Înmulțirea sclavilor asociată cu înrăutățirea condiţiilor de viaţă a 
acestora, a determinat izbucnirea unor răscoale, dintre care cea mai 
importantă a fost cea condusă de Spartacus (între 73-71 î.Hr.). 

Următoarea formă de guvernământ a fost triumviratul: 
Pompei, Crassus şi Cezar. Acesta din urmă devine, prin luptă, 
primul imperator al Romei. Tradițiile republicane ale romanilor nu 
se potrivesc însă cu sistemul dictatorial impus de Cezar, şi acesta 
este asasinat, în anul 44 î. Hr. Urmează un război civil care face 

multe victime, între care se numără şi Cicero, marele retor de 
expresie latină. 

Ca un fapt divers, amintim aici promulgarea de către Iulius 
Cezar, a calendarului care-i va purta numele. Având la bază vechiul 
calendar republican, acesta era organizat in cicluri de patru ani, 
primii trei având 365 de zile, iar cel de-al patrulea având 366 de zile. 
Calendarul Iulian va fi înlocuit abia în 1582, de către calendarul 
Gregorian, promulgat de Grigorie al XIII-lea. Trebuie spus însă că 
nu toata creştinătatea a acceptat noul sistem propus de papa 
Grigorie, deşi acesta este mai precis decât cel pe care l-a înlocuit40. 
Calendarul Gregorian a stabilit ca primă zi a anului, ziua de 1 
ianuarie. 

După moartea sa, Iulius Cezar este proclamat „zeu între zei”. 
Până la această dată, romanii acceptau apoteoza post-mortem a 
marilor lor conducători, dar nu admiteau aşa ceva în timpul vieţii 
acestora. Cel care îi va urma lui Cezar, la conducerea Imperiului, va 
face un pas mai departe acceptând onorurile divine, dar numai în 
provincii. 

Al doilea triumvirat este alcătuit din Octavian Augustus, 
Lepidus şi Marc Antoniu. Luptele care se declanşează între aceştia, 
au ca prim rezultat, înfrângerea lui Lepidus. Marc Antoniu, care se 
stabilise în Egipt, alături de Cleopatra, regina Egiptului, devine 
conducătorul părţii orientale a Imperiului roman, în vreme ce 
Octavian rămâne conducătorul părţii apusene. 

Ostilitățile dintre cei doi, culminând cu victoria lui Octavian 
Augustus asupra lui Antoniu şi a Cleopatrei, regina Egiptului, la 
Actium, în Nord-Vestul Greciei, în 2 septembrie 31 î.Hr., şi cu 
cucerirea Egiptului în anul 30 d.Hr., îl promovează pe Octavian 
Augustus în fruntea Imperiului Roman, în anul 29 î.Hr. Sub 
conducerea acestuia, Imperiul cunoaşte o perioadă de mare înflorire 
economică şi culturală. Acum este proclamată pacea romană (aşa- 
numita Pax Romana, perioadă care va dura aproximativ 200 de 
ani). Partea răsăriteană a Mediteranei intra acum într-o perioadă de 
linişte după aproximativ 58 de ani de lupte aproape permanente. 

Această Pax Romana, nu a presupus însă lipsa totală a 
coflictelor, deoarece în zona centrală din Asia Minor au mai fost 
semnalate situaţii tensionate, până pe la sfârşitul secolului I î.Hr., 
iar în Iudeea, chiar şi mai târziu. 

Din scrierile istoricului roman Suetoniu, aflăm că Augustus a 
introdus şi un serviciu regulat de poştă între centrele mai 
importante ale Imperiului. Acest serviciu însă era folosit cu 
precădere pentru probleme şi afaceri oiciale, şi mai puţin pentru uz 
general. 


“0 Marja de eroare a calendarului Gregorian este estimată la 1 zi, la 20.000 de ani 

Domnia lui Augustus marchează o renaştere a religiei romane 
tradiţionale. Mircea Eliade subliniază că „Augustus se purta ca un 
adevărat roman de altădată... practicând pietas faţă de zei şi de 
oameni”4i. 

Octavian August decretează restaurarea sanctuarelor ruinate şi 
zideşte un mare număr de temple, încercând să reînvie religia 
romană tradiţională. El construieşte o reţea extinsă de drumuri. 
Perioada aceasta va fi şi perioada de aur a literaturii romane; 
Vergiliu, cel mai mare poet roman, a trăit în acestă vreme, Horaţiu, 
Titus Livius, Ovidiu (cel ce avea să fie exilat la Tomis), etc. Aşa după 
cum anticipam, odată cu domnia lui O. Augustus, începe „zeificarea 
împăraţilor buni” (excepţie de la aceasta va face doar Tiberiu, din 
motive pe care nu le vom discuta aici). 

Acest început trebuie înţeles numai în contextul Imperiului 
roman. În partea răsăriteană avem de-a face cu acest fenomen, 
începând din vremea lui Alexandru cel Mare. Istoricii creştini 
sugerează că multe dintre victoriile militare ale tânărului Alexandru, 
se pot explica prin credinţa populară potrivit căreia Alexandru ar fi 
un conducător de obârşie divină şi a te împotrivi lui, este un act de 
răzvrătire împotriva zeilor?. Această concepţie, răspândită în 
special în Orientul mijlociu până la graniţa cu India, îi va fi 
favorabilă lui Augustus. 

Putem spune că începând din secolul al doilea creştin, avem 
de-a face cu un adevărat cult imperial, pe care creştinii nu-l vor 
accepta; drept urmare, acest refuz al creştinilor de a aduce jertfe în 
cinstea împăraţilor, va constitui principalul motiv pentru care 
creştinismul va fi persecutat. El va fi considerat „religio illicita” în 
Imperiu, pentru multă vreme. F. C. Grant susţine în Roman 
Hellenism and the New Testament, că termenul religio licita nu a 
putut fi folosit decât în secolul al III-lea al erei creştine. 

Din punct de vedere organizatoric, Imperiul roman îşi 
împărţise teritoriile cucerite, în trei feluri de provincii: provincii 
imperiale (conduse de legaţi ai împăratului), provincii senatoriale 
(care erau conduse de un proconsul), şi provincii speciale (care erau 
conduse de un procurator). Iudeea era condusă de un procurator 
roman, însă trebuie să spunem că adeseori procuratorii s-au făcut 
urâţi de popor deoarece se amestecau în succesiunea marilor preoţi. 

În Palestina, politica romană era dictată de interesele pe care 
Imperiul le avea aici. Mai întâi romanii au transformat Siria în 
provincie romană, în 64 î.Hr., iar în anul următor, ei au anexat 
Iudeea, provinciei romane Siria. Acest lucru se întâmpla în anul 63 


+ M. Eliade, op. cit., pag. 442 
# Pentru mai multe detalii, a se vedea Kee şi Young, The living World of the New 
Testament, pag. 10 

î.Hr., când Pompei, în fruntea armatei romane, ocupă Ierusalimul. 
Romanii fuseseră solicitaţi să intervină în certurile care izbucniseră 
între urmaşii Macabeilor. Templul este profanat de romani (Pompei 
a făcut exact lucrul pe care-l făcuse anterior, Antiohus Epifanes), iar 
preoţii sunt masacrați pe altar. Totuşi, romanii au permis ulterior, 
reluarea slujbelor şi a jertfelor. 

În anul 57 î.Hr. Gabinius devine proconsul al Siriei. Din cauză 
că Ţara Sfântă era considerată de romani, drept parte a Siriei, 
Gabinius a divizat-o în cinci districte. În 55 î.Hr. Crassus devine 
proconsul al Siriei în locul lui Gabinius. Acesta a jefuit vistieria 
Templului din Ierusalim. 

În general, romanii erau totuşi, de preferat conducătorilor 
seleucizi. Ei au îngăduit ca de problemele interne ale Iudeii, să se 
ocupe Sanhedrinul, şi s-au mulţumit să instaleze la Ierusalim, un 
guvernator care reprezenta interesele Romei, în Iudeea. Această 
situaţie a durat până în vremea războiului civil care a urmat 
asasinării lui Cezar. Ulterior, romanii au aşezat pe tronul Iudeii, ca 
rege, pe Irod cel Mare (37 î.Hr.—4 d.Hr.). 

Domnia acestuia s-a remarcat atât prin abilitate politică, cât 
mai ales prin cruzime. A fost gata să-şi îndepărteze orice rival, real 
sau ipotetic, prin orice mijloace 

Din mărturii seculare afăm că Irod şi-a ucis soţia (pe 
Mariamne) şi pe Alexandra, mama ei. De asemenea, el l-a ucis pe 
fiul său mai mare, Antipater, şi a îngăduit ca doi fii ai lui, Alexandru 
şi Aristobulos, să fie judecaţi şi executaţi de către romani. William 
Barclay ne spune că August, imperatorul roman, ar fi remarcat cu 
amară ironie că a fi porcul lui Irod înseamnă a fi mai în siguranţă 
decât a fi fiul lui (un joc de cuvinte în greacă, unde „hus” înseamnă 
„porc”, iar „huios” înseamnă „fiu”)43. 

Irod s-a remarcat ca şi constructor: în timpul domniei lui s-au 
ridicat clădiri cum ar fi impunătorul Templu din Ierusalim (se pare 
că acesta este un gest politic prin care a încercat să câştige simpatia 
iudeilor, care ştiau că el nu este din neamul lor, ci edomit), portul de 
la Cezarea, palate şi fortărețe, apeducte, etc. 

În paralel cu regele Irod, la Ierusalim romanii aveau un 
procurator, care era supus legatului roman de la Damasc (acesta din 
urmă avea o funcţie superioară procuratorului). Potrivit lui Kee şi 
Young, între anii 6-66 d.Hr., Roma a trimis la Ierusalim nu mai 
puţin de 14 procuratori44. Acest lucru mărturiseşte de la sine, despre 
tensiunile locului. 

Ca un fapt divers, dar nu lipsit de o anumită însemnătate, în 
timpul domniei lui Nero, relaţiile dintre evrei şi romani au atins 


8 wW, Barclay, The Gospel of Mathew, vol. I, pag. 29 
+ Kee şi Young, The living world of the New Testament, pag. 30 

punctul de rupere. Dacă imperatorul roman Nero a marcat un declin 
în linia împăraţilor romani, atunci acelaşi lucru se poate afirma şi 
despre procurorii romani trimişi să supraveghieze afacerile interne 
ale evreilor. 

Cel mai cunoscut dintre procuratorii romani, este fără îndoială 
Pontius Pilat (26-36 d.Hr.), cel care a intrat în conştiinţa 
creştinătăţii ca omul care L-a judecat pe Mântuitorul şi L-a dat să fie 
răstignit. Încă de la începutul mandatului său la Ieruslim, el a intrat 
în conflict cu populaţia locală, din cauză că a insistat ca trupele 
romane cantonate aici, să poarte steaguri cu chipul împăratului. 

Anul 66 d.Hr. a adus declanşarea unui conflict între romani şi 
iudei. O serie de revolte locale ale iudeilor s-au soldat cu masacrarea 
unor garnizoane romane. În unele din aceste conflicte, au fost mai 
tari romanii, iar acest lucru a însemnat aspre tratamente pentru 
populaţia iudaică. M. C. Tenney spune că acum Cestius Galus, 
legatul Siriei, a pornit împotriva Ierusalimului şi a asediat cetatea, 
dar dintr-un motiv inexplicabil, el a încetat asediul şi s-a retras în 
neorânduială45. Această retragere romană a fost privită ca o 
intervenţie divină, de către iudei, şi ei s-au simţit încurajați să 
continue revolta. 

Aşadar, anul 66 d.Hr. este cunoscut ca anul declanşării 
războiului iudaic împotriva dominaţiei romane. Retragerea despre 
care am amintit, a fost doar o ezitare de moment, deoarece la scurtă 
vreme, romanii au deplasat în Palestina, 60.000 de soldaţi mai întâi 
sub comanda lui Flavius Vespasianus, apoi sub comanda fiului său, 
Titus. Cu trupele auxiliare, numărul combatanţilor romani se ridica 
la aproximativ 80.000. Moartea lui Nero l-a făcut pe Vespasianus să 
se întoarcă la Roma, unde va fi instalat ca împărat. 

Comanda trupelor de asediu, o preia Titus, fiul lui 
Vespasianus. Potrivit mărturiei lui Eusebiu de Cezareea, în anul 69 
d.Hr., membrii comunităţii creştine din Ierusalim sunt siliţi să 
părăsească oraşul, şi se retrag peste Iordan, la Pella. 

Finalul acestui război, în anul 70 d.Hr., va fi tragic pentru 
locuitorii Ierusalimului. În primărava acestui an, romanii 
încercuiesc oraşul. După un asediu prelungit, romanii sub 
conducerea generalului Titus, cuceresc cetatea şi dărâmă Templul, 
la sfârşitul lunii iulie. Jertfa necurmată este întreruptă. La sfârşitul 
lui septembrie, a aceluiaş an, este incendiată partea de sus a 
oraşului. Lucrurile sfinte din incinta Templului, sunt transportate la 
Roma, inclusiv sulul Legii . Un număr de 800 de prizonieri evrei, 
deschid convoiul cu care Titus se întoarce victorios, în Cetatea 
eternă. 


45 Privire de ansamblu asupra Noului Testament, pag. 35 

Momentul acesta (dărâmarea Templului) este un moment de 
referinţă în stabilirea datei redactării unor scrieri din Canonul 
Noului Testament, întrucât se poate deduce dacă autorul scrierii 
respective are cunoştinţă sau nu de acest eveniment. 

Pentru o vreme, evreii acceptă situaţia neplăcută a dominaţiei 
romane, dar în anul 132 d.Hr. se răscoală din nou. Liderul iudeu era 
Simon Bar Kochba (adică Fiul stelei). Ostilitățile se încheie în 135 
d.Hr., cu victoria definitivă a romanilor. De data aceasta romanii 
dărâmă complet Ierusalimul, apoi ară cu plugul teritoriul respectiv, 
evreii sunt expulzați şi împrăştiaţi prin tot cuprinsul Imperiului 
roman. Pe ruinele Ierusalimului, împăratul roman Hadrian 
construieşte o fortăreață numită Aelia Capitolina. 

În perioada de timp cuprinsă între cele două războaie iudaice, 
au loc anumite evenimente care se răsfrâng şi asupra creştinilor 
iudei. Unul dintre acestea este prăbuşirea iudaismului din Egipt, şi 
mai concret, din Alexandria, cu puţin timp înainte de cel de-al doilea 
război anti-roman. Scânteia a constituit-o revolta iudaică împotriva 
romanilor. 

Faptul că Imperiul Roman ajunsese la apogeul dezvoltării sale 
în vremea apariţiei creştinismului ca religie, în opinia cercetătorilor, 
a presupus avantaje din mai multe puncte de vedere pentru religia 
nou apărută. Sunt menţionate următoarele aspecte favorizante: 

Mai întâi, aceasta a făcut ca toţi oamenii care trăiau în jurul 
Mediteranei, să se afle sub un sistem legislativ unic şi să fie cetăţenii 
unei singure împărăţii. Acesta era un pas important în ceea ce 
priveşte egalitatea tuturor oamenilor. Legea romană a ajuns să fie 
aplicată la toţi cetăţenii de pe tot cuprinsul Imperiului roman. Prima 
formă a legii romane a fost legea obiceiului. Prin secolul V î.Hr. 
această lege fusese formulată în cele „douăsprezece table”. În 
teritoriile cucerite, romanii au impus aceste principii destul de uşor 
deoarece multe dintre ele se regăseau în legile popoarelor respective. 
În acelaşi timp, trebuie să spunem că Legea romană s-a îmbogăţit 
prin adăugarea de concepte şi principii noi. 

Existenţa unei singure autorităţi a făcut ca mişcarea liberă în 
ţinuturile mediteraneene, să fie mult mai puţin dificilă decât era 
înainte. Primii creştini se puteau deplasa acum în siguranţă de la un 
colţ al Imperiului, la altul. De asemenea, se spune că romanii lui 
Pompei au curăţat mările de pirați. În antichitate, pirateria era în 
mare vogă. În anul 67 î.Hr. generalul roman Pompei primeşte 
însărcinarea să nimicească cuiburile de pirați care atacau corăbiile 
de negoţ. În scopul acesta, el împarte Mediterana în treisprezece 
sectoare, îşi împarte flota între aceste sectoare, şi simultan 
declanşează ofensiva generală. I-au fost necesare aproximativ 

patruzeci de zile pentru a nimici vasele piraţilor, şi încă patru luni 
pentru a nimici cuiburile acestora, din insule. 

Romanii au pus la punct şi un sistem eficient de drumuri care 
legau între ele marile oraşe din Imperiu. Toate drumurile construite 
de romani porneau de la borna din centrul forumului roman, şi se 
îndreptau spre toate provinciile. De aici avem, probabil, expresia 
arhi-cunoscută, potrivit căreia „toate drumurile duc la Roma”. 
Apostolul Pavel a folosit din plin această realizare specific romană, 
pentru a răspândi Evanghelia şi implicit, creştinismul. Este lesne de 
observat faptul că primele comunităţi creştine puternice vor lua 
fiinţă tocmai de-a lungul marilor rute comerciale care legau oraşele 
mai importante ale Imperiului. 

Într-un articol despre şoselele Evului Mediu, istoricul francez 
contemporan Jacques le Goff, afirmă că din punct de vedere tehnic, 
acestea erau considerabil inferioare celor construite de către 
romani+7. 

Trebuie să subliniem aici şi faptul că se decretase de către 
Cezar Augustus, aşa-numita “pax romana”, acea perioadă de 
oarecare acalmie pe care romanii au încercat să o asigure între 
graniţele imperiului, atunci când au încetat războaiele de cucerire. 
Aşa se face că soldaţii romani vegheau la siguranţa călătoriilor care 
se făceau pe drumurile Asiei Mici, ale Europei şi chiar ale Africii 
romane. 

În acelaşi timp, este important să ne amintim faptul că 
romanii au început să includă în rândurile armatei, soldaţi 
provenind din rândurile popoarelor cucerite. La aceasta a contribuit 
din plin faptul că numărul soldaţilor de obârşie romană era în 
scădere datorită numeroaselor războaie purtate. Având soldaţi din 
alte popoare, aceştia au fost puşi în contact cu cultura romană. 
Supraviețuitorii duceau, la lăsarea lor la vatră, cultura romană, iar 
mai târziu unii dintre ei vor duce chiar Evanghelia. Istoricii susţin că 
este foarte posibil ca introducerea creştinismului în provincii cum ar 
fi Dacia sau Britania, să fie opera soldaţilor într-o măsură mai mare 
decât a misionarilor. 

Este adevărat că numărul referirilor pe care scrierile Noului 
Testament le fac la evenimentele politice din lumea romană, este 
surprinzător de mic; aceasta se datorează însă faptului că mesajul 
lor se adresa vieților lăuntrice ale cititorilor, şi nu împrejurărilor 
exterioare. Accentul lor este pus pe aspectele spirituale, nu pe cele 
politice. Acestea din urmă sunt doar amintite pentru a ne arăta că 
credinţa creştină este totuşi ancorată în istoria vremii. 


46 Catherine Salles, articolul Pirates en vue, magazinul Historia, pag. 24, pe Sept., 
2006 
+1 În magazinul Geo Histoire, hors serie, pag. 6 

Se ştie că romanii au dovedit multă îngăduinţă faţă de religiile 
popoarelor pe care le-au cucerit, probabil pentru a evita pe cât 
posibil, conflicte inutile care ar fi putut genera instabilitate între 
graniţele Imperiului. Aşa se face că însăşi capitala Imperiului 
Roman, a ajuns la un moment dat să constituie un adevărat mozaic 
religios. O mulţime de temple păgâne au inundat oraşul. La această 
stare de lucruri a contribuit şi faptul că mulţi militari romani 
îmbrăţişau religii păgâne, preluate în special din Orient. 

Prima etapă din procesul dezvoltării mişcării creştine, a fost 
una marcată de îngăduinţă din partea autorităţilor romane de 
ocupaţie, considerându-se că această religie nou apărută este doar o 
sectă apărută în sânul iudaismului, şi care a fost generată de o 
problemă de interpretare diferită a Legii evreieşti. De fapt, 
atitudinea aceasta au manifestat-o autorităţile romane, în mod 
constant faţă de toate religiile din ţinuturile cucerite. 

Romanii au început să privească creştinismul ca pe o religie 
distinctă de iudaism, abia în momentul în care creştinismul s-a 
debarasat aproape complet de iudaism. Până atunci însă creştinii au 
beneficiat de îngăduinţa autorităţilor romane. 

Probabil, niciuna dintre naţiunile cucerite nu s-a bucurat de 
atâtea privilegii şi favoruri din partea autorităţilor romane, pe câte 
le-au fost oferite evreilor. Aveau jurisdicție proprie limitată, erau 
scutiţi de serviciul militar, beneficiau de aprovizionare separată, iar 
transferul impozitului către Templul din Ierusalim se făcea sub 
garanţie romană4. 

Putem totuşi menţiona în anul 49 d.Hr. o acţiune imperială 
îndreptată împotriva iudeilor care erau stabiliţi în Roma, acţiune 
prin care aceştia au fost obligaţi să părăsească oraşul. Istoricul 
roman Suetoniu, în cartea sa intitulată Cei doisprezece Cezari, ne 
spune că împăratul Claudius a dat ordin de expulzare a evreilor care 
provocau dezordine, din pricina lui Chrestus. Alţi doi istorici ai 
vremii, care vorbesc despre acest edict, sunt Orosius (care plasează 
edictul în anul 49 d.Hr.) şi Dio Cassius (acesta plasează actul 
respectiv, în anul 41 d.Hr.). 

Această măsură însă nu trebuie să fie considerată specific anti- 
creştină, deşi s-a încercat uneori acreditarea acestei idei. Acel 
Chrestus care se pare că a generat tensiuni între iudeii din Roma, nu 
era un creştin, ci mai degrabă unul dintre acei iudei care încercau să 
iniţieze tulburări pe motive legate de religia mozaică. Creştinii nu au 
provocat ei înşişi dezordine, niciunde în Imperiu. Iudeii însă, au 
făcut acest lucru, adeseori. 

Debutul prigoanei romane îndreptate specific împotriva 
creştinilor, poate fi plasat în anul 64 d.Hr., şi are la origine acuzaţia 


48 Potrivit lui Cicero, în Pro Flacco. 

nedreaptă potrivit căreia aceştia ar fi incendiat „cetatea eternă”. În 
incendiu, au pierit un mare număr de locuitori, 200.000 dintre 
cetăţeni au rămas pe drumuri, operele de artă aduse din Grecia s-au 
pierdut pentru totdeauna, iar manuscrisele aflate în bibliotecile 
publice au ars şi ele. 

Faţă de creştini, aşa cum am mai menţionat deja, romanii au 
avut iniţial o atitudine destul de îngăduitoare. Abia spre finalul 
primului secol creştin putem vorbi despre o atitudine făţiş ostilă 
creştinilor. Unii istorici sau scriitori creştini vorbesc despre şase 
valuri de prigoană+s, iar alţii sunt de părere că au existat zece valuri 
de prigoane anti-creştine5c, pe care împărații romani le-au ordonat, 
până la începutul secolului al IV-lea d.Hr. 

Dintre motivele care au fost invocate de autorităţi, putem 
aminti împotrivirea creştinilor de a oferi jertfe zeilor protectori ai 
Imperiului, şi de a aduce ofrande împăraţilor romani, 
propovăduirea unei egalităţi naturale între oameni, indiferent de 
poziţia lor socială, acuzaţiile nedrepte de incest, canibalism, 
imoralitate, desfrâu la ospeţe, etc. 

Cel care a deschis seria valurilor de prigoană a fost Claudius 
Caesar Nero (54-68 d.Hr.), care l-a avut ca profesor particular, pe 
Seneca. Primii ani ai domniei lui Nero au fost echilibraţi. Totuşi, 
Nero avea mai degrabă o fire înclinată spre artă decât spre politică, 
şi considera că are talent. Foarte curând, avea să-şi arate adevărata 
faţă. 

Caracterizat de un spirit despotic (după modelul oferit de 
Caligula), el i-a sacrificat pe creştini sub acuzaţia că ar fi incendiat 
Roma, în vara anului 64 d.Hr. În incendiu, au fost distruse două 
treimi din oraş. Populaţiei agitate i s-a oferit panem et circens, cu 
scopul de a o calma. Circens presupunea, printre altele, spectacole 
în cadrul cărora erau martirizaţi creştinii. Nu se poate stabili cu 
precizie numărul martirilor creştini, însă torturile au fost cumplite. 
Rugurile aprinse, purtând trupuri de creştini au luminat adesea 
grădinile împăratului, iar arenele în care fiarele sălbatice, 
dezlănţuite, sfâşiau creştini, ofereau un spectacol barbar, gloatelor 
curioase. Apostolii Petru şi Pavel au fost martirizaţi şi ei, în 67 d.Hr. 

După moartea lui Nero, trei împărați romani se succed rapid: 
Servius Sulpicius Galba, Marcus Salvius Otto şi Aullus Vittelius. În 
69 d.Hr. ajunge împărat Flavius Vespasianus, care domneşte 10 ani, 
şi este urmat pentru alţi 3 ani, de fiul său, Flavius Titus. În timpul 
domniei lor, creştinii s-au bucurat de linişte relativă. 

Flavius Domițian (81-96 d.Hr.) este un al doilea împărat care 
şi-a dobândit meritul de a fi inclus în lista prigonitorilor. El a 


* De exemplu, Lactanţiu. 
50 Este opinia lui Augustin. 

continuat pe linia lui Caligula şi Nero, şi-a revendicat titlul de 
„dominus et deus” şi a declanşat o prigoană care deşi nu a durat 
mult, a făcut multe victime. In timpul acestuia,a fost exilat Ioan în 
insula Patmos, în anul 96 d.Hr. Cu Domițian se încheie dinastia 
Flavianilor, care începuse în 69 d.Hr. şi se instaurează dinastia 
Antoninilor, care va dura până în 192 d.Hr. 

Lui Domițian i-a urmat Marcus Cocceius Nerva pentru doi ani, 
un împărat care a dovedit într-o anumită măsură, clemenţă faţă de 
creştini. El i-a grațiat pe cei care fuseseră exilați în timpul domniei 
lui Domițian. Cu această ocazie se întoarce şi apostolul Ioan din 
Patmos. 

Între anii 98-117 d.Hr. Imperiul este condus de Marcus Ulpius 
Traian, care în ciuda faptului că a fost considerat drept, faţă de 
creştini el a avut o atitudine ostilă. Se cunoaşte corespondenţa 
dintre Traian şi Gaius Plinius Caecilius Secundus, cunoscut ca Pliniu 
cel Tânăr (între anii 111-112 d.Hr.), prin care acesta din urmă, care 
era guvernatorul provinciei Bitinia din Asia Minor, cerea sfatul 
împăratului în privinţa atitudinii faţă de creştini. Prin scrisoarea de 
răspuns, i se recomanda acestuia din urmă să nu-i caute pe creştini, 
dar dacă totuşi îi găseşte, să-i oblige să renunțe la credinţa lor. 
Denunţurile anonime erau socotite „nedemne” de veacul respectiv. 
În vremea lui Traian se cunosc câteva cazuri izolate de martiraj 
creştin (Ignaţiu, spre exemplu). 

Următorii doi împărați romani, Publius Aelius Hadrian (117- 
138 d.Hr.) şi Antoninus Pius (138-161 d.Hr.) nu s-au evidenţiat prin 
prigoane anti-creştine, deşi există unele mărturii despre martiri în 
această perioadă. În vremea lui Hadrian, a fost martirizat Telesfor, 
al şaptelea episcop al Romei. Potrivit mărturiilor lui Herma (în 
lucrarea intitulată Păstorul) şi a lui Iustin (în Apologia), în Roma au 
avut loc alte martirizări. Putem explica lucrul acesta prin râvna unor 
guvernatori provinciali sau magistrați imperiali. 

Marcus Aurelius Verus (161-180 d.Hr.) s-a remarcat ca o 
personalitate deosebită, având o educaţie aleasă. Era o fire înclinată 
spre filosofie, şi a lăsat posterităţii o lucrare intitulată Către sine 
însuşi. Având astfel de preocupări, ar fi fost de aşteptat ca Marcus 
Aurelius să fie mai umanist decât înaintaşii săi. Totuşi, sub influenţa 
unor scriitori păgâni ostili creştinismului, el a declanşat persecuția 
anti-creştină. Iustin a fost condamnat în timpul domniei sale. În 
mod deosebit, Cornelius Frontonus, profesorul de filosofie al 
împăratului, era un adversar înverşunat al credinţei creştine. 

În timpul persecuției anti-creştine declanşate în anul 177 
d.Hr., moare Photinus, bătrânul episcop al Lyonului (se spune că 
avea 90 de ani), iar în locul său va fi ales, puţin mai târziu, Irineu. 

Lui Marcus Aurelius i-a urmat la tron, fiul său, Antoninus 
Commodus (180-192 d.Hr.). În ciuda faptului că s-a bucurat şi el de 

o educaţie aleasă, caracterul său amintea mai degrabă de Nero. A 
sprijinit cultele orientale (Isis, Osiris, etc.), dar nu a făcut nimic 
pentru a curma prigoana anti-creştină începută în timpul domniei 
tatălui său. Calixt, viitorul episcop al Romei, a fost surghiunit în 
Sardinia, la munca silnică din minele de aici. Apolonius, un filosof 
creştin, a fost decapitat la Roma. 

Septimius Sever (193-211 d.Hr.), ajunge la tron în urma unei 
serii de asasinate, prin care au fost îndepărtați pretendenţii la tron. 
Între cei asasinați acum, amintim pe Publius Helvius Pertinax, pe 
Didinus Iulianus, pe Clodius Albinus, etc. 

Se pare că la începutul domniei sale, Sever a fost chiar tolerant 
faţă de creştini, însă lucrul acesta nu a ţinut prea mult. Inceputul 
schimbării l-a constituit interzicerea prozelitismului iudaic şi a celui 
creştin. Pe la sfârşitul secolului al II-lea d.Hr., izbucneşte o grea 
persecuție anti-creştină în Africa, la originea căreia se afla 
guvernatorul local păgân. 

Persecuţia creştinilor din Africa va creşte în intensitate în 
timpul domniei lui Marcus Antoninus Caracalla (211-217 d.Hr.), cel 
care îi urmează lui Septimiu Sever, şi se va extinde în Apus. 

Lui Caracalla i-a urmat Alexandru Sever (222-235 d.Hr.). În 
timpul domniei acestuia, creştinii s-au bucurat de o oarecare 
toleranţă, şi în cazuri izolate, chiar de simpatie (este cunoscut cazul 
în care împăratul a dat câştig de cauză creştinilor, într-un proces 
dintre aceştia şi nişte cârciumari, cu privire la un teren din Roma). 

A urmat Maximin Tracul (235-238 d.Hr.). Acesta a inaugurat o 
perioadă marcată de instabilitate, şi mărturiile istoricilor atestă că în 
următorii 50 de ani s-au succedat 50 de împărați şi co-împăraţi. 
majoritatea fiind asasinaţisi. Maximin a declanşat o persecuție 
împotriva clerului creştin, poruncind uciderea conducătorilor 
bisericilor. Ponţian, episcopul Romei, şi Hippolit, au fost trimişi la 
minele din Sardinia, unde au murit din cauza tratamentului aspru 
care li s-a aplicat. Se pare că înlocuitorul lui Ponţian, episcopul 
Anteros, a murit în aceeaşi perioadă, tot ca martir. 

Următorul împărat semnificativ a fost Traianus Decius (249- 
251 d.Hr.). Când a ajuns la tron, Imperiul se confrunta cu grele 
probleme, atât pe plan intern cât şi extern. Decius a fost preocupat, 
printre altele, şi de consolidarea unităţii religioase a imperiului. El i- 
a considerat pe creştini ca fiind periculoşi în ceea ce priveşte 
unitatea Imperiului, şi a declanşat o puternică persecuție împotriva 
lor. Avem de-a face acum cu o persecuție generală, sprijinită de un 
edict împărătesc. Fabian, episcopul Romei, împreună cu alţi câţiva 
reprezentanţi ai clerului bisericii romane, au fost martirizaţi în 
ianuarie 250 d.Hr. Mărturii despre această persecuție, ne oferă 


5! Nicolae Chifăr, Istoria creştinismului, vol. I, pag. 48. 

Origen în lucrarea sa Contra Celsium. Origen însuşi a suferit în 
vremea aceasta, torturi de pe urma cărora moare în 254 d.Hr. 

Urmaşul lui Decius a fost Trebonius Gallus (251-253 d.Hr.). 
Sub acesta, persecuția anti-creştină continuă. Teribila epidemie de 
holeră care bântuia în Imperiu, a fost pusă pe seama creştinilor. 
Corneliu, episcopul Romei, moare în exil. Înlocuitorul lui, episcopul 
Lucius, este exilat şi el, însă după moartea împăratului, i se îngăduie 
să se întoarcă la Roma. 

Lui Gallus i-a urmat Licinius Valerianus (253-260 d.Hr.), care 
la început a fost tolerant faţă de creştini. Curând şi-a schimbat 
atitudinea şi a declanşat o persecuție anti-creştină, dând chiar un 
edict în anul 257 d.Hr., şi încă unul în anul următor. Acum sunt 
martirizaţi Ciprian al Cartaginei, episcopul Sixtus al II-lea, diaconul 
roman Laurenţiu, etc.. 

Fiul lui Valerian, Licinius Egantius Gallienus (260-268 d.Hr.) 
a renunţat la persecuție şi a dat un rescript de toleranţă, prin care se 
cerea să fie înapoiate bisericilor, bunurile confiscate anterior 
(lăcaşurile de cult şi cimitirele). Este cel dintâi împărat roman care a 
dat un asemenea decret. 

Pentru o perioadă extrem de scurtă, imperiul este condus de 
Aurelius Claudius (268-270 d.Hr.), dar acesta moare răpus de 
ciumă, la Smirnium. 

Este urmat la tronul Romei, de Lucius Domitius Aurelian 
(270-275 d.Hr.), care adoptă titulatura de Dominus et Deus, iar 
mithraismul devine religie oficială. Faţă de creştini, Aurelian s-a 
arătat tolerant la început, dar a dat mai târziu un edict prin care a 
provocat persecuția acestora. Edictul acesta s-a aplicat diferențiat în 
provincii. 

Din 285 şi până în 305 d.Hr., Imperiul este condus de Caius 
Valerius Dioclețian. În plan politic, acesta a promovat multe 
schimbări, însă în ceea ce priveşte atitudinea sa faţă de creştini, 
aceasta a devenit clară atunci când, la sfârşitul secolului al III-lea 
d.Hr, a declanşat prigoane anti-creştine. Prin edictul din februarie 
303, s-a cerut sistarea întâlnirilor creştinilor, dărâmarea lăcaşurilor 
de cult, arderea scrierilor creştine şi interzicerea adunărilor. Edictul 
din aprilie 303 d.Hr. avea să fie şi mai aspru, iar în septembrie 303 
avea să fie urmat de un al treilea. În primăvara anului următor, se 
dă al patrulea edict. Abia în anul 311 d.Hr., se va da un edict de 
toleranţă faţă de creştini, motivat în mare măsură de boala lui 
Galeriu. 

Se spune că acest ordin care viza arderea scrierilor sacre ale 
creştinilor, a generat în Nordul Africii controversa donatistă. Cei 
care dăduseră copii ale scrierilor creştine, persecutorilor, au fost 
numiţi „traditores”, iar atunci când au cerut să fie reprimiţi în 
biserică, opiniile au fost împărţite. 

Ca o concluzie la ceea ce s-a spus până aici, trebuie să arătăm 
că arareori a fost vorba despre prigoane generalizate în întregul 
imperiu. Ele au variat şi în ceea ce priveşte intensitatea, şi în ceea ce 
priveşte durata de timp. Primul decret anti-creştin a fost dat de 
către Septimius Sever, în anul 202 d.Hr., iar următorul, în anul 250 
d.Hr., de către Decius. Cea mai îndelungată dar şi cea mai 
sângeroasă represiune anti-creştină, a fost cea declanşată în timpul 
lui Dioclețian (303-305 d.Hr.), acesta luând hotărârea de a nimici 
complet această religie pe care o considera „anti-naţională”. 

Dioclețian a cerut în mod specific, ca scrierile creştine să fie 
căutate şi distruse, înțelegând că numai aşa creştinismul ar putea fi 
nimicit. În timpul acestei persecuții au fost distruse un mare număr 
de cărţi creştine. Se spune că numai biblioteca din Cezareea a fost 
cruţată. Aceasta cuprindea 30.000 de volume, care au fost folosite 
de Origen, Pamfil, Eusebiu şi Ieronim. 

Pe acest fond, marcat de frecvente prigoane alternând cu 
perioade de acalmie, Biserica s-a organizat intern, a luptat împotriva 
ereziilor, şi-a formulat doctrina (înțelegând prin aceasta, 
mănunchiul de învățături), s-a răspândit şi a elaborat canonul 
Noului Testament, iar atunci când Constantin cel Mare a recunoscut 
oficial religia creştină, problema Canonului Noului Testament era 
deja în mare măsură rezolvată. 

Perioada următoare a fost marcată de organizarea câtorva 
Sinoade ecumenice, despre care vom mai vorbi la locul potrivit. Aici 
este necesar să precizăm doar faptul că, începând cu Constantin cel 
Mare, conducerea imperială romană a început să se implice şi în 
problemele de organizare internă a Bisericii. Însăşi Constantin a 
avut dorinţa de a prezida Conciliul ecumenic de la Niceea, în 325 
d.Hr., unde nu a fost doar un simplu spectator, ci a reuşit diplomatic 
să influenţeze cursul şi rezultatul discuţiilor. 

Se consideră în general, mai cu seamă în protestantism, că 
împăratul Constantin cel Mare a devenit un adept şi un sprijinitor al 
creştinismului, din raţiuni diplomatice: se spune că el ar fi văzut în 
creştinism, o forţă care putea fi pusă în slujba intereselor imperiale. 
Oricum, asupra sincerităţii convertirii sale la creştinism, discuţiile 
sunt încă deschise deoarece multe din deciziile şi din faptele sale nu 
sunt compatibile cu învăţătura şi cu viaţa creştină. 

Istoricul creştin John Romer este de părere că nu vom şti 
niciodată cu certitudine dacă a fost sau nu Constantin cel Mare, un 
creştin din inimă, şi nici ce anume înţelegea el prin creştinisms52. 

Astfel, în urma victoriei de la podul Milvian, asupra lui 
Maxenţiu (aşadar, după ce a pretins că a avut acea descoperire 
cerească), au fost bătute monede comemorative, însă nu cu vreun 


“2 John Romer, La Bible et l'Histoire, pag. 364. 

simbol creştin, cum ar fi fost de aşteptat, sau cu acel in hoc signo 
vines, ci cu simbolul „Sol invictus”, care era un simbol evident 
păgân. 

Privitor la viziunea pe care se susţine că a avut-o Constantin, 
există două versiuni: una ne este împărtăşită de Lactanţiu în De 
mortibus persecutorum, iar alta este semnată de Eusebiu în Vita 
Constantini. Lactanţiu vorbeşte despre un vis pe care l-a avut 
Constantin, în vreme ce Eusebiu descrie mai întâi vedenia pe cer, 
urmată de visul de noapte. Diferenţa nu poate fi isnorată deoarece 
în cazul visului, Constantin a fost singurul care l-a primit, iar în 
cazul vedeniei, ar fi fost mai mulţi martori oculari ai acesteia (chiar 
dacă visul însoțitor l-a avut doar împăratul). 

De asemenea, Constantin cel Mare a deţinut până la moarte 
titlul de „Pontifex Maximus” în Imperiu, a dispus uciderea câtorva 
din membrii familiei sale (unii văd în asta, o decizie politică şi susţin 
că ea trebuie să fie privită ca atare, însă un creştin trebuie să fie 
creştin în toate împrejurările vieţii), iar botezul creştin l-a acceptat 
doar cu puţină vreme (aproximativ o lună) înainte de moarte. 

Pe lângă toate acestea, el a inaugurat impunerea autorităţii 
laice asupra bisericii, amestecându-se în problemele interne ale 
acesteia. Cităm în acest sens, cuvintele lui Nicolae Chifăr: „Trebuie 
să reținem şi un aspect negativ al politicii religioase inaugurate de 
Constantin cel Mare, şi anume amestecul uneori abuziv al 
împăratului în treburile Bisericii. Unii împărați au susţinut chiar 
erezii, asuprind pe ierarhii ortodocşi, sau înlocuindu-i cu alţii supuşi 
puterii imperiale. Facilitând pătrunderea în Biserică, în rândul 
creştinilor, a oamenilor fără o convingere religioasă puternică, 
oameni care au rămas fideli unor practici păgâne, nivelul vieţii 
morale a scăzut”53. 

Trebuie să admitem că el a avut şi merite mari, care nu-i pot fi 
contestate. Am putea aminti aici faptul că a creat cadrul politic 
adecvat pentru organizarea internă a bisericii, a luat măsuri prin 
care a slăbit impactul religiilor păgâne, a sprijinit multiplicarea 
scrierilor sacre ale creştinilor (din ordinul său şi pe cheltuiala 
statului, au fost realizate cincizeci de copii ale scrierilor sfinte ale 
creştinilor, pe pergamente de cea mai bună calitate), etc. 

H. S. Miller spune că, în opinia mai multor cercetători, codex- 
urile Sinaiticus şi Vaticanus ar fi două dintre cele 50 de copii pe care 
împăratul Constantin cel Mare le-ar fi ordonat episcopului Eusebiu, 
în scopul folosirii în închinarea publică din bisericile din 
Constantinopoles+. 


5 N. Chifăr, în vol. I din Istoria creştinismului, pag. 73. 
* H, S. Miller, General Biblical Introduction, pag. 190. 

Ceea ce este important însă pentru noi, în acest moment este 
faptul că odată cu domnia lui Constantin cel Mare, începe o etapă 
nouă în istoria creştinismului. Apar primele simboluri creştine pe 
monede, iar din 323 d.Hr., dispar simbolurile păgâne. Biserica 
primeşte un statut juridic privilegiat, în virtutea căruia statul 
recunoaşte validitatea sentinţelor pronunţate eclesiastic, chiar în 
probleme civile. Creştinii primesc drept de acces la poziţii mai înalte 
în societate, şi înalte demnități, etc. 

După moartea lui Constantin, Imperiul roman a fost împărţit 
între cei trei fii ai săi: Constantinus II, Constantius şi Constans. În 
urma unor lupte fratricide, Constantius rămâne singur la conducere, 
între 350 şi 361 d.Hr. La moartea lui, este urmat la tron de Iulian 
Apostatul, pe care unii istorici creştini l-au numit „eroul unei cauze 
pierdute”55. 

Înfluenţat în gândire de mentorul său, Mardonius, un sclav de 
obârşie gotică, Iulian a dovedit remarcabile afinități faţă de clasicii 
greci. Încă din tinereţe a fost preocupat de cărţi, şi a fost convertit la 
neoplatonism. Când a devenit împărat, Iulian a încercat o revenire 
la vechea religie politeistă romană, însă nu a reuşit, deoarece acum 
creştinismul era răspândit la toate nivelele, în Imperiu. Printre 
altele, el a încercat şi instituirea unei şcoli confesionale, din cadrul 
căreia să fie excluşi dascălii creştini. Ceea ce nu a înţeles Iulian, era 
faptul că a lupta împotriva creştinismului, în acel moment, era 
aproape egal cu a lupta împotriva Imperiului însăşi. 

În anul 363 d.Hr. Iulian este mânat de visul de a cuceri 
teritoriile din Est, şi porneşte o campanie împotriva perşilor. 
Primele bătălii sunt încununate de succes, însă la vârsta de 32 de 
ani, Iulian moare răpus în luptă. În ultimele clipe de viaţă, a 
conştientizat faptul că pierduse bătălia cea mai importantă a vieţii. 
Ultimele sale cuvinte, se spune că au fost „Ai învins, Galileene !”. 

Odată cu moartea acestui împărat roman, încetează orice 
adversitate politică oficială îndreptată împotriva creştinilor. Potrivit 
lui Mircea Eliade, sub Theodosie cel Mare (379-395 d.Hr.), 
creştinismul devine religie de stat şi păgânismul este interzis 
definitiv (în 392 d.Hr.); prigoniţii devin prigonitori56. Prin edictul 
din 381 d.Hr., se iau măsuri împotriva celor ce s-au întors de la 
creştinism la păgânism. 

Încă un lucru vrednic de remarcat vom spune aici despre 
Theodosie: în 386 d.Hr. a ordonat închiderea templelor păgâne din 
Asia Minor şi din Egipt. De asemenea, el este cel care a dat ordin să 
fie închis, în 390 d.Hr., renumitul Templu al lui Apollo, sediul 
oracolului din Delhi, despre care vom vorbi la locul potrivit. La 


5 Spre exemplu, R. C. H. Frend, în The Rise of Christianity. 
56 M. Eliade, op. cit., pag. 469. 

moartea lui Theodosie în 395 d.Hr., ultimul imperator roman care a 
concentrat întregul Imperiu în mâinile sale, puterea a fost împărţită 
între cei doi fii ai săi, Arcadius şi Honorius, în vârstă de 11 şi, 
respectiv, 18 ani. Arcadius moştenea un Orient încă prosper, iar 
Honorius, un Occident deja foarte fragil. Invaziile barbare 
deschideau deja o altă pagină de istorie. 

Asupra cauzelor apusului Imperiului roman, opiniile 
exprimate au fost diverse. Andre Piganiol, în L'Empire chretien, o 
lucrare apărută în 1947, consideră că civilizaţia romană a fost 
distrusă de invaziile barbare. Pe de altă parte, istoricul francez Paul 
Veyne, în L'Empire Greco-Romain, este de părere că la data 
primelor invazii barbare, Imperiul era deja mort. Probabil că există 
o anumită măsură de adevăr în amândouă aceste opinii. Anne 
Logeay, conferenţiară la Universitatea din Rouen, semnala faptul că 
„pe la sfârşitul secolului al II-lea, sub efectul presiunii popoarelor 
migratoare, frontierele Imperiului încep să cedeze. Pentru întâia 
oară în istoria sa, Roma renunţa la încercarea de a civiliza un popor 
barbar — germanii — şi dezvoltă un complex de frică”57. 

Celebrarea cultului păgân nu a dispărut însă brusc: astfel, în 
Asia Minor se mai semnalează izolat ritualuri păgâne. Abia prin 
intervenţia împăratului Iustinian, în 529 d.Hr., acestor ritualuri li se 
pune capăt în partea răsăriteană a Imperiului. 

Procesul creştinării, început prin secolul al IV-lea d.Hr. a fost 
accentuat în secolele următoare, un rol important jucându-l, fără 
îndoială, elementul politic. Istorici creştini ca Peter Brown sau 
Ramsay MacMullen vorbesc despre acest proces arătând că el a avut 
la bază, adeseori, constrângerea. 

Pierre Maraval remarca faptul că „în acest context, nu este 
uşor de evaluat gradul de aderare la credinţa nouă. Augustin era 
fericit să vadă mulţi credincioşi noi intrând în biserică, dar se 
întreba despre ce fel de creştini era vorba, luând prin urmare, în 
calcul, un anumit conformism din partea acestora. 

În încheierea acestei succinte prezentări a perioadei romane, 
vom cita cuvintele lui Moreschini şi Norelli: „Cultura europeană a 
ultimelor trei secole ne-a învăţat să privim separat cele două 
domenii ale vieţii civile şi ale vieţii religioase, dar nu aceeaşi era 
convingerea statului roman... Acest fapt a constituit sursa unor 
grave tulburări în viaţa Bisericii, în care împărații au intervenit, cu 
drepturi depline şi fără scrupule, luînd parte la dezbaterile 
doctrinale, convocând sinoade, inspirând şi uneori impunând o 
soluţie problemelor teologice; nici facțiunile ostile împăratului aflat 


57 În magazinul Historia, nr. 714, iunie 2006 
58 În Originile creştinismului, pag. 349 

la domnie nu au fost tratate cu mai mult respect sau tolerate mai 
mult decât îi toleraseră păgânii pe creştini în secolele precedente”59. 


2.2. Circumstanţele culturale ale vremii 
Noului Testament 


Dacă Imperiul Roman a asigurat cadrul politic al 
evenimentelor la care ne referim, atunci putem considera că meritul 
incontestabil al Greciei antice a fost acela de a asigura cadrul 
cultural. M. C. Tenney are dreptate atunci când spune că 
“ „atmosfera culturală a primului secol îşi datorează originea, nu 
numai organizării romane, ci şi răspândirii spiritului elen, care a 
pătruns atât în Apus cât şi în Răsărit”60. Se consideră că dacă 
romanii i-au cucerit pe greci din punct de vedere militar, grecii i-au 
cucerit pe romani prin cultură. 

Chiar dacă imperiul elenist întemeiat de Alexandru cel Mare 
nu a avut o evoluţie de lungă durată pe scena istoriei, el fiind 
fragmentat între cei patru generali ai săi, influenţele culturale pe 
care le-a avut asupra societăţii, au fost însemnate şi durabile. 
Istoricul creştin nu le poate trece cu vederea. 

În domeniul cultural, perioada pe care am luat-o în discuţie a 
fost una care a însemnat mari şi profunde schimbări. De interes 
pentru studiul Noului Testament însă, patru aspecte sunt mai 
relevante: filosofia, educaţia, limbile vorbite şi scrierea. Unii 
cercetători includ aici şi literatura şi chiar ştiinţele. Considerăm însă 
că dacă vorbim de educaţie, atingem tangenţial şi literatura şi 
ştiinţele. 

Ideile şi conceptele filosofice ale vremii, au fost răspândite în 
bazinul mediteraneean vorbitor de limbă greacă, prin intermediul 
operelor unor scriitori ca Hessiod (aproximativ 700 î.Hr.), Pindar 
(518-438 î.Hr.), Epimenide (în jurul anului 500 î.Hr.), Parmenide 
(aproximativ 500 î.Hr.), Empedocle (493-433 î.Hr.), Tucidide (460- 
396 î.Hr.), Aristofan (450-354 î.Hr.), Demosthene (384-322 î.Hr.), 
Menander (342-289 î.Hr.) dintre greci, sau Marcus Tullius Cicero 
(106-43 î.Hr.), Catullus (87-54 î.Hr.), Vergiliu (73-19 î.Hr.), dintre 
latini. Unii dintre ei au fost creatori de genuri literare, constituind, 
într-o măsură mai mică sau mai mare, modele pentru genurile 
literare ale scrierilor canonice. 


* Moreschini şi Norelli, Istoria literaturii creştine vechi, greceşti şi latine, vol. I, 
pag.423 
© Merrill. C. Tenney, op. cit., pag. 12 


90 


2.2.1. Filosofia greacă. 

În opinia lui William Barclay, „filosofia şi teologia sunt, în 
esență, o transcriere şi o interpretare a experienţei umane”. 
Evident, cele două abordări, sunt făcute de pe poziţii diferite, şi cu 
metode diferite. J. N. D. Kelly este de părere că filosofia a fost religia 
oamenilor mai inteligenţi, şi este importantă deoarece ea a oferit 
gânditorilor creştini şi celor necreştini, cadrul pentru a-şi exprima 
ideiles2. Când vorbim despre filosofie, vorbim de fapt despre greci. 
Atât de mare a fost contribuţia greacă la dezvoltarea filosofiei încât 
s-a spus că de la ei, şi până la apariţia titanilor germani din 
domeniul filosofiei, nu s-a mai descoperit nimic semnificativ, în 
acest domeniu. 

În aceeaşi idee, istoricul fracez Jacques le Goff, apreciază că 
gândirea medievală, în raport cu sistemul filosofic grecesc antic, este 
de o neînsemnată valoares3. Kenneth O. Gangel şi Warren S. Benson 
susţin că „în toată istoria umană nu a existat şi nici nu va mai exista 
vreodată, o epocă cum a fost cea a lui Socrate, Platon şi Aristotel”64. 

Deşi grecii au excelat în artă (înțelegând prin aceasta, 
literatura, teatrul, sculptura, pictura, etc.), pentru noi este mai 
important universul ideilor pe care ei le-au promovat. Istoricul 
creştin Jonathan Hill este de părere că mişcările care au avut cea 
mai mare influenţă asupra creştinismului primar, au fost şcolile 
greceşti de filosofiess. 

Nicolae Achimescu face o observaţie valoroasă atunci când 
afirmă că „încă de la începuturile înfloririi sale, gândirea grecească 
antică a abordat problemele religioase dintr-o perspectivă 
filosofică... filosofii şi-au însuşit tot mai mult problema religioasă, 
ba chiar au devenit ei nişte creatori de idei şi de sisteme religioase, 
contribuind la dezvoltarea istoriei religioase antice. Răspândirea 
culturii greceşti, şi amestecul ei cu elemente religioase orientale în 
perioada elenistică, au stimulat acest proces. Între filosofii din 
această perioadă, au existat critici şi adversari ai religiei, dar şi unii 
care şi-au adus o contribuţie considerabilă pozitivă, pe această 
linie”66. 

Deşi au fost cunoscute mai multe curente de filosofie 
grecească, probabil cele mai influente au fost platonismul, 


$1 W., Barclay, Analiza semantică a unor termeni din Noul Testament, pag. 13. 

3. N. D. Kelly, Early Christian Doctrines, pag. 14. 

S opinie publicată într-un articol în magazinul Geo Historia, pag. 6. 

S Kenneth O. Gangel, Warren S. Benson, Educaţia creştină: istoria şi filosofia ei, 
pag. 46. 

65 Jonathan Hill, Istoria gândirii creştine, pag. 14. 

6 Nicolae Achimescu, Istoria şi filosofia religiei la popoarele antice, pag. 248. 

neoplatonismul, epicurianismul şi stoicismul. La acestea, unii 
istorici creştini mai adaugă hermetismul, gnosticismul, cinismul şi 
scepticismul. Socotim totuşi că hermetismul şi gnosticismul ar putea 
fi luate în discuţie în cadrul circumstanțelor religioase ale vremii 
Noului Testament. 

În ceea ce priveşte cinismul şi scepticismul, ele nu prezintă 
interes pentru subiectul nostru deoarece creştinismul s-a deosebit 
fundamental de fiecare dintre ele. Le amintim doar în trecăt. 

Cinismul l-a avut ca fondator, pe Antistenes, iar ca 
reprezentant de frunte pe Diogene. Un alt reprezentant este 
Crescens din Roma, cel care a polemizat cu Iustin Martirul. 
Principiul fundamental al cinismului era acela potrivit căruia 
virtutea este capacitatea omului de a-şi reduce la nivelul minim, 
dorinţele. Tenney îi descrie pe adepţii cinismului ca fiind „...în mod 
intenţionat grosolani şi indecenţi în vorbire şi în purtare, cu scopul 
de a demonstra că ei sunt altfel decât ceilalți”67. 

În ceea ce priveşte curentul filosofic scepticist, acesta îşi are 
izvoarele în concepţiile lui Pyrrho de Elis (365-295 î.Hr.). Alţi 
reprezentanţi semnificativi sunt Aenesidemus (secolul I î.Hr.) şi 
Sextus Empiricus (a doua jumătate a secolului al II-lea d.Hr.). 
Pornind de la observaţia că percepțiile umane sunt relative, iar 
experienţele care ne mediază cunoaşterea, sunt diferite de la 
persoană la persoană, scepticii au contestat existenţa oricărui 
standard absolut, precum şi posibilitatea cunoaşterii reale. 

Înainte de a aborda cele patru curente filosofice majore 
amintite, trebuie să mai adăugăm că în perioada despre care vorbim, 
orientarea generală a filosofiei se schimbase: în vechime, 
preocuparea filosofilor era aceea de a trezi în fiinţa umană 
conştienţa existenţei unui Dumnezeu, şi de a găsi explicaţia 
existenţei umane. Încetul cu încetul, direcţia căutărilor filosofice s-a 
îndreptat spre om, căutând în fiinţa umană resursele necesare 
înlăturării problemelor fundamentale. Altfel spus, timp de 
aproximativ cinci secole înainte de era creştină, preocuparea 
filosofilor s-a îndreptat spre cunoaşterea lumii pe care raţională, şi a 
determinării locului pe care îl ocupă fiinţa umană în Univers. În 
primul secol creştin, preocuparea filosofiei se îndrepta spre 
probleme legate de fericirea individului. 

Este aproape imposibil să tratăm într-un spaţiu restrâns, 
curentele filosofice majore ale vremii de atunci, însă ne vom limita 
la a menţiona acele idei specifice fiecăruia din cele patru filosofii 
amintite, care au avut tangenţă, într-un fel sau în altul, cu învăţătura 
Noului Testament. 


57 Merrill C. Tenney, op. cit., pag. 66. 

2.2.1.1. Platonismul 

Primul din cele patru curente filosofice majore, de interes 
pentru studiul Noului Testament, este platonismul. Unii cercetătorii 
consideră că el nu trebuie să fie luat în discuţie deoarece el nici nu 
este menţionat în Noul Testament, şi nici nu s-a confruntat direct cu 
creştinismul. Îl vom menţiona totuşi, din cauză că acest curent a 
oferii o bază filosofică dualismului, care, la rândul lui a stat mai 
târziu la baza gnosticismului şi a neoplatonismului. 

Platonismul era o dezvoltare a gândirii lui Platon, filosof care a 
trăit între 428-348 î.Hr. la Atena, unde a fondat o şcoală de filosofie 
numită Academia. Acesta era un fost elev al lui Socrate, moştenind 
de la el abilitatea de a gândi în termeni abstracţi. Scrierile sale 
filosofice, peste 25 la număr, au fost redactate în mare majoritate, 
sub forma unor dialoguri. Pe drept cuvânt, Platon este socotit cel 
mai mare filosof al antichităţii. 

Se disting, trei stadii distincte în istoria platonismului: cel al 
platonismului clasic, reprezentat de Platon şi de succesorii săi 
imediaţi, stadiul platonismului mijlociu şi cel al neo-platonismului. 

Esenţa gândirii platoniste era aceea că lumea materială, fizică, 
fiind perisabilă şi schimbătoare, nu este reală. Ea nu este altceva 
decăt o reflectare a unei realităţi mai înalte, imateriale. Aceasta din 
urmă ar fi lumea ideală, lumea formelor şi a ideilor. Potrivit lui 
Platon, rolul şi menirea filosofiei era acela de a-l învăţa pe om să 
privească dincolo de lumea materială, şi să contempleze frumuseţile 
spirituale ale lumii imateriale. Platonismul avea aşadar, un caracter 
mai degrabă speculativ, decât practic. 

În concepţia platonistă, sufletul este o entitate imaterială, cu 
existenţă veşnică, anterioară trupului. Moartea este despărţirea 
sufletului de trup. Se susţine ideea transmigrării sufletului, ca o cale 
de purificare prin forme succesive ale existenţei. 

Cu privire la existenţa lui Dumnezeu, concepţiile lui Platon 
sunt prezentate în scrierea Timaeus, în care el vorbeşte despre un 
Demiurg care modelează lumea, din materie pre-existentă. 

Platon l-a avut ca elev pe Aristotel (384-322 î.Hr.). Acesta din 
urmă i-a preluat ideile şi le-a modificat în unele aspecte, punând 
bazele aristotelianismului. Unele dintre pricipiile dezvoltate de acest 
nou curent, vor fi absorbite în formele mai târzii ale platonismului. 

Faptul că platonismul a avut un puternic caracter abstract, l-a 
făcut să rămână inaccesibil maselor. Ceea ce este însă semnificativ, 
este faptul că prin concepţia pe care a promovat-o asupra lumii, 
platonismul a condus inevitabil pe om, spre dualism: două lumi 
existând în paralel, una reală, a ideilor, iar alta ireală, materială. 
Scopul omului se consideră că ar fi evadarea din lumea ireală, a 
materiei, în lumea reală, a ideilor. Ascetismul, meditaţia, 

cunoaşterea, sunt paşi spre eliberarea omului. Prin contrast, păcatul 
este lipsa cunoaşterii. 

Filon, un iudeu care era contemporan cu Mântuitorul, şi care a 
trăit la Alexandria, a preluat masiv ideile lui Platon, din cauză că 
unele concepte din Iudaism păreau să se potrivească destul de bine 
cu unele concepte din gândirea lui Platon. Spre exemplu, ideea că 
alcătuirea Cortului, iar mai târziu a Templului este o reflectare a 
unui model ceresc. Un alt exemplu era cel al imaginii divine în fiinţa 
umană, la creaţie. Însuşi conceptul de „Logos” poate constitui un 
excelent exemplu. 

Alţi reprezentanţi ai platonismului, în secolul al II-lea creştin, 
sunt Atticus şi Albinus. G. R. Habermans afirmă că şi gândirea 
creştină a intrat sub influenţa platonismului, prin intermediul unor 
învăţaţi creştini din secolul al III-lea, cum ar fi Clement din 
Alexandria şi Origen „care au amestecat această filosofie greacă, cu 
teologia proprie. În particular, interpretarea augustiniană a lui 
Platon, a dominat gândirea creştină pentru următoarea mie de ani 
după moartea sa în secolul al V-lea”68. 

Chiar dacă în scurgerea timpului, ea şi-a mai pierdut din 
importanţă, Academia lui Platon a funcţionat până în anul 529 
d.Hr., când împăratul roman Iustinian a închis-o definitiv. 


2.2.1.2. Neoplatonismul 

De neoplatonism nu ne vom ocupa pe larg aici, deoarece la 
vremea la care el a apărut ca sistem bine închegat, şi suficient de 
influent, peste lumea Noului Testament aproape că „se trăsese 
cortina”. Vom spune despre el doar că este un gen de filosofie 
mistică de tip ontologic, avându-şi originea în Alexandria, şi l-a avut 
ca întemeietor, pe Ammonius Sakkas, iar ca principal promotor, pe 
Plotin din Lycopolis (205-270 d.Hr.). Sakkas a fost creştin, dar la un 
moment dat el s-a întors la păgânism. El a intrat în contact, în 
timpul unei campanii militare, cu dualismul persan, de care a fost 
fascinat. 

În ceea ce-l priveşte pe Plotin, el este socotit ultimul mare 
filosof păgân al antichităţii. Egiptean vorbitor de greacă, a primit 
educaţie la Alexandria, însă s-a stabilit la Roma, unde a deschis o 
şcoală de filosofie, în jurul anului 245 d.Hr. Plotin a predat filosofie 
la Roma, timp de aproximativ 25 de ani. 

M. C. Tenney subliniază că „neoplatonismul a depăşit 
platonismul, prin concepţia potrivit căreia realizarea vieţii spirituale 
nu se poate face prin efort intelectual, ci numai prin absorbire 
mistică”s. În neoplatonism se considera că întrucât raţiunea nu-l 


8 Evangelical Dictionary of Theology, pag. 860 
© Merrill C. Tenney, op. cit, pag. 64 

poate cuprinde pe Dumnezeu, sentimentele rămân singura cale de 
comunicare cu El. 

Ideile lui Plotin au fost cuprinse în lucrarea intitulată 
Enneade, şi au fost preluate de Porfir (232-305 d.Hr.). De la acesta 
ne-a rămas lucrarea intitulată Împotriva creştinilor, o scriere 
amplă, în cincisprezece volume. În aceasta, Porfir se străduieşte să 
scoată în evidenţă contradicţiile dintre Vechiul Testament şi Noul 
Testament, dintre apostolul Petru şi Pavel, etc. Lucrarea aceasta, 
împreună cu toate copiile ei aflate în circulaţie, avea să fie distrusă 
din porunca împăratului Constantin cel Mare. 

Împăratul roman Iulian Apostatul (361-363 d.Hr.), a 
îmbrăţişat această învăţătură, şi a încercat să o impună ca religie de 
stat. În scurta sa activitate, Iulian a scris o lucrare intitulată 
Împotriva Galileenilor, lucrare care s-a pierdut; ea poate fi 
reconstituită fragmentar din refutaţia semnată de Ciril al 
Alexandriei. Evident, încercarea lui Iulian s-a soldat cu eşec, iar prin 
secolul al VI-lea, neoplatonismul dispare. Împăratul Iustinian 
închide Academia neo-platonistă din Atena, în anul 529 d.Hr. Unele 
influenţe neo-platoniste au continuat să se facă simţite atât în 
comunităţile creştine din Apus, cât şi în cele din Răsărit. 

În lucrările unor scriitori creştini au fost identificate 
elemente împrumutate din neoplatonism, în sfera metodologiei. Am 
putea menţiona aici pe Vasile cel Mare, Nemesius din Emesa, 
Synesius din Cyrene, Nestorius, Augustin, etc. 


2.2.1.3. Epicurianismul 

Cel de-al doilea curent major al filosofiei greceşti care ne 
interesează în contextul lucrării de faţă, este epicurianismul. 
Iniţiatorul acestui sistem filosofic etic a fost Epicur, un grec născut 
în insula Samos, pe la jumătatea sec. IV î.Hr. Situaţia materială a 
familiei sale nu i-a permis să urmeze vreo şcoală înaltă a vremii, dar 
Epicur a suplinit această lipsă deoarece a fost un autodidact. El s-a 
remarcat şi ca un scriitor prolific7o. 

Epicur a urmat perceptele şcolii cirenaice a lui Aristippus, 
potrivit cărora plăcerea este scopul suprem al vieţii. Din acest motiv, 
se consideră adeseori că epicurianismul ar fi promovat 
senzualitatea, şi că satisfacerea oricărei plăceri ar fi scopul cel mai 
înalt al vieţii. În realitate lucrurile stăteau puţin diferit: 
epicurianismul a admis că uneori satisfacția omului este mai mare 
prin abstinenţa de la anumite plăceri, decât satisfacerea oricărei 
plăceri. Accentul învățăturilor epicurianiste era pus pe ataraxia, 
atitudinea de seninătate şi nepăsare, chiar în mijlocul adversităţilor 
vieţii. 


7 îi sunt atribuite aproximativ 300 de lucrări. 

Epicurianismul recomanda aşadar, alegerea acelor plăceri care 
asigură omului satisfacția cea mai durabilă. S. R. Obitts subliniază 
că faptele care, în concepţia epicuriană, produc cea mai mare 
satisfacţie, sunt acelea caracterizate de justeţe, onestitate şi 
simplitate7i. De asemenea, epicurienii susțineau că atât ştiinţa cât şi 
filosofia trebuie să fie puse în slujba fericirii individului. 

Cea mai amplă exprimare a învăţăturiloe epicurianismului se 
regăseşte într-un mare poem semnat de Lucretius, unul dintre 
discipolii lui Epicur. Acesta a scris în scopul de a-i elibera pe oameni 
din robia superstiţiilor promovate de religiile antice. Se susţinea că 
nu există fiinţe supranaturale de care omul să se teamă sau să 
asculte. Omul este liber să-şi aleagă modul de viaţă care i se 
potriveşte cel mai bine, obiectivul fiind bunăstarea individului. 

Specific filosofiei epicurianiste, era caracterul ei esenţial anti- 
religios: adepţii lui susțineau că nu există păcat, nici nemurire. 
Plăcerile vieţii trebuie gustate cu măsură, iar măsurarea sau 
cântărirea acestora este rolul raţiunii. Ceea ce a remarcat corect 
Epicur era faptul că participarea la închinarea înaintea zeilor, şi 
aducerea de jerife, nu sunt dovezi ale adevăratei evlavii. Faţă de 
religii în general, epicurianismul a adoptat o poziţie caracterizată de 
dispreţ. 

Existau în epicurianism anumite concepţii pe care le regăsim 
astăzi în evoluționismul materialist modern. Spre exemplu, ideea 
potrivit căreia lumea a luat fiinţă din ciocniri întâmplătoare de 
atomi, a fost formulată de către Epicur. De asemenea, argumentul 
existenţei răului în lume, argument pe care l-au preluat adversarii 
Bibliei, Epicur l-a invocat pentru a contesta existenţa lui Dumnezeu. 

În vremea apostolilor, epicurianismul era o filosofie destul de 
populară, deoarece era suficient de accesibilă oamenilor de cultură 
medie. În cartea Faptele apostolilor, filosofii epicurieni sunt 
menţionaţi în relatarea cuvântării apostolului Pavel, în Areopagul 
atenian. Dacă ştim care erau convingerile lor asupra vieţii, înţelegem 
de ce au reacţionat atât de nepoliticos la propovăduirea lui Pavel 
despre învierea morţilor. 


2.2.1.4. Stoicismul 

Al treilea curent filosofic grec major asupra căruia este necesar 
să zăbovim aici, este stoicismul. Fondatorul acestuia a fost Zenon, 
din Citium (insula Cipru), filosof semit care a trăit într-o vreme 
imediat următoare lui Platon. El a studiat filosofia cu profesori de 
orientare platonistă (Xenocrates) şi cinică (Crates). 

Numele stoicismului nu vine de la numele fondatorului său, 
aşa cum ne-am aştepta, ci de la Stoa (stoa poikile), locul central din 


7! În Evangelical Dictionary of Theology, pag. 358. 

Atena (un portic împodobit cu multe picturi), unde funcţiona şcoala 
lui Zenon. Aceasta a fost deschisă în jurul anului 300 î.Hr. 

Principiile fundamentale ale filosofiei stoice erau două: 
universul material nu trebuie să fie schimbat ci acceptat, deoarece el 
este controlat de o rațiune absolută, şi este subordonat unui scop, 
iar omul trebuie să se conformeze acestuia trăind în stăpânire 
absolută de sine. Din acest motiv, stoicismul a promovat concepte 
etice înalte pentru vremea respectivă, şi a fost acceptat de către 
mulţi demnitari romani. Sistemul filosofic stoic era caracterizat de 
fatalism. 

De asemenea, este important să subliniem faptul că stoicii 
promovau concepţia potrivit căreia totți oamenii, indiferent de 
obârşia lor socială sau de locul unde trăiau, erau cosmopolitai — 
cetăţeni ai aceleiaşi cetăţi, aceasta fiind Cosmosul. Zenon a fost, din 
acest punct de vedere, un precursor al mondializării, deoarece îşi 
imagina o lume în care statele nu vor mai fi divizate, iar o lege 
comună va fi aplicată universal. 

În ceea ce priveşte concepţia stoică asupra sufletului din om, 
se considera că el este o emanaţie din focul divin, care este Logosul. 
Materialul din care este alcătuit sufletul omului, se întrepătrunde cu 
materia organică, trupul. La moartea omului, cele două entităţi se 
reintegrează în mediile de provenineţă. 

În dezvoltarea curentului stoic se disting trei stadii. Primul 
este stoicismul timpuriu, reprezentat prin Zenon, întemeietorul 
stoicismului, Cleanthes din Assos (331-232 î.Hr.) şi Chrisippus din 
Soli (280-207 î.Hr.). Al doilea stadiu îl reprezintă stoicismul mediu, 
reprezentat prin Lucius Seneca (4 î.H.—65 d.Hr.), contemporan lui 
Pavel, şi Epictet (55—138 d.Hr.), un fost sclav originar din Frigia. Cel 
de-al treilea stadiu este stoicismul târziu. Îl putem aminti aici pe 
împăratul roman Marcus Aurelius (121-180 d.Hr.). Se consideră că 
perioada de glorie a stoicismului a fost vremea în care au fost scrise 
cărţile Noului Testament?2. 

În forma lui cea mai pură, stoicismul a fost reprezentat prin 
întemeietorul lui. Gânditorii stoici ulteriori, ca Panaetius din 
Rhodes (185-110 î.Hr.) sau Posidonius (110-50 î.Hr.), au fost mai 
eclectici, acceptând şi învățături platoniste sau aristoteliene. 
Probabil cei mai bine cunoscuţi ne sunt Seneca, Epictet şi Marcus 
Aurelius. 

Influenţa stoicismului s-a făcut simțită timp de aproximativ 
patru secole după moartea întemeietorului său, continuînd să atragă 
un mare număr de adepţi atât dintre aristocrații romani, cât şi 
dintre oamenii de rând. 


"William Barclay, Analiza semantică a unor termeni din Noul Testament, pag.339. 

Marele merit al stoicismului este acela de a fi promovat ideea 
de egalitate a umanităţii: există un singur drept valabil, dreptul 
natural, şi din această cauză oamenii sunt egali cu toţii. În stoicism 
(ne referim la curentul filosofic), nu existau diferenţe de stare 
socială sau rasă. Această idee i-a fost străină lui Platon. Din 
concepţia de egalitate umană a izvorât ca o consecinţă normală, 
dragostea de semeni. 

Printre gânditorii creştini la care s-au identificat influenţe 
stoice, am putea menţiona în Răsărit pe Iustin Martirul şi pe 
Clement din Alexandria, iar în Apus, pe Minucius Felix şi pe 
Tertullian. 

Dintre toate curentele filosofiei greceşti, cel mai influent a fost 
stoicismul, el oferind cele mai acceptabile soluţii la preocupările 
metafizice şi practice ale vremii sale. Însă atât stoicismul cât şi 
platonismul s-au abătut de la prototipurile lor clasice, în primele 
două secole creştine, împrumutând idei şi concepte, unul de la 
celălalt. J. N. D. Kelly este de părere că am putea vorbi în această 
perioadă, fie de platonizarea stoicismului, fie de stoicizarea 
platonismului73. 

Ideile filosofiei greceşti au fost răspândite în întreg bazinul 
mediteraneean şi în Orientul mijlociu. În felul acesta, evreii din 
diaspora, au intrat în contact cu ele. Marcel Simon, vorbind despre 
acest aspect spune că evreii cultivați din diaspora, citeau din operele 
filosofilor greci: „ei sunt influenţaţi de doctrinele acestora, şi îşi 
regândesc iudaismul în funcţie de aceste date. Astfel se elaborează o 
cultură iudeo-elenistă, a cărui principal centru devine Alexandria, 
iar reprezentantul ei cel mai remarcabil, Filon, contemporan cu 
Hristos şi cu apostolul Pavel”74. 

Ideea lui Simon trebuie acceptată cu anumite rezerve. Autorii 
scrierilor Noului Testament nu au fost influenţaţi în mod direct de 
operele filosofilor greci; se ştie că dintre ei, doar Luca şi Pavel au 
avut o educaţie şi o cultură de nivel înalt. Ceilalţi au fost prea puţin 
preocupaţi de literatură sau filosofie. Important este însă faptul că 
ideile filosofiei greceşti au fost răspândite în mediul în care va 
pătrunde mai târziu mesajul creştin, şi aceasta face ca mesajul 
creştin să găsească un teren destul de prielnic. 

Creştinismul nu a împrumutat idei din filosofia greacă, dar 
anumite idei ale filosofiei greceşti şi-au căpătat o formulare corectă 
prin exprimarea adevărului creştin. Întrebarea care se ridică, şi pe 
care nu o putem ignora, este următoarea: cum se explică existenţa 
atâtor idei comune creştinismului şi filosofiei, dacă nu este vorba 
despre un transfer sau de un împrumut ? 


? J, N. D. Kelly, Early Christian Doctrines, pag. 19. 
74 Marcel Simon, Primii creştini, pag. 20. 

Considerăm că este vorba despre anumite realităţi înscrise în 
străfundurile sufletului omenesc, cum ar fi sentimentul sau 
convingerea despre existenţa unei realităţi transcendente. Marii 
filosofi greci le-au simţit şi au încercat să le exprime raţional, iar 
scriitorilor creştini le-a revenit meritul de a le fi exprimat adecvat, 
sub inspiraţia Duhului Sfânt. Mai întâi Filon, apoi Iustin Martirul şi 
apoi Tertullian, au sesizat aceste „noţiuni comune”, şi le-au explicat 
prin anterioritatea Bibliei faţă de ideile filosofiei; s-a susţinut că este 
vorba de un furt al păgânilor din învăţătura biblică. 

Tertullian, în opera numită Către păgâni, este atât de 
categoric încât afirmă că un demon a descoperit păgânilor, 
adevăruri parţiale. Într-o formulare mai pozitivă, Tertullian admite 
că aceste fragmente de adevăruri le-au fost inspirate filosofilor prin 
exercitarea inteligenţei şi a structurilor gândirii, care sunt comune 
tuturor oamenilor şi constituie un dar de la Dumnezeu. În orice caz, 
filosofia este inutilă pentru creştin, întrucât el află toate adevărurile, 
mai bine şi pe deplin explicate, în Evangheliizs. 

Se spune că Platon ar fi afirmat, în faţa unui grup de discipoli, 
un lucru extraordinar care exprima neputinţa căutărilor filosofiei: 
„S-ar putea ca într-o zi, să vină de la Dumnezeu un Cuvânt, un 
Logos, care ne va dezvălui toate misterele şi va explica toate 
tainele”76. Exact acest lucru îl va exprima un fost pescar galileean, în 
debutul evangheliei pe care o semnează: întruparea Logosului divin. 

Asupra acestui concept este necesar să facem câteva observaţii. 
Termenul grecesc logos, însemnând cuvânt, apare în scrierile lui 
Heraclit din Efes (în jurul anului 560 î.Hr.). El era folosit spre a 
defini conceptul de rațiune universală care guvernează lumea. 
Acelaşi sens l-a avut termenul logos, şi în gândirea lui Anaxagora. 
Cu acest sens, a fost preluat de filosofii stoici. Traducătorii 
Septuagintei l-au folosit ca echivalent grecesc al ebraicului dabar 
(cuvânt). La Filon din Alexandria, termenul logos îşi nuanţează 
înţelesul: nu este doar o putere imanentă, ci mai degrabă un agent 
intermediar. 

Ceea ce este important să subliniem aici, este faptul că filosofia 
greacă, prin criticismul ei ascuţit la adresa zeilor, a fost unul dintre 
factorii care au condus la colapsul vechii religii greceşti. Un alt 
factor major a fost literatura greacă. În operele antice greceşti, zeii 
erau zugrăviți adeseori într-o lumină care le scădea demnitatea. 
Beţiile erau frecvent descrise ca având loc printrei zei, implicarea în 
tot felul de manevre de culise sau comploturi, infidelităţi, etc. 

Referindu-ne la aspectele negative pe care cultura greacă le-a 
avut asupra credinţei creştine, probabil cel mai important a fost 


75 Claudio Moreschini, Enrico Norelli, Op. cit., vol. I, pag. 382. 
76 J. Montgomery Boice, Fundamente ale credinţei creştine, pag. 286. 

acela că a determinat apariţia unor erezii filosofico-religioase, cu 
care creştinismul a avut mult de luptat. Printre cei care s-au 
convertit la creştinism, erau şi unii filosofi care au încercat să 
dilueze creştinismul cu filosofia lor, sau să îmbrace filosofia lor în 
haine creştine. 

Cel mai important curent de acest gen a fost gnosticismul (de 
la “gnosis”- cunoaştere), care cunoştea o mare varietate de forme. 
Adepții acestui curent asociau credinţei, cunoaşterea, în vederea 
mântuirii. Despre aceste curente filosofice îmbrăcate în haină 
religioasă vom vorbi însă, în cele ce urmează. 


2.2.2. Educaţia în vremea Noului Testament 

Ar fi extrem de dificil să facem o prezentare exhaustivă asupra 
stării educaţiei în fiecare colţ al Imperiului roman, având în vedere 
uriaşul conglomerat de culturi şi civilizaţii care-l alcătuiau, însă 
pentru noi este important să aruncăm o privire asupra educaţiei în 
cultura romană, în cea greacă şi în cea ebraică, cele mai 
semnificative pentru studiul scrierilor Noului Testament. 

În societatea romană, obişnuită, educaţia copilului începea cu 
instruirea făcută de un pedagog, care era de regulă un sclav. Acesta 
îi dădea copilului primele lecţii, după care, se ocupa să îl ducă pe 
copil la una din şcolile din oraş, iar după cursuri, îl aducea înapoi. 
Şcolile din oraş erau particulare. Statul nu subvenţiona nimic. Cel 
dintâi împărat roman care a avut preocuparea de a subvenţiona 
educaţia publică, a fost Vespasian. 

În lumea romană, interesul era concentrat asupra acelor 
ramuri ale ştiinţei care aveau aplicaţii practice imediate. Geometria, 
romanii au preluat-o de la greci (care la rândul lor, o împrumutaseră 
de la babilonieni şi de la egipteni, prin intermediul lucrărilor lui 
Tales din Milet). Invențiile din domeniul mecanicii, cum ar fi 
maşinile de război, romanii le preluaseră tot de la greci. Unele 
aplicaţii ale fizicii, le-au adoptat din cercetările lui Arhimede din 
Siracuza. 

În anul 425 d.Hr., Martianus Capella adaptează programa 
şcolară romană pentru a o pune în armonie cu religia. Gramatica, 
retorica şi logica formau împreună „trivium”-ul. Aritmetica, 
astronomia, geometria şi muzica formau împreună „quadrium”-ul. 
Primul grup de trei discipline erau adaptate pentru a contribui la 
dezvoltarea homileticii. 

Atunci când un tânăr ajungea la vârsta la care era considerat 
cu responsabilităţi de adult, dacă familia îşi permitea, el intra sub 
supraveghierea unui profesor particular. Educaţia era completată, 
dacă se dorea acest lucru, prin plecarea tânărului la studii în 

diferitele universităţi din marile oraşe. Pe lângă aceasta mai aveau 
posibilitatea să audieze prelegeri ale filosofilor itineranţi. 

Tenney spune că programa şcolară era orientată spre practică. 
Cititul, scrisul şi aritmetica erau materiile de bază ale programei 
şcolare elementare. Pe măsură ce copilul progresa, el studia poeţii 
greci şi latini, şi memora lungi pasaje literare pe care trebuia să le 
recite cu o interpretare adecvată77. 

Una dintre metodele pedagogice antice, mai cu seamă în 
lumea elenistică, era ascultarea discursurilor marilor oratori sau 
filosofi. Cititul era, prin comparaţie, mai puţin folosit. J. Moffatt 
semnalează că „efectul profund pe care Platon îl atribuie lui Homer, 
în educaţia elenistică şi în politică, s-a datorat mai degrabă ascultării 
decât citirii”78, 

Citirea solemnă a textelor homerice, de către pawpwSur 
(rapsodoi), în mijlocul audienței, imprima acesteia spiritul 
lucrărilor respective. Se susţine că această influenţă s-a răsfrânt şi 
asupra scrierilor creştine timpurii, mai cu seamă asupra 
Evangheliilor. 

Fără a intra în multe detalii, vom spune că în general, în 
societatea elenistică, sistemul educaţional era structurat pe trei 
nivele de bază: un nivel elementar, unul intermediar şi unul avansat. 

La nivelul elementar erau admise să participe şi fetele. Se 
studia de obicei, scrisul şi cititul în limba maternă. La nivelul 
intermediar, rezervat băieţilor şi bărbaţilor, cunoştinţele erau puţin 
mai ample, iar la nivelul avansat (gymnasiumul) studenţii erau 
instruiți cum să devină buni cetăţeni, şi erau familiarizați cu 
retorica. 

Scopul instruirii în retorică, era acela de a-l echipa pe student 
cu principiile vorbirii în public. În Noul Testament avem mărturii 
ale preocupărilor retorice, în cel puţin două împrejurări concrete: 
mai întâi, discursul pe care Pavel îl adresează filosofilor din 
Areopagul atenian, iar al doilea exemplu este acela în care Tertul îl 
acuză pe Pavel înaintea dregătorului roman (răspunsul de apărare al 
lui Pavel este subînţeles în acest exemplu din Fp. apostolilor 24). 

Am amintit anterior ceva despre Biblioteca şi despre şcoala din 
Alexandria. Este necesar să revenim aici asupra acestor instituţii 
deoarece acestea au contribuit la crearea unei adevărate tradiţii 
scolastice alexandrine. În mod deosebit vrem să remarcăm tradiţia 
alexandrină în domeniul gramaticii. Începutul în acest domeniu îi 
aparţine lui Xenodotus Philadelphus (284-257 î.Hr.), iar punctul 
culminant îl reprezintă operele lui Apollonius Dyscolus (decedat în 
180 d.Hr.) Totuşi, cel mai influent şi mai bine cunoscut gramatic 


77 Merrill C. Tenney, op. cit., pag. 48 
78 James Moffatt, An Introduction to the Literature of the New Testament, pag. 55 

alexandrin este Dionysus Thrax, a cărui lucrare (Gramatica scrisă în 
jurul anului 100 d.Hr.) a devenit standard al gramaticii greceşti, 
pentru următorii aproximativ 1.800 de ani. 

Menţionăm aici şi lucrarea lui Euclid, intitulată Elementele. 
Potrivit lui Michael H. Hart, „...cartea Elementele a servit ca manual, 
vreme de peste 2.000 de ani, şi este, fără îndoială, cel mai reuşit 
manual elaborat vreodată. Scrisă iniţial în greacă, ea a fost ulterior 
tradusă în numeroase limbi”. 

În iudaism, lucrurile stăteau puţin diferit, în sensul că educaţia 
se făcea în cadrul sinagogii, şi avea un specific profund religios. 
Evreii n-au fost interesaţi în mod deosebit, de disciplinele 
speculative. Educaţia unui băiat evreu începea de acasă, la o vârstă 
fragedă, cu credo-ul iudaic (acel „Şema, Israel” din Deut. 6: 4). 
Băieţii evrei erau familiarizați încă de timpuriu cu perceptele Legii, 
în cadrul şcolilor instituite pe lângă sinagogi, încă din secolul I î.Hr. 

M. C. Tenney subliniază că „mai mult decât oricare alt popor 
din antichitate, evreii au fost poporul unei cărţi. Alţii au avut o 
literatură mai vastă şi mai variată, sau poate chiar mai veche, dar 
nici unii, nici măcar grecii din epoca de aur a lui Pericle, nu au dat 
dovadă de un interes atât de puternic faţă de scrierile lor naţionale, 
cum au arătat evreii faţă de scrierile Legii”8o. 

Tradiţia iudaică susţine că în jurul anului 75 î.Hr., în Palestina 
a avut loc o reformă în cadrul învăţământului. Se consideră că 
această iniţiativă i-a aparţinut lui Simon ben Şatach. Ea a fost 
îmbunătăţită ulterior, de către Iosua ben Gamla. 

Educaţia instituţionalizată începea în jurul vârstei de 6 sau 7 
ani, se asigura un învăţător la 25 de elevi, iar dacă grupa era mai 
numeroasă, învățătorul primea un ajutor. Învățătorul şedea pe o 
platformă joasă, iar elevii erau aşezaţi de obicei în jurul lui, în formă 
de semicerc. Probabil, de aici avem expresia potrivit căreia ucenicul 
învaţă „la picioarele” dascălului său. Metoda pedagogică principală 
era repetiţia. Pedepsele corporale nu lipseau. Şcolile evreieşti din 
Diaspora foloseau ca limbi, atât ebraica tradiţională, cât şi greaca. 

Pentru elevii care dovedeau agerime, exista posibilitatea de a fi 
trimişi să-şi completeze studiile în şcolile cărturarilor (aşa după cum 
tânărul Saul din Tars a ajuns să studieze la Ierusalim, la picioarele 
lui Gamaliel). Aici erau familiarizați cu diferite metode de 
interpretare a textelor Legii, iar în curtea Templului din Ierusalim, 
discuţiile teologice erau ceva obişnuit. 

Pe lângă educaţia religioasă care era transmisă băieţilor evrei, 
mai trebuie să amintim că ei aveau parte şi de instruire într-o 


7? Michael H. Hart, 100 de personalităţi din toate timpurile, care au influenţat 
evoluția omenirii, pag. 55 
80 Merrill C. Tenney, Privire de ansamblu asupra Noului Testament, pag. 85 

meserie concretă&i. La evrei, munca manuală nu era dezonorantă, 
aşa cum era privită, spre exemplu, la greci. Apostolul Pavel, avea şi 
el o calificare, aceea de a confecţiona corturi (se spune uneori că 
tatăl său şi-a dobândit cetăţenia romană, prin calitatea corturilor pe 
care le-a făcut pentru armata romană). Au fost formulate şi opinii 
diferite asupra meseriei apostolului Pavel (spre exemplu, cea de 
pielar). 

F. F. Bruce spune că „era considerat drept şi demn ca un rabin 
să-şi câştige existenţa având o ocupaţie ca oricare alt om”. În 
cazuri de excepţie, unui tânăr evreu i se îngăduia să citească şi 
scrieri din literatura păgână. 

Vom cita, în încheierea acestei extrem de scurte prezentări a 
stării educaţiei în antichitatea târzie, cu cuvintele lui M. C. Tenney, 
care spunea că „...întrucât educaţia era privită ca un aspect al 
religiei, poporul evreu a păstrat un standard intelectual mai ridicat 
decât multe alte popoare păgâne”. 


2.2.3. Limbile de interes în vremea Noului Testament. 

Impactul cultural grec asupra creştinismului primar a mai 
presupus, pe lângă crearea unui univers de idei, şi asigurarea unei 
limbi accesibile tuturor popoarelor din această parte a lumii. Nu este 
deloc exclus ca acest al doilea aspect, să fie chiar mai important 
decât cel dintâi. Asupra celui de-al doilea aspect, acela al limbii, este 
absolut necesar să zăbovim puţin. 

În perioada istorică de care ne ocupăm, patru limbi principale 
erau vorbite în lumea romană: greaca, latina, aramaica şi ebraica. 
Ebraica şi aramaica aparţineau familiei limbilor semitice, în timp de 
latina şi greaca aparţineau familiei limbilor indo-europene. 

Latina era limba folosită cu precădere în partea apuseană a 
Imperiului, şi era considerată limba curţii, dar şi a literaturii 
romane. Ea a devenit limba romanilor, în jurul anului 265 î.Hr., 
când întreaga peninsulă Italică intrase sub stăpânirea lor. Imperiul 
roman a ajuns să cuprindă între graniţele sale şi Palestina. Din acest 
motiv, limba cuceritorilor a ajuns să fie cunoscută şi aici, însă ar fi 
prea mult să spunem că iudeii ar fi fost versaţi în uzul limbii latine. 
Cu toate acestea, până la sfârşitul secolului al II-lea d.Hr., latina a 
fost „eclipsată” de limba greacă, atât în Est cât şi în Vest, chiar şi în 
slujbele religioase, însă după acest moment lucrurile s-au schimbat. 

Greaca era limba cunoscută şi întrebuințată de lumea cultă, 
fiind socotită drept limbă universală în Imperiu roman. Putem 


51 Joachim Jeremias, în Jerusalem on the Times of Jesus, oferă o prezentare amplă a 
procesului evreu de instruire 

“ E, F. Bruce, Documentele care stau la baza Noului Testament, pag. 60 

5 Merril C. Tenney, Op. cit, pag. 85 

spune că ea era cunoscută şi întrebuințată peste tot şi în toate 
domeniile existenţei. Everett F. Harrison remarcă faptul că „un Nou 
Testament în aramaică ar fi avut, prin comparaţie, foarte puţini 
cititori în afara naţiunii lui Israel”84. 

În Italia în general, încă înainte de naşterea Mântuitorului, 
populaţia era bilingvă. Latina era limba nativă, iar greaca era limbă 
de împrumut. Comunitatea creştină timpurie din Roma, era 
vorbitore de greacă, după cum o demonstrează epistola lui Pavel 
către romani şi epistola lui Clement romanul către corinteni. 

Cele două limbi erau folosite concomitent şi în Egipt, mai cu 
seamă sub Ptolemei. Acelaşi lucru se poate exprima şi despre cea 
mai mare parte a Nordului Africii. 

Aramaica era o limbă foarte răspândită în spaţiul geografic al 
Orientului Mijlociu. Răspândirea ei începuse cu câteva secole mai 
înaite de elenizarea Orientului. Prin anul 700 î.Hr., discursul 
generalului asirian sub zidurile Ierusalimului asediat, fusese rostit 
în ebraică, însă dregătorii iudei au cerut ca acesta să le vorbească în 
limba aramaică, pe care ei o înțelegeau, nu însă şi compatrioţii lor. 
În vremea Mântuitorului, ea intrase în uz în slujbele sinagogale. 

Referindu-se la limba aramaică, Theodor Zahn spune că 
„dacă suntem înclinați să considerăm că limba folosită de Isus a 
fost o limbă vernaculară, necultivată, un jargon evreiesc, termenii 
aramaic şi siriac ar trebui să ne amintească de faptul că avem de-a 
face cu o limbă care, de-a lungul a cinci sute de ani înainte de 
apariţia creştinismului, s-a răspândit progresiv, până ce a devenit 
limba dominantă în partea de Vest a Asiei. Şi în pofida rivalităţii 
limbii greceşti, care a existat încă din timpul lui Alexandru, ea şi-a 
menţinut această poziţie de influenţă peste arii largi, până când a 
fost înlocuită de limba arabă a Islamului”. 

Aramaica devenise lingua franca în Orientul Mijlociu, 
începând din secolul al VI-lea î.H. şi până în vremea cuceririlor lui 
Alexandru cel Mare, rivalizând cu greaca, în această parte a lumii. 
Aramaica a cunoscut mai multe dialecte diferite, dintre care cele mai 
importante pentru noi sunt siriaca şi dialectul palestinian. 

În ceea ce priveşte limba ebraică, aceasta era mai puţin 
cunoscută, deoarece încă din vremea lui Ezra, ea pierduse mult din 
influenţă. Psalmii erau cântaţi în ebraică, Scripturile erau citite de 
asemenea, în ebraică. Se pare că mai era întrebuințată în dezbaterile 
teologice ale rabinilor. Se spune că ebraica se adresa mai degrabă 
inimii şi emoţiilor, decât minţii şi raţiunii umane. 

În Ţara Sfântă erau în circulaţie toate aceste limbi. În ceea ce 
priveşte greaca, ea era mai influentă în Galileea, decât în Iudeea. 


5 Everett F. Harrison, Introduction on the New Testament, pag. 50 
85 Theodor Zahn, Introduction to the New Testament, vol. I, pag. 4 

Unii cercetători (ca de exemplu E. F. Harrison) sunt de părere că 
Mântuitorul şi apostolii Săi, au cunoscut şi limba greacă. În privinţa 
limbii vorbite de Mântuitorul, suntem de acord cu Geisler şi Nix, 
care susţin că El a vorbit aramaica obişnuită şi nu ebraica86. Aceasta 
fusese lingua franca în Orientul Mijlociu, începând din secolul al 
VI-lea î.Hr. şi până în vremea cuceririlor lui Alexandru cel Mare. 

Din relatările Evangheliilor aflăm că vinovăția presupusă a 
Mântuitorului, a fost scrisă în trei din cele patru limbi pe care le-am 
amintit aici: în greacă, în latină şi în aramaică (loan 19: 20). 

Dintre aceste patru limbi amintite, cea mai importantă pentru 
studiul scrierilor Noului Testament este fără îndoială, greaca 
deoarece aproape toate cărţile canonice nou-testamentale au fost 
scrise în această limbă; excepţie se pare că a făcut doar Evanghelia 
după Matei, care a fost scrisă în aramaică. La această concluzie ne 
duce o referire pe care o face Papias, într-una din scrierile sale. 
Acest aspect este însă pus la îndoială de către unii cercetători. 

Asupra limbii întrebuințate la scrierea cărţilor Noului 
Testament vom mai reveni la locul potrivit. Aici ne vom limita să 
spunem că limba aceasta era dialectul atic pe care, Alexandru cel 
Mare şi soldaţii săi, l-au preluat, l-au îmbogăţit şi l-au răspândit în 
timpul expansiunii macedoniene în Orient. Fiind diferit de greaca 
clasică, acest dialect colocvial a fost numit “koine”. El a devenii în 
scurtă vreme, foarte cunoscut în partea răsăriteană a bazinului 
mediteraneean. Scriitorii Noului Testament l-au folosit atunci când 
şi-au redactat scrierile. 

Unitatea lingvistică dintre hotarele Imperiului Roman, a 
constituit un mare avantaj pentru răspândirea creştinismului; fără 
ea misiunea creştină ar fi întâmpinat mari dificultăţi, la fiecare 
extindere a câmpului de lucrare, deoarece ar fi trebuit să fie învăţate 
mereu limbi noi. 


2.2.4. Scrierea în antichitatea târzie 
Chiar dacă atenţia noastră se îndreaptă spre perioada 


antichităţii târzii, nu putem să nu amintim ceva şi despre scriere, în 
vremea premergătoare Noului Testament. Se spune despre scris că 
acesta este o amprentă a civilizaţiei şi a progresului societăţii. 
Mărturiile arheologice ne permit să plasăm începuturile scrisului, în 
jurul anului 3.100 î.Hr. Unii autori „împing” aceste începuturi chiar 
până prin 4.000 î.Hr.87. 

Mergând pe firul istoriei scrisului înapoi, primul stadiu în 
dezvoltarea acestuia era reprezentat de scrierea prin pictograme. 


8 Geisler şi Nix, A General Introduction to the Bible, pag. 327 
57 Spre exemplu Samuel Noah Kramer, în lucrarea sa intitulată Istoria începe la 
Sumer 

Acestea erau de fapt, desene rudimentare reprezentând obiecte. 
Semnul grafic reprezenta obiectul respectiv. Putem exemplifica 
acest tip de scriere vom aminti scrierea veche egipteană, care 
cunoştea trei forme: scrierea hieroglifică (sau „sacră”, de la „hieros” 
şi „'gliphe”), scrierea hieratică (adică „preoțească”, de la 
„hieratikos”) şi scrierea demotică (adică „populară”, de la 
„demotikos”). Dintre acestea trei, doar scrierea  hieroglifică 
aparţinea stadiului „pictografic”. 

Potrivit Dicţionarului biblic, scrierea hieratică şi cea demotică 
erau adaptări ale scrierii hieroglifice. Hieroglifele au apărut în Egipt, 
prin anul 3.000 î.Hr., iar scrierea demotică a apărut prin secolul al 
VII-lea î.Hr. Ele au ieşit din uz prin secolul al V-lea î.Hr.88. 

Pentru cercetători, descifrarea textelor scrise în aceste forme, a 
rămas o taină până la descoperirea Pietrei de la Rosetta, în 1799, în 
timpul expedițiilor napoleoniene. În timpul unor săpături la Rachid 
(Rosetta, în franceză), port pe coasta mediteraneeană a Egiptului, ea 
a fost descoperită de către soldaţii francezi. 

Această piatră avea inscripţionat un decret bilingv al lui 
Ptolemeu al V-lea, în egipteană şi în greacă. Textul egiptean era scris 
în hieroglifică şi în demotică. Cel dintâi care s-a aplecat asupra ei a 
fost englezul Thomas Young, care a reuşit în 1814 să descifreze 
textul demotic. Câţiva ani mai târziu, un lingvist francez, Jean 
Francois Champollion, care era familiar cu limba greacă şi cu cea 
coptică, s-a aplecat şi el asupra acestei descoperiri. După doi ani de 
muncă (între 1822 şi 1824), rezultatele au început să apară. Având 
această „unealtă” la dispoziţie, la care s-a mai adăugat şi obeliscul de 
la Bankes, francezul J. F. Champollion a reuşit, abia în 1824, să 
descifreze sensurile de bază ale pictogramelor egiptene. Din acest 
motiv, piatra de la Rosetta a devenit proverbială. 

Al doilea stadiu era cel reprezentat prin ideograme, adică 
imagini reprezentând idei. Astfel, imaginea unui soare însemna 
căldura, imaginea unui vultur era asociată ideii de putere, imaginea 
unui leu era asociată regalității, etc. Evident, ideogramele au 
reprezentat un mare pas înainte în istoria dezvoltării scrisului. 

În sfârşit, un al treilea stadiu era cel al fonogramelor, adică al 
imaginilor sau simbolurilor reprezentând sunete. Asupra celui de-al 
treilea stadiu, trebuie să mai aducem o completare: s-au identificat, 
în cadrul lui, trei etape distincte. În prima etapă avem de-a face cu 
simboluri reprezentând cuvinte întregi. Erau necesare mii de 
simboluri, în ciuda faptului că vocabularul nu era atât de dezvoltat, 
pe cât este în zilele noastre. Limba chineză păstrează până astăzi, 
acest specific. 


88 Dicţionar biblic, pag. 1183 

Un pas important înainte, a fost făcut prin adoptarea de 
simboluri reprezentând silabele. Aceasta este a doua etapă în cel de- 
al treilea stadiu. Prin aceasta, s-a redus numărul simbolurilor, la 
câteva sute. Spre exemplu, scrierea cuneiformă, care aparţine 
acestui stadiu, conţine 400-500 de simboluri. Acest tip de scriere a 
fost adoptat, deoarece s-a constatat că era dificil să se traseze linii 
curbe pe tăbliţele de lut. 

Pictograma a fost înlocuită printr-un echivalent al ei, 
reprezentat de incizii în formă de unghi foarte ascuţit (care se 
asemuiau cu nişte cuie, motiv pentru care ea a fost numită 
„cuneiformă”). Primele mărturii ale acestui stadiu în dezvoltarea 
scrisului, ne-au parvenit din Babilon, şi aparţin scrierii acadiene. 
Procesul trecerii de la fonograme la scrierea cuneiformă este plasat 
între 3.000 — 2.800 î.Hr., deşi unele modificări ale formei 
caracterelor au mai fost semnalate, în perioada urmatoare. Toate 
textele scrise cu caractere cuneiforme, sunt legate de religie sau de 
persoana regelui89. 

Cea de a treia etapă în stadiul scrierii fonetice a fost cea 
reprezentată de trecerea la simboluri care corespund literelor. 
Acum, numărul simbolurilor a fost redus la aproximativ 25-30, cu 
variaţii specifice familiilor de limbi. La scurtă vreme după acesta, s-a 
trecut la întocmirea primelor liste de simboluri, adică la ceea ce 
numim noi „alfabet”. 

Chiar dacă mărturiile asupra scrisului în antichitatea timpurie, 
nu sunt foarte numeroase, putem menţiona mărturii din 
Mesopotamia, datând din 3.500 î.Hr. (tăbliţele cuneiforme 
sumeriene descoperite în Uruk şi Kish) şi cele din 2.100 î.Hr. (din 
Nippur, care vorbesc despre potopul sumerian). Alte mărturii au 
fost descoperite în Egipt, datând din 3.100 î.Hr., şi care conţin 
scriere hieroglifică. Tot în Egipt au fost descoperite două lucrări 
datând din 2.700 î.Hr. Ele se numeau Învățăturile pentru Kagemni 
şi Învățăturile lui Ptah-Hetep. 

Mai putem aminti mărturii ale stadiilor scrisului antic, 
descoperite în Estul Mediteranei, la Byblos şi în Siria. Cilindrul 
inscripţionat de la Byblos este datat prin anul 3.100 î.Hr. 
Descoperirile acestea sunt legate de numele a doi arheologi 
britanici, Leonard Woolley şi sir Arthur Evans. 

Menţionăm de asemenea, mărturiile din vremea lui 
Hammurabi, întemeietorul primului imperiu babilonian, datate 
aşadar între 1792-1750 î.Hr., ne oferă o altă dovadă a evoluţiei 
scrisului în antichitate. Amintim aici „Stela” gravată cu Codul lui 
Hammurabi (păstrată la muzeul Louvru, Paris), dar şi celelalte 
scrieri în sumeriană, păstrate prin diferite muzee din lume. (Ca un 


5 În Istoria lumii - de la origini până în anul 2000, pag. 49 

fapt divers, amintim că exemplul lui Hammurabi, acela de a codifica 
legile, a fost urmat de unii împărați romani, cum ar fi Theodosiu şi 
Iustinian. De asemenea, putem adăuga cele cinci coduri promulgate 
de Napoleon, precum şi numeroase alte sate europene din secolul al 
XIX-lea). 

În 1887, au fost descoperite la Tel-el-Amarna, pe Nilul 
Superior, un mare număr de tăblițe de ceramică, scrise. Cea mai 
mare parte a acestora au fost distruse, însă aproximativ 320 au 
putut fi salvate şi au ajuns în muzee sau colecţii particulare. 
Cercetătorii care s-au aplecat asupra lor, sunt de părere că ele pot fi 
plasate prin 1350 î.Hr. 

O ultimă mărturie pe care o vom aminti este inscripţia de pe 
Piatra moabită, descoperită în 1868, de către F. Klein. Prin 
intervenţia francezului Clermont-Garneau, piatra moabită, sub 
formă de fragmente (două bucăţi mari şi încă 18 fragmente mai 
mici), a ajuns la Paris, în Muzeul Louvru. Anumite indicii din textul 
inscripţiei (revolta împăratului moabit, Meşa, împotriva lui Israel), 
sugerează că aceasta a fost scrisă prin anul 830 î.Hr. 

Dacă ţinea seama de aceste mărturii arheologice, putem 
înţelege cât de deplasate şi de lipsite de temei au fost teoriile 
adversarilor Bibliei, care au spus că era imposibil pentru Moise să 
scrie cele cinci cărţi numite generic „Pentateuhul” deoarece în 
vremea respectivă (aproximativ 1.500 î.Hr.) nu ar fi existat scriere. 
Arheologia confirmă că scrisul exista pe vremea lui Moise. 

Primul alfabet cunoscut pare să fie cel fenician, datat în jurul 
anului 1.000 î.Hr., deşi este posibil ca noi descoperiri arheologice, să 
ne aducă informaţii care să schimbe această periodizare. Din 
alfabetul fenician, care conţinea doar 22 de simboluri, au derivat 
alfabetul ebraic timpuriu (care este atestat prin anul 700 î.Hr.) şi 
câteva alfabete semitice. Au urmat, alfabetul grecesc, cel latin, cel 
germanic, etc.%. 

Alfabetul ebraic timpuriu se asemuia în ceea ce priveşte forma 
caracterelor, cu vechiul alfabet fenician, şi a fost folosit până în 
vremea lui Neemia (450 î.Hr.) Ulterior, se pare că evreii au adoptat 
scrierea aramaică. Aramaica devenise limba vernaculară în această 
perioadă. Tot pe atunci a fost tradus Vechiul Testament ebraic, în 
limba aramaică. Prin anul 200 î.Hr., el a fost transcris cu caractere 
aramaice, care avea o formă specifică pătrată. 

Potrivit tradiţiei antice (mai exact informaţia aceasta ne este 
oferită de Herodot), alfabetul grecesc este atribuit unui comerciant 
fenician, numit Cadmus. Grecii au adaptat, probabil, pe la jumătatea 
secolului al IX-lea î.Hr., scrierea aceasta la nevoile limbii lor, făcând 


% Ordinea aceasta este sugerată de H. S. Miller, General biblical Introduction, 
pag.166 

prima deosebire între consoane şi vocale. Prin secolul al V-lea î.Hr., 
se formează alfabetul grecesc clasic. În perioada istorică a Noului 
Testament, manuscrisele greceşti erau scrise în două stiluri diferite: 
un stil literar şi unul mai puţin literar. Asupra textului Noului 
Testament, se va vorbi mai pe larg, la momentul potrivit. 

Prin intermediul etruscilor, alfabetul a ajuns apoi în peninsula 
italică, apoi de aici s-a răspândit în toată Europa. Alfabetul roman 
era în mare măsură, alfabetul pe care îl cunoaştem şi îl folosim 
astăzi. 

La început se scria de la dreapta spre stânga, în coloană. În 
funcţie de mărimea suprafeţei de scris, existau două, trei sau patru 
coloane, cel mai adesea fiind două coloane pe pagină. Pentru a uşura 
procesul scrierii, s-a trecut la scrierea considerată astăzi clasică, pe 
orizontală, de la stânga spre dreapta. 

În vremea apariţiei scrierilor Noului Testament, scrisul în 
general, ajunsese de mult timp, la cea de a treia etapă majoră a 
dezvoltării sale, adică la scrierea fonetică. În unele regiuni, totuşi s-a 
mai păstrat scrierea cuneiformă, până aproape de începuturile erei 
creştine. Cel mai târziu document cunoscut, folosind scrierea 
cuneiformă, este datat prin anul 7 î.Hr., şi reprezintă o înregistrare 
din domeniul astronomiei. 

Termenul grecesc care definea un scrib, era grammateus (de 
la gramma, tradus prin literă din alfabet). Apare în scrierile lui 
Tucidide, Aristotel, Demostene şi Plato. În scrierile Noului 
Testament apare de aproximativ 65 de ori (de 60 de ori doar în 
Evangheliile sinoptice), cu referire la scribi sau cărturari. Un termen 
înrudit era nomikos (expert în Legea mozaică); altul este didaskalos 
(specific, învățător). 

Am privit până aici în istoria scrisului, pentru a avea o 
înţelegere adecvată a stadiului în care a ajuns această preocupare, în 
vremea Noului Testament. Asupra scrierii autografelor Noului 
Testament, vom reveni pe larg, într-un capitol ulterior, luând în 
discuţie problema materialelor pe care se scria, a uneltelor 
întrebuințate, a tipurilor de caractere întrebuințate, a formelor 
documentelor Bisericii primare, etc. 


2.3. Circumstanţele religioase ale vremii 
Noului Testament. 


Trebuie să remarcăm încă de la început că religia creştină nu a 
apărut pe fondul unui vid religios, ci dimpotrivă, într-un cadru 
religios extrem de viguros şi complex. Religia, în general, are o 
vechime egală cu cea a omului pe pământ, deoarece omul este, prin 

excelenţă, o ființă religioasă. Istoricului Plutarh îi aparţine 
observaţia potrivit căreia ar fi posibil să găseşti cetăţi fără ziduri, 
însă nu şi popoare fără religie. 

Sentimentul religios universal şi-a căpătat expresia într-o 
extrem de variată gamă de credinţe şi religii, fiecare având zeități şi 
ritualuri specifice. 

Romanii au fost în general îngăduitori cu religiile popoarelor 
cucerite, atâta timp cât aceste religii nu presupuneau pericole 
semnificative pentru societate. La această îngăduinţă a contribuit 
probabil şi interesul administraţiei romane de a evita tensiunile 
inutile în provincii. Aşa se face că în capitala imperială se înmulţeau 
templele păgâne, în pas cu cuceririle militare. 

Religiile existente la data apariţiei creştinismului , pot fi 
grupate în trei categorii distincte: religii politeiste (care se bazau pe 
închinarea la mai multe zeități, care nu se deosebeau în rang), religii 
hedoniste (care admiteau existenţa mai multor zeități, dar una 
dintre acestea era mai presus de celelalte) şi religii monoteiste (spre 
exemplu, iudaismul, care promova închinarea la un singur 
Dumnezeu). 


2.3.1. Politeismul păgân 

Nu putem trece cu vederea faptul că în istoria religiilor 
umanităţii, a existat mai întîi o formă de religie monoteistă, care a 
degenerat ulterior, în forme politeiste. Aproape toţi cercetătorii mai 
semnificativi din domeniul istoriei religiilor sunt de acord asupra 
acestui aspect. Nu ştim cât de mult a durat această perioadă, însă în 
vremea lui Avraam, mărturiile biblice atestă deja existenţa religiilor 
politeiste. Important este faptul că la vremea apariţiei 
creştinismului pe scena religioasă a lumii, predominau religiile 
politeiste. 


Politeismul păgân era fundamentat pe convingerea că există 
mai mulţi zei care „se ocupau“ de diferite domenii din natură sau 
din viaţa omului. Toate religiile anterioare creştinismului, cu 
excepţia iudaismului, erau politeiste. Trebuie să facem aici 
precizarea că au mai existat la egipteni, asiro-babilonieni, greci şi la 
vechii iranieni, anumite tradiţii monoteiste, dar monoteism propriu- 
zis, întâlnim doar la evrei, în perioada pre-creştină. 


Procesul de elenizare început în timpul lui Alexandru, a avut 
impact semnificativ şi în domeniul religiei, prin faptul că oameni din 
diferite religii au putut acum să observe similarități între zeitățile 
proprii şi zeităților altor popoare. Observând atributele şi 
“responsabilităţile” similare ale acestor zeități, s-a ajuns la concluzia 
că adeseori aceeaşi zeitate era celebrată în diferite locuri sub nume 
diferite. 


110 


În acelaşi sens slujbele preoţeşti ale diferitelor regiuni, au 
căpătat o coloratură grecească; religiile tradiţionale au îmbrăcat un 
veşmânt grecesc. Am putea cita ca exemplu, cazul unui preot 
egiptean, Manetho, care a mers atât de departe în direcţia elenizării 
religiei sale, încât a făcut o vizită la Atena, şi a fost iniţiat în 
Misterele Eleusine. La întoarcerea sa în Egipt, la templul zeiţei Isis, 
el a reformulat religia sa iniţială în termenii religiei greceşti a 
misterelor. Anterior, se considera că Isis avea influență asupra 
inundaţiilor Nilului, însă după adaptarea adusă de Manetho, Isis a 
devenit zeitatea care avea puterea de a salva pe om din problemele 
vieţii. Evident, această nouă calitate a contribuit semnificativ la 
creşterea popularității lui Isis în lumea antică. 


Se cunoaşte din istorie faptul că în marile oraşe ale imperiului 
roman existau o mulţime de temple păgâne, în care se practica chiar 
prostituţia, ca parte a închinării. Corintul de bunăoară, era 
recunoscut pentru desfrâu şi imoralitate. Atunci când credinţa 
creştină a ajuns în aceste oraşe, ea a intrat în conflict deschis cu 
practicarea idolatriei şi a imoralităţii. Se ştie de asemenea, că 
învăţătura creştină a lovit şi în comerţul destul de înfloritor care se 
practica în preajma templelor păgâne. 

Acest lucru nu a putut trece neobservat. Împotrivirile 
închinătorilor păgâni au atins adeseori forma unor revolte populare. 
Apostolul Pavel şi însoțitorii lui, au avut de suferit în repetate 
rânduri, pentru faptul că învăţătura lor deranja religiile păgâne şi 
practicile idolatre. Aceste conflicte aveau însă un caracter izolat, 
ocazional. 


Creştinismul a intrat în conflict, mai întâi cu autorităţile 
religioase iudaice, imediat după învierea Domnului Isus. Luca 
aminteşte de o asemenea prigoană, care a făcut ca aproape toţi 
creştinii din Ierusalim, cu excepţia apostolilor, să plece din Cetatea 
sfântă. Vrednic de remarcat este faptul că această împrăştiere a 
creştinilor a dus la răspândirea credinţei lor. 


După incendierea Romei (în anul 64 d.Hr., incendiu care se 
pare că a fost declanşat din ordinul împăratului Nero), creştinii au 
început să fie prigoniţi şi de către autorităţile romane; la început 
prigoana romană nu a avut un substrat religios (creştinii au fost 
acuzaţi pe nedrept, de incendierea “cetăţii eterne”). Nu mult după 
aceea, romanii au văzut în creştinism o religie periculoasă (la 
adoptarea acestei atitudini ostile au contribuit şi zvonurile false 
despre creştini, care circulau în vremea aceea). 

În vremea în care a apărut creştinismul, cunoşteau o mare 
înflorire „religiile misterelor”. Specific acestor religii era caracterul 
lor personal, în contrast cu religiile celelalte care erau colective. 
Religiile misterelor încercau să răspundă dorinţei omului de a avea 

un contact personal cu divinitatea. Putem aminti în această 
categorie misterele eleusine (celebrate în Grecia antică), cultul zeiţei 
Cybele (originar din Asia), oracolele sibiline, cultul lui Isis şi Osiris 
(de obârşie egipteană), şi nu în ultimul rând, mitraismul (provenit 
din Persia), care a avut multe asemănări cu creştinismul, şi care a 
găsit numeroşi aderenţi în rândurile armatei romane. 


Cea mai veche dintre religiile de mistere era cultul zeiţei 
Cybele. Romanii au acceptat-o încă din vremea celui de-al doilea 
război cu cartaginezii, însă oficial, a fost introdusă la Roma, abia în 
vremea împăratului Claudiu. M. Eliade avansează anul 205-204 
î.Hr., ca moment al intrării Cybelei în Roma%. 


Asupra oracolelor sibiline ar fi necesar să zăbovim puţin 
întrucât avem de-a face cu forme de profeție demonică. Numele 
acesta a fost preluat de la o femeie din Grecia antică, presupus 
profeteasă, şi atribuit unui grup de femei care pretindeau că 
profeţesc, întrând în stare extatică. Mesajele acestea au fost puse 
laolaltă prin secolul al VI-lea d.Hr., totalizând aproximativ 50 de 
scrieri, şi au primit numele generic de Oracolele sibiline. 

La Roma, cărţile sibiline erau păstrate în Templul lui Jupiter, 
însă incendiul care a cuprins acest Templu, în anul 83 î.Hr., le-a 
distrus. Ulterior ele au fost înlocuite. 


O imitație a Oracolelor sibiline, purtând chiar acelaşi nume, a 
fost semnalată în Alexandria, în jurul anului 140 î.Hr., realizată fiind 
de către un evreu. Textul era aranjat în versuri şi era scris într-o 
greacă elegantă. În anii care au urmat, au mai fost adăugate la textul 
iniţial, şi alte texte. 

Înrudite strâns cu Oracolele sibiline, istoria antichităţii târzii a 
mai cunoscut de asemenea, oracolele de la Delhi, o mică aşezare 
situată la poalele muntelui Parnassus, în Grecia. Adepții acestor 
oracole considerau că localitatea era centrul Universului. Grota din 
care ieşeau aburii („pneuma enthusiastikon”) care provocau starea 
de transă a profetesei Pythia, a devenit cunoscută în toată lumea 
elenistică, şi mulţi veneau aici pentru a consulta divinitatea, crezând 
că răspunsurile vin de „sus”. 

Activitatea profetică demonică din cadrul acestui aşezământ 
acoperă o perioadă de aproximativ paisprezece veacuri, începând cu 
sfârşitul mileniului al II-lea î.Hr. şi încheindu-se în 362 d.Hr., în 
timpul domniei lui Iulian Apostatul. Oracolul din Delhi a avut o 
puternică influenţă politică, mulţi împărați consultându-l în 
probleme de stat. De asemenea, era consultat aproape întotdeauna 
înaintea unui război. 


”! M. Eliade, op. cit., pag. 314 

Sofocle, prin secolul al V-lea î.Hr. îşi exprima scepticismul 
asupra caracterului inspirat al acestor rostiri, prin scrierea Oedip 
rege. Eschil (525-456 î.Hr.), Euripide şi Thucidide (460-396 î.Hr.) îi 
împărtăşesc scepticismul. Aceeaşi atitudine o va adopta mai târziu 
Marcus Tullius Cicero (106-43 î.Hr.). Printre apărătorii oracolelor 
am putea menţiona pe Plutarh (46-120 d.Hr.), care a fost preot la 
Delphi, pe Heraclit (535-475 î.Hr.) şi pe Platon (428-347 î.Hr.). 

Uneori aceste oracole erau considerate ca având caracter 
subversiv, de către autorităţile romane şi se cunosc chiar situaţii în 
care un împărat roman (Augustus) a ordonat distrugerea a 2.000 de 
volume din oracolele sibiline (se ştie că în timpul numeroaselor 
războaie civile, circula un mare număr de scrieri apocaliptice de 
provenienţă orientală; cele mai cunoscute erau Oracolele sibiline, 
care preziceau viitoarea cădere a puterii romane). 


La originea lor, aceste religii ale misterelor erau specifice 
diferitelor popoare păgâne, dar în epoca romană, ele au pierdut 
caracterul strict naţional, pe care îl avuseseră în ţările de origine. 
Împrumutând acum un caracter universal, ele câştigau tot mai mulţi 
adepţi. Este interesant că multe din aceste religii s-au răspândit în 
Imperiul Roman, în aceeaşi vreme în care şi creştinismul cunoştea o 
mare răspândire. 

Deşi aveau unele elemente comune în actul închinării (cum ar 
fi învăţătura despre moartea şi apoi învierea zeului respectiv, sau 
întrebuinţarea sacramentală a pâinii şi a apei), creştinismul n-a 
împrumutat nimic de la aceste religii. Apologeţii creştini au văzut în 
aceste asemănări, nişte imitații diabolice. Îi putem cita în această 
privinţă pe Iustin şi pe Tertullian. 

Unele dintre “religiile misterelor” erau de-a dreptul imorale, 
altele aveau caracter asemănător cu ocultismul, dar au existat şi 
religii care s-au remarcat prin percepte morale înalte (cum ar fi 
mitraismul, despre care am mai amintit). 


Mithraismul este considerat a fi drept cel mai puternic rival al 
creştinismului, în primele două secole creştine. Zeul Mithra era 
zeul-soare, apoteoza luminii, a dreptăţii şi a purității. Romanii au 
intrat în contact cu această religie, în jurul anilor 80 î.Hr., în timpul 
războaielor pe care le-au purtat în Asia Minor. Un al doilea moment 
important a fost acela al invaziei romane în Mesopotamia, sub 
conducerea lui Traian. Mărturiile istoriei laice atestă că în timpul 
Flavianilor, mithraismul devenise influent în Imperiul roman. 

Nu s-au păstrat documente mithraiste, şi din acest motiv se 
cunoaşte puţin despre închinare în mithraism. Ceea ce ştim este că 
ritualurile erau oficiate în încăperi subterane sau caverne, în care 
era păstrată o flacără continuă, simbol al luminii, şi se practicau 
anumite spălări ritualice. Limba liturgică era latina. Comunitățile 

mithraiste acceptau maximum 100 de membri. Femeia era exclusă 
de la închinare. 


Francezul Ernest Renan era de părere că dacă lumea nu ar fi 
devenit creştină, cu siguranţă că ar fi devenit mitraistă (opinie 
exprimată în cartea Marc Antoniu). Renan era impresionat de 
prestigiul şi popularitatea de care se bucura mitraismul, în toate 
provinciile Imperiului roman. M. Eliade arată că până şi în Dacia 
romană au existat sanctuare mitraiste, probabil, influenţe ale 
ocupaţiei romane. Tot Eliade remarcă faptul că dintre toate 
zeitățile religiilor de mistere, Mithra este singurul care nu a 
cunoscut moarteas3. 


Mithraismul s-a bucurat de sprijin imperial până la victoria lui 
Constantin cel Mare, în 312 d.Hr., asupra lui Maxenţiu. Această 
victorie, se consideră că a pecetluit soarta mithraismului în Imperiu. 
Va mai cunoaşte o scurtă perioadă de revigorare în timpul domniei 
lui Iulian apostatul, însă decretul dat de Graţian în 382 d.Hr. a 
curmat definitiv sprijinul dat de stat, mithraismului. 


Superioritatea creştinismului în faţa mitraismului este 
evidentă însă din mai multe puncte de vedere, atât doctrinar, cât şi 
moral şi chiar social (deoarece creştinismul promova un statut social 
mai înalt pentru partea feminină, decît cel promovat de mitraism). 
Dacă luăm în considerare doar acest ultim aspect menţionat, putem 
remarca faptul că mithraismul îşi îndepărta astfel, aproximativ 
jumătate din populaţia vremii. 


2.3.2. Cultul împăratului 


Putem vorbi în această perioadă şi de cultul imperial, care era 
o consecinţă a atribuirii unor onoruri exagerate, împăratului roman. 
Rădăcinile istorice ale acestor practici trebuie căutate în practicile 
destul de răspândite printre greci, de a glorifica eroii. În regatele 
elenistice ale Seleucizilor şi ale Ptolemeilor, acest obicei era practicat 
prin atribuire unor titluri divine, împăraţilor. Unii dintre aceşti 
conducători şi-au atribuit nume cum ar fi Soter (Mântuitor sau 
Salvator), Kurios (Domn), Epiphanes (Dumnezeu revelat), etc. 


Romanii nu au avut de la început acest obicei, dar l-au preluat, 
cu prilejul expansiunilor spre Est. Primul pas în direcţia aceasta a 
fost făcut prin construirea ocazională a unor temple închinate 
conducătorilor romani. Se consideră că acest pas a fost făcut din 
iniţiativa grecilor din Asia şi Bitinia, în jurul anului 30 î.Hr. Apoi 
construirea de temple închinate lor, a devenit un lucru obişnuit, şi la 
un moment dat istoricii vorbesc despre zelul oraşelor mai mici sau 

mai mari în a-şi dovedi ataşamentul faţă de cuceritori, prin ridicarea 
de temple închinate împăraţilor romani. 

Cultul împăratului este atestat în Asia Minor şi în Siria, încă în 
vremea lui Augustus. În Grecia este atestat în vremea lui Nero. În 
ceea ce priveşte Egiptul, cultul împăratului nu s-a bucurat aici de 
popularitate, după cum nu a avut trecere nici la Iudei. Aceştia din 
urmă au găit soluţia de compromis prin a aduce jertfe lui Iehova, 
pentru mântuirea împăratului. 

La Roma, putem vorbi de o atitudine mai echilibrată în 
această privinţă, care a mai întârziat puţin acest proces de zeificare a 
împăraţilor. Trebuie să facem însă precizarea că romanii nu erau 
convinşi că împăratul ar fi un zeu, cu adevărat, însă au acceptat tacit 
lucrul acesta. 

Începând cu Iulius Cezar şi Octavian August, împărații romani 
au fost zeificaţi la moartea lor. Iulius Cezar a fost numit „Divus 
Iulius”. În ceea ce-l priveşte pe Augustus, el a acceptat onorurile 
divine, numai în provincii, iar la Roma el era considerat doar „fiul 
zeului”. Zeificarea împăratului după moartea sa, se făcea prin votul 
Senatului, la cererea noului împărat. 

Nu a trecut mult şi unii împărați s-au lăsat biruiţi de 
nerăbdare, pretinzând să fie zeificaţi încă din timpul vieţii. Cel dintâi 
se pare că a fost Caligula, însă după moartea sa, senatorii au 
contestat această pretenţie. Motivul acestei contestări trebuie să fie 
văzut în legătură strânsă cu caracterul lui Caligula. Într-unul din 
desele sale momente de demenţă, a cerut să-i fie aşezată statuia, în 
Templul de la Ierusalim. 

Cu toată opoziţia aristocrației şi a politicienilor, zeificarea 
împăratului încă din timpul vieţii lui, s-a dovedit a fi doar o 
chestiune de timp. Astfel, pe vremea lui Domițian (81-96 d.Hr.), a 
fost introdusă închinarea la împărat, încă din timpul vieţii acestuia, 
ca înaintea unui zeu. Unii istorici sunt de părere că Domițian totuşi 
nu ar fi fost zeificat, din cauza faptului că a fost privit ca duşman al 
senatului. Toţi împărații care i-au urmat lui Domițian, au avut parte 
de divinizare încă din timpul vieţii. Nu acelaşi lucru s-a întâmplat cu 
împărații romani ai secolului al III-lea d.Hr., din pricina faptului că 
s-au succedat la tron, prea repede. 


Din punct de vedere strategic, închinarea înaintea împăratului 
era un câştig pentru stat. Merrill C. Tenney spune că „ea a unit 
patriotismul şi închinarea, făcând din sprijinul statului, o îndatorire 
religioasă. Acesta era totalitarismul din primul veac”94. 

Adeseori creştinilor li se va cere să închine împăratului şi 
zeilor Imperiului. Refuzul acestora implica uneori chiar martirajul. 


9 Merrill C. Tenney, op. cit., pag. 57 

Mircea Eliade spune că „începând din secolul al II-lea, refuzul de a 
sărbători cultul imperial a fost principala cauză a persecuțiilor 
împotriva creştinilor”95. 

Pentru romani, care erau politeişti, nu era o problemă să mai 
adauge încă un zeu la cei pe care îi venerau deja, dar creştinii au 
refuzat să aducă închinare împăratului roman, deoarece ei declarau 
că au un singur Împărat şi Dumnezeu. Acest refuz era considerat 
lipsă de patriotism. Abia în acest moment, prigoana romană anti- 
creştină avea să capete un caracter evident religios. Formularea 
juridică a vinovăţiei creştine era aşa-numita „laesa maiestas”. 


Definirea gnosticismului este departe de a fi simplă, deoarece 
până la începutul secolului al XX-lea, termenul “gnosticism” a fost 
aplicat în exclusivitate unui mănunchi de învățături eretice. Pe la 
începutul secolului menţionat, el a fost extins şi la unele religii pre- 
creştine, fiind aplicat oricărei forme de crez care se întemeia pe 
dualism şi pe cunoaştere. Dacă putem vorbi sau nu, cu îndreptăţire 
despre gnosticism pre-creştin, problema aceasta este încă în discuţie 
printre cercetători. 


Numele de “gnosticism” derivă din termenul grecesc “gnoză” 
(tradus prin “cunoaştere”). Unele grupări din sânul Bisericii primare 
s-au auto-numit “gnostice”. Am putea exemplifica acest lucru, 
citându-l pe valentinieni, pe naaseni, etc.) 


Trebuie să ne amintim aici şi faptul că începând din începutul 
secolului II d.Hr., şi-au făcut apariţia tot mai pregnant, grupările 
creştine gnostice, despre care am mai vorbit. De fapt, idei gnostice 
se mai manifestaseră în sânul comunităţilor creştine din primul 
secol, însă acestea nu avuseseră pe atunci amploarea pe care au 
cunoscut-o în următoarele două secole. Există opinii cum că pe la 
sfârşitul primului secol creştin ar fi existat unele comunităţi sau 
şcoli gnostice. 

Unii teologi susţin chiar că se poate vorbi despre existenţa 
unor idei şi concepte gnostice ante-creştine, care au fost preluate şi 
adaptate de scriitori ai Noului Testament, în scrierile lor. Spre 
exemplu, Rudolf Bultmann, în volumul I al lucrării Teologia Noului 
Testament, îl acuză pe Pavel de asemenea împrumuturi. 

Aşadar, dintre toate ereziile secolelor al II-lea şi al III-lea 
d.Hr., cel mai mult a avut creştinismul de luptat, în plan ideologic, 
cu gnosticismul. Din acest motiv, spaţiul pe care i-l vom dedica aici 

va fi ceva mai amplu decât cel dedicat altor religii concurente 
creştinismului. 


Gnosticismul era, într-o definire simplă, un mănunchi de 
credințe şi mişcări religioase, apărute în primele secole ale 
creştinismului, a căror trăsătură comună era aceea că legau 
indisolubil, mântuirea sufletului, de cunoaştere. 


Jonathan Hill susţine că este destul de greu de definit şi 
delimitat gnosticismul, din cauza multelor asemănări dintre acesta 
şi creştinism, şi din cauza numeroaselor forme în care gnosticismul 
s-a manifestat. Unele din aceste forme se apropiau mult de 
creştinism. Alţi istorici au fost de părere că dificultatea definirii 
snosticismului rezultă din faptul că informaţiile despre el, ne sunt 
oferite de oponenții lui, scriitori creştini, şi prin urmare aceste 
informaţii pot avea o mare doză de subiectivism. Totuşi, 
descoperirile arheologice despre care am amintit deja, au dat la 
iveală o seamă de texte vechi, care provin din medii gnostice, şi care 
ne ajută să înțelegem ideile şi concepțiile caracteristice 
snosticismului. 

Ar fi dificil de stabilit cu precizie momentul apariţiei 
gnosticismului ca şi fenomen religios. De fapt, dacă luăm în 
considerare opiniile formulate de reprezentanţii şcolilor de istorie a 
religiilor, originile gnosticismului sunt fundamentate într-un mit 
răspândit în spaţiul iranian în epoca pre-creştină. Alţii sunt de 
părere că gnosticismul îl are ca fondator pe Simon Magul, despre 
care citim în Faptele apostolilor. Asupra acestui aspect, discuţiile 
sunt încă departe de a formula o concluzie definitivă, de aceea nu-i 
vom acorda o atenţie deosebită. 


În Antiohia, gnosticismul a pătruns prin lucrarea 
samariteanului Menandru şi apoi Satornil, ucenicul său. Cel dintâi, a 
fost activ la sfârşitul secolului I d.Hr., iar ucenicul său, la începutul 
secolului al II-lea d.Hr. Cerinthius a fost contemporan cu apostolul 
Ioan; s-a stabilit la Alexandria la începutul secolului al II-lea d.Hr, 
unde terenul fusese deja pregătit pentru învăţătura gnostică, prin 
propovăduirea lui Carpocrat şi a lui Basilide. 


Perioada de apogeu a acestui curent este plasată pe la 
jumătatea secolului al II-lea d.Hr. În această privinţă îl cităm pe W. 
H. C. Frend, un istoric creştin susţine că între anii 130-180 d.Hr., o 
succesiune de învăţători gnostici, activând mai cu seamă la 
Alexandria, au ajuns să domine intelectualitatea creştină şi să-şi 
răspândească influenţa în Italia, Asia Minor şi chiar printre creştinii 
din Valea Ronului”. 


% Jonathan Hill, op. cit, pag. 24 

Moreschini şi Norelli împărtăşesc aceeaşi convingere cu 
privire la impactul ideologiei gnostice. Ei afirmă că la gnostici 
întâlnim tentative semnificative de sistematizare a informaţiei 
revelate. „În acest sens, gnosticii au fost primii teologi creştini; 
dintre ortodocşi, nici Irineu şi nici Clement nu au atins un asemenea 
nivel de organicitate, ci doar Origen”. 

Ca fenomen religios, putem afirma că gnosticismul a fost 
foarte complex, doctrinele lui având implicaţii importante în 
probleme legate de tradiţie şi autoritate. Unii dintre reprezentanţii 
săi pot fi socotiți filosofi de avangardă ai vremii lor. 

Reprezentanţii cei mai de seamă ai acestor grupări, au fost 
Saturninus, Basilide, Carpocrat, Cerinthius, Marcion, Valentinus 
(sau Valentinian), Ptolemeu, Heracleon, etc. Ocazional mai este 
menţionat şi Arsinous, scriitor gnostic despre care nu ştim aproape 
nimic. Dintre cei enumeraţi, Valentinus este considerat a fi cel mai 
mare învăţător gnostic. Născut în Egipt, Valentinus şi-a dobândit o 
educaţie aleasă în Alexandria, şi a activat la Roma între anii 135-160 
d.Hr. 

În persoana lui Valentinus s-au împletit un talent oratoric 
remarcabil, cu un sistem de gândire deosebit de îndrăzneţ. Acest 
lucru a făcut ca el să aibă o influenţă mare asupra celor ce l-au 
ascultat predicând. Se pare că Valentinus ar fi ocupat o poziţie 
proeminentă în biserica din Roma, fiind pe punctul de a ajunge 
episopul acesteia, la un moment dat. Falimentul de a nu fi fost ales, 
l-a făcut să se retragă din această comunitate. Cel puţin, spre această 
ipoteză ne îndreaptă Tertullian. 

Descoperirile de la Nag-Hammadi, au dat la iveală o serie de 
scrieri gnostice, unele dintre acestea fiind puse în legătură cu 
lucrarea lui Valentinus (până la acest moment, despre ideile lui s-a 
putut cunoaşte numai din scrierile oponenților săi). În mod 
deosebit, i se atribuie lui, scrierea apocrifă numită Evanghelia 
adevărului (Irineu, spre exemplu, împărtăşeşte această convingere). 

În problema Canonului, Valentinus accepta doar trei din cele 
patru Evanghelii canonice (lipsea Marcu), epistolele pauline, 1 
Petru, 1 Ioan şi Apocalipsa. 

Basilide a fost un gânditor gnostic, care a trăit şi a activat în 
Alexandria, în timpul domniei lui Hadrian (117-138 d.Hr.) şi a lui 
Antoninus Pius. El a susţinut că îşi trage învăţătura de la Glaucias, 
care a fost, la rândul lui, un discipol al lui Petru. Basilide a dezvoltat 
un sistem filosofic cu specific gnostic, pretinzând că îşi are originea 
în învăţăturile lui Petru. Unele înregistrări ale învățăturilor sale, ne 
sunt oferite în scrierile lui Irineu şi ale lui Hippolit (potrivit acestuia 

din urmă, la Basilide găsim cea mai timpurie citare din Ioan). La 
acestea se mai adaugă informaţiile oferite de Agripa Castor, un 
scriitor latin contemporan de-al lui Basilide. 


Potrivit acestuia din urmă, Basilide ar fi scris douăzeci şi patru 
de scrieri despre Evanghelie, scrieri la care şi Clement din 
Alexandria se referă în Exegetika. 


Şcoala pe care a condus-o Basilide, a continuat să funcţioneze 
până pe la sfârşitul secolului al II-lea d.Hr, se asemuia cu o biserică 
locală, şi se caracteriza prin practici şi ritualuri magice. 


Marcion (85-160 d.Hr.) ar putea fi considerat drept cea mai 
marcantă figură a gnosticismului. Harnack chiar îi dedică o lucrare 
întreagă, iar H. von Campenhausen îl consideră chiar autorul ideii 
de Scriptură creştină. Întrucât lucrările lui sunt astăzi pierdute în 
întregime, ceea ce ştim despre el, provine din alte izvoare. În 
Prologul Anti-Marcionit, el este descris ca secretar al lui Ioan, dar ar 
fi fost îndepărtat din această funcţie din cauza felului său de 
gândire, incompatibil cu cel al lui Ioan. 

Robert Eisler, în lucrarea sa Enigma celei de a patra 
Evanghelii (publicată în 1938), merge prea departe cu 
presupunerile, susținând că Marcion ar fi fost însărcinat de 
apostolul Ioan să copieze Evanghelia sa, însă a fost îndepărtat din 
funcţie din cauza faptului că ar fi introdus completări eretice, 
personale în text. 

Originar din Sinope, o localitate situată pe ţărmul Mării Negre, 
în zona de Nord a actualei Turcii, el a fost activ aici până la plecarea 
sa la Roma. Se pare că Marcion era fiu al unui armator înstărit, care 
era şi episcop local, şi a început să predice un creştinism care l-a 
făcut să devină suspect pentru Polycarp din Smirna. La scurt timp, 
el a fost exclus de însăşi tatăl său, din motive teologice. Istoria cu 
seducerea unei fecioare, pusă în seama lui Marcion, este socotită 
drept simbol, de către mulţi cercetători, fecioara respectivă 
simbolizând Biserica. Marcion s-a stabilit la Roma, în anul 139 d.Hr. 
Ajuns aici, el face donaţie Bisericii, o sumă considerabilă pentru 
vremea aceea: 200.000 de sesterţi. La Roma, Marcion intră în 
contact cu ideile gnostice ale lui Cerdon. 


Aici îşi aşterne în scris concepţiile sale teologice, într-o lucrare 
intitulată Contradicţiile (sau, poate mai corect, Antitezele). Textul 
acestei lucrări s-a pierdut, însă din nenumăratele citate preluate de 
către Tertullian în lucrarea Împotriva lui Marcion, Adolf von 
Harnack a reuşit să-l reconstituie. Din cauza învățăturilor pe care le- 
a îmbrăţişat şi le-a susţinut, Marcion a fost considerat drept eretic. 
În 144 d.Hr., el este excomunicat din Biserică, iar donația pe care o 
făcuse, i-a fost înapoiată. 


119 


Rupând astfel legăturile sale cu biserica din Roma, Marcion s- 
a retras din nou în Orient, unde şi-a câştigat mulţi adepţi care au 
fost numiţi „marcioniţi”. Comunităţi „marcionite” au existat în Asia 
Mică, Corint, Antiohia, Creta, Roma, Alexandria, Cartagina, Lyon, 
ete. până prin secolul al V-lea d.Hr. În Occident, totuşi influenţa lui 
a fost mai de scurtă durată decât în Orient, acoperind aproximativ 
un secol de la originea mişcării 


Un alt învăţător gnostic a fost Herakleon, unul dintre foştii 
elevi ai lui Valentinus. Nu se ştie cu certitudine unde a activat ca 
lider. Ceea ce se ştie despre el este faptul că în jurul anilor 160-170 
d.Hr., a scris un comentariu asupra Evangheliei ioanine, în care 
dovedeşte că recunoaşte autoritatea acestei scrieri. În acelaşi timp, 
el este cel dintâi comentator al acestei scrieri. Origen preia 
numeroase fragmente din acest comentariu, în propriu-i comentariu 
la Ioan. 

Unii istorici şi biblişti, într-un spirit de acceptare, au 
considerat că creştinismul de orientare gnostică ar putea fi privit 
drept o formă alternativă de creştinism. Elaine Paigels se întreba 
dacă nu cumva creştinismul istoric îşi datorează “biruinţa” asupra 
creştinismului gnostic, doar conjuncturii socio-politice favorabile, 
de care cel dintâi a avut parte după “edictul de la Milano” din anul 
313 d.Hr.9%. 

Considerăm că această părere nu este îndreptăţită, întrucât 
gnosticismul a înflorit tocmai în perioada în care creştinismul a avut 
parte de prigoane (din secolul al II-lea d.Hr. până în primii ani ai 
secolului al IV-lea d.Hr.), iar atunci când putem vorbi despre un 
favoritism politic pro-creştin, gnosticismul deja îşi pierduse simţitor 
din influenţă. Cel puţin în Occident, marcionismul intră în declin şi 
dispare în mai puţin de o sută de ani de la naşterea sa, deci mai 
înainte de a putea vorbi despre un creştinism sprijinit politic. 


Mai amintim aici pe Ptolemeu, un reprezentant al 
gnosticismului, care avea o şcoală proprie. În cadrul acesteia erau 
transmise învăţăturile valentiniene. În opinia lui F. F. Bruce, 
Ptolemeu a fost principalul ucenic al lui Valentinus, şi probabil, 
succesorul acestuia la conducerea şcolii valentiniene. De la 
Ptolemeu s-a păstrat o lucrare intitulată Scrisoare către Flora. 
Această scriere ni s-a păstrat în lucrările lui Epiphanius din 
Salamina. Ceea ce trebuie să remarcăm cu privire la această lucrare 
este faptul că abordează problema relaţiei dintre creştini şi Legea lui 
Moise, iar în dezvoltarea ei se bazează pe o presupusă distincţie 
între părţile adevărate ale Scripturii, şi părţile socotite mai puţin 
adevărate. 


” Elaine Paigels, Evangheliile gnostice, pag. 38 

Acesta este punctul în care Ptolemeu se deosebeşte de 
Marcion. Ptolemeu era de părere că Legea lui Moise este bună 
atunci când ea este corect înţeleasă (adică atunci când concordă cu 
principiile specifice valentinienilor). Ptolemeu este, în felul acesta, 
cel dintâi scriitor cunoscut pe nume, care a condamnat 
marcionismul (în lucrarea mai sus-menţionată). 


Atât Herakleon cât şi Ptolemeu sunt consideraţi reprezentanţi 
ai ramurii occidentale a şcolii lui Valentinus, cealaltă ramură fiind, 
evident, ramura orientală. Din ramura aceasta din urmă am putea 
aminti pe Teodot, Axionic şi Ardesian:0. 


Bardaisan a fost un filosof sirian care a trăit la curtea regelui 
Abgar al IX-lea, la Edessa. El a combinat creştinismul de orientare 
gnostică, cu astronomia şi cu gândirea greacă. Deranjat de ideile 
marcioniste, a scris o serie de dialoguri împotriva acestui curent; a 
propus un dualism temperat şi a susţinut libertatea voinţei umane, 
împotriva influenţei zodiacului şi a astrologiei. 


În opinia unor autori, cum ar fi Colin Brown, gnosticismul a 
început să piardă teren în faţa maniheismului, prin secolul al III-lea 
d.Hr., 


Hermetismul, o mişcare religioasă asociată adeseori cu 
gnosticismul, este cea care a produs literatura hermetică. Numele 
acestei mişcări vine de la Hermes Trismegistos (Hermes cel de trei 
ori mare), o presupusă zeitate egipteană din vremea elenizării. 


Mircea Eliade arată că în scrierile hermetice se deosebesc două 
categorii distincte: scrieri aparținând hermetismului popular 
(astrologie, magie, ocultism, alchimie), şi literatura hermetică 
savantă, conținută în cele şaptesprezece tratate din Corpus 
Hermeticum.102. 


Potrivit lui C. H. Dodd, cele mai multe dintre scrierile din 
Corpus Hermeticum sunt scrise în formă de dialoguri, în care 
interlocutori sunt Hermes Trismegistus şi unul sau altul din fiii săi, 
Tat sau Asklepios:03. 


Prin descoperirea unui număr semnificativ de texte hermetice, 
într-o bibliotecă gnostică din Egipt, s-a putut remarca faptul că între 
hermetism şi gnosticism există diferenţe clare. 


Literatura hermetică este mai filosofică şi mai mistică, în 
vreme ce literatura gnostică poate fi socotită mai puţin filosofică, şi 
mai mult mitologică, uneori având chiar elemente de magie. 


1% Moreschini şi Norelli, avansează ideea că acesta ar fi Bardaisan, însă această 
asociere este incertă 

191 Colin Brown, Filosofia şi credinţa creştină, pag. 17 

10? Mircea Eliade, op. cit., pag. 403 

19% C, H. Dodd, The interpretation of the Fourth Gospel, pag. 13 

Literatura hermetică a fost produsă în secolul al II-lea sau al III-lea 
d.Hr., şi în general, are forma dialogurilor platonice. Am putea 
menţiona lucrarea cea mai reprezentativă din această categorie, care 
este „Poimandres” şi care vorbeşte despre înălţarea sufletului la 
Dumnezeu. Această lucrare este de fapt primul din cele 
şaptezprezece tratate despre care am vorbit deja. 


Maniheismul a fost o altă religie falsă care a lăsat amprente 
adânci asupra conştiinţei religioase a secolelor al III-lea şi al IV-lea 
ale creştinismului. Mircea Eliade este de părere că „începând din 
secolul al III-lea, succesul maniheismului, zguduie temeliile 
bisericii, şi influenţa dualismului maniheist se prelungeşte în tot 
cursul Evului Mediu”:04. 


Maniheismul a fost întemeiat de Mani (216-277 d.Hr.), îşi are 
originile în Persia, pe la mijlocul secolului al III-lea, şi adeseori este 
considerat ca o formă de gnosticism. La scurtă vreme de la apariţia 
acestei mişcări (pe la sfârşitul secolului al III-lea d.Hr.), ea 
pătrunsese atât de adânc în societatea romană, încât Domițian a 
privit-o cu aceeaşi ostilitate cu care privea şi creştinismul. Mărturii 
istorice atestă că sub Domițian, maniheismul a fost prigonit la fel ca 
şi creştinismul. Cu toate acestea, în perioada de apogeu (adică 
secolele al IV-lea şi al V-lea d.Hr.), el s-a întins din Africa până în 
China, şi chiar în Europa Apuseană (Scoţia). 

În doctrina maniheistă, dualismul şi-a atins forma sa cea mai 
logică: binele-lumina şi răul-întunericul sunt văzute într-un 
permanent conflict. Sunt consideraţi profeţi şi învăţători Moise, 
Platon, Hermes Trismegistus, Buddha, Zoroastru, Isus şi Pavel, 
fiecare proclamând oamenilor din vremea lor, mesajul salvării. În 
concepţia lui Mani, acum era momentul să se proclame toate aceste 
mesaje, într-o singură Evanghelie, valabilă universal. Mani se 
considera expresia fizică a Paracletului. Nu ar trebui să ne surprindă 
prea tare faptul că unii scriitori creştini, în încercarea de a combate 
maniheismul, l-au privit ca pe o erezie din interior, şi nu ca pe o 
religie străină creştinismului. 

Faţă de Vechiul Testament, Mani a adoptat o poziţie definită 
prin negarea autorităţii acestuia, iar cu privire la Noul Testament, 
atitudinea sa a fost mai conciliatoare. El a considerat că din textele 
scrierilor Noului Testament trebuie să fie înlăturare orice texte care 
păreau să susţină fie inspiraţia şi autoritatea Vechiului Testament, 
fie ordinea şi caracterul bun al materiei:05. Din cauză că materia era 
considerată drept rea, maniheismul a promovat un ascetism 
pronunţat. 


19 M. Eliade, op. cit, pag. 423 
105 Această evaluare îi aparține lui Henry Chadwick, în Augustin, pag. 24 

În ceea ce priveşte organizarea internă a maniheismului se 
remarcau două nivele: cel al aleşilor şi cel al ascultătorilor. Ele 
corespuneau, catehumenilor şi respectiv, celor botezați, în 
creştinism. 

Este interesant să remarcăm faptul că uneori maniheismul a 
fost violent criticat chiar şi de către unii gnostici cum ar fi 
mandeenii. Întemeietorul maniheismului s-a străduit să creeze o 
religie universală, accesibilă tuturor, şi recunoaşte valoarea 
anumitor religii anterioare. 


În prima parte a vieţii sale, marele cărturar creştin Augustin a 
cochetat cu maniheismul, timp de aproximativ 10 ani, ca urmare a 
faptului că l-a citit pe Cicero, la vârsta de 19 ani. Evaluând cu atenţie 
şi profunzime ideile maniheiste, în cele din urmă, el se îndepărtează 
de acest curent eretic. Încă nu se pot trage concluzii definitive 
asupra măsurii în care gândirea augustiniană a fost influenţată de 
ideile filosofice ale timpului său, deşi istoricii şi gânditorii creştini 
au dezbătut îndelung acest aspect. 


2.3.4. Iudaismul 


Iudaismului este necesar să-i acordăm o atenţie deosebită, mai 
întâi, din acelaşi motiv din care însăşi romanii l-au luat în 
considerare. Unii istorici spun că la data apariţiei creştinismului, 
adepţii iudaismului reprezentau procentual, a şaptea parte din 
populaţia Imperiului roman:%. Alţii istorici susţin că ar fi 
reprezentat doar 10 procente din populaţia Imperiului:07. Am mai 
putea aminti o informaţie oferită de Barhebreus, un cronicar sirian 
din secolul al XIII-lea, care spunea că la recensământul din vremea 
lui Claudiu (41-54 d.Hr.), numărul iudeilor din Imperiu ar fi fost 
undeva la 6.950.000 de persoane. 


Într-o carte publicată prin 1914158, J. Juster arată că numărul 
evreilor în Împeriul Roman al secolului întâi creştin, se ridica la 6- 
7.000.000 persoane. Numai în Egipt, numărul lor atingea 
1.000.000 de suflete. În Roma erau 50.000-60.000 de evrei. 
Probabil este imposibil de stabilit cu precizie procentul. Oricum, 
ceea ce este important este faptul că iudeii reprezentau un segment 
semnificativ în societatea vremii. La acest lucru a contribuit din plin 
faptul că Legea mozaică interzicea curmarea vieţii indiferent de faza 
de dezvoltare a fătului. 


1% Informaţia aceasta este oferită de Folker Siegert, într-un articol din Originile 
creştinismului, pag. 67 

107 Potrivit lui W. Ward Gasque, în The New International Dictionary of the 
Christian Church, pag. 296 

108 Este vorba despre Les Juifs dans l’Empire Romain 

Un al doilea motiv pentru care se cuvine să-i acordăm 
iudaismului o atenţie aparte, este cel oferit de legătura dintre 
iudaism şi creştinism: cel puţin pentru o vreme, creştinismul va 
curge pe albia pe care a curs şi iudaismul. După cum se poate 
remarca şi din relatarea cărţii Faptele apostolilor, primii creştini, nu 
au realizat că noua mişcare trebuie să se desprindă de iudaism, şi au 
continuat să frecventeze serviciile de la Templu, ba chiar le-a fost 
greu să accepte că mântuirea este oferită şi ne-evreilor, adică 
Neamurilor. 


Un al treilea argument pentru care se cere să acordăm atenţie 
iudaismului, este cel oferit de fenomenul răspândirii sale 
remarcabile. Diaspora iudaică, foarte puternic răspândită în partea 
răsăriteană a Mediteranei, a determinat apariţia a numeroase 
sinagogi. 

Un al patrulea argument major izvorăşte din faptul că primii 
creştini din comunităţile dintre neamuri, vor avea la îndemână, în 
exprimarea adevărurilor creştine, un vocabular adecvat, influenţat 
în mare măsură de „Septuaginta”. Se susţine chiar că Septuaginta a 
creat o punte de legătură între scrierile Vechiul Testament şi cele ale 
Noului Testament. 


Atunci când încercăm să facem o scurtă prezentare a 
iudaismului, din perspectiva studiului Noului Testament, se cer 
abordate câteva aspecte importante ale acestuia: diaspora iudaică, 
existenţa unui Canon al Vechiului Testament, existenţa sinagogii, a 
Septuagintei, a Sanhedrinului, a partidelor religioase din sânul 
iudaismului, etc. Unii autori mai adaugă aici şi existenţa Templului 
din Ierusalim. Considerăm că Templul este legat mai mult de 
Vechiul Testament decât de Noul Testament, iar influenţa sa asupra 
istoriei Noului Testament este mai puţin semnificativă. Din aceste 
motive, nu ne vom opri asupra lui. 


Despre monoteismul iudaic, putem spune că a fost leagănul 
creştinismului, până în momentul în care s-a declanşat prigoana. 
Totuşi se pare că ruptura definitivă dintre creştinism şi iudaism s-a 
produs odată cu dărâmarea Templului din Ierusalim, de către 
armatele generalului roman, Titus (în anul 70 d. Hr.). Din acest 
moment, bine definit, creştinismul va curge pe o albie proprie. 
Merrill C. Tenney susţine că odată cu căderea Ierusalimului, în anul 
70 d.Hr., evreii au încetat să mai constituie un stat politic 
independent şi au devenit numai o comunitate religioasă:09. 


10 Merrill C. Tenney , op. cit, pag. 91 

2.3.4.1. Diaspora evreiască 

Termenul Diaspora, este un termen tehnic având la bază un 
cuvânt grecesc (verbul diaspeiro — a împrăştia), cu semnificaţia de 
dispersie sau împrăştiere. El apare de trei ori în scrierile Noului 
Testament: Ioan 7: 33 (unde are un sens tehnic), Iacov 1: 1 şi 1 Petru 
1: 1 în ultimele două întrebuinţări, el se referă simbolic, la creştini). 


Diaspora iudaică, foarte puternic răspândită în partea 
răsăriteană a Mediteranei, a determinat apariţia a numeroase 
sinagogi. Fenomenul acesta, în opinia istoricilor creştini, a început 
înainte de expansiunea macedoniană (odată cu deportarea iudeilor 
în Asiria şi Babilonia, prin secolele VIII-VI î.Hr., şi migrarea spre 
Egipt în jurul anului 525 î.Hr.), însă în timpul expedițiilor lui 
Alexandru, diaspora iudaică şi-a atins cotele maxime. 

Spre exemplu, Alexandria devenise încă din secolul al III-lea 
î.Hr., capitala economică a bazinului mediteraneean, şi în acelaşi 
timp, metropola culturală a lumii elenistice. Primul din cele două 
aspecte menţionate, ne lămureşte de ce găsim aici cea mai 
numeroasă şi mai semnificativă colonie iudaică din afara graniţelor 
Palestinei. 

Prima atestare a unei comunităţi iudaice în Roma, este datată 
prin anul 139 î.Hr. Unul din magistraţii însărcinaţi cu problemele 
străinilor, Cornelius Hispanus, a fost deranjat de propaganda 
iudaică şi a luat măsura expulzării acestora. 


Documentele elephantine (numite astfel după insula cu acelaşi 
nume, situată pe Nil, faţă în faţă cu oraşul Assuan), atestă existenţa 
unei colonii militare evreieşti în această insulă, încă din secolul al 
VI-lea î.Hr. Aceste papirusuri au fost aduse la lumină în urma 
săpăturilor arheologice din anii 1907 şi 1908. Faptul că au fost scrise 
în aramaică — remarcă M. C. Tenney — este o dovadă că nu avem de- 
a face cu prizonieri de război, ci cu evrei liberii:o. 


Vorbind despre Diaspora evreiască, Iosif Flavius îl citează pe 
geograful şi istoricul antic Strabo (64 î.Hr.-24 d.Hr.) care spunea că 
aceşti evrei sunt răspândiţi prin toate cetăţile şi este greu să afli un 
loc în ţinuturile locuite, în care să nu găseşti evrei. Dacă unii pun 
sub semnul întrebării acurateţea sau integritatea scrierii lui Iosif 
Flavius, socotind-o puţin exagerată dintr-un spirit naţionalist, 
patriotic, avem o altă mărturie oferită de scrisoarea lui Agripa I către 
imperatorul roman Caligula. Scrisoarea aceasta, citată de Filon din 
Alexandria, menţionează existenţa evreilor în Egipt, Fenicia, Siria, 
Pamfilia, Cilicia, Asia Minor, Creta, Cipru, Pont, Thessalia, Boetia, 
Macedonia, Corint, Attica, Babilon, etc. 


110 Merrill C. Tenney, New Testament Times, pag. 96 

2.3.4.2. Existenţa unei colecţii de scrieri numită 

„Vechiul Testament” 

Suntem de acord cu Carson, Moo şi Morris care spun că 
Introducerea în studiul Noului Testament, nu-i locul cel mai 
potrivit pentru a discuta formarea Canonului Vechiului Testament72 
(An Introduction to the New Testament, pag. 488), însă având în 
vedere strânsa legătură care există între cele două secţiuni majore 
ale Bibliei, socotim să este necesar să spunem aici câteva lucruri 
asupra Canonului Vechiului Testament. 

Este încă în discuţie printre cercetători dacă se poate vorbi cu 
temei despre un Canon precis, limitat al Vechiului Testament, la 
data la care scriitorii Noului Testament îşi redactează propriile 
scrieri. Cei care contestă existenţa unui asemenea Canon, pretind 
mărturii clare în această privinţă. Unul dintre cei care au contestat 
existenţa unui Canon limitat al Vechiului Testament, în primul secol 
creştin, este Albert C. Sundberg, în The Old Testament of the Early 
Church (publicată în 1964). Argumentele invocate de ei se grupează 
în jurul a două observaţii: forma relativ fluidă a listei alexandrine şi 
organizarea Conciliului de la Iamnia, pe la sfârşitul primului secol 
creştin, despre care se susţine că a luat în dezbatere problema listei 
ebraice. 

Cei care susţin existența Canonului vechi testamental, fac uz 
de câteva argumente dintre care am putea menţiona: (a) scriitorii 
Noului Testament citează din fiecare carte a Pentateuhului (în forma 
ebraică, şi nu samariteană), cât şi din Profeţi şi Scrieri. Cărţile 
Vechiului Testament care nu sunt citate, pot fi cu uşurinţă 
identificate în aluzii sau parafrazări. (b) Atunci când sunt citate 
scrieri care nu aparţin Canonului Vechiului Testament (spre 
exemplu, citatele din Cleanthes, Menander, Epimenides sau cartea 
lui Enoh) ele nu sunt introduse ca Scripturi. (c) Mântuitorul face 
referire la sângele vărsat, de la cel al lui Abel (cel dintâi om ucis) 
până la sângele lui Zaharia, fiul lui Berechia (ultimul ucis, în ordine 
cronologică, potrivit Canonului ebraic). 

În spiritul respectului faţă de adevărul istoric, trebuie să 
admitem că abia pe la sfârşitul secolului I al erei creştine, rabinii 
care au reorganizat iudaismul, aşezând bazele iudaismului rabinic, 
s-au preocupat să stabilească scrierile care trebuiau să fie 
considerate de inspiraţie divină. Această preocupare a determinat 
definitivarea teoretică a Canonului Bibliei ebraice. În practică, 
lucrurile au stat puţin diferit. Iniţiatorul curentului iudaismului 
rabinic a fost Iohanan ben Zakkai, un fariseu aparţinând şcolii lui 
Hillel. 

Cercetătorii spun că această definitivare nu trebuie să fie 
privită ca o decizie localizată precis, ci mai degrabă ca începutul 

unui proces care se va încheia efectiv, abia prin secolul al III-lea 
d.Hr. F. F. Bruce ne spune că „printre discuţiile lor, ei (rabinii, n.n.) 
au abordat problema acordării recunoaşterii canonice următoarelor 
cărţi: Proverbele, Eclesiastul, Cântarea cântărilor şi Estera. 
Împotriva acestor cărţi au fost ridicate obiecţiuni din diferite 
motive, ca de exemplu: în Estera nu este menţionat deloc numele lui 
Dumnezeu, iar Eclesiastul nu se încadra prea uşor în conceptul 
ortodoxismului contemporan. Totuşi, rezultatul dezbaterilor de la 
Iamnia a fost o fermă recunoaştere a tuturor acestor cărţi ca fiind 
parte a Sfintelor Scripturi”. 


Revenind la structura Bibliei ebraice, primele diviziuni ale 
acesteia, se pare că au fost două: Legea şi Profeţii. R. Laird Haris 
argumentează această perspectivă invocând trei mărturii: referirile 
din Noul Testament, întrebuinţarea ebraică şi sulurile descoperite la 
Marea Moartă”. 


În vremea târzie a Vechiului Testament, scrierile componente 
au fost aranjate în trei secţiuni, însumând douăzeci şi patru de 
scrieri (sau doar douăzeci şi două, dacă asociem „Rut” la 
„Judecători” şi „Plângerile lui Ieremia” la „leremia”). Trebuie să 
precizăm că toţi profeţii mici erau aşezaţi într-o singură carte. De 
asemenea, Ezra şi Neemia formau o singură carte. Motivul pentru 
care au fost făcute aceste asocieri, a izvorât din dorinţa de a realiza o 
concordanţă între numărul caracterelor alfabetului ebraic şi 
numărul scrierilor. 


Cele trei secţiuni majore erau Legea (Tora), Profeţii (Nevim) şi 
Scrierile (Kethuvim). Această colecţie era uneori numită printre 
evrei, prin folosire acronimului TeNaKh. 


Filon din Alexandria, ca şi istoricul Iosif Flavius, atestă în 
scrierile lor, aranjarea tripartită a Vechiului Testament. Acest Vechi 
Testament conţinea de fapt, toate cele treizeci şi nouă de scrieri pe 
care le cunoaştem astăzi, în Bibliile neo-protestante. 

Chiar dacă procesul definitivării Canonului Vechiului 
Testament încă nu era oficial încheiat, aranjarea scrierilor Vechiului 
Testament a influenţat semnificativ aranjarea scrierilor pe care 
creştinii le vor accepta în Canonul Noului Testament. 


2.3.4.3. Septuaginta 

Unul dintre aspectele importante din iudaism, pentru studiul 
Noului Testament, este existenţa unei traduceri în greacă a textului 
vechi testamental, cunoscută ca „Septuaginta”, traducere pe care am 


"LR. F, Bruce, The Books and the Parchments, pag. 97 
"2 R, Laird Haris, Inspiration and canonicity of the Bible, pag. 146 

amintit-o deja. Informaţii despre modul în care a fost realizată 
această lucrare, ne sunt oferite de mai multe surse, cea mai 
articulată fiind Scrisoarea lui Aristeu către Filocrat (datată între 
anii 130-100 î.Hr.) şi relatările acestea conţin unele elemente de 
legendă. 

Este evident faptul că a fost în intenţia autorului scrisorii 
amintite, să confere autoritate acestei traduceri. Aristeas dovedeşte 
că este la curent cu criticile aduse traducerii greceşti, despre care se 
spunea că nu concordă perfect (aşa cum susţinuse Filon) cu textul 
original al Vechiului Testament. De asemenea, Aristeas era conştient 
că manuscrisele ebraice aflate în circulaţie la Alexandria nu erau de 
cea mai bună calitate. 


Prin urmare, ar fi greu să discernem ce este autentic, de ceea 
ce este legendă, în această problemă. Probabil, ceea ce coincide în 
această scrisoare, cu ceea ce ne spune filosoful iudeu alexandrin 
Aristobulos (aprox. 170 î.Hr.) în scrierile sale, poate fi acceptat ca 
fiind real. Potrivit acestuia din urmă, traducerea fusese făcută în 
timpul domniei lui Ptolemeu II Philadelphus (285-247 î.Hr.). Ca un 
fapt vrednic de menţionat, acest Aristobulos s-a dovedit destul de 
exact în celelalte scrieri ale sale, iar acest lucru îl face credibil. 


Se spune în lucrarea amintită (este vorba iarăşi, despre 
Scrisoarea lui Aristeu către Filocrat), că regele lagid Ptolemeu ar fi 
fost preocupat să cunoască rânduielile şi obiceiurile feluritelor 
popoare care îi erau supuse. Din acest motiv, el a dorit să aibă în 
Biblioteca din Alexandria, toate scrierile religioase ale vremii, şi a 
rămas surprins să constate că lipseau de aici, tocmai scrierile sacre 
ale evreilor. Sarcina de a obţine o traducere a acestor scrieri i-ar fi 
revenit lui Demetrius din Phalerum, care a cerut Marelui Preot de la 
Ierusalim să-i trimită câţiva cărturari în acest scop. 


Întâmpinăm aici o dificultate, deoarece se ştie că după ce 
Ptolemeu Philadelphus a ajuns la tron, Demetrius a fost exilat. Este 
însă posibil ca Demetrius să fi făcut pregătirile în vederea viitoarei 
traduceri, mai înainte ca să fie exilat. 

S-a mai avansat, ca posibilă motivaţie a traducerii, şi ideea 
nevoilor liturgice ale comunităţii iudaice din Alexandria. Însă 
oricare ar fi fost adevărata motivaţie care a stat la temelia realizării 
Septuagintei, ceea ce este important pentru noi, în acest moment, 
este însăşi existenţa acestei lucrări. 

Unii dintre scriitorii bisericeşti, familiarizați cu traducerea 
despre care vorbim, preiau varianta lui Aristeas, în vreme ce alţii 
acordă credit versiunii lui Filon, la care mai adaugă elemente 
supranaturale. Spre exemplu, Iustin Martirul extinde relatarea lui 
Aristeas asupra întregului Vechi Testament. Se pare că mai înainte 

de Septuaginta, ar fi existat alte traduceri similare, dar existenţa 
acestora rămâne deocamdată la stadiul de ipoteză. 


Posiblitatea existenţei acestor traduceri anterioare 
Septuagintei, se întemeiază pe două argumente. Mai întâi, ea a fost 
postulată într-una din scrierile lui Aristobulos, autor pe care l-am 
amintit deja. Apoi, unele elemente din textul Vechiului Testament 
ebraic erau cunoscute în Grecia, încă înainte de moartea lui Platon. 
Un exemplu pe care-l putem menţiona în sprijinul acestei idei, este 
celebra judecată a lui Solomon, despre care mărturiseşte un papirus 
vechi descoperit la Oxyrhinchos. 


Revenind la Septuaginta, trebuie să precizăm că primul stadiul 
al lucrării acesteia a presupus traducerea Pentateuhului. Ulterior au 
fost adăugate treptat-treptat, celelalte scrieri canonice, şi chiar şi 
unele scrieri din categoria apocrifelor. Acest lucru a determinat 
formarea unui Canon vetero-testamental, paralel celui ebraic. 

Încă un lucru s-ar cuveni să spunem despre Septuaginta în 
acest moment: prin intermediul acesteia, traducătorii alexandrini au 
introdus unele modificări în ceeace priveşte aranjarea şi 
componenţa unor scrieri. Putem vorbi despre re-clasificarea 
scrierilor, despre re-numirea unora dintre ele, etc. Geisler şi Nix 
spun că „tradiţia alexandrină a aranjat Vechiul Testament în funcţie 
de subiecte, aranjare care este baza pentru clasificarea modernă a 
celor cinci cărţi ale Legii, douăsprezece cărţi istorice, cinci cărţi 
poetice şi şaptesprezece cărţi profetice”:3. 


2.3.4.4. Sinagoga iudaică. 

Este adevărat că în zbuciumata lor istorie, evreii au manifestat 
adeseori tendinţe idolatre, dar odată cu întoarcerea lor din exil, 
aceste tendinţe nu s-au mai manifestat. Monoteismul iudaic a fost 
răspândit prin intermediul numeroaselor sinagogi existente în 
întreg bazinul mediteraneean, într-o perioadă de aproximativ trei 
secole, înainte de apariţia creştinismului. 


Numele acestui aşezământ religios a derivat din termenul 
grecesc synago, tradus prin a aduce laolaltă. El este atestat încă din 
secolul al V-lea î.Hr. Acest termen se deosebeşte de ekklesia prin 
faptul că el se referă la locul adunării. L. Coenen este de părere că 
această distincţie a devenit evidentă doar în ludaism:4. 

Am arătat deja că sinagoga a apărut în vremea exilului pentru 
a suplini oarecum rolul Templului de la Ierusalim. Dar chiar şi după 
rezidirea Templului, sinagoga nu a încetat să funcţioneze. În timp ce 

vizitele iudeilor la Templu, erau periodice, participarea la serviciile 
sinagogii era săptămânală. 

Printre alte motive care au determinat apariţia sinagogii mai 
putem aminti puternicul sentiment naţional evreiesc (care avea un 
substrat profund religios), dorinţa naturală a iudeilor de a se aduna 
la rugăciune şi închinare, etc. Pentru înfiinţarea şi funcţionarea unei 
sinagogi erau necesari minimum zece bărbaţi, şi puteau exista mai 
multe asemenea aşezăminte într-un singur oraş. 


Everett F. Harrison ne mai atrage atenţia asupra unui lucru 
legat de sinagoga iudaică: aceasta a contribuit la estomparea roului 
preotului de a fi învăţător al naţiunii. Scribii au fost aceia care au 
căpătat treptat rolul de a învăţa pe popor Legea. Cunoştinţele 
dobândite de ei, i-au adus în contact cu oamenii din sinagogă, şi 
astfel şi-au putut transmite erudiţia în ceea ce priveşte interpretarea 
Cuvântuluii5. 

Cu siguranţă că aceste sinagogi, răspândite în toată lumea 
mediteraneeană, au constituit puncte de mare interes pentru 
răspândirea Evangheliei. Apostolul Pavel însăşi va predica 
Evanghelia în sinagogi, celor din neamul său. Abia atunci când 
sinagoga îl va respinge dintre zidurile ei, apostolul călător va 
propovădui Evanghelia în afara ei. 


Ca un fapt divers, localurile evreieşti de închinare purtau 
numele de „sinagogă” doar în Palestina şi în Siria. În toate celelalte 
colţuri ale Imperiului roman ele se numeau „proseuches”, iar în 
Roma, era folosită forma latinizată a termenului grecesc, adică 


„proseucha”. 


Asupra acestei instituţii religioase specific iudaice trebuie să 
mai zăbovim puţin, deoarece ea este foarte importantă pentru 
viitoarea comunitate creştină. În esenţă ea era un loc de rugăciune, 
de lectură biblică şi de învăţătură. Cultul sinagogal era public, iar 
comunităţile creştine de mai târziu îl vor copia într-o măsură destul 
de mare. Structura cultului sinagogal consta în rugăciuni, citirea 
unor pasaje biblice (evident, vetero-testamentale, care erau citite 
din două locuri: o citire era din Lege, iar a doua citire era din 
Profeţi), urmată de predică (explicarea textelor citite). Bărbaţii şi 
femeile stăteau separat. 

Este interesant de remarcat faptul că unii scriitori bisericeşti, 
întrebuinţează ocazional termenul „sinagogă” pentru a descrie 
adunările creştinilor (spre exemplu, Ignaţiu în epistola sa către 
Policarp). Din mărturiile lui Iustin Martirul luăm cunoştinţă despre 
faptul că elementele cele mai importante ale închinării creştine sunt 
în esenţă, „împrumuturi” din sinagoga iudaică. 

Potrivit mărturiilor vremii, sinagoga din Alexandria era cea 
mai mare pe care a cunoscut-o lumea antică. Evreii de aici, mulţi 
dintre ei fiind bogaţi şi cultivați, făceau eforturi constante pentru a 
intra în rândul aristocrației greceşti din oraş. Acest lucru le-a atras 
duşmănia, atât din partea grecilor cât şi din partea egiptenilor 
defavorizaţi. 

Nu trebuie să facem greşeala de a reduce funcţia sinagogii la 
aceea de locaş de cult. În cadrul sinagogii existau multe alte 
activităţi în afara studiului şi a rugăciunii. Festivităţile şi 
ceremonialurile sfinte aveau loc aici. Adunarea taxelor şi banilor 
pentru milostenii, se făcea tot aici. De asemenea, ea mai funcţiona şi 
ca tribunal al obştei evreieşti. Putem spune că viaţa evreului gravita 
în jurul sinagogii. 


2.3.4.5. Sanhedrinul 


Imediat după întoarcerea iudeilor din exil, personalitatea 
conducătoare era Marele Preot, însă în perioada inter-testamentală, 
se conturează însă un for religios care funcţiona sub directa 
îndrumare a Marelui Preot. Potrivit unor scrieri talmudice târzii, 
încă în vremea cărturarului Ezra a luat fiinţă „Marea Sinagogă”, un 
conciliu alcătuit din 120 de membri, care a fost constituit în scopul 
administrării legii. Unii cercetători, invocând frecventele inexactităţi 
din scrierile talmudice târzii, ca şi lipsa menţionării ei în scrierile lui 
Iosif Flavius sau ale lui Filon, pun la îndoială această informaţie. 
Totuşi, chiar dacă datarea originii ei ar fi mai puţin precisă, 
constituirea unui asemenea for nu trebuie să fie scoasă complet din 
calcul. 


Acest for era predecesorul Sanhedrinului din vremea 
Mântuitorului. Cu timpul, el a primit numele de synedrion (de la 
grecescul synedrion). Termenul acesta apare cel mai timpuriu, în 
documentele vremii în care Gabinius era administratorul provinciei 
Siria, sub comanda lui Pompei (aşadar între 57 — 55 î.Hr.). Acesta a 
încercat descentralizarea autorităţii religioase împărțind Iudeea în 
cinci districte, fiecare dintre ele având câte un corp de consilieri care 
reglementa respectarea tradiţiilor. Încercarea lui Gabinius de a 
descentraliza autoritatea religioasă, nu a dat rezultatele aşteptate. 
Synedrion-ul din Ierusalim şi-a dobândit poziţia de autoritate 
asupra întregului teritoriu al Ţării Sfinte. 


Sanhedrinul era alcătuit din şaptezeci şi unu de bărbaţi aleşi 
din rândurile aristocrației, din rândurile preoţimii, dintre bătrânii 
poporului şi dintre cărturari. Ei erau sub conducerea unui Mare 
Preot. Prestigiul şi autoritatea Sanhedrinului se întindeau, în 
vremea Mântuitorului, dincolo de graniţele statului evreu, peste 
comunităţile evreieşti din diaspora. 

Inspirându-se din modelul mozaic, în care bătrânii poporului 
judecau problemele simple, Sanhedrinul a preluat funcţiile 
legislative şi cele executive, în mijlocul poporului iudeu. Odată cu 
venirea lui Irod cel Mare, Sanhedrinul şi-a pierdut o mare parte din 
autoritate şi influenţă, din cauza faptului că Irod a executat pe mulţi 
din membrii acestuia. Motivul execuțiilor a fost sprijinul acordat de 
aceştia, lui Antigonus. 

În vremea Mântuitorului, Sanhedrinul a recâştigat parţial 
poziţiile pierdute în timpul lui Irod cel Mare, implicându-se activ în 
viaţa naţiunii: excepţie făceau situaţiile care intrau sub jurisdicţia 
romană. Spre exemplu, pedeapsa capitală era dusă la îndeplinire 
numai cu aprobarea autorităţilor romane. Sanhedrinul putea 
decreta pedeapsa capitală, însă nu o putea pune în practică: aceasta 
era responsabilitatea romanilor. 


2.3.4.6. Partidele religioase în iudaism. 


În cadrul iudaismului putem remarca existenţa a trei grupări 
religioase majore distincte: saducheii, fariseii şi esenienii (aceasta 
este ordinea în care-i aşează istoricul iudeu Iosif Flavius). Toate 
aceste trei grupări admiteau existenţa unui singur Dumnezeu, şi 
acceptau autoritatea spirituală a scrierilor Vechiului Testament. La 
aceste trei grupări mai putem adăuga cărturarii (învățătorii Legii), 
irodienii, sicarii, prozeliţii (oameni proveniţi dintre Neamuri, dar 
care acceptaseră învăţăturile Legii mozaice) şi terapeuţii. Ultimele 
trei categorii amintite, nu pot fi considerate drept partide religioase, 
însă i-am amintit aici din cauză că au fac parte din peisajul societăţii 
iudaice. 

Despre saduchei, trebuie să spunem că deşi se afirmă uneori 
că şi-au primit numele de la Marele Preot Țadoc, care a slujit în 
vremea lui David, în realitate nu se cunoaşte precis originea numelui 
lor. Au fost formulate patru ipoteze asupra originii lor. J. 
Wellhausen şi M. H. Segal consideră că saducheii au fost partid 
politic care derivă din evreii elenişti. Geiger şi G. H. Box îi consideră 
partidă religioasă. T. W. Manson este de părere că saducheii erau la 
origine, reprezentanţi ai aparatului de stat iudaic. În sfârşit, 
Finkelstein consideră că ei au fost reprezentanţi ai aristocrației din 
zonele rurale, opusă partidei fariseilor. 

Ca şi formaţiune religioasă, istoria lor începe cu puţin mai 
mult de 100 de ani înainte de naşterea Domnului. Ca partid politic, 
saducheii au ocupat poziţii predominante în Sinedriu, atât în 
vremea împăraţilor din dinastia Irodienilor, cât şi sub administraţia 
romană. Anul 70 d.Hr. a însemnat nu numai dărâmarea Templului, 
ci şi încetarea existenţei lor, ca partid. 

Ideologic, saducheii aderau cu stricteţe la interpretarea literală 
a Legii lui Moise; celelalte secţiuni ale Vechiului Testament erau 
considerate mai puţin importante. Nu credeau în existenţa îngerilor, 
şi nici în înviere (totuşi, atunci când au căutat să-L prindă pe 
Mântuitorul în cursa lor, au apelat la existenţa a ceea ce în mod 
obişnuit şi constant, contestau; marea lor frământare era legată de 
faptul de a şti a cui va fi femeia aceea, la înviere, dacă în timpul vieţii 
fusese soţia a şapte fraţi, consecutiv). Saducheii nu au reprezentat 
un grup numeros, dar au deţinut puterea politică în vremea 
apostolilor, fiind socotiți aristocrația iudaismului. 


Fariseii, prin comparaţie erau cea mai mare şi mai influentă 
grupare religioasă iudaică în vremea Nolui Testament. Deoarece se 
fereau cu mare grijă de orice asocieri nepotrivite, au fost numiţi 
„farisei”, nume derivat din verbul „paraş” care înseamnă „separare”. 
Termenul din care a fost derivat acest nume, a generat opinii 
divergente printre cercetători. „Separare” de ce, sau de la ce? Unii, 
ca spre exemplu, Lauterbach, susţin că este separare de la preoţie. 
Alţii, ca Finkelstein sau Moore, au susţinut că este vorba despre 
separare de tot ceea ce nu este curat. Considerăm că această ultimă 
explicaţie este mai credibilă, având în vedere ritualurile de curăţire 
pe care le practicau, precum şi grija exagerată de a nu se spurca prin 
atingere de vreun lucru socotit necurat. 


Prima menționare a termenului fariseu apare în vremea 
primilor regi Hasmodei. H. L. Ellison citându-l pe Iosif Flavius (din 
Antichităţi) semnalează activitatea lor în plan politic, în vremea lui 
Ioan Hyrcanus (134-104 î.Hr.)::6. Fariseii au suferit mult în perioada 
lui Alexandru Ianneus (103-76 î.Hr.), Antipater şi Irod, însă după 
moartea acestuia din urmă, fariseii au încetat să se mai implice activ 
în viaţa politică. Mai târziu, ei s-au opus revoltei împotriva 
romanilor. În vremea lui Irod, fariseii erau în număr de aproximativ 
6.000. 

Fariseii acceptau toate secţiunile majore ale Vechiului 
Testament, şi aplicau textelor biblice, metode alegorice de 
interpretare. Ca vechime istorică, fariseii i-au anticipat cu puţin, pe 
saduchei. Nu toţi fariseii au fost făţarnici, aşa cum se crede în 
general; printre ei au existat şi iudei virtuoşi. 

Trebuie să mai adăugăm că fariseii nu manifestau o „unitate 
de monolit”, aşa cum s-ar putea crede. Între ei se pot remarca 
numeroase şi adânci disensiuni, care s-au concretizat în formarea 
unor şcoli interpretative distincte cum era cea a lui Hillel (70 î.Hr. - 
6 d.Hr.), şi cea a lui Shammai (în a doua jumătate a secolului I 

î.Hr.). Se ştie că Hillel era mai îngăduitor în ceea ce priveşte 
aplicarea Legii, în vreme ce Shammai era extrem de sever. 


A existat o concurenţă remarcabilă între saduchei şi farisei, cu 
privire la dreptul de a învăţa poporul cum să practice Legea 
mozaică. Fariseii au devenit mai influenţi, în ciuda faptului că ei au 
evitat întotdeauna să-şi redacteze practicile şi învăţăturile. Această 
rezervă este uneori explicată prin respectul lor adânc faţă de Lege. 

Esenienii reprezentau o grupare religioasă mai puţin 
cunoscută, comparativ cu celelalte două, dar caracteristica lor 
principală era ascetismul împins la extremă. Merrill C. Tenney 
spune că „semnificaţia numelui lor este incertă, dar unii l-au asociat 
cu cuvântul grecesc hosios, care înseamnă sfânt”7. O altă încercare 
de explicare a originii numelui acestei grupări, o găsim la J. B. 
Lightfood“8. El leagă grecescul esaioi de termenul siriac hsaya, care 
însemna pios. 

Implicarea lor în viaţa religioasă iudaică era aproape 
inexistentă, de aceea plasarea lor în rândul partidelor religioase din 
iudaism ar putea ridica semne de întrebare. Scrierile descoperite la 
Qumran, în cele trei site-uri, au adus o oarecare lumină asupra 
învățăturilor şi practicilor acestei secte. Teologia sectei eseniene este 
aproape identică cu cea a iudaismului. 


Ceea ce ridică totuşi unele semne de întrebare este faptul că ei 
practicau rugăciunea adresată în zori, soarelui. Din scrierile lui Iosif 
Flavius aflăm că rugăciunile de dimineaţă ale esenienilor, erau 
adresate soarelui, lăsând impresia că l-ar implora să răsară. F. F. 
Bruce încearcă să explice această formă de închinare, arătând că 
termenul esenieni era aplicat în vremea respectivă „unui mare 
număr de grupuri sectare evreieşti, care s-a retras din curentul 
principal al vieţii evreieşti”9. Un asemenea grup a fost cel al 
Sampsaenilor, despre care se ştie că aduceau omagii soarelui. 
Grupul acesta a fost asociat de către cercetători, uneori, cu esenienii. 


Se sugerează uneori ideea că Ioan Botezătorul ar fi fost educat 
şi format în cadrul grupării eseniene (anii petrecuţi în pustiu, 
ascetismul, celibatul, etc.), dar această idee nu se bucură de o largă 
acceptare printre cercetătorii erudiţi. 

Zeloţii sunt consideraţi de Iosif Flavius, drept a patra filosofie 
evreiască. Ca partid politic, zeloţii şi-au început existenţa în vremea 
lui Iuda Galileanul, la începutul secolului I d.Hr. Răscoala 
declanşată de acesta, în anul 6 d.Hr. împotriva Romei, a fost 

înăbuşită destul de repede, însă spiritul care a stat la originea ei, a 
fost păstrat în următorii ani. 


Zeloţii s-au remarcat prin râvna lor, împinsă până la sacrificiul 
suprem, pentru Dumnezeu şi pentru națiunea evreiască. M. C. 
Tenney îi descrie ca „un grup de naționaliști fanatici care militau 
pentru violenţă, ca mijloc de eliberare de sub stăpânirea Romei”:20. 
În mod constant, zeloţii s-au opus plătirii tributului către Roma. Ei 
au fost foarte activi în anii războiului iudaic dintre 66-73 d.Hr., 
ultimul lor punct de rezistenţă fiind fortăreaţa Massada. Acesta a 
căzut în mâinile romanilor în luna Mai a anului 74 d.Hr. 


Cărturarii erau cei care se specializaseră în studiul perceptelor 
Legii. Ei pot fi socotiți drept experţi în Legea mozaică. Dr. Tofană 
spune că originea acestor cărturari se urcă până în timpul lui 
Solomon, când pentru prima dată în Israel, oamenii învăţaţi îşi pun 
ştiinţa în slujba statului:2:. 

C. L. Feinberg spune că termenul nomikos, folosit în Noul 
Testament cu referire la cărturari, era sinonim cu grammateus 
(adică scrib) şi cu nomodidaskalos (sau învățător al Legii). La 
începutul secolului al II-lea î.Hr., ei nu erau încă organizaţi ca partid 
politic, dar se pare că s-au organizat astfel, în vremea lui Antiohus 
Epiphanes..22 


Principalele lor responsabilităţi erau legate de păstrarea şi 
administrarea Legii, precum şi de transmiterea învăţăturii din 
aceasta. În acest scop, ei  răspundeau direct, de organizarea 
serviciilor din sinagogi. Prezenţa şi activitatea cărturarilor este 
frecvent atestată în Evangheliile sinoptice, însă este interesant să 
remarcăm că ei nu sunt menţionaţi în Evanghelia după Ioan. 

Irodienii nu pot fi socotiți drept partid religios, deşi pentru o 
vreme a fost susţinută această ipoteză. Mai degrabă ei pot fi 
consideraţi grup de susţinători ai dinastiei lui Irod. Mărturiile 
Evangheliilor îi prezintă în asociere cu partida fariseilor, în 
probleme de politică (plata birului către Cezar, supunere faţă de 
jugul străin, etc.). 

Ei sunt menţionaţi doar în primele două Evanghelii, iar 
literatura profană este foarte săracă în informaţii asupra lor, de 
aceea, cunoştinţele noastre despre irodieni, nu sunt ample. 

Sicarii erau un grup mai restrâns, asociat uneori zeloţilor. Ei 
nu sunt atestaţi în scrierile Noului Testament (s-a încercat 
acreditarea ideii că iudeii care s-au legat prin jurământ să nu 
mănânce nimic înainte de a-l ucide pe apostolul Pavel, ar fi 

aparţinut acestui grup, însă această identificare este greu de susţinut 
cu dovezi). 


Nu putem să trecem cu vederea, pe „rudele” din Nord ale 
iudeilor: samaritenii. Populaţia samariteană descindea din israeliţii 
din Nord (cei rămaşi în urma deportărilor din 722 î.Hr.) şi din acei 
colonişti pe care asirienii i-au adus în loc. În plan religios, rezultatul 
a fost o nefericită combinaţie între închinarea la Dumnezeul lui 
Israel şi închinarea la zeitățile păgâne. 


Între samariteni şi iudei, relaţiile au fost reci, uneori 
tensionate, din cauza faptului că iudeii îi considerau pe samariteni, 
necuraţi. Tensiunile dintre iudei şi samariteni au culminat în secolul 
al IV-lea î.H., iar aceştia din urmă au continuat să folosească unele 
scrieri ale Vechiului Testament. Pentateuhul samaritean cuprindea 
doar cele cinci cărţi ale lui Moise, scrise în ebraica antică. 


Sincretismul religios al acestora i-a făcut să fie priviţi adeseori 
cu duşmănie de către evrei. Totuşi Mântuitorul a predicat ocazional 
şi în Samaria. Chiar dacă în unele împrejurări, El le-a interzis 
apostolilor Săi să predice în ţinuturile samaritenilor, atunci când le- 
a dat ultimele instrucţiuni, Samaria era inclusă, după Ierusalim şi 
Iudeea. Apostolii nu au omis acest lucru. În cartea Faptele 
apostolilor luăm cunoştinţă despre expansiunea creştinismului 
printre samariteni. 


Un grup aflat în creştere numerică, dar fără a avea influenţă 
semnificativă, îl reprezentau prozeliţii. Iniţial, prin acest termen 
erau numiţi rezidenții păgâni din Palestina, care acceptau ritualurile 
iudaice cum ar fi circumciziunea, abluţiunile, ţinerea Sabatelor, sau 
abstinenţa de la consumul cărnii de porc. Ulterior, mai cu seamă în 
vremea formării diasporei iudaice, numărul prozeliţilor a crescut 
considerabil iar celor care nu acceptau circumciziunea, li s-a atribuit 
numele de „temători de Dumnezeu”. Creştinismul va reprezenta, din 
acest punct de vedere, o mai mare deschidere faţă de cei care nu 
proveneau din mediul religios iudaic. 


I-am mai menţionat şi pe terapeuţi, o sectă iudaică prezentă în 
împrejurimile Alexandriei şi ale lacului Mareotis. Din informaţiile 
pe care ni le oferă Filon din Alexandria, în scrierea sa, De vita 
contemplativa, înţelegem că adepţii acestei secte interpretau 
alegoric scrierile Vechiului Testament, iar în viaţa socială erau mai 
degrabă contemplativi decât activi. Ei studiau intens Legea şi 
Profeţii. Unii cercetători i-au asociat esenienilor (din cauza 
similitudinilor dintre cele două grupuri), însă A. Harnack a dovedit 
să această asociere nu este întemeiată. 


Sigur că această prezentare schematică a societăţii religioase 
iudaice, este mult prea simplistă, însă importante sunt alte aspecte 
ale religiei iudaice, pentru subiectul nostru: promovarea unei 

concepţii monoteiste, promovarea unui sistem etic unic, existenţa 
unei colecţii de scrieri sacre, şi nu în ultimul rând, existenţa 
sinagogii (primele comunităţi creştine vor prelua anumite tipare din 
închinarea în sinagogă). Marcel Simon este de părere că „progresele 
rapide ale creştinismului, ar fi fost de neconceput, fără munca de 
pregătire îndeplinită de sinagogile din Diaspora”:33. 

Cea mai importantă schimbare pe scena religioasă a vremii, a 
fost apariţia creştinismului. Ar fi practic, imposibil să prezentăm aici 
toate elementele care definesc şi individualizează mişcarea nou 
apărută, însă câteva dintre aceste elemente, este necesar să le 
precizăm. 

Momentul apariției creştinismului, potrivit majorității 
istoricilor creştini, poate fi plasat în timp, în ziua Cincizecimii. Au 
fost propuse şi alte ipoteze însă, din motive pe care nu le luăm în 
discuție aici, acestea nu au fost suficient de convingătoare. 

Momentul acesta a fost de o deosebită importanță strategică 
pentru noua religie, deoarece acum se aflau în Ierusalim, evrei din 
toate părțile lumii mediteraneene. Este greu de presupus că printre 
cei trei mii de oameni care au îmbrăţişat noua credință, la predica 
lui Petru, s-ar fi numărat numai localnici. Ca să fim mai clari, 
doctorul Luca numeşte o mulțime de națiuni şi etnii prezente la 
evenimentul pogorârii Duhului Sfânt, şi deşi nu ni se specifică 
nicăieri faptul că printre cei ce au primit mesajul, ar fi fost şi 
vizitatori, este logic să fi fost aşa. 


Mişcarea religioasă care a luat fiinţă la Cincizecime, a cunoscut 
o creştere uimitoare, şi foarte curând se pare că nu a mai fost posibil 
să se ţină o evidenţă a acesteia. Prigoana dezlănţuită la Ierusalim i-a 
silit pe foarte mulţi creştini să se împrăştie, şi următorul mare oraş 
despre care avem mărturie că a fost expus Evangheliei, a fost 
Samaria. Aproximativ în aceeaşi perioadă se pare că au luat fiinţă 
comunităţi creştine şi în Damasc, şi nu este exclus ca biserici 
creştine să fi apărut tot atunci şi în capitala Imperiului. 

Putem spune că la scurtă vreme de la naşterea sa, biserica a 
depăşit barierele naționalismului evreu, ajungând să se 
răspândească printre neamuri, cu toate că biserica creştină- 
evreiască primară a înţeles cu greu caracterul universal al 
creştinismului. Însăşi apostolul Petru a avut nevoie de un „ajutor” în 
a înţelege acest aspect (o vedenie însoţită de un mesaj). 

Pentru mişcarea creştină de obârşie evreiască a apărut astfel, 
problema foarte delicată a definirii învăţăturii care să se impună 
creştinilor ne-evrei; nu toate elementele specifice iudaismului se 
potriveau noii religii, iar discernerea nu era o problemă uşoară. Din 

acest motiv a fost convocat un conciliu la Ierusalim, despre care 
citim în Faptele apostolilor, capitolul 15. Rezultatul a fost sintetizat 
în scris şi apoi trimis comunităţilor creştine mai importante. Totuşi, 
au mai existat frământări interne, generate de doctrină, din cauza 
multor învăţători care au încercat să „iudaizeze” creştinismul. Unele 
dintre scrierile Noului Testament, atestă astfel de frământări. 


Doctrina creştină are la temelie învăţăturile Mântuitorului, 
învățături care au fost fixate în scris, de către apostoli. Dintr-un 
anumit punct de vedere, creştinismul poate fi considerat drept 
moştenitorul sau continuatorul iudaismului. Cel puţin la Alexandria, 
în urma revoltei iudeilor în 115-117 d.Hr., obştea iudaică este 
nimicită, iar creştinii de aici, despre care Faptele apostolilor nu ne 
spune nimic, sunt moştenitorii tradiţiei iudaice. Se consideră că 
aceşti creştini au salvat de la pieire, patrimoniul cultural-religios al 
comunităţii iudaice, adică Septuaginta şi opera exegetică a lui Filon. 

Creştinismul a cunoscut o expansiune extraordinară, dacă 
ţinem seama de faptul că a debutat în jurul anului 30 d.Hr., prin 
predicarea Evangheliei, iar în mai puţin de jumătate de veac se 
răspândise în întreg Imperiul roman, ajungând inclusiv, în „casa 
Cezarului”. 

H. S. Miller spune că „în primul secol, Biserica a fost numită 
apostolică. Pe la mijlocul secolului al II-lea, termenul catolic 
(însemnând aici întreg, general, universal) a început să intre în 
uz”:24. J. Moffatt semnalează că „în vremea lui Eusebiu, care pentru 
întâia oară menţionează aşa-numitele epistole catolice, Biserica 
Răsăriteană a rezervat termenul catolic, ca o denumire literară, 
pentru un grup de şapte scrieri creştine timpurii...”135. 

În ceea ce priveşte evoluţia curentelor din sânul iudaismului, 
trebuie să mai adăugăm că după războiul încheiat în 70 d.Hr., aceste 
curente au început să dispară pe rând, rămânând în cele din urmă, 
doar iudaismul rabinic. Acesta a luat fiinţă la Iamnia (sau Iabne), un 
oraş situat la Vest de Ierusalim, dintr-un grup de învăţaţi iudei care 
au avut parte de un tratament preferenţial din partea romanilor. 
Iudaismul rabinic a statornicit cele 18 rugăciuni sinagogale, şi a 
clarificat problema Canonului Scripturilor ebraice, în cadrul 
discuţiilor Conciliului de la Iamnia. 


2.3.5. Montanismul 

Montanismul a apărut în regiunea numită Frigia, pe la 
jumătatea secolului al II-lea d.Hr., şi şi-a primit numele de la 
Montanus, un lider local (în fapt, fondatorul mişcării) care 


14 H, S. Miller, op. cit., pag. 270 
125 J. Moffatt, An Introduction to the Literature of the New Testament, pag. 18 

considera că a fost uns de Dumnezeu ca profet al Său. Trebuie să 
precizăm însă că numele acesta avea să-l primească prin secolul al 
IV-lea d.Hr. Probabil fost preot al cultului lui Cybelle, Montanus a 
avut două colaboratoare apropiate în Prisca şi Maximilla, ambele 
susţinând că sunt profetese. El a avut o mare influență asupra 
adepților săi, reuşind să impună standarde înalte de moralitate. Pe 
lângă cele două profetese menţionate, mai este amintită uneori şi 
Quintilla. 


Un alt lider montanist în Asia Minor, a fost Proclus, cel care a 
purtat o puternică şi controversată corespondenţă cu prezbiterul 
roman Gaius, în a doua jumătate a secolului al II-lea d.Hr. Din 
scrierile lui Apollonius (scriitor anti-montanist din secolul al II-lea, 
citat în Istoria Bisericească a lui Eusebiu), mai aflăm câteva 
amănunte despre existenţa şi activitatea scriitoricească a unui lider 
montanist numit Themison din Cumane. El este amintit prin faptul 
că a folosit expresia epistolă catolică. Este greu de lămurit ce anume 
înţelegea el prin această expresie. 


Se ştie că Gaius, în încercarea de a slăbi argumentaţia 
montaniştilor, a contestat autenticitatea Evangheliei ioanine, scriere 
din care aceştia se inspirau în învăţătura lor despre Paraclet. Gaius 
a atribuit această Evanghelie, ereticului Cerinthus. S-a dovedit însă 
că în această problemă Gaius a fost tot atât de greşit pe cât au fost şi 
cei pe care a încercat să-i combată. Dionisie cel mare, deşi 
menţionează atitudinea lui Gaius, nu se plasează de partea acestuia. 


Chiar dacă montanismul a fost o mişcare apărută în interiorul 
creştinismului, este necesar să ne oprim atenţia asupra lui, din 
cauza faptului că el a fost perceput ca o ameninţare venind din 
interior. Unii teologi au etichetat-o drept erezie, şi au condamnat-o 
într-o manieră categorică. Totuşi ar fi greşit să considerăm că 
mişcarea aceasta ar fi fost greşită în toate privinţele: au existat şi 
aspecte bune, pozitive ale acestei mişcări. Ea a apărut ca o reacţie 
îndreptată împotriva scăderii interesului pentru spiritualitate în 
rândurile clerului, şi a alunecării acestuia spre formalism. 
Montaniştii s-au opus consolidării autorităţii eclesiastice, în care ei 
au văzut un mare pericol. 


Dacă se poate reproşa ceva montanismului, acest „ceva” este 
acelaşi lucru pentru care el a fost etichetat drept erezie, şi anume 
convingerea că inspiraţia profetică de care susțineau că au parte 
mulţi dintre adepţii montanismului, era considerată normativă şi 
egală în autoritate cu litera Scripturii. Această presupusă nouă 
revelaţie era, în esenţă, contrară închiderii Canonului biblic. 


Montanismul s-a caracterizat prin câteva aspecte specifice 
cum ar fi: accentul deosebit pus pe manifestarea darurilor de 
inspiraţie profetică, convingerea asupra iminenţei parousiei 


139 


(revenirea Domnului), ascetismul sever şi preocuparea pentru o 
moralitate exemplară, spiritul martirajului (care era văzut ca un 
mijloc de purificare a Bisericii), etc. În jurul anului 200 d.Hr. 
montanismul se răspândise în Nordul Africii (în zona Cartaginei), şi 
chiar la Roma, însă cea mai mare trecere o avea în zonele rurale. 


H. S. Miller admite că montanismul a acceptat aceleaşi 
doctrine esenţiale pe care le promova şi Biserica, cu excepţia 
problemelor de morală şi de disciplină:26. 


Faptul că adepţii montanismului nu promovau doctrine 
eretice, a generat ezitări în ceea ce priveşte catalogarea acestei 
mişcări ca erezie. Potrivit lui Moreschini şi Norelli, montanismul a 
fost pe punctul de a fi acceptat, însă a fost respins în cele din urmă, 
din pricina unui oarecare Praxeas, pe care l-a combătut Tertullian:?7. 


Evident, acuzaţiile pe care montaniştii le-au adresat indirect 
clerului, la care se adaugă accentul deosebit pus pe manifestarea 
darurilor de proorocie şi pretenţia că aceste mesaje sunt de aceeaşi 
valoare spirituală cu cărţile apostolice, a făcut ca Biserica să ia 
atitudine, şi montanismul a fost declarat în cele din urmă, drept 
mişcare eretică. 


Opoziția oficială faţă de această mişcare a fost iniţiată de către 
papa Eleutherus, şi a fost continuată de scriitori ca Miltiade (secolul 
al II-lea d.Hr.) şi Apollinarius, episcop de Hierapolis (sfârşitul 
secolului al II-lea d.Hr.). După anul 230 d.Hr., grupările montaniste 
au fost excomunicate, dar au continuat să funcţioneze pentru o 
vreme. 


Din informaţiile pe care ni le oferă Eusebiu de Cezareea, 
înțelegem că montanismul a produs un mare număr de cărţi cu 
caracter profetic, cărora le-a susţinut caracterul inspirat, şi acest 
lucru atestă că pentru adepţii montanismului, Canonul Noului 
Testament era extensibil. Cele două femei amintite (Prisca şi 
Maximilla) s-au remarcat prin compunearea de numeroase scrieri, 
însă nu ni s-a păstrat nimic altceva din aceste scrieri, decât 16 
oracole. Un alt autor montanist a fost Apolinarius din Hierapolis, 
despre care aflăm din scrierile lui Eusebiu, şi dintr-o scrisoare a lui 
Serapion din Antiohia. 

Împotriva montanismului au fost scrise lucrări cum ar fi 
Contra catafrigienilor (scrisă de către un autor necunoscut, la 13 
ani de la moartea Maximilei, care a avut loc în anul 179 d.Hr.), 
tratatul lui Apoloniu, etc. 

Cel mai de seamă reprezentant al mişcării acesteia, a fost 
Tertullian, care la scurtă vreme după convertirea sa la creştinism, a 


12 H. S. Miller, op. cit., pag. 270 

trecut la montanism. Alţi adepţi cunoscuţi ai montanismului au fost 
Miltiade (numele acestui lider montanist apare atât în textul 
Canonului Muratorian, cât şi în scrisoarea lui Abircius Marcellinus), 
Alcibiade, Eschines, Proculus, etc. Vom mai spune că montanismul 
a produs caractere nobile, care s-au remarcat în vremurile de 
prigoană şi martiraj (spre exemplu, cele două femei creştine, 
Perpetua şi Felicitas). 


2.3.6. Religiile sincretiste 


Prin termenul „sincretism religios” înţelegem un proces prin 
care elemente ale unei religii sunt asimilate într-o altă religie, 
rezultând forme noi, caracterizate prin schimbări fundamentale în 
natura sau în credinţele de bază ale acelor religii. Termenul grecesc 
de la care derivă acest nume, este synkerannymi, tradus prin 
amestecat împreună. 


La origine, termenul „sincretism” a avut conotaţii politice, 
fiind întrebuințat pentru a descrie unirea a două sau mai multe 
forţe, uneori chiar contrare, pentru a se opune unui duşman comun. 
În prezent, termenul acesta este folosit în mod particular pentru a 
defini religiile lumii în amalgamul istoric al declinului lumii antice 
(în elenism, mai cu seamă). În domeniul religiilor păgâne, el s-a 
manifestat prin henoteism, adică acceptarea unui zeu unic, evident 
nu cel creştin, şi prin admiterea existenţei unor zei „inferiori”. 


Apariţia fenomenului sincretismului religios s-a datorat în 
mare măsură cuceririlor romane, care au reunit într-un singur 
imperiu, neamuri din trei continente, fiecare având concepţii 
religioase diferite de a celorlalte. Acest conglomerat multi-cultural şi 
multi-religios, a favorizat schimburile, contactele şi împrumuturile, 
mai cu seamă în marile centre urbane. 


Climax-ul sincretismului religios este plasat în epoca 
elenistică, atunci când zeii Orientului au fost identificaţi cu 
„omologii” lor, zeii Greciei şi ai Romei. 

Fenomenul sincretismului nu a ocolit nici religia creştină. 
Printre consecințele fireşti ale manifestării fenomenului 
sincretismului religios în creştinism, am putea menţiona şi apariția 
unor scrieri apocrife, cum ar fi Corespondenţa dintre Pavel şi 
Seneca. 


Moreschini şi Norelli, vorbind despre sincretism religios, 
observă corect faptul că „religia lui Constantin, oricât a fost ea 
preamărită de creştini, la început a fost caracterizată de acest 
sincretism. Încă de pe vremea edictului de la Milano (313 d.Hr.), 
prin care Constantin, împreună cu Licinus, a instituit pacea 
religioasă, pe arcul triumfal înălţat de el la Roma în 315 d.Hr., se 
vorbeşte despre o divinitate care nu este atât Dumnezeul creştinilor, 

ci divinitatea supremă a intelectualilor păgâni. Conceptul de 
divinitas apare astfel încât să nu deranjeze nici una din religii... 
Trecerea lui Constantin de la acest henoteism la creştinism se va 
face treptat, şi se încheie în esenţă, cu conciliul ecumenic de la 
Niceea (325 d.Hr.)':28. 


2.3.7. Orfismul 

Orfismul este „cea dintâi dintre religiile greceşti care-şi 
revendică un fondator, Orpheus”:>9. Diogene Laertius, în Prologue, 
formulează principiul fundamental al orfismului, spunând că toate 
lucrurile (zeii, lumea materială, fiinţele umane, etc.) iau fiinţă dintr- 
o unitate şi se vor contopi iarăşi într-o unitate. Toate celelalte idei 
specifice orfismului sunt exprimate în literatura orfică. 

Această religie păgână, înrudită cu religia dionisiacă (plastic 
descrisă în scrierea Banchetul, a lui Euripides), prin scrierile sale a 
reuşit să influenţeze personalităţi ca Pithagora, Pindar (518-438 
î.Hr.) sau Platon. Prin scrierile acestuia din urmă, anumite idei 
specifice orfismului, au ajuns să se infiltreze şi să fie asimilate în 
gândirea greacă târzie. 

Ceea ce este vrednic de reţinut cu privire la orfism este faptul 
că a pus un accent deosebit pe pe păcat şi vinovăţie, şi a dezvoltat o 
doctrină a salvării întemeiată pe purificare şi trăirea unei vieţi sfinte 
(evident, perspectiva asupra a ceea ce înseamnă viaţă sfântă, se 
deosebea de perspectiva oferită de scrierile Noului Testament). 

A. D. Nock, în scrierea sa intitulată Conversion (care a apărut 
în 1933), evaluează corect orfismul spunând că acesta a reuşit să 
formuleze ideea convertirii omului, şi a produs o literatură sacră, 
însă nu a reuşit să realizeze o Biserică. 


2.4. Circumstanţele sociale în vremea 
Noului Testament 


Nu este deloc lipsit de importanţă să cunoaştem câteva din 
aspectele mai semnificative care au caracterizat din punct de vedere 
social, lumea Noului Testament, diferitele clase sociale care intrau 
în componenţa ei, şi relaţiile care funcționau între aceste clase, 
poziţia socială a bărbatului şi a femeii, familia, etc. 


Lucrul acesta este necesar deoarece între societatea umană a 
antichităţii târzii, şi societatea zilelor noastre există o serie întreagă 

de diferenţe semnificative, precum şi multe asemănări. Scriitorii 
Noului Testament au trăit, au fost educați, au gândit, au simţit şi au 
exprimat adevărurile revelate, in contextul social al vremii lor. 


2.4.1. Clasele sociale în antichitatea târzie. 


Merrill C. Tenney, la care am mai făcut deja referire, afirmă că 
lumea primului secol creştin nu se deosebea prea mult de lumea în 
care trăim noi, deoarece existau şi atunci atât oameni bogaţi cât şi 
oameni săraci, atât oameni cu un înalt caracter moral, cât şi oameni 
de o moralitate îndoielnică sau chiar fără principii morale:30. 


Evident, această perspectivă asupra organizării sociale este 
extrem de simplistă, însă nici nu ar fi posibil ca într-un spaţiu 
limitat, să prezentăm pe larg particularităţile sociale ale unei 
civilizaţii atât de diverse precum era cea din antichitatea târzie. 


Fără a intra în prea multe detalii, trebuie să arătăm totuşi 
existau în vremea Noului Testament, în general patru clase sociale 
destul de bine definite şi delimitate: aristocrația, clasa de condiţie 
medie, plebea, şi clasa cea mai de jos, care cuprindea în rândurile ei, 
sclavii şi infractorii. Aceste patru categorii sociale erau prezente, cu 
unele diferenţe, atât în societatea păgână, cât şi în societatea 
evreiască. (Unii autori împart societatea în cinci clase distincte, 
deoarece aristocrația este divizată în două, cuprinzând vechea 
aristocrație şi clasa celor care s-au îmbogăţit în urma războaielor; o 
asemenea divizare nu schimbă însă cu nimic privirea de ansamblu 
asupra societăţii). 

În rândurile aristocrației erau incluşi politicienii romani, 
descendenţi ai familiilor cu renume, proprietarii de pământuri şi cei 
care se ocupau de exploatarea noilor provincii cucerite de către 
romani. Mulţi dintre ei erau deținători de sclavi. 


Viaţa acestora era caracterizată de lux, comfort, şi într-o 
anumită măsură de educaţie. Vechea aristocrație romană a ajuns 
treptat să fie înlocuită cu o alta, nouă, şi aceasta a dus la coborârea 
standardelor morale. Este cunoscut faptul că aristocrația romană 
veche, promova o moralitate proverbială, însă nu acelaşi lucru se 
poate spune despre clasa îmbogăţită de pe urma numeroaselor 
războaie de cucerire. Declinul politic al Imperiului roman poate fi 
pus în strânsă legătură cu decăderea morală. Întotdeauna în istoria 
umanităţii, cele două au fost într-o relaţie de tipul cauză-efect. 

Potrivit lui Cairns „prăzile de război din imperiu, au creat o 
clasă superioară bogată, de noi aristocrați, care aveau sclavi şi 
bogăţie, care să le satisfacă fiecare dorinţă, legitimă şi nelegitimă. 

Această nouă clasă avea o atitudine oarecum dispreţuitoare faţă de 
noua religie, văzând în faptul că ea apela la clasele mai sărace, o 
ameninţare a poziţiei ei superioare în societate”. 

În societatea evreiască, se considera că aristocrația are parte 
de un har deosebit din partea lui Dumnezeu, şi oamenii bogaţi erau 
priviţi ca fiind mai evlavioşi decât semenii lor. Totuşi, exista un 
principiu de egalitate morală între oameni din diferite clase sociale, 
fapt care a determinat ca aristocrația evreiască să nu devină prea 
opresivă. 

Clasa mijlocie reprezenta un segment destul de redus al 
populaţiei, din cauza numeroaselor războaie care au frământat 
societatea antică. Având de făcut faţă unei concurenţe inegale din 
partea proprietarilor de sclavi, mulţi din oamenii din clasa medie au 
sfârşit prin a-şi pierde gospodăriile şi au devenit săraci sau chiar 
sclavi. 

În general, educaţia celor din clasa de mijloc, era rudimentară. 
Scrisul şi cititul nu era ocupaţia lor prioritară. MacDonald şi Porter 
estimează că la nivelul secolului I creştin, 20-30% din bărbaţii din 
societatea elenistică, erau capabili să scrie şi să citească în limba 
lor:32. 

James Orr, în Some neglected Factors in the Early History of 
Christianity, afirmă că moralitatea clasei de mijloc, o întrecea 
adeseori pe cea a clasei aristocrate. 


Plebea era o clasă puternic reprezentată în lumea Noului 
Testament. Din aceleaşi motive pe care le-am amintit mai sus, 
rândurile acestei clase sociale se îngroşau mereu. Starea celor care 
se găseau în această situaţie, era extrem de grea, şi din acest motiv ei 
erau gata să facă orice pentru a-şi asigura o bucată de pâine. Viaţa 
multora din rândurile plebei, era mai grea chiar şi decât cea a 
sclavilor. Aceştia din urmă aveau măcar pâinea asigurată. 


De asemenea, lipsindu-le educaţia, membrii acestei clase 
sociale erau foarte uşor influenţabili. Împărații romani au profitat 
de acest aspect şi pentru a-i controla mai uşor, mai ales pe cei de la 
oraşe, au ştiut să le ofere „panem et circens” atunci când situaţia a 
impus acest lucru. Manipularea maselor nu este nicidecum o 
invenţie a secolului al XX-lea. 

În această categorie socială am putea include şi liberţii, sclavii 
care şi-au dobândit libertatea. Termenul grec folosit pentru a descrie 
această sub-categorie socială, era libertinos, termen care se pare că a 
fost împrumutat din limba latină (libertinus). În scrierile Noului 
Testament, termenul libertinos nu apare, el fiind înlocuit prin 


31 Earle Cairns, Creștinismul de-a lungul secolelor”, pag. 57 
132 MacDonald şi Porter, Early Christianity and its Sacred Literature, pag. 81 

apeleutheros sau exeleutheros. Faptul că şi-au recâştigat libertatea, 
nu le-a asigurat acestora, depline drepturi cetăţeneşti. 

În Țara Sfântă, ocupațiile principale ale celor cuprinşi în 
această clasă, erau agricultura, pescuitul, creşterea animalelor şi 
într-o anumită măsură, comerţul. Mai erau prezenţi şi micii 
meşteşugari. Aceste ocupaţii se vor regăsi frecvent în pildele din 
predicile Mântuitorului . Se spune că iudeii considerau că un părinte 
care nu-şi învaţă copilul să lucreze, îl predispune la furt. 


Referindu-se la această pătură socială, E. Cairns spune că 
„Biserica primară trăia în ţări în care guvernul nu se ocupa de 
ajutorarea săracilor, în nici un fel. Fiecare biserică lua această 
responsabilitate asupra ei. Banii adunaţi de la cei ce puteau da la 
colecta efectuată după Cina Domnului, erau destinaţi împlinirii unor 
asemenea nevoi”133. 


Cea de a patra clasă socială, a sclavilor şi a infractorilor, era de 
asemenea, puternic reprezentată numeric în lumea Noului 
Testament, fiind probabil cea mai numeroasă. Unele surse extra- 
biblice sugerează că în vremea apariţiei creştinismului, în Imperiul 
Roman ar fi existat nu mai puţin de 40.000.000 de sclavi. 
Informaţia aceasta însă este uneori contestată. 

Originile sclaviei se pierd în negurile istoriei străvechi, 
mărturii scrise despre această formă de exploatare umană, fiind 
oferite atât de Codul lui Hammurabi cât şi de Legile lui Eshnunna. 
Cei mai mulţi au ajuns în această stare, în urma numeroaselor 
războaie. 


Potrivit unor mărturii extra-biblice, în perioada cuprinsă între 
războaiele punice şi începutul domniei lui Augustus, situaţia 
sclavilor din Imperiul Roman, era foarte grea: munca pe plantațiile 
din Italia şi luptele de gladiatori sunt doar două exemple, în acest 
sens. E. A. Judge ne informează că existau două forme distincte de 
sclavie: cea domestică şi cea publică. În cel dintâi caz, sclavii erau 
cumpăraţi şi folosiţi ca un semn al bogăției... În cazul sclavilor 
publici, statutul lor le conferea un înalt grad de independenţă şi 
respect. În absenţa unei administrații civile, ei îndeplineau tot felul 
de servicii, cuprinzând în unele cazuri până şi servicii de poliţie. 
Profesiuni ca medicina şi educaţia, erau în mod obişnuit, practicate 
de sclavi:34 

Printre sclavi se găseau în mod obişnuit oameni cu o educaţie 
aleasă, şi chiar buni muncitori în diferite meşteşuguri, oameni pe 
care, războaiele de cucerire i-a adus în situaţia aceasta. 


15 E, Cairns, op. cit., pag. 78 

Pentru sclavii educați, situaţia era înjositoare. Aveau asigurate 
hrana şi îmbrăcămintea, probabil şi o muncă mai uşoară în raport 
cu ceilalţi sclavi, însă adeseori erau puşi în situaţia de a încălca 
moralitatea sau principiile sănătoase de viaţă, deoarece ei erau 
priviţi ca bunuri la dispoziţia stăpânilor lor. În sistemul roman, un 
sclav nu era considerat decât o unealtă vorbitoare. Un stăpân de 
sclavi putea face aproape orice cu sclavul său, chiar să-i ia viaţa, fără 
a fi tras în vreun fel la răspundere. Cazurile în care stăpânii îi tratau 
pe sclavi cu bunătate, nu erau prea multe. De asemenea, cazuri de 
sclavi care şi-au cumpărat libertatea, sau care erau eliberaţi de către 
stăpânii lor, erau destul de rare. Când totuşi se întâmpla un 
asemenea lucru, sclavul devenea libert, şi se integra fie în clasa 
mijlocie, fie îngroşa rândurile plebei. 

În societatea grecească, existenţa sclaviei era fundamentată pe 
concepţia clasică a ordinului natural. Sclavul era considerat ca o 
fiinţă lipsită de drepturi. Tratamentul de care avea parte un sclav, 
era determinat de caracterul stăpânului său. Un stăpân bun se purta 
îngăduitor cu sclavii săi, iar un stăpân aspru, se purta dur cu sclavii 
săi. 

Între societatea grecească şi cea romană exista o deosebire 
semnificativă în privinţa poziţiei sociale a sclavilor eliberaţi: la greci, 
sclavul eliberat devenea rezident al cetăţii în care locuise fostul său 
stăpân, în vreme ce la romani, el devenea direct cetăţean. 


În Țara Sfântă, situaţia sclavilor era puţin diferită în sensul că 
sclavia nu era practicată la scară largă, însă marea majoritate a 
oamenilor erau săraci. Se făcea distincţie între sclavii evrei, care 
puteau fi eliberaţi ocazional, şi sclavii dintre Neamuri. Atunci când, 
în diaspora, un evreu era sclav al cuiva dintre Neamuri, cădea în 
sarcina comunităţii iudaice locale, să-l răscumpere. 


O menționare pe care o face autorul cărţii Faptele apostolilor 
în capitolul 6, privitor la „sinagoga Izbăviţilor, a Cirinenilor şi a 
Alexandrinilor”, atestă că era ceva obişuit în vremea Noului 
Testament, ca un sclav să fie eliberat. Textul respectiv însă, a fost 
înţeles în mai multe feluri. Astfel, J. Munck, în The Acts of the 
Apostles, este de părere că izbăviţii (sau eliberații) erau originari 
din Cirena, Alexandria, Asia şi Cilicia. F. F. Bruce este de părere că 
era o singură sinagogă a tuturor acestor patru grupuri etnicei35. Alţi 
comentatori văd aici două (H. Strathmann) sau chiar cinci sinagogi 
diferite (protestantul german Emil Schurer). 


Apostolul Pavel are o pozitie echilibrată faţă de această clasă 
socială, spunâd că un sclav trebuie să îi slujească lui Dumnezeu, în 
starea în care era atunci când a primit Evanghelia, însă dacă are 


135 E, F, Bruce, The Book of the Acts, pag. 124-125 

oportunitatea să devină slobod, trebuie să folosească acea 
posibilitate (1 Cor. 7: 21). 

Scrierile Noului Testament nu au atacat această instituţie a 
sclaviei, ci au reaşezat pe o altă temelie relaţiile existente între sclavi 
şi stăpânii lor. W. N. Kerr spune că „impactul complet al acestei 
realităţi nu şi-a făcut efectul decât după Reformă, atunci când 
adevărul biblic despre demnitatea personală a omului, a fost 
afirmat”136. 


Îi revine împăratului Iustinian (527-565 d.Hr.), meritul de a fi 
fost cel dintâi împărat roman care a încercat să elimine sclavia. 
Totuşi, numărul sclavilor a continuat să fie ridicat în Imperiu. 


Întrucât lumea Noului Testament a fost dominată de Imperiul 
roman, atunci când vorbim despre legile acestei societăţi, vorbim 
despre legile romane, prin excelenţă. Prima formă a legii romane a 
fost legea obiceiului, însă în perioada de început a Republicii 
(secolul al V-lea î.Hr.), legea aceasta s-a concretizat în Cele 
douăsprezece table. Specific legii romane era accentul deosebit pus 
pe demnitatea individului şi pe dreptul acestuia la justiţie. 


Codul acesteia a ajuns să fie îmbogăţit cu alte legi preluate de 
la popoarele cucerite, atunci când magistraţii romani au ajuns în 
contact cu sistemele legislative ale acestor popoare. Aceşti 
magistrați erau numiți praetor peregrinus, şi aveau 
responsabilitatea de a se ocupa de cazurile în care erau implicați 
cetățeni străini. Această situație i-a obligat să se familiarizeze cu 
legile specifice țărilor cucerite. 


Legislația romană era impusă în provinciile cucerite, prin carta 
provinciei (lex provincia). Aceasta era formulată şi publicată în 
momentul în care era constituită provincia respectivă. Ulterior, 
această lex provincia putea fi suplimentată sau modificată prin 
decrete ale Senatului Roman, sau prin edicte şi rescripte ale 
Imperatorilor. În secolul I î.Hr. putem menţiona legea Iulia din 89, 
legea Gellia Cornelia din 72, legea Munatia Aemilia din 42, etc. 

Ca edicte şi rescripte am putea menţiona pe cele care au 
declanşat prigoane anti-creştine; ele au fost amintite atunci când s-a 
vorbit despre situaţia politică din vremea împăraţilor romani. 
Primul rescript se pare că a fost cel formulat de Traian, ca răspuns la 
scrisoarea lui Pliniu cel Tânăr:37. 

Iudeii au avut parte de un tratament preferenţial din partea 
autorităţilor romane, pentru o vreme care s-a încheiat cu momentul 
cuceririi Ierusalimului în anul 70 d.Hr. Printre aceste privilegii am 
putea menţiona scutirea de serviciul militar, dreptul de a aduna taxe 


155 W., N. Kerr, în Evangelical Dictionary of Theology, pag. 1022 

pentru Templu şi transferul de bani către Templu, care se făcea sub 
protecţie romană, scutirea de citări la tribunal în zi de Sabat, etc. 


Locuitorii provinciilor erau cetăţeni romani (provinciales) sau 
ne-romani (peregrini). Încă din vremea lui Iulius Cezar s-a luat în 
discuţie acordarea cetăţeniei romane, tuturor cetăților din Sicilia. 
Nu s-a realizat acest lucru atunci, însă în Spania, putem vorbi despre 
cetăţenie romană cu drepturi depline, începând din vremea lui 
Vespasian. 


Cetăţeanul roman primea, la naştere tria nomina: praenomen 
(prenumele), nomen (numele de familie) şi cognomen (supra- 
numele). Era folosit în mod obişnuit, praenomen. Identitatea 
individului, precum şi calitatea lui de cetăţean era destul de greu de 
stabilit. În lipsa unor documente cu care noi suntem familiari 
(certificat de naştere, paşaport, etc.), singura alternativă a fost, 
pentru multă vreme, mărturia celor care îl cunoşteau. Primele forme 
ale actelor de naştere, au fost atestate atât la Roma cât şi în Egipt. 
Birouri specializate, în cadrul cărora se ţinea evidența 
naturalizărilor, au început să apară abia în timpul domniei lui 
Marcus Aurelius. 


Cea mai obişnuită cale prin care se putea obţine cetăţenia 
romană a rămas efectuarea serviciului militar în rândurile forţelor 
auxiliare. După o perioadă de douăzeci şi cinci de ani de serviciu, 
veteranii ne-romani primeau cetăţenia romană şi se stabileau în 
provinciile în care au slujit. 


În situaţii speciale, se mai putea dobândi cetăţenia romană, 
prin servicii aduse Imperiului. În timpul domniei împăratului 
Claudiu (41-54 d.Hr.) s-a remarcat o creştere evidentă a numărului 
de cetăţeni romani de origine indigenă, atât în provinciile din Orient 
cât şi în Occident. 

Procesul de acordare a cetăţeniei romane, celor care nu erau 
romani, a început în secolul I î.Hr. şi s-a încheiat prin 212 d.Hr., 
atunci când împăratul Caracalla a permis acordarea cetăţeniei, 
tuturor oamenilor liberi din Imperiu. Noii cetăţeni erau înregistraţi 
în capitala Imperiului, iar copii ale actului prin care se consemna 
naturalizarea, erau trimise în mai multe oraşe din provincia de 
baştină a noului cetăţean roman. 

Cetăţenia romană era un privilegiu semnificativ, mai cu seamă 
pentru locuitorii Orientului (pentru informaţii mai ample asupra 
problemei cetăţeniei romane, recomandăm două lucrări: Les Classes 
sociales dans Empire Romain, semnată de J. Gage, şi Roman 
Society and Roman Law, a lui A. N. Sherwin-White; cea dintâi a 
apărut la Paris în 1964, iar cea de a doua, la Oxford, în 1963). 

Referindu-se la titlul de cetăţean roman, Marie Francoise 
Baslez ne spune că „...dintre membrii consiliului atenian, care 

reprezintă elita municipală, numai 6% l-au obţinut în secolul I 
î.Hr.”138 În vremea apostolului Pavel, în Imperiu se bucurau de acest 
privilegiu, între 4 şi 5 milioane de persoane. 

Apostolul Pavel mărturiseşte despre sine că s-a născut roman, 
deci a moştenit cetăţenia aceasta. Am amitit deja că s-au formulat 
opinii potrivit cărora, fie tatăl său, fie bunicul său, vor fi primit 
cetăţenia romană, ca semn de apreciere pentru corturile 
confecţionate pentru armata romană.139. 


În acest cadru social, destul de bine structurat, învăţătura 
creştină avea implicaţii sociale care nu puteau fi ignorate. Bărbatul 
şi femeia erau consideraţi egali, cu precizarea că femeia nu avea voie 
să se ridice deasupra bărbatului. Sclavul şi stăpânul său, dacă erau 
creştini, erau fraţi. Învățătura creştină promova principii morale 
foarte înalte, într-o lume, moraliceşte, decadentă. 

Promovând egalitatea tuturor oamenilor, ea avea mare trecere 
la clasele de jos, şi la sclavi. Din acest motiv, adeseori creştinii erau 
dispreţuiţi de către reprezentanţii aristocrației. La această atitudine 
a mai contribuit şi nonconformismul creştin manifestat faţă de 
tiparele sociale, şi faţă de distracţiile societăţii. 

Acelaşi Cairns arată că „Biserica primară insista asupra 
separării de practicile păgâne ale societăţii romane, dar nu insista 
asupra separării de semenii păgâni, cu care creştinii puteau avea 
legături sociale inofensive. De fapt, Pavel a arătat că un asemenea 
amestec social este admis atâta timp cât el nu implică o 
compromitere sau o sacrificare a principiilor creştine (1 Cor. 5: 10; 
10: 20-33). Însă el îndemna la separare totală de orice practică 
asociabilă cu idolatria sau imoralitatea păgână. Creştinul trebuie să 
respecte principiul de a nu face nimic care ar putea dăuna trupului 
care, acum aparţinea lui Hristos (1Cor. 6:12); de a nu face nimic care 
ar putea să-i împiedece pe alţii să vină la Hristos; de a nu face nimic 
care ar putea să-i ducă în rătăcire pe creştinii mai slabi (1 Cor. 8: 13; 
10: 24) şi de a se feri de orice lucru care nu-l aduce glorie lui 
Dumnezeu (1 Cor. 6: 20; 10: 31). Aceste principii interziceau 
frecventarea teatrelor, a circurilor, a jocurilor sau a templelor 
păgâne”:40. 

Începând din secolul al II-lea d.Hr., creştinismul începe să 
aibă trecere la persoane cu poziţii mai înalte în societatea vremii. 
Printre martirii creştini consemnați în istoria creştinismului, se 
regăsesc nume de persoane nobile, cum au fost Flavia Domitilla 


138 Marie Francoise Baslez, Sfântul Pavel, pag. 15 

159 Această idee este expusă de F. F. Bruce în cartea sa, intitulată Paul: Apostle of 
the Heart Set Free (publicată în 1977) 

14 Earle Cairns, op. cit., pag.79 

(soţia lui Domițian), Flavius Clemens (un văr al împăratului 
Domițian), consulul Acilius Manius Glabrio (consul în anul 91 
d.Hr.), senatorul Apollonius decapitat la Roma, Cecilia (o tânără 
nobilă romană), Perpetua din Cartagina, etc. În scrierile lui 
Tertullian, se spune că unii dintre senatorii romani din vremea 
aceea, erau creştini. 

Mai adăugăm aici faptul că unii nobili romani, chiar dacă nu 
au devenit ei înşişi creştini, au simpatizat adeseori cu aceştia. Soţia 
împăratului Dioclețian, Prisca, şi fetele împăratului, Alexandra şi 
Valeria, se ştie că priveau creştinismul cu simpatie, şi din acest 
motiv ele au fost silite să aducă jertfe păgâne. Titus Flavius Clemens, 
văr de-al împăratului Domițian, ar fi avut legături cu creştinii (unii 
cercetători îl identifică pe Clemens cu Theofilus, destinatarul 
scrierilor lui Luca, însă această identificare nu are o solidă bază de 
argumentare). 


Puțin mai târziu, se cunosc cazuri de persoane influente, chiar 
din familii imperiale, care au purtat corespondenţă cu lideri creştini 
marcanţi. Amintim aici pe Iulia Domna, soţia lui Septimius Sever, 
care coresponda cu Origen, pe Severina, soţia lui Varius Avitus 
Hegiogabalus, care a corespondat cu Hypollit, pe Iulia Mammaea, 
mama lui Alexandru Sever, care a corespondat cu Hypollit din Roma 
şi cu Origen, etc. 


2.4.2. Bărbatul şi femeia în vremea 
Noului Testament. 


Nu putem să nu ne oprim puţin şi asupra statutului femeii, în 
contextul social al vremii Noului Testament, deoarece învăţătura 
promovată în scrierile Noului Testament contrasta cu practica 
socială. Atât în Iudaism cât şi în lumea greco-romană, femeia era 
privită ca fiind inferioară bărbatului. Joachim Jeremias descrie 
amplu situaţia femeii în Iudaism în lucrarea Jerusalem in the Time 
of Jesus: An Investigation into Economic and Social Conditions 
during the New estament Period (publicată în 1969). 

E. M. Howe, într-un articol din Evangelical Dictionary of 
Theology, spune că „societatea Vechiului Testament, neîndoielnic a 
fost o societate patriarhală, şi cuvântul tată este folosit în Vechiul 
Testament, de cinci ori mai des decât cuvântul mamă”:. În scrieri 
iudaice, atitudinea evidentă faţă de femeie era, ca regulă generală, 
disprețul. Rabinii erau încurajați să păstreze o atitudine cât mai 
distantă faţă de femei (să nu le înveţe sau chiar să nu le vorbească). 
În acest context social, puternic discriminatoriu, este surprinzător 


141 E. M. Howe, în Evangelical Dictionary of Theology, pag. 1177 

să găsim un text cum este capitolul 31 din Proverbe, sau anumite 
pasaje din Eclesiasticul. Acestea sunt excepţii. 


În societatea iudaică a primului secol creştin, situaţia femeii 
continua să fie caracterizată de discriminare. În Ioan 8 este descris 
episodul „procesului public” al unei femei prinse în adulter. Este 
semnificativ să observăm că a fost acuzată doar femeia, deşi este 
limpede pentru oricine, faptul că nu fusese singura persoană 
implicată în acel păcat. 


În Biserica primară, această stare de lucruri a început să se 
schimbe. Spre exemplu, acelaşi Howe remarcă faptul că în finalul 
epistolei către romani, din cele 29 de nume menţionate, 10 sunt 
nume de femei (procentual, acest lucru reprezintă un progres). 


În a doua jumătate a primului secol întâlnim deja femei 
ordinate în unele slujbe din Biserică. Am putea aminti pe Evodia şi 
Sintichia, colaboratoare ale apostolului Pavel (Filipeni 4: 3), sau pe 
Iunia (care pare să fi fost o femeie-apostol, în opinia mai multor 
scriitori bisericeşti, în ciuda faptului că traducătorii moderni susţin 
că acesta ar fi nume masculin. Ca nume masculin, Iunia nu a fost 
atestat vreodată în societatea antică). Trebuie să subliniem însă că 
în perioada de început slujirea unui diacon presupunea cu totul 
altceva decât ceea ce cunoaştem astăzi. 


În ceea ce priveşte situaţia femeii în societatea greco-romană, 
informaţii ample ne sunt oferite în Theological Dictionary of the 
New Testament (articolul poartă semnătura lui A. Oetke, dar 
lucrarea este editată de G. Kittel). În mod deosebit, în partea 
răsăriteană a lumii cunoscute, bărbatul mulțumea pentru trei 
lucruri: pentru că nu este necivilizat, pentru că nu este femeie şi 
pentru că nu este sclav. 


În civilizaţia greacă, femeia avea un statut inferior bărbatului. 
Scriitori ca Thales, Socrate, Plato, etc., reflectă în scrierile lor, 
poziţia femeii în raport cu cea a bărbatului. Totuşi, chiar şi aici se 
remarcă unele diferenţe: în cultura atică femeia era tratată cu mai 
multă ironie decât în cultura dorică. În scrierea sa intitulată 
Republica, Platon exprimă o idee revoluţionară pentru timpul său, 
atunci când sugerează că aceasta ar trebui să aibă parte de un 
tratament egal cu cel al bărbatului. La Aristotel, ucenicul lui Platon, 
este reiterată ideea inferiorităţii femeii în raport cu bărbatul. 

În cultura romană femeia se bucura de un statut ceva mai înalt 
decât la greci: ea putea să aibă parte de educaţie egală cu a 
bărbatului. Oetke spune că „istoria romană este tot atât de bogată în 
femei nobile cât şi în cele din cealaltă extremă... la stoicul roman 

Musonius, un contemporan al lui Pavel, aprecierea antică a femeii şi 
a căsniciei îşi atinge climax-ul”:22. 

Ceea ce este necesar să evidenţiem este faptul că într-o lume în 
care femeia era considerată în general inferioară bărbatului, mesajul 
scrierilor Noului Testament propovăduia egalitatea între sexe, fără a 
sacrifica rolul primordial al bărbatului. 


2.4.3. Familia în vremea Noului Testament. 


Celula de bază a societăţii a fost întotdeauna familia. 
Antichitatea nu putea face excepţie. Însă conceptul de „familie” a 
fost diferit, de la o cultură la alta. Vom menţiona pe scurt, câteva 
aspecte mai semnificative. 


Colin Brown susţine că în pofida faptului că în miturile 
greceşti găsim numeroase mărturii despre poligamie şi poliandrie, 
monogamia a predominat în societatea greacă timpurie. Eroul 
homeric avea o soţie, care era credincioasă şi inviolabilă, un bun 
manager al casei precum şi mamă. Prin contrast, bărbatul avea mai 
multă libertate. El putea să aibă concubine sau să întreţină relaţii 
extra-conjugale:43. 

În perioada elenistică, moralitatea în căsnicie a devenit mai 
îngăduitoare. Stricăciunea morală a căpătat un nou impuls, prin 
influenţa cultelor orientale care au introdus prostituţia sacră 
(evident avem aici o contradicţie între termeni, însă ne întrebăm de 
ce-ar trebui neapărat să se dea un nume logic unei relaţii lipsite de 
logică?). Relaţiile fizice cu preotesele de la templele păgâne, erau 
privite ca parte a închinării. 

În scrierile iudaismului antic, termenul „familie” nu era foarte 
limpede definit: familia este menţionată mai ales în organizarea 
socială, alături de seminţii (triburi) şi de casele părinteşti. Încă de 
timpuriu s-a instalat poligamia, deşi trebuie să remarcăm că nu 
aceasta a fost intenţia iniţială a lui Dumnezeu pentru om. Poligamia, 
ca şi divorţul, a fost o îngăduinţă dată omului din cauza stării 
decăzute a omului: Mântuitorul a spus răspicat că „...la început nu a 
fost aşa” (Mat.19: 8). 

Prin Legea mozaică a fost instituită chiar o măsură de 
protejare a femeii, materializată prin „cartea de despărţire”. Un 
amănunt semnificativ de remarcat este acela că acţiunea de divorţ 
era înaintată doar de către bărbat. În vremea Noului Testament 
divorţul are privit ca un lucru normal în societate (ciar în Israel), iar 
apostolii şi-au exprimat deschis dezamăgirea atunci când 


"2 Theological Dictionary of the New Testament, vol. I, pag. 780 
1% Colin Brown, în The New International Dictionary of New Testament Theology, 
vol. II, pag. 575 

Mântuitorul le-a spus cât de grav este să divorţezi şi să iei ca 
partener de viaţă pe cineva care a fost lăsat de partenerul său (Matei 
19: 10). 

Motivele de divorţ erau variate, în fucţie de şcoala de 
interpretare a învățăturilor Vechiului Testament. În vremea 
Mântuitorului, două şcoli fariseice, cea a lui Shammai şi cea a lui 
Hillel, reprezentau cele două extreme în interpretare. Cea dintâi 
accepta ca motiv de divorţ, doar lipsa dovedită de fidelitate a unuia 
dintre soţi, adepţii celei de a doua, acceptau cele mai banale motive 
pentru a intenta divorţul, mergând până la gătitul mâncării. 

În cultura egipteană, societatea era foarte permisivă, 
standardele morale fiind foarte joase. Forma cea mai comună de 
convieţuire era concubinajul. În cazurile în care avea loc căsătoria, 
aceasta era de obicei însoţită de un contract cu specificaţii clar 
definite. 


În societatea romană, ca o consecinţă firească a faptului că 
femeia se bucura de o consideraţie mai înaltă decât în culturile 
orientale paralele, familia era monogamă. Legea romană admitea 
numai o mater familias. Trebuie să spunem însă că remarcabila 
morală romană, specifică perioadei republicane, a început să fie 
abandonată în perioada imperială, şi acest lucru s-a răsfrânt şi 
asupra familiei. Oetke afirmă că „în creşterea numărului divorţurilor 
avem o expresie a coruperii morale a perioadei târzii. Moraliştii au 
luptat împotriva acestora, însă fără rezultate”:44. 

Creştinismul, cel puţin în perioada timpurie, a promovat un 
concept înalt despre viaţa de familie, şi prin urmare, divorţul a fost 
considerat un lucru inacceptabil. Dacă totuşi a fost îngăduit în 
situaţii fortuite:45, recăsătorirea nu intra în calcul, atâta timp cât 
partenerul era încă în viaţă. 


Realitatea divorţului a introdus în discuţie problema delicată a 
recăsătoririi. În ciuda faptului că apostolul Pavel a insistat asupra 
faptului că o femeie este legată de soţul ei câtă vreme acesta este în 
viaţă (reciproca fiind la fel de valabilă), standardele morale ale 
creştinismului au coborât tot mai mult în secolele urmatoare, iar 
acest lucru s-a răsfrânt şi asupra concepţiei despre familie. Începând 
din secolul al VI-lea, comunităţile creştine răsăritene au introdus şi 
au dezvoltat o tradiţie a îngăduirii divorţului, cu drept de 
recăsătorire, pentru o mare varietate de motive:46. 


14 Oetke, op. cit., vol. I, pag. 780 

145 Din cuvintele Mântuitorului înțelegem că singurul motiv îngăduit pentru divorţ, 
era adulterul dovedit, de care se făcea vinovat unul dintre parteneri. 

145 D, J, Atkinson, articol semnat în Evangelical Dictionary of Theology, pag. 323 


153 


În ceea ce priveşte atitudinea faţă de copii, sau poziţia acestora 
în societate, în vremea Noului Testament, trebuie să spunem că 
diferenţele de statut social dintre bărbat şi femeie începeau încă din 
fragedă pruncie. Naşterea unui băiat într-o familie era percepută ca 
un mare prilej de bucurie, în timp ce naşterea unei fetiţe era privită 
ca un motiv de dezamăgire, atât în mediul iudaic cât şi în societatea 
greco-romană. A. Deissmann, în celebra sa lucrare Lumină din 
Răsăritul antic, citează scrisoarea unui bărbat aflat în călătorie, 
către soţia sa care urma să nască. I se recomanda acesteia, ca dacă 
va fi băiat să-l lase să trăiască, iar dacă va fi fată, să fie lăsată să 
moară. 


Motivul acestei atitudini generale poate fi explicat (dar nu şi 
justificat) prin prisma faptului că un băiat era socotit ca fiind 
avantajos pentru familie, deoarece putea munci pentru a-şi câştiga 
pâinea. Naşterea unei fete atrăgea cu sine obligaţia pentru părinţi, 
de a pregăti o zestre. De asemenea, în vremea respectivă, societatea 
era măcinată de frecvente războaie. Forţa fizică superioară, specifică 
bărbatului, era socotită ca fiind un avantaj, în asemenea situaţii. În 
sfârşit, după un război, populaţia era într-un dezechilibru 
demografic: numărul femeilor îl depăşea net, pe cel al bărbaţilor. 

Este lesne de observat cât de mult se deosebeau principiile 
formulate în scrierile Noului Testament, atât în ceea ce priveşte 
perspectiva asupra familiei, cât şi în ceea ce priveşte raporturile 
dintre oameni, în societate. Aceste principii erau avangardiste 
pentru vremea în care au fost enunțate. 

Impactul credinţei creştine asupra societăţii antichităţii târzii 
a fost major şi ireversibil, chiar din primele două sau trei secole, iar 
în secolele următoare, creştinismul va ocupa chiar o poziţie 
proeminentă, dominantă adeseori, în societatea romană şi în cele 
următoare. Poziţia dominantă însă, nu i-a fost întotdeauna benefică 
acesteia. 

3, 
CANONUL NOULUI TESTAMENT 


În cele ce urmează, ne vom îndrepta atenţia asupra procesului 
istoric prin care a luat ființă Canonul Noului Testament, încercând 
în felul acesta să oferim câte un posibil răspuns la fiecare dintre 
numeroasele întrebări ridicate în legătură cu autenticitatea, 
integritatea sau credibilitatea sa. În acest demers vom face apel la 
mărturiile istoriei şi ale literaturii creştine primare, greceşti şi latine, 
încercând să fim cât se poate de obiectivi în evaluarea şi corelarea 
lor. 


3.1. Definirea termenilor consacraţi 


Pe parcursul acestei lucrări vom întâlni frecvent câţiva termeni 
consacraţi, şi mai înainte de a ne ocupa de procesul istoric al 
formării Canonului Noului Testament, este important să definim cât 
mai exact posibil, aceşti termeni. Practic, ne vom referi la termenii 

„Canon”, „Noul Testament”, „Scriptură”, precum şi la câţiva termeni 
înrudiţi. 


3.1.1. Originea şi semnificaţia termenului „Canon” 


Termenul acesta este unul din termenii de care ne vom folosi 
frecvent în cele ce urmează. El este forma latină a termenului 
grecesc „kanon”, termenul ebraic echivalent fiind „ganeh”. 

Deşi termenul „canon” face parte din fondul uzual de cuvinte 
al limbajului teologic consacrat, el apare foarte rar în Scriptură. 
Termenul grecesc îl întîlnim doar în Noul Testament, de patru ori, 
în epistolele pauline (o singură dată în Galateni 6: 16, şi de trei ori în 
2 Corinteni 10: 13-16). Anterior, acest termen nici nu a avut o 
semnificaţie religioasă, ci una eminamente seculară. 

Originea acestui termen se pierde în negurile istoriei antice. 
Asupra originii sale reale, s-au făcut cercetări, şi s-au exprimat 

opinii, fără a se ajunge la un consens final cert. Cele mai vechi forme 
care par să aibă legătură cu actualul „canon”, sunt radicalul semitic 
de provenineţă akkadiană „ganu”, şi ugariticul „qn”, ambele 
însemnând „trestie”. 

Ceea ce este interesant de remarcat este faptul că traducătorii 
Septuagintei, atunci când au întâlnit termenul ebraic „ganeh”, l-au 
tradus fie prin „kalamos” fie prin „pechys”, deşi aveau la îndemână 
termenul grecesc „kanon”. Acesta din urmă nu apare niciodată în 
textul Septuagintei. 

C. R. Gregory este de părere că acest termen ar avea rădăcini 
ebraice; în acest sens, el face referire la un verb ebraic „kana”, care 
însemna a aşeza drept, un lucru (vertical, sau „în picioare”). Din 
acest verb ar fi derivat substantivul ebraic „kane”, care însemna 
„trestie”7. 

În literatura veche greacă „kanon” apare pentru întâia oară în 
scrierile lui Homer, unde a fost folosit cu referire la două bețe 
aşezate încrucişat, cu scopul de a păstra pielea bine întinsă. 

Sensul grecesc original al termenului era evident, literal, adică 
acela de instrument de măsură al lungimii, datorită întrebuinţării 
trestiei în măsurători. În timp, termenul „kanon” a avut parte de un 
proces de adaptare, sau conceptualizare, trecând dela sensul de băț 
de măsură, la orice fel de instrument de măsură sau regulă pentru 
alte lucruri. Acestuia i se vor adăuga curând, altele, mai abstracte. 
Cel dintâi domeniu de adopţie, se pare că a fost cel al artei. 

Astfel, în sculptură, o lucrare a lui Polycleitos a ajuns să fie 
socotită kanon, adică normă, deoarece a fost considerată aproape 
perfectă, în ceea ce priveşte proporţiile şi armonia trupului uman. În 
literatură, gramaticii alexandrini i-au considerat pe vechii scriitori 
greci, ca şi kanon, deoarece aceştia au fost priviţi ca modele sau 
tipare de urmat. Pentru un grec, termenul “canonic” însemna 
“armonios, corespunzător regulilor”. 

Scriitori greci ca Euripide, Aeschine, etc. au folosit termenul 
acesta, cu sensul de bun sau just. Iudeul Filo l-a întrebuințat cu 
sensul de ideal vrednic de luat ca exemplu. 

Tot în acest domeniu, al literaturii, termenul „kanon” a ajuns 
să fie folosit cu sensul de listă de scrieri atribuite unui autor. ÎI cităm 
din nou pe Tenney, care spunea că „în sensul acesta, canonul lui 
Platon se referă la lista tratatelor care îi pot fi atribuite lui Platon, ca 
şi creaţii autentice ale sale”:48. Grecii considerau că este important 
să se cunoască lista scrierilor care pot fi atribuite aceluiaşi autor, 
deoarece numai aşa se pot defini corect convingerile şi concepţiile 
autorului respectiv. 


WI C.R. Gregory, Canon and Text of the New Testament, pag.15 
148 Merrill C. Tenney, op.cit., pag. 363 

Pe scurt, termenul “canon” a ajuns să dobândească un sens 
nou: acela de normă, regulă sau standard., apoi de linie împărţită, şi 
în sfârşit, a primit sensul de listă scrisă sub forma unei coloane. 
Potrivit lui Thiessen, termenul „canon” avea şi o formă pasivă, 
însemnând ceva care a fost măsurat şi acceptat!40. 

Ceea ce este important să remarcăm în acest moment, este 
faptul că nu există mărturii ale întrebuinţării termenului „canon” în 
domeniul religios, înainte de primul secol creştin. Traducătorii 
alexandrini, deşi îl aveau la îndemână, nu l-au folosit niciodată. 
Termenul ebraic ganeh, a fost tradus uneori prin kalamos, iar 
alteori, prin pechys. Avem astfel de mărturii doar în domeniul artei, 
în domeniul ştiinţei şi în cel al moralei. 

Dacă ţinem seama de textele nou testamentale menţionate la 
început, îi revine apostolului Pavel meritul de a-i fi dat termenului 
„canon” o primă întrebuințare religioasă. Nici un alt scriitor al 
Noului Testament nu a mai folosit acest termen. În pasajul din 2 
Corinteni 10: 13-16, apostolul Pavel menţionează „ton kanona” 
(tradus prin „măsura noastră”), apoi „ton kanonou” (care este 
măsura cu care ne măsoară Dumnezeu; în traducerea lui Cornilescu 
întâlnim „măsura marginilor pe care le-a însemnat Dumnezeu”) şi, 
în sfârşit „en alatrioi kanoni” (care este „măsura străină”). 

În cel de-al doilea pasaj paulin menţionat, Galateni 6: 16, 
întâlnim formularea „to kanoni toutoi” tradus prin „dreptarul 
acesta”. Dacă-i asociem, pentru clarificarea sensului, versetul 
anterior (care vorbeşte despre făptura cea nouă), înţelegem că 
făptura cea nouă este regula sau standardul vieţii creştine. 

O altă mărturie a uzului creştin al acestui termen, ne este 
oferită de epistola lui Clement din Roma, adresată bisericii din 
Corint. Scrisoarea respectivă aparţine sfârşitului secolului I d.H. 
Istoricul Istoricul iudeu Hegesippus (care „aparţinea primei 
generaţii după apostoli”, potrivit lui Eusebius), îl foloseşte cu sensul 
de „regulă” sau „normă”. 

În ceea ce priveşte întrebuinţarea eclesiastică a acestui termen 
trebuie să precizăm că la început (aceasta însemnând secolele al II- 
lea şi al III-lea d.Hr.), el a fost întrebuințat cu sensul de regulă de 
credinţă şi de practică religioasă (în sensul acesta citim uneori de 
canoane bisericeşti, în uzanţa bisericii Răsăritene), şi abia în secolul 
al IV-lea d.Hr., el a început să fie folosit frecvent cu referire la lista 
cărţilor care au fost socotite vrednice de a fi incluse în rândul 
scrierilor sacre, inspirate divin şi autoritative (în denominaţiunile 
protestante, evanghelice, acest al doilea sens a devenit prioritar). 

Cu sensul de regulă de credinţă şi practică religioasă, termenul 
Canon apare în câteva din scrierile vremii, şi am putea aminti aici pe 


14 C, H. Thiessen, Introduction to the New Testament, pag. 3 

Clement din Alexandria, care în lucrarea Stromate numeşte 
Canonul, drept armonia şi simfonia Legii şi a Profeţilor, cu 
legământul sau testamentul dat, când Domnul a fost aici. Origen, 
ucenicul lui Clement, menţionează Canonul bisericii cereşti a lui 
Isus Hristos, potrivit succesiunii apostolilor. 

Polycrates, episcop al Efesului prin anii 190 d.Hr., îi scrie lui 
Victor de Roma, făcând apel la mărturia unui bărbat care urma 
Canonul credinţei. În textul respectiv, este evident sensul de 
standard al credinţei. 

Pe la jumătatea secolului al III-lea d.Hr., Cornelius, episcop al 
Romei, i se adresează în scris lui Fabian, episcop de Antiohia, şi se 
plânge că Novaţian, după ce a fost botezat pe când era bolnav, nu a 
făcut ceea ce, potrivit cu Canonul bisericii, ar fi fost necesar. 

În aceeaşi idee pare să fi scris şi Firmilian, imediat după 
jumătatea secolului al III-lea d.Hr., despre o femeie care a imitat 
botezul atât de bine, încât nimic nu părea să se abată de la regula 
eclesiastică. Este necesar să menţionăm aici faptul că Firmilian a 
scris în latină şi nu în greacă, însă pare cert că a avut în minte ideea 
de Canon. 

O ultimă menționare a termenului Canon, pe care vrem să o 
amintim aici este cea din formularea Sinodului din Antiohia, în 266 
d.Hr., când a fost discutată una din doctrinele lui Paul de Samosata. 
Această doctrină a fost declarată ca fiind străină de Canonul 
eclesiastic. Aceeaşi întrebuințare o va avea termenul Canon şi la 
Sinoadele următoare, la Ancyra (în 315 d.Hr.), la Niceea (în 325 
d.Hr.), etc. 

Caspar Rene Gregory concluzionează că „la început, deciziile 
Conciliilor au fost numite dogmas, dar spre mijlocul secolului al IV- 
lea, în 341 la Antiohia, ele au început să fie numite Canoane. Astfel... 
termenul nu a fost aplicat, în scrierile care ni s-au păstrat, la cărţile 
Scripturii. El va începe gradual, de prin 350 d.Hr., să fie aplicat 
acestora, dar nu ştim cu exactitate în ce moment, unde şi de către 
cine a fost aplicat astfel”50. 

Alexander Souter semnalează întrebuinţarea acestui termen, 
într-o scriere semnată de Athanasius, curând după 350 d.Hr. 
Lucrarea se numea Decretele sinodului de la Nicaea. În ea, 
Athanasius se referă la scrierea Păstorul lui Herma, spunând că 
aceasta nu aparţine Canonului:5:. 

Pe la sfârşitul secolului al IV-lea d.Hr., în scrierile lui Isidor de 
Pelusium (de la care ne-au rămas aproximativ 2.000 de scrisori), 
întâlnim expresia „Canonul adevărului, dumnezeieştile Scripturi”. 
În sfârşit, vom mai menţiona şi întrebuinţarea termenului despre 


150 C, R. Gregory, op. cit, pag. 18 
151 Alexander Souter, The Text and Canon of the New Testament, pag. 142 

care vorbim, în opera lui Toma d'Aquino (1225-1274). Într-un 
comentariu asupra Evangheliei după Ioan, d'Aquino numeşte 
Scriptura canonică, drept singura regulă sau standard de credinţă 
(„sola canonica scriptura est regula fidei...”). 

Trebuie să subliniem aici faptul că chiar dacă termenul în sine, 
a fost întrebuințat cu întârziere, trebuie să subliniem faptul că ideea 
de canon a fost mult mai veche. Conceptul de listă limitată de 
scrieri, a fost întâlnit încă de la începutul secolului al II-lea d.Hr., 
sau mai devreme. 

Din termenul „canon” a fost derivat adjectivul „canonic”, 
termen care defineşte ceva care corespunde regulilor. Spunem că o 
scriere este canonică dacă ea corespunde normei, sau regulei. 

Un alt termen derivat din substantivul „canon”, este verbul „a 
canoniza”, care înseamnă a introduce o persoană în rândul sfinţilor, 
ca semn al recunoaşterii valorii sale spirituale, sau o carte în rândul 
scrierilor sacre, ca semn al recunoaşterii conformării sale la 
standardele cerute. În sensul acesta, întâlnim în scrierile lui Origen, 
expresia „canonizarea Scripturilor”. 


3.1.2. Originea şi semnificaţia titlului 


Noul Testament” 

Referindu-ne la numele dat acestei colecţii de scrieri, acela de 
Noul Testament, trebuie să ne amintim că atunci când a fost tradusă 
Septuaginta, traducătorii evrei s-au văzut puşi în situaţia de a găsi 
un echivalent grecesc cât mai precis, pentru ebraicul „berith” (care 
însemna literal, „legământ”, şi definea aceste scrieri). A fost ales 
grecescul „diatheke” (testament), derivat din „diatithemai”, care 
însemna „a face o dispoziţie în favoarea cuiva”. Termenul diatheke 
apare în textul septuagintic, de peste 270 de ori. În scrierile Noului 
Testament, el apare de 33 de ori (aproximativ jumătate din aceste 
apariţii sunt citări ale unor texte din Vechiul Testament, iar alte 
cinci sunt referiri la legămintele din Vechiul Testament. 

Diatheke denotă o decizie irevocabilă, care nu poate fi anulată 
de nimeni, o acţiune a unei părţi în favoarea celeilalte. Termenul 
diatheke, pentru a fi valid în faţa legii, implică moartea celui ce l-a 
iniţiat. Un termen apropiat este syntheke, a cărui înţeles este de 
acord, înţelegere. În relaţia descrisă de cel de-al doilea, cei doi 
parteneri implicaţi, acceptă obligaţii reciproce. În relaţia descrisă de 
cel dintâi (diatheke), iniţiativa o ia unul dintre cei doi (o singură 
excepţie a fost găsită, în scrierile lui Aristofan). Traducătorii 
Septuagintei au preferat termenul diatheke. 

Părerile cercetătorilor asupra acestei alegeri, sunt împărţite. 
Se pare că acest termen nu era cel mai potrivit. Termenul acesta 
inducea ideea de legământ cu valoare de dispoziţie finală, dorinţa 
ultimă a cuiva sau testament, însă sensul originar nu era acela pe 

care îl avem noi în vedere, în mod obişnuit, atunci când 
întrebuinţăm cuvântul „testament”. 

Dificultarea aceasta rezultă din faptul că noi suntem 
influenţaţi în percepţia termenului, de conceptele legislaţiei romane, 
care au influenţat cultura şi legislaţia secolelor următoare, până la 
noi. În legislaţia romană, testamentul presupunea moartea celui 
care l-a făcut (singurele locuri din Noul Testament în care întâlnim 
această idee, fiind pasajul din Gal. 3: 15 şi cel din Evrei 9: 16), însă în 
legislaţia greco-siriană a vremii antichităţii târzii, termenul 
„testament” nu era indisolubil legat de moartea celui ce l-a făcut. 
Geerhardus Vos spune că acest tip de testament putea fi făcut sau 
anulat în timpul vieţii cuiva, şi anumite prevederi ale testamentului 
deveneau efective imediat!52. 

De asemenea, trebuie să adăugăm că termenul „diatheke” cu 
sensul de legământ, mai apare la unii scriitori seculari cum ar fi 
Democrit (secolele V — IV î.Hr.), şi Aristofan (în lucrarea Păsări, 
439). În cazul menţionat, termenul „diatheke” implică un legământ 
în care una din cele două părţi dispune de o superioritate 
covârşitoare faţă de cealaltă parte, astfel încât îşi poate impune 
propriile condiţii, proprii-i termeni. Acest aspect a fost sesizat de 
către J. Begrich. 

Un alt cercetător care s-a aplecat asupra sensului acestui 
termen, a fost J. Pedersen. El consideră că, la origine, cele două 
părţi care încheiau un legământ, erau plasate pe poziţii de egalitate. 
În opinia lui G. E. Mendenhall, cel mai important aspect care 
caracterizează un legământ, este cel legat de negociere. Mendenhall 
îşi întemeiază opinia pe observaţii istorico-religioase făcute asupra 
tratatelor hitite de suzeranitate. În sfârşit, M. Noth semnalează încă 
un aspect, observat în cele mai recente descoperiri de texte antice, 
aspect concretizat în prezenţa unui mediator (o a treia persoană) 
între cele două părţi. 

Atunci când, prin secolul al II-lea d.Hr., Aquilla (prin 130 
d.Hr.) şi apoi Symmachus (prin 170 d.Hr.) au realizat cele două 
traduceri proprii, ale Vechiului Testament ebraic în greacă, ei au 
tradus mai corect termenul ebraic „berith” prin echivalentele 
greceşti „sunthema” sau „suntheke”. Aceşti doi termeni sugerează un 
raport de egalitate între părţile implicate în legământ. Ambele părţi 
acceptă responsabilităţi reciproce. Totuşi, termenul „diatheke” s-a 
impus în faţa termenilor folosiţi în traducerea lui Aquilla şi cea a lui 
Symmachus. 

Ca un fapt divers, traducerile despre care vorbim, au fost 
acuzate de către criticii textuali, de lipsă de acuratețe, şi prin 


152 Pentru mai multe detalii asupra subiectului, a se vedea Geerhardus Vos, Biblical 
Theology, pag. 23-24 

urmare, au fost socotite de o mai mică însemnătate. Chiar şi asupra 
acestui aspect, opiniile cercetătorilor sunt împărţite. Spre exemplu 
D. W. Gooding, într-un articol pe care-l semnează în Dicţionarul 
biblic, afirmă că în timp ce traducerea lui Aquila a fost extrem de 
literală, cea a lui Symmachus se situează în cealaltă extremă, fiind în 
acelaşi timp, şi idiomatică şi elegantă:53. 

Atunci când creştinii au ajuns să posede un al doilea set de 
scrieri sacre, spre a le deosebi de cele ale Vechiului Testament 
(numite generic „teis palaias diathekeis”), pe acestea ei le-au numit 
„kaineis diathekeis”, sau cărţile Testamentului Nou. Souter 
subliniază corect faptul că pentru Vechiul Testament a fost folosit 
termenul „palaia” şi nu „archaia”: el este vechi, însă valoros încă. 
Pentru Noul Testament este folosit termenul „kainei” şi nu „nea”: 
acesta este proaspăt şi nu tânăr ca vârstă:54. Mai aproape de sensul 
biblic, este însă numele „Legământul cel nou” sau „Noul Legământ”. 

Atunci când Biblia a fost tradusă în latină, pe la mijlocul 
secolului al II-lea d.Hr., pentru termenul grecesc „diatheke”, a fost 
folosit latinescul  „testamentum”. A mai fost semnalată 
întrebuinţarea expresiei „Noul Legământ”, într-o scriere apărută 
prin anul 192 d.Hr. Este vorba despre o scriere anonimă, în limba 
greacă, adresată episcopului Abercius Marcellinus, din Frigia. 
Autorul ei vorbeşte despre cuvântul unui nou legământ, la care nu 
mai poate fi adăugat nimic, şi de la care nici nu se poate îndepărta 
nimic. Această scriere are accente anti-montaniste. 

Puțin mai târziu, Tertullian foloseşte, cu referire la cărţile 
Noului Testament, două expresii juridice, numindu-le mai întâi 
„instrumentum utriusque Testamenti”. Potrivit lui T. Zahn, 
Tertullian a folosit acest termen juridic, într-un sens mai larg, de 
documente de cea mai înaltă valoare pentru Biserică. A. Harnack, în 
lucrarea intitulată Origin of the New Testament, analizează şi el 
întrebuinţarea de către Tertullian, a termenului instrumentum, şi 
susține că acest termen a fost întrebuințat cu un accentuat caracter 
juridic, pentru a defini cele două Testamente, deoarece acestea erau 
documente decisive cu valoare probatorie, pentru biserică, în ceea ce 
priveşte prezentarea şi argumentarea învățăturilor sale, mai cu 
seamă în fața provocării ridicate de proliferarea scrierilor apocrife. 

Tertullian a mai folosit ocazional, cu referire la colecțiile 
scrierilor Vechiului şi Noului Testament, încă doi termeni latini, 
care sunt rar amintiți în lucrările de specialitate. Aceştia sunt 
armarium (cutie de cărți) şi paratura (adică echipament). 

Ulterior, Tertullian a folosit termenul „testamentum”, termen 
pe care s-a consacrat. Se consideră că Tertullian este cel dintâi 


15 D, W. Gooding, articol în Dicţionar biblic, pag. 1278 
154 Alexander Souter, op. cit., pag. 144 

scriitor creştin care a întrebuințat acest termen pentru a defini 
ansamblul scrierilor Noului Testament. Cel de-al doilea termen este 
echivalentul exact al grecescului „diatheke”, în uzanţa lui obişnuită, 
însă este inexact în redarea sensului biblic. Potrivit lui F. F. Bruce, 
„Tertullian întrebuinţează aceste cuvinte, nu doar pentru a defini 
vechiul şi noul legământ, ci de asemenea şi pentru cele două 
corpusuri de scrieri asociate acestora”155. 

Aproximativ în aceeaşi vreme cu Tertullian, în partea 
răsăriteană, vorbitoare de greacă, apare termenul respectiv în 
lucrarea Stromata, semnată de Clement din Alexandria. Acesta 
foloseşte „testament”, „Noul Testament”, „Vechiul Testament” şi 
respectiv „Vechiul şi Noul Testament”. 

Sfântul Ieronim, în traducerea sa Vulgata a preluat această 
traducere a termenului respectiv şi a „oficializat-o”. Larga 
răspândire a acestei traduceri în secolele care au urmat, a făcut ca 
numele acesta să rămână consacrat definitiv. Astfel, în latină s-a 
păstrat Novum Testamentum, de unde avem în limba română „Noul 
Testament”. 

Larga varietate de întrebuinţări ale termenului diatheke, i-a 
făcut pe cercetători să se întrebe daca nu cumva există un sens 
original, de la care să se fi dezvoltat toate celelalte. 


2.1.3. Termenul „Scriptură” 
Cuvântul „scriptură” este traducerea literală a termenului 


grecesc graphe (care înseamnă scriere). Fiind un termen 
important, este necesar să-i acordăm atenţie. În familia de cuvinte a 
acestui termen mai întâlnim verbul grapho (adică a scrie), 
substantivul gramma (tradus prin scrisoare, document), engrapho 
(tradus prin înregistrare, epigraphe (adică inscripție), etc. 

În scrierile lui Homer, grapho este folosit cu sensul de a 
zgâria semne pe o tablă. Abia din vremea lui Herodot, el a fost 
folosit cu sensul de a scrie. În Septuaginta, verbul apare de 
aproximativ 300 de ori, pentru a exprima ebraicul katab (a scrie). 

Acest termen a fost întrebuințat să definească scrierile sacre 
ale creştinilor. În textul Noului Testament, termenul „graphe” apare 
de cincizeci şi două de ori, de fiecare dată el referindu-se la scrierile 
Vechiului Testament. 

În timp ce pluralul reflectă întreaga colecţie de scrieri vetero- 
testamentale (Matei 21: 42; 1 Cor.15: 3-4), singularul poate să fie 
folosit pentru un verset izolat sau chiar pentru o parte a unui verset. 
În sens general, acoperind întregul Vechi Testament, termenul 
respectiv apare de 8 ori; cu referire la porţiuni sau secţiuni majore 
ale Vechiului Testament, termenul „Scriptură” apare de 16 ori. În 


155 E, F, Bruce, The Canon of Scripture, pag. 181 

sens special, citând sau făcând referire la un pasaj specific al 
vechiului Testament, acelaşi termen apare de 24 de ori. Diferenţa 
până la 52 de ori este dată de apariţia unor termeni paraleli. 

Pornind de la această observație, Wayne Grudem 
concluzionează că „... termenul Scriptură este un termen tehnic 
pentru autorii Noului Testament, folosit numai în cazul scrierilor 
considerate a fi cuvintele lui Dumnezeu, şi de aceea, făcând parte 
din Canonul Scripturilor”:56. Cu toate acestea, Petru nu ezită să-l 
folosească cu referire la scrierile lui Pavel. 

F. F. Bruce admite însă că există o anumită doză de 
ambiguitate în ceea ce priveşte semnificaţia termenului grecesc 
graphe: uneori el este tradus prin Scriptură, iar alteori prin scriere. 
Spre exemplu, în primele traduceri ale textului din 2 Tim. 3: 16, 
traducătorii au folosit sensul de Scriptură, în vreme ce traducătorii 
moderni, folosesc în acelaşi text, sensul al doilea. Totuşi, sensul de 
Scriptură este mai probabil:s7. 

Un termen sinonim este gramma. La Herodot, el este folosit 
cu sensul de literă. Forma pluralului este grammata (tradus prin 
scriere, literatură sau învăţătură). În perioada elenistică, forma 
aceasta de plural a căpătat semnificaţia de scrieri sfinte. În 
Septuaginta, el apare în combinaţie cu „hiera grammata”, adică 
„scriere sfântă”. Îl găsim în 2 Tim. 3: 15, în timp ce în toate celelalte 
scrieri pauline, termenul „gramma” este folosit constant cu referire 
la Lege. 

Termenul „graphe” apare într-o asociere semnificativă în 2 
Tim. 3: 16, asociere asupra căreia trebuie să mai zăbovim puţin. El 
apare alături de „theopneustos” şi de „ophelimos”. Cel dintâi este 
tradus, în multe versiuni printre care şi cele în limba engleză, prin 
„inspirat de către Dumnezeu” iar cel de-al doilea termen înseamnă 
„de folos”. Traducătorul român Dumitru Cornilescu a fost mai 
aproape de sensul corect din gândirea paulină, traducând primul 
termen prin „insuflare”. 

Dificultatea ridicată de acest pasaj biblic rezultă din lipsa 
verbului copulativ esti. Textul are următoarea formulare: pasa 
graphe theopneustos kai ophelimos. Există două posibilităţi legate 
de inserarea verbului copulativ: fie între graphe şi theopneustos, fie 
după theopneustos. Poziţiile diferite implică accentuări diferite. 
Millard J. Erickson este de părere că pe baza contextului nu se poate 
determina cu adevărat ce anume a intenţionat Pavel să traducă. „Ce 
reiese din context este că Pavel avea în minte un set bine definit de 
scrieri, cunoscute de Timotei din pruncie. Este greu de crezut că 


15% Wayne Grudem, Teologie sistematică. Introducere în doctrinele biblice, pag. 61 
15 F, F, Bruce, op cit, pag. 29 

Pavel a încercat să facă o distincţie între Scriptura inspirată şi cea 
neinspirată, din cadrul acelor scrieri”158. 

Revenind la termenul „theopneustos”, Geisler şi Nix spun că 
acesta face parte dintr-o categorie specială de adjective, numite 
„adjective verbale”. Construcţia gramaticală în care sunt asociaţi 
termenii „graphe? şi „theopneustos” este foarte importantă. 
Gramatical, este posibil să considerăm că „theopneustos” ar descrie 
pe „graphe” (adjectiv atributiv, care s-ar putea traduce prin „toate 
scrierile inspirate sunt de la Dumnezeu”), sau în forma de adjectiv 
predicativ (când s-ar traduce prin „toate scripturile sunt inspirate de 
Dumnezeu”). Considerăm că forma a doua (aceea de adjectiv 
predicativ) este mai acceptabilă deoarece aceasta transmite ideea că 
Dumnezeu a respirat cuvintele Scripturii. Acesta este înţelesul exact 
al cuvintelor Mântuitorului, consemnate în Mat. 4: 4. 

Pentru ca această preferinţă să nu fie considerată subiectivă, 
părtinitoare, vom invoca pe scurt câteva argumente în sprijinul ei: 

Textul din 2 Tim. 3: 16 are aceeaşi structură cu 1 Tim. 4: 4, 
unde cele două adjective sunt predicative. 

Absența verbului din 2 Tim.3: 16, indică faptul că 
„theopneustos” şi „ophelimos” ar trebui să fie privite la fel; dar 
„ophelimos” nu poate fi considerat decât ca adjectiv predicativ Într-o 
construcţie  atributivă, poziţia uzuală a termenilor ar fi 
„theopneustos graphe” în loc de „graphe theopneustos”. Dacă 
„theopneustos” ar fi adjectiv atributiv, el ar accentua utilitatea 
Scripturilor, mai degrabă decât caracterul lor inspirat. În realitate, 
caracterul lor util rezultă din caracterul inspirat divin şi nu invers. 

Pentru cititorul modern, termenul „inspiraţie” reduce din 
forța de expresie a expresiei pauline originale. Se vorbeşte astăzi 
despre poeţi inspirați, despre muzicieni inspirați sau chiar despre 
sportivi inspirați (cu o evoluţie remarcabilă în teren). Dar termenul 
grec transmite ideea de respiraţie a lui Dumnezeu. Cuvintele au 
„lâşnit” realmente din Dumnezeu. Modul în care citează 
Mântuitorul, cuvintele Vechiului Testament, cu prilejul ispitirii Sale 
din pustie (Mat. 4: 4) susţine această idee. 

Termenul grecesc theopneustos este un termen compus prin 
asocierea a doi termeni: theos (însemnând Dumnezeu) şi pneustos 
(tradus prin suflat). Cel de-al doilea, este derivat din verbul pneo, 
care înseamnă a sufla sau a respira. H. S. Miller precizează că „acest 
cuvânt grecesc (pneo) apare de 7 ori în Noul Testament, şi este 
tradus de 6 ori prin a sufla (Matei 7: 25 şi 27; Luca 12: 55; loan 3: 8; 
Ioan 6: 18 şi Apocalipsa 7: 1) şi o dată prin vânt (participiu însoţind 
un substantiv):59. 


15 Millard J. Erickson, Teologie creştină, vol. I, pag. 223 
19 H, S, Miller, op. cit., pag. 16 

Am mai putea adăuga aici verbul „grapho” (a scrie) şi expresia 
„gegraptai” (tradusă prin „este scris”). Împreună apar, în textul 
Noului Testament, de nouăzeci şi două de ori. De fiecare dată, aceşti 
termeni sunt folosiţi cu referire la Vechiul Testament. 

În sfârşit, vom mai zăbovi puţin asupra termenului „Biblia”. 
Acest termen frecvent folosit de către creştini, este forma plurală a 
substantivului grecesc „biblion”. În vechime acest substantiv apare 
în lucrări semnate de Herodot, precum şi într-o lucrare semnată de 
Theophrastus (370-285 î.Hr.), lucrare intitulată Cercetare asupra 
plantelor. Atât la Herodot cât şi la Theophrast, termenul acesta avea 
sensul de „carte”, sau mai exact „sul de papirus”. „Byblus” era 
termenul ce definea sulul de papirus. 

Termenul „biblion” (sau „byblion”) este diminutivul foarte 
frecvent întrebuințat al lui „biblos” (respectiv „byblos”). În 
întrebuinţarea veche a termenului se disting două forme de scriere: 
forma mai veche, cu litera „upsilon” (adică „byblos”), şi forma mai 
târzie, cu litera „iota” (adică „biblos”). 

În operele antice ale scriitorilor menţionaţi mai sus, termenul 
„biblion” era folosit cu referire la cartea de orice fel, însă în vremea 
Noului Testament, termenul a fost folosit pentru a desemna cărţi de 
magie (în Faptele apostolilor 19: 19), pentru cartea de despărţire 
dată de un bărbat, fostei sale soţii (Marcu 10: 4) cât şi pentru 
scrierile sacre. 

În întrebuinţarea creştină a termenului, el se referă 
întotdeauna la colecţia scrierilor sacre ale Vechiului şi ale Noului 
Testament. Rădăcinile întrebuinţării sale în domeniul religios, 
trebuie să fie căutate în vremea realizării Septuagintei. În textul 
acesteia, în Daniel 9: 2, întâlnim expresia „ta biblia” cu referire la 
scrierile profetice. Puțin mai târziu, în prologul la Sirah, el este 
folosit cu referire la scrierile Vechiului Testament în general. 

Potrivit lui Geisler şi Nix, acest termen a intrat în uzul creştin 
abia prin secolul al II-lea d.Hr., pentru a descrie scrierile lor 
sacre!60. Se pare că prin intermediul epistolei a doua a lui Clement 
(2 Clement 14: 2), expresia „ta biblia” (formă de neutru, plural) a 
intrat în vocabularul creştin, iar din secolul al V-lea d.Hr., ea a fost 
extinsă pentru a se referi la întreaga colecţie de scrieri canonice, aşa 
cum le avem astăzi. Dacă pentru o lungă perioadă de timp „biblia” a 
fost formă neutră, la plural, începând din secolul al XIII-lea, forma 
aceasta începe să fie privită ca formă a femininului, la singular. Ceea 
ce altădată însemna „cărțile”, a ajuns să însemne „Cartea”. Această 
transformare de la plural la singular, se consideră că reflectă o 
aprofundare a concepţiei despre Biblie. 


160 Geisler şi Nix, op. cit., pag. 22 
165 


3.2. Necesitatea alcătuirii Canonului 
Noului Testament 


Necesitatea alcătuirii unei liste limitate de scrieri sacre, care să 
fie puse pe picior de egalitate cu scrierile Vechiului Testament, nu a 
apărut la un moment bine definit în istoria creştinismului. Ea nu a 
fost dictată la vreun Conciliu, sau impusă de vreun prelat. Această 
nevoie s-a conturat încetul cu încetul, într-o perioadă istorică relativ 
lungă (pe parcursul a aproximativ, trei secole), dictată fiind de mai 
mulţi factori. Vom aminti în continuare câţiva dintre ei, cu 
precizarea că i-am grupat în două categorii mari, în funcţie de 
domeniul lor de provenienţă. 

Înainte de a spune câteva lucruri despre fiecare dintre ei, este 
necesar să precizăm că aceşti factori nu au fost percepuți în egală 
măsură în toate comunităţile creştine timpurii, şi nici nu s-au 
manifestat toţi în acelaşi timp. Dacă vom ţine seama de uriaşa arie 
de răspândire a creştinismului, încă de la sfârşitul primului secol, 
putem lesne să înţelegem că în vreme ce într-o parte a Imperiului 
comunităţile se confruntau cu prigoana, într-o altă parte a 
Imperiului comunităţile creştine puteau să aibă parte de condiţii 
mai  îngăduitoare. De asemenea, apariţia ereziilor nu era 
întotdeauna generalizată. 


2.2.1.Factori interni 
Am inclus în această categorie, factorii care au fost generaţi de 


viaţa internă a comunităţilor creştine timpurii, în dezvoltare. 
Biserica timpurie a fost caracterizată de un dinamism extraordinar. 
Nevoia de organizare internă a fost una dintre primele nevoi majore 
cu care s-a confruntat, însă nu a fost nicidecum singura. 

Din sursele de documentare pe care le avem astăzi la 
îndemână, cunoaştem o parte din factorii interni care au determinat 
elaborarea unei colecţii oficiale, dar există posibilitatea ca numărul 
lor să fi fost mai mare. Îi vom aminti pe cei care au fost consideraţi a 
fi importanţi, de către cercetătorii creştini: 


3.2.1.1. Dispariţia treptată a apostolilor. 

Se ştie că în a doua jumătate a primului veac creştin, cei care 
au trăit în imediata apropiere a Domnului Isus, au dispărut unul 
câte unul, din viaţa religioasă a comunităţilor creştine. Cei mai mulţi 
dintre ei au murit ca martiri. Primul dintre ei, potrivit mărturiei 
biblice, a fost apostolul Iacov (Fp.ap. 12:1-2), la scurtă vreme de la 
Cincizecime. Aproape toţi şi-au încheiat viaţa şi lucrarea, ca martiri. 

Se pare că ultimul supravieţuitor dintre ucenicii Domnului, a 
fost Ioan, fratele lui Iacov, care şi-a petrecut ultimii ani din viaţă, la 

Efes, deşi a suferit şi el martiraj, în timpul prigoanei decretate de 
Dioclețian în 96 d.Hr., urmat de exilul în Patmos. Putem afirma că 
el a continuat lucrarea începută aici de apostolul Pavel, şi preluată 
de la acesta, de către Timotei. Sfârşitul primului secol creştin 
coincide, probabil, cu finalul vieţii apostolului Ioan. 

Atâta vreme cât apostolii Domnului erau încă în viaţă, 
problema consemnării mărturiei lor nu era percepută ca o problemă 
acută. Ei puteau fi ascultați, solicitaţi, consultaţi, etc. Cuvântul lor 
avea valoare autoritativă în gestionarea diferitelor conflicte interne. 
În acelaşi timp, cuvântul predicat de ei era privit cu un respect 
deosebit, mărturiile lor fiind puse pe picior de egalitate cu litera 
scrisă a Vechiului Testament. 

S-a spus uneori că apostolii, atunci când şi-au scris mărturiile, 
nu conştientizau faptul că aceste mărturii ale lor avea să fie 
considerată drept „scriptură”, însă această presupune nu este reală, 
întrucât atunci când citim, spre exemplu, epistolele pauline, 
întâlnim mereu această convingere. 

Doi dintre apostolii Mântuitorului (ne referim la Matei şi la 
Ioan) au scris mărturiile proprii, la cererea comunităţilor creştine. 
Ceilalţi doi, Marcu şi Luca au fost colaboratorii apropiaţia ai lui 
Pavel şi respectiv, Petru, consemnând predicile acestora.. 

După moartea apostolilor, comunităţile creştine au simţit 
nevoia de a avea la îndemână nişte documente care să conţină 
mărturiile acestora, a căror autoritate apostolică să poată fi unanim 
recunoscută, şi care să poată fi folosite de către bisericile creştine, în 
actul închinării. Aceste documente s-au concretizat în ceea ce 
numim obişnuit, Evanghelii. Bisericile care i-au cunoscut pe 
apostoli, au avut cunoştinţă despre consemnarea mărturiilor lor şi 
au adunat aceste scrieri, cu mare grijă. 

De asemenea, a apărut necesitatea de a păstra scrierile 
apostolilor deoarece acestea constituiau deja norme de reglementare 
a multor situaţii ce apăreau în sânul comunităţilor creştine. Aşa au 
apărut epistolele. Acestea pot fi privite ca recomandări şi sfaturi 
practice şi doctrinare privitoare la diferitele situaţii specifice din 
viaţa bisericilor. Păstrarea epistolelor şi a Evangheliilor, precum şi 
colectarea lor a fost o măsură chibzuită. În acest sens, putem socoti 
că problemele bisericii din Corint reprezintă binecuvântări pentru 
bisericile de azi, pentru faptul că soluţiile oferite de Pavel, sunt încă 
valabile, cu o atentă şi matură adaptare. 


3.2.1.2. Râvna comunităţilor creştine de a avea cât mai multe 

scrieri apostolice. 

Cărţile care alcătuiesc canonul Noului Testament, în marea lor 
majoritate sunt scrieri ocazionale, în sensul că ele se adresează unor 
situaţii concrete din anumite comunităţi creştine, altele se adresează 

unor persoane individuale, şi sunt unele care au un caracter enciclic 
(s-a recomandat citirea lor în mai multe comunităţi diferite, din 
aceeaşi regiune). În această ultimă categorie sunt incluse de obicei, 
epistolele către Coloseni şi către Efeseni. Nu trebuie să considerăm 
însă că ar fi singurele care au fost citite general. 

Chiar dacă majoritatea cărţilor nou-testamentale aveau un 
destinatar bine precizat, fie o comunitate locală, fie un grup de 
comunităţi, fie un creştin particular, în scurtă vreme de la scrierea şi 
primirea lor, ele au ajuns să fie copiate şi răspândite în toate 
bisericile din centrele mari din Imperiu. 

Un exemplu în sprijinul acestei idei este preluarea de către 
Clement din Roma, a unor citate din întâia epistolă a lui Pavel către 
corinteni. Exemple de felul acesta dovedesc cunoaşterea unor scrieri 
pauline şi în afara comunităţii iniţiale de destinaţie. 

Un alt exemplu, poate chiar mai concludent este oferit de una 
dintre scrierile lui Policarp, care vorbeşte despre preocuparea 
bisericii din Filipi de a avea toate scrisorile lui Ignaţiu. J. Moffatt 
remarcă logic: dacă biserica din Filipi a fost atât de preocupată să 
intre în posesia tuturor scrisorilor respective, este rezonabil să 
considerăm că o dorinţă similară va fi motivat colecţii locale ale 
scrierilor lui Pavel:s:. Este posibil ca tocmai existenţa unei colecţii 
pauline să fi constituit modelul pentru biserica din Filipi. 

Trebuie să precizăm aici faptul că scrierile apostolice erau 
socotite în general, ca bunuri spirituale comune şi indispensabile. Se 
pare că era un titlu de nobleţe pentru o comunitate creştină, să aibă 
cât mai multe din scrierile apostolice. Unii scriitori sunt de părere că 
şi unii creştini, mai înstăriți erau interesaţi să aibă copii ale 
scrierilor canonice şi în sensul acesta, copierea textelor respective 
devenise o practică răspândită. 

Evident, acestă râvnă a însemnat în acelaşi timp, şi o poartă 
deschisă pentru scrierile apocrife. Totuşi ea are marele merit de a fi 
contribuit la răspândirea scrierilor canonice printre comunităţile 
creştine. Istoria formării Canonului atestă întrebuinţarea temporară 
şi locală a unor scrieri care nu fac dovada unui caracter canonic. 
Înlăturarea scrierilor ne-canonice era doar o problemă de timp. 


3.2.1.3. Apariţia ereziilor. 

În greaca seculară, clasică, termenul „hairesis” însemna şcoală 
de filosofie. Termenul apare în Noul Testament, mai întâi cu sensul 
de „partidă” (în Fp. Apostolilor 24: 5; 26: 5; etc.). Foarte devreme în 
istoria creştinismului, termenul acesta a căpătat un sens şi o 
întrebuințare peiorativă, desemnând acum, grupări care atentau la 
unitatea doctrinară a bisericii. Începând din a doua jumătate a 

secolului al II-lea d.Hr., termenul erezie avea să fie consacrat în 
limbajul creştinismului ortodox, ca deviere doctrinară. 

Am putea considera că ereziile au avut două izvoare distincte: 
pe de o parte putem vorbi despre erezii generate din amestecul 
dintre învăţăturile creştine şi învăţăturile păgâne sau unele idei 
filosofice, iar pe de altă parte erau ereziile generate de interpretările 
greşite ale învățăturilor bilbice. 

Începând de la Cincizecime (moment pe care unii teologi îl 
consideră drept actul de naştere al Bisericii), numărul creştinilor a 
cunoscut o creştere extraordinară. La scurtă vreme de la acest 
moment, a devenit imposibil să se mai ţină o evidenţă a membrilor 
comunităţii din Ierusalim. 

Una din întrebările care s-au ridicat cu privire la raporturile 
dintre ortodoxie şi erezie, a fost cea a întâietăţii: a fost oare, 
ortodoxia anterioară ereziei, sau a fost erezia anterioară ortodoxiei? 
Pentru unii cititori, probabil întrebarea aceasta ar putea fi socotită 
inutilă, însă ea a fost luată în discuţie încă din secolul al II-lea d.Hr. 

Chiar dacă a existat la început o preocupare din partea 
comunităţilor creştine, de a transmite o învăţătură sănătoasă, noilor 
convertiți („învățătura apostolilor” menționată în Faptele 
apostolilor), totuşi între cei convertiți dintre păgâni, după cum am 
mai arătat, au existat persoane care au încercat să introducă tot felul 
de învățături de proveniență păgână, în Biserică. 

Scriitori creştini ca Irineu de Lyon, şi mai târziu Tertullian, 
folosind argumente din domeniul logicii, dovedesc întâietatea 
ortodoxiei față de erezie. Această perspectivă a fost considerată 
corectă de către scriitorii secolelor următoare şi de către cercetătorii 
din secolele XVII-XIX. În 1936, W. Bauer propune o perspectivă 
diferită asupra acestei probleme: erezia a apărut înaintea ortodoxiei 
doctrinare. Argumentele sale, prezentate într-o carte apărută în anul 
respectiv, se întemeiază pe observaţia că în centrele creştinismului 
primar, formele acestuia ar fi fost mai aproape de ceea ce va fi numit 
mai târziu erezie, decât de ceea ce se va numi ortodoxie doctrinară. 

Nu trebuie să considerăm că procesul acesta a început abia în 
secolul al IV-lea d.Hr., odată cu legalizarea creştinismului: primele 
probleme de acest fel, au început mult mai devreme. O mărturie 
biblică o avem în Faptele apostolilor cap. 8. 

Un exemplu, probabil, mai elocvent este experiența creştinilor 
din comunitățile din Galatia: mai întâi a propovăduit apostolul Pavel 
(învățătura ortodoxă) şi apoi au venit învățătorii aceia pe care-i 
numim iudaizatori (erezia). 

Am mai putea adăuga mărturia din cele şapte mesaje din 
debutul Apocalipsei. Cel mai elocvent exemplu în sprijinul a ceea ce 
am spus aici, este lucrarea în cinci volume a lui Irineu, pe care am 
amintit-o deja, Împotriva ereziilor. El este foarte categoric, 

afirmând că credinţa a fost întotdeauna întemeiată pe tradiţia 
Evangheliilor, care au fost lăsate de către apostoli, iar aceasta este 
păstrată prin succesiunea bătrânilor în biserici. În ultimul dintre 
cele cinci volume, Irineu spunea că propovăduitorii ereziilor au 
apărut cu mult după ce apostolii au încredinţat episcopilor, 
bisericile. 

W. Bauer este destul de îndreptăţit să remarce faptul că în 
secolul întâi al creştinismului, diferenţa dintre erezie şi ortodoxie 
(crezul creştin fundamental) nu era definită atât de clar pe cât a 
ajuns să fie trasată mai târziu de către scriitorii bisericeşti (ipoteza 
aceasta formulată după cum am spus deja, în anul 1936, este 
dezvoltată în lucrarea intitulată Ortodoxy and Heresy in Earliest 
Christianity, carte publicată în 1971). Totuşi, de la această 
observaţie şi până la amintita concluzie, drumul este lung. 

Potrivit lui F. F. Bruce, Marcion pare să fi rămas în anumite 
raporturi cu Biserica universală, în tot timpul cât a locuit în Asia 
Minor. Există unele motive să se creadă că el a împărtăşit gândurile 
sale radicale, unor lideri ai bisericilor din regiune, cum ar fi Policarp 
din Smirna şi Papias din Hierapolis, dar nu a găsit înţelegere la 
aceştia. Apostolul Ioan, l-a numit drept „cel dintâi născut al 
Satanei”:62. Aceste atitudini dovedesc faptul că liderii creştinismului 
tradiţional erau preocupaţi în a discerne adevărul de erezie. 

Pe lângă încercarea de introducere a învățăturilor provenite 
din religiile păgâne, se mai adaugă şi interpretarea extremistă a 
învățăturilor creştine sănătoase. Interpretarea greşită, voluntară sau 
involuntară, a generat numeroase erezii, iar liderii creştini au sesizat 
primejdia aceasta. Mircea Eliade observă corect această realitate 
spunând că „atâta vreme cât Cartea (adică Scriptura, n.a.) şi 
dogmele nu erau fixe, putea părea abuzivă calificarea de erezie dată 
unor interpretări îndrăzneţe ale învăţăturii lui Hristos. Dar în 
numeroase cazuri erezia — adică interpretarea falsă a mesajului 
evanghelic — era evidentă...":63. 

Dintre toate ereziile cu care creştinismul a avut de luptat în 
primele secole, probabil cea mai semnificativă a fost reprezentată de 
gnosticism, în toate formele cunoscute de acesta. Carpocrat, 
Cerinthius, Valentinus, Marcion, Ptolemeu, Herakleon, etc. au fost 
învăţători gnostici care au avut aderenţi numeroşi. 

Despre Carpocrat amintim că a activat în Alexandria în jurul 
anului 135 d.Hr., propovăduind un creştinism sincretist. În 
înţelegerea sa, Dumnezeu era doar Principiul Primar, iar sufletele 
migrau într-un model ciclic. 


1% E, F, Bruce, op. cit., pag. 135 
163 Mircea Eliade, op. cit., pag. 445 

Cerinthius (în unele scrieri, numele său este Cerinthus) a trăit 
undeva în Asia Minor, în jurul anului 100 d.Hr. Gândirea lui era un 
amestec de teologie ebionită şi speculație gnostică. Despre Isus, el 
susținea că ar fi fost un simplu om care s-a ridicat deasupra 
contemporanilor săi, printr-o înţelepciune deosebită şi prin 
neprihănire. Din aceste două motive, Dumnezeu L-a ales pe Isus 
pentru a-L proclama. Cerinthius mai face o distincţie greşită între 
Isus şi Hristosul. 

Tot aici trebuie să includem şi montanismul, deşi acesta are şi 
merite mari, în special în ceea ce priveşte accentuarea moralității. 
Includem totuşi aici şi montanismul deoarece adepţii acestei mişcări 
susțineau că ar mai avea parte de revelații care pot fi puse pe picior 
de egalitate cu scrierile apostolice; această pretenţie nefondată se 
întemeia pe anumite manifestări ale darului de profeție. În felul 
acesta, montanismul promova ideea extinderii inspiraţiei divine 
asupra tuturor creştinilor deschişi Duhului Sfânt. Scrierile 
montaniştilor erau considerate ca fiind egale scrierilor canonice. 
Pentru ei, problema Canonului fix, limitat, era exclusă. 

Von Campenhausen subliniază că comunităţile creştine au 
sesizat pericolul, şi pentru a face faţă situaţiei nou create, au simţit 
nevoia de a avea un corpus de scrieri cu autoritate apostolică. Acest 
corpus de scrieri ar fi oferit şi garanţia învăţăturii sănătoase, pe care 
comunităţile creştine erau nevoite să le pună la dispoziţia celor ce 
încă erau lipsiţi de maturitate spirituală. 

F. F. Bruce subliniază corect faptul că în stabilirea şi apărarea 
regulii de credinţă, apelul la Biblie a fost fundamental. În dezbaterile 
purtate cu valentinienii, ca şi cu alţii care împărtăşeau vederi 
similare, punctul de conflict a fost reprezentat de interpretarea 
Bibliei; în confruntările cu marcioniţii, a fost necesară definirea 
identităţii Bibliei. Atunci când a fost disputată interpretarea Bibliei, 
s-a făcut simțită tendinţa să se susţină că doar biserica are dreptul 
de a o interpreta, deoarece Biblia este cartea bisericii (concepţia 
aceasta, originată dintr-una din lucrările lui Tertullian, a devenit un 
principiu fundamental în ramurile istorice ale creştinismului). În 
controversa marcionită, un răspuns se cerea a fi dat la întrebarea 
fundamentală: ce este Biblia?:64. 


3.2.1.4. Abundenţa de literatură creştină în primele veacuri ale 

creştinismului. 

A doua jumătate a primului veac creştin a fost marcată de 
apariţia scrieri cu caracter creştin (sau măcar religios). Despre 
apariţia unor asemenea scrieri, evanghelistul Luca ne înştiinţează în 
prologul Evangheliei sale (Luca 1:1). Nu cunoaştem despre ele, 

aproape nimic, dar faptul că în comunităţile creştine nu s-au 
bucurat de recunoaştere, ne poate da o idee despre valoarea lor. 

Faptul că apostolul Pavel a simţit nevoia să-şi autentifice 
scrierile, chiar şi atunci când a folosit serviciile unui secretar, 
dovedeşte că încă din vremea respectivă, creştinii s-au confruntat cu 
problema falsurilor şi a contrafacerilor (2 Tesal. 3: 17). 

Secolele care au urmat, au fost caracterizate de o creştere a 
interesului de a scrie. Atât creştini sinceri cât şi eretici, au aşternut 
în scris idei, opinii, experienţe, practici, aşa-zise descoperiri, 
presupuse învățături secrete, interpretări, comentarii, etc. 

Cele mai multe dintre acestea, deşi aveau uneori o motivaţie 
bună, era evident că nu aveau acea calitate spirituală care se regăsea 
în scrierile apostolice. Totuşi, autorii respectivi ar fi dorit ca scrierile 
lor să fie acceptate printre creştini, şi s-a ajuns în felul acesta, foarte 
devreme, la o practică foarte obişnuită: aceea de a atribui unei 
scrieri de nuanţă creştină, o paternitate apostolică, pentru ca acea 
scriere să se bucure de acceptare în Biserică. 

În secolul II d.Hr., spre exemplu, numărul acestor scrieri a 
ajuns să fie foarte mare, existând o mulţime de “evanghelii”, 
“fapte...”, “epistole” sau chiar “apocalipse”, cele mai multe fiind de 
orientare gnostică (despre care am mai amintit). Texte ale acestor 
scrieri, s-au păstrat fragmentar în operele scriitorilor bisericeşti care 
le-au combătut, însă descoperirile arheologice au scos la lumină, în 
ultima vreme, multe manuscrise care i-au ajutat pe cercetători să 
refacă aproape integral, textele respective. 

Pe lângă abundența de texte descoperite, un mare număr de 
scrieri menţionate în operele patristice, au rămas deocamdată 
pierdute. Le sunt cunoscute doar numele. 

Trebuie să mai amintim aici faptul că însăşi apostolul Pavel a 
mai scris şi alte scrieri care nu s-au păstrat în Noul Testament; 
acelaşi lucru îl putem afirma şi despre ceilalţi apostoli. Nu tot ceea 
ce a scris Petru, Luca, Iacov sau loan a avut valoare canonică. 
Aşadar, nici măcar autenticitatea dovedită a unei scrieri cu caracter 
creştin, nu este suficientă pentru a o considera vrednică de a fi 
inclusă în Canon. 

În faţa abundenței de scrieri cu care s-a confruntat, Biserica a 
simţit curând nevoia de a avea la îndemână o listă precisă de scrieri 
autoritative, care să contribuie la uniformizarea învăţăturii creştine 
în toate comunităţile creştine de pe tot cuprinsul Imperiului Roman. 


3.2.1.5. Modelul oferit de Canonul Vechiului Testameni. 

Impactul pe care l-a avut Vechiul Testament asupra conştiinţei 
colective a creştinătăţii, poate fi văzut şi în paralelismul dintre cele 
două Testamente. Opinia aceasta este amplu dezvoltată de către B. 
Childs, în lucrarea sa, The New Testament as Canon: An 

Introduction. Vom spune că acest impact s-a concretizat în cel puţin 
două aspecte: în stabilirea unor limite fixe şi în structurarea 
materialului acceptat. Pentru noi, în acest moment este important 
doar primul aspect amintit. 

În vremea Domnului Isus, Canonul Vechiului Testament era 
considerat (dar încă nu şi declarat oficial) închis. Evreii aveau, aşa 
după cum afirmă istoricul Iosif Flavius, un număr limitat de scrieri 
sacre. Acest fapt dovedeşte că exista convingerea deplină că la aceste 
scrieri nu mai pot fi adăugate altele. Procesul istoric al alcătuirii 
Canonului Vechiului Testament pare să se fi încheiat pe la sfârşitul 
secolului al IV-lea î.Hr., sau cel târziu, la începutul secolului al II- 
lea î.Hr. 

Am amintit deja despre preocupările rabinilor de a reorganiza, 
pe la sfârşitul secolului I d.Hr., iudaismul. Una dintre preocupările 
lor a fost aceea de a stabili lista scrierilor inspirate divin. Totuşi, 
Conciliul pe care evreii l-au ţinut la Iamnia (lângă Tel Aviv, în jurul 
anului 100 d.Hr.) nu a mai adus modificări în Canonul Vechiului 
Testament, ci doar l-a ratificat. Scrierile acceptate în vremea despre 
care vorbise Iosif Flavius, au rămas mai departe recunoscute ca 
autoritative, iar altele nu au mai fost adăugate, cel puţin în Canonul 
ebraic. 

În cartea Introduction to the Old Testament, scrisă de A. 
Bentzen în 1948, şi publicată la Copenhaga, se arată că discuţiile 
purtate la Iamnia nu au avut atât de mult de-a face cu acceptarea 
unor noi scrieri în Canon, cât mai ales cu dreptul de a rămâne în 
Canon, al scrierilor aflate deja în acest Canon. 

În acest moment, ar fi potrivit să aducem câteva clarificări 
suplimentare. Misiunea creştină de expresie grecească, a devenit în 
scurtă vreme, foarte puternică. Creştinii proveniţi dintre neamuri au 
adoptat cu mare uşurinţă versiunea grecească a Vechiului 
Testament, adică Septuaginta. La fel s-a întâmplat şi cu creştinii 
proveniţi dintre evreii din diaspora. Cu aceeaşi uşurinţă cu care 
generaţiile anterioare renunţaseră la limba ebraică în favoarea 
limbii aramaice, ei vor renunţa la limba aramaică acum, în favoarea 
limbii greceşti. 

Septuaginta însă prezenta diferenţe faţă de Canonul ebraic. Ea 
a fost realizată progresiv, şi la primele cinci cărţi traduse iniţial, s-au 
mai adăugat şi altele, astfel că la un moment dat, ea prezenta un 
Canon mai amplu decât cel ebraic. Cercetătorii vorbesc chiar de o 
anumită fluiditate formală a Canonului alexandrin, în vremea 
apostolilor. Rabinii conservatori nu au putut accepta acest Canon 
lărgit (şi de fapt, au sfârşit prin a respinge acest Canon, în momentul 
în care acesta a devenit Biblia creştinilor). 

Creştinătatea vorbitoare de greacă va păstra în uz, Canonul 
alexandrin. Abia pe la începutul secolului al XVI-lea, reformatorii se 
vor întoarce la Canonul ebraic al Vechiului Testament. 

În acest context, înţelegem că primii creştini au preluat de la 
evrei conceptul de listă limitată de scrieri inspirate. Este foarte 
posibil ca influenţa Canonului Vechiului Testament să fi fost mai 
profundă şi mai complexă, implicând într-o anumită măsură 
principii de selecţie a cărţilor. De bunăoară, se ştie că doctrina 
inspiraţiei biblice a fost prezentată şi dezvoltată numai în scrierile 
Noului Testament. Totuşi încă din istoria veche a poporului evreu 
putem remarca faptul că anumite scrieri erau privite ca având o 
autoritate divină incontestabilă. În acest moment însă ne limităm la 
a spune că lista fixă a scrierilor canonice vechi-testamentale a avut 
la bază principii obiective de selecţie. 

Aşa se face că Biserica a avut un model, în Canonul Vechiului 
Testament. Aceasta este şi opinia istoricului creştin elveţian Phillip 
Schaff:65. 

Lucrul acest devine mai evident, dacă ţinem seama de faptul 
că nici Domnul Isus şi nici apostolii nu au citat în cuvântările lor, 
pasaje din cărţile pe care noi le numim astăzi “apocrifele Vechiului 
Testament”, dar au citat frecvent din scrierile considerate canonice 
(ale Vechiului Testament). Excepţie face aici apostolul Iuda, care în 
epistola sa, citează din cartea lui Enoh. 

Asupra acestui aspect, în ultima vreme s-au mai formulat 
unele obiecţii. Astfel, A. C. Sundberg, atunci când se ocupă de 
problema Canonului Vechiului Testament (în lucrarea sa Vechiul 
Testament al Bisericii timpurii, publicată în 1964 la Cambridge), 
susține că nu a existat niciodată un Canon alexandrin al Vechiului 
Testament, pe care biserica l-ar fi primit de la iudeii elenişti. În 
opinia lui Sundberg, influenţa limitelor Vechiului Testament asupra 
gândirii creştine nu s-a făcut simţit înainte de Conciliul de la 
lamnia, iar ulterior acestei date, această influenţă s-a făcut simțită 
mai lent în Occident decât în Orient. 

Se consideră că teoria aceasta ar implica, dacă ea ar fi 
adevărată, o revizuire parţială a istoriei formării Canonului Noului 
Testament. Nu împărtăşim această părere deoarece această teorie 
nu impune revizuiri semnificative, nici în ceea ce priveşte datarea 
scrierilor şi nici în ceea ce priveşte procesul alcătuirii Canonului. 


3.2.1.6. Nevoile interne ale noilor comunităţi creştine 
Noile comunităţi creştine au simţit foarte devreme nevoia de a 
cunoaşte care cărţi pot fi citite în actul liturgic (potrivit cu 1 Tesal. 
5:27 şi 1 Tim. 4:13) şi care cărţi ar putea fi aplicate în problemele 

teologice şi practice ale comunităţilor locale. Problemele de care s-a 
lovit comunitatea creştină din Corint, nu au fost caracteristice doar 
Corintului, iar soluţiile oferite prin apostolul Pavel, au fost 
considerate potrivite şi altor comunităţi. De asemenea, a devenit 
necesar să se dispună de o colecţie, dacă se poate completă, de 
scrieri care ar putea oferi o normă pentru credinţă şi trăire practică. 


2.2.2. Factori externi. 

S-a spus deja că religia creştină nu a apărut pe fondul unui vid 
religios. Însă ar fi prea puţin să considerăm că religia creştină s-a 
relaţionat într-un fel sau altul, doar la celelalte religii contemporane: 
ea s-a văzut pusă în situaţia de a evolua într-un cadru extrem de 
complex. Nu doar Biserica a exercitat o influenţă asupra societăţii, ci 
şi aceasta a încercat să-şi exercite, mai discret sau mai direct, 
influenţa asupra Bisericii. 

Sunt grupaţi în această categorie, factorii care au fost generaţi 
de circumstanţele politice, culturale sau religioase ale vremii 
respective. Acţionând din exterior asupra Bisericii, aceşti factori au 
determinat-o, după cum vom vedea, să ia măsuri de organizare sau 
de contracarare. Chiar dacă au fost impuse de situaţii neplăcute, 
aceste măsuri au fost benefice pentru viaţa spirituală. 


3.2.2.1. Persecuţiile anti-creştine. 

Am arătat deja că primele persecuții îndreptate împotriva 
mişcării creştine, au venit din partea autorităţilor religioase iudaice, 
care considerau că creştinismul reprezintă un pericol pentru 
iudaism. Ca timp, persecuțiile iudaice le putem plasa la scurtă vreme 
de la Cincizecime. 

Declanşată mai întâi la Ierusalim, prigoana iudaică anti- 
creştină a crescut în proporţii şi intensitate. Prigonitorul Saul din 
Tars, viza şi comunitatea creştină din Damasc. Dacă ţinem seama de 
faptul că sinagogile din diaspora erau subordonate ideologic, 
centrului de la Ierusalim, este uşor să înţelegem că foarte curând au 
apărut tensiuni între sinagogi şi primele comunităţi creştine. Cartea 
Faptele apostolilor confirmă acest lucru. 

Perioada persecuției din partea autorităţilor evreieşti se 
suprapune istoric peste ceea ce vom numi arbitrar „etapa tradiţiei 
orale”, adică vremea în care creştinii încă nu dispuneau de scrieri 
proprii. Nu existau, în primii douăzeci de ani de la evenimentele 
legate de moartea şi învierea Mântuitorului, nici evanghelii şi nici 
epistole (excepţie ar putea face eventual, cele mai timpurii). Iudeii 
au prigonit pe cei care predicau mesajul învierii, şi pe cei care l-au 
primit. 

Începând din toamna anului 64 d.Hr., creştinii au început să 
fie prigoniţi şi de către autorităţile romane. În acest moment putem 
vorbi doar despre prigoana din Roma. Spre sfârşitul primului secol 
creştin, prigoana s-a extins pe arii tot mai largi din întinsul Imperiu 
Roman. 

Primul motiv pentru care autorităţile romane au început să-l 
prigonească pe creştini, a fost generat de acuzaţia falsă potrivit 
căreia aceştia au fost adevărații autori ai incendierii Romei. Se pare 
că în prigoana care a urmat acestui incident, au fost martirizaţi 
apostolii Petru şi Pavel. Arenele romane au devenit locuri de 
martiraj pentru creştini; este greu de imaginat cât de cruzi s-au 
dovedit romanii faţă creştini, şi ce mijoace de exterminare au folosit 
împotriva lor. 

Persecuţiile nu se îndreptau doar spre persoane care erau 
creştine ci şi spre tot ce aparţinea de închinarea creştină: locaşuri de 
închinare, scrieri sacre, etc. Unii împărați romani au considerat că 
pentru a stârpi mişcarea creştină, este absolut necesar să fie distruse 
toate scrierile lor sacre. Astfel, uneori ţinta predilectă a 
persecutorilor erau cărţile creştine. Creştinii şi iudeii erau numiţi 
„popoarele cărţii”. Probabil nu vom şti niciodată câte scrieri sacre au 
fost nimicite în cadrul acestor prigoane. 

Despre persecuțiile anti-creştine trebuie să spunem că nu au 
avut întotdeauna un caracter general, şi nu au avut peste tot aceeaşi 
intensitate. Istoria creştină cunoaşte zece valuri de prigoană, 
ultimele fiind, se pare, şi cele mai violente (evident, cifra de zece are 
şi susţinători şi contestatari). 

O menţiune speciale se cuvine a fi făcută cu privire la 
persecuția declanşată în 23 februarie 303 d.Hr. Edictul imperial 
prin care se cerea predare scrierilor creştine pentru a fi distruse de 
autorităţi, a fost trimis în tot cuprinsul Imperiului. Acest ordin se 
distingerea de celelalte, prin preocuparea declarată de a distruge 
scrierile creştine. Aceasta amintea de evenimentul care avusese loc 
cu aproximativ 470 de ani înainte, eveniment care l-a avut ca 
protagonist pe Antiohus Epifanes. De data aceasta erau vizate doar 
scrierile Noului Testament. F. F. Bruce afirmă că nicăieri în imperiu 
nu a fost pus în aplicare edictul acesta cu mai multă vigoare decât în 
Nordul Africii:56. 

Prigoanele au încetat abia în vremea împăratului Constantin 
cel Mare, în urma bătăliei pe care acesta a purtat-o la podul Milvian, 
în anul 313 d.Hr. Anul acesta a însemnat şi recunoaşterea oficială a 
religiei creştine, prin Edictul de la Milano. 

Biserica a trecut, aşadar prin aproximativ trei secole de 
prigoane, care au avut drept scop declarat, acela de a şterge religia 

creştină de pe faţa pământului, împreună cu tot ceea ce ţinea de ea. 
Totuşi, la sfârşitul acestei perioade, Biserica a ieşit nu doar 
biruitoare, ci şi întărită. 

Aşa se face că, în toiul persecuțiilor, problema Canonului 
Noului Testament, a devenit extrem de importantă, din două 
motive: în primul rând, loialitatea absolută trebuia dovedită numai 
faţă de scrierile autentice (nu este necesar să-ţi dai viaţa pentru nişte 
scrieri obişnuite, însă pentru scrierile sacre autentice, creştinul era 
gata să moară); în al doilea rând, creştinii au fost interesaţi de 
demarcaţia clară dintre scrierile canonice şi cele necanonice, pentru 
a şti la care din ele ar fi putut renunţa în caz de necesitate, fără a 
comite un sacrilegiu. 

În timpul persecuției decretate de Dioclețian (între 303 şi 313 
d.Hr.), a fost adoptat termenul „traditores” pentru a-i defini pe aceia 
care dăduseră păgânilor textele sacre (de la termenul latin „tradere”, 
care însemna „a înmâna”). 


3.2.2.2. Polemica anti-creştină. 

Secolul al doilea creştin a avut multe particularităţi, una dintre 
ele fiind accentuarea acuzațiilor aduse la adresa creştinilor. În 
principal se poate vorbi despre două categorii de acuzaţii majore: 
unele erau acuzaţiile aduse de oamenii din popor, şi aveau un 
caracter de bârfă, iar altele erau mai rafinate, fiind produsul unor 
minţi cultivate (scriitori filosofi ca Lucian, Frontonus, Celsus, 
Porfiriu, etc.). La cea dintâi categorie de acuzaţii, răspunsurile se 
puteau formula destul de uşor, dar la cele care alcătuiau a doua 
categorie, răspunsurile necesitau o atenţie mai mare, şi uneori chiar 
elaborare atentă şi argumentare solidă. Adeseori răspunsurile 
elaborate veneau după zeci de ani de la formularea acuzațiilor. 

Creştinii erau consideraţi oameni simpli, lipsiţi de educaţie şi 
cultură, şi se spunea că predicatorii lor se adresează doar unei astfel 
de categorii de oameni. Erau răstălmăcite învăţăturile şi practicile 
lor, cu privire la Cina Domnului. Au fost consideraţi ca fiind 
duşmani ai societăţii. Nu de puţine ori, creştinii au fost acuzaţi de 
antropofagie (o interpretare greşită a cuvintelor Mântuitorului, cu 
privire la trupul şi la sângele Său). 

Scriitorii creştini s-au lansat în discuţii polemice cu adversarii 
lor, însă s-a simţit nevoia unei baze cu autoritate, pentru 
argumentare. Apologeţii şi polemiştii creştini şi-au îndreptat 
atenţia, aşa cum era normal, spre scrierile apostolice. Aşa se face că 
scrierile lor conţin extrem de multe pasaje din scrierile considerate 
canonice, dar extrem de puţine referinţe la scrierile considerate 
apocrife. 

Ca să dăm câteva exemple de polemişti anti-creştini, am putea 
aminti pe Cornelius Frontonus, cel care, în calitate de profesor al lui 

Marcus Aurelius, a polemizat cu Iustin Martirul. Un altul a fost 
istoricul Arrianus, contemporan cu Frontonus. Cel mai bine 
cunoscut dintre ei, este însă Celsus. Acesta a scris, în jurul anului 
175 d.Hr., o lucrare intitulată Cuvânt adevărat. Astăzi această 
lucrare este pierdută, însă mare parte din textul ei a putut fi 
reconstituită din citările lui Origen. Lucrarea aceasta se remarcă atât 
prin sarcasmul ei faţă de creştinii socotiți ignoranţi, cât şi prin 
disprețul pentru abandonarea tradiţiilor care puteau oferi vigoare 
Imperiului roman aflat în declin. 

În anul 254 d.Hr., Origen scrie o lucrare intitulată Împotriva 
lui Celsus, şi din textul acesteia ne putem da seama de acuzaţiile 
aduse credinţei creştine, de către Celsus: creştinismul este 
considerat ca un amestec de idei preluate din filosofie şi din 
iudaism, el este de asemenea un pericol pentru societate, combate 
minunile din creştinism, etc. Multe din argumentele lui Celsus, 
dovedesc inteligenţă, şi sunt încă folosite de către adversarii 
creştinismului. 

În ceea ce-l priveşte pe Porfiriu, despre care am amintit ceva 
atunci când ne-am referit la neo-platonism, ceea ce este paradoxal la 
el este faptul că el îi critică pe creştini în faimoasa sa lucrare 
intitulată Împotriva creştinilor, însă „..în acelaşi timp preda şi 
doctrine preluate de la intelectualii creştini precum Marius 
Victorinus, Ambrozie şi Augustin”197. 


3.2.2.3. Nevoia unor traduceri pentru misionari. 

Primii creştini au fost caracterizați de un elan misionar 
remarcabil. Începând din anul 33 d.Hr. şi până în sfârşitul primului 
secol creştin, noua credinţă se extinsese în întregul Imperiu Roman. 
Începând din a doua jumătate a secolului al II-lea d.Hr., s-a conturat 
nevoia realizării unor traduceri ale scrierilor Noului Testament, în 
limbile populațiilor evanghelizate. Evident, greaca asigura un mijloc 
de comunicare aproape universal, însă nu era vorbită de toţi 
oamenii. 

Primele traduceri au fost în latină, însă nu s-au limitat la 
această limbă. Au urmat traduceri în siriacă, în coptă, în gotică, în 
armeniană, în georgiană, în slavonă, în anglo-saxonă, etc. Pentru 
istoria formării Canonului Noului Testament, sunt semnificative 
doar cele mai timpurii, însă pentru istoria transmiterii textului nou 
testamental, toate cele citate, prezintă interes. 

Problema cea mai delicată, în acest punct, era aceea legată de 
discernerea dintre Evangheliile „autentice” şi cele contra-făcute. Se 
putea întrebarea: care scrieri pot fi traduse, şi care trebuie să fie 
lăsate la o parte? În acest sens, Geisler şi Nix sunt de părere că 

„misionarii nu puteau să traducă o Biblie care nu exista încă, şi de 
aceea, atenţia s-a îndreptat asupra chestiunii cărţilor care într- 
adevăr aparţin Canonului biblic autoritativ”168. 


3.3. Criteriile care au guvernat selecţia 
scrierilor canonice 


În întreaga literatură a creştinismului timpuriu, foarte 
abundentă dealtfel, cele 27 de scrieri pe care astăzi le numim 
canonice, au dobândit un loc aparte. Ele nu au fost alese în mod 
arbitrar, sau prin tragere la sorţi, ci mai degrabă ele sau impus de la 
sine. Punerea lor laolaltă s-a realizat printr-un proces lent, care s-a 
derulat de-a lungul a aproximativ trei secole. 

În cele ce urmează, ne vom ocupa de criteriile care au stat la 
baza selecţiei scrierilor pe care astăzi le numim canonice, şi care au 
determinat respingerea celorlalte. Să precizăm aici că primul care a 
indicat trei teste sau trei criterii de selecţie pentru stabilirea 
canonicităţii unei scrieri, se pare că a fost Ireneu. El scrie în jurul 
anului 180 d.Hr., că testele de alegere a scrierilor canonice sunt: 
paternitatea apostolică, conţinutul inspirat al acesteia, şi 
universalitatea ei. Se consideră că aceste criterii indicate de Ireneu, 
au fost corecte:6, dar Reformatorii au mai adăugat încă unul, şi 
anume pe acela al mărturiei interioare a Duhului Sfânt. 

Le vom aborda aici doar pe primele trei deoarece acestea au 
fost luate în considerare la stabilirea Canonului Noului Testament, 
cel de-al patrulea fiind de dată mult mai târzie. Atunci când a fost 
alcătuit Canonul, el nu a fost invocat. 


3.3.1. Autoritatea apostolică. 

Este necesar să limpezim aici un aspect semnificativ. Atunci 
când vorbim despre paternitatea unei opere literare, ne referim de 
obicei la stabilirea cu cât mai mare precizie a autorului ei. Încă din 
vremea de care ne ocupăm, a existat obiceiul de a scrie sub 
pseudonim, sau mai exact spus, de a semna o operă literară, cu 
numele altuia. Procedeul respectiv se numea „pseudonimie”. 

Cât de important este criteriul acesta, ne putem da seama din 
cuvintele lui Geisler şi Nix. În opinia lor „...factorul determinant în 
canonizarea Noului Testament a fost inspiraţia, şi primul test a fost 
apostolicitatea”170. De o părere similară sunt şi Carson, Moo şi 

Morris, spunând că „Probabil, cel mai obişnuit criteriu menţionat în 
Părinţi (părinţii bisericeşti, n.n.) este apostolicitatea, care, ca şi 
criteriu i-a inclus şi pe cei din imediata apropiere a apostolilor”. 

Astfel, potrivit acestui criteriu (autoritatea sau acceptarea 
apostolică), scrierea respectivă trebuia să fi fost scrisă de vreunul 
dintre apostoli, sau de persoane care, trăind în cercurile frecventate 
de aceştia, au avut relaţii atât de strânse cu apostolii, astfel încât 
influenţa apostolică să se fi extins şi asupra acelor persoane. 

În acest punct, agreem cu Louis Francois Samuel Gaussen (în 
lucrarea intitulată Theopneustia: the Plenary Inspiration of the 
Holy Scriptures), B. B. Warfield (în The Inspiration and Authority 
of the Bible), Charles Hodge (în Systematic Theology), J. N. D. Kelly 
(în Early Christian Doctrines) şi alţi reprezentanţi ai 
protestantismului ortodox, care disting între autoritate apostolică şi 
paternitate apostolică. 

Chiar dacă acest criteriu a fost formulat de către Ireneu, în 
jurul anului 180 d.Hr., Iustin Martirul remarcase prin anul 150 
d.Hr. faptul că Evangheliile sunt scrise de apostoli şi de unii dintre 
însoțitorii lor. În viziunea ambilor autori citați aici, apostolicitatea 
era mai largă decât apostolia. Apostolia era aplicabilă numai celor 
care făceau parte din cercul apostolic, iar apostolicitatea se extindea 
şi asupra celor ce le erau suficient de apropiaţi apostolilor. Teologul 
neo-protestant, Carl F. Henry spunea că “... ceea ce comunitatea 
creştină a căutat în primul rând, a fost asigurarea că scrierile provin 
de la un autor inspirat, sau au fost garantate de el, astfel încât cărţile 
însele să poată fi primite ca autoritare. Sursa majoră ar fi fost în 
mod evident liderii apostolici şi, în sensul larg al cuvântului, nici o 
carte nu a provenit din afara acestui cerc apostolic”:72. 

Se ştie că doi dintre autorii care s-au bucurat de o largă 
apreciere printre creştinii din primul veac, nu făcuseră parte din 
grupul celor doisprezece apostoli. Ei nu au fost martori oculari ai 
evenimentelor despre care scriu. Cu toate acestea, canonicitatea 
scrierilor lor nu a fost contestată niciodată; ne referim aici la Luca şi 
la Marcu. 

Faptul că Luca a fost colaboratorul apropiat al apostolului 
Pavel, a conferit autoritate apostolică scrierilor sale. Autorul 
documentului numit Canonul Muratorian argumentează acest 
lucru, făcând referire la practica din administraţia provincială 
romană: în echipa pe care o avea la dispoziţie un guvernator 
provincial roman, exista şi un expert legal. Sarcina acestuia era să 
prepare documentele legale, în numele superiorului său, şi potrivit 
cu opiniile acestuia. Expresia latină specifică era iuris studiosus. 

Cercetători ca E. S. Buchanan sau A. Souter, au preferat 
expresia latină quasi adiutorem studiosum (ajutorul devotat), în 
locul expresiei quasi ut iuri studiosum (expert legal):33. Unii sunt de 
părere că Evanghelia după Luca este în esenţă Evanghelia predicată 
de Pavel. În acelaşi fel, evanghelistul Marcu fiind translatorul lui 
Petru, acest fapt i-a făcut pe mulţi să considere că Evanghelia după 
Marcu, ar fi una şi aceeaşi cu Evanghelia predicată de Petru. 
Citindu-l pe Marcu, îl ascultăm de fapt, pe Petru. Ned B. Stonehouse 
împărtăşeşte o opinie puţin diferită asupra acestei argumentări (o 
vom prezenta puţin mai târziu). 

În acelaşi timp, trebuie să amintim că Noul Testament include 
două scrieri purtând semnătura apostolului Petru, dar nu include şi 
Evanghelia lui Petru. Aceasta, deoarece nu tot ce este semnat cu 
numele lui Petru, este întradevăr opera acestuia. 

O altă problemă care se ridică aici este paternitatea 
Evangheliei după Ioan. Papias, în scrierea sa Expunere la 
cuvântările Domnului, lasă să se înţeleagă faptul că ar fi existat doi 
creştini purtând numele de Ioan, unul fiind „bătrânul” Ioan, iar 
celălalt fiind „apostolul” Ioan. Dificultatea generată de exprimarea 
destul de confuză a lui Papias, este completată de existenţa la Efes, a 
două morminte purtând acelaşi nume. Cercetătorii biblici încă 
dezbat dacă este vorba despre una şi aceeaşi persoană, sau sunt 
două personaje diferite. Dacă sunt două personaje diferite, atunci 
care dintre cei doi a semnat Evanghelia după Ioan ? 

Samuel P. Tregelles, în lucrarea New Testament Historic 
Evidence (publicată în 1851) este de părere că sunt două personaje 
distincte. La fel consideră situaţia şi J. B. Lightfoot, în lucrarea 
Essays on Supernatural Religion. Se susţine că „bătrânul” Ioan a 
scris la dictarea „apostolului” Ioan. 

Alţii, cum ar fi C. F. Burney în Aramaic Origin of the Fourth 
Gospel (publicată în 1922) accentuează obârşia aramaică a 
Evangheliei după Ioan, argumentând cu specificul puternic aramaic 
al discursurilor Mântuitorului. 

F. F. Bruce este destul de rezervat atunci când susţine că 
Evanghelia a patra este scrisă de apostolul Ioan. El spune că 
„dovezile, atât cele interioare cât şi cele exterioare par să fie în 
favoarea părerii că evanghelia a patra fusese întradevăr scrisă de 
către apostol”174. 

Un alt caz este cel oferit de Apocalipsa lui Ioan, o scriere 
purtând semnătură apostolică. Pentru o vreme, această scriere a fost 
privită cu mari rezerve, deoarece diferenţele stilistice constatate 
între această scriere şi Evanghelia semnată de Ioan, erau prea 


175 A. Souter, în The Text and Canon of the New Testament, pag. 191 

evidente pentru ca aceste două scrieri să aibă acelaşi autor. S-au 
propus mai multe ipoteze pentru explicarea respectivelor diferenţe, 
însă acestea s-au dovedit neconvingătoare. În cele din urmă, ea a 
fost introdusă în Canon. Istoricul introducerii acestei cărţi în 
Canonul Noului Testament, va fi prezentat împreună cu istoricul 
altor scrieri canonice disputate, într-o altă secţiune. 

Problema selecţiei scrierilor canonice nu a fost determinată 
exclusiv de numele autorului vreuneia dintre scrieri. Thiessen 
afirmă că principiul paternităţii apostolice a avut o importanţă 
primordială:75. Totuşi, acest principiu, după cum se poate remarca, 
nu a fost nici suficient şi nici absolut. Acelaşi autor citat mai sus, 
observă corect faptul că „contrar principiilor folosite în cea mai 
mare parte a lucrărilor literare, canonul Noului Testament nu poate 
fi stabilit numai pe baza paternităţii scrierilor”:76. 

Nu trebuie să scăpăm din vedere faptul că biserica primară nu 
a fost despărțită de o perioadă lungă de timp, de vremea scrierii 
cărţilor canonice. Pentru cercetătorii din vremea noastră este mai 
dificil să verifice paternitatea unei scrieri canonice, decât pentru 
primii creştini, sau pentru cei din secolul al II-lea d.Hr. 

Ca o concluzie la ceea ce s-a spus aici, putem aminti cuvintele 
lui C. F. Henry, care spunea: “Cărţile recunoscute ca autentice de 
către Biserica Primară, şi de către Părinţii Bisericii, în calitate de 
contemporani sau de succesori ai apostolilor, vădesc într-un mod 
impresionant canonul. Posibilitatea ca aceste instanţe să se fi 
înşelat, este exclusă prin faptul că credincioşii din primul secol, au 
trăit cel mai aproape de perioada scrierii textelor, pentru a fi corect 
informaţi în privinţa paternităţii lor, iar în ele era în joc destinul lor 
spiritual”:77. 

Un alt argument în sprijinul ideii că paternitatea apostolică a 
constituit un criteriu important de selecţie, ne este oferit de Josh 
McDowell şi Bill Wilson. Potrivit acestor autori, „Însăşi faptul că 
multe scrieri eretice şi neautentice şi-au atribuit în mod fals numele 
diferiților apostoli, drept autori, demonstrează cât de dornici erau 
primii creştini să ştie că învăţătura primită din cărţile citite în 
bisericile lor, provenea într-adevăr de la apostolii lui Isus”:78. 

În sfârşit, un exemplu concret asupra importanţei paternităţii 
unei scrieri, în procesul canonizării, ne este oferit de demiterea din 
slujba de prezbiter, al autorului scrierii Faptele lui Pavel. Motivul 
demiterii sale din slujba pe care o exercita într-una din comunităţile 
creştine din Asia Minor, este acela că a compus o lucrare în numele 


175 C, H. Thiessen, Prelegeri de Teologie sistematică, pag. 69 

176 C, H. Thiessen, Privire de ansamblu asupra Noului Testament, pag. 363 

unui apostol. Orice scriitor creştin, despre care se ştia că a compus o 
scriere în numele unui apostol, a fost privit de către liderii 
creştinismului ortodox, cu aceeaşi dezaprobare. 

F. F. Bruce subliniază faptul că acest criteriu implica alte două 
criterii conexe: vechimea scrierii şi ortodoxia învățăturilor sale. În 
ceea ce priveşte vechimea, dacă un manuscris aparţinea întradevăr 
unui apostol sau cuiva asociat îndeaproape al unui apostol, este 
evident că acea scriere trebuia să aparţină erei apostolice. „Scrieri 
mai târzii, oricare ar fi fost meritele lor, nu puteau fi incluse printre 
scrierile apostolice sau canonice”:79. 

În ceea ce priveşte caracterul „ortodox”, acesta avea de-a face 
cu armonia dintre o scriere cu caracter creştin şi învăţăturile 
credinţei apostolice. Apostolul Ioan a precizat că scrie ceea ce a auzit 
de la început (1 Ioan 2: 24). Liderii ulteriori ai bisericilor, au 
comparat „inovațiile care purtau semnătura lui Marcion şi a lui 
Valentinus, şi au sesizat că acestea nu se potriveau cu ceea ce a fost 
descoperit „la început”. 

Cu toate că testul paternităţii apostolice a fost socotit foarte 
important, dacă astăzi s-ar mai găsi texte care să poarte semnătură 
apostolică, acestea nu trebuie să mai fie adăugate Canonului 
existent. Ca fapt istoric, Canonul este considerat astăzi, închis. 

Vom aminti în încheierea acestei discuţii despre criteriul 
paternităţii apostolice, opinia lui William Whiston (1667-1752), cel 
care a tradus pentru lumea vorbitoare de limbă engleză, lucrările lui 
Iosif Flavius. Fiind un cercetător critic cu mai puţină experienţă!80, 
el a propus ca documentul numit Constituţiile apostolice, să fie 
considerat drept canonic. Pretenţia sa a fost atât de lipsită de temei, 
încât nimeni nu a luat-o în seamă. 


8.8.2. Testul caracterului inspirat al scrierii 

Când vorbim despre caracterul inspirat al unei scrieri biblice 
vorbim implicit despre inspiraţie. În investigația pe care cercetătorii 
Noului Testament o fac asupra inspiraţiei, ca şi criteriu de selecţie, 
cea mai delicată problemă este aceea a identificării acesteia. F. F. 
Bruce recunoaşte că „lucrarea Duhului Sfânt nu poate fi analizată 
prin mijlocirea uneltelor obişnuite ale cercetării istorice”:8i. 

Deşi unele lucruri le-am mai spus atunci când am definit unii 
termeni frecvent întrebuinţaţi, este necesar să mai adăugăm aici 
câteva aspecte complementare. Vom examina încă doi termeni 
semnificativi, pe lângă theopneustos, despre care am discutat deja. 


1 F, F, Bruce, op. cit, pag. 259 
180Cel] puţin aşa este considerat de F. F. Bruce, spre exemplu 
I8! E, F, Bruce, op. cit, pag. 281 

Termenul „inspiraţie” derivă din latinescul „inspirare” care se 
traduce prin „a sufla asupra...” sau „a sufla în ceva”. Din 
informaţiile de care dispunem, se pare că termenul acesta a intrat în 
uzul creştin, prin anul 1386, introdus fiind de către Geoffrey 
Chaucer (1343-1400), cel care este considerat părintele literaturii 
engleze. În accepţiune creştină, scriere inspirată este o scriere în 
care se remarcă intervenţia divină. 

Geisler şi Nix susţin că termenul acesta, prin extensie a ajuns 
să fie aplicat fenomenului mintal analog. De aici, o idee spontană 
este numită inspiraţie. Teologic, termenul inspiraţie este folosit 
adesea pentru a descrie starea unei fiinţe aflate sub influenţă divină, 
şi este văzut ca un echivalent al termenului grecesc theopneustia, 
sau al adjectivului său, theopneustos:82. 

Semnalăm însă întrebuinţarea ocazională a termenului 
theopneustos, în scrieri creştine post-apostolice. Două exemple am 
putea cita aici: unul este cel al inscripţiei despre vizita episcopului 
frigian Avircius Marcellinus în biserici, şi altul este cel privitor la 
decizia de condamnare a lui Nestorie, în cadrul Conciliului de la 
Efes, din anul 431 d.Hr. 

Cel de-al doilea termen semnificativ, este „enthusiasmos” 
(rezultat prin asocierea lui „en” cu „theos”). În primul secol al 
creştinismului, acest termen definea o persoană aflată sub controlul 
unui zeu, sau stăpânită de un zeu. Ideea sau concepţia pe care o 
transmite acest termen este aceeaşi cu cea descrisă de Petru în 2 
Petru 1:21. În vremea Reformei, ideea exprimată prin acest termen, 
a dobândit un accent deosebit, deoarece influenţa Duhului Sfânt 
asupra fiinţei umane s-a considerat că este necesarmente însoţită de 
o intensă stimulare a emoţiilor:83. 

Revenind la ideea inspiraţiei unei scrieri, aşa cum a fost ea 
înţeleasă în Biserica primară, putem spune că ea era considerată 
drept rezultatul influenţei exercitate de Duhul Sfânt asupra 
scriitorilor cărţilor Noului Testament, în procesul redactării 
acestora. Prin aceasta lucrare supranaturală, ei au devenit capabili 
să înregistreze cuvintele lui Dumnezeu. 

Unii cercetători (spre exemplu, Geisler şi Nix) preferă să 
numească acest criteriu „Testul caracterului profetic al scrierii”, 
însă oricare nume ar fi folosit, este vorba despre aceeaşi cerinţă: 
scrierea respectivă trebuie să dea dovada fermă a originii sale divine, 
concretizată în inspiraţia sa. 

Potrivit acestui criteriu, orice scriere în care este evidentă 
inspiraţia divină, poate fi considerată drept “scriptură”. Probabil, la 


182 Geisler şi Nix, op. cit, pag. 34 

baza acestui criteriu au stat cuvintele scrise de apostolul Pavel: 
“Toată Scriptura este însuflată de Dumnezeu, şi de folos ca să înveţe, 
să mustre, să îndrepte şi să dea înţelepciune în neprihănire...” (2 
Tim. 3:16). Este evident că aici Pavel proclamă caracterul inspirat 
divin al Scripturii. Tot ceea ce este Scriptură, trebuie să poarte 
pecetea inspiraţiei divine. 

H. C. Vedder, într-o lucrare intitulată Our New Testament: 
How did we get It? (apărută în 1908), susţine că ideea că scrierile 
apostolice sunt Scriptură, şi că sunt general privite ca având caracter 
şi autoritate divină, poate fi considerată ca latentă în conştiinţa 
tuturor creştinilor din biserica antică. Lucrul acesta este evident 
dacă luăm în considerare tonul şi maniera în care scriitorii 
bisericeşti le citează în scrierile lor, precum şi modul în care aceştia 
şi-au saturat minţile cu ideile şi vocabularul Noului Testament. 

N. B. Stonehause este de părere că dacă scrierile lui Marcu şi 
Luca au ajuns să fie socotite canonice, acest lucru s-a datorat 
faptului că aceşti evanghelişti erau controlaţi de Duhul lui 
Dumnezeu în maniera în care au fost controlaţi ceilalţi autori ai 
scrierilor canonice. Altfel spus, scrierea lui Marcu este canonică din 
cauza inspiraţiei lui Marcu, şi nu din cauza inspiraţiei lui Petru: 
inspiraţia de care a avut parte Marcu, a oferit motivaţia acceptării 
acestei Evanghelii, ca şi scriere canonică (ideea aceasta este 
exprimată într-un articol intitulat The Autority of the New 
Testament, publicat în 1946). 

Una din problemele care se ridică aici este legată de stabilirea 
gradului de inspiraţie al unei scrieri; cum putem dovedi inspiraţia 
divină a unei scrieri cu caracter religios ? Nu putem fi acuzaţi de 
subiectivism atunci când afirmăm că o scriere este inspirată, iar alta 
nu este ? O altă întrebare cu care ne confruntăm este aceasta: a fost 
inspiraţia divină un proces permanent în viaţa scriitorilor respectivi 
sau s-a manifestat ocazional ? 

Una dintre obiecțiile care s-au ridicat împotriva acestui 
criteriu de selecţie, este aceea că în vremea despre care vorbim, 
biserica încă nu avea o doctrină clară, articulată, despre inspiraţia 
divină. Prin urmare, acest criteriu ar fi fost introdus ulterior, şi deci 
nu este relevant în studiul procesului formării Canonului Noului 
Testament, cel puţin nu în fazele lui incipiente. 

Dacă analizăm atent această obiecţie, trebuie să spunem aici 
două lucruri esenţiale. Mai întâi, formularea corectă a doctrinei 
inspiraţiei biblice, încă este în discuţie printre teologi. S-au propus 
mai multe formulări, însă fiecare dintre ele se dovedeşte insuficientă 
(dacă s-ar fi găsit deja formularea atotcuprinzătoare, nu s-ar mai fi 
propus altele). Apoi, trebuie să spunem că biserica timpurie a avut o 
anumită concepţie despre inspiraţie, chiar dacă nu a avut 
exprimarea teologică adecvată a acesteia. După cum se poate 

remarca, unii dintre scriitorii Noului Testament au exprimat 
convingerea faptului că scrierile lor sunt rezultate ale intervenţiei 
Duhului Sfânt asupra lor. 

Luând în discuţie problema inspiraţiei divine a scrierilor 
Vechiului Testament, M. Erickson arată că scriitorii Noului 
Testament au recunoscut caracterul inspirat al scrierilor Vechiului 
Testament. El continuă, afirmând că „avem câteva indicii în 
favoarea credinţei că ceea ce făceau aceşti scriitori, era de aceeaşi 
natură cu ceea ce făcuseră scriitorii din Vechiul Testament”:84. 

Mai întâi, inspiraţia scrierilor nou-testamentale poate fi 
dovedită prin conţinutul lor intrinsec. Toate scrierile de inspiraţie 
divină, au ca subiect central, persoana şi lucrarea Domnului Isus 
Hristos. Evangheliile canonice descriu viaţa, învăţăturile şi lucrările 
Mântuitorului, Faptele apostolilor descriu continuarea prin apostoli, 
a acestor învățături şi lucrări, sau mai bine spus, impactul acestor 
învățături asupra vieţii celor ce le-au primit. Epistolele continuă în 
aceeaşi idee, dezvoltând aceleaşi învățături. Dacă având acest 
subiect, care a stârnit atâta împotrivire pretutindeni, în lumea de 
atunci, scrierea respectivă nu numai că a dăinuit, ci s-a şi impus, 
aceasta dovedeşte că ea are în conţinutul ei, ceva special, capabil să 
producă acest efect. 

ÎI cităm din nou pe M. C. Tenney, potrivit căruia „obiecţia că 
orice personaj proeminent din antichitate ar fi putut fi imortalizat în 
felul acesta într-o serie de scrieri, nu este validă. În afara Noului 
Testament, nu există nici o indicație că Isus ar fi fost considerat 
important de către liderii şi învățătorii din vremea Sa, şi nu există 
nici un motiv natural ca scrierile cu privire la El, să supravieţuiască 
în lumea romană:85. 

Referindu-se la Evanghelii, Oscar Cullmann, subliniază corect 
faptul că „acceptarea autenticităţii Evangheliilor nu s-a bazat 
exclusiv pe criteriul apostolicităţii autorului ei (ceea ce am arătat 
mai înainte, despre Marcu şi Luca, n.a.) ci şi, mai ales pe 
apostolicitatea conţinutului”:86. 

Acest aspect a fost pus sub semnul îndoielii de către 
reprezentanţii liberalismului teologic. S-a susţinut că a fost vorba 
despre un proces de selecţie dogmatică, operat de comunităţile 
creştine timpurii, care din vastul material literar disponibil, au ales 
în prima jumătate a secolului al II-lea d.Hr., acele scrieri care 
potriveau intereselor lor. 

Această concepţie, bazată pe anumite interese dogmatice, se 
dovedeşte destul de şubredă, dacă ţinem seama de faptul că în 

timpul prigoanelor, creştinii au fost gata să-şi dea viaţa pentru 
scrierile lor sacre. Este însă mult mai posibil ca însăşi teoriile 
propuse de teologii liberali, să aibă la temelie, interese dogmatice 
sau chiar de altă natură. 

Este foarte adevărat însă faptul că argumentul armoniei, 
invocat în sprijinul canonizării scrierilor Noului Testament, trebuie 
formulat şi folosit cu atenţie. Dacă susţinem că Biserica a acceptat în 
Canon acele scrieri care se armonizau cu învăţătura sănătoasă (ceea 
ce este, în mare măsură adevărat), atunci nu mai putem invoca 
argumentul armoniei în sprijinul doctrinei inspiraţiei biblice. 
Aceasta ar însemna că ne sprijinim doctrina pe un argument pe care 
ni l-am creat noi: biserica a acceptat în Canon numai ceea ce se 
armoniza cu învăţătura sănătoasă, apoi tot biserica ajunge să 
constate faptul că există armonie între scrierile canonice. 

Cercetătorii liberali s-au întrecut pe ei înşişi în a găsi 
dicrepanţe între textele scrierilor Noului Testament, şi greşeli. 
Procedând astfel, ei au mers pe urmele filosofilor din antichitatea 
târzie, şi au interpretat aceeaşi partitură cu reprezentanții 
ateismului. 

Menţionăm aici cuvintele lui Geisler şi Howe: „Criticii susţin 
că Biblia este plină de greşeli. Unii vorbesc chiar despre mii de 
greşeli. Adevărul este că textul original al Bibliei nu conţine nici 
măcar o singură eroare dovedită. Aceasta nu înseamnă a nega 
existenţa unor dificultăţi în Biblie. Dificultăţile există...”187. Augustin 
împărtăşise aceeaşi perspectivă atunci când a explicat existenţa unor 
aparente contradicții în Biblie, fie prin deficienţele existente în 
manuscrisul respectiv, fie printr-o traducere greşită, fie din cauza 
înţelegerii greşite a cititorului. 

În al doilea rând, inspiraţia divină mai poate fi dovedită şi prin 
influenţa ei etică, morală şi spirituală. Scrieri etice şi morale au mai 
fost scrise, dar influenţă spirituală nu pot avea decât cele în scrierea 
cărora a fost implicat Duhul Sfânt. Există diferenţe între tipul de 
influenţă pe care l-au exercitat scrierile canonice, şi cel pe care l-au 
exercitat alte scrieri religioase, chiar creştine. Iată ce spunea Merrill 
C. Tenney, cu privire la aceasta: “...oriunde a fost proclamat şi 
primit mesajul, Biserica s-a extins şi a adus cu sine curăţire morală a 
societăţii. Nu toţi cei care s-au declarat creştini, din primul secol 
încoace, au avut un caracter imaculat, şi nici Biserica nu a fost 
întotdeauna lipsită de greşeli. În ciuda acestor fapte, între 
standardele morale ale păgânismului şi cele ale Bisericii nou- 
testamentale, a existat o diferenţă enormă”:88. 


187 N. Geisler şi T. Howe, Sub semnul îndoielii, pag. 5 
188 Merrill C. Tenney, op. cit., pag. 366 

Biserica primelor secole, ca şi creştinismul conservator de 
astăzi, era încredinţată de puterea Scripturii de a acţiona eficient în 
viaţa omului, mai cu seamă atunci când mesajul acesteia este însoţit 
de manifestarea puterii Duhului Sfânt. Vom aminti câteva nume din 
rândurile  exponenţilor bisericii primare, care au exprimat 
convingerile vremii lor. 

Astfel, Clement, episcopul Romei, declară că apostolii au 
predicat Evanghelia, fiind plini de Duhul Sfânt, iar cu privire la 
apostolul Pavel, el afirmă că a scris corintenilor, lucruri adevărate, 
prin ajutorul Duhului Sfânt. O mărturie similară oferă Iustin 
Martirul, atunci când spune că Evangheliile au fost scrise de oameni 
plini de Duhul Sfânt. Irineu susţine că toţi apostolii au primit 
Evanghelia prin descoperire dumnezeiască, iar Scripturile au fost 
dictate de Duhul lui Dumnezeu; din acest motiv este un sacrilegiu să 
se facă vreo alterare a acestor scrieri. 

Teofil al Antiohiei arată că atât autorii Vechiului Testament cât 
şi cei ai Noului Testament, au scris inspirați de acelaşi Duh. Clement 
din Alexandria afirmă că toată Scriptura este Legea lui Dumnezeu, şi 
că evangheliştii şi apostolii au scris prin acelaşi Duh care i-a inspirat 
şi pe profeţi. Vom mai aminti mărturia lui Origen, potrivit căruia 
Scriptura a izvorât din Duhul Sfânt, şi că nu există nimic în Lege, 
sau în Profeţi, sau în Evanghelii, sau în epistole, care să nu fi izvorât 
din Duhul Sfânt. 

În al treilea rând, inspiraţia divină a scrierilor canonice este 
evidenţiată în însăşi convingerile scriitorilor respectivi. Înţelegem 
aceasta din indicaţia ca aceste scrieri să fie citite (termenul folosit 
indică citirea cu glas solemnă) în biserici. Swindoll şi Zuck susţin că 
citirea scrierilor Noului Testament în biserică, alături alături de cele 
ale Vechiului Testament, demonstrează faptul că încă de la început, 
ele au fost considerate ca egale cu Vechiul Testament:8. 

În al patrulea rând, inspiraţia scrierilor canonice poate fi 
evidenţiată prin conformarea acestor scrieri la învăţătura sănătoasă 
(ho canon tes pisteos, sau, în latină regula fidei). Suntem de acord 
cu Carson, Moo şi Morris atunci când remarcă faptul că „deşi mulţi 
cercetători au contestat orice distincţie clară între ortodoxie şi 
erezie,în perioada sub-apostolică, totuşi în însăşi Noul Testament, 
nu este greu să se detecteze rădăcinile acestei distincţii, în pasaje ca 
Gal. 1: 8-9, Col. 2: 8, 1 Tim. 6: 3, şi 1 şi 2 Ioan. Şi de asemenea, la 
Ignaţiu există o preocupare evidentă pentru deosebirea adevărului, 
de fals. Această preocupare a sporit rapid, în timp”190. 

Este nu numai împotriva logicii, ci de-a dreptul imposibil, ca 
Duhul Sfânt să inspire scrieri care să intre în conflict unele cu altele. 


15 C, Swindoll şi R. B. Zuck, Understanding Christian Theology, pag. 57 

În situaţia unui autor uman, este posibil ca în momente diferite ale 
activităţii sale literare să apară uneori idei chiar contrastante, care 
reflectă schimbări în înţelegerea sau în gândirea sa. Când vorbim 
însă despre inspiraţia Duhului Sfânt, acest lucru este imposibil. 
Revelația divină însăşi, poate fi progresivă (şi de fapt, ea este 
progresivă), însă nu va fi niciodată contradictorie. 

Ca să cităm un caz concret din istoria formării Canonului 
Noului Testament, ne vom referi la o experienţă a comunităţii 
creştine din Rhossus. În jurul anului 190 d.Hr., în această 
comunitate se folosea în actul liturgic, o scriere apocrifă numită 
Evanghelia lui Petru. Iniţial, Serapion, episcop al Antiohiei, a 
aprobat citirea ei:9:, din cauză că avea un nume „apostolic”. 

Ulterior, citind-o cu mai multă atenţie şi analizând-o în lumina 
standardelor de doctrină sănătoasă, Serapion a descoperit că ea 
reflecta şi unele învățături eretice (unele tendinţe docetiste), drept 
pentru care a decis să o îndepărteze. 

Comparând astăzi scrierile canonice cu cele considerate ne- 
canonice, diferenţele de calitate spirituală a conţinutului, sunt atât 
de evidente încât oricine, dacă este cât de cât sincer, poate să le 
observe. Inspirația divină nu poate fi imitată. 

Încercând să răspundem la cea de a doua întrebare formulată 
la început (dacă a fost inspiraţia un proces continuu sau unul 
ocazional), deşi am lăsat deja să se înţeleagă părerea noastră, vom 
spune că inspiraţia s-a limitat la scrierile incluse în Canon. 

Citândul pe Erickson, remarcăm că „...au existat perioade în 
care apostolii păreau să se abată de la ceea ce era voia lui Dumnezeu 
pentru ei, şi de la practicarea adevărului spiritual. Petru, spre 
exemplu, a făcut un compromis prin faptul că a renunţat să mai 
mănânce cu neamurile când au venit anumiţi iudei... Pavel a găsit cu 
cale că este necesar să-l corecteze în mod public. Totuşi nici Pavel 
însuşi nu era perfect. Una dintre cele mai mari lupte bisericeşti din 
toate timpurile, a avut loc între el şi Barnaba..."192. 

O altă întrebare importantă, care nu poate fi trecută cu 
vederea, este cea cu privire la posibilitatea ca vreo carte inspirată să 
fi rămas în afara Canonului. Că toate scrierile acceptate în Canon, 
fac dovada, într-un fel sau în altul, a caracterului lor inspirat, este un 
aspect care poate dovedit. Dar putem fi siguri că toate scrierile 
inspirate, sunt deja în Canon? 

Să luăm în discuţie, spre exemplu, epistola laodicienilor. Pavel 
face referire la această scriere, în Col. 4:16. Această menționare 
dovedeşte că este vorba despre o scriere apostolică inspirată. Totuşi 


DI Deşi, se pare că a existat şi o opoziţie faţă de ea, în cadrul comunităţii respective 
12 M. J. Erickson, op. cit., vol. I, pag. 226 


189 


Canonul Noului Testament nu conţine vreo scriere cu acest nume. 
Există trei ipoteze pentru rezolvarea acestei dileme. 

Cea dintâi ipoteză este aceea că scrierea respectivă este deja 
inclusă în Canon, însă sub un nume diferit. Unii cercetători afirmă 
că ar fi vorba despre epistola către efeseni. Ei invocă argumente cum 
ar fi data redactării (aceasta a fost scrisă în acelaşi timp cu epistola 
către coloseni), lipsa numelui în unele manuscrise timpurii (epistola 
către efeseni şi-a primit numele acesta mai târziu), lipsa numelor 
individuale (este surprinzătoare această omisiune deoarece Pavel a 
petrecut în Efes, suficient de mult timp pentru a lega relaţii strânse 
cu creştinii din Efes), etc. În Canonul lui Marcion, textul epistolei 
către efeseni poartă numele Către laodicieni. 

Nu putem trece cu vederea nici faptul că menţionarea din Col. 
4:16 este mai mult generală decât specifică: Pavel nu o numeşte 
epistola către laodicieni, ci epistola care vă va veni din Laodicea. 
Nu putem şti cu precizie cum se va fi numit epistola respectivă, şi 
nici măcar dacă a avut vreun nume. 

Nu în ultimul rând, remarcăm lipsa unor referiri la o 
asemenea epistolă către laodicieni, în operele scriitorilor bisericeşti. 
Dacă ar fi existat o epistolă apostolică purtând acest nume, ar fi fost 
de aşteptat ca ea să fie cunoscută scriitorilor creştini din primele trei 
secole. 

A doua ipoteză estea aceea că scrierea la care se referă 
apostolul Pavel este una şi aceeaşi cu scrierea apocrifă purtând 
acelaşi nume. Singurul argument care se poate invoca în sprijinul 
acestei ipoteze, este similitudinea numelor, ceea ce este insuficient. 

A treia ipoteză este cea mai ...ipotetică. Epistola la care se 
referea Pavel, s-a pierdut. Această ipoteză lasă loc posibilităţii 
descoperirii acestei scrieri, şi implicit, aduce în discuţie lărgirea 
Canonului. 

O comparare matură a argumentelor celor trei ipoteze, 
conduce la concluzia că doar cea dintâi este plauzibilă (sau mai 
corect spus, cu cel mai înalt grad de probabilitate). 

S-a mai ridicat uneori întrebarea dacă inspiraţia biblică s-a 
extins doar asupra textelor originale, sau ea s-a manifestat şi asupra 
traducerilor? În încercarea de a formula un răspuns onest la această 
întrebare trebuie să ţinem seama de faptul că între numeroasele 
traduceri şi versiuni, au fost identificate numeroase greşeli, cele mai 
multe dintre ele fiind rezultate în procesul copierii. Considerăm că 
inspiraţia s-a manifestat doar asupra scriitorilor biblici, şi numai în 
procesul redactării scrierilor canonice. Traducerile ulterioare nu au 
fost scutite de greşelile specifice elementului uman. 

2.8.3. Larga acceptare în comunităţile creştine 
primare 


Cel de-al treilea criteriu avut în vedere, în stabilirea 
canonicităţii unei scrieri, a fost acela al acceptării largi a scrierii 
respective, de către comunităţile creştine din primele veacuri. Unii 
cercetători l-au mai numit şi „criteriul catolicităţii”. La temelia 
acestui criteriu a stat convingerea că în perioada post-apostolică, 
scrierile autentice erau cunoscute celor mai multe dintre 
comunităţile creştine. 

Sub un nume puţin diferit, acela de „întrebuințare 
tradiţională”, el mai este întâlnit în Commoditorium, o lucrare 
semnată de Vincențiu de Lerins, în 434 d.Hr. Aici el este exprimat 
prin expresia „quod ubique, quod semper, quod ab omnibuz 
creditum est” (adică „ceva ce a fost crezut oriunde, oricând şi de 
către toți”). 

Potrivit acestui criteriu, nici o scriere asupra căreia mai multe 
comunități creştine şi-au exprimat îndoiala, nu este vrednică a fi 
inclusă în Canonul Noului Testament. Totuşi trebuie să precizăm că 
acest criteriu, luat de unul singur, nu ar fi fost suficient pentru 
fixarea definitivă a canonului, deoarece în anumite cazuri, 
prejudecățile locale sau gusturile personale ar fi putut influența 
verdictul, în sensul acceptării sau al respingerii unei scrieri. H. C. 
Thiessen este de părere că “...nu a fost niciodată un moment în care 
toți să accepte acest verdict general al Bisericii. Întotdeauna au 
existat indivizi sau mici grupuri de oameni care au pus la îndoială 
dreptul unor cărți de a ocupa un loc în canon":3%3. 

Aproximativ la fel priveşte şi F. F. Bruce lucrurile acestea, 
atunci când afirmă că „o lucrare care s-a bucurat doar de o 
recunoaştere locală, nu a fost acceptată ca parte a Canonului 
bisericii catolice. Pe de altă parte, o lucrare care a fost acceptată de 
cea mai mare parte a comunităților creştine, mai devreme sau mai 
târziu, a avut parte de recunoaştere canonică”194. 

În sfârşit, modul în care au ajuns la un acord în această 
privinţă, comunităţi creştine caracterizate de o mare diversitate 
culturală, este relevant. Barker, Lane şi Michaels subliniază că dacă 
se ia în considerare diversitatea bagajului cultural, precum şi 
diversitatea elementelor esenţiale ale credinţei creştine, consensul 
dovedit de comunităţile creştine asupra cărţilor aparţinând Noului 
Testament, dovedeşte că această decizie finală nu a originat numai 
de la nivelul uman:%5. 


1% H, C. Thiessen, Prelegeri de teologie sistematică, pag. 70 
1% E, F, Bruce, op. cit, pag. 261 
1% Barker, Lane şi Michaels în The New Testament Speaks, pag. 21 

Dacă la celelalte criterii ale selecţiei scrierilor canonice au fost 
aduse obiecţii, nici acesta nu a scăpat atenţiei criticilor. S-a spus că 
acest criteriu ar fi fost influenţat de interese sau preferinţe locale. 
Totuşi, istoria formării Canonului Noului Testament, în cea mai 
mare parte a sa dovedeşte mai degrabă, un uimitor consens, în ciuda 
faptului că, în circumstanţe extrem de vitrege, comunicarea între 
comunităţile creştine devenise dificilă, iar distanţele erau foarte 
mari (spre exemplu, între comunitatea din Edessa şi unele 
comunităţi din insulele britanice). 

Trebuie să remarcăm aici şi faptul că se cunosc cazuri în care 
scrieri care în final au fost considerate ne-canonice, dar, o vreme au 
fost citite în Biserici; se cunosc de asemenea şi unele cazuri de 
scrieri asupra cărora s-au purtat lungi discuţii, pentru ca în final să li 
se recunoască dreptul la canonicitate. 

Suntem de acord cu M. C. Tenney, în observaţia potrivit căreia 
„asentimentul eclesiastic cu privire la canonicitate, furnizează o 
dovadă coroborativă, chiar dacă el nu este decisiv prin sine”19%. 

Printre scrierile care au fost întrebuințate iniţial în unele 
biserici, dar au fost declarate ulterior necanonice, putem aminti 
Evanghelia lui Petru, a cărei istorie am amintit-o deja. Însă 
Evanghelia lui Petru nu a fost nicidecum singura scriere inclusă 
temporar în Canon, deoarece avem mărturii din operele scriitorilor 
bisericeşti, că Păstorul lui Hermas, Didahia, Epistola lui Barnaba, 1 
Clement, etc. au fost şi ele, ocazional incluse în acest Canon. 

Dacă am amintit câteva exemple de scrieri care au fost 
acceptate vremelnic în Canon, dar în final au fost respinse, vom 
aminti şi unele cazuri contrare. O scriere creştină asupra căreia 
discuţiile au fost ample, şi a fost acceptată în canon abia în final, este 
Apocalipsa. Din cauza învățăturilor chiliaste, dar şi a diferenţei de 
stil literar dintre această scriere şi evanghelia ioanină, cartea aceasta 
a fost acceptată ultima, şi numai după lungi dezbateri, în Canonul 
Noului Testament. O alta, care a avut parte de acelaşi „tratament” a 
fost epistola către evrei. Într-un capitol ulterior ne vom opri asupra 
acestor scrieri pentru a încerca să vedem concret, de ce aceste scrieri 
au fost atât de disputate. 

Înainte de a încheia această secţiune, trebuie să spunem că a 
fost ridicată problema că scrierile lui Pavel ar fi fost prea locale şi 
prea ocazionale, în caracter, pentru a putea să fie considerate ca 
având un caracter universal şi permanent autoritativ. Problema 
aceasta a fost adusă în discuţie de către N. A. Dahl, în lucrarea The 
Particularity of the Pauline Epistle as a Problem in the Ancient 
Church. 


1% Merrill C. Tenney, Privire de ansamblu asupra Noului Testament, pag. 364 


192 


Unul dintre răspunsuri, poate cel mai timpuriu formulat, este 
acela că apostolul Pavel a scris la şapte biserici şi având în vedere 
semnificaţia simbolică a cifrei şapte, el a scris bisericii creştine 
catolice, în general. Evident, nu au fost luate în calcul epistolele 
pastorale, iar acest argument nu inspiră prea multă încredere. 

Încetineala cu care Biserica s-a pronunţat asupra canonicităţii 
unor scrieri, este o dovadă a atenţiei pe care ea a acordat-o acestei 
probleme, şi nicidecum nu trebuie să fie privită ca o dovadă de 
neglijenţă, sau lipsă de preocupare faţă de acest subiect. 


Am amintit până aici, trei criterii fundamentale care au stat la 
baza selecţiei scrierilor nou-testamentale, dar la aceste trei, aşa după 
cum anticipam, reformatorii (în special Jean Calvin) au mai adăugat 
încă unul: acela al mărturiei lăuntrice a Duhului Sfânt. Pe lângă 
motivul deja amintit al omiterii acestuia din discuţia noastră, 
trebuie să mai spunem că unii teologi nu îl acceptă pe motiv că el ar 
face loc subiectivităţii umane. 

Noi nu îl vom trata aici, deoarece, aşa după cum vom vedea, 
problema canonului s-a finalizat în secolul al patrulea, iar 
reformatorii chiar dacă au avut anumite opinii personale asupra 
canonului deja fixat, aceste opinii nu au determinat schimbări în 
canon. De exemplu, Martin Luther ar fi aşezat cărţile Noului 
Testament într-o altă ordine, în funcţie de caracterul hristocentric al 
acestora. Discuţiile din vremea Reformei, asupra componenţei 
Canonului, vor fi prezentate la locul potrivit. 

Totuşi, înainte de a încheia această prezentare, este necesar să 
subliniem că Biserica primară nu a conferit autoritate acestor 
scrieri, ci a recunoscut autoritatea spirituală pe care ele o aveau încă 
din momentul redactării. Subliniem acest lucru aici deoarece 
discuţiile asupra întâietăţii Bisericii faţă de Scriptură, sau a 
Scripturii faţă de Biserică, au determinat de-a lungul secolelor, 
numeroase controverse teologice. 

Cei ce susţin prioritatea Bisericii față de Scriptură, sau 
pretinsul drept al Bisericii de a decide caracterul canonic al unei 
scrieri, îl citează mereu pe Augustin, pentru una din afirmaţiile pe 
care le-a făcut în scrierea sa Contra epistolam Manichaei quam 
vocant fundamenti. Potrivit cuvintelor sale, el nu ar fi crezut 
Evanghelia dacă nu ar fi fost determinat de autoritatea Bisericii 
catolice. 

Doi dintre Reformatori, mai întâi M. Luther (în Lecturi asupra 
Psalmilor) şi apoi Jean Calvin (în Învățătura religiei creştine), au 
arătat că partizanii concepţiei potrivit căreia Biserica este superioară 
şi anterioară Scripturii, se bazează pe o înţelegere greşită a 
afirmației lui Augustin. 

Calvin, ca să oferim un exemplu, citează cuvintele apostolului 
Pavel, care spunea că Biserica este întemeiată pe învăţătura 
proorocilor şi a apostolilor (Efes. 2:20). Prin urmare „dacă 
învăţătura profeților şi a apostolilor este temelia, atunci ea trebuie 
să fi avut autoritate înainte ca Biserica să existe... Deci este în 
întregime fără rost, să pretinzi că puterea de a judeca Scriptura, se 
află în aşa măsură în mâinile Bisericii, încât corectitudinea ei să 
depindă de acordul acesteia”197. 


3.4. Etapele formării Canonului Noului 
Testament 


Procesul istoric prin care a fost stabilită componenţa definitivă 
a Canonului Noului Testament, a fost un proces de lungă durată 
(aproximativ trei secole). Încetineala aceasta s-a datorat pe de o 
parte, atenţiei deosebite din partea comunităţilor creştine, iar pe de 
altă parte, condiţiilor vitrege de care a avut parte Biserica creştină, 
înainte de recunoaşterea sa oficială (anul 313 d.Hr.). La aceste două 
cauze mari, mai putem adăuga distanţele geografice mari, care 
separau comunităţile creştine principale, precum şi lipsa de mijloace 
eficiente de comunicare. 

În cele ce urmează, ne-am propus să abordăm acest proces, 
din punctul de vedere al istoricului creştin, urmărind etapele mai 
semnificative şi momentele mai importante care i-au „punctat” 
traseul în istorie. Evident, aceste etape nu au fost delimitate strict, 
dar pot fi reconstituite prin intermediul informaţiilor de care 
dispunem, multe dintre ele fiind preluate din operele scriitorilor 
bisericeşti. Cele mai multe informaţii în această privinţă ne sunt 
oferite de lucrarea Istoria bisericească, semnată de primul mare 
istoric creştin, Eusebiu de Cezareea. 

Vom începe de la originea creştinismului, şi vom încheia acest 
traseu, cu momentul în care materialul canonic a fost fixat definitiv 
în forma în care îl cunoaştem noi, astăzi. Vom mai adăuga câteva 
aspecte privind situaţia Canonului în vremea Reformei. 

În acest demers, principalele noastre dificultăţi constau în 
lipsa informaţiilor istorice clare, directe, asupra perioadei de 
început. Nu a existat în vremea aceea, o preocupare pentru 
înregistrarea amănunţită a tuturor informaţiilor referitoare la 
subiectul nostru. Din acest motiv, vom apela frecvent la mărturii 


197 Pentru detalii asupra argumentării lui Calvin, a se vedea Învățătura religiei 
creştine, vol. I, pag. 175-176 

indirecte: vom menţiona reprezentanţii de seamă ai creştinismului 
primar, care au cunoscut şi au citat în scrierile lor, scrierile nou- 
testamentale. Considerăm că ei exprimă în scris, convingerile 
comunităţilor epocii lor. De asemenea, putem menţiona şi referiri 
ale scriitorilor ne-creştini în măsura în care aceste însemnări, ne 
sunt folositoare. 

Scriitorii bisericeşti la care vom face referire, sunt împărţiţi în 
câteva grupe distincte, după cum urmează: părinţii apostolici sau 
bisericeşti, scriitorii sub-apostolici, apologeţii şi polemiştii. Potrivit 
Dicţionarului biblic, denumirea de „părinţi apostolici” a fost menită 
iniţial să-i indice pe bărbaţii care au fost în contact cu apostolii, sau 
care au fost numiţi de apostoli în poziţii de conducere în biserică, 
dar denumirea a fost extinsă şi asupra scrierilor asociate, din această 
perioadă. Titlul acesta este dat cu regularitate, la trei persoane: 
Clement din Roma, Ignaţiu şi Policarp. 

Apologeţii au fost scriitori creştini care, având un anumit grad 
de cultură şi educaţie, au încercat să scrie pentru a-i convinge prin 
argumente, pe conducătorii de stat, că creştinii nu sunt vinovaţi de 
lucrurile de care sunt acuzaţi, şi prin urmare ei nu merită 
tratamentul de care au parte. Apologeţii creştini aparţin secolelor al 
II-lea şi al III-lea d.Hr. Includem aici pe Aristide, pe Iustin Martirul, 
pe Quadrat, pe Teofil al Antiohiei, pe Tertullian, pe Origen, etc. În 
Biserica antichităţii târzii, aceşti scriitori şi lideri creştini au ridicat 
apologia la rang de gen distinct al literaturii teologice. 

Polemiştii sunt consideraţi scriitorii creştini care s-au străduit 
să răspundă în scris, provocărilor ridicate de învăţăturile false. 
Specific polemiştilor este faptul că ei apelau la Noul Testament ca la 
singura sursă a doctrinei creştine. Dintre polemişti putem aminti pe 
Ireneu, pe Clement din Alexandria, pe Origen, pe Tertullian şi pe 
Ciprian. 


2.4.1. Fixarea unei tradiţii orale. 


Mai înainte de a încerca să schiţăm o istorie a procesului în 
urma căruia a rezultat Canonul Noului Testament, este necesar să 
subliniem un lucru important. Asupra unei perioade scurte de timp, 
din lipsă de informaţii clare, s-au formulat cele mai multe ipoteze 
greu de verificat. Este vorba despre perioada de timp scurs între 
Înălţarea Mântuitorului şi redactarea primei scrieri dintre 
Evanghelii (oricare ar fi fost aceasta). Perioada respectivă a fost 
numită convenţional „etapa tradiţiei orale”. 

Lipsa informaţiilor scrise cu privire la această perioadă, a fost 
privită de unii cercetători, ca o oportunitate pentru formularea unor 
teorii sau ipoteze ajutătoare. În special, în încercarea de a rezolva 
problema sinoptică, perioada aceasta a fost exploatată la maximum. 
E. P. Sanders subliniază corect faptul că tradiţia populară cu 

metodele ei specifice a fost studiată de către criticii germani ai 
formei, iar tradiţia rabinică a fost investigată de către reprezentanţii 
şcolii scandinave:8. 

În încercarea de delimitare a lucrurilor clar dovedite, de cele 
cu statut de ipoteză sau presupunere, este imperios necesar să facem 
câteva precizări. Cercetătorul scrierilor Noului Testament trebuie să 
încerce să stabilească nu „ceea ce era posibil să se fi întâmplat” ci 
„ceea ce s-a întâmplat cu adevărat”. 

Atunci când folosim expresia „tradiţie orală” (în greacă 
paradosis), este absolut necesar să arătăm că prin aceasta înţelegem 
transmiterea prin viu grai, a relatărilor despre lucrările săvârşite de 
Mântuitorul, şi a învățăturilor Sale. Nu includem aici nimic din 
materialul care avea să fie inclus în epistole. Acestea au trecut peste 
stadiul de tradiţie orală, din motive lesne de înţeles. 

Este corect să considerăm că cea mai mare parte a materialului 
conţinut în Evanghelii, pentru o perioadă semnificativă de timp, a 
circulat sub formă orală. Învățăturile rostite de Domnul Isus au 
constituit fundamentul predicării apostolilor, a învăţăturii lor, cât şi 
a scrierilor epistolare. Domnul Isus nu a lăsat nici măcar un singur 
rând scris, şi probabil din această cauză, nici apostolii nu au avut 
iniţial această preocupare. Se ştie că ei proveneau din rândurile 
oamenilor ne-cărturari, iar preocuparea lor prioritară era aceea de a 
predica, nu aceea de a scrie. 

Pentru a fixa în timp, începutul acestei etape, ne vom referi la 
momentul istoric al răstignirii Mântuitorului. F. F. Bruce ne spune 
că „un fapt unanim recunoscut este că răstignirea lui Isus a avut loc 
în anul 30 e.n., ...Se ştie că Tiberiu devenise împărat în luna august 
a anului 14 e.n. şi, în conformitate cu metoda de calculare a timpului 
care era obişnuită pe atunci în Siria (şi care fusese, desigur 
cunoscută şi lui Luca), cel de-al cincisprezecelea an al lui Tiberiu 
începuse în luna Septembrie a anului 27 e.n.":%. 

Pare oarecum neobişnuit acest calcul, însă trebuie să 
observăm că dacă Tiberiu devenise împărat în august, anul 14 d.Hr., 
luna octombrie a aceluiaş an calendaristic, era de fapt începutul 
anului al doilea al domniei lui Tiberiu. 

Dacă mai adăugăm la aceasta şi informaţia din Ioan 2:20, 
potrivit căreia pentru zidirea Templului de către Irod au fost 
necesari 46 de ani, iar această lucrare a început în anul 20-19 î.Hr., 
putem remarca faptul că prima menționare, din cele trei, pe care 
evangheliştii le fac despre sărbătorirea Paştelor, poate fi plasată în 
anul 27 d.Hr., iar cea de a treia, prin anul 30 d.Hr. 


1% E, P, Sanders, The Tendencies of the Synoptic Tradition, pag. 282 
1 E, F, Bruce, Documentele care stau la baza Noului Testament, pag.10 

Chiar dacă vom admite în această stabilire a datei răstignirii, o 
toleranţă de 2 sau 3 ani, avem totuşi un punct de reper destul de 
precis, având în vedere că vorbim despre evenimente petrecute cu 
aproape două milenii în urmă. Puţine evenimente din istoria antică 
seculară ar putea fi datate cu o asemenea precizie. 

Putem considera că anul răstignirii Mântuitorului este şi 
momentul de început al formării unei tradiţii creştine, întrucât 
primii creştini au început aproape imediat să răspândească 
învăţăturile Sale, şi să relateze lucrările uimitoare pe care le-au 
văzut. 

Citim în Faptele apostolilor că primii convertiți stăruiau în 
învăţătura apostolilor, care era una dintre cele patru activităţi de 
bază în Biserica primară. Învățătura aceasta era transmisă oral, de 
către cei care au trăit în imediata apropiere a Mântuitorului. Este 
evident că atât învățătorii cât şi învăţăceii erau încredinţaţi de 
autoritatea divină a acestor învățături (cuvintele Domnului). Cel 
puţin pentru o vreme, apostolii au fost laolaltă şi şi-au armonizat 
amintirile. 

Dacă în procesul instruirii noilor convertiți au fost folosite 
forme orale (ceea ce era foarte obişnuit la vremea respectivă) sau 
primele forme scrise ale unor viitoare materiale evanghelice, nu se 
poate stabili cu certitudine. Acest aspect a fost îndelung şi intens 
speculat, mai cu seamă în explicarea relaţiei dintre Evangheliile 
sinoptice. 

În perioada imediat următoare răstignirii Domnului Isus, 
comunităţile creştine din Ierusalim, Antiohia, Corint, etc., foloseau 
în actul închinării, Scripturile ebraice ale Vechiului Testament. 
Totuşi, unele afirmaţii ale apostolului Pavel sugerează că la Cina 
Domnului, creştinii începeau să folosească anumite tradiţii proprii 
creştinismului, şi anume, relatări legate de suferințele Domnului 
Isus (un exemplu ne este oferit în 1 Cor. 11: 23-26, care este, foarte 
probabil, o înregistrare a unei asemenea tradiţii). Acestea aveau, 
fără îndoială, un caracter oral. 

Referindu-ne la Scripturile ebraice întrebuințate de primii 
creştini, trebuie să arătăm că exista un canon extins, alexandrin, al 
Vechiului Testament, dar în acelaşi timp exista şi un canon restrâns, 
palestinian. Atunci când citim în lucrările de specialitate, despre 
Canonul ebraic şi despre cel grecesc, trebuie să avem în vedere de 
fapt, canonul palestinian şi, respectiv, pe cel alexandrin. 

Este probabil, extrem de dificil de precizat care dintre acestea 
două, era întrebuințat cu precădere. În cel mai bun caz, putem 
presupune că, în faza incipientă a creştinismului, era vorba despre 
canonul restrâns, palestinian, deoarece nici în Evanghelii şi nici în 
materialul epistolar, nu apar citate din scrierile apocrife vechi- 
testamentale, care se regăseau în canonul alexandrin. Atunci când 

numărul creştinilor proveniţi dintre neamuri îl va fi întrecut pe cel al 
creştinilor de obârşie evreiască, s-a impus textul grecesc al Vechiului 
Testament (Septuaginta). 

Un lucru vrem să scoatem aici în evidenţă: primii creştini au 
văzut în cuvintele lui Isus o autoritate divină. El Însuşi a afirmat 
implicit sau explicit, în câteva rânduri că are o autoritate cel puţin 
egală cu cea a scrierilor Vechiului Testament. Adeseori în predicile 
Sale, El a folosit comparaţia tipică „Aţi auzit că s-a spus ..., dar Eu vă 
spun...”. Apostolii nu au ignorat acest aspect. Pentru ei, învăţăturile 
Mântuitorului erau egale în autoritate cu „Scripturile”. 

Aşa stând lucrurile, este uşor de înţeles de ce primii creştini, 
care se închinau lui Isus, au privit ca sacre cuvintele care 
reproduceau învăţăturile Sale. 

Din scrierile Vechiului Testament, erau frecvent citate cele 
care făceau referire la Persoana şi lucrarea Mântuitorului. Predicile 
înregistrate în Faptele apostolilor, dovedesc preocuparea creştinilor 
de a dovedi că Isus împlinea profeţiile Vechiului Testament. Era 
absolut firesc să facă la rândul lor, ceea ce a făcut Învățătorul lor 
Însuşi (Luca 24: 27, 44). 

Unii biblişti au încercat să avanseze ipoteza existenţei unor 
“notițe” pe care apostolii le-ar fi luat cu ocazia predicilor Domnului, 
dar aceste ipoteze au găsit prea puţină acceptare, deoarece la vremea 
respectivă era extrem de dificil ca aceşti apostoli să fi reuşit să scrie 
în ritmul în care se vorbea. 

Transmiterea orală a materialului care, ulterior avea să fie 
consemnat în scris, a cunoscut în principal, trei moduri distincte: în 
actul închinării creştine (relatarea patimilor Domnului Isus), în 
propovăduirea misionară (identificarea lui Isus cu Mesia), şi în 
învăţătura predată noilor convertiți (aceasta a fost numită “metoda 
catehetică”). 

Alfred Kuen este de părere că procedeiele folosite de rabinii 
evrei, au fost preluate de către primii creştini (care erau şi ei de 
obârşie evreiască). Iată ce spune el: “...tradiţia creştină primară a 
făcut uz, fără îndoială, de procedee asemănătoare cu cele ale 
rabinilor, pentru a păstra cu fidelitate, cuvintele lui Isus şi relatările 
referitoare la faptele Lui”200. Antichitatea cunoaşte bine practica 
aceasta, iar printre iudei, ea era frecvent întrebuințată. 

În aceeaşi idee, Henry Chadwick spune că „în vremea lui 
Augustin, existau oameni cultivați care ştiau pe de rost, discursuri 
complete din Cicero, iar pe Vergiliu în întregime. Deoarece invenţia 
tiparului a făcut cărţile, relativ mai ieftine decât manuscrisele, astfel 
de performanţe de memorare par astăzi inutile şi aproape 
incredibile, dar în lumea antică şi medievală, o mare parte din 


20 Alfred Kuen, 66 în una, pag. 207 

educaţia şcolară consta în învăţarea pe dinafară a textelor, la o 
vârstă impresionantă”201. 

Este posibil ca lipsa de interes a primilor creştini, faţă de 
consemnarea în scris a acestor materiale să fi avut şi un alt motiv: 
acela că ei erau convinşi de iminenţa revenirii Domnului Isus. Este 
un fapt ştiut că pe creştinii din Tesalonic, această iminenţă i-a 
determinat să trăiască într-o aşteptare pasivă. Nu erau ei singurii 
creştini din vremea respectivă, care erau convinşi că răpirea bisericii 
va avea loc încă în timpul vieţii lor. 

Faza „orală” a acoperit o perioadă de aproximativ 20 de ani, 
perioadă care nu a indus modificări semnificative în materialul 
transmis în felul acesta. O comparaţie atentă a textelor nou- 
testamentale cuprinse în mărturiile scrise existente, atestă o 
acuratețe nemaiîntâlnită în cazul altor scrieri antice. Nu este 
surprinzătoare această acuratețe, dacă ţinem seama de faptul că 
aceste scrieri erau socotite ca fiind inspirate divin. 

Deşi în general toţi cercetătorii sunt de acord că mai înainte de 
a avea primele forme scrise ale materialului evanghelic, a existat o 
formă orală a acestuia, atunci când se încearcă să se determine 
această formă orală, opiniile sunt împărţite. 

Norman Geisler face o observaţie corectă atunci când arată că 
în perioada redactării Evangheliilor, cei mai mulţi dintre apostoli 
erau încă în viaţă. Chiar dacă admitem că interesele lor au fost în 
primul rând religioase şi nu istorice, este de neconceput ca ei să fi 
permis alterări majore cu privire la învăţăturile şi evenimentele 
centrale din viaţa lui Isus202. 


3.4.2. Perioada apariţiei scrierilor creştine cu 

caracter canonic. 

Fixarea în scris a tradiţiei orale din Biserica Primară, nu poate 
fi datată cu mare precizie, pentru fiecare scriere în parte. Autorii 
acestor scrieri nu au fost preocupaţi să ne ofere asemenea 
amănunte, deoarece pentru ei era mult mai important conţinutul. 
Dacă totuşi au fost indicate anumite date ale redactării lor, acest 
lucru se datorează analizei unor indicii interne, cum ar fi aluziile sau 
referirile la anumite evenimente din istoria creştinismului timpuriu 
sau din istoria seculară. 

Datele propuse, variază semnificativ de la autor la autor. Ceea 
ce este însă foarte important, este faptul că perioada scursă între 
desfăşurarea evenimentelor descrise în Evanghelii, şi redactarea 
Evangheliilor, este o perioadă scurtă şi deci satisfăcătoare din 
punctul de vedere al cercetătorului în lumina istorică. 


21 Henry Chadwick, Augustin, pag. 13 
202 Norman Geisler, Apologetică creştină, pag. 350 

Tenney ne avertizează asupra faptului că „atunci când ne 
ocupăm de Evanghelii, trebuie să avem în vedere trei relaţii 
cronologice. Prima este perioada despre care vorbesc Evangheliile, 
şi de care se leagă, în principiu, naraţiunea lor. A doua este perioada 
în care a fost compus materialul, şi în care a fost adaptat la nevoile şi 
uzul Bisericii. Compunerea s-ar putea să fi fost în întregime scrisă 
sau în întregime orală, sau s-ar putea să fi fost combinată. Cea de a 
treia este data publicării, când originalul scris al fiecărei Evanghelii 
a văzut lumina zilei şi a început să fie folosit ca document autoritar, 
de una sau mai multe biserici”203. 

Asupra acestui advertisment, se ridică unele semne de 
întrebare, deoarece el poate avea repercursiuni asupra doctrinei 
biblice a inspiraţiei. Dacă vorbim despre inspiraţie ca o intervenţie 
unică a Duhului Sfânt asupra scriitorilor Noului Testament, 
intervenţie care i-a făcut în stare să consemneze mesajul fără 
greşeală, atunci nu mai este loc pentru „compunere” şi „adaptare”. 
Acestea sunt strădanii ale omului, în căutarea celei mai potrivite 
formulări. Duhul Sfânt nu lucrează prin „îmbunătăţiri consecutive”. 

În convingerea mea, elementele narative din predicile primilor 
creştini au fost întreţesute într-o formă singulară a unei scrieri, într- 
un moment anume, sub inspiraţia Duhului Sfânt. Dispunem de 
patru asemenea forme scrise deoarece au existat diferite categorii de 
destinatari, şi, posibil, diferite scopuri. 

Pe baza unor indicii interne sau externe (fie probleme 
doctrinare abordate în text, fie evenimente istorice cu semnificaţie 
religioasă), cercetătorii biblici au sugerat anumite date ale redactării 
Evangheliilor şi epistolelor, diferenţele de opinie fiind de obicei, 
nesemnificative. 

Cea mai timpurie dintre cele 27 de scrieri nou-testamentale, 
pare să fie epistola către Galateni (unii indică anul 48 d.Hr.), sau I 
Tesaloniceni (pentru care, cei mai mulţi biblişti, printre care şi E. J. 
Goodspeed, indică anul 50 d.Hr.). Alţi cercetători indică epistola lui 
Iacov. În sfârşit, opiniile sunt încă departe de a fi uniformizate în 
această privinţă. 

Cea mai târzie dintre scrierile Noului Testament, pare să fie 
Evanghelia ioanină (numai Apocalipsa lui Ioan ar putea fi mai târzie 
decât Evanghelia a patra), pe care cei mai mulţi dintre cercetători o 
plasează la sfârşitul primului secol creştin. Lucrul acesta este 
absolut firesc deoarece după cum se ştie, apostolul Ioan a fost cel 
mai longeviv dintre apostolii Mântuitorului. Acest lucru explică 
acceptabil diferenţele dintre Evangheliile sinoptice şi Evanghelia 
ioanină. 


203 Merrill C. Tenney, Introduction... pag. 118 

Aşadar, suntem îndreptăţiţi să considerăm că perioada istorică 
în care aceste scrieri au fost redactate, poate fi cuprinsă între anii 50 
— 98 d.Hr., deşi s-au exprimat şi opinii foarte diferite cu privire la o 
datare mult mai târzie a acestora (în special reprezentanţii teologiei 
liberale au fost aceia care au indicat al doilea secol creştin). Aceasta 
este şi opinia lui F. F. Bruce, exprimată într-unul din articolele pe 
care le semnează în Dicţionarul biblic: „Primele cărţi ale Noului 
Testament care au fost scrise, au fost epistolele timpurii ale lui 
Pavel. Acestea (împreună, poate, cu Epistola lui Iacov) au fost scrise 
între anii 48 şi 60 d.Hr., mai devreme decât cea mai veche 
Evanghelie. Cele patru Evanghelii aparţin deceniilor dintre 60 şi 100 
d.Hr., şi tot în aceste decenii pot fi datate toate (sau aproape toate 
celelalte scrieri ale Noului Testament”204. 

Mircea Eliade, într-o notă de subsol a lucrării Istoria 
credințelor şi a ideilor religioase plasează scrierea celor patru 
Evanghelii, după catastrofa din anul 70 d.Hr. El susţine că „acum 
creştinii încep să-şi adune şi să-şi aştearnă în scris, tradiţiile 
ierusalemite asupra vieţii, propovăduirii, morţii şi învierii lui 
Isus..."205, 

Ceea ce nu se poate stabili cu precizie, este forma precisă a 
primelor materiale evanghelice, şi ordinea scrierii lor. Similitudinile 
şi divergenţele dintre primele trei Evanghelii, au generat numeroase 
teorii şi ipoteze, şi în ciuda acestui fapt, încă nu s-a spus ultimul 
cuvânt în această problemă. 

Trebuie să facem precizarea că ordinea în care aceste scrieri au 
fost aşezate în Canonul Noului Testament, nu este ordinea 
cronologică a redactării lor. În ceea ce priveşte aranjarea lor în 
canon, de-a lungul secolelor creştinismului, aceasta a cunoscut 
unele modificări. Totuşi, în cele din urmă s-a ţinut cont de faptul că 
Evangheliile trebuie să fie aşezate întâi, apoi “Faptele apostolilor” (o 
verigă de legătură potrivită), iar după aceea, epistolele în funcţie de 
lungimea lor (cu o singură excepţie), încheierea fiind făcută cu 
“Apocalipsa”. 

Ordinea cronologică a redactării scrierilor Noului Testament, 
este într-un puternic contrast cu ordinea aranjării scrierilor în 
Canonul Noului Testament. Ceea ce vrem să semnalăm este faptul 
că unele dintre epistolele canonice, au fost redactate înaintea 
Evangheliilor, iar aranjarea lor timpurie,a fost determinată în mare 
măsură, de lungimea lor. 

Aşa după cum s-a anticipat deja, materialul canonic nou- 
testamental s-a constituit în mod firesc, în două categorii principale 
de scrieri: epistolele şi Evangheliile. 


204 E, F, Bruce, articol în Dicţionar biblic, pag. 149 
205 Mircea Eliade, op. cit., pag. 440 

Întâietatea epistolelor o putem explica prin aceea că acestea 
au avut drept scop, rezolvarea unor situaţii şi nevoi concrete 
imediate, uneori chiar urgente, apărute în viaţa comunităţilor 
creştine. Alfred Kuen afirmă că „...documentele cele mai vechi sunt 
epistolele scrise de apostoli, unor biserici, pentru a rezolva anumite 
probleme, pentru a-i instrui pe credincioşi în probleme de doctrină, 
şi pentru a stabili principiile de viaţă care trebuie să le ghideze 
conduita. Epistolele sunt scrieri de circumstanţă, menite să 
răspundă unor situaţii speciale în care se aflau la un moment dat, 
acele biserici”206. 

Evangheliile canonice au început să fie consemnate în scris, 
abia atunci când prima generaţie de creştini, a început să dispară 
din viaţa spirituală a comunităţilor creştine. Numărul martorilor 
oculari ai evenimentelor cuprinse în Evanghelii, fiind tot mai mic, 
aceasta a făcut ca mărturia lor să necesite consemnare scrisă. 

Unii cercetători, într-un exces de obiectivism, sunt de părere 
că „orice transmitere comportă un risc de deviere, de abatere. 
Înainte de a deveni text al Evangheliilor, memoria vie a fost pândită 
de acest pericol, de trei ori: în transmiterea sa orală, în transpunerea 
sa în scris, parţială sau fragmentară (cuvintele lui Isus, amintirea 
unora dintre faptele Sale) şi în sfârşit, şi cu precădere, în redactările 
diverse şi succesive care au culminat cu textul, relativ fix, al 
Evangheliilor”207. Nu împărtăşim această opinie deoarece ea a fost 
infirmată în practică: multitudinea copiilor care se păstrează, atestă 
prin comparaţie o acuratețe textuală nemaiîntâlnită la alte opere 
literare ale antichităţii. 

Potrivit lui Tenney „plasarea cronologică exactă a cărţilor 
Noului Testament este imposibilă. Niciuna din ele nu este datată 
exact, şi numai câteva din ele conţin aluzii ne-echivoce la vremea 
scrierii lor, aşa încât să poată fi situate într-un anumit an al erei 
creştine. Părerile cercetătorilor se deosebesc mult în privinţa unora 
dintre aceste cărţi”208. 

Cu toate că nu s-a putut stabili cu mare exactitate data 
redactării tuturor scrierilor canonice, putem concluziona că ele 
acoperă a doua jumătate a primului secol creştin. La stabilirea 
aproximativă a datei redactării au fost luate în considerare elemente 
de structură internă, mărturii externe, dar şi eventuale referiri la 
evenimente istorice contemporane. Redactarea lor, potrivit părerii 
generale, nu a început mai devreme de 20 de ani de la moartea şi 
învierea Domnului, şi s-a încheiat, după toate probabilitățile, înainte 
de finalul primului veac creştin. 


206 Alfred Kuen, op. cit., pag. 203 
a Originile creştinismului, pag. 17 
208 M, C. Tenney, op. cit., pag. 118 

Critica biblică “modernă” a încercat să dovedească faptul că 
scrierile canonice aparţin de fapt secolului al II-lea creştin, însă la o 
analiză mai atentă, şi obiectivă, s-a confirmat datarea acestora în a 
doua jumătate a primului veac. Sunt cunoscute încercările 
reprezentanţilor şcolii de teologie din Tubingen (despre care se va 
vorbi mai târziu), de a explica de pe o poziţie dialectică, scrierile 
canonice, precum şi concluziile eronate la care au ajuns aceştia. 

Nu putem trece mai departe fără a mai face o observaţie 
importantă: un pas extraordinar în dezvoltarea gândirii creştine la 
acea vreme, l-a constituit recunoaşterea caracterului de „scriptură” 
pentru unele epistole şi pentru unele Evanghelii. În vremea în care 
apostolul Petru scrie epistolele sale, el menţionează faptul că 
scrierile pauline au statut de „scriptură”. În acelaşi fel, apostolul 
Pavel consideră drept „Scriptură” Evanghelia semnată de Luca (1 
Tim. 5:18). Acest statut le punea pe picior de egalitate cu scrierile 
Vechiului Testament. 

Al doilea lucru pe care trebuie să-l subliniem aici este faptul că 
toate scrierile acceptate în cele din urmă ca fiind canonice, au fost 
scrise înainte de sfârşitul primului secol. Chiar dacă asupra unora 
dintre ele sau purtat discuţii şi părerile au fost uneori diferite, în 
aceste discuţii nu au fost luate în considerare scrieri care au apărut 
după mijlocul secolului al II-lea d.Hr. Arheologia biblică, precum şi 
cea seculară, atestă că aceste scrieri au fost redactate nu mai târziu 
decât sfârşitul secolului I d.Hr. 

Pretenţiile indirecte ale montaniştilor, spre exemplu, cu 
privire la re-actualizarea fenomenului profetic şi la extinderea 
Canonului, nu au fost acceptate nici măcar sub forma unor ipoteze. 
Revelaţii noi nu au fost admise în Canon, chiar dacă suntem de 
acord cu manifestarea fenomenului profetic. 

În concluzie, putem spune că înainte de finalul primului secol 
creştin, au avut loc două lucruri semnificative pentru istoria 
Canonului Noului Testament: redactarea scrierilor canonice şi 
răspândirea lor (incluzând evident, multiplicarea) printre 
comunitățile creştine din Imperiul roman. 


2.4.3. Stadii preliminare în formarea Canonului la 

sfârşitul primului secol creştin. 

Chiar dacă este încă prematur să luăm în discuţie la această 
dată timpurie, o preocupare clară, conştientă şi susţinută de 
alcătuire a unui canon nou-testamental, putem totuşi afirma, 
reluând o idee prezentată mai sus, că anumitor scrieri apostolice le- 
a fost recunoscută autoritatea spirituală şi au fost privite ca şi 
“scripturi” (1 Cor.2:7-13; 2 Petru 3:15-16). Aceasta dovedeşte că ele 
erau considerate ca făcând parte dintr-o categorie specială de 
scrieri. Faptul că ele au primit dreptul de a fi aşezate alături de 

scrierile Vechiului Testament, atestă recunoaşterea valorii lor 
spirituale de către comunităţile creştine. 

Din perspectiva istoricului creştin, perioada aceasta de timp 
cuprinsă între încheierea activităţii apostolului Pavel, şi finalul 
primului secol creştin, este o perioadă delicată. Unii cercetători 
admit că este greu să scrii istoria acestei perioade. Souter remarcă 
faptul că dacă acest lucru este adevărat cu privire la istorie în 
general, el este la fel de adevărat şi cu privire la introducerea 
graduală în Canon a multora din scrierile care acum sunt cuprinse în 
Noul Testament209. 

Potrivit mărturiilor pe care le vom menţiona în continuare, 
suntem îndreptăţiţi să spunem, anticipând, că s-au format destul de 
devreme, două colecţii de scrieri nou testamentale: epistolele şi 
Evangheliile. Vom spune câteva lucruri despre amândouă aceste 
colecţii. 


3.4.3.1. Corpusul scrierilor pauline 

Este necesar să facem în acest moment, o precizare importantă 
care ne va fi de folos pe parcurs. Cele 21 de scrieri care aparţin 
genului epistolar, pot fi împărţite în două categorii distincte. 

Există astfel în Canonul Noului Testament, un număr de şapte 
epistole care au fost numite “epistole catolice” sau “epistole 
soborniceşti”, pe motivul că ele se adresează unei categorii mai largi 
de cititori, decât o biserică locală sau o persoană (termenul “catolic” 
are aici sensul de “universal”, şi nu sensul pe care îl cunoaştem azi). 
Acestea au fost citite în scurtă vreme de la scrierea lor, în mai multe 
comunităţi creştine. 

Mai există de asemenea, un număr de paisprezece epistole 
care îi sunt atribuite apostolului Pavel (trebuie să precizăm că din 
motive care nu pot fi detaliate aici, epistola către evrei i-o atribuim 
lui Pavel, deşi mulţi autori îi contestă paternitatea paulină). Aceste 
scrieri sunt grupate sub numele de „corpus paulinum”. Ele sunt 
adresate fie unei comunităţi creştine locale, fie unei persoane 
particulare. 

Scrierile pauline, indiferent dacă sunt 13 sau 14 la număr, sunt 
şi ele împărţite în două categorii: epistole adresate unei (sau unor) 
comunităţi, şi scrieri adresate unei persoane. În mod specific, atunci 
când vorbim despre corpusul scrierilor pauline ne referim la 
epistolele adresate unei (sau unor comunităţi) la care se adaugă 
epistola către Filimon. 

Epistolele adresate lui Timotei, împreună cu cea adresată lui 
Tit, sunt grupate sub numele de epistole pastorale. Numele acesta 
se pare că a fost introdus în 1703, de către D. N. Berdot (aceasta l-a 

folosit doar cu referire la epistola către Tit), şi a fost preluat de către 
Paul Anton în 1753-1755 (Anton a extins acest nume asupra tuturor 
celor trei epistole, în Exegetische Abhandlungen der Past. Pauli). 
Deşi ele nu sunt tratate de slujire pastorală, au fost numite astfel, 
probabil din cauza faptului că erau adresate unor persoane cu 
responsabilităţi pastorale. 

Epistolele care alcătuiesc ceea ce am numit aici corpusul 
paulin, sunt, în opinia aproape generală a cercetătorilor, cele mai 
timpurii scrieri ale Noului Testament. 

Cu toate acestea, întocmirea unei colecţii de scrieri autoritative 
nu a început cu Evangheliile, şi nici cu asocierea epistolelor socotite 
“catolice” sau generale, ci cu punerea laolaltă a scrierilor pauline, 
imediat după moartea apostolului Pavel. F. F. Bruce este de părere 
că „prima colecţie a scrierilor pauline ante-datează cu câteva zeci de 
ani, stabilirea Canonului, însă este un stadiu important în calea 
constituirii Canonului2:0. 

Atunci când apostolul Pavel şi-a redactat epistolele, probabil 
nu a avut în vedere ca aceste scrieri să fie adunate într-o singură 
colecţie. Unele din scrierile sale, se adresează unor biserici, altele se 
adresează anumitor persoane (colaboratori). Unele erau însoţite 
însă, de recomandarea expresă de a fi citite în mai multe comunităţi 
(Col. 4:16), având aşadar, un caracter enciclic. Perioada în care au 
fost scrise, acoperă aproximativ 15 ani, iar distanţele dintre 
comunităţile respective, erau de mii de kilometri. 

Locul în care s-a constituit prima colecţie paulină, nu poate fi 
stabilit cu precizie, însă s-au propus câteva ipoteze. Spre exemplu, E. 
J. Goodspeed sugerează că ar fi vorba despre Efes (în The Meaning 
of the Ephesians, publicată la Chicago în 1933). La fel crede şi C. 
Leslie Mitton (în The Formation of the Pauline Corpus of Letters, 
apărută la Londra în 1955) şi John Knox (în Philemon Among the 
Letters of Paul, publicată la Londra în 1960). Gunther Zunz, în 
studiile sale textuale (lucrarea The Text of the Epistles, publicată la 
Londra în 1954), indică Alexandria. Argumentul său este acela că 
grija pentru o bună formulare şi publicare a colecţiei respective se 
înscrie în spiritul tradiţiei alexandrine. 

În sfârşit, alţi cercetători sunt de părere că locul cel mai 
probabil a fost Corintul. Printre aceştia am putea menţiona pe A. 
Harnack şi pe W. Schmithals. Lipsind informaţiile istorice clare, nu 
se poate trage o concluzie finală în această problemă. 

Souter, folosind metoda imaginării (metodă pe care o 
acceptăm cu rezerve) porneşte de la considerentul că nu ştim cu 
mare precizie câte scrieri au fost întradevăr scrise de Pavel, şi 


"10 F, F, Bruce, articolul Originile Noului Testament în lucrarea Noi dimensiuni în 
studiul Noului Testament, pag. 9 

propune o grupare pe centre mari ale creştinismului, reprezentând 
zone geografice. Astfel Colosse ar fi fost centrul pentru Asia Mică, 
Tesalonic pentru Macedonia, ete.2. 

În ceea ce priveşte data alcătuirii colecţiei respective, unii 
teologi sugerează că aceasta s-a petrecut între anii 80-90 d.Hr. 
Ipoteza aceasta pare adevărată deoarece bisericile creştine de la 
sfârşitul secolului I d.Hr., erau familiarizate cu majoritatea 
epistolelor lui Pavel. 

În opinia noastră, Goodspeed este îndreptăţit să considere că 
un asemenea corpus de scrieri pauline a fost format înainte de 
sfârşitul primului veac creştin. Argumentul său principal este unul 
deductiv: dacă Apocalipsa lui Ioan începe cu o culegere de şapte 
scrisori adresate celor şapte biserici (ceea ce era absolut neobişnuit 
în genul apocaliptic), Ioan a avut un asemenea model în corpusul 
paulin. Un al doilea argument invocat este salutul din Apocalipsa 1: 
4, care este specific paulin, şi în acelaşi timp, necunoscut celorlalte 
scrieri din Noul Testament. Nici în practica epistolară elenistică, 
acest salut nu-şi are corespondent2:2. 

În principiu, suntem de acord cu concluzia formulată de 
Goodspeed (pe aceeaşi linie de idei merg T. Zahn, G. Leslie Mitton şi 
John Knox) asupra alcătuirii timpurii a unei colecţii de scrieri 
pauline (indiferent câte scrieri vor fi fost cuprinse în el), însă primul 
argument invocat, în opinia noastră, nu este atât de puternic pe cât 
pare. Ioan, atunci când a scris Apocalipsa, a avut parte de o 
experienţă spirituală incontestabilă: i s-a spus exact ce să scrie. Nu a 
scris după un model paulin, ci după o dictare divină. 

Cu mai multă greutate ni se pare concluzia la care ne conduce 
A. E. Barnett, în studiul său intitulat The Use of the Letters of Paul 
in  Pre-Catholic Christian Literature, studiu publicat la 
Universitatea din Chicago, la începutul secolului al XX-lea. În acest 
studiu, Barnett analizează 11 scriitori timpurii (între care şi ereticul 
Marcion), evidențiind măsura în care scrierile lor reflectă influenţe 
ale scrierilor pauline. 

Totuşi, în opinia noastră argumentul cel mai puternic în 
favoarea datării corpusului paulin, înainte de finalul secolului I 
d.Hr., ne este oferit de textul din 2 Petru 3: 15-16. Scris înainte de 
sfârşitul primului secol creştin, pasajul acesta ne face să înţelegem 
că scrierile pauline, oricâte vor fi fost ele, erau cunoscute şi se 
bucurau de atenţia „celor neştiutori şi nestatornici” (chiar dacă 
aceştia le-au răstălmăcit), şi deducem că ele se bucurau şi de atenţia 

creştinilor maturi, statornici (deoarece Petru le invocă în 
argumentarea sa). 

Feine, Behm şi Kummel, ignoră această referinţă petrină, 
spunând că chiar dacă am accepta presupusa existenţă a acestui 
colecţie de scrieri, înainte de sfârşitul primului veac creştin, această 
colecţie nu a fost privită ca şi Scriptură2:3. Modul în care se referă la 
ele, apostolul Petru, este totuşi edificator. Autorii citați, admit că în 
scrierile pauline există fragmente care se aseamănă cu concluzii 
liturgice, fiind recomandate pentru a fi citite cu voce tare în 
bisericile locale (Romani 16: 16; I Corinteni 16: 20-23; II Corinteni 
13: 12). La acestea se mai adaugă Evrei 11: 32, I Petru 5: 14, etc. Însă 
această întrebuințare liturgică — în opinia lor — nu este un indiciu că 
aceste scrieri creştine primare au fost plasate la acelaşi nivel cu 
Scripturile Vechiului Testament2:4. Pe pagina următoare a aceleiaşi 
lucrări, găsim însă o afirmaţie de-a dreptul surpinzătoare: 
atitudinea creştinilor faţă de normele învăţăturii creştine, atitudine 
care putea fi observată la sfârşitul primului secol creştin, poate fi 
observată şi la începutul perioadei post-apostolice, în special la cei 
mai timpurii părinţi bisericeşti. Scripturile şi logoi tou kuriou Iesou, 
sau Cuvintele sfinților profeți şi hentole tou kuriou lăsate de 
apostoli, erau plasate la acelaşi nivel, recunoscându-le valori egale=:5 
Ceea ce se contesta anterior, este susţinut, o pagină mai târziu. 

F. F. Bruce este mai convingător atunci când afirmă că aici (în 
2 Petru 3:16, n.n.) scrierile lui Pavel par să formeze o colecţie 
cunoscută, care să fi primit statutul de Scripturi. Dacă datarea 
acestei epistole ar putea fi stabilită cu o mai mare precizie, ea ne-ar 
oferi un important indiciu în privinţa istoriei canonizării 
documentelor Noului Testament2:6. Totuşi el admite că există 
posiblitatea ca scrierile pauline la care se referă Petru, să fi 
constituit un fel de apendix la scrierile Vechiului Testament, şi nu 
neapărat să fie vorba drepre o colecţie de sine stătătoare. 

Obiceiul de a aduna într-o colecţie scrierile cuiva, nu le era 
străin anticilor. Putem oferi exemple amintind de existenţa unei 
culegeri de scrieri semnate de Platon, colecţie care cuprindea 13 
scrisori. Au fost adunate la fel, în colecţii, scrisorile lui Aristotel şi 
ale lui Epicur: de asemenea, scrisorile filosofului neopitagorean 
Apolloniu din Tyana, care a trăit în a doua jumătate a secolului I 
d.Hr.. În lumea vorbitoare de latină am putea menţiona culegerea 
scrierilor lui Cicero şi culegerea de scrisori pe care a alcătuit-o Pliniu 

cel Bătrân, la începutul secolului al II-lea d.Hr., la cererea 
prietenului său Septicius. 

Asupra motivului care a determinat alcătuirea acestei colecţii, 
s-au formulat mai multe ipoteze. Potrivit lui Goodspeed, moartea 
unei persoane importante, a unei personalităţi, de obicei trezeşte 
interesul pentru munca sa, şi duce la publicarea colecţiei lucrărilor 
sale. Însă acelaşi cercetător admite că martirajul lui Pavel, nu ar fi 
determinat apariţia colecţiei scrierilor sale, deoarece această colecţie 
nu a apărut înaintea scrierii Evangheliilor. El spune că următorul 
eveniment major care ar fi putut atrage atenţia asupra personalităţii 
şi a scrierilor lui Pavel, ar fi putut să fie apariţia cărţii în două 
volume, a lui Luca (este vorba despre Evanghelia după Luca şi 
Faptele apostolilor, scrieri care au circulat pentru o vreme, 
împreună). În scrierea lui Luca (evident, în volumul al doilea), se 
face o impresionantă prezentare a rolului pe care l-a avut apostolul 
Pavel, în misiunea creştină printre Neamuri. 

Nu s-a stabilit încă, deşi s-au făcut multe cercetări, cine anume 
a realizat prima colecţie de scrieri pauline. C. F. D. Moule, în The 
Birth of the New Testament (lucrare apărută la Londra, în 1981) 
susține că iniţiativa i-a aparţinut lui Luca, deoarece a fost 
impulsionat de spiritul său de istoric creştin. Lewis Foster, într-un 
articol intitulat The Earliest Collectionof Paul's Epistle, indică tot 
spre Luca. Motivul sugerat este însă diferit: această colecţie, se 
susține, a fost alcătuită ca un al treilea volum, care să urmeze 
Evangheliei sale, precum şi Faptelor apostolilor. 

J. Knox îi indică pe Onisim, ca realizator al corpusului paulin. 
Carson, Moo şi Morris concluzionează prudent spunând că „orice 
identificare a unei persoane, ca fiind responsabilă de colecţia 
scrisorilor pauline, este complet speculativă”2:7. 

Un alt aspect pe care vrem să-l semnală aici este faptul că 
printre cercetători s-a vehiculat ideea că epistola către Efeseni ar fi 
fost de fapt, introducerea la acest „Corpus paulinum”, Ideea aceasta 
o întâlnim, spre exemplu la Julicher, iar mai târziu la Godspeed. C. 
L. Mitton merge atât de departe cu speculaţiile încât susţine în The 
Epistle to the Ephesians (carte apărută în 1951), că această scriere a 
fost redactată de către un discipol, chiar în scopul de a fi folosită ca 
introducere. Aceeaşi idee o va susţine în The Formation of the 
Pauline Corpus of Letters, pe care o publică în 1955. 

E. E. Ellis, într-un articol din Dicţionarul biblic contestă 
această posibilitate, pe baza câtorva argumente, dintre care amintim 
(a) omisiunea unui destinatar în text indică mai degrabă o epistolă 

circulară decât una introductivă, (b) în manuscrisele vechi, epistola 
respectivă nu este aşezată nici la început şi nici la sfârşit, etc.218. 

Cercetători ca Donald Guthrie, Kirsopp şi Silva Lake dovedesc 
multă prudenţă atunci când îşi exprimă incapacitatea de a stabili cu 
precizie modul în care a luat ființă Corpus Paulinum, şi care a fost 
componenţa exactă a acestuia. „Ar fi mai prudent — spune Guthrie — 
să se lase în obscuritate ceea ce istoria nu a reuşit să limpezească, 
fără a încerca vreo construcţie speculativă”2:9. 

Această colecţie s-a bucurat încă de la început de o anumită 
recunoaştere a autorităţii spirituale, însă nu putem fi siguri dacă ea 
a cuprins toate scrierile pe care astăzi i le atribuim lui Pavel. Un 
lucru este însă destul de evident: epistolele pastorale au fost incluse 
la o dată mai târzie în colecţia scrierilor pauline, dată care nu poate 
fi fixată cu acuratețe. F. F. Bruce afirmă că „în lipsa unei alte 
evidențe, se consideră că introducerea lor a fost parte a răspunsului 
bisericii universale faţă de promulgarea Canonului marcionit220. 

Faptul recunoaşterii autorităţii spirituale ale epistolelor 
pauline, ne este dovedit de influenţa pe care aceste scrieri au avut-o 
asupra celorlalte scrieri creştine produse la sfârşit de secol (ne 
referim la influenţe asupra conţinutului de idei, a limbajului şi a 
formei literare). 


3.4.3.2. Colecţia Evangheliilor 

În ceea ce priveşte primele încercări de asociere a 
Evangheliilor, se pare că acestea au avut loc imediat după ce Ioan şi- 
a scris Evanghelia sa; aceasta înseamnă că este vorba despre ultimii 
ani ai primului secol creştin. 

Când vorbim despre colecţia Evangheliilor, ne referim, 
desigur, la cele patru Evanghelii pe care le-au acceptat primii 
creştini, şi pe care ni le-au transmis nouă. F. F. Bruce spune că 
„această colecţie de patru, era cunoscută sub numele ei original de 
“evanghelia”, la singular, şi nu “evangheliile” la plural; era o singură 
evanghelie, povestită de patru persoane diferite şi distincte între 
ele...”221, 

Prima formă a colecției Evangheliilor a conținut doar trei din 
cele patru Evanghelii, deoarece Evanghelia semnată de Luca era 
încă laolaltă cu scrierea Faptele apostolilor, şi au circulat împreună 
până în primii ani ai secolului al II-lea d.Hr. 

Aşadar, pe la sfârşitul secolului I d.Hr, cele două „corpusuri” 
sau colecţii, evident încă incomplete, circulau separat. Componenţa 
lor exactă, poate fi cel mult, presupusă. 


3.4.3.3. Mărturii despre statutul celor două colecţii la sfârşitul 

secolului I 

Dacă am încerca să încadrăm în timp, perioada în care 
circulau prin biserici, cele două colecţii de scrieri nou-testamentale 
(epistolele pauline şi probabil, trei din cele patru Evanghelii), putem 
aproxima că a început în jurul anului 80-85 d.Hr., şi a continuat aşa 
până, aproximativ pe la jumătatea secolului al II-lea d.Hr. 

Se pare că o primă mărturie despre un canon limitat ne-o oferă 
Barnaba în scrierea cunoscută ca Epistola lui Barnaba, datată în 
jurul anului 96 d.Hr. Deşi numele lui Barnaba nu apare în textul 
epistolei, scrierea este atribuită frecvent, acestui tovarăş de misiune 
al lui Pavel (spre exemplu Clement din Alexandria, în Stromate şi, 
mai târziu, Origen în Contra lui Celsus, împărtăşesc această părere). 
Textul acesteia a fost multă vreme cunoscut din diverse codexuri 
greceşti, până la descoperirea manuscrisului din Sinai (publicat în 
1863). 

În această scriere, se fac referiri la două Evanghelii (Matei şi 
Ioan), la Faptele Apostolilor, la Romani, Efeseni, Filipeni, epistolele 
pastorale, Evrei, Iacov, I şi II Petru şi Apocalipsa. 

Dacă Barnaba a apelat la autoritatea acestor scrieri, înseamnă 
că această autoritate le era recunoscută în sânul comunităţilor 
cărora li se adresa Barnaba. În mod expres însă autorul acestei 
scrieri foloseşte expresia „aşa cum zice Scriptura” cu referire la un 
text nou-testamental. 

Trebuie să precizăm că lipsa celorlalte scrieri canonice nu 
înseamnă că ele ar fi fost desconsiderate; absenţa citatelor sau a 
referinţelor la acestea, se poate explica prin faptul că ele nu au oferit 
argumente necesare în susţinerea ideilor epistolei lui Barnaba. Nu 
trebuie să uităm că scopul lui Barnaba nu a fost acela de a ne oferi o 
listă exhaustivă a scrierilor canonice, ci mai degrabă acela de a 
sublinia desprinderea creştinismului de iudaism. 

O altă scriere pe care o putem menţiona aici, este Epistola I a 
lui Clement către Corinteni, datată în 96 d.Hr. (spre această datare 
ne îndreaptă Hegessipus, care o plasează în timpul persecuțiilor lui 
Domițian). Este însă la fel de posibil să fi fost scrisă chiar în primii 
ani de domnie ai lui Nerva. 

Autorul ei, deşi nu este menţionat în text, se consideră că este 
episcopul Clement din Roma (30-100 d.Hr.). Mărturiile scriitorilor 
bisericeşti sunt discordante, cu privire la identitatea acestui episcop 
roman. Unii îl identifică cu colaboratorul lui Pavel, alţii susţin că ar 
fi succesorul lui Linus, la Roma, etc. Scrierea sa se adresează 

comunităţii din Corint, cu scopul de a îndrepta o situaţie 
conflictuală, apărută aici prin îndepărtarea unor slujitori. Cu toate 
acestea, epistola despre care vorbim, nu poartă pecetea vreunei 
polemici doctrinare. 

Clement citează din Evanghelia după Matei, din epistola către 
Romani, din I şi II Corinteni, din Galateni, din Efeseni, din Filipeni 
şi din cea către Evrei, şi pare să împărtăşească perspectiva paulină 
asupra raportului dintre credinţă şi fapte. Textul acestei epistole 
apare în manuscrisul „Codex Alexandrinus”. 

Faptul că el nu a făcut nici o referire la scrierile apostolului 
Ioan a fost pus pe seama faptului că ar fi scris fie înaintea redactării 
acestora, fie concomitent cu ele. 

Trebuie să mai adăugăm aici mărturia lui Ignaţiu (activ la 
sfârşitul secolului I şi începutul secolului al II-lea d.Hr), păstorul 
bisericii din Antiohia Siriei. Din opera lui Eusebiu de Cezareea aflăm 
că Ignaţiu a fost al doilea succesor al lui Petru, în funcţia de episcop 
al Antiohiei. El a fost arestat de către autorităţile romane, pentru 
mărturia credinţei sale. În drumul său spre Roma, unde urma să fie 
martirizat pentru credinţă, el scrie şapte epistole, dintre care una 
este adresată lui Policarp din Smirna (celelalte erau adresate 
comunităţilor din Efes, Magnezia, Trale, Roma, Filadelfia şi 
Smirna). În cea adresată lui Policarp, el citează din trei Evanghelii (îl 
omite pe Marcu), epistolele pauline, Iacov, 1 şi 2 Petru, 1 şi 2 Ioan şi 
Apocalipsa. Citatele sunt intotdeauna introduse prin expresia 
„Scriptura zice...”. 

La Ignaţiu întâlnim de asemenea „Euaggelion” şi „Apostoloi”, 
nume definind cele două categorii de scrieri creştine, care sunt puse 
pe picior de egalitate cu Legea şi Proorocii. Rămâne însă în 
responsabilitatea cercetătorilor să stabilească precis, ce anume 
înţelegea Ignaţiu prin „Euaggelion” şi ce avea el în vedere prin 
„Apostoloi”. 


2.4.4. Mărturii despre stadiul Canonului în secolul 
al II-lea creştin. 


Probabil, ar fi fost mai indicat să numim acest sub-capitol, 
„Mărturii despre situaţia scrierilor canonice în secolul al II-lea”, 
întrucât încă nu putem vorbi, cel puţin în prima parte a secolului, de 
o preocupare evidentă din partea liderilor creştini în a formula un 
Canon fix, bine definit, care să cuprindă cele două colecţii de scrieri 
canonice laolaltă. 

La începutul secolului II d.Hr, încă circulau prin biserici cele 
două colecţii distincte de scrieri: una conţinând Evangheliile 
(euaggelion), iar cealaltă conţinând epistolele pauline (apostoloi). 
Este posibil, deşi nu este dovedit, ca la vremea respectivă să mai fi 

fost şi alte colecţii similare. Unii cercetători sunt de părere că aceste 
colecţii ipotetice s-au format încă înainte de sfârşitul primului secol 
creştin. 

Aceste două colecţii amintite însă nu aveau un caracter oficial 
sau universal, ci exprimau mai degrabă, puncte de vedere 
individuale sau ale unor comunităţi locale. Biserica nu-şi prezentase 
însă oficial vreo poziţie faţă de aceste colecţii, deşi se pare că le 
folosea constant în actul liturgic. 

Precizăm aici faptul că Evanghelia după Luca a circulat o 
vreme împreună cu Faptele Apostolilor. F. F. Bruce spune că a doua 
scriere a lui Luca a primit numele de „Faptele apostolilor” atunci 
când ea a fost separată de cea dintâi (adică de Evanghelia după 
Luca), iar acest lucru s-ar fi întâmplat devreme în secolul al II-lea222. 
Aceste două scrieri aveau să fie separate în momentul în care 
“Euaggelion” şi “Apostoloi” au fost puse laolaltă. Cartea Faptele 
Apostolilor constituia o inspirată verigă de legătură între cele patru 
Evanghelii, şi epistolele pauline. 

Mărturii despre existenţa unor astfel de colecţii, şi implicit, 
despre stadiul formării viitorului Canon nou testamental, ne sunt 
oferite în textele unor scrieri cum ar fi Didahia (sau Învățătura 
celor doisprezece), A doua epistolă a lui Clement, Epistola către 
Diognet, Păstorul lui Herma, precum şi de scriitori creştini cum ar 
fi Policarp, Papias, Iustin martirul, Clement Alexandrinul şi Ireneu 
de Lyon. 

Menţionăm mai întâi o scriere creştină anonimă care datează 
de la începutul secolului II (unii cercetători indică anul 100 d.Hr.), 
este Didahia sau Învățătura celor doisprezece apostoli. Ea este o 
operă compozită, reunind se pare, texte de obârşie diferită. Multă 
vreme ea a fost cunoscută numai din unele scrieri creştine, însă 
textul complet a fost găsit în 1873, la Constantinopol. Manuscrisul 
mai conţinea şi Epistola lui Barnaba, şi I şi II Clement. De 
asemenea, el conţinea şi o recenzie amplă a corespondenţei lui 
Ignaţiu al Antiohiei. 

În această scriere (Didahia) se face referire la aproape toate 
scrierile canonice, cel mai frecvent la Evangheliile semnate de Matei 
şi Luca, dovedind cunoaşterea lor şi recunoaşterea valorii lor 
spirituale. Sunt omise Evanghelia după Marcu, epistola către 
Filimon şi cele trei epistole ioanine. 

Amintim apoi mărturia lui Policarp, episcopul bisericii din 
Smirna (69-155 d.Hr.), despre care ne sunt oferite informatii, în 
scrierile lui Irineu de Lyon (în scrierea Împotriva ereziilor, spre 
exemplu). Se susţine că Policarp i-a cunoscut personal pe unii dintre 
apostolii Mântuitorului. 


22 E, F, Bruce, The Book of the Acts, pag. 3 

Policarp citează în Scrisoarea către Filipeni , din două 
Evanghelii sinoptice, din majoritatea epistolelor pauline, şi oferă 11 
citate din 1 Ioan. Se consideră că el cunoştea, deşi nu citează, şi 
Evanghelia după Ioan, deoarece Policarp a fost un ucenic al lui Ioan, 
şi bun prieten al lui Ignaţiu din Antiohia. Privitor la Scrisoarea către 
Filipeni, s-a sugerat că ea ar fi fost redactată în două scrisori 
independente, una în anul 115 d.Hr., iar alta în anul 135 d.Hr. 

Papias (30-130 d.Hr.), episcop de Hierapolis, se consideră că a 
fost un ucenic al apostolului Ioan şi prieten al lui Policarp. 
Informaţiile despre el sunt puţine (Eusebiu de Ceyareea ne spune că 
Papias a fost contemporan cu Policarp şi Ignaţiu), dar informaţiile 
pe care el ni le oferă, sunt semnificative. El citează în scrierea sa 
(constând în cinci volume), din mai multe scrieri canonice. 

Lucrarea sa era intitulată Tâlcuiri la cuvintele Domnului, şi le- 
a fost cunoscută lui Ireneu şi lui Eusebiu de Cezareea. Papias 
dovedeşte o bună cunoaştere a Evangheliilor sinoptice, a cărţii 
Faptele apostolilor, şi a epistolelor catolice. Într-o altă scriere, el se 
referă la Evanghelia după Ioan. Este însă inexplicabil faptul că 
Papias nu vorbeşte despre o colecţie de patru Evanghelii. 

(Unii autori îi plasează pe Policarp şi pe Papias, la sfârşitul 
secolului I d.Hr., alţii îi plasează devreme în secolul al II-lea. Am 
preferat a doua opţiune deoarece am considerat că maturitatea lor 
literară a fost atinsă în a doua parte a vieţii lor. Admitem totuşi că 
este foarte posibil ca Papias să fi fost reprezentativ pentru sfârşitul 
de secol I d.Hr., dar în ceea ce-l priveşte pe Policarp, credem că este 
mai potrivit, din cauza vârstei, să-l luăm în calcul mai degrabă 
pentru secolul al II-lea d.Hr.). 

Mai includem aici şi mărturia oferită de Epistola către 
Diognet. Ea a fost găsită în 1436, la Constantinopole, şi a fost 
depusă în biblioteca oraşului Strasbourg, unde avea să se piardă în 
urma unui bombardament de artilerie, din august 1870, în războiul 
Franco-Prusac. Ceea ce mai avem la îndemână, sunt doar copii ale 
lucrării originale. 

Autorul acestei scrieri nu este identificat, însă în text el spune 
despre sine că este un învățăcel al apostolilor (în capitolul al XI-lea). 
Este greu de stabilit dacă această titulatură se referă la cineva care a 
cunoscut direct pe apostoli, sau are în vedere faptul că autorul 
scrierii a aderat la învăţăturile apostolilor. În primul caz, lucrarea 
aceasta ar trebui să fie plasată înainte de sfârşitul primului secol 
creştin (sau cel mai târziu, în primii ani ai secolului al II-lea d.Hr.). 
Unii cercetători au încercat s-o atribuie lui Quadratus, iar alţii au 
propus ca autor, pe Pantaen. În sfârşit, ultimele două capitole ale 
acestei scrieri au fost atribuite lui Hippolit. S-a sugerat că această 
lucrare ar fi fost adresată dascălului lui Marc Aureliu, însă ar putea 
fi vorba doar despre o simplă coincidenţă de nume. 

Unii biblişti datează această scriere pe la jumătatea secolului al 
doilea creştin. Dacă această datare este corectă, atunci scrierea 
aceasta este importantă pentru noi, deoarece autorul ei apelează în 
argumentare, la Evanghelii şi la scrierile apostolice, citând concret 
din Matei şi Luca, Romani, I şi II Corinteni, Efeseni, Filipeni, I 
Timotei, Tit, I Petru şi I loan. 

În prima jumătate a secolului al II-lea d.Hr., apare o scriere 
apocrifă, despre care se va mai vorbi la capitolul dedicat scrierilor 
apocrife, şi care se numea Evanghelia adevărului. Chiar dacă ea nu 
are în sine o valoare spirituală deosebită, ne aduce o mărturie 
despre poziţia de autoritate de care se bucurau în biserica romană 
scrierile canonice ale Noului Testament. 

O altă scriere anonimă, care aduce o mărturie semnificativă, 
este Păstorul lui Herma, o lucrare redactată la Roma sau în 
împrejurimile Romei. Se presupune că autorul ei este Hermes, frate 
al lui Pius I, episcopul Romei. Ea a fost cunoscută lui Clement din 
Alexandria, lui Irineu şi lui Tertullian. Uneori, scrierea aceasta a fost 
privită ca fiind canonică, însă ceea ce este important în acest 
moment este faptul că autorul ei a avut cunoştinţă despre 
Apocalipsa lui Ioan. 

Lucrarea aceasta a fost multă vreme cunoscută doar din 
citatele scriitorilor bisericeşti, până când, în anul 1955 a fost 
descoperită într-un manuscris la muntele Athos. Ea mai apare de 
asemenea, în codex Sinaiticus, descoperit de Constantin von 
Tischendorf. 

Mărturia oferită de A doua epistolă a lui Clement (datată între 
120-140 d.Hr.), este semnificativă deoarece citează extensiv din 
scrierile Noului Testament, folosind expresia „Domnul spunea în 
Evanghelii...”, iar când citează din Evanghelia după Matei, introduce 
citatele prin „Scriptura zice...”. Textul acesteia s-a păstrat în două 
manuscrise greceşti, împreună cu 1 Clement, deşi este evident că ea 
nu a fost redactată de Clement. 

Vom continua cu mărturia lui Iustin Martirul (100-165 d.Hr.), 
apologet creştin care a studiat în tinereţe, filosofia. El a trăit şi a 
slujit la Roma, unde l-a combătut pe Marcion. Iustin ne este 
binecunoscut ca scriitor, prin cele două lucrări intitulate Apologii 
(cea dintâi adresată împăratului Antoninus Pius, iar cea de a doua, 
Senatului roman), şi prin Dialog cu iudeul Triphon. El citează din 
Evanghelia semnată de Matei, de 43 de ori, iar din cea semnată de 
Luca de 17 ori. Nu-l omite pe Ioan, şi nici pe Marcu. El dovedeşte că 
este familiar cu Faptele apostolilor, cu cel puţin 6 dintre epistolele 
pauline, cu 1 Ioan şi cu Apocalipsa. 

În Dialog cu iudeul Tripho, Iustin menţionează „memorabilia” 
lui Petru (probabil Evanghelia după Marcu), iar în prima Apologie 
Iustin, vorbind despre închinarea duminicală, ne spune că 

Memoriile apostolilor erau numite obişnuit Evanghelii, că erau 
scrise de apostoli sau de unii din ucenicii acestora, şi că în ziua de 
duminică, aceste scrieri erau citite prin comunităţile creştine, 
înlocuind frecvent Vechiul Testament. Este evident că aceste scrieri 
se bucurau de recunoaştere ca „scripturi”. 

G. L. Carey îl consideră pe Iustin drept „primul mare gânditor 
creştin după Pavel”2>3. Mărturia lui Iustin este importantă şi din 
cauza faptului că dovedeşte că mai multe Evanghelii sunt cunoscute 
şi apreciate simultan, în acelaşi mediu. Unii cercetători remarcă însă 
că Iustin nu ne spune câte Evanghelii erau folosite în uzul liturgic 
duminecal. 

Vom face referire şi la mărturii gnostice, amintind numele lui 
Basilide şi al lui Valentinus. În ceea ce-l priveşte pe Basilide, el 
citează precis din scrierile nou testamentale pe care le numim 
canonice, în acelaşi fel în care citează din scrierile Vechiului 
Testament, introducând citatele cu expresii ca „aşa cum este scris...” 
sau „despre care Scriptura a spus...”. Valentinus a citat din cele 
patru Evanghelii, şi există evidențe clare că a cunoscut epistolele 
către Romani, Galateni, Efeseni, Filipeni, Coloseni, precum şi 1 şi 2 
Corinteni. La acestea, T. Zahn mai adaugă fragmente pe care le-a 
identificat ca aparţinând Apocalipsei, Faptelor apostolilor, celei 
către evrei şi epistolelor lui Petru. Practic, componenţa Noului 
Testament, la aceşti scriitori gnostici, este aproape identică cu cea 
întâlnită la liderii comunităţilor curentului ortodox. 

Mărturia lui Hegesippus (110-180 d.Hr.) este importantă în 
acest context, deoarece ea dovedeşte că ipotezele şcolii tubingiene 
sunt lipsite de substanţă. Istoric iudeu creştin, Hegesippus a 
călătorit mult, spre finalul vieţii sale, ajungând la Roma, dar a locuit 
o vreme în Corint. A scris cinci cărţi păstrate sub numele de 
Însemnări (Hypomnemata), din care ni s-au păstrat doar 
fragmente, şi mărturiseşte că în călătoriile sale, peste tot a găsit 
aceleaşi doctrine şi practici. Mărturia sa este citată de Eusebiu de 
Cezareea. 

Pe Melito de Sardes l-am amintit deja atunci când am încercat 
să schiţăm o scurtă istorie a preocupărilor care ţin de Introducerea 
în Noul Testament. Nu deţinem informaţii precise asupra naşterii şi 
a morţii sale (cu excepţia faptului că a fost înmormântat la Sardes), 
însă din mărturiile lui Eusebiu îl putem plasa în a doua jumătate a 
secolului al II-lea d.Hr., deoarece era deja episcop în vremea 
împăratului Marcus Aurelius (între 161-180 d.Hr.). 

Melito dă impresia că a fost un scriitor prolific, în ciuda 
faptului că ni s-a păstrat puţin material scris de el. (Cea mai amplă 


23 G. L. Carey, în The New International Dictionary of the Christian Church, pag. 
558 

culegere de fragmente păstrate de la Melito, este cea editată de S. G. 
Hall). În ceea ce s-a păstrat totuşi, sunt identificate citate din 
aproape toate scrierile Noului Testament, cu excepţia epistolei lui 
Iuda, a lui Iacov, şi II şi III Ioan. 

Pe de altă parte, atunci când Melito, în Omilia Pascală, 
prezintă o listă a cărţilor tes palaias diathekes (adică ale Vechiului 
Testament), această specificaţie sugerează prin contrast, că 
conceptul tes kaines diathekes (adică Testamentul Nou) era în 
stadiul formării. Însă nu toţi cercetătorii împărtăşesc această 
convingere. Se susţine că dacă menţionarea unui legământ vechi, 
sugerează existenţa unuia nou, existenţa unor cărţi aparţinând 
legământului vechi, nu implică în mod necesar existenţa unei 
colecţii similare de cărţi aparţinând legământului nou. 

Aproximativ în aceeaşi vreme (a doua jumătate a secolului al 
II-lea d.Hr.), la Antiohia era episcop Teofil. Eusebiu îi prezintă ca 
fiind al şaselea episcop al Antiohiei. Lucrarea sa cea mai 
reprezentativă a fost Către Autolycus, o operă în trei volume. 
Aceasta a fost adresată unui prieten păgân numit Autolycus, 
încercând să-l convingă pe acesta de superioritatea creştinismului 
revelat, faţă de mitologia păgână. Thiessen afirmă că în această 
lucrare este evident că Teofil a avut la dispoziţie majoritatea 
scrierilor Noului Testament, şi că le-a estimat ca egale cu cele ale 
Vechiului Testament224. Într-o altă lucrare scrisă împotriva lui 
Hermogenes, initulată Contra ereziei lui Hermogenes, el citează din 
Apocalipsa. Lucrarea aceasta s-a pierdut, însă Tertullian va scrie el 
însuşi mai târziu, o lucrare cu un nume aproape identic, Contra lui 
Hermogenes, in care va întrebuința tratatul scris de Theofil. 

Teofil al Antiohiei este cel dintâi dintre scriitorii creştini care 
menţionează Evanghelia lui Ioan pe nume, atribuindu-i-o lui Ioan 
evanghelistul. 

Athenagora din Atena, un filosof creştin, compune în anul 177 
d.Hr., o lucrare cu caracter apologetic, numită Apărarea creştinilor, 
pe care o adresează împăratului Marcus Aurelius şi fiului său, 
Commodus. Textul acesteia a fost găsit într-un manuscris copiat în 
anul 914, pentru episcopul Areta. De la Athenagora nu ni s-a mai 
păstrat nimic altceva. 

În încercarea de a combate acuzaţiile false aduse creştinilor 
(ateism, incest, antropofagie, etc.), el citează din Vechiul Testament 
şi din Noul Testament. În ceea ce priveşte citatele din Noul 
Testament, deşi el nu specifică, dovedeşte că are cunoştinţe din 
câteva epistole pauline, şi din toate cele patru Evanghelii. 

Tot prin anul 177 d.Hr. apare o Epistolă a bisericilor din Viena 
şi Lyon, către bisericile din Asia şi Frigia. Thiessen remarcă faptul 


2 C, H. Thiessen, op. cit., pag. 13 

că deşi în textul epistolei acesteia nu sunt menţionate nominal 
scrierile canonice ale Noului Testament, autorul ei (sau autorii) 
dovedeşte afinități evidente de limbaj şi de idei, cu Luca, Ioan, 
Faptele apostolilor, Romani, 1 şi 2 Corinteni, Efeseni, Filipeni, 1 
Tim., 1 Petru, 1 Ioan, Apocalipsa, etc.235. 

Una dintre cele mai importante mărturii ne este oferită de 
Irineu (125-192 d.Hr.), originar din Smyrna, dar cunoscut ca episcop 
de Lyon. În copilărie l-a cunoscut personal pe Policarp, episcopul 
Smirnei, de care şi-a amintit mereu. Mai târziu Irineu se stabileşte 
pe Valea Rhonului. Prigoana din 177 d.Hr. (în timpul lui Marcus 
Aurelius), înseamnă sfârşitul episcopului local Photinus, şi aproape 
concomitent, urmează alegerea ca episcop a lui Irineu. În scurtă 
vreme, el devine purtătorul de cuvânt al creştinismului ortodox, 
tradiţional, în lupta cu curentele eretice. 

Irineu a scris mult, însă aproape toate scrierile lui sunt astăzi 
pierdute, cu excepţia a două: una dintre ele este cea intitulată 
Împotriva ereziilor (scrisă în 185 d.Hr., lucrarea aceasta avea iniţial 
un alt nume — O expunere şi o combatere a cunoaşterii numită pe 
nedrept astfel), care a fost păstrată într-o traducere latină. Cea de a 
doua lucrare care s-a păstrat de la el, este Demonstrația predicării 
apostolice, o scriere mai scurtă decât cea dintâi. În prima lucrare 
menţionată, Irineu accentuează autoritatea Evangheliei în cele patru 
forme ale sale. Astfel, cele patru regiuni ale lumii, cele patru vânturi, 
cele patru legăminte divine, etc., sunt mărturii ale faptului că şi 
Evangheliile trebuie să fie patru (stâlpi ai Bisericii). 

Se consideră că Irineu de Lyon este cel dintâi dintre scriitorii 
bisericeşti, care a citat din întreg Noul Testament, dovedind că 
recunoaşte autoritatea incontestabilă a tuturor scrierilor considerate 
azi canonice. 

Este remarcabilă precizarea privitoare la cele patru Evanghelii 
canonice (prin care el arată că sunt doar patru Evanghelii), şi citările 
din Evanghelii, Faptele apostolilor, 13 epistole pauline (deşi nu 
citează din epistola către Filimon), I Petru, I şi II Ioan şi Apocalipsa. 
Aceste scrieri sunt considerate inspirate şi autoritative în cel mai 
deplin sens al cuvântului. Irineu nu pare să fie decis în privinţa 
epistolei către evrei, II Petru, III Ioan, Iacov şi Iuda. Paternitatea 
epistolei către evrei nu îi este atribuită lui Pavel (sau, cel puţin aşa 
susține Stephen Gobarus, un scriitor creştin din secolul al VI-lea, 
citat de Fotie). 

În ceea ce priveşte opinia sa asupra Apocalipsei, el o atribuie 
lui Ioan apostolul, iar ca dată a scrierii, este indicată perioada finală 
a domniei lui Dioclețian (acesta a fost împărat între 81-96 d.Hr.). 


225 ibid., pag. 22 

Este discutabil dacă putem considera că la Irineu se regăseşte 
ideea unui Canon închis al scrierilor Noului Testament. Unii 
cercetători înclină să accepte această idee, pornind de la observaţia 
că Irineu limitează la patru, numărul Evangheliilor canonice. Alţi 
cercetători (von Campenhausen, spre exemplu) sunt de părere că nu 
avem argumente temeinice pentru a extinde acest concept, de la 
Evanghelii (unde este limpede atestat) la toate scrierile nou- 
testamentale. 

Unii cercetători, cum ar fi J. N. D. Kelly, sunt de părere că 
Irineu este primul scriitor creştin care a vorbit fără echivoc, despre 
un Nou Testament, paralel celui Vechi226. Se face însă precizarea că 
învăţătura cu privire la existenţa unui Nou Testament, era deja în 
uz. 

În jurul anului 192 d.Hr. este semnalată o scriere anti- 
montanistă. Unii cercetători sunt înclinați să i-o atribuie lui Policrat 
din Efes. Această scriere vorbeşte despre o colecţie de scrieri, 
numită kaine diatheke, expresie definind o colecţie închisă, la care 
nu se mai poate adăuga nimic, şi de la care nu se mai poate 
îndepărta nimic. Nu ni se spune însă, câte scrieri erau cuprinse în 
această culegere. 

În ceea ce priveşte prima încercare specifică şi clară de a 
elabora o listă oficială (aşadar, primul aşa-numit Canon nou 
testamental, despre care avem informaţii concrete), este cea a lui 
Marcion, şi a fost datată în jurul anului 140 d.Hr. Avem prin aceasta, 
o mărturie evidentă a faptului că acum cele două colecţii erau 
aşezate laolaltă. Din acest motiv, asupra lui Marcion vom insista mai 
mult decât asupra scriitorilor la care ne-am referit până aici. 

Este posibil ca respectivele colecţii să fi fost aşezate împreună 
mai devreme, însă lucrul acesta abia la Marcion este dovedit. Ceea 
ce am citat până aici au fost mărturii în favoarea recunoaşterii 
caracterului canonic al scrierilor respective, la diferiţi autori creştini, 
însă această recunoaştere nu presupunea în mod obligatoriu 
asocierea lor într-o singură listă. W. C. Unnick, făcând referire la o 
scriere pe care am amintit-o deja (scrierea apocrifă Evanghelia 
adevărului), subliniază că aceasta este o dovadă a poziţiei de 
autoritate de care se bucurau scrierile canonice ale Noului 
Testament în biserica romană, încă înainte de „episodul Marcion”. 

Fapt important este că acest Marcion a încercat să 
întocmească un canon care să se potrivească cu doctrina sa deviată 
(Marcion făcea o distincţie artificială între Dumnezeul Vechiului 
Testament şi Cel al Noului Testament, din cauză că în gândirea sa, 
cei doi nu puteau fi una şi aceeaşi persoană). Canonul său cuprindea 
o singură Evanghelie (prelucrare după cea scrisă de Luca), şi doar 10 

din epistolele pauline, care constituiau Apostolos. Surprinzător, din 
epistola către romani lipsesc ultimele două capitole. Erau omise 
epistolele pastorale. 

Se pare că Marcion nu şi-a numit colecţia Noul Testament, ci 
Euaggelion şi Apostolikon. Evanghelia pe care a introdus-o în lista 
sa, chiar avându-şi obârşia în scrierea lui Luca, evită să vorbească 
despre naşterea lui loan Botezătorul şi despre cea a lui Isus. Isus 
intră în lume într-un mod tot atât de supranatural, precum a fost şi 
plecarea Sa. F. F. Bruce remarcă faptul că lui Marcion, ideea naşterii 
şi a copilăriei lui Isus, i s-a părut inacceptabilă=7. 

Cercetători ca P. L. Couchoud au sugerat că Evanghelia după 
Luca ar fi o dezvoltare ulterioară a Evangheliei marcionite, plasâns 
astfel scrierea lucană, târziu în secolul al II-lea. Teoria aceasta a fost 
demolată de B. H. Streeter, în The Four Gospels, lucrare publicată la 
Londra în 1924, şi de V. Taylor, în Behind the Third Gospel, pe care 
a publicat-o la Oxford, doi ani mai târziu. 

În ceea ce priveşte epistolele pauline, trebuie să spunem că 
Marcion, deşi a avut o consideraţie deosebită pentru Pavel, şi-a 
îngăduit să îndepărteze din scrierile acestuia, pasajele care făceau 
referire la Vechiul Testament. Pe lângă fragmentele din epistola 
către romani, s-au mai semnalat şi alte omisiuni. Marcion le-a 
considerat ca nefiind autentic pauline, ci mai degrabă adăugiri 
(intrapolări) ale unor scribi. 

Prologurile la aceste scrieri, reflectă aceste convingeri, şi sunt 
opera unor cercuri marcionite. Sub numele de Prologurile 
marcionite sunt grupate opt prologuri scurte, scrise în limba latină, 
care prefaţează epistolele pauline acceptate de Marcion. Astfel, 
există prologuri înaintea epistolelor către Galateni, Corinteni (1 şi 
2), Romani, Tesaloniceni (1 şi 2), Laodicieni (sau Efeseni; acesta nu 
s-a păstrat, însă a putut fi reconstituit fragmentar), Coloseni, 
Filipeni şi Filimon. 

Vom prezenta unul dintre aceste prologuri, doar pentru a ne 
forma o imagine despre conţinutul general al acestor prologuri. Cel 
dintâi este prologul la Galateni: „Galatenii sunt greci. Mai întâi, ei 
au primit cuvântul adevărului de la apostol, dar după plecarea 
acestuia, ei au fost atraşi de apostoli falşi, spre a se întoarce la 
Lege şi la circumciziune. Apostolul îi cheamă înapoi să creadă 
adevărul, scriindu-le din Efes”. Aceasta este mărimea aproximativă 
a tuturor prologurilor marcionite, şi trebuie să recunoaştem că ele 
sunt destul de obiective în ceea ce priveşte informaţia istorică 
oferită, motiv pentru care ele au fost preluate şi reproduse în copiile 
latine ale Noului Testament întrebuințat de creştinii ortodocşi (încă 

o dată, termenul „ortodox” semnifică aici creştinismul conservator, 
tradiţional). 

Admiţând că Marcion a fost cea dintâi figură cunoscută, care a 
publicat o colecţie bine definită de scrieri care urmau să fie numite 
Noul Testament, rămâne încă deschisă o întrebare importantă: a 
fost el cu adevărat cel dintâi care a făcut acest lucru ?, sau a 
modificat doar, ceea ce începea să prindă contur ? A fost el un 
inovator, sau a avut în faţă ceva existent ? 

F. F. Bruce, vorbind despre două dintre lucrările descoperite la 
Nag-Hammadi, Evanghelia adevărului şi Epistola către Rheginus, 
spune că în lumina acestor două tratate s-ar putea argumenta, cu o 
oarecare îndreptăţire, că lista lui Marcion a fost o revizuire a unei 
colecţii existente de scrieri ale Noului Testament — în particular, că 
Apostolul lui Marcion a fost o revizuire a unei copii a scrierilor lui 
Pavel228, 

Tertullian, în comentariile sale asupra abordării marcionite a 
scrierilor pauline, sugerează că scrierile pauline acceptate de 
Marcion au făcut parte dintr-un corpus mai amplu, dar Marcion a 
selectat doar pe acelea care sprijineau învățătura sa. Potrivit lui 
Tertullian, Marcion a întrebuințat cuțitul pentru a îndepărta din 
Sfintele Scripturi, orice text care nu se potrivea opiniilor lui. Nu în 
acelaşi fel, însă poate aproximativ în aceeaşi vreme, Valentinus pare 
să fi folosit întregul instrumentum, dar îi perverteşte textului 
înţelesul şi interpretarea. 

Era evident că lista lui Marcion reprezenta o deviere calculată 
(el încercând în felul acesta să argumenteze distincţia despre care 
am amintit deja), de aceea ea a constituit o provocare pentru 
Biserică; aceasta s-a văzut nevoită să contracareze lucrarea lui 
Marcion, elaborând propria-i listă de scrieri. 

Se cere aici a fi făcută o precizare: Biserica nu a preluat de la 
Marcion, ideea de a întocmi o listă fixă a cărţilor acceptate (ideea 
aceasta o avea deja, deoarece o preluase de la canonul Septuagintei). 
De la Marcion, Biserica a preluat numai impulsul de a întocmi 
această listă proprie. Dacă Marcion nu ar fi alcătuit o asemenea 
listă, este foarte posibil ca Biserica să nu fi grăbit procesul alcătuirii 
unui Canon propriu, în care să includă acele scrieri acceptate22. 

F. F. Bruce împărtăşeşte aceeaşi idee susținând că 
„publicarea Canonului lui Marcion a constituit o provocare şi un 
stimulus pentru liderii bisericii romane, şi pentru cei ai altor biserici 
care au aderat la credinţa catolică (aşa cum a început să fie numită). 
El nu a constrâns pe aceştia să creeze un Canon propriu al Sfintelor 
Scripturi care au fost acceptate cu mici variaţiuni de către Biserica 

creştină istorică, ci i-a constrâns să-şi definească mai precis 
Canonul”230. 

Încercarea lui Marcion de a alcătui un canon propriu, chiar 
subiectiv, este importantă pentru noi, din două puncte de vedere: (1) 
dovedeşte că acele scrieri pe care el le-a inclus în canon, erau 
considerate indiscutabil, autentice, şi (2) cărţile pe care le-a respins 
el, erau considerate canonice de către majoritatea comunităţilor 
creştine din vremea respectivă. 

În acest punct, este necesar să mai facem o observaţie. A 
fost amintit anterior, un alt scriitor şi învăţător gnostic influent, 
Valentinus, care era contemporan cu Marcion. Acestuia i se atribuie 
o scriere intitulată Evanghelia adevărului (după primele cuvinte ale 
textului), scriere care a venit la lumină odată cu descoperirile de la 
Nag-Hammadi. Van Unnik, ca să dăm un exemplu, este de părere că 
autorul acestei scrieri este Valentinus. 

Dacă opinia lui van Unnick este corectă, atunci înseamnă că 
scrierea aceasta (ne referim la Evanghelia adevărului) este 
contemporană Canonului lui Marcion, şi ea este o altă mărturie 
asupra unui Canon nou testamental, în mare măsură similar cu al 
nostru. Dar mărturia aceasta îşi pierde din valoare, din cauza 
faptului că nu toţi cercetătorii se agreează cu opinia lui van Unnik. 

Am amintit deja despre existenţa unui răspuns anti- 
marcionit la prologurile produse de cercurile marcionite. Vom 
reveni aici asupra lor, pentru a spune că acestea se înscriu în 
răspunsul dat de biserică la iniţiativa lui Marcion şi a adepților săi. 
Aceste prologuri au fost găsite în unele din codex-urile cu texte 
latine. Se pare că iniţial au existat patru asemenea prologuri, iar 
autorul lor este neidentificat. 

Prologul la Evanghelia după Luca (text care s-a păstrat şi în 
greacă) îşi atestă atitudinea anti-marcionită prin afirmarea 
integrităţii acestei Evanghelii (face referire şi la primele două 
capitole, care în Euaggelion-ul lui Marcion lipsesc) şi prin 
sublinierea rolului activităţii lui Ioan Botezătorul în pregătirea căii 
pentru Isus. 

F. F. Bruce remarcă faptul că „mult mai intrigant este aşa- 
numitul prolog anti-marcionit ioanin, care a supravieţuit doar în 
latină, chiar dacă limbajul său original a fost grecesc. El a suferit 
unele coruperi textuale, atât în procesul transmiterii textului 
grecesc, cât şi în procesul traducerii latine23:. Potrivit acestui prolog, 
Evanghelia după Ioan a fost scrisă pe când era „în trup”, şi dăruită 
bisericilor, aşa cum a arătat Papias, ucenicul lui Ioan, în cele cinci 

cărţi ale sale. Marcion a fost condamnat din cauza vederilor sale 
contrare. 

F. F. Bruce semnalează o corectură necesară în textul 
prologului, acolo unde se face referire la cele cinci cărţi ale lui 
Papias. Adjectivul din textul-copie, este exoterikoi, însă în original, 
el a fost exegetikoi. În latină, el a devenit externis, apoi prin copiere 
a traducerii, s-a ajuns la forma extremis.2%2 

Din partea Bisericii, potrivit opiniei lui Oscar Cullmann, 
“prima listă de care dispunem şi care reprezintă un stadiu evoluat al 
canonului, datează neîndoielnic, din a doua jumătate a secolului II. 
Ea a fost descoperită de către bibliotecarul Muratori (mort în 1750) 
în Biblioteca Ambroziană din Milano”233. 

Lista despre care vorbeşte Cullmann, un codex conţinând o 
traducere latină a unui document grecesc, a fost numită Canonul 
Muratorian, în cinstea celui care a descoperit-o, între 1738 şi 1740 
(în unele lucrări, ea mai este numită Fragmentul muratorian). 
Trebuie să spunem că nu este vorba despre un manuscris original, ci 
de o copie datând din secolul al VII-lea sau al VIII-lea d.Hr. Acest 
lucru nu scade însă nimic din valoarea sa documentară, şi nici 
calitatea limbii latine din text. Originalul pare să fi fost scris în jurul 
anului 170 d.Hr. 

Asupra acestei datări, A. C. Sundberg Jr. are mari rezerve, el 
propunând secolul al IV-lea d.Hr. La baza acestei păreri stau 
anumite similitudini pe care Sundberg le-a remarcat între această 
listă şi unele liste răsăritene, datate prin secolul al IV-lea d.Hr. 

Considerăm că ar putea fi de folos să mai adăugăm aici că au 
fost descoperite, la Monte Cassino, la Est de Roma, patru codex-uri 
care conţineau fragmente ale listei din Canonul Muratorian. Ele 
parțineau secolelor al XI-lea şi al XII-lea. În ceea ce priveşte 
documentul în sine, mai înainte ca să fi ajuns în Biblioteca 
Ambrosiană, el a aparţinut mănăstirii din Bobbio, din Nordul Italiei. 

Chiar dacă acest document este incomplet (începe cu 
Evanghelia după Luca, dar o consideră ca fiind a treia din şirul 
Evangheliilor canonice), el aruncă totuşi o lumină asupra stadiului 
în care ajunsese Biserica în elaborarea Canonului Noului Testament. 

Potrivit Canonului Muratorian, creştinii din Roma şi din 
împrejurimi, considerau drept canonice următoarele scrieri nou- 
testamentale: cele patru Evanghelii, Faptele apostolilor, 13 epistole 
pauline, unele dintre epistolele catolice, şi Apocalipsa. Lipseau 
aşadar, epistola către Evrei, Iacov şi Petru; autorul „Canonului 
Muratorian” se îndoieşte de paternitatea apostolică a scrierilor lui 

Iuda şi Ioan, considerând că ele au fost scrise de altcineva dar au 
fost semnate cu numele celor doi apostoli. E 

În această listă se regăsesc şi fragmente din Înţelepciunea 
lui Solomon şi din Apocalipsa lui Petru. Pentru mulţi cercetători 
care s-au aplecat asupra acestui document, datarea lui este 
discutabilă deoarece el pare să se potrivească cu aproximativ 
cincisprezece alte asemenea liste, provenind din secolul al IV-lea 
d.Hr., însă tratează probleme generate de erezii specifice secolului al 
II-lea d.Hr. 

Canonul  Muratorian scoate în evidenţă două aspecte 
semnificative: (1) existenţa, la vremea respectivă a unui concept 
destul de cuprinzător despre Canonul scrierilor Noului Testament, şi 
(2) existenţa unor incertitudini minore, nesemnificative, referitoare 
la respingerea unor cărţi care ulterior aveau să fie socotite apocrife. 

Potrivit lui Donald Guthrie, începând din vremea în care a 
fost redactat Canonul Muratorian, cele treisprezece epistole 
aparţinând Corpusului Paulin, au fost împărţite în două categorii: 
epistolele bisericii şi epistolele personale. Tot din acest moment, 
mărturiile variază în ceea ce priveşte numărul epistolelor pauline, 
între treisprezece şi paisprezece, în funcţie de opinia fiecăruia 
asupra paternităţii epistolei către evrei234. 

Înainte de a trece mai departe, vom mai cita observaţia lui 
Moreschini şi Norelli cu privire la Canonul Muratori: „această 
scriere are o mare importanţă şi pentru istoria Noului Testament, 
deoarece constituie prima atestare a recunoaşterii oficiale — în 
spaţiul occidental — a celor patru Evanghelii şi a faptului că 
Evanghelia lui Ioan le încheie, şi nu mai sunt recunoscute altele 
autentice. Este de asemenea importantă şi în ceea ce priveşte 
problema autenticităţii epistolelor lui Pavel”235. 

Cercetătorii Noului Testament mai amintesc, pe la sfârşitul 
secolului al II-lea mărturia aşa-numiţilor martiri scilitani. Originari 
din localitatea Scillium din Numidia, aceştia au fost decapitaţi la 
Cartagina, din ordinul guvernatorului roman Saturninus, pe baza 
acuzaţiei că sunt creştini. Istoricii plasează evenimentul în 17 iulie 
180 d.Hr., şi spun că ar fi fost vorba despre şapte bărbaţi şi cinci 
femei. Aceştia aveau asupra lor „cărţile” (posibil, Evangheliile) şi 
scrierile lui Pavel (numit „un om drept”). D. F. Wright susţine că 
aceste scrieri erau în latină236, în vreme ce F. F. Bruce are unele 
rezerve asupra acestui aspect237. 


34 Donald Guthrie, New Testament Introduction, pag. 644 

235 Moreschini şi Norelli, op. cit., vol. I, pag. 358 

36 D, F. Wright, într-un articol din The New International Dictionary of the 
Christian Church, pag. 889 

237 F, F, Bruce, The Canon of Scripture, pag. 184 


223 


Înregistrarea procesului lor, se consideră că este cea mai 
timpurie evidenţă literară a creştinătăţii africane, precum şi cel mai 
vechi document creştin în latină (a nu se confunda cărţile martirilor 
scilitani, care se presupune că ar fi fost scrise în latină, cu 
documentul care consemnează martiriul lor, care este evident scris 
în latină). 

Înainte de a trece mai departe în prezentarea altor mărturii 
asupra istoriei Canonului, este necesar să mai spunem că asupra 
componenţei Corpusului Paulin s-au formulat câteva teorii diferite, 
care pot fi grupate în două categorii: teorii care susţin colecţii 
parţiale şi teorii care susţin colecţia completă. 

Accentuând  discrepanţele observate între mărturiile 
ereticului Marcion, ale autorului Canonului Muratorian, ale lui 
Origen şi ale lui Tertullian, Kirsopp Lake a sugerat formarea treptată 
a Corpusului Paulin. El este de părere că unele comunităţi creştine 
au dispus de câteva epistole pauline, la care au adăugat altele, pe 
măsură ce aflau că mai există şi altele. Teoria lui Lake a fost 
acceptată şi de alţi cercetători, care au propus detalii diferite ale 
reconstrucției Corpus-ului Paulin. Dintre aceştia, am putea aminti 
pe A. Harnack, pe B. H. Streeter, pe R. H. Strachan, pe G. Zunz, etc. 

Adepții teoriilor din a doua grupă (cea a formării colecţiilor 
complete de la început) pornesc de la observaţia corectă că scrierile 
pauline s-au bucurat de recunoaştere a autorităţii spirituale, încă de 
la început. Se accentuează de asemenea, faptul că exista o bună 
comunicare şi colaborare între comunităţile creştine răspândite în 
Asia Minor, Egipt sau Europa. Adepții acestei concepţii susţin că 
încă din timpul vieţii apostolului, scrierile sale erau deja aşezate 
laolaltă, în comunităţile mari. Câteva nume am putea cita şi dintre 
cei ce au propus diverse variante ale acestei păreri: E. J. Goodspeed, 
R. L. Archer, etc. 


2.4.5. Canonul siriac. 

Lagrange afirmă că în istoria originilor creştinismului, Siria 
ocupă un loc de prin rang, având în vedere criteriul cronologic. 
Printre argumentele pe care se bazează el, sunt enumerate şederea 
apostolilor Petru şi Pavel în Antiohia, faptul că aici, în Antiohia, 
ucenicilor li s-a dat pentru întâia oară numele de „creştini”, poziţia 
privilegiată a oraşului, etc.238 

Însă, pentru a avea o idee clară asupra creştinismului siriac 
primar, trebuie să spunem că existau două mari provincii sau 
regiuni care împreună formau ceea ce numim în mod obişnuit Siria. 
Fără a putea vorbi despre limite geografice foarte precis trasate, ne 

referim la o parte a Siriei, care vorbea greaca, şi la o altă parte care 
vorbea aramaica orientală, numită şi siriaca. 

Partea occidentală a Siriei avea capitala la Antiohia, iar partea 
orientală avea capitala la Edessa. Cea dintâi ne este, probabil, mai 
bine cunoscută deoarece lucrurile pe care le-am menţionat mai sus, 
erau specifice Antiohiei. La aceasta mai putem adăuga faptul că 
Teofil, Serapion, Lucian, etc., au fost activi tot aici. 

Comunitățile creştine din Siria orientală, situate în regiunea 
Eufratului, ocupă însă şi ele un loc aparte în istoria creştinismului 
din primele secole. Credinţa creştină a ajuns pe aceste meleaguri, pe 
la jumătatea secolului al II-lea d.Hr., pe vremea când regatul 
Osrhoene, cu capitala la Edessa, era încă independent politic de 
Imperiul roman. Creştinismul a pătruns aici pe la sfârşitul secolului 
al II-lea creştin. În această parte a Siriei, ca personalităţi marcante 
ale creştinismului am putea numi pe Taţian, Addai, Aphraat, Efrem 
Sirul, etc. 

În bisericile creştine de limbă siriacă, evoluţia Canonului 
Noului Testament a cunoscut o dezvoltare diferită. Despre acest 
proces ne sunt oferite unele informaţii timpurii, într-un document 
datând din începutul secolului al V-lea d.Hr, numit Doctrina Addai. 
Acest document a fost descoperit în anul 1876, şi a fost publicat în 
acelaşi an, de către G. Philips. 

Acesta este de fapt, o legendă despre întemeierea bisericii din 
Edessa, de către Addai, un trimis al apostolului Toma. În discursul 
de adio al acestuia către ucenicul său, este menţionată o listă de 
scrieri care pot fi citite în actul liturgic. Aflăm despre Evanghelia (la 
singular), de scrierile lui Pavel (trimise de apostolul Petru de la 
Roma), şi de Faptele celor doisprezece apostoli (trimisă de apostolul 
Ioan din Efes). Se consideră că Evanghelia menţionată de Addai, ar 
fi fost Diatessaronul lui Tatian. Sunt aşadar, omise epistolele 
soborniceşti şi Apocalipsa. 

Aşadar, prima încercare de a alcătui o lucrare mai complexă, 
se leagă de numele lui Taţian (110-172 d.Hr.). Anterior acestui 
moment, se opinează că Biserica siriacă ar fi folosit o Evanghelie 
apocrifă. Opinia aceasta nu a putut fi însă, dovedită. 

Acest Taţian era originar din Asiria (născut se pare, la Nisibi, 
pe Eufrat), dar studiind filosofia, a ajuns în jurul anului 150 d.Hr., la 
Roma, unde a fost convertit la creştinism. Devine un ucenic al lui 
Iustin Martirul, iar după moartea acestuia, preia conducerea şcolii 
respective, pentru o perioadă scurtă, de câţiva ani. Rupe destul de 
repede relaţiile cu biserica din Roma, după care, Taţian se retrage în 
Siria, unde întemeiază gruparea „encratiţilor”. Retragerea sa a fost 
determinată de faptul că el a fost exclus din biserică, pe motivul 
ascetismului său extremist. 

De la Taţian ne-au rămas două lucrări mai importante: 
Horatio ad graecos (sau Cuvânt către greci), datată în 160 d.Hr. 
(care este o polemică în termeni foarte severi, îndreptată împotriva 
culturii greceşti, în general), şi Diatessaronul (sau Diapente, care 
pare să fie mai corect, deoarece acesta este un termen muzical 
grecesc însemnând o armonie de patru părți), în jurul anului 170 
d.Hr. În prima, Taţian citează din majoritatea epistolelor pauline, 
iar în cea de a doua, el dovedeşte o bună cunoaştere a celor patru 
Evanghelii canonice. A fost avansată ideea existenţei unor fragmente 
din scrieri apocrife, în textul diatesaronic, în special din Evanghelia 
după Toma, însă este dificil de probat o asemenea ipoteză. 

Despre Diatessaron trebuie să spunem că era o încercare de 
armonizare într-o singură lucrare, a celor patru Evanghelii. Se pare 
că ar fi fost compusă la Roma, şi a fost apoi tradusă în siriacă şi 
dăruită creştinilor care vorbeau această limbă. Printre cei care 
susţin această ipoteză, îi putem cita pe C. R. Gregory (în The Canon 
and the Text of the New Testament) şi pe G. Kenyon (în Our Bible 
and the Ancient Manuscripts). Alţi cercetători sunt de părere că ea a 
fost scrisă direct în siriacă. Această lucrare s-a bucurat de o mare 
popularitate şi recunoaştere în Siria, până prin secolul V d.Hr., când 
din motive strategice s-a trecut la distrugerea tuturor copiilor 
existente ale Diatessaronului. 

Lucrarea despre care vorbim, este astăzi pierdută, ea putând fi 
reconstituită din surse secundare sau terțiare. Există aproximativ 
170 de manuscrise sau lucrări care conţin fragmente ale operei lui 
Taţian. Dintre acestea putem aminti un comentariu al lui Efrem 
Sirul asupra Diatessaronului (în vremea lui Efrem, Diatessaronul 
era încă în uz), şi o traducere a acestuia în arabică. Este astăzi 
dovedit faptul că Diatessaronul a fost tradus şi în latină, persană, 
vechea germană, etc. 

Ortiz de Urbina a adunat citatele diatessaronice din 
comentariile lui Efrem, precum şi din literatura creştină siriacă a 
secolului al V-lea d.Hr. 

În scrierile sale, Taţian a dovedit că este familiar cu aproape 
toate cărţile pe care le avem astăzi în componenţa Canonului Noului 
Testament. Ceea ce este curios la Taţian, este faptul că el pare să 
respingă epistolele 1 şi 2 Timotei, însă acceptă epistola către Tit. 
Carson, Moo şi Morris susţin că Taţian „a avut un foarte personal 
punct de vedere, şi nu poate fi privit ca reprezentativ pentru vreo 
opinie larg acceptată”239. 

În jurul anului 300 d.Hr., este realizată cea mai timpurie 
traducere siriacă a Noului Testament. Este vorba despre vechea 
siriacă (aşa-numita Vetus Sira), iar lucrarea aceasta conţinea cele 

patru Evanghelii, Faptele apostolilor şi paisprezece epistole pauline. 
Lipseau epistolele soborniceşti şi Apocalipsa. Sub influenţă greacă, 
epistola către evrei era considerată ca fiind paulină. 

În această perioadă, istoricii creştini spun că ortodoxia a 
început să-şi consolideze poziţia de autoritate în bisericile vorbitoare 
de siriacă. Acest lucru a contribuit într-o anumită măsură la 
schimbarea atitudinii oficiale faţă de lucrarea lui Tatian. Episcopii 
au luat în considerare faptul că asupra lui Tatian plana faima de 
eretic, din cauza ascetismului său exagerat, după cum s-a mai spus. 

Vom mai aminti aici pe Theodoret (393-458 d.Hr.), episcop de 
Cyrus (pe Eufrat). Originar din Antiohia, el devine unul dintre 
exponenţii remarcabili ai acestei şcoli, mai cu seamă în domeniul 
exegezei biblice. Unii cercetători l-au numit ultimul mare exeget 
creştin. În acelaşi timp el este unul dintre cei mai prolifici scriitori ai 
Bisericii Răsăritene. 

În plan literar creştin, opera lui Theodoret este vastă, însă nu 
şi profundă, din punct de vedere doctrinar. Ceea ce este important 
să spunem aici este faptul că Theodoret, în anul 423 d.Hr., are 
meritul de a fi introdus în biserica siriacă, Evangheliile canonice 
separate. El a adunat aproximativ 200 de copii ale Diatessaronului, 
şi le-a pus deoparte (de fapt, le-a distrus, aducând prin aceasta, un 
mare deserviciu, cercetătorilor). 

Ca un fapt divers, de la Theodoret de Cyr ne-a mai rămas un 
amplu volum de scrieri conţinând un Comentariu la cele 14 epistole 
ale apostolului Pavel (evident, epistola către evrei era socotită ca 
fiind paulină). 

Un alt nume legat de evoluţia Canonului în biserica siriacă, 
este ce la lui Rabbula din Edessa (aproximativ 350-435 d.Hr.). El s-a 
născut la Aleppo, într-o familie păgână (unii susţin totuşi că mama 
sa ar fi fost creştină), a fost convertit la creştinism în jurul vârstei de 
50 de ani, după care a devenit călugăr, iar mai târziu, episcop de 
Edessa. 

În calitate de episcop, s-a dedicat reformei bisericii, adoptând 
o puternică opoziţie față iudaism, faţă de păgânism şi faţă de 
influenţele gnostice din Biserica siriacă. Mulţi cercetători îi atribuie 
lui Rabbula, realizarea versiunii Peshitta, despre care vom mai 
vorbi, precum şi traducerea lucrării lui Ciril, De Recto Fide. 

În aceeaşi idee, de înlocuire a lucrării lui Taţian, episcopul 
Rabbula şi-a instruit preoţii din subordine, să aibă în vedere 
folosirea Evangheliilor separate, în locul Evangheliei „amestecate”. 
Cu toate aceste încercări, Diatessaronul a continuat să fie folosii 
pentru o vreme. 

Pe la începutul secolului al V-lea d.Hr., prin unirea eforturilor 
episcopale, apare versiunea „Peshitta”. G. W. Kummel este de părere 
că această realizare este o încercarede acomodare a Canonului 

Noului Testament folosit în comunităţile siriece, cu cel al bisericilor 
vorbitoare de greacă=40. 

În lista Peshittei descoperim doar douăzeci şi două de scrieri: 
patru Evanghelii, paisprezece epistole pauline şi trei epistole 
soborniceşti (Iacov, 1 Petru şi 1 loan). Apocalipsa este lăsată afară; la 
fel 2 şi 3 Ioan, şi Iuda. 

În urma Sinodului de la Efes, din 431 d.Hr., bisericile siriece se 
separă: în partea de Est sunt Nestorienii, iar în partea de Vest, 
Monofiziţii. Aceştia din urmă au păstrat conexiunile cu comunităţile 
învecinate, iar procesul de acomodare a Canonului acceptat în 
comunităţile monofizite, a continuat. 

Reviziunea făcută în 508 d.Hr. sub autorizarea episcopului 
Philoxenus (versiunea filoxeniană), şi mai târziu cea a lui Toma de 
Harkel (versiunea harkleană), în 616 d.Hr., vor adăuga la lista din 
Peshitta, epistolele 2 şi 3 Ioan, 2 Petru, Iuda şi Apocalipsa. Pe 
alocurea însă, aceste scrieri vor continua să fie privite cu rezervă, 
pentru o vreme. 

În urma unui proces mai lung, versiunile ulterioare ale 
canonului siriac, au ajuns să fie asimilate canonului folosit în 
comunităţile creştine de limbă greacă. 


3.4.6. Istoria Canonului Noului Testament în secolul 

al III-lea 

Despre această perioadă din procesul de formare al Canonului, 
informaţiile ne sunt oferite de scrierile unor personalităţi creştine: 
Clement din Alexandria, Tertullian, Origen, Ciprian, Dionisie şi 
Hippolit din Roma. 

Scrierile lor atestă că la începutul secolului III d.Hr., cele mai 
multe dintre scrierile pe care noi le numim azi canonice, erau 
acceptate în majoritatea comunităţilor creştine. În aceste scrieri, se 
remarcă deja diferenţa pe care ei o fac între literatura canonică şi 
cea necanonică. Origen chiar declară că scrierile canonice nu sunt 
un produs al spiritului omenesc, ci o operă a Duhului Sfânt. 
Tertullian este cel care numeşte “Nou Testament”, colecţia de scrieri 
pe care comunităţile creştine le acceptaseră deja. 

Este importantă pentru subiectul nostru, mărturia lui Titus 
Flavius Clemens, cunoscut sub numele de Clement din Alexandria 
(155-220 d.Hr.), G. L. Carey îl consideră drept cel dintâi învăţat 
creştin cunoscut24. Activitatea sa literară s-a desfăşurat cu 
precădere în perioada în care se afla în poziţia de lider al acestei 
şcoli, adică între 190-202 d.Hr. 


0 G, W. Kummel, Introduction to the New Testament, pag. 502 
1 G, L. Carey, în The New International Dictionary of the Christian Church, pag. 
234 

Deşi el a scris mai multe lucrări, pentru noi două dintre 
scrierile sale sunt relevante: Stromate şi Hipotipoze. În ambele, 
Clement oferă extrase din toate scrierile Noului Testament. Clement 
l-a urmat la conducerea Şcolii din Alexandria, pe Pantaen, de care a 
fost influenţat într-o mare măsură. S-a spus că odată cu Clement, se 
naşte literatura creştină propriu-zisă. Această afirmaţie ar putea 
genera lungii discuţii, însă pentru noi este important faptul că acest 
scriitor creştin ne oferă extrase rezumative din întreaga Sfântă 
Scriptură nou-testamentală. 

Sunt socotite canonice, în Stromate, cele patru Evanghelii 
canonice, paisprezece epistole pauline (aşadar şi Evrei), Faptele 
apostolilor şi Apocalipsa. În Hipotipoze, sunt citate toate epistolele 
catolice. 

Clement Alexandrinul preia citate şi din scrierile neincluse în 
Canon (Epistola lui Barnaba, Didahia, Păstorul lui Herma, 
Apocalipsa lui Petru, Predicarea lui Petru, I Clement, etc.) dar aceste 
citate sunt introduse prin cuvintele: „unii zic”, şi niciodată prin 
„Scriptura zice”. Este evident că Clement nu le conferă acestora, 
valoarea de „Scriptură” (aşa cum Petru recunoscuse această calitate, 
scrierilor lui Pavel). 

De asemenea, Clement mai întrebuinţează şi expresiile 
„Vechiul şi Noul Testament”, în lucrarea intitulată Stromate, 
dovedind prin aceasta egalitatea dintre cele două corpusuri de 
scrieri religioase. 

Tot din aceeaşi perioadă ne parvine mărturia lui Quintus 
Septimius Florens Tertullian (160-220 d.Hr.). Deşi la scurtă vreme 
după convertirea lui la creştinism, Tertullian va trece în mişcarea 
montanistă (în jurul anului 212 d.Hr.), atitudinea lui faţă de scrierile 
Noului Testament, este elocventă. Dintre scrierile nou-testamentale, 
Tertullian acceptă drept canonice cele patru Evanghelii, Faptele 
apostolilor, 13 epistole pauline, Apocalipsa şi I Ioan. Acestea, numite 
evangelicae et apostolicae litterae, stau alături de lex et prophetae. 
Împreună, cele două colecţii alcătuiesc totum instrumentum 
utriusque testamenti. 

Cu privire la epistolele catolice, el crede că acestea trebuie să 
se bucure de aceeaşi autoritate ca şi Evangheliile. Totuşi, el nu 
menţionează epistola lui Iacov, şi nici I Petru. Referitor la epistola 
către Evrei, el o atribuie lui Barnaba, dar recunoaşte că această 
scriere se bucura de acceptare largă în biserici. F. F. Bruce spune că 
„scrierile lui Tertullian aparţin perioadei cuprinse între 196 şi 212 
d.Hr., deoarece în jurul anului 212 d.Hr., el devine montanist”242. 

Specific lui Tertullian este faptul că el împarte scrierile Noului 
Testament, în două categorii: în prima categorie, numită 

„instrumentum evanggelicum”, el include cele patru Evanghelii, iar 
în a doua categorie, numită „instrumentum appostolicum”, el 
include Faptele apostolilor, 13 epistole pauline, 1 Ioan şi Apocalipsa. 
Asupra a trei epistole, cea către Evrei, cea a lui Iacov şi 1 Petru, 
Tertullian are rezerve, însă nu se pronunţă categoric împotriva lor. 
Că el priveşte cele patru Evanghelii ca şi scripturi, este evident din 
lucrarea De carne Christi. 

Pe baza acestui fapt, Feine, Behm şi Kummel susţin că la 
Tertullian, canonul Evangheliilor este închis, însă nu si cel al 
scrierilor apostolice243. 

Mai puţin fermă este atitudinea lui Tertullian faţă de Păstorul 
lui Hermas, pe care în perioada pre-montanistă o consideră drept 
Scriptură, însă mai târziu o va respinge ca fiind apocrifă (în De 
pudicitas). 

Potrivit lui F. F. Bruce, „încă de când Tertullian a recunoscut 
Noul Testament ca şi colecţie de cărţi, el trebuie să fi avut o idee 
destul de clară asupra cărţilor pe care le conţinea acesta. El nu a 
întrebuințat termenul canon însă a aprobat ideea pe care acest 
termen urma să o definească”244. 

Un alt motiv pentru care opera lui Tertullian ne este utilă aici, 
este acela că lucrarea sa intitulată Împotriva lui Marcion, este 
singura noastră sursă bogată de informare asupra scrierilor lui 
Marcion. Lucrarea amintită a fost redactată în trei rânduri, ultima 
fiind realizată în perioada 207-212 d.Hr. În ea, Tertullian discută în 
detaliu cărţile care intră în componenţa Canonului marcionit. 
Fragmentele din scrierea marcionită, pe care Tertullian le oferă, au 
constituit obiectul de studiu al lui Adolf von Harnack. 

Urmaşul lui Clement la conducerea Şcolii din Alexandria, este 
marele învăţat creştin, Origen Adamantius (185-254 d.Hr.). A 
deţinut această funcţie pentru 28 de ani. El este cunoscut ca 
întemeietorul criticii textuale, prin lucrarea sa monumentală 
Hexapla, o ediţie a textului Vechiului Testament, în 6 limbi (o 
versiune ebraică şi 5 versiuni greceşti). Dimensiunile grandioase ale 
acestei lucrări a făcut ca ea să nu fie reprodusă niciodată integral.245 

Origen se referă la scrierile canonice, în lucrarea intitulată De 
principiis, una dintre primele lucrări de teologie sistematică. Aici 
Origen afirmă originea divină a scrierilor care compun Noul 


m Feine, Behm şi Kummel, Introduction to the New Testament, pag. 345 


24 E, F. Bruce, op. cit., pag. 181 

245 În 1875, se semnalează la Oxford, o încercare de reconstituire a acestei lucrări, 
pornindu-se de la fragmentele descoperite. Această încercare este legată de numele 
lui Frederick Field (1801-1885), un învățat anglican specializat asupra lucrărilor lui 
Chrisostom şi Origen 

Testament, spunând că ele nu sunt un produs al spiritului omenesc, 
ci operă a Duhului Sfânt. 

Marele merit al acestui cărturar creştin rămâne faptul de a fi 
stabilit care dintre scrierile Noului Testament se bucură de o 
aprobare unanimă din partea comunităţilor creştine, şi care sunt 
acelea asupra cărora mai există îndoieli. De fapt, Origen formulează 
trei categorii diferite de scrieri: cele unanim acceptate, cele asupra 
cărora încă nu există un consens general, şi cele care au fost 
respinse. 

În prima din aceste categorii, Origen include: cele patru 
Evanghelii, 13 epistole pauline, I Petru, I Ioan, Faptele apostolilor şi 
Apocalipsa. În a doua categorie sunt incluse următoarele: II Petru, 
II şi III loan, Evrei, Iacov şi Iuda. În cea de a treia categorie, Origen 
citează scrierile apocrife cunoscute la vremea respectivă. 

Un alt merit remarcabil al lui Origen, în problema viitorului 
Canon, este acela de a fi indicat cu maturitate două dintre criteriile 
pe baza cărora au fost identificate şi selecţionate scrierile canonice. 
În lucrarea la care am făcut referire, Origen indică originea 
apostolică şi acceptarea largă în tradiţia bisericii, ca semne ale 
recunoaşterii lor. Aceste criterii sunt acceptate şi astăzi. 

Despre Origen, W. G. Kummel remarcă faptul că a fost cel 
dintâi cărturar creştin care a apelat în studiile sale asupra Noului 
Testament, la principii care ar putea fi incluse în disciplina numită 
criticism al stilului literar. Este evident lucrul acesta, atunci când 
Origen se apleacă asupra epistolei către evrei, în încercarea de a-i 
identifica autorul246. 

În lucrarea intitulată Contra Celsus, descoperim un Origen 
familiar cu ideile filosofice, la care face apel în apărarea credinţei 
creştine. El reuşeşte să dovedească lipsa de temeinicie a acuzațiilor 
aduse de filosofi, credinţei creştine, folosindu-se tocmai de armele 
acestora. 

La conducerea aceleiaşi Şcoli, după Origen urmează Dionisie 
cel Mare (decedat în 264 d.Hr.), episcop de Alexandria. În spiritul 
respectului pentru adevărul istoric trebuie să precizăm că timp de 
un an sau doi, lui Origen i-a urmat Heraclas, unul dintre colegii săi. 
Activitatea acestuia a fost însă scurtă şi irelevantă. 

Cele mai multe informaţii despre Dionisie, le avem de la 
Eusebiu de Cezareea. Se ştie că Dionisie a avut o dispută teologică cu 
Nepos, episcop de Arsinoe (o aşezate din Egipt). Motivul acestei 
dispute l-a constituit interpretarea cărţii Apocalipsei. Nepos era un 
chiliast notoriu (pasajul din Apocalipsa 20: 4-6, el l-a interpretat 
literal), şi scrie o lucrare intitulată sugestiv, Împotriva alegoriştilor. 


246 W, G. Kummel, New Testament. The History of the investigation of its 
problems, pag. 15 

În urma acestei dispute, canonicitatea cărţii Apocalipsa este privită 
cu rezerve (fără a fi considerată totuşi “apocrifă”). 

Dionisie, în lucrarea Despre făgăduinţe, remarcă deosebirile 
stilistice şi lexicale evidente dintre Evanghelia semnată de Ioan, şi 
cartea Apocalipsa, şi din acest motiv, el contestă paternitatea 
ioanină a Apocalipsei. În opinia lui, autorul ultimei cărţi din Biblie, 
este un alt Ioan, un prezbiter care ar fi purtat acelaşi nume cu 
„apostolul iubirii”, şi nu Ioan apostolul. Dionisie argumentează 
poziţia sa spunând că la Efes există două morminte distincte ale lui 
Ioan, iar referirea din textul lui Papias este destul de ambiguă277. 

Celelalte scrieri nou testamentale sunt recunoscute ca şi 
canonice (aşa cum le avem astăzi). În felul acesta, Dionisie încearcă 
să explice şi deosebirea stilistică şi de vocabular existentă între 
Apocalipsa şi Evanghelia după Ioan. Aproximativ un secol mai 
târziu, Eusebiu de Cezareea va fi influenţat şi el, de Dionisie. 

Această nesiguranţă a lui Dionisie, cu privire la apostolicitatea 
şi canonicitatea Apocalipsei, a generat lungi discuţii în bisericile 
răsăritene, care au durat aproape un secol. În ceea ce priveşte 
paternitatea epistolei către evrei, Dionisie o atribuie apostolului 
Pavel. 

Thascius Caecilius Cyprianus (200-258 d.Hr.), un episcop 
cunoscut sub numele de Ciprian, ne oferă de asemenea informaţii 
utile în studiul evoluţiei Canonului Noului Testament. Personalitate 
cu o înaltă educaţie şi instruire, el era reprezentantul bisericii din 
Cartagina, cel mai important centrul creştin al Africii romane. Este 
semnificativ faptul că la doar doi ani de la convertirea sa la 
creştinism, el a fost ales ca episcop al bisericii din oraş. 

În lucrarea sa, în trei volume, intitulată Testimonia (248-249 
d.Hr.), Ciprian citează din Evanghelii şi din marea majoritate a 
epistolelor. Dintre epistolele pauline, nu sunt citate epistola către 
Filimon şi cea către Evrei. Dintre epistolelel soborniceşti sunt citate 
doar două: 1 Petru şi 1 Ioan. De asemenea este citată Apocalipsa. 

O altă mărturie importantă din prima parte a secolului al II- 
lea ne este oferită de Hippolit din Roma (decedat în 236 d.Hr.). 
Asupra primei părţi din viaţa lui Hippolit, nu se cunosc amănunte. 
Se ştie doar a fost un discipol al lui Ireneu, şi că Origen l-a auzit 
predicând la Roma, prin anul 212 d.Hr. Prezbiter al bisericii de aici, 
Hippolit a avut unele conflicte cu Zephirinus, episcopul Romei, şi 
apoi cu Callistus. Pentru o scurtă vreme, el a fost episcopul unui 
grup disident din cadrul bisericii romane. 

Din puţinele fragmente păstrate din scrierile sale, este evident 
că el cunoaşte majoritatea scrierilor canonice, din care şi citează 


27 A se vedea comentariul lui R. C. H. Lenski, privitor la acest aspect, în The 
Interpretation of St. John's Gospel, pag. 20 

ocazional. El vorbeşte explicit de existenţa a două testamente 
distincte, şi de patru Evanghelii. Într-o lucrare scrisă asupra 
Evangheliei după Ioan şi a Apocalipsei, Hippolit arată că Apocalipsa 
era privită ca scriere apostolică, având autoritate spirituală, iar 
autorul ei este Ioan, apostolul Mântuitorului. Intenţia lui Hippolit a 
fost aceea de a apăra respectivele scrieri împotriva lui Gaius şi a 
celor din gruparea numită Alogoi. 

La această lucrare va face referire Dionisius bar Salibi, un 
scriitor creştin care a trăit în secolul al XII-lea d.Hr., în comentariul 
sau asupra Apocalipsei. Interesant de remarcat este faptul că ben 
Salibi îl consideră eretic pe Gaius, doar pe motivul că a respins cele 
două scrieri ioanine.248 

Ne-a mai rămas de la Hippolit o scriere intitulată Elenchos 
(sau Confutaţiunea tuturor ereziilor), în care este abordată 
problema originii ereziilor creştine în filosofiile greceşti. Nu toţi 
cercetătorii sunt de acord asupra paternităţii acestei scrieri. 

Novaţian al Romei (200-257 d.Hr., date incerte), a fost un 
prezbiter în sânul comunităţii din Roma, care a avut o poziţie 
proeminentă până în momentul în care a intrat în conflict cu 
episcopul local, Cornelius. Relevant pentru noi este faptul că, pe la 
jumătatea secolului al III-lea d.Hr., el include în lista scrierilor 
acceptate (pe care le consideră „scripturi”), cele patru Evanghelii, 
Faptele apostolilor, treisprezece epistole pauline, I Ioan şi 
Apocalipsa. 

F. F. Bruce este de părere că Novaţian nu ne oferă asupra 
istoriei Canonului Noului Testament, amănunte pe care să nu le 
găsim şi din alte surse249. Dacă l-am amintit totuşi aici, este din 
cauza faptului că mărturia sa confirmă şi consolidează mărturiile 
celorlalte surse ale vremii. 

Pe la sfârşitul secolului al III-lea este plasată mărturia lui 
Methodius din Olympus, un cunoscut scriitor bisericesc, oponent al 
lui Origen. El a fost martirizat în 311 d.Hr., iar din scrierile sale ni s- 
a păstrat în greacă numai lucrarea intitulată Banchetul fecioarelor, 
scrisă după modelul lucrării lui Platon, dar dintr-o perspectivă 
diferită. 

Celelalte lucrări păstrate de la Methodius, sunt în limba 
slavonă (se pare că acest lucru se explică prin faptul că el a fost 
confundat cu omonimul său, cel care i-a evanghelizat pe slavi). 
Methodius citează din toate scrierile canonice ale Noului Testament, 


2 Cu privire la Comentariul lui Salibi, s-a ajuns la concluzia că este vorba despre 
o compilaţie de texte, unul aparţinând lui Isho'dad de Merv, episcop de Hadatha pe 
la jumătatea secolului al IX-ea, iar altul aparţinând monofizitului Moses bar Kepha 
* E, F, Bruce, The Canon of Scripture, pag. 179 

iar uneori şi din Apocalipsa lui Petru, din Didachia şi din Epistola lui 
Barnaba. 

Cele mai multe informaţii despre această perioadă, le aflăm 
însă de la marele istoric creştin, Eusebiu de Cezareea, care este 
autorul unei cărţi de referinţă, un adevărat izvor de informaţii, 
numită Istoria eclesiastică. Deşi el şi-a desfăşurat activitatea în 
secolul patru, el consemnează în scrierea sa, evenimente 
caracteristice istoriei creştinismului, cu începere de la finele 
primului secol creştin. 

Putem remarca faptul că secolul al III-lea d.Hr., nu a adus 
schimbări semnificative în Canonul acceptat. Cele mai multe din 
cărţile canonice erau recunoscute şi acceptate; mai rămăseseră doar 
câteva cărţi asupra cărora Biserica nu se putuse pronunţa ferm. 
Motivul acestor ezitări a fost generat de învăţătura despre chiliasm. 


3.4.7. Definitivarea şi consacrarea Canonului 

Noului Testament. 

Despre secolul al IV-lea creştin putem spune că a adus multe 
schimbări semnificative în viaţa comunităţilor creştine; aceste 
schimbări au fost determinante pentru creştinătatea din veacurile 
viitoare. Nu vom vorbi aici depre implicaţiile recunoaşterii oficiale a 
creştinismului, nici despre încetarea prigoanelor anti-creştine, ci în 
primul rând despre perspectivele asupra scrierilor nou testamentale, 
culminând cu fixarea definitivă a listei cărţilor considerate canonice. 

Pe la începutul secolului al IV-lea d.Hr., am putea menţiona 
mărturia lui Pamfil, conducătorul şcolii din Cezareea, care a fost 
martirizat în 309 d.Hr. Se ştie că el era un mare admirator al lui 
Origen, şi a studiat la Alexandria. Pamfil este de părere că atât 
epistola către evrei cât şi Apocalipsa, sunt scrieri apostolice şi sfinte, 
chiar dacă în secolul anterior au fost privite cu rezervă. 

Vom mai adăuga despre Pamfil faptul că el a organizat un 
atelier de copişti (un „scriptorium”), şi că a copiat el însuşi 
numeroase scrieri. De asemenea, el şi-a dedicat mulţi ani din viaţă, 
căutând să adune cât mai multe codex-uri cu texte sacre. Biblioteca 
sa se remarca prin numeroase codex-uri de valoare250. 

Tot pe la începutul secolului al IV-lea d.Hr., îl putem aminti pe 
Lucian al Antiohiei (240-312 d.Hr.), un creştin originar din 
Samosata, care a studiat la Edessa şi a devenit preot în Antiohia. 
Aici fondează o şcoală de teologie, al cărei specific era interpretarea 
literală a Scripturii. Opera vieţii sale a fost revizuirea textului 
Vechiului şi Noului Testament. Rezultatul revizuirii textului Noului 


250 Thiessen consideră că lucrările lui Pamfil, sunt mai puţin importante pentru 
criticul biblic, decât biblioteca sa 

Testament a influenţat cele mai multe din manuscrisele greceşti care 
provin din Constantinopole. 

Primul mare istoric creştin, Eusebiu de Cezareea ne oferă 
informaţii despre această perioadă istorică importantă, în scrierea 
sa intitulată Istoria Bisericească. El a fost elev al lui Pamfil, 
conducătorul Şcolii din Cezareea. 

Potrivit informaţiilor care ne sunt oferite de Eusebiu (în 
Istoria bisericească, III, 25), situaţia canonului la începutul 
secolului al IV-lea d.Hr., se caracteriza prin existenţa a trei clase de 
scrieri religioase: texte unanim acceptate şi folosite 
(“homologoumenoi”, în greacă), texte disputate, adică acceptate de 
unele comunităţi, dar respinse de altele (“antilegomenoi”) şi texte 
considerate eretice (care pe nedrept au fost atribuite apostolilor, şi 
numite „notha”). 

În prima categorie, Eusebiu include: cele patru Evanghelii, 
Faptele apostolilor, 14 epistole pauline, şi, cu o anumită rezervă, 
Apocalipsa (aceasta din cauză că Eusebiu era un mare adversar al 
chiliasmului). În a doua categorie, sunt incluse II Petru, II şi III 
Ioan, Iacov şi Iuda. În sfârşit, în categoria numită „notha” sunt 
incluse Faptele lui Pavel, Epistola lui Barnaba, Păstorul lui 
Hermas, Apocalipsa lui Petru, Didahia, etc. 

Un fapt semnificativ în privinţa opiniei lui Eusebiu vis-a-vis de 
scrierile canonice, este cel petrecut în anul 332 d.Hr. La scurtă 
vreme de la inaugurarea noii capitale a imperiului, pe locul unde 
fusese altădată Byzantium, împăratul Constantin cel Mare îi 
încredinţează acestuia sarcina de a realiza 50 de exemplare ale 
Scripturilor creştine (atât ale Vechiului cât şi ale Noului Testament). 
Scrisoarea lui Constantin este păstrată într-o scriere a lui Eusebiu, 
intitulată Viaţa lui Constantin. 

Textul întrebuințat de Eusebiu lasă impresia că a avut la bază 
un text de tip Cezareean. Însă mai importantă decât tipul de text, 
este componenţa Listei lui Eusebiu. Privitor la cărţile Noului 
Testament, Eusebiu cuprinde în aceste 50 de copii, toate cele 27 de 
scrieri; Apocalipsa nu este omisă, şi nici epistola către evrei. Cele 27 
care au fost incluse, sunt cele pe care le acceptăm astăzi. 

În ceea ce priveşte ordinea aranjării cărţilor Noului Testament, 
în aceste copii, F. F. Bruce ne spune, cu titlu de probabilitate că 
ordinea a fost aceea din lista proprie a lui Eusebiu: cele patru 
Evanghelii, Faptele apostolilor, epistolele pauline (incluzând 
epistola către evrei), epistolele soborniceşti şi Apocalipsa. Aceasta 
este ordinea care avea să devină standard în manuscrisele Noului 
Testament grecesc...251. 


3I F, F, Bruce, The Canon of Scripture, pag. 205 

Cele 50 de copii au fost realizate fără întârziere, pe cheltuiala 
împăratului, de către scribi abili. Materialul pe care s-a scris, a fost 
pergamentul de calitate. 

O altă mărturie importantă asupra stadiului Canonului ne este 
oferită de Ciril al Ierusalimului (313-387 d.Hr.), despre care ne sunt 
oferite multe informaţii, în Cronica lui Ieronim. Ciril devine preot în 
343 d.Hr., şi episcop în 350 d.Hr. Ni s-au păstrat de la el, doar cele 
24 de Caticheze. În anul 348 d.Hr., Ciril promovează un canon din 
care lipseşte doar Apocalipsa. Preluând terminologia şi categorisirea 
întrebuințată de Eusebiu, Ciril vorbeşte despre cărţile divine (la 
Eusebiu „homolegoumena”), şi despre cărţile inspirate (la Eusebiu 
„antilegoumena”). 

În prima categorie, el include cele patru Evanghelii, Faptele 
apostolilor, 14 epistole pauline şi 7 epistole soborniceşti. Ciril este 
foarte categoric atunci când consideră evangheliile apocrife, drept 
cărţi stricăcioase. 

Vom face o scurtă referire şi la Didim din Alexandria (313-398 
d.Hr.), scriitorul orb care, în pofida handicapului său fizic, a fost 
însărcinat să conducă şcoala catehetică din Alexandria. Printre 
studenţii săi s-au numărat nume celebre ca Rufinus, Paladius, 
Ieronim, etc. 

Didim a scris un comentariu la toate cele şapte epistole 
soborniceşti. Din acest comentariu ni s-au păstrat doar fragmente în 
limba latină. De asemenea a mai scris comentarii la Matei şi Ioan 
(acestea îi erau cunoscute lui Ieronim) la Faptele apostolilor, la 
Romani, la 1 şi 2 Corinteni, şi la Apocalipsa. Pe aceasta din urmă i-o 
atribuie apostolului Ioan (menţionăm acest lucru deoarece el atestă 
că Didim nu a fost influenţat de criticismul dovedit de Dionisie, faţă 
de această carte). 

Un alt scriitor bisericesc la care vom face referire, este 
Epifaniu de Salamina (315-403 d.Hr.). Cea mai cunoscută lucrare a 
sa este Panarion (sau Cutia cu leacuri). Deşi, în general se 
consideră că Epiphaniu are un stil literar mai confuz, lista sa de 
scrieri acceptate în Canon, corespunde componenţei actuale, chiar 
dacă el nu menţionează cele şapte epistole soborniceşti. Această 
omisiune este explicată uneori prin faptul că în aceste scrieri el nu a 
găsit informaţii utile scopurilor pentru care a scris. Este totuşi 
discutabil acest „argument ex silentio”. Asupra Apocalipsei, el nu 
pare să aibă dubii, acceptând-o printre scrierile canonice. 

Ceea ce este surprinzător la Epifanius este faptul că în lista 
scrierilor Noului Testament, el a mai adăugat încă două scrieri 
apocrife: Înţelepciunea lui Solomon şi Ben Sirah. 

Lucifer de Calaris (decedat în 370 d.Hr.), episcop în Sardinia, 
ne oferă unele informaţii utile în studiul istoriei formării Canonului 
Noului Testament, deoarece el se pronunţă asupra epistolei către 

evrei, pe care o consideră canonică. Din scrierile lui deducem că el 
nu cunoaşte (sau nu recunoaşte) Apocalipsa, II Petru şi III Ioan. 

Potrivit lui C. P. Williams, acest scriitor creştin mai prezintă 
importanţă şi în ceea ce priveşte studiul istoriei textului latin. În 
scrierile sale, el citează abundent din texte latine anterioare Vulgatei 
lui Ieronim252. 

Aproximativ în aceeaşi vreme am mai putea menţiona 
mărturia oferită de un scriitor creştin cunoscut sub numele de 
Ambroziaster (acesta este pseudonimul aplicat în vremea lui 
Erasmus, unui scriitor creştin roman anonim; până la Erasmus, s-a 
considerat că autorul comentariului este Ambrozie, episcopul de 
Milano). Ne-a rămas de la el o scriere intitulată Întrebări asupra 
Vechiului şi a Noului Testament, precum şi o serie de comentarii la 
epistolele pauline. 

Unii cercetători îl identifică pe acest Ambrosiaster, cu Isaac, 
un evreu convertit la creştinism, care a trăit la Roma în vremea lui 
Damasus. Semnificativ pentru noi este faptul că el a scris un 
comentariu asupra epistolelor pauline, în jurul anului 375 d.Hr. El 
limitează la treisprezece, scrierile pauline (epistolei către evrei îi 
contestă paternitatea paulină, însă nu şi canonicitatea). 

Din a doua jumătate a secolului al IV-lea d.Hr., vom mai cita 
mărturia lui Pelagius (350-430 d.Hr.), un învăţat scoţian care a fost 
activ la Roma între anii 383-410 d.Hr. Pelagius este socotit drept cel 
mai vechi dintre scriitorii britanici, a căror operă a supravieţuit. 
Deşi el a scris mai multe lucrări, aici vom aminti doar Comentariul 
său la cele treisprezece epistole pauline. Ceea ce este surprinzător, 
este faptul că el citează epistola către evrei, ca fiind paulină, însă nu 
face un comentariu asupra acestei epistole, aşa cum a făcut asupra 
celorlalte treisprezece. F. F. Bruce este de părere că acest lucru ar 
putea fi explicat prin faptul că Pelagius a privit totuşi diferit această 
epistolă253. 

Filaster de Brescia (decedat în 397 d.Hr.) ne-a lăsat o lucrare 
intitulată Despre erezii, care a fost criticată din cauza deficienţelor 
sale literare. Ceea ce surprinde la Filaster, şi i-a făcut pe mulţi 
cercetători să-l acuze de confuzie, este faptul că în lista sa de scrieri 
canonice, nu se regăsesc două scrieri canonice disputate: epistola 
către evrei şi Apocalipsa. Totuşi în alte scrieri ale lui Filaster este 
evident că el le accepta ca şi canonice, pe ambele. Epistola către 
evrei este atribuită lui Pavel, iar Apocalipsa este privită ca fiind a lui 
Ioan. 


252 C, P. Williams, în The New International Dictionary of the Christian Church, 
pag. 607 
“55 F, F. Bruce, The Canon of Scripture, pag. 222 


237 


Asupra unor scrieri dintre cele apocrife (în mod deosebit, din 
categoria Faptelor), Filaster se pronunţă pozitiv, recomandând celor 
maturi din punct de vedere spiritual, să le citească, spre instruirea 
lor etică. 

Hilariu de Poitiers (315-368 d.Hr.), un erudit în clasicii latini, 
este convertit la credinţa creştină în 350 d.H. şi devine în scurt timp, 
episcop de Poitiers (Pictavium, în latină). Faţă de epistola către evrei 
el adoptă o poziţie destul de neclară: modul în care o citează în 
comentariul său asupra Psalmilor (Tractatus super Psalmos), pare 
să indice fie nesiguranţă, fie compromis. 

A. Souter este de părere că Hilariu a dovedit o atitudine de 
compromis: „el a fost îmbibat cu învăţătura Estului, şi pentru el 
epistola către evrei era o carte canonică, dar a ştiut şi atitudinea co- 
naţionalilor săi vestici, cu privire la această scriere”254. Hilariu lasă 
de înţeles că îl consideră pe Pavel ca autor al acestei scrieri. 

De asemenea, Apocalipsa o atribuie lui Ioan, apostolul, şi o 
consideră canonică. Cu privire la epistola după Iacov, o atribuie 
apostolului Iacov (în scrierea Despre Trinitate). 

Cu privire la mărturia lui Grigorie de Nazianz (330-389 d.Hr.), 
unul dintre cei patru părinţi capadocieni (sau unul dintre vârfurile 
literaturii creştine greceşti, cum este considerat adeseori), opiniile 
autorilor consultaţi, sunt împărţite. Ceea ce este incert (sau mai 
puţin evident), este poziţia sa faţă de Apocalipsa lui Ioan. În ceea ce 
priveşte poziţia lui față de celelalte scrieri nou testamentale, în 
general lucrurile sunt clare. 

Potrivit lui Stelian Tofană (care citează surse ortodoxe), 
Grigorie de Nazianz face un pas important, trecând peste 
susceptibilitatea înaintaşilor săi faţă de Apocalipsa lui Ioan, şi o 
consideră drept „Scriptură Sfântă”. Astfel, după aproximativ un 
secol de incertitudine, Apocalipsa îşi reia locul binemeritat în 
Canon255. 

Everett F. Harrison face o sinteză a poziţiei bisericii 
capadociene faţă de Apocalipsa lui Ioan, spunând că atitudinile 
acesteia au fost împărţite, Vasile cel Mare şi Grigorie de Nissa 
acceptând-o ca Scriptură, iar Grigorie de Nazianz şi Amphilocus 
omiţând-o din listele lor56. 

Cineva ar putea ridica aici o obiecţie, arătând că în scrierile lui 
Nazianz, nu este limpede atestată poziţia acestuia cu privire la 
Apocalipsa. El face o singură referire la Apocalipsa, într-unul din 
poemele sale, atribuindu-i-o lui Ioan; din această scriere, el citează o 
singură dată. Admitem că această bază de atestare nu este una 


254 Alexander Souter, op. cit., pag. 174 
255 dr. Stelian Tofană, op. cit., pag. 115 
256 Bverett F. Harrison, op. cit., pag. 458 

dintre cele mai evidente, însă nici nu putem face abstracţie de aceste 
două indicii. 

Ioan Chrysostom (347-407 d.Hr.), unul din marii învăţători ai 
şcolii din Antiohia, care ajunge episcop de Constantinopole, este 
unul dintre cei mai elocvenţi oratori de expresie greacă, ai Bisericii 
(motiv pentru care el a fost supranumit „loan gură de aur”). Se 
spune că Ioan Chrysostom a avut o elocvenţă remarcabilă, însă nu 
acelaşi lucru se poate spune despre profunzimea sa teologică. 

Dacă luăm în considerare scrierile nou testamentale din care el 
citează masiv, se poate trage concluzia că Ioan Chrysostom oferă o 
listă de 22 de cărţi nou testamentale, omiţând 2 Petru, 2 şi 3 Ioan, 
Iuda şi Apocalipsa. În Synopsă a Sfintelor Scripturi, Chrysostom 
specifică scrierile Vechiului Testament, după care menţionează 
paisprezece epistole pauline, cele patru Evanghelii, Faptele 
apostolilor şi încă trei epistole soborniceşti. Aceeaşi opinie o 
împărtăşeşte şi celălalt învăţător din Antiohia, adică Theodoret de 
Cyrrus. 

Ceea ce este semnificativ de adăugat aici este faptul că Ioan 
Chrysostom a fost cel dintâi scriitor creştin care a aplicat termenul 
ta Biblia (cărţile) la cele două testamente împreună (în Omilii din 
Matei). Ceilalţi scriitori creştini anteriori aplicaseră acest termen 
doar pentru Vechiul Testament. 

Eusebius Hyeronimus, alias Sfântul Ieronim (340-420 d.Hr.) 
este considerat ca fiind cel mai erudit, cel mai elocvent şi mai bine 
documentat dintre scriitorii bisericeşti de expresie latină. Încă din 
adolescenţă, Ieronim a avut parte de o educaţie remarcabilă, la 
şcoala lui Donatus, unul dintre cei mai renumiţi gramatici din 
vremea respectivă. 

Realizarea care l-a făcut să se bucure de o mare popularitate, 
rămâne însă traducerea latină Vulgata (realizată între 382-384 
d.Hr.), o lucrare care nu mai are nevoie de prezentare. Semnificativ 
este faptul că Ieronim consideră inspirate şi deci canonice, numai pe 
cele 27 de scrieri pe care le acceptăm şi noi. Cu privire la 
componenţa Canonului Vechiului Testament însă, Ieronim se va 
orienta după Canonul alexandrin. 

În jurul anului 360 d.Hr. apare un document cunoscut astăzi 
sub numele de Canonul Mommsenian, după numele profesorului 
Theodor Mommsen, cel care l-a descoperit în 1886. Acest document 
mai este cunoscut şi sub numele de Canonul african. Profesorul 
Mommsen a descoperit acest document vechi, aparţinând secolului 
al X-lea, care era o copie a documentului original, şi se găsea în 
colecţia lui sir Thomas Phillipps din Cheltenham, Anglia. 
Documentul respectiv mai este cunoscut şi sub numele de Canonul 
Cheltenham, după numele localităţii respective. 

În lista oferită de acest document, sunt menţionate scrierile 
Bibliei. Lista Vechiului Testament prezintă câteva curiozităţi. Printre 
scrierile lui Solomon sunt incluse şi Înţelepciunea lui Solomon şi 
Eclesiasticul. Sunt amintiţi 151 de Psalmi. 

În ceea ce priveşte scrierile Noului Testament, sunt 
menţionate cele patru Evanghelii (ordinea aranjării este puţin 
diferită, prin aşezarea Evangheliei după Ioan, între cea a lui Marcu 
şi cea a lui Luca), Faptele apostolilor, 13 epistole pauline, 3 epistole 
ioanine, 2 epistole petrine, Apocalipsa şi se crede că în textul 
original, au fost indicate şi Iuda şi Iacov. Inexplicabil, lipseşte orice 
referinţă la epistola către evrei. 

Asupra prezenţei ultimelor două scrieri menţionate, s-au 
exprimat doar opinii întemeiate pe expresia „una sola” (adică „una 
singură”), expresie care este plasată după enumerarea epistolelor lui 
Petru şi înaintea celor ioanine. 

Diaconul Athanasie (295-373 d.Hr.), cel care avea să fie 
considerat drept principalul exponent al doctrinei ortodoxe (sau 
campionul ortodoxiei, cum nu au pregetat să-l numească unii, pe 
temeiul aportului său la combaterea arianismului, în cadrul 
Conciliului de la Nicaea), şi avea să devină la doar 33 de ani, episcop 
al Alexandriei, a avut marele merit de a fi declarat pentru întâia 
oară, oficial, ceea ce marea majoritate a comunităţilor creştine, 
recunoscuseră tacit: lista completă a cărţilor considerate canonice. 
El a făcut acest lucru prin intermediul aşa-numitei Scrisori pascale 
(sau festale, după unii autori) din anul 367 d.Hr. 

Două motive l-au determinat pe Athanasie să se pronunţe 
oficial asupra acestei liste. Pe de o parte, se ştie că el vizitase Roma, 
în 340-341 d.Hr. Cu acest prilej, împăratul Con,stanţiu l-a solicitat 
să se ocupe de lista completă a scrierilor acceptate de către biserică. 

Se ştie că centrul de la Alexandria era celebru pentru erudiţia 
învăţaţilor de aici, în probleme de date calendaristice, astronomie, 
etc. Potrivit opiniei lui Moreschini şi Norelli, tradiţia de a trimite 
astfel de Scrisori festale, a fost iniţiată pe la jumătatea secolului al 
III-lea de către episcopul Dionisie257. 

F. F. Bruce ne oferă o informaţie puţin diferită, în sensul că 
menţionează privilegiul acordat episcopului de la Alexandria de a 
stabili data precisă a serbării Paştelor şi de a-i anunţa, an de an, pe 
toţi episcopii. Acest privilegiu i-ar fi fost acordat printr-una din 
deciziile de importanţă secundară, de la Conciliul de la Nicaea, în 
scopul evitării apariţiei unor dezacorduri asupra datei respective, 
între Răsărit şi Apus. Ca un fapt divers, Athanasie a redactat nu mai 
puţin de 45 de asemenea scrisori258 . 


257 Moreschini şi Norelli, op. cit., vol. II/1, pag. 59 
*% E, F, Bruce, The Canon of Scripture, pag. 77 

Trebuie să precizăm însă faptul că deşi a redactat 45 de 
Scrisori festale, ni s-au păstrat doar 35 dintre ele. Lipsesc cele 
corespunzătoare anilor petrecuţi în cel dintâi exil, precum şi cele din 
vremea în care Athanasie s-a aflat în pustie. 

Pe de altă parte, Athanasie a înţeles că lupta cu mişcările 
eretice se dă pe terenul Sfintelor Scripturi. Deci creştinii au nevoie 
să ştie exact care sunt scrierile acceptate şi care sunt cele respinse de 
către biserică. După îndelungate documentări, el îşi face de cunoscut 
convingerile. 

Lista indicată de Athanasie avea exact aceeaşi configuraţie pe 
care o are canonul actual al Noului Testament. În anul 367 d.Hr., 
Athanasie redactează aşa-numita Scrisoare sărbătorească (sau 
“pascală”, sau epistola a XXXIX-a), o scrisoare enciclică adresată 
tuturor bisericilor din Egipt, în care, după ce enumeră cele 27 de 
scrieri canonice, le declară categoric, “izvoarele mântuirii”. Canonul 
Noului Testament îşi definitivase componenţa. 

Această Scrisoare sărbătorească ne-a fost păstrată în greacă, 
siriacă şi coptică, şi are o ordine a cărţilor, puţin diferită de cea cu 
care suntem obişnuiţi astăzi: începe cu cele patru Evanghelii, 
continuă cu Faptele apostolilor, urmează cele şapte epistole catolice, 
apoi patrusprezece epistole pauline (Athanasie atribuie epistola 
către evrei, lui Pavel) şi Apocalipsa. 

W. G. Kummel afirmă că tot lui Athanasie îi datorăm şi prima 
întrebuințare eclesiastică a termenului „canon”, pentru a defini lista 
completă a scrierilor Noului Testament259. 

Vom menţiona şi mărturia lui Amphilocus (decedat după 394 
d.Hr.), un creştin capadocian prin naştere, însă mai puţin cunoscut 
decât ceilalţi scriitori capadocieni amintiţi până aici. În pofida 
acestui fapt, părerile lui asupra diferitelor probleme teologice, au 
fost citate cu respect la diferite sinoade bisericeşti. Amphilocus a 
studiat în Antiohia, fiind avocat la început, dar sub influenţa lui 
Vasile cel Mare, a ajuns episcop de Iconium, unde a slujit în a doua 
jumătate a secolului al IV-lea d.Hr. 

Scrierile sale sunt pierdute astăzi aproape în totalitate. Sunt 
păstrate fragmente dintr-un tratat despre Duhul Sfânt, precum şi o 
scriere integrală adresată lui Seleucus. În lucrarea Laudi ad 
Seleucum, prezintă o listă de douăzeci şi şase de scrieri nou 
testamentale, Apocalipsa fiind lăsată în afara listei. Lista lui 
Amphilocus a devenit renumită în Orientul bizantin. Este destul de 
evident faptul că, în privinţa componenţei Canonului Noului 
Testament, Amphilocus a păşit pe urmele celorlalţi scriitori 
capadocieni. 


2 W, G. Kummel, Introduction to the New Testament, pag. 498 

Ambrosie de Milano (340-397 d.Hr.) este socotit vocea 
Bisericii occidentale din vremea lui. Asupra componenţei Canonului 
Noului Testament, mărturia sa directă este mai puţin concludentă, 
însă el este părintele spiritual al lui Augustin. În lucrarea sa, 
intutulată Scrieri, el ne oferă o vastă cantitate de citate din scrierile 
nou testamentale. Înţelegem că acceptă canonicitatea epistolei către 
evrei, însă are semne de îndoială asupra paternităţii pauline a 
acestei scrieri. 

Totuşi, în scrierea intitulată Despre credinţă, Ambrozie spune 
că apostolul a declarat că Dumnezeu L-a făcut pe Fiul, moştenitor al 
tuturor lucrurilor. Anterior, Ambrozie citase din Coloseni (o scriere 
evident paulină) la care a asociat un pasaj evident preluat din 
epistola către evrei. Pentru unii cercetători, acest indiciu este 
suficient pentru a spune că Ambrosie atribuie epistola către evrei lui 
Pavel, însă pentru alţi cercetători, acest indiciu nu este suficient. 

Theodor de Mopsuestia (340-428 d.Hr.), născut în Antiohia, el 
s-a format avându-l ca dascăl pe Ioan Chrysostom, şi a devenit 
episcop de Mopsuestia, în Cilicia. El este considerat unul dintre cei 
mai învăţaţi şi mai prolifici scriitori ai şcolii din Antiohia. Fiind 
influenţat în concepţiile sale, de orientarea şcolii de aici, el respinge 
Apocalipsa ca nefiind canonică. De asemenea, mai exclude toate 
epistolele catolice Unii cercetători sunt de părere că el ar fi acceptat 
1 Petru şi 1 Ioan, însă este incert acest lucru. Epistola către evrei, el 
i-o atribuie apostolului Pavel. 

Ordinea pe care Theodor de Mopsuestia o propune cu privire 
la epistole, este următoarea: Romani, I Corinteni, II Corinteni, 
Evrei, Efeseni, Galateni, Filipeni, Coloseni I şi II Tesaloniceni, 
epistolele pastorale şi la urmă, Filimon. 

Aurelius Augustinus (354-430 d.Hr.), un alt scriitor bisericesc 
extrem de important, care a fost activ la sfârşitul secolului al IV-lea 
şi începutul secolului al V-lea, este o figură importantă în 
definitivarea Canonului. S-a născut la Tagaste, în Nordul Africii, a 
cochetat câţiva ani cu maniheismul, a avut o perioadă de căutări 
sufleteşti în filosofia platonistă, după care a devenit creştin. 
Personalitate puternică, analist profund şi scriitor de talent, 
Augustin devine episcop de Hippo Regius. 

Mărturia lui Augustin ne parvine prin intermediul celei de a 
doua cărţi aparţinând lucrării Despre învăţătura creştină. În 
aceasta, el specifică mai întâi scrierile autoritative ale Vechiului 
Testament, după care, el continuă enumerând cele douăzeci şi şapte 
de scrieri nou testamentale, într-o succesiune puţin diferită de cea 
oferită de Athanasie. Se pare că Augustin a preferat să aşeze mai 
întâi, scrierile care fac parte dintr-un grup (cum ar fi spre exemplu, 
Evangheliile), iar mai la urmă a aşezat scrierile individuale (care nu 
fac parte dintr-un grup). 

Ceea ce este important pentru definirea poziţiei augustiniene 
în problema Canonului este faptul că el a acceptat cele şapte scrieri 
soborniceşti ca fiind canonice. În ultimă instanţă, le-a acceptat pe 
toate cele 27 de scrieri pe care le avem astăzi în Canon, deşi nu le-a 
recunoscut valoarea autoritativă egală. Odilo Rotimanner din 
Munchen, un specialist în opera augustiniană, evidenţiază evoluţia 
gândirii acestui influent scriitor bisericesc, notând că în cele mai 
timpurii scrieri ale lui Augustin, epistola către evrei este atribuită lui 
Pavel, în perioada de mijloc, Augustin oscilează între paternitatea 
paulină şi o paternitate anonimă, iar în perioada târzie, Augustin se 
referă la ea ca la o scriere anonimă. Canonicitatea acestei scrieri 
însă, nu este pusă la îndoială. 

Aproximativ în aceeaşi vreme, o seamă de scriitori creştini de 
expresie latină, au început să fie interesaţi de limitele Canonului 
Noului Testament. Dintre ei am putea aminti pe Rufinus din 
Aquileia (o localitate situată în Nordul Italiei), Priscillian din 
Saragosa (Spania), Pacianus din Barcelona, etc. În general, ei 
împărtăşesc aceeaşi părere asupra componenţei Canonului. 

Rufinus de Aquileia (345-410 d.Hr.), sau Rufinus „Tyrannius”, 
cum l-a numit cu amărăciune leronim2?60, a fost cunoscut mai mult 
ca traducător decât în calitate de scriitor. El a realizat numeroase 
traduceri ale lucrărilor greceşti de teologie, în latină, ajutând astfel 
gândirea teologică apuseană. Totuşi, el s-a remarcat şi ca scriitor 
creştin, nu doar ca translator. 

Într-una din scrierile sale, o lucrare intitulată O expunere a 
crezului, Rufinus găseşte oportun să menţioneze cărţile Vechiului şi 
ale Noului Testament, care au fost inspirate de Duhul Sfânt şi au 
fost dăruite bisericii. După ce enumeră cărţile Vechiului Testament, 
aşa cum apar ele în Canonul palestinian (sau ebraic), el continuă 
enumerând pe cele ale Noului Testament. Sunt citate toate cele 
douăzeci şi şapte de scrieri, însă într-o ordine puţin diferită de cea în 
care apăreau la Athanasie. Astfel, cele trei epistole ioanine erau 
plasate chiar înaintea Apocalipsei, deci după epistola lui Iuda. 

Rufinus a atribuit lui Pavel, paisprezece epistole (incluzând 
deci şi epistola către evrei, din care citează ocazional). El admite că 
există unii, în vremea lui, care nu împărtăşesc convingerea aceasta 
cu privire la paternitatea paulină a epistolei către evrei. 

Cu privire la scrierile care apar în Septuaginta, dar nu apar şi 
în Canonul ebraic al vechiului Testament, el spune că acestea sunt 
eclesiastice şi nu canonice. În acelaşi fel în care Vechiul Testament 
are cărţi eclesiastice, tot aşa are şi Noul Testament: printre scrierile 
numite eclesiastice ale Noului Testament, el enumeră Păstorul lui 
Hermas, Cele două căi, etc. 


260 se ştie că iniţial, cei doi au fost prieteni, însă au devenit ulterior, oponenți 

Ca un amănunt semnificativ, vom adăuga faptul că această 
expunere a crezului, a mai fost numită şi Crezul de la Aquileia, şi se 
consideră că este o formă timpurie a ceea ce va fi numit, tradiţional, 
Crezul Apostolic. 

Priscillian (decedat în 385 d.Hr.), un episcop de Avila (în 
Spania), a fost acuzat de erezie, şi din acest motiv scrierile lui au fost 
distruse. S-au descoperit totuşi zece tratate scrise de el, într-un 
manuscris foarte vechi (secolul al V-lea sau al VI-lea d.Hr.), 
document care este păstrat la Biblioteca Universitară din Wurzburg, 
Germania. Pentru problema componenţei Canonului Noului 
Testament, sunt de interes doar primul tratat şi cel de-al treilea. 

De la Pacianus (310-390 d.Hr.), episcopul Barcelonei, ni s-au 
păstrat doar trei lucrări scurte, în esenţă trei scrisori îndreptate 
împotriva novaţianismului, grupate sub numele Contra Novatianos. 
Mai îi sunt cunoscute De baptismo şi Paraenesis ad Poenitentiam. 

În Răsărit, discuţiile asupra canonicităţii Apocalipsei, par să fi 
continuat ocazional chiar şi după sfârşitul secolului al IV-lea d.Hr. 
Adoptarea generală şi punerea în practică a unor decizii, nu 
întotdeauna se realizează instantaneu. Anumite ezitări ocazionale, 
izolate, par să fi fost motivele pentru care, prin 530 d.Hr., Leontius, 
un învăţat creştin din Ierusalim, vorbeşte despre Apocalipsa ca 
despre ultima carte canonică a Noului Testament. 

De asemenea, arhiepiscopul Andrei de Cezareea, scriind pe la 
sfârşitul secolului al VI-lea d.Hr., un comentariu asupra Apocalipsei, 
subliniază că o consideră inspirată divin. Ca un fapt divers, Andrei a 
împărţit textul Apocalipsei în 24 de cuvântări sau discursuri 
(„logioi”), în funcţie de numărul bătrânilor care şedeau înaintea 
tronului lui Dumnezeu. 

În acest moment, putem considera că întreaga Biserică 
Răsăriteană, vorbitoare de greacă, s-a aliniat la concepţia generală 
asupra componenţei Canonului Noului Testament. 


2.4.8. Dezbaterile conciliare privitoare la Canonul 

Noului Testament 

În secolul al IV-lea d.Hr., după cum s-a putut remarca, 
scriitorii creştini mai semnificativi au ajuns foarte aproape de forma 
finală a Canonului. Putem considera că ei au exprimat poziţiile 
comunităţilor creştine importante în care slujeau. 

Cu toate acestea, pentru rezolvarea definitivă a problemei atât 
de delicate a oficializării Canonului Noului Testament, este convocat 
un conciliu cu caracter local, la Laodicea, în anul 360 d.Hr. (după 
alţi autori, în anul 363 d.Hr.). Au fost reprezentate aici, doar 
bisericile din regiunea Frigia. 

Acesta a fost primul conciliu la care s-a introdus în discuţie, 
problema Canonului. Cei prezenţi au declarat că numai cărţile 


244 


considerate canonice trebuie să fie citite în cadrul serviciilor 
bisericeşti. Acest lucru a fost specificat în articolul al cincizeci şi 
nouălea. Asupra articolului al şasezecilea, care conţine lista 
definitivă a acestor cărţi (doar 26 de scrieri, lipsind Apocalipsa), 
opiniile cercetătorilor sunt împărţite, unii mergând până acolo că 
nu-l consideră autentic. 

Spre exemplu Westcott îşi exprimă convingerea că lista 
respectivă nu a fost parte integrantă a canoanelor Conciliului, pe 
considerentul că în versiunea latină a acestor canoane (cea a lui 
Dionisus Exiguus), ca şi în cele trei manuscrise siriece păstrate la 
British Museum, ea lipseşte. Lagrange consideră că aceste 
argumente nu ar fi suficiente pentru respingerea canonului al 
şaizecilea. 

Augustin a avut un rol important în convocarea a două Concilii 
bisericeşti la care, între alte lucruri abordate era şi problema 
Canonului Noului Testament. Primul Conciliu s-a ţinut la Hippo, în 
anul 393 d.Hr., iar cel de-al doilea s-a ţinut la Cartagina, în anul 397 
d.Hr. La ambele Concilii, cele 27 de scrieri nou-testamentale, au fost 
declarate canonice. Cele trei epistole ioanine sunt acum grupate 
laolaltă. 

Conciliul de la Hippo, din 393 d.Hr., în opinia lui F. F. Bruce, a 
fost cel dintâi Conciliu care a stabilit oficial limitele Canonului 
Scripturii: decretele acestui Conciliu nu se mai păstrează astăzi, însă 
prevederile formulate asupra Canonului, au fost reluate în decretul 
al 47-lea al Conciliului al III-lea din Cartagina, din anul 397 d.Hr. 
Epistola către evrei este atribuită lui Pavel, chiar dacă ea nu este 
aşezată laolaltă cu celelalte treisprezece scrieri pauline2s:. 

La Conciliul de la Cartagina, cel de-al VI-lea, din anul 419 
d.Hr., în decretul 24, a fost luată aceeaşi decizie şi a fost susţinută 
aceeaşi listă a scrierilor canonice. (în aceste referiri la dezbaterile 
conciliare, am folosit termenul decret, cu sensul de canon conciliar, 
pentru a se evita confuzia cu Canonul Scripturii). 

Acesta este momentul istoric de la care putem considera drept 
încheiată teoretic, problema Canonului, problemă care a generat 
atâtea discuţii în sânul comunităţilor creştine. În mod practic, 
trebuie să recunoaştem că a trebuit să treacă încă multă vreme până 
când Apocalipsa lui Ioan să-şi ocupe un loc stabil şi definitiv, în 
Răsărit, din cauza învăţăturii ei mileniste. De o situaţie oarecum 
asemănătoare va avea parte epistola către Evrei, care nu era 
acceptată ca fiind a lui Pavel. 

În anul 382 d.Hr., un sinod roman influenţat de către Ieronim, 
proclamă Canonul lui Athanasius, ca şi Canon al Noului Testament, 
pentru biserica romană. Sinodul acesta a fost prezidat de papa 


l E, F, Bruce, The Canon of Scripture, pag. 232 
245 


Damasus I. Uneori este contestat faptul că proclamarea Canonului 
ar fi existat în hotărârile originale ale acestui sinod, şi se susţine că 
ar fi vorba despre confuzii cu hotărâri ale papilor de mai târziu, 
Gelasie şi Hormisdas. 

De menţionat faptul că la Conciliul din 393 d.Hr., i se 
atribuiseră lui Pavel doar treispezece epistole („Pauli apostoli 
epistuale tredecim. Eiusdem ad Hebraeos una”), iar la cel din 419 
d.Hr., lui Pavel i-au fost recunoscute paisprezece epistole („Pauli 
apostoli epistuale quatordecim”). 

Alexander Souter remarcă faptul că prima pronunțare din 
partea Romei asupra componenţei Canonului Noului Testament, 
este cea venită din partea papei Inocenţiu (datată prin anul 405 
d.Hr.), printr-o scrisoare adresată lui Exsuperius de Toulouse. 
Inocenţiu numeşte cele 27 de scrieri canonice pe care le cunoaştem 
astăzi, însă pune la urmă cartea Faptele apostolilor, chiar în faţa 
Apocalipsei. F. F. Bruce afirmă însă că Inocenţiu a omis epistola 
către evrei263. Această diferenţă s-ar putea datora faptului că autorii 
amintiţi au citat copii diferite ale aceluiaşi document original. Astfel, 
trei manuscrise menţionează treisprezece epistole pauline, iar 
celelalte existente menţionează paisprezece epistole pauline. 

Se mai poate aminti aici aşa-numitul Decret gelasian 
(„Decretum de libris recipiendis et non recipiendis”), un document 
latin timpuriu, cuprinzând cinci secţiuni distincte. Prima secţiune 
este dedicată şui Hristos şi Duhului Sfânt. Cea de a doua este 
dedicată cărţilor Canonului biblic (între care sunt incluse şi scrierile 
pe care le numim Apocrifele Vechiului Testament). Secţiunea a treia 
este dedicată aşezării bazelor viitoarei supremaţii eclesiastice a 
Romei. Secţiunea a patra conţine o listă a scriitorilor bicericeşti şi a 
Conciliilor aprobate de Biserica Romano-Catolică. În sfârşit, 
secţiunea a cincea cuprinde o listă a scrierilor ne-canonice şi a celor 
patristice. 

Este semnificativ faptul că în acest document, îi sunt atribuite 
lui Pavel, paisprezece scrieri, iar în ceea ce priveşte succesiunea în 
lista prezentată, Apocalipsa urmează epistolei către evrei, şi precede 
epistolele soborniceşti. 

Discuţiile asurpra paternităţii acestui document, au fost 
contradictorii. El a fost atribuit adeseori papei Ghelasie (492-496 
d.Hr.), însă unii cercetători ezită să-l atribuie lui Ghelasie, preferând 
să îl atribuie lui Damasus (366-384 d.Hr.). În sfârşit există şi o a 
treia opinie, potrivit căreia decretul respectiv este atribuit lui 
Hormisdas (514-523 d.Hr.). Asupra acestei probleme, profesorul E. 
von Dobschutz din Breslau, scrie o lucrare intitulată Das Decretum 


22 Alexander Souter, op. cit, pag. 179 
26 E, F, Bruce, The Canon of Scripture, pag. 234 

Gelasianum, lucrare pe care o publică la Leipzig, în 1912. În ea, 
Dobschutz dovedeşte faptul că decretele privitoare la scrierile 
canonice nu pot să fie mai timpurii decât secolul al VI-lea d.Hr. 

Din acest motiv, A. Souter, într-o notă la cuvântul introductiv 
al celei de a doua ediţii a cărţii sale, sugerează chiar ca acest 
Conciliu, şi implicit acest document să fie scoase complet din istoria 
Canonului264 

Indiferent însă, cine a dat acest decret, pentru noi este 
important faptul că în acest decret sunt indicate scrierile canonice şi 
mai este prezentată o listă a scrierilor patristice care trebuie să fie 
admise şi a celor care trebuie să fie respinse. 

În cadrul Conciliului de la Trullo, din anul 692 d.Hr, numit şi 
„Quinisexte”, a fost adusă iarăşi în discuţie problema componenţei 
Canonului, deoarece deşi acesta fusese teoretic stabilit, în practică, 
lucrurile nu s-au adoptat instantaneu. La acest Conciliu, potrivit lui 
Kummel, au fost elaborate două liste ale scrierilor canonice nou 
testamentale: într-una se regăsea şi Apocalipsa, iar din cealaltă, 
lipsea265. 

Unii cercetători de orientare catolică, pornind de la rolul pe 
care l-au avut Conciliile amintite, în recunoaşterea oficială a 
Canonului Noului Testament, sugerează că în biserica occidentală 
Canonul a fost recunoscut mai repede decât în cea răsăriteană. 
Considerăm că această opinie este părtinitoare, deoarece ignoră 
faptul că Athanasie oficializase acelaşi Canon în Răsărit. 

Un manuscris complet al textului Noului Testament, a mai fost 
semnalat în jurul anului 545 d.Hr. El a fost realizat pentru episcopul 
Vicor de Capua, şi ceea ce este interesant este faptul că textul 
Evangheliilor este cel din Vulgata, însă aranjarea materialului 
evanghelic se aseamănă cu textul diatessaronic al lui Tatian. 
Manuscrisul acesta avea să fie dus din Italia, în Northumbria (Nord- 
Estul Angliei) de către episcopul Benedict. Aşa el a ajuns la 
mănăstirea Jarrow pe Tyne (Benedict a întemeiat această mănăstire 
în jurul anului 681 d.Hr.). 

(În Evul Mediu au mai fost semnalate şi alte armonii ale 
Evangheliilor, care se bazau pe această formă textuală. Se cunosc 
două astfel de armonii, una în limba engleză, datând din jurul anului 
1400, şi una într-un dialect vorbit în Italia). 

Un ultim amănunt am vrea să mai adăgăm aici. În Spania 
vizigotă s-a mai ridicat o problemă legată de componenţa Canonului 
Noului Testament, prin faptul că Biblia acestora nu avea cartea 
Apocalipsei. Influenţa acestei versiuni a făcut să fie necesară 
denunţarea ei în cadrul Conciliului al IV-lea de la Toledo, în anul 


264 Alexander Souter, op. cit, introducere 
265 G, W. Kummel, New Testament Introduction, pag. 498 

633 d.Hr. A mai fost formulată şi ameninţarea cu excomunicarea 
pentru cei ce nu acceptă cartea Apocalipsei. 

Anul 1441 trebuie menţionat deoarece acum papa Eugen al IV- 
lea reafirmă Canonul nou testamental augustinian, care avea deja 
mai bine de 1.000 de ani de la formularea originară. 

Un alt moment important în istoria Canonului Scripturii, în 
ansamblu, şi implicit a Canonului Noului Testament, este Conciliul 
de la Trent. Convocat în 1545, sub presiunea mişcării reformatoare 
care zguduia Europa apuseană, Conciliul acesta a avut câteva 
obiective concrete în vedere. Dintre acestea am putea menţiona 
relaţia dintre scrierile sfinte şi tradiţiile nescrise, în problema 
transmiterii doctrinei creştine, dezbateri asupra textului, 
interpretării şi Canonului Scripturii, etc. Aceste teme majore au fost 
tratate în cea de a patra sesiune, din 4 aprilie 1546 şi a fost formulat 
„Decretum de canonicis scripturis”.. 

Au fost consacraţi cu această ocazie, termeni ca „protocanonic” 
şi „deuterocanonic”, definind colecţia scrierilor Canonice ale 
Vechiului Testament, şi respectiv, acele scrieri pe care Ieronim le 
privise ca potrivite doar pentru edificare individuală. La Trent s-a 
decis ca distincţia dintre cele două grupuri de cărţi să nu mai fie 
subiect de dezbateri, astfel că distincţia pe care o făcuse Ieronim, a 
fost lăsată deoparte. La acest Conciliu s-a adoptat, cu privire la unele 
scrieri apocrife ale Vechiului Testament, formularea „sine scripto 
traditiones pari pietatis affectu ac reverentia?” (sau „tradiţiile 
nescrise privite cu aceeaşi afecțiune pioasă şi reverenţă...”). 

Nu este lipsit de importanţă să remarcăm faptul că la sesiunea 
respectivă au participat doar 53 de prelați, a căror erudiție şi 
competenţă a constituit un prilej de discuţii, că decretul care se 
referea la scrierile deutero-canonice a fost formulat în urma unor 
discuţii prelungite şi marcate de animozităţi. Nu în ultimul rând, 
chiar unii dintre liderii Romano-Catolicismului,  Catharinus 
Ambrosius (1485-1553) şi Sixtus de Sienna, au contestat formularea 
respectivului decret spunând că scrierile deutero-canonice nu au 
aceeaşi valoare spirituală ca şi cele proto-canonice. 

H. S. Miller îl citează pe Martin Chemnitz, potrivit căruia 
„Biserica târzie nu poate niciodată, printr-un decret să facă sigur, 
ceea ce biserica timpurie, pe baza unor evidențe itorice, a considerat 
incert266, 

Moreschini şi Norelli subliniază că deşi s-a stabilit anterior 
lista scrierilor canonice, totuşi „...nici o listă canonică nu a pretins că 
are valoare definitivă şi de angajare pentru Biserica universală, 
înainte de decretul De canonicis scripturis al Conciliului de la 


266 H. S, Miller, op. cit., pag. 116 

Trento, emis la 8 aprilie 1546”257. F. F. Bruce subliniază că „aceasta a 
fost, probabil, prima ocazie în care o directivă asupra Canonului 
Scripturii, a fost dată de către un Conciliu ecumenic (general) 
împotriva uneia dată de un Conciliu provincial. O listă similară mai 
fusese promulgată la Conciliul de la Florenţa, cu peste 100 de ani 
mai devreme”268. 

Cu privire la Conciliul de la Florenţa, ţinut în anul 1442, 
trebuie să mai spunem că a preluat Canonul stabilit în scrisoarea 
pascală a lui Athanasie. 

În încheiere, vom cita observaţia lui W. G. Kummel, potrivit 
căruia, pentru biserica Romano-Catolică a Evului Mediu, nu s-a mai 
ridicat problema extinderii Canonului Noului Testament. Canonul a 
fost preluat de la biserica veche, cu o autoritate indiscutabilă269. 

Lucrul acesta se poate afirma şi cu privire la biserica 
Răsăriteană, cu unele mici rezerve. Spre exemplu, W. G. Kummel 
aminteşte despre o listă de scrieri canonice aparţinând secolului al 
IX-lea d.Hr., în care Apocalipsa nu este inclusă. Lista aceasta este 
aşa-numita Stihometrie a lui Nicephorus (758-829 d.Hr.), patriarh 
al Constantinopolului şi colaborator al lui Teodor Studitul. Omiterea 
Apocalipsei din lista lui Nicephorus ar putea fi explicată în mai 
multe feluri, cea mai cinstită explicaţie fiind aceea că în Răsărit încă 
mai persistau unele rezerve faţă de această scriere. 

J. Schmidt a remarcat corect faptul că dintre toate 
manuscrisele greceşti ale Noului Testament, care au supravieţuit 
până pe la sfârşitul perioadei bizantine, doar câteva conţin textul 
Apocalipsei. Abia prin secolul al X-lea, lista completă a celor 
douăzeci şi şapte de scrieri ale Noului Testament, a fost consacrată 
în biserica vorbitoare de greacă270. 


2.4.0. Scrieri canonice disputate temporar. 

Motivele contestării lor 

După cum s-a putut remarca, în procesul istoric al formării 
Canonului Noului Testament au existat câteva scrieri care au general 
opinii diferite în sânul comunităţilor creştine, dar care au fost 
acceptate în cele din urmă în Canon. De asemenea, discuţiile asupra 
locului lor în Canon, au fost reluate, chiar dacă de pe alte baze, în 
perioada Reformei, atât de către umaniştii creştini, cât şi de către 
unii dintre reformatori. 

O parte din motivele care au generat suspiciuni asupra acestor 
scrieri, au fost amintite în treacăt, atunci când ne-am ocupate de 


2 Moreschini şi Norelli, op. cit., voL.II/1, pag. 226 

268 E, F, Bruce, op. cit., pag. 104 

20 W, G. Kummel, Introduction to the New Testament, pag. 504 
21 W, G. Kummel, ibid., pag. 499 

istoria Canonului, însă acum vom reveni asupra lor. Nu vom intra în 

chestiuni de amănunt, întrucât acestea se discută pe larg, în cadrul 

„Introducerii speciale în studiul Noului Testament”, când vor fi 

abordate pe rând, toate scrierile nou testamentale. Şapte scrieri nou 
x 


testamentale au avut parte de recunoaştere „întârziată? a 
canonicităţii. 


3.4.9.1. Epistola către evrei 

Epistola către evrei a fost tratată cu suspiciune din cauza 
faptului că nu s-a putut stabili cu precizie autorul ei. În Răsărit, ea a 
fost atribuită apostolului Pavel, şi din acest motiv ea a fost privită cu 
ochi buni. Influenţa scriitorilor alexandrini precum Pantaenus, 
Clement şi, într-o anumită măsură, Origen, au determinat 
acceptarea ei fără probleme. 

În Apus însă, ea a avut parte de un tratament diferit, la aceasta 
contribuind şi faptul că unii adepţi ai Montanismului au făcut apel la 
ea pentru a-şi sprijini anumite doctrine eretice, bazate pe capitolul 
6. Adepții Montanismului au făcut apel la acest capitol 6, legat de 
subiectul celei de a doua pocăinţe7. Un alt motiv pentru care 
Apusul a acceptat cu întârziere această scriere, este legat de faptul că 
în această parte a creştinătăţii s-a pus un accent deosebit pe criteriul 
apostolicităţii, iar autorul ei nu este identificat. 

Încă înainte de sfârşitul primului secol creştin, Clement din 
Roma a folosit această epistolă şi s-a inspirat din ea, atunci când a 
scris epistola sa către Corinteni. De asemenea, Hermas în scrierea sa 
dovedeşte că îi este cunoscută. Ceea ce este inexplicabil însă, este 
faptul că în Fragmentul Muratorian, ea nu este inclusă. De 
asemenea, ea lipseşte şi din canonul lui Marcion. Toate aceste patru 
scrieri menţionate, provin din comunităţile apusene. Lipsa epistolei 
către evrei din canonul marcionit este explicabilă dacă ţinem seama 
de faptul că Marcion a îndepărtat din canonul său scrierile care 
dovedeau legături puternice cu Vechiul Testament. Cunoaşterea 
epistolei către evrei, de către Clement şi Hermas, asociată cu lipsa ei 
din Fragmentul Muratori, pare să indice o schimbare de atitudine a 
bisericii romane faţă de această scriere. Dacă datarea Fragmentului 
Muratori este corectă (aproximativ 170 d.Hr.), atunci este posibil ca 
ea să fi căzut în disgrație în a doua jumătate a secolului al II-lea 
d.Hr. 

În a doua jumătate a secolului al IV-lea d.Hr., comunităţile din 
Apus (Roma, în mod deosebit) şi-au schimbat atitudinea faţă de 
epistola către evrei. Lucrul acesta s-a petrecut treptat, ea fiind mai 
întâi acceptată ca o anexă a scrierilor pauline, apoi acceptată cu 


71 Pentru discuţii mai detaliate, a se vedea Everett F. Harrison, op. cit., pag. 368 şi 
Donald Guthrie, op. cit., pag. 11-18 

statut egal cu al celorlalte scrieri pauline. Cel dintâi care o atribuie 
lui Pavel, este Marius Victorinus, prin anul 360 d.Hr. Acceptarea sa 
definitivă i se va datora lui Ieronim. 

În ceea ce priveşte paternitatea acestei scrieri, B. F. Westcott 
este de părere că „locul ocupat de către această scriere, în diferite 
mărturii demonstrează varietatea opiniilor care au fost formulate în 
perioada timpurie, asupra paternităţii sale”272. Potrivit lui Eusebiu, 
care îl citează pe Clement Alexandrinul, autorul ar fi Pavel (oarecum 
surprinzător, în scrierile mai târzii ale lui Eusebiu, ea este 
considerată anonimă). Rabanus Maurus (776-856 d.Hr.), episcop de 
Mainz, şi Lanfranc de Canterbury (1005-1099) sunt de părere că 
autorul este Luca. Alţi scriitori bisericeşti au atribuit-o lui Apollo. 
Cercetători mai recenți, cum ar fi Lagrange, o atribuie lui 
Hippolitus. 

În ciuda divergenţelor şi a dificultății stabilirii paternităţii 
acestei scrieri, considerăm că Moreschini şi Norelli merg prea 
departe atunci când afirmă că „astăzi, practic, nimeni nu mai susţine 
că epistola aparţine lui Pavel”273. Stilul exprimării şi teologia cărţii 
(conţinutul de idei), care sunt argumentele adesea invocate, pot fi 
explicate prin faptul că destinatarii erau evrei şi încă aveau o mare 
reverență faţă de Vechiul Testament. 


3.4.9.2. Epistola lui Iacov 

Epistola lui Iacov a fost privită cu suspiciune din două motive. 
Potrivit lui Geisler şi Nix, mai întâi a fost disputată sinceritatea sau 
credibilitatea scrierii, iar apoi apostolicitatea ei274. S-a amplificat 
presupusul conflict dintre concepţia paulină despre neprihănirea 
prin credinţă, şi concepţia promovată de această epistolă, care pare 
să dezvolte concepţia mântuirii prin fapte. Dacă totuşi această 
scriere a fost acceptată şi în Apus, aceasta s-a datorat în parte 
operelor lui Origen, Eusebiu, Ieronim şi Augustin. 

Cu toate că este posibil să găsim unele aluzii la această scriere, 
în operele Părinților bisericeşti, cel dintâi scriitor creştin care ne 
furnizează informaţii evidente este Origen. În comentariul său la 
Ioan, aminteşte această scriere şi o citează ca Scriptură. 

Eusebiu o aşează printre scrierile disputate, deşi el recunoaşte 
că o consideră acceptabilă pentru sine, şi se referă la ea ca la cea 
dintâi dintre epistolele soborniceşti. În felul acesta el face distincţie 
între părerea sa şi părerea comunităţilor creştine din vremea sa. 

Acceptarea acestei scrieri în Canonul Noului Testament a fost 
influenţată în cele din urmă, de poziţia lui Ieronim şi a lui Augustin 


"7 B, F. Westcott, The Epistle to the Hebrews, pag. XXX - introducerea 
"73 Moreschini şi Norelli, op. cit., vol. I, pag. 135 
214 Geisler şi Nix, General Introduction to the Bible, pag. 299 

faţă de ea. Conciliul de la Cartagina a clarificat problema, până în 
vremea Reformei, când ea a fost luată iarăşi în discuţie. 

Pentru cei mai mulţi, a fost dificil să se facă distincţia că Iacov 
vorbea despre faptele care trebuie să însoţească şi să ateste credinţa, 
şi nicidecum despre fapte ca şi substitut al credinţei. Lucrul acesta 
se vede şi astăzi printre creştinii care consideră că este suficient să 
crezi, şi nu mai este necesar să şi trăieşti în faptele credinţei. 


3.4.9.3. A doua epistolă a apostolului Petru 

A doua epistolă a lui Petru a fost temporar contestată datorită 
originalității sale. Geisler şi Nix remarcă faptul că nicio altă scriere a 
Noului Testament, nu a fost chestionată cu atâta persistenţă:24 (op. 
cit., pag. 299). Aceeaşi observaţie o face şi J. D. N. Kelly, în A 
Commentary on the Epistle of Peter and of Jude. Învăţaţii creştini 
au remarcat încă devreme diferenţele de stil între 1 Petru şi 2 Petru, 
iar în consecinţă s-a spus că ele nu pot să aparţină aceluiaş autor. 

În Epistola lui Barnaba există unele indicii care dovedesc că 
autorul ei ar avea cunoştinţă despre a doua epistolă a apostolului 
Petru, însă aluziile nu întotdeauna reprezintă o probă evidentă. 
Scrierea petrină lipseşte şi din Fragmentul Muratori. Prima 
mărturie asupra recunoaşterii caracterului ei inspirat, ne este 
furnizată de Origen, în Hexapla. Eusebiu, la care am făcut referire 
foarte des, o plasează printre scrierile disputate, şi nu printre cele 
stricăcioase. El admite totuşi, că pentru unii, scrierea aceasta a fost 
ziditoare, şi că a fost studiată împreună cu celelalte Scripturi. 

Nu mult mai târziu (doar câteva decade), Ciril al Ierusalimului 
include epistola aceasta printre cele canonice. La fel o priveşte şi 
Atanasius în Răsărit. În aceeaş vreme în Apus, Ieronim şi apoi 
Augustin, îi recunosc statutul canonic. Ieronim admite că există unii 
care se îndoiesc de paternitatea petrină a acestei scrieri. În 
scrisoarea pe care o adresează către Hebidia, el explică această 
ezitare a unor scriitori bisericeşti, prin diferenţele stilistice dintre 
această scriere şi prima epistolă petrină. 

Everett F. Harrison observă că „atunci când 2 Petru a fost 
acceptată ca şi canonică, de către conciliile bisericeşti din secolul al 
IV-lea, acest lucru cu greu s-ar fi putut realiza închizând ochii la 
obiecțiile care fuseseră ridicate împotriva ei. Trebuie să acceptăm 
prin aceasta, că acceptarea epistolei ca şi canonică a fost suficient de 
argumentată pentru a prevala deasupra îndoielilor care au fost 
exprimate asupra ei, din când în când”25. 


215 Everett F. Harrison, op. cit., pag. 415 

3.4.9.4. A doua epistolă a lui Ioan. A treia epistolă a lui Ioan 

A doua epistolă a lui Ioan şi A treia epistolă a lui Ioan vor fi 
abordate împreună, din motive lesne de înţeles. Din cauza faptului 
că par să aibă un caracter privat şi o circulaţie limitată printre 
comunităţile creştine primare, ele nu s-au bucurat de o largă 
acceptare. Un al doilea motiv al discuţiilor izvorăşte din auto- 
identificarea autorului lor, ca „bătrânul” şi nu ca „apostolul”. În 
sfârşit, s-a spus şi că scriitorii bisericeşti le-au citat foarte rar în 
operele lor. 

Irineu de Lyon citează din II Ioan, şi atribuie acestă scriere, 
apostolului cu acelaş nume. Cam prin aceeaşi vreme, Fragmentul 
Muratori vorbeşte despre două epistole ioanine. Problema este că în 
acest loc, documentul este incomplet, şi unii cercetători au găsit 
teren potrivit pentru opinii personale. Se susţine că ar vorba despre 
1 şi 2 Ioan, nu 2 şi 3 Ioan. Clement din Alexandria include în 
Hypotipoze, explicaţii asupra acestor scrieri, dovedind că le 
preţuieşte. 

În secolul al III-lea d.Hr., Origen mărturiseşte că există unele 
îndoieli asupra acestor două epistole, însă în ceea ce-l priveşte pe el, 
le consideră acceptabile. Informaţiile despre atitudinea lui Origen, 
se găsesc în Istoria bisericească, a lui Eusebiu de Cezareea. 

Totuşi, ele au fost acceptate în cele din urmă, pe considerentul 
că scriitori creştini influenţi ai secolului al II-lea d.Hr. (spre 
exemplu Clement din Alexandria, în Hypotipoze), le-au acceptat ca 
atare. De asemenea, în secolul al III-lea d.Hr., Origen deşi atestă că 
aceste scrieri sunt contestate de unii, el însuşi nu pare să le respingă. 
Eusebiu le plasează printre „Antilegomena”, însă Ieronim le acceptă 
şi le atribuie „bătrânului” mai degrabă decât „apostolului” Ioan. 

În perioada Reformei, dezbaterile asupra paternităţii 
epistolelor 2 şi 3 Ioan, au fost reluate, atât în „tabăra” romano- 
catolicilor (de către cardinalul Cajetan), cât şi de unele voci din 
„tabăra” Reformei (prin Erasmus de Rotterdam). Precizăm însă că s- 
a luat în discuţie doar paternitatea acestor scrieri, nu şi caracterul 
lor canonic. 


3.4-9.5. Epistola lui Iuda 

Epistola lui Iuda a fost o scriere disputată în ceea ce priveşte 
autenticitatea. Unele indicii ale influenţei acestei scrieri asupra 
conştiinţei colective a creştinismului primar, au fost identificate în 
Didahia, în Pseudo-Barnaba, în Păstorul lui Hermas şi în Epistola 
lui Polycarp către Filipeni. După cum se ştie, aceste scrieri sunt 
plasate înainte de jumătatea secolului al II-lea d.Hr. 

În a doua jumătate a aceluiaş secol, avem mărturia lui 
Atenagora (în lucrarea Apologia), mărturia Fragmentului Muratori, 
mărturia lui Clement Alexandrinul (în Hypotipoze), etc. În secolul 

următor, este relevantă mărturia lui Origen: în comentariul său la 
Matei, el atribuie cartea aceasta lui Iacov, şi spune că deşi este 
scurtă, ea este plină de cuvinte puternice. 

Potrivit mărturiei lui Ieronim, majoritatea celor care au avut 
semne de întrebare asupra acestei scrieri, s-au poticnit în faptul că 
autorul ei părea să citeze uneori din scrieri pseudepigrafe ca şi 
Cartea lui Enoh (în vers. 14) sau Răpirea lui Moise (în vers. 9). 
Pentru a rezolva această situaţie, Harrison spune că Tertullian a 
mers atât de departe încât a fost gata să considere cartea lui Enoh, 
ca inspirată276. Eusebiu a plasat această scriere, printre cele 
stricăcioase, pe motivul că nu mulţi dintre predecesorii săi, au făcut 
referire la ea. Atitudinea aceasta faţă de scrierea lui Iuda, s-a 
menţinut până pe la jumătatea secolului al IV-lea d.Hr. 

Faptul că Iuda citează din cele două scrieri apocrife, nu ar 
trebui să ridice discuţii asupra canonicităţii scrierii. Se ştie că şi 
apostolul Pavel a citat ocazional, din scriitori greci antici. Astfel, el a 
citat din Aratus din Soli, Cilicia (315-240 î.Hr.), şi Epimenides, 
poetul cretan (în jurul anului 500 î.Hr.), în Faptele apostolilor 17: 
28, din Menander (342-289 î.Hr.) sau Euripide, în 1 Cor. 15: 33, şi 
iar din Epimenides (în Tit 1: 12). Cel puţin citatul din Epimenides 
este completat cu afirmaţia că este adevărat (Tit 1:13). Însă Pavel nu 
spune că întreg poemul ar fi adevărat în tot ce afirmă. În acelaşi fel 
trebuie văzută şi problema care a generat atâta suspiciune asupra 
scrierii lui Iuda. 


3.4.9.6. Apocalipsa lui Ioan 

Apocalipsa lui Ioan este ultima dintre cărţile canonice 
disputate vremelnic, asupra căreia vom face câteva observaţii. Unul 
dintre motivele respingerii sale temporare a fost doctrina 
chiliasmului (sau milenismul). Mai cu seamă în Răsărit, doctrina 
aceasta a fost privită ca ne-biblică. 

La început scrierea aceasta a fost primită ca scriere inspirată. 
Cele şapte biserici cărora le-au fost adresate mesajele din debutul 
cărţii, au privit scrierea ca fiind inspirată. Se consideră că Papias 
este cel dintâi scriitor care a dovedit că ar cunoaşte cartea 
Apocalipsa. El o citează în lucrarea Explicații la cuvintele Domnului 
(fragmente din această lucrare sunt păstrate în scrierile lui Eusebiu). 
Unele aluzii la această scriere au mai fost identificate la Ignaţiu şi la 
Barnaba. 

Iustin Martirul, în scrierea Dialog cu iudeul Trifon, vorbeşte 
explicit despre Ioan, ucenicul Domnului, ca autor al acestei cărţi 
profetico-apocaliptice. În scrierea numită Scrisoarea bisericilor din 


76 ibid., pag. 430 

Lyon şi Viena către bisericile din regiunea Asiei Minor, Apocalipsa 
este numită clar, Scriptură. 

O altă mărturie în acest sens ne oferă Hermas în cunoscuta-i 
lucrare Păstorul lui Hermas. La fel, putem adăuga mărturia lui 
Irineu, care era reprezentativă pentru comunităţile din Asia Minor şi 
Roma, pe unde locuise înainte de a ajunge la Lyon. El citează uzual 
din Apocalipsa, pe care o priveşte ca Scriptură, şi o atribuie lui Ioan 
apostolul Domnului. 

Lista scriitorilor creştini care au privit Apocalipsa ca fiind 
inspirată şi scrisă de Ioan, ar putea continua cu Tertullian şi 
Hippolit, în Vest, şi Clement şi Origen în Est. 

Totuşi, în ciuda acestei largi recunoaşteri din partea unor 
lideri marcanţi ai creştinismului vremii, acceptarea sa încă nu era 
universală. Marcion, deşi este considerat eretic, trebuie să fie totuşi 
luat în considerare până la un punct. El nu a inclus în canonul său, 
niciuna din scrierile ioanine. 

Apariţia Montanismului avea să complice lucrurile deoarece 
adepţii săi au făcut apel la Apocalipsa lui Ioan, pentru a-şi sprijini 
învăţătura potrivit căreia Noul Ierusalim ar putea descinde în orice 
moment, în regiunea frigiană. Opoziția puternică faţă de montanişti, 
a venit de la un grup cunoscut în istoria creştinismului sub numele 
de „Alogi” (care însemna, literal, „fără Cuvânt”). Din textele 
Canonului Muratori aflăm că grupul acesta îşi făcuse simțită 
prezenţa în mediul roman, nu cu multă vreme înaitea redactării 
Canonului respectiv. Obârşia acestui grup obscur trebuie căutată în 
Asia Minor, iar numele le-a fost dat, ironic, de către Epifanius. 

Acest grup a mers atât de departe în atacurile asupra mişcării 
montaniste, încât au pus sub semnul întrebării chiar caracterul 
apostolic şi paternitatea ioanină a Evangheliei după Ioan, şi a 
Apocalipsei lui Ioan. Pe ambele, ei le-au atribuit lui Cerinthus. Unii 
cercetători consideră că reprezentantul acestui grup, la Roma, a fost 
un oarecare prezbiter Gaius. Este meritul lui Hippolit, acela de a fi 
spulberat concepţiile promovate de Gaius şi adepţii săi, vis-a-vis de 
cartea Apocalipsei. 

John F. Walvoord spune că „argumentele respingerii 
paternităţii literare apostolice se datorează în mare măsură 
climatului teologic din secolul al III-lea. Şcoala alexandrină de 
teologie, inclusiv Dionisie, se opunea doctrinei împărăției milenare, 
care este prezentată clar în capitolul 20, cu referinţele lui la domnia 
de 1.000 de ani. Atacarea paternităţii literare a lui Ioan, a avut 
scopul de a slăbi forţa acestei profeţii”277. 

Pe lângă motivul amitit mai sus, Dionisie a mai invocat încă 
trei, toate ţinând de conţinutul cărţii: (a) lipsa oricărei pretenţii la 


27 John F. Walvoord, Apocalipsa, pag. 12 

apostolie a autorului scrierii, (b) diferenţele de concepţie şi de 
aranjare, care pot fi remarcate între această scriere şi Evanghelia 
după Ioan, şi (c) limbajul acestei scrieri diferă evident de cel folosit 
în Evanghelia şi în 1 Ioan. 

Aceasta era poziţia Apocalipsei în prima jumătate a secolului 
al III-lea d.Hr. Apoi, de pe la jumătatea secolului al III-lea d.Hr. (din 
pricina influenţei exercitate de Dionisie din Alexandria, în urma 
conflictului său cu Nepos), până în vremea lui Athanasius, cartea 
aceasta a fost iarăşi readusă în atenţie. În final, ea şi-a recăpătat 
poziţia de autoritate alături de celelalte scrieri canonice. 

Martin Luther, în prefața Bibliei sale, ediţia 1522, mărturiseşte 
că are unele dificultăţi în a se acomoda cu spiritul acestei scrieri. 


2.4.10. Scrieri incluse temporar în Canonul 
Noului Testament 


Din mărturiile la care am făcut referire până aici, s-a putut 
remarca faptul că asupra unora dintre scrierile care au fost acceptate 
în Canon, comunităţile creştine timpurii, au avut rezerve şi le-au 
acceptat cu întârziere. În acelaşi timp, se remarcă prezenţa 
temporară în Canonul Noului Testament, a unor scrieri care, în cele 
din urmă, au fost lăsate pe dinafară. Asupra acestora din urmă, vom 
mai zăbovi puţin, în cele ce urmează. 


3.4.10.1. Pseudo-Barnaba 

Probabil cea mai timpurie dintre scrierile temporar incluse în 
Canon, a fost „Epistola lui pseudo-Barnaba”, o scriere datată între 
70-79 d.Hr. Numele lui Barnaba nu apare în textul scrierii, însă atât 
la Clement din Alexandria (în Stromate), cât şi la Origen (în Contra 
Celsum), găsim informaţii care îi atribuie lui Barnaba această 
scriere. De asemenea, în colofonul manuscrisului cunoscut ca şi 
Codex Sinaiticus, Barnaba apare ca autor. 

Mărturia lui Eusebiu este oscilantă, el plasând această scriere, 
uneori printre cele al căror caracter canonic nu a fost încă stabilit, 
iar alteori printre cele false. Puțin mai târziu, Ieronim aşază această 
carte printre scrierile apocrife, deşi nu-i contestă valoarea 
instructivă. 

Textul acestei scrieri a fost, pentru multă vreme cunoscut doar 
din unele codex-uri greceşti. În Codexul Sinaiticus a fost descoperit 
pentru întâia oară, aproape integral. Lipseau doar câteva versete. Se 
mai cunoaşte de asemenea, o traducere latină veche (pe care unii 
cercetători o plasează la sfârşitul secolului al II-lea, în vreme ce alţii 
indică secolul al III-lea). 

Potrivit lui Moreschini şi Norelli, „...textul grec complet se 
găseşte şi în manuscrisul Hierosolymitanus 54 al Patriarhiei greceşti 
din Ierusalim, datat la 1056 şi descoperit în 1873”278. 


3.4.10.2. Epistola lui Clement către Corinteni. 

O a doua scriere care s-a bucurat temporar de statut canonic, 
este Epistola lui Clement romanul către Corinteni, o lucrare datată 
prin 96 d.H. Potrivit lui Dionisie din Corint (160-180 d.Hr.) această 
scriere îi era atribuită lui Clement din Roma, şi era citită în actul 
liturgic în Corint, ca şi în alte comunităţi creştine. Clement 
alexandrinul dovedeşte nesiguranţă faţă de această scriere deoarece, 
în scrierile sale, i-o atribuie uneori lui Clement romanul, iar alteori o 
consideră o epistolă a bisericii din Roma. Origen îl identifică pe 
autorul acestei scrieri, cu tovarăşul de misiune al lui Pavel, însă 
Tertullian spune că acest Clement a fost investit de apostolul Petru, 
ca episcop al Romei. 

Uneori informaţiile acestea pot fi puse cu greu în armonie 
unele cu altele, însă ceea ce este important pentru noi aici, este 
faptul că scrierea despre care vorbim, a fost inclusă pentru o vreme, 
între scrierile acceptate în biserici. 

Epistola aceasta a fost scrisă cu scopul de a chema 
comunitatea din Corint la armonie şi pace, deoarece ea se confrunta 
cu tulburări interne. Cauzele acestor conflicte nu sunt cunoscute, şi 
au constituit subiectul multor speculaţii printre cercetători. 

Textul epistolei acesteia a fost reconstituit din materialul oferit 
de un document aflat la Patriarhia din Ierusalim, o traducere latină 
foarte veche a acestei lucrări (datată prin secolul al II-lea d.Hr.), o 
altă traducere siriacă şi încă două traduceri în limba coptă. 


3.4.10.3. A doua epistolă a lui Clement către Corinteni 

A doua epistolă a lui Clement romanul este altă scriere care a 
fost datată între 120-140 d.Hr., şi care a fost asociată cu scrierea mai 
sus menţionată. În realitate, ea nu este scrisă de Clement, dar i-a 
fost atribuită probabil din cauza faptului că acesta se bucura de o 
mare popularitate printre creştinii din vremea sa. I-au fost atribuite 
lui Clement, din acelaşi motiv, o mulţime de alte scrieri. 

Ambele scrieri se regăsesc în Codex Alexandrinus, fiind 
plasate după Apocalipsa. Moreschini şi Norelli precizează că prima 
menţiune sigură a acestei scrieri, apare abia la Eusebiu27. Faptul că 
ea se aseamănă mai mult cu o omilie, decât cu o epistolă, a făcut ca 
ea să mai fie numită uneori, Omilia antică. 


"75 Moreschini şi Norelli, op. cit., vol. I, pag. 143 
* ibid., pag. 152 

Nu se poate stabili cu precizie locul redactării acestei scrieri; 
au fost sugerate Roma, Corintul, Siria sau Egiptul. Este posibil ca ea 
să fi fost scrisă chiar în alt loc decât în cele amintite. 


3.4.10.4. Păstorul lui Hermas 

Păstorul lui Hermas este cea mai populară dintre scrierile care 
au fost acceptate temporar în Canon. Multă vreme ea a fost 
cunoscută numai din citatele oferite de alţi scriitori ai vremii 
(secolul al II-lea d.Hr.). În 1955 a fost descoperit la muntele Athos, 
un document vechi care a permis reconstituirea aproape integrală a 
textului original. Cercetătorii o plasează între 115-140 d.Hr. Autorul 
ei este Hermas, fratele lui Pius, episcopul Romei. Ceea ce a 
contribuit semnificativ la popularitatea şi autoritatea de care s-a 
bucurat această scriere a fost vechimea sa, dublată de seriozitatea 
învățăturilor morale promovate. 

Irineu şi Clement din Alexandria au considerat-o Scriptură. La 
fel a considerat-o şi Tertullian înainte de trecerea sa la Montanism. 
Dezbaterile asupra autorităţii ei, care au urmat la scurtă vreme după 
perioada scrierilor lui Clement, au determinat respingerea ei în 
bisericile din Roma şi Cartagina. 

Ca gen literar, această scriere este asemănată uneori cu 
Apocalipsa, din cauza faptului că este scrisă sub formă de revelații, 
abundând în simboluri şi viziuni. Ea a fost asemuită de asemenea, 
cu scrierea lui John Bunyan, Călătoria creştinului. 


3.4.10.5. Didahia 

Didahia (sau Învățătura celor doisprezece) este o operă 
compozită, care cuprinde texte de diferite genuri, şi care a fost 
plasată între anii 100-120 d.Hr. Similitudinile cu textul Evangheliei 
după Matei au atras atenţia cercetătorilor, însă în cele din urmă a 
fost sugerată dependenţa amândurora de o sursă comună. Textul ei 
a fost descoperit întâmplător de către Bryennios Philoteus, în 1873, 
într-o bibliotecă din Constantinopol, şi a fost publicat zece ani mai 
târziu. Documentul aparţinu-se patriarhului ortodox de la 
Ierusalim. El conţinea o listă a scrierilor care fuseseră definitiv 
excluse din Canonul Noului Testament, textul scrierii Didahia, 
precum şi o listă a scrierilor Vechiului Testament. 

Autorul acestei scrieri şi-a împărţit lucrarea în patru secţiuni 
distincte. În cea dintâi, el a adaptat tratatul celor două căi, ca şi în 
pseudo-Barnaba. În a doua secţiune sunt discutate probleme 
liturgice. În cea de a treia, el se ocupă de deosebirea profeților falşi 
de cei autentici. În ultima parte este abordată problema statorniciei 
şi a veghierii. 

Atât Clement din Alexandria cât şi Origen au privit această 
scriere ca Scriptură, şi în secolul următor, există mărturii clare că ea 

a continuat să fie privită ca Scriptură. În Antiohia Siriei, ea a fost 
folosită în compoziţia Constituţiilor apostolice (prin secolul al III- 
lea sau al IV-lea d.Hr.). 


3.4.10.6. Apocalipsa lui Petru 

O altă scriere pe care o vom aminti aici ca făcând temporar 
parte din Canon, este Apocalipsa lui Petru, o scriere datând prin 150 
d.Hr. În vremea în care a fost redactat Canonul muratorian (prin 
170 d.Hr.), această scriere se bucura de o autoritate aproape egală cu 
cea a Apocalipsei lui Ioan. Cu toate acestea, unii nu erau de acord ca 
ea să fie citită în actul liturgic. 

Clement alexandrinul o considera drept Scriptură, la fel şi 
Metodiu din Olimp. Eusebiu este oscilant față de această scriere, 
deoarece uneori subliniază că ea nu a fost niciodată folosită de către 
scriitorii catolici, iar alteori o plasează între scrierile din categoria 
„nothoi” (adică printre acele scrieri care, chiar dacă nu sunt 
acceptate, totuşi nu sunt nici eretice). 

Textul acestei scrieri a fost descoperit mai întâi, în 1886-1887, 
la Akhmim, alături de textul Evangheliei lui Petru. În 1968, a mai 
fost descoperit un alt text al aceleiaşi scrieri, într-o insulă a lacului 
Tana din Etiopia. Între cele două texte, cel grecesc de la Akhmim şi 
cel etiopian, s-au remarcat diferențe însemnate: cercetătorii 
opinează că textul etiopian ar fi prioritar. 


3.4.10.7. Epistola lui Pavel către Laodicieni 

Aceasta este o scriere anonimă care s-a bucurat de mare 
prestigiu în comunităţile din Evul Mediu. Autorul anonim pare să se 
fi inspirat din faptul că în încheierea epistolei către Coloseni, 
apostolul Pavel, menţionează o epistolă care le va veni colosenilor, 
de la biserica din Laodicea. Totuşi, dincolo de faptul că Pavel 
vorbeşte despre o epistolă, exprimarea sa, nu este îndeajuns de 
clară. Din acest motiv, au fost formulate mai multe interpretări 
diferite. Vom aminti pe scurt câteva dintre ele. 

O primă interpretare este aceea că a existat o epistolă scrisă 
specific laodicienilor. Despre această ipoteză, vom vorbi mai detaliat 
deoarece există o scriere apocrifă scurtă purtând acest nume. 

Altă ipoteză a fost aceea că epistola care urma să vină, era una 
dintre epistolele pauline canonice. Marcion era de părere că este 
vorba despre epistola lui Pavel către Efeseni, şi a inclus-o în Canonul 
său, sub numele de Epistola către Laodicieni. De aceeaşi părere 
sunt Hugo Grotius, C. J. Huth, John Mill, J. J. Wetstein, Hofmann, 
Holtzhausen, etc. Ca variante au fost indicate epistolele 1 Timotei (în 
opinia lui Teofilact), Filimon sau Evrei. 

În sfârşit, o ultimă ipoteză pe care o vom aminti, este aceea că 
este vorba despre o epistolă pe care laodicienii au trimis-o lui Pavel. 

Printre susţinătorii acestei teorii putem menţiona pe Teodor de 
Mopsuestia, pe Jean Calvin, pe Erasmus de Rotterdam, pe Willem 
Hessels van Est280, pe Cornelius de Lepide28,, etc. 

Această epistolă este extrem de scurtă, pare să aparţină 
secolului al IV-lea d.Hr. (Zahn sugerează chiar secolul al II-lea 
d.Hr.), şi în compoziţia ei au fost identificate elemente (versete) 
preluate din alte scrieri pauline. Prin secolele următoare, scrierea 
aceasta s-a răspândit atât în Apus cât şi în Răsărit. 

Papa Grigorie cel Mare (decedat în 595 d.Hr.) spune, într-un 
comentariu la cartea „Iov”, că apostolul Pavel a scris cincisprezece 
epistole (pare să fie o aluzie la epistola către Laodicieni). În cadrul 
dezbaterilor prilejuite de cel de-al doilea Conciliu de la Nicaea, în 
787 d.Hr., scrierea aceasta a fost luată iarăşi în discuţie şi au fost 
atenţionaţi liderii comunităţilor cu privire la ea. O altă mărturie ne 
parvine din secolul al X-lea d.Hr., din partea unui episcop de Cerne. 
Se numea Aelfric. El nu numai că atribuie lui Pavel cincisprezece 
scrieri, dar în mod specific, include la capătul listei sale, epistola 
către Laodicieni. 

Jacques Lefevre d'Etaples (1455-1536), în anul 1513, scrie un 
comentariu asupra textului latin al epistolelor pauline. Ceea ce este 
interesant, în comentariul său, este că el include atât epistola către 
Laodicieni, cât şi aşa-numita corespondenţă dintre Pavel şi Seneca. 
Probabil, Lefevre a fost influenţat de Ieronim. 

Scoaterea definitivă din discuţiile privitoare la Canon, a 
epistolei către Laodicieni, este meritul lui M. Luther şi J. Calvin. 


3.5. Relaţia dintre Noul Testament 
şi Vechiul Testament 


Atunci când vrem să aruncăm o privire asupra relaţiei dintre 
cele două Testamente, este absolut necesar să precizăm că printre 
creştinii secolului al XX-lea şi al XXI-lea, nu există un acord deplin, 
desăvârşit, nici în ceea ce priveşte componenţa Canonului Vechiului 
Testament, şi nici în cea a componenţei Canonului Noului 
Testament. 

Astfel, în timp ce denominaţiunile creştine aşa-zis istorice 
includ în Vechiul Testament, scrieri apocrife ca 1 şi 2 Esdras, Tobit, 
Iudit, Bel şi Balaurul, Înţelepciunea lui Solomon, Eclesiasticul, etc., 


280 Cunoscut sub numele de Estius, exeget biblic olandez care a trăit între 1542- 
1613, fiind profesor la Douai 

%1 Exeget biblic flamand, care a trăit între 1567-1637, fiind profesor la Louvain şi 
apoi la Roma 

în Vechiul Testament al denominaţiunilor protestante şi 
evanghelice, aceste scrieri nu apar. În Biblia etiopiană, Vechiul 
Testament include şi 1 Enoh şi Jubileele. De asemenea, există 
ramuri ale bisericii siriece care nu acceptă 2 Petru, 2 şi 3 Ioan, Iuda 
şi Apocalipsa, în Canonul Noului Testament. 

În cele ce urmează, ne vom îndrepta atenţia nu spre 
denominaţiunile actuale, ci spre Biserica primară pentru a încerca 
să înţelegem cum s-au raportat primii creştini la Vechiul Testament, 
şi mai cu seamă, autorii scrierilor Noului Testament. Cităm aici 
cuvintele lui E. Cairns, care spunea că „chiar şi un studiu superficial 
al Noului Testament va revela cât de adânc erau îndatoraţi Cristos şi 
apostolii faţă de Vechiul Testament, precum şi respectul lor faţă de 
el ca şi Cuvânt al lui Dumnezeu adresat omului. El era citit şi de 
mulţi ne-evrei, care s-au familiarizat cu principiile credinţei iudaice. 
Acest fapt este indicat de relatările numeroşilor prozeliţi ai 
iudaismului. Mulţi dintre aceşti prozeliţi au putut trece de la 
iudaism, la creştinism, datorită Vechiului Testament, cartea sacră a 
Bisericii nou-născute”282. 

Este necesar să subliniem aici faptul că pentru primii creştini, 
Hristos reprezintă punctul central de interes. Din mărturia oferită 
de cartea Faptele apostolilor, remarcăm că toate predicile lor erau 
hristocentrice. Preocuparea primilor predicatori a fost aceea de a 
găsi împlinirea profeţiilor Vechiului Testament, în Persoana şi 
lucrarea lui Hristos. Apostolul Petru, diaconul Ştefan, evanghelistul 
Filip sau apostolul Pavel vor folosi scrierile Vechiului Testament 
pentru a dovedi împlinirea profeţiilor mesianice, în Isus Hristos. 

Că apostolul Pavel s-a simţit puternic îndatorat Vechiului 
Testament în formularea învățăturilor sale, este evidenţiat în cele 
peste 90 de citări din textul Vechiului Testament, în epistolele sale. 
Evident, numărul exact al citatelor variază în fucţie de ceea ce 
înţelegem prin citare, şi în funcţie de paternitatea epistolei către 
evrei (cifra avansată mai sus nu ia în calcul această scriere ca fiind 
paulină, deşi în convingerea noastră, ea este paulină; cifra respectivă 
este avansată de mai mulţi autori care contestă paternitatea paulină 
a epistolei către evrei). 

Floyd V. Filson, vorbind despre întrebuinţarea Vechiului 
Testament în Biserică, spune: „centralitatea lui Isus Hristos şi-a 
găsit expresia în întrebuinţarea de către Biserică, a Scripturii. 
Vechiul Testament a fost Scriptura tuturor urmaşilor lui Hristos, cu 
excepţia lui Marcion şi a adepților săi”283. Această afirmaţie nu 
aduce suficientă lumină asupra versiunii pe care o foloseau creştinii, 
însă subliniază armonia pe care ei au remarcat-o între Vechiul şi 


%2 E. Cairns op. cit., pag. 36 
283 Floyd V. Filson, A New Testament History, pag. 327 

Noul Testament. Un alt lucru pe care trebuie să-l amintim aici este 
faptul că unii gnostici (cum ar fi Ptolemeu, în Scrisoare către Flora) 
au acceptat scrierile Vechiului Testament. 

Aceeaşi armonie o evidenţiază şi F. F. Bruce, atunci când 
spune, într-un articol din Dicţionar biblic, că Noul Testament şi 
Vechiul Testament sunt în aceeaşi relaţie ca şi promisiunea şi 
împlinirea284. 


3.5.1. Canonul ebraic şi Canonul alexandrin. 

Am arătat deja că Biblia primilor creştini era Vechiul 
Testament. Dacă acceptăm că timpul scurs între Cincizecime şi 
redactarea primei scrieri nou testamentale (oricare ar fi aceasta) nu 
depăşeşte douăzeci de ani, înţelegem că în această perioadă relativ 
scurtă, creştinii au avut la îndemână doar Vechiul Testament. A 
spune doar atât, este departe de a fi suficient. Existau în acel 
moment, două canoane vetero testamentale în uz: unul ebraic şi 
unul alexandrin. 

Cel dintâi era folosit de către iudeii conservatori, iar celălalt 
era folosit de către iudeii vorbitori de greacă (eleniştii). N-ar trebui 
să tragem concluzia că iudeii vorbitori de greacă se găseau numai în 
diaspora. În Ierusalim, încă din primele zile ale creştinismului, 
existau sinagogi în care se citea text grecesc şi se predica în aceeaşi 
limbă. Sinagoga „izbăviţilor”, despre care citim în Faptele 
apostolilor 6, era o astfel de sinagogă, iar Ştefan, primul martir 
consemnat al bisericii din Ierusalim, era vorbitor de greacă. 

D. W. Gooding semnalează interesul evreilor din Ţara Sfântă 
pentru traducerile greceşti ale Vechiului Testament, încă din secolul 
al II-lea î.Hr. El sugerează că Eupolemus, prietenul macabeilor, a 
folosit în istoria sa, traducerea greacă a cărţii Cronicilor „...când 
creştinii au început mai târziu să folosească traducerile, în 
controversele lor cu evreii, aceştia — fiind deja nemulţumiţi de 
traduceri — le-au abandonat şi au produs versiuni proprii”285. 

Un amănunt care se cere menţionat aici este cel al existenţei 
unui text masoretic care era o revizuire a textul ebraic vechi. Când 
Theodotion, între anii 30-50 d.Hr. face revizuirea sa, el încearcă de 
fapt, remedierea textului septuagintic în funcţie de textul masoretic. 

Întrebarea care se ridică aici este următoarea: care dintre cele 
două canoane ale Vechiului Testament, a fost folosit de către primii 
creştini? Au folosit ei canonul ebraic, sau au folosit canonul 
alexandrin? O a doua întrebare este aceasta: dacă au folosit iniţial 
canonul ebraic, când şi din ce motive au trecut ei la întrebuinţarea 


*%F. F. Bruce, articol din Dicţionar biblic, pag. 149 
%5 D, W. Gooding, în Dicţionarul biblic, pag. 1278 

canonului alexandrin? O a treia întrebare, de asemenea importantă 
este: care a fost relaţia dintre cele două Testamente, în Biserica 
primară? La aceste întrebări vom încerca să răspundem în cele ce 
urmează. 


3.5.1.1. Mărturii din scrierile Noului Testament 

În faza incipientă a creştinismului, trebuie să ţinem seama de 
faptul că primii convertiți erau iudei, şi prin urmare Vechiul 
Testament întrebuințat de Mântuitorul şi de apostolii Săi va fi fost 
cel ebraic. În citările Sale din Vechiul Testament, Mântuitorul Isus a 
folosit canonul ebraic confirmând alcătuirea tripartită a acestuia. 

Cât timp a fost folosit acesta, şi când s-a trecut la folosirea 
traducerii greceşti, este greu de stabilit cu precizie. S-au formulat 
asupra acestei probleme, două perspective. Unii cercetători 
sugerează că această schimbare a avut loc atunci când numărul 
creştinilor proveniţi dintre neamuri, l-a depăşit semnificativ pe cel 
al iudeo-creştinilor. Dacă acest lucru este adevărat, atunci înseamnă 
că trecerea la canonul alexandrin a avut loc la scurt timp de la 
Cincizecime. 

Într-un articol intitulat De la Canonul evreiesc la cel creştin, 
R. T. Beckwith este destul de categoric în această problemă spunând 
că „ceea ce este evident că s-a întâmplat în primele secole ale erei 
creştine, este următorul lucru: Cristos a transmis urmaşilor Săi, ca 
Sfântă Scriptură, Biblia pe care El a primit-o, şi care conţine aceleaşi 
cărţi ca şi Biblia ebraică din zilele noastre. Primii creştini au avut în 
comun cu evreii contemporani, o cunoaştere deplină a identităţii 
cărţilor canonice. Totuşi, Biblia nu era încă legată între două 
coperte: era o listă memorată de suluri. Ruptura de tradiţia orală 
evreiască (în unele probleme a fost o ruptură foarte necesară), 
înstrăinarea petrecută între evrei şi creştini şi necunoaşterea 
limbilor semitice în Biserica din afara Palestinei şi Siriei, au dus la 
îndoieli crescânde ale creştinilor cu privire la Canon, îndoieli care au 
fost accentuate de formularea unor noi liste de cărţi canonice, 
aranjate pe baza altor principii, şi de introducerea unor citanii 
(lecţionare). Asemenea îndoieli cu privire la Canon au putut fi 
soluționate (şi pot fi soluționate) numai aşa cum au fost soluționate 
de Reformă — prin întoarcerea la învăţătura Noului Testament şi la 
cadrul evreiesc pe fundalul căruia trebuie înţelese”286. 

J. N. Birdsall, în articolul pe care-l semnează în Dicţionarul 
biblic, spune că „Biserica apostolică nu a fost lipsită de Scriptură — 
pentru doctrină a recurs la Vechiul Testament, de obicei în 
traducerea grecească, deşi se pare că unii scriitori au folosit textul 


% R, T. Beckwith în Dicţionarul biblic, pag. 190 

ebraic”287. Ne-ar fi plăcut ca Birdsall să fi fost mai exact în 
informaţiile pe care ni le oferă, deoarece din felul în care se exprimă 
nu putem deduce la ce moment istoric bine definit, se referă. 

Vom mai cita aici şi opinia lui H. C. Thiessen, care susţine că 
iudeo-creştinii au recunoscut şi au folosit atât Vechiul Testament 
ebraic, cât şi Septuaginta, aşa cum reiese din numeroasele citate 
preluate în scrierile Noului Testament. Creştinii dintre Neamuri, 
care nu putea nici să citească şi nici să înţeleagă ebraica, au folosit 
cu precădere Septuaginta2s8. 

Alţi cercetători sunt de părere că lucrul acesta s-a întâmplat în 
decursul unei perioade mai lungi, după ce creştinismul s-a desprins 
total de rădăcinile sale iudaice. Se invocă faptul că în vremea scrierii 
cărţilor Noului Testament, Canonul alexandrin avea o formă mai 
degrabă fluidă decât una fixă. 

F. F. Bruce simplifică în mare măsură problema arătând că nu 
existau mari diferenţe în componenţa celor două canoane vetero- 
testamentale. În opinia sa, „amplificarea” Canonului alexandrin este 
opera mai târzie a creştinilor de expresie greacă, însă la vremea 
scrierii Noului Testament, diferenţele dintre Canonul ebraic şi cel 
alexandrin ar fi fost nesemnificative289. 

Însă oricând ar fi avut loc tranziţia de la întrebuinţarea unui 
canon ebraic, la întrebuinţarea celui alexandrin, pentru noi în acest 
moment este suficient să luăm în discuţie Canonul Vechiului 
Testament pe care l-au folosit scriitorii Noului Testament. Punctul 
de pornire al analizei noastre îl vor constitui Evangheliile canonice. 

Prima remarcă pe care trebuie să o facem aici este aceea că 
dacă Noul Testament începe cu lucrarea publică a Mântuitorului, 
atunci este evident că toate referirile Sale la Vechiul Testament 
(incluzând citate, parafrazări sau aluzii) au fost preluate din 
Canonul ebraic. Pentru un iudeu care trăia în Ţara Sfântă, canonul 
alexandrin nu era acceptabil. F. F. Bruce subliniază că „Domnul 
nostru şi apostolii Săi s-au făcut remarcaţi faţă de liderii religioşi ai 
lui Israel, prin interpretarea Scripturilor; nu există nici o sugestie că 
ei s-ar fi remarcat prin limitele Scripturilor. Scripturile, prin a căror 
înţelegere ei erau diferinţi, nu erau pentru ei o colecţie amorfă: când 
ei vorbeau despre Scripturi, ei ştiau exact ce scrieri aveau în 
vedere...”290. 

A doua remarcă pe care trebuie să o facem este aceea că 
apostolii au folosit în predicare, aceeaşi Scriptură ca şi Învățătorul 
lor, adică Vechiul Testament ebraic, cel puţin în perioada incipientă 


?87 J, N. Birdsall în Dicţionarul biblic, pag. 180 

288 H, C. Thiessen, Introduction to the New testament, pag. 5 
* E, F, Bruce, The Canon of the Scripture, pag. 45 

? ibid., pag. 28 


264 


a răspândirii creştinismului. Vom cita aici opinia lui F. F. Bruce: „În 
privinţa modului de folosire a Vechiului Testament, ei (primii 
creştini, n.n.) au avut autoritatea şi exemplul lui Cristos Însuşi; şi 
Biserica, de atunci încoace, a procedat bine când a urmat 
precedentul stabilit de El şi de apostolii Săi, şi a recunoscut Vechiul 
Testament ca şi Scriptură creştină”20.. 

J. N. D. Kelly susţine că în primele două secole ale 
creştinismului, Biserica pare să fi acceptat cel puţin o parte din 
scrierile apocrife (ale Vechiului Testament, n.n.) şi le-a considerat 
Scriptură292, Citări din Înţelepciunea lui Solomon apar în 1 Clement 
şi în epistola lui Barnaba. 

Spre exemplu, în epistolele lui Pavel către Corinteni, cele mai 
multe dintre citatele preluate din Vechiul Testament, aparţin 
textului grecesc, însă există şi câteva excepţii. 

Nu este lipsit de importanţă să observăm că apostolul Petru, în 
epistolele pe care le semnează, dovedeşte o bună cunoaştere a 
Septuagintei. A. F. Walls observă că „citatele din Vechiul Testament, 
şi aluziile la Vechiul Testament, respectă aproape întotdeauna 
Septuaginta, sugerând că autorul epistolei este familiarizat cu 
Septuaginta2%3. 

Există situaţii în care un scriitor al Noului Testament, 
introduce un citat a cărui sursă nu poate fi identificată nici în 
Canonul ebraic, nici în Canonul alexandrin şi nici în vreo altă 
versiune cunoscută nouă. Ca să oferim un astfel de exemplu, ne vom 
referi la Iacov 4: 5. Aici nu avem de-a face cu o aluzie2%4, ci cu un 
citat. Peter H. David, într-un comentariu asupra epistolei acesteia, 
susține că „sursa acestei Scripturi este imposibil de 
determinat... formula Scriptura zice introduce intotdeauna un citat, 
oriunde este folosită în Noul Testament. În nicio versiune nu a fost 
găsit vreun pasaj identic cu acesta”2%. 

În concluzie, am putea spune că scriitorii Evangheliilor, din 
consideraţie pentru Mântuitorul, au încercat să reproducă fidel 
cuvintele Sale, iar citatele vetero-testamentale aparţin canonului 
ebraic. În schimb autorii Epistolelor, adresându-se creştinilor care, 
în procent tot mai mare, proveneau dintre Neamuri, au apelat la 
textul grecesc al Vechiului Testament, acolo unde au avut nevoie de 
citate. 


%! F, F. Bruce, în Dicţionarul biblic, pag. 149 

2 3. N. D. Kelly, op. cit., pag. 54 

3 A. F. Walls, articol în Dicţionarul biblic, pag. 1016 
Aa aşa cum susţine S. S. Laws în comentariul său, James 
5 Peter H. David, James, pag. 107 

3.5.1.2. Mărturii din scrierile patristice 

În încercarea de a stabili cât mai exact ce text al Vechiului 
Testament au folosit primii creştini, ne lovim de trei feluri de 
dificultăţi. Această observaţie este valabilă atât cu privire la ceea ce 
s-a spus pănâ aici, cât şi cu privire la ceea ce urmează să spunem. 

Mai întâi, o privire atentă asupra texteului Septuagintei scoate 
în evidenţă faptul că traducătorii alexandrini au fost în unele locuri, 
mai exacţi şi mai specifici decât scriitorii iudei pe care i-au tradus. 
În felul acesta ei au fost mai apropiaţi scopurilor scriitorilor Noului 
Testament. F. F. Bruce citează un astfel de exemplu referindu-se la 
naşterea din fecioară, a Mântuitorului. În Septuaginta, în textul din 
Isaia 7:14, traducătorul introduce termenul grecesc parthenos, care 
înseamnă fecioară, în vreme ce textul ebraic foloseşte termenul 
alma, tradus obişnuit prin femeie tânără. În traducerea sa 
grecească, Aquila a preferat să folosească grecescul neanis, care 
înseamnă femeie tânără. Textul din Matei 1:23 este mai apropiat de 
textul alexandrin2%. 

A doua dificultate izvorăşte din faptul că există locuri în textul 
Noului Testament, în care acesta diferă de textul alexandrin 
corespondent. Atât P. Kahle (în The Cairo Gheniza), cât şi R. H. 
Gundry (în The Use of the Old Testament in St. Matthew's Gospel) 
semnalează faptul că textul din Matei 12:18-21, care este o citare din 
Isaia 42:1-4, este diferit de fragmentul corespondent din textul 
alexandrin. 

În sfârşit, cea de a treia dificultate o reprezintă citatele nou 
testamentale care nu sunt preluate nici din Septuaginta şi nici din 
textul ebraic, ci dintr-un Targum aramaic. Trei Targumuri vom 
menţiona aici, în ordinea cronologică a apariţiei lor. Mai întâi a 
apărut un Targum palestinian, care avea ca notă particulară, patru 
glose explicative la patru texte vetero testamentale. Al doilea a fost 
Targumul Onkelos, realizat în Babilonia. El se remarca prin 
reproducerea aproape literală a textului ebraic. În sfârşit, cel de-al 
treilea Targum era cel numit Pseudo-lonatan. Citatele la care ne-am 
referit mai sus, sunt preluate din Targumul Onkelos. 

La aceste trei dificultăţi majore amintite, se mai adaugă 
apariţia a trei versiuni greceşti ale textului Vechiului Testament, pe 
lângă textul alexandrin. Ne referim la versiunea lui Aquila (apărută 
în jurul anului 128 d.Hr.), la versiunea lui Theodotion (apărută în 
jurul anului 180 d.H.) şi la versiunea lui Symmachus (publicată, 
probabil, în anul 200 d.Hr.). Le vom prezenta pe scurt. 

Versiunea lui Aquila a fost realizată pentru evreii elenişti. 
Autorul ei a fost rudă cu împăratul Hadrian. Textul acestei versiuni 
se remarcă printr-un stil foarte rigid, urmând strict legile de 


6 E, F, Bruce, The Canon of Scripture, pag. 53 

compoziţie ale limbii ebraice. Din acest motiv, unii cărturari creştini 
(Origen, Ieronim, etc.) au preţuit-o în mod deosebit. Ni s-au păstrat 
doar fragmente şi citate individuale din această versiune. 

Versiunea lui Theodotion este a doua atât din punct de vedere 
cronologic, cât şi din perspectiva interesului pentru traducerile 
greceşti ale Vechiului Testament. Autorul ei era originar din Efes. 
Ieronim îl consideră ebionit, iar Epifanie îl priveşte ca marcionit. 
Versiunea aceasta poate fi considerată de fapt, revizuire a textului 
Septuagintei. Corectura a fost făcută după textul ebraic considerat 
standard. Ceea ce este important de evidenţiat este faptul că această 
versiune este mai elegantă şi mai liberă decât cea a lui Aquila. Unele 
cărţi ale acestei versiuni, au fost preferate cărţilor corespondente din 
Septuaginta, şi în scurtă vreme au ajuns să le înlocuiască în uzul 
creştin. În mod deosebit s-a remarcat traducerea cărţii lui Daniel, 
însă am mai putea adăuga aici şi Iov, şi chiar Ieremia. 

Versiunea lui Symmachus (pe care unii o plasează în anul 170 
d.Hr., iar alţii, în jurul anului 200 d.Hr.) pare să fi fost influenţată 
de versiunea lui Theodotion. Symmachus lasă impresia că a 
intenţionat să realizeze o versiune grecească idiomatică; acest lucru 
îl pune în contrast cu Aquila. El a fost preocupat să redea mai 
degrabă sensul textului ebraic, decât litera acestuia. F. Kenyon, în 
Our Bible and the Ancient Manuscripts, este de părere că 
Symmachus s-a apropiat cel mai mult de concepţia modernă asupra 
sarcinii unui traducător. 

Dacă tinem seama de data apariţiei acestor versiuni, înţelegem 
că scriitorii bisericeşti care au activat la începutul secolului al II-lea 
d.Hr., au avut la îndemână, ca text grecesc, doar Septuaginta. Cei 
care au scris pe la sfârşitul secolului al II-lea d.Hr. au avut la 
dispoziţie şi versiunile lui Aquila şi Theodotion. În sfârşit, cei care 
au scris începând din secolul al III-lea d.Hr., au putut folosi inclusiv 
textul lui Symmachus. 

Vom arunca în continuare, o privire în lucrările unor scriitori 
creştini din primele secole, în scopul stabilirii surselor citatelor 
vetero testamentale, cu precizarea că nu mulţi dintre ei ne sunt de 
un real folos, în această privinţă. Una din cauze este aceea că mulţi 
au preferat să citeze din memorie. 

Cel dintâi la care ne vom opri este Iustin Martirul. În viziunea 
lui, textul Septuagintei este singurul text vetero testamental vrednic 
de încredere. El sugerează că textul ebraic a fost corupt de către 
scriitori evrei în acele locuri în care ei au vrut să umbrească 
mărturia Vechiului Testament cu privire la Isus. Spre exemplu, 
Iustin consideră că termenul parthenos care apare în Septuaginta, 
este mai corect decât alma din textul ebraic. 

În Dialog cu iudeul Trifo, Iustin menţionează un număr de 
patru profeţii despre patimile lui Hristos. Lucru surprinzător însă, 

trei din cele patru citări, nu sunt preluate nici din textul ebraic şi 
nici din textul grecesc al Septuagintei. 

Al doilea scriitor bisericesc pe care-l vom menţiona este Melito 
de Sardes. De la el ne-a rămas, pe lângă alte scrieri, o scrisoare 
adresată unui prieten numit Onisim (de fapt scrisoarea acesta a fost 
păstrată în Istoria Bisericească a lui Eusebiu de Cezarea). În acestă 
scrisoare, Melito specifică toate scrierile Vechiului Testament, aşa 
cum apar ele în canonul ebraic, cu excepţia cărţii Estera. Vrednic de 
remarcat este faptul că Melito a considerat că numai Biblia ebraică 
este inspirată. 

Cel mai important izvor de informaţie în ceea ce priveşte textul 
vetero testamental întrebuințat de creştinii din Biserica primară este 
Origen. În monumentala sa lucrare intitulată „Hexapla”, el oferă în 
şase coloane, textul Vechiului Testament, după cum urmează: în 
prima coloană el aşază textul ebraic scris în caractere ebraice, în 
coloana a doua aşază textul ebraic transliterat (scris cu caractere 
greceşti), în cea de a treia coloană el plasează versiunea grecească 
realizată de Aquila, în cea de a patra coloană găsim versiunea 
grecească a lui Symmachus, în coloana a cincea este aşezată 
Septuaginta, iar în coloana a şasea este oferită versiunea lui 
Theodotion. Trebuie să mai adăugăm că la unele dintre scrieri, 
Origen mai oferă şi alte versiuni. Ca şi Melito de Sardes, Origen a 
considerat că doar textul din Canonul ebraic este inspirat. 

F. F. Bruce remarcă faptul că Origen a semnalat locurile unde 
existau diferenţe între textul Septuagintei şi textul ebraic, fie că era 
vorba despre omiteri în textul Septuagintei, fie că era vorba despre 
adăugiri faţă de textul ebraic297. 

Am mai putea menţiona o listă aflată într-un manuscris, 
despre care s-a mai vorbit atunci când ne-am referit la descoperirea 
textului scrierii „Didahia”. Documentul a fost descoperit în 1873, şi a 
fost publicat 10 ani mai târziu. Lista la care ne referim aici era scrisă 
în două limbi: în limba aramaică (dar cu caractere greceşti) şi în 
limba greacă. Sunt menţionate 27 de scrieri vetero testamentale, 
însă dacă „Plângerile lui Ieremia” este asociată cărţii „leremia”, iar 1 
şi 2 Esdra, la Estera şi la Neemia, avem exact aceleaşi scrieri care 
sunt cuprinse în Canonul ebraic. 

Ultimul scriitor bisericesc la care vom face referire aici este 
Athanasie, cel care a stabilit pentru întâia oară lista Canonului 
Noului Testament, în componenţa cunoscută astăzi. În aceeaşi 
scrisoare pascală la care am făcut deja referire, Athanasie se 
pronunţă şi în problema componenţei Canonului Vechiului 
Testament. F. F. Bruce afirmă că Athanasie ar fi fost îngrijorat de 

faptul că unii oameni ar fi introdus scrieri eretice sau lucrări false 
(pe care el le numeşte „apocrife”) printre cărţile Sfintei Scripturi2%8. 

Athanasie numeşte 22 de scrieri vetero testamentale, care sunt 
aproximativ aceleaşi cu cele numite de Origen, singurele diferenţe 
fiind omiterea cărţii Estera, şi separarea cărţii Rut de cartea 
Judecătorii. 

Ceea ce este surprinzător pentru noi este faptul că în scrierile 
patristice se regăsesc citate preluate din Apocrifele Vechiului 
Testament (scrieri care vor primi mai târziu denumirea specifică de 
„scrieri deutero-canonice”). Astfel Policarp citează din „Tobit”, 
autorul „Didahiei” preia citate din „Eclesiasticul”, Irineu se referă la 
„Înţelepciunea lui Solomon”, la „Istoria Suzanei”, la „Bel şi 
Balaurul”, la „Baruc”, etc. Citări destul de frecvente din Apocrifele 
Vechiului Testament, apar în scrierile lui Tertullian, Hippolit, 
Ciprian şi Clement din Alexandria. 

O concluzie se impune în acest moment: dată fiind varietatea 
mărturiilor, este practic imposibil să se stabilească exact un moment 
istoric în care s-a trecut de la textul şi Canonul ebraic, la cel 
alexandrin. Nu în toate comunităţile răspândite pe tot cuprinsul 
Imperiului roman, s-a trecut în acelaşi timp. Trecerea a fost, fără 
îndoială, treptată. 

Marguerite Harl şi Cecile Dogniez sunt de părere că „în 
decursul primelor patru veacuri, părinţii greci, fondatorii 
doctrinelor şi a evlaviei creştine, nu au cunoscut o altă sursă biblică 
decât Septuaginta. În textul acesteia şi-au găsit dovezile (testimonia) 
şi unele dintre formulări pentru lucrările lor de demonstrare a 
adevărului evanghelic, ca şi pentru eseurile lor teologice sau 
predicaţia lor”299. 

R. T. Beckwith, într-un articol dedicat formării Canonului 
Vechiului Testament, este de altă părere, afirmând că Melito, 
Origen, Epitanius şi Ieronim au susţinut că numai Biblia ebraică 
este inspirată3oo. 

În sfârşit, vom mai aminti aici şi opinia formulată de J. N. D. 
Kelly, în Early Christian Doctrines. El susţine că pe la sfârşitul 
secolului al II-lea creştin, ca urmare a controverselor dintre creştini 
şi evrei, ezitările creştinilor au început să se facă simţite: evreii 
repudiau scrierile apocrife. Melito de Sardes ar fi făcut chiar o vizită 
în Ţara Sfântă, în scopul de a-şi clarifica problema Canonului 

inspirat al Vechiului Testament. În urma acestei vizite, el a căpătat 
convingerea că Vechiul Testament ebraic este cel autentic3c:. 


3.5.1.3. Existenţa a doua Canoane vetero testamentale — 

adevăr sau speculație? 

Nu toţi cercetătorii Vechiului Testament sunt de acord cu 
ideea existenţei a doua Canoane vetero testamentale. Vom aminti 
câteva dintre argumentele pe care se întemeiază ei, atunci când 
contestă existenţa unui Canon alexandrin. 

Mai întâi, o privire atentă asupra tuturor manuscriselor 
greceşti existente, care conţin scrierile apocrife, scoate în evidenţă 
faptul că acestea au obârşie creştină, şi nicidecum evreiască. Acest 
lucru ar atesta faptul că în vremea scrierii cărţilor Noului 
Testament, acele apocrife nu existau. După cum vom vedea, acele 
scrieri pe care le numim apocrife, sunt produsul unor cercuri 
gnostice. 

Apoi, manuscrisele greceşti care conţin scrieri apocrife, diferă 
semnificativ între ele, în ceea ce priveşte numărul de cărţi vetero 
testamentale oferite. Niciunul din ele nu conţine exact aceleaşi 
scrieri pe care le promovează Biserica Romano-Catolică, şi cea 
Ortodoxă. Fie lipseşte una dintre scrierile apocrife, fie lipseşte alta, 
fie chiar mai multe, iar acest lucru dovedeşte lipsa de uniformizare. 

De asemenea, trebuie spus că pentru evreii din Alexandria, a 
adăuga unele scrieri la Canonul pe care-l acceptau fraţii lor din Ţara 
Sfântă, presupunea ruptura dintre ei şi aceştia. 

Nu în ultimul rând, se susţine că scriitori evrei cum ar fi Iosif 
Flavius sau Filon din Alexandria, în scrierile lor par să nu fie 
informaţi despre existenţa unui Canon mai amplu şi a unui Canon 
mai restrâns. Ei citează (chiar abundent în cazul lui Filon) din 
Canonul restrâns însă nici nu citează şi nici nu fac referiri la un 
Canon lărgit. 

Filon (20 î.Hr.-50 d.Hr.), a fost un exponent remarcabil al 
iudaismului alexandrin; el a cunoscut doar versiunea greaca a 
Scripturii Vechiului Testament. Dacă, într-adevăr, iudaismul 
alexandrin ar fi recunoscut şi ar fi folosit un Canon mai amplu decât 
cel folosit de iudaismul palestinian, atunci ar fi trebuit să 
identificăm în opera-i prolifică, măcar unele urme ale acestui Canon 
lărgit3o2. 

Mare parte din aceste obiecţii dispar însă dacă luăm în 
considerare faptul că nu se ştie nici data scrierii cărţilor apocrife ale 
Vechiului Testament, şi nici momentul introducerii lor în Canonul 


51 J, N. D. Kelly, op. cit., pag. 54 
302 ideea aceasta este susținută de către F. F. Bruce în The Canon of Scripture, pag. 

pe care l-am numit „alexandrin”. Este aşadar, foarte posibil ca 
introducerea scrierilor apocrife în Canonul Vechiului Testament, să 
fie opera scribilor creştini din secolul al II-lea d.Hr., sau din secolele 
următoare. Este semnificativ faptul că evreii, în oricare parte a lumii 
ar fi trăit, au acceptat şi au folosit acelaşi Canon care este găsit, fără 
excepţie, în toate copiile Bibliilor ebraice. Niciuna dintre scrierile 
apocrife nu a fost acceptată în Canonul ebraic, chiar dacă autorii 
acestor scrieri par să fi fost dintre evrei. 

De asemenea este semnificativ faptul că biserica siriacă nu a 
acceptat aceste scrieri (adică apocrifele Vechiului Testament), până 
în secolul al IV-lea d.Hr.; versiunea Peshitta, aparţinând secolului al 
II-lea d.Hr., nu conţine aceste scrieri. 

Chiar şi unii reprezentanţi ai catolicismului din vremea 
Reformei, au făcut distincţie între scrierile apocrife şi cele canonice 
ale Vechiului Testament. Astfel, cardinalul Ximenes, în Polyglotul 
Complutensian (despre care se va vorbi pe larg, la locul potrivit), 
dovedeşte că nu le acordă aceeaşi valoare. Cardinaul Cajetan, în 
Comentariu asupra tuturor cărţilor istorice autentice ale Vechiului 
Testament (publicată în 1532), nu include scrierile apocrife. 

Semnalăm totuşi faptul că Septuaginta a introdus unele 
modificări în ceea ce priveşte formatul cărţilor. Unele dintre ele au 
fost re-clasificate, altele au fost regrupate, iar altele, doar re-numite. 
Tradiţia alexandrină a aranjat scrierile Vechiului Testament în 
funcţie de subiecte, aranjare care stă la temelia clasificării moderne 
a celor cinci cărţi ale Legii, doisprezece cărţi istorice, cinci cărţi 
poetice şi şaptesprezece cărţi profetice. 


2.5.2. Perspectiva creştină asupra 
Vechiului Testament 


În capitolul anterior am încercat să identificăm Biblia folosită 
de cei dintâi creştini, în perioada dinaintea scrierii cărţilor Noului 
Testament. Concluzia la care am ajuns este aceea că iudeo-creştinii 
au folosit Canonul ebraic al Vechiului Testament, iar creştinii dintre 
Neamuri, au fost tributari Canonului alexandrin. Însă cităm aici 
observaţia făcută de Geisler şi Nix: „Nu este deloc sigur că Vechiul 
Testament grecesc, Septuaginta, în secolul I ar fi conţinut şi 
Apocrifele:52 (op. cit., pag. 267). În cele ce urmează, vom încerca să 
identificăm tipul de relaţie care există între scrierile Vechiului 
Testament şi cele ale Noului Testament. 

Richard Rothe, un profesor german de teologie, a remarcat 
faptul că noi descoperim la scriitorii Noului Testament, aceeaşi 
perspectivă teoretică asupra Vechiului Testament, şi aceeaşi practică 
în întrebuinţarea lui, ca şi printre iudeii din vremea respectivă, în 
general. 

Raportul dintre cele două seturi de scrieri sacre poate fi 
analizat privind la două aspecte semnificative: (1) la felul în care 
scriitorii Noului Testament au vorbit despre Vechiul Testament, şi 
(2) la numărul citatelor, al parafrazărilor şi al aluziilor pe care le 
găsim în Noul Testament 

(1) Atunci când scriitorii Noului Testament se referă la Vechiul 
Testament, ei folosesc frecvent termenul specific „Seriptură”. În 
Noul Testament, termenul respectiv apare de aproximativ 50 de ori, 
şi în majoritatea cazurilor, el este folosit cu referire la Vechiul 
Testament ca întreg. În celelalte întrebuinţări nou testamentale, el 
se referă la secţiuni mai scurte sau citate din textul vetero 
testamental. 

Alţi termeni înrudiţi folosiţi cu referire la Vechiul Testament, 
sunt formele verbului „a scrie” (grapho) şi „este scris” (gegraptai). 
Aceste expresii apar de nouăzeci şi două de ori în Noul Testament, 
cu referire la Vechiul Testament (sunt incluse în această evidenţă, 
citările şi parafrazările). 

Potrivit lui H. S. Miller, 19 cărţi ale Vechiului Testament, sunt 
citate în Noul Testament, cu numele de „Scriptură” sau prin expresia 
„este scris”. Acestea sunt: Genesa, Exodul, Leviticul, Numeri, 
Deuteronomul, Împărați, Cronici, Ezra, Iov, Psalmi, Isaia, Ieremia, 
Ezechiel, Osea, Amos, Mica, Habacuc, Zaharia şi Maleahi303. 

O altă expresie semnificativă este „ca să se împlinească”. Ea 
apare de treizeci şi trei de ori în Noul Testament. Uneori ea este 
folosită cu referire la pasaje sau selecţiuni din Vechiul Testament, 
iar alteori, ea se referă la întregul canon ebraic. 

„Legea” este un alt termen prin care scriitorii Noului 
Testament se referă la Vechiul Testament. Chiar dacă în mod 
specific acest nume este aplicat Pentateuhului, există situaţii în care 
el este aplicat întregului Vechi Testament: Ioan 10: 34; Ioan 15: 25; 
Ioan 18: 31; Fp.ap. 25: 8; Rom. 2: 14; Rom. 10: 5, etc. 

(2) E. M. Blaiklock, vorbind despre poezia biblică, face o 
constatare corectă atunci când spune că „Noul Testament este 
neobişnuit de saturat de citate din literatura poetică a Vechiului 
Testament. Părţi întregi ale epistolei către evrei sunt compuse 
aproape în întregime din astfel de pasaje. Acelaşi lucru se poate 
spune şi despre epistola către romani”304. Această observaţie ar 
putea fi extinsă asupra multora dintre scrierile Vechiului Testament, 
nu numai asupra celor incluse în categoria literaturii poetice. 

Dacă vom lua în discuţie numărul citărilor, al parafrazărilor şi 
al referirilor la Vechiul Testament, care apar în textul Noului 
Testament, potrivit lui Roger Nicole, există 231 de citate, 19 


3% H, S. Miller, op. cit., pag. 48 
3% E, M. Blaiklock, articol în Dicţionar biblic, pag. 1043 

parafrazări şi 45 de aluzii, care dau un total de 295 de referiri. 
Proceniual, 4.4 % din textul Noului Testament este text vechi 
testamental, sau aproximativ un verset al Vechiului Testament, la 
fiecare 22.5 versete de text nou testamental. 

Luat pe cărţi, asupra a doar câtorva dintre scrierile vetero 
testamentale există semne de întrebare dacă sunt sau nu sunt citate 
sau referite în Noul Testament. Acestea sunt Judecătorii, 1 şi 2 
Cronici, Estera şi Cântarea Cântărilor. Totuşi, anumite evenimente 
pe care ele le descriu, sau unele personaje care apar în aceste scrieri 
sunt menţionate în textele nou testamentale. 

Cele mai frecvent citate scrieri vetero testamentale sunt 
Genesa (106 citări), Exodul (87 citări), Deuteronomul (52 citări), 
Psalmii (108 citări) şi Isaia (85 citări). 

F. F. Bruce exprimă relaţia strânsă dintre cele două 
Testamente, în termenii relaţiei tipologice (o creaţie veche şi una 
nouă, un exod vechi şi un exod nou, personaje tipice, etc.). El spune 
următoarele: „...pentru creştini, Vechiul Testament a căpătat valoare 
ca o carte de imagini anticipatoare cu privire la persoana şi lucrarea 
lui Cristos...”305, 


3.6. Noul Testament şi scrierile 
de la Qumran 


Prin ultimii ani ai secolului al XX-lea, Andre Caguot, un 
cercetător francez, observă că de la descoperirea textelor de la 
Qumran, în primăvara anului 1947, au trecut ceva mai mult de 50 de 
ani, şi din acest motiv, ar trebui să folosim prilejul pentru a măsura 
drumul parcurs de cercetători, de la acel eveniment306. Cât de mult 
s-a înaintat în valorificarea acestor descoperiri? 

Pentru cel ce studiază Noul Testament, întrebarea ar trebui să 
fie reformulată: în ce fel aceste descoperiri au influenţat cercetările 
asupra Noului Testament? Sau, poate: studiul acestor documente 
aduce modificări semnificative în ceea ce priveşte înţelegerea istoriei 
şi a textului Noului Testament? Sau, mai precis: au găsit cercetătorii 
liberali, în aceste documente vechi, îndelung aşteptatele mărturii 
prin care să reuşească să discrediteze poziţia conservatoare în 
privința autenticităţii Noului Testament? 

Înainte de a spune ceva despre documentele acestea, este 
necesară o precizare: denumirea „manuscrisele de la Qumran” este o 


3% F, F. Bruce, în Dicţionar biblic, pag. 1296 
3% Andre Caquot, în Originile creştinismului, pag. 121 

denumire aplicată documentelor descoperite într-o zonă situată la 
Nord-Vestul Mării Moarte. 


3.6.1. Descoperirile de la Qumran. 

Scurtă prezentare istorică 

Trei site-uri situate la Nord-Vest de Marea Moartă, au ajuns să 
se bucure de o atenţie deosebită din partea arheologilor biblici, 
deoarece în primăvara anului 1947, un tânăr păstor din tribul 
Taamirilor a descoperit într-o grotă, câteva ulcioare conţinând o 
mare cantitate de documente vechi. Grota este situată în regiunea 
Qumran. 

Împreună cu alţi doi tineri, el a încercat să vândă câteva dintre 
sulurile păstrate în condiţii mai bune. Patru dintre acestea au ajuns 
la arhiepiscopul ortodox Samuel Yeshue din Ierusalim. Ele au fost 
puse spre păstrare în mănăstirea Sfântul Marcu. Aici ele au ajuns să 
fie examinate de un grup de vizitatori, care erau, de fapt, cercetători 
de la Şcoala Americană de Cercetări Orientale. Aceştia au remarcat 
imediat că au de-a face cu documente cu o vechime considerabilă, 
între care era un sul lung de 7 metri, conţinând integral textul cărţii 
lui Isaia. 

În anul 1948 a izbucnit conflictul arabo-israelian, ceea ce a 
determinat apariţia unor dificultăţi aproape insurmontabile, în ceea 
ce privea accesul la site-ul respectiv. Au fost necesare chiar 
intervenţii la nivel diplomatic. Ofiţerul belgian Phillipe Lippens, 
împreună cu englezul Gerald L. Harding, au fost cei dintâi 
cercetători care au regăsit grota. 

Cercetările ulterioare au condus la descoperirea altor grote 
similare, la Wadi Murabba'at şi la Kirbet-Mird, grote care conţineau 
de asemenea, documente vechi. 

Este vorba de peste 800 de documente, în total, păstrate în cea 
mai mare parte, fragmentar. Doar 10 suluri sunt păstrate într-o 
stare mai bună. Toate celelalte erau într-o stare avansată de 
deteriorare. Numărul total al fragmentelor depăşeşte 40.000. Acest 
lucru (starea lor) i-a împiedicat pe cercetători să încerce să 
stabilească datarea lor prin metoda obişnuită, cu Carbon 14. De fapt, 
această metodă este contra-indicată în cazul unor vestigii atât de 
importante deoarece are ca rezultat distrugerea eşantioanelor cărora 
li se aplică. 

Cele mai numeroase sunt manuscrisele descoperite în cele 11 
peşteri de la Wadi Qumran. Ele însumează aproximativ 500 de 
documente care au aparţinut bibliotecii unei comunităţi evreieşti 
care şi-a avut reşedinţa în zona actualului Kirbeth Qumran. Dintre 
acestea, 100 de suluri sunt scrieri ale Vechiului Testament, în 
ebraică. Altele sunt fragmente din Septuaginta sau din targumuri. 
Au fost identificate şi documente nebiblice, precum şi literatură 
apocrifă. Potrivit opiniei lui F. F. Bruce, aceste manuscrise biblice 

datează din ultimele secole î.Hr. şi din prima parte a primului secol 
d.Hr.307. Cele 11 peşteri au fost explorate sau excavate după cum 
urmează: peştera I în februarie — martie 1949; peştera a Il-a în 
martie 1952, peştera a III-a în martie 1952, peştera a IV-a, a V-a şi a 
VI-a în septembrie 1952, peştera a VII-a, a VIII-a, a IX-a şi a X-a în 
februarie — aprilie 1955, iar peştera a XI-a, în ianuarie — februarie 
1956. 

Manuscrisele de la Wadi Murabba'at sunt cu precădere texte 
ale unor scrieri vetero testamentale, dar au fost găsite aici şi 
documente nebiblice cum ar fi cele câteva scrisori din vremea 
revoltei conduse de Bar-Kochba (între 132-135 d.Hr.). Explorarea şi 
excavarea acestor cavităţi a început abia în ianuarie 1952. 

Manuscrisele aflate la Kirbet-Mird sunt mai recente decât cele 
descoperite la Qumran şi la Wadi Murabba'at. Printre ele s-au 
identificat fragmente de codex-uri unciale din Evanghelia semnată 
de Marcu, din cea semnată e Ioan şi din Faptele apostolilor. Există şi 
fragmente în siriaca palestiniană, cu texte din Evanghelia după 
Luca, Evanghelia după Ioan, Faptele apostolilor şi epistola către 
Coloseni. 

Documentele acestea sunt scrise în 8 limbi şi dialecte: 
aramaică, siriacă, latină, greacă, arabă, pentru a numi doar câteva 
din ele. Această varietate lingvistică ridică unele semne de întrebare 
printre cercetători. Dacă ele sunt produsul literar al unei comunităţi 
izolate, pentru care motiv au fost redactate în atâtea limbi? Unii 
cercetători, printre care şi J. Romer, îşi exprimă îndoiala asupra 
teoriei potrivit căreia, toate aceste documente ar fi produsul unei 
singure comunităţi, eseniene308. 

Încă din anul 1948 aceste documente au intrat în atenţia 
cercetătorilor de la două centre: Universitatea Ebraică din Ierusalim 
şi American School of Oriental Research (Şcoala americană de studii 
Orientale, pe care am amintit-o deja). Din partea celor două 
instituţii amintite, profesorul Eliezer Sukenik şi respectiv, profesorul 
William F. Albright, au confirmat atât vechimea cât şi autenticitatea 
documentelor repective. 

Primii cercetători care s-au aplecat asupra documentelor 
descoperite, au fost John Terver, Eliezer Sukenik, William H. 
Brownlee, Josef T. Milik şi Millar Burrows. 

Dintre scrierile descoperite în cele trei site-uri principale 
menționate, amintim scrierile Vechiului Testament (la Wadi 
Qumran lipsea doar textul cărții Estera), comentarii la scrierile 
Vechiului Testament, fragmente din targumuri, o serie de 
documente laice, câteva scrisori, etc. 


30 F, F. Bruce, în Dicționarul biblic, pag. 806 
308 J. Romer, op. cit., pag. 234 

Printre documentele descoperite, se găseşte şi un sul de cupru, 
într-o stare de oxidare avansată. El a fost cercetat în laboratorul 
Universităţii din Manchester, Anglia. S-a constatat că acest 
document nu conţine texte sacre, ci mai degrabă, profane. 

În studiul acestor documente, preocupările cercetătorilor s-au 
„polarizat” spre câteva direcţii distincte. Unii s-au aplecat asupra 
reconstituirii textelor. Munca aceasta este departe de a fi uşoară, cu 
toată experienţa acumulată în acest domeniu, din cauza stării de 
fragmentare şi de deteriorare avansată a documentelor. Metoda 
întrebuințată de către cercetători a fost metoda Stegemann, metodă 
care constă în aranjarea fragmentelor, nu în funcţie de text, ci în 
funcţie de particularităţile deteriorărilor pe care le prezintă ele. 
Ideea este aceea că fiind păstrate documentele, în formă de sul, se 
poate stabili locul unui fragment în document, prin compararea 
profilului său deteriorat, cu profilele altor fragmente. 

Alţii cercetători au fost preocupaţi de datarea cât mai exactă a 
acestor scrieri. Dacă datarea documentelor propriu-zise nu s-a putut 
face prin metoda Carbon 14, din motivul arătat mai sus, metoda 
aceasta a putut fi aplicată totuşi asupra materialului organic rezidual 
al site-ului, precum şi a materialului textil folosit la învelirea 
documentelor. Potrivit lui Geisler şi Nix, dr. Willard F. Libby, de la 
Universitatea din Chicago a aplicat, în 1950, metoda Carbon 14 
asupra unei astfel bucăţi de material textil, iar rezultatul a indicat o 
vechime de 1.917 ani, cu o variaţie de 10%. Prin urmare, țesătura 
respectivă aparţinea perioadei dintre anii 168 î.Hr. şi 233 d.Hr. 

Pentru datarea manuscriselor au fost folosite iniţial, metodele 
clasice ale paleografiei şi ale arheologiei. Paleografia compară stilul 
de scriere, materialul pe care s-a scris, sau alte indicii asemănătoare, 
cu cele din alte documente vechi cunoscute. Arheologia se apleacă 
asupra studiului ceramicii din vasele descoperite, a monedelor, etc. 
Abia recent, când s-au descoperit metode noi de datare (cum ar fi 
analiza spectrometrică), s-a stabilit cu acuratețe data scrierii lor. 
Absolut toate datează dinaintea dărâmării Templului din Ierusalim, 
cele mai multe fiind din secolele al III-lea şi al II-lea î.Hr. 

În sfârşit, alţi cercetători, mai cu seamă cei specializaţi în 
istoria biblică antică, au încercat să stabilească adevărații originatori 
ai acestor scrieri. Au fost propuse câteva ipoteze. Astfel, R. 
Eisenman şi B. Thiering le asociază iudeo-creştinilor. N. Golb 
consideră că este vorba despre o „arhivă” şi că aceste documente ar 
fi aparţinut diverselor biblioteci din Ierusalim, dar au fost ascunse 
aici pentru a nu cădea în mâinile romanilor. Unii cercetători le 
atribuie esenienilor (spre exemplu, A. Dupont-Sommer), în vreme 
ce alţii le asociază saducheilor. Cei mai mulţi adepţi (şi cu 
argumentele cele mai plauzibile) se regăsesc în tabăra celor care îi 
indică pe esenieni, drept proprietari ai bibliotecii de la Qumran. 

Pentru o perioadă semnificativă de timp, teoria profesorului 
de la Sorbona (Dupont-Sommer) a fost socotită incontestabilă, însă 
au fost formulate ocazional şi opinii adverse. Astfel în 1955, Millar 
Burrows publică la New York, o carte intitulată The Dead Sea 
Scrolls. Bazat pe o serie de diferenţe remarcate între esenienii 
descrişi în scrierile lui Iosif Flavius şi membrii comunităţii de la 
Qumran, Burrows ezită să-i identifice pe qumraniţi cu esenienii. 

O posibilă explicaţie care încearcă să pună în armonie 
similitudinile şi diferenţele dintre esenieni şi qumraniţi, este oferită 
de „ipoteza Groningen” citată de Florentino Garcia Martinez. 
Potrivit acesteia, „... ar trebui să facem diferenţă între originile 
esenienilor şi originile comunităţii de la Qumran. Cele ale 
esenienilor ar trebui să fie căutate în tradiţia apocaliptică 
palestiniană din secolele III-II î.Hr., în timp ce originile comunităţii 
de la Qumran se găsesc în interiorul mişcării eseniene, spre sfârşitul 
secolului al II î.Hr. Comunitatea s-ar fi născut dintr-o ruptură în 
sânul mişcării, iar protagonistul acestei sciziuni ar fi personajul pe 
care textele îl numesc Învățătorul Dreptăţii, urmat de un mic grup 
de adepţi...”309. 

Site-ul de la Qumran, cel mai bine-cunoscut cercetătorilor, 
putea adăposti maximum 15 persoane, însă este evident că esenienii 
erau mai numeroşi, răspândiţi fiind în toată regiunea. Am amintit 
deja faptul că, potrivit mărturiei lui Filon din Alexandria, existau 
aproximativ 4.000 de esenieni, în vremea sa. 

În timpul războiului dintre iudei şi romani (cel dintre 66-73 
d.Hr.), aşezământul de la Qumran a fost abandonat, esenienii de aici 
împrăştiindu-se, iar biblioteca a fost pusă la adăpost de năvălitori, în 
grotele din pereţii de marnă. Eliade plasează momentul acesta, la 
începutul verii anului 68 d.Hr.3:o. 


3.6.2. Importanţa acestor descoperiri pentru studiul 
Noului Testament. 

Dată fiind vechimea acestor documente, care întrecea 
vechimea scrierilor Noului Testament, s-a crezut iniţial că aceste 
documente sunt relevante doar pentru studiul Vechiului Testament. 
Ulterior s-a constatat că ele sunt importante şi în ceea ce priveşte 
studiul Noului Testament. Totuşi, considerăm că este exagerată 
afirmaţia potrivit căreia „elementele pe care ni le-au furnizat 
manuscrisele descoperite aici, au transformat deja complet modul 
nostru de a înţelege creşterea şi dezvoltarea textului biblic şi fixarea 


3% Florentino Garcia Martinez, în Originile creştinismului, pag. 129 
310 Mircea Eliade, op. cit., pag. 436 

lui în colecţiile canonice”3u. În realitate, nici dezvoltarea textului 
biblic şi nici formarea colecţiei canonice nu au fost privite diferit în 
urma studierii textelor de la Marea Moartă. 

Ele aruncă, fără îndoială, o lumină asupra tensiunilor care 
frământa societatea iudaică în perioada inter-testamentară, chiar 
asupra varietăţii de gândire în tradiţia biblică. Suntem întrutotul de 
acord cu concluzia formulată de dr. Tofană, atunci când spune că „în 
urma cercetărilor efectuate de la desoperirea lor, şi din informaţiile 
furnizate în acest sens, de specialişti, cercetători, teologi, istorici, 
etc., aceste manuscrise (cele de la Qumran, n.n.) clarifică în mare 
parte unele probleme de interes ştiinţific teologic, religios-istoric cu 
privire la (a) studiul Vechiului Testament, în general, (b) istoria 
poporului evreu, în special, şi (c) studiul Noului Testament, în 
parte”3:2. 

Încercările repetate de a-l identifica pe Mântuitorul cu 
Învățătorul Neprihănirii (care este menţionat în unele texte 
qumranite), nu stau în picioare nici măcar la o analiză superficială. 
Diferenţele dintre cei doi sunt atât de evidente încât nici nu se 
merită să ne ocupăm pe larg de ele. Vom aminti doar câteva. 

Mântuitorul a întrunit în Persoana Sa, cele trei funcţii (numite 
uneori oficii): profet, preot şi împărat. În perspectiva qumranită, 
cele trei funcţii vizau trei persoane distincte. Învățătorul 
Neprihănirii a fost doar un lider, în vreme ce Hristos a fost 
Mântuitorul. Învățătorul Neprihănirii a murit şi nimeni nu a mai 
emis vreo afirmaţie cum că ar fi înviat. Prin contrast, Învierea lui 
Isus are o mulţime de dovezi şi mărturii, ca sprijin. 

Acelaşi lucru îl putem afirma şi despre încercările de a-l 
prezenta pe Ioan Botezătorul ca fiind un produs al sectei eseniene. 
Similitudinile de limbaj dintre predicile lui Ioan şi unele texte din 
Manualul de disciplină al esenienilor, pot fi explicate mult mai 
acceptabil prin faptul că şi Ioan şi autorul respectivei lucrări, erau 
familiarizați cu rostirea profetică a lui Isaia (ne referim la textul din 
Isaia 40: 3). 

Nici măcar posibilele influenţe eseniene asupra creştinismului 
primar nu au putut fi dovedite, deşi au fost formulate opinii foarte 
îndrăzneţe în această privinţă. Francezul Ernest Renan (care s-a mai 
făcut remarcat şi prin alte idei şi ipoteze neîntemeiate) a încercat 
chiar să lege originea creştinismului, de gruparea eseniană. 

În ceea ce priveşte importanţa acestor descoperiri pentru 
textul nou testamental, trebuie să amintim faptul că se remarcă 
unele similarități între vocabularul unor scrieri qumranite şi 


311 Această afirmaţie îi aparţine lui Florentino Garcia Martinez, în Originile 
creştinismului, pag. 133 
312 Dr. Stelian Tofană, Introducere în studiul Noului Testament, vol. I, pag. 414 

scrierile Noului Testament. Din acest motiv s-a spus că vocabularul 
hristologic al Noului Testament a fost influenţat de către limbajul 
apocaliptic al unora dintre scrierile qumranite. Concret, în unii 
Psalmii de mulţumire, descoperiţi la Qumran, s-au identificat 
termeni cum ar fi legământ, sfinţi, Sfântul Duh, Cuvântul, izvorul 
vieţii, etc. Ei sunt folosiţi cu acelaşi înţeles ca şi în Evanghelii sau 
Epistole. 

De asemenea, putem spune că aceste descoperiri sunt 
importante pentru studiul Noului Testament prin faptul că unele 
documente etalează stiluri literare considerate specifice cercurilor 
gnostice. În felul acesta, ele dovedesc lipsa de temeinicie a 
argumentelor reprezentanţilor curentului liberal, care au încercat să 
dateze mai târziu scrierile canonice. 

Potrivit lui Merrill C. Tenney, nu există suficiente coincidenţe 
pentru a trage concluzia că autorii scrierilor Noului Testament ar fi 
fost dependenţi de Psalmii de la Qumran. Putem concluziona că atât 
scriitori qumraniţi cât şi cei nou-testamentali, au întrebuințat 
vocabularul religios obişnuit al iudeilor pioşi din generaţia 
Mântuitorului313. 

Printre numeroşii cercetători care s-au aplecat asupra 
sulurilor de la Marea Moartă, am putea menţiona trei autori. Cel 
dintâi este Millar Burrows, care a scris cartea More Light on the 
Dead Sea Scrolls (publicată la New York, în 1955), al doilea este un 
român, dr. prof. Athanasie Negoiţă, care a semnat lucrarea Noul 
Testament şi Manuscrisele de la Qumran, apărută în mai multe 
ediţii. În sfârşit, ultimul pe care-l vom aminti aici este profesorul 
Carsten Peter Thiede (1952-2004). Profesor de Noul Testament, la 
Basel, şi având temeinice cunoştinţe lingvistice greceşti, Thiede a 
studiat câteva dintre documentele descoperite la Marea Moartă. 

În prezent, documentele descoperite la Qumran sunt păstrate 
la Ierusalim, în incinta Muzeului Rockefeller, cel care altădată se 
numea Palestinian Archeological Museum. 


3.7. Descoperirile de la Nag-Hammadi. 
Importanţa lor pentru studiul 
Noului Testament 


Pe lângă manuscrisele de la Qumran, vom spune câteva lucruri 
şi despre documentele descoperite la Nag-Hammadi, deoarece 
acestea s-au dovedit importante, mai ales în ceea ce priveşte 

literatura apocrifă. Extrem de puţine manuscrise de-ale acestor 
apocrife erau disponibile studiului, înainte de descoperirile 
arheologice de la Nag-Hammadi. 

Numele vechi al acestei regiuni este Chenoboskion (de aceea, 
uneori ele sunt menţionate ca documentele de la Chenoboskion), 
după numele capitalei regiunii romane Diospolis Parva. Mica 
localitate unde au fost descoperite documentele respective, se 
numeşte Jabal-al-Tarif, şi este situată pe malul vestic al Nilului, la 
aproximativ 65 de kilometri spre Nord de oraşul Luxor. Locul este, 
în esenţă, un cimitir greco-roman. Numele generic le-a fost dat, 
după oraşul cel mai apropiat de locul descoperirii, adică Nag- 
Hammadi. Chenoboskionul mai fusese cunoscut istoricilor creştini, 
şi prin faptul că aici a fost întemeiată una dintre cele mai vechi 
mănăstiri. Este vorba despre mănăstirea întemeiată în 320 d.Hr., de 
către Pachomius3:4. 

Aceste descoperiri au fost făcute în anul 1945-1946, şi au dat la 
iveală o mulţime de manuscrise, constând în 52 de documente (13 
codex-uri de papirus). Ele aparţin secolului al III-lea şi al IV-lea al 
creştinismului, dar originalele lor se pare că au fost redactate cu un 
secol sau chiar două mai devreme. Copiile sunt scrise în limba coptă 
(10 dintre ele sunt scrise în dialectul sahidic al limbii copte, iar 
celelalte 3 sunt scrise în dialectul sub-achmimic), însă se pare că 
originalele au fost scrise în limba greacă. 

Ele au făcut parte din biblioteca unei grupări creştine vechi, 
aparţinând curentului gnostic, şi se susţine că ele ar fi fost 
abandonate în jurul anului 400 d.Hr. Trebuie să precizăm însă că nu 
toate textele descoperite la Nag-Hammadi au caracter religios: spre 
exemplu în codex-ul al VI-lea, se află traducerea coptică a lucrării 
Republica, a lui Platon. 

Dintre textele gnostice descoperite aici, 44 sunt texte noi, în 
sensul că ele au fost cunoscute anterior, doar după numele lor, 
menţionate în scrierile patristice. Cele mai multe dintre ele vor fi 
menţionate atunci când ne vom ocupa de scrierile apocrife. 

Două dintre lucrările descoperite, se crede că reprezintă 
traduceri ale unor lucrări care au fost scrise de Valentinus: 
Evanghelia adevărului şi Epistola către Reghinus. Textul celei 
dintâi a fost publicat în 1956, la Zurich, sub îngrijirea a trei editori: 
M. Malinine, H. C. Puech şi G. Quispel. Aceiaşi editori s-au implicat 
şi în publicarea textului celei de a doua lucrări valentiniene. Ea a 
apărut tot la Zurich, în anul 1963. 

Evanghelia adevărului face aluzii evidente la evanghelia lui 
Matei, cea a lui Luca (este posibil ca aici să fie cuprinsă şi a doua 
scriere lucană), cea a lui Ioan, la epistolele pauline (din care lipsesc 

cele pastorale), la epistola către evrei şi la Apocalipsa. Apar 
ocazional şi citate, care sunt introduse într-un mod în care se dă de 
înţeles că li se recunoaşte autoritatea. Întâlnim şi termenul grecesc 
diatheke, termen care a fost preluat din limba originalelor, fără a fi 
transliterat. 

În ceea ce priveşte scrierea Scrisoarea către Reghinus, textul 
acesteia dovedeşte că autorul ei are cunoştinţă despre evangheliile 
sinoptice, despre cea ioanină, cât şi despre unele dintre scrierile 
pauline. Dacă este vorba despre acelaşi autor, ne surprinde faptul că 
în Evanghelia adevărului, el pare să cunoască mai multe dintre 
scrierile Noului Testament, decât cunoaşte în Scrisoarea către 
Reghinus. Există două explicaţii posibile. Una dintre ele este aceea 
că pentru atingerea scopului propus în a doua lucrare menţionată, 
nu a avut nevoie de argumente din toate cărţile nou-testamentale de 
care avea cunoştinţă. A doua explicaţie posibilă este aceea că el a 
scris mai întâi, lucrarea pe care noi am menţionat-o aici ca a doua. 
Între timp, el a devenit familiar şi cu scrierile pe care nu le 
cunoscuse anterior. 

Ca un amănunt interesant, în textele acestor două lucrări, nu 
ni se dă de înţeles în nici un fel, că autorul lor ar avea cunoştinţă 
despre vreo colecţie a Noului Testament. 

Investigarea documentelor acestora, de către cercetătorii 
occidentali a fost mult îngreuiată din pricina unor piedici venite din 
sfera politicului. Abia după anul 1960 cercetătorii au avut 
posibilitatea să le studieze sistematic, şi să se ocupe de publicarea 
lor. Se aşteaptă ca aceste texte să aducă lumină mai ales în problema 
existenţei gnosticismului pre-creştin. 

În prezent, aceste manuscrise sunt păstrate în incinta 
Muzeului Copt din Cairo, cu excepţia unui singur codex, numit 
Jung, care a fost achiziţionat în 1952 de către Institutul Karl Jung 
din Zurich. 


3.8. Concluzii asupra procesului formării 
Canonului Noului Testament 


După tot ceea ce am arătat până aici, putem trage aici câteva 
concluzii preliminare cu privire la procesul istoric al formării 
Canonului Noului Testament: 

(a). Selecţia cărţilor care au intrat în compunerea acestui 
Canon, nu a fost o problemă strict legată de data redactării scrierilor 
respective. Există scrieri creştine, aparţinând aceleiaşi perioade în 
care au fost redactate scrierile canonice, care nu au fost acceptate în 
Canon. 

(b). De asemenea, selecţia scrierilor nu a fost determinată în 
exclusivitate de numele autorului vreuneia dintre aceste scrieri; au 
existat scrieri purtând nume de apostoli, care nu au fost acceptate să 
facă parte din Canon. 

(c). A existat un consens surprinzător de larg în rândul 
comunităţilor creştine, asupra necesităţii de a se întocmi un Canon 
al Noului Testament, asemănător celui Vechiului Testament, dar şi 
asupra scrierilor care pot fi incluse în acest Canon. 

(d) Au fost acceptate de timpuriu, un număr de douăzeci de 
scrieri nou testamentale (cele pe care Eusebiu le numise 
„homolegoumena”). Ele au fost găsite practic în toate listele citate. 
Au existat şapte scrieri, unele dintre ele fiind scurte, a căror 
paternitate a fost disputată, şi care au fost acceptate în unele biserici 
iar în altele au fost privite cu rezervă. Acestea sunt cele pe care 
Eusebiu le numise „antilegomena”. Atunci când biserica s-a putut 
organiza mai bine, iar schimburile de opinii între comunităţile locale 
au devenit mai strânse, aceste şapte scrieri au fost acceptate şi ele în 
Canon. 

(e) Biserica nu a conferit autoritate spirituală scrierilor 
canonice, ci le-a recunoscut autoritatea spirituală pe care ele o aveau 
deja. Atunci când, în cadrul Sinoadelor, a fost abordată problema 
Canonului Noului Testament, acesta era deja parte a Sfintei 
Scripturi. Putem spune că aceste scrieri au avut întotdeauna acele 
trăsături care determină canonicitatea, încă de la scrierea lor. 

(f) Scrierile care au fost incluse temporar în Canonul Noului 
Testament, au o anumită măsură de utilitate în edificarea spirituală 
a cititorilor lor. Aceasta nu este însă comparabilă cu cea scrierilor 
canonice. Earle Cairns remarcă faptul că în ciuda acestui aspect, ele 
au fost neglijate de biserică, de-a lungul epocilor3:5. 

(g) Citând cuvintele lui M. C. Tenney, putem conclude că „au 
fost prezentate trei stadii ale dezvoltării timpurii a canonului. Mai 
întâi, scrierile sunt citate în mod individual de către autori care au 
socotit de la sine înţeleasă forţa mărturiei lor, şi nu au căutat să 
argumenteze autenticitatea lor. În al doilea rând, scriitori ca Irineu 
şi Origen, care au fost angajaţi în controverse, au simţit necesitatea 
stabilirii autorităţii lor, dar nu au făcut apel la nici o decizie 
bisericească. În al treilea rând, a venit verdictul conciliilor care au 
urmat judecata liderilor din trecut şi din prezent, şi au trasat o linie 
de demarcaţie oficială între scrierile canonice şi cele apocrife”316. 


315 Earle Cairns, Creștinismul de-a lungul secolelor, pag. 72 
316 Merrill C. Tenney, Privire de ansamblu asupra Noului Testament, pag. 371 

4. 


SCRIERILE APOCRIFE. 
PSEUDEPIGRAPHA. AGRAPHA. 


Am amintit până aici faptul că în primele secole ale 
creştinismului s-a scris mult. Au scris apostolii şi unii dintre 
colaboratorii lor apropiaţi; au scris scriitorii bisericeşti, apologeții şi 
polemiştii, dar au scris mult şi autori necunoscuţi, provenind din 
rândurile grupărilor gnostice şi a diferitelor mişcări aflate la 
periferia mişcării creştine, sau chiar în fara ei. 

Încă din vremea lui Origen (secolul al III-lea d.Hr.) s-a simţit 
nevoia unei distincţii mai clare între scrierile creştine. Încercând să 
facă o clasificare, Origen a stabilit trei mari categorii de scrieri. 
Prima categorie au constituit-o scrierile acceptate în comunităţile 
creştine, şi care erau folosite în serviciile de închinare. Origen le-a 
numit specific „ananthirena” sau „homologoumena”. A doua 
categorie au constituit-o scrierile folosite în unele comunităţi, dar 
contestate în altele. Pe acestea, Origen le-a numit 
„amphiballomena”. În sfârşit, a treia categorie au constituit-o 
scrierile socotite false; acestea au fost numite „psethde”. 

Aproximativ un secol mai târziu, Eusebiu de Cezareea, 
reformulează categorisirea propusă de Origen, după cum urmează: 
ca „homolegoumena” sunt considerate scrierile acceptate şi folosite 
prin comunităţile creştine de peste tot. Ca „antilegoumena” sunt 
privite scrierile disputate, însă aici avem două sub-grupe: scrierile 
„gnorima” (acele scrieri care au fost acceptate de cei mai mulţi, dar 
fără a avea unanimitate) şi scrierile „notha” (care sunt neacceptate). 
În ultima categorie sunt scrierile numite „apocripha”. Ele sunt 
considerate de-a dreptul stricăcioase. 

Odată cu încheierea procesului istoric de alcătuire a Canonului 
Noului Testament, aceste categorii descrise de Eusebiu, s-au 
statornicit astfel: cele care au fost numite „homolegoumena” şi-au 

păstrat poziţia. Ele erau în număr de aproximativ douăzeci de 
scrieri. Cele numite „gnorima” au fost acceptate ca şi canonice. Ele 
fuseseră aproximativ şapte la număr. Cele care fuseseră numite 
„notha? au fost numite ulterior „pseudepigrapha”. Numărul 
acestora era foarte mare. Fotius, în secolul al IX-lea identificase 280 
de asemenea scrieri, însă ulterior au mai fost descoperite şi altele. În 
sfârşit, celelalte au rămas sub numele de „apocrife”. 

Scrierilor canonice le vom dedica un capitol aparte, însă este 
necesar să acordăm puţină atenţie şi scrierilor apocrife. Aceste 
scrieri au început să apară devreme în istoria creştinismului, şi nu s- 
au limitat la primele patru secole creştine, ci au continuat până prin 
secolele al VIII-lea sau al IX-lea d.Hr. 

Mircea Eliade, vorbind despre bogomili, semnalează faptul că 
anumite concepţii de-ale acestora au fost transmise prin Apocrife. 
În sprijinul observaţiei sale, el exemplifică numind Lemnul crucii 
care derivă din Evanghelia lui Nicodim şi alta este Cum s-a făcut 
Hristos preot, o lucrare a cărei temă, era de multă vreme cunoscută 
grecilor3:7. Dacă această observaţie este reală, atunci avem dovada 
perpetuării temelor din scrierile apocrife, în secolul al XII-lea. 

Dincolo de acest aspect al prolificităţii lor şi al continuității, 
cercetătorii admit că este destul de dificil să se facă o categorisire 
foarte precisă a acestor scrieri, din cauza varietăţii lor. 


4.1. Scrierile apocrife 


În cele ce urmează, ne vom îndrepta atenţia asupra acelor 
scrieri care sunt cunoscute ca Apocrifele Noului Testament. Sub 
acest nume generic sunt cuprinse scrierile religioase care, deşi au 
pretins direct sau indirect, dreptul la canonicitate, au fost 
considerate nepotrivite pentru a sta alături de celelalte, în canonul 
biblic, indiferent dacă vorbim despre cel al Vechiului Testament sau 
despre cel al Noului Testament. 

În 1959 a fost formulată şi propusă o definiţie mai elevată 
pentru aceste apocrife, de către W. Schneemalcher: potrivit acestuia 
scrierile apocrife sunt scrieri neintroduse în Canon, dar care, prin 
titlu sau alte enunţuri, pretind că au o valoare echivalentă cu 
scrierile din Canon şi care, din punctul de vedere al evoluţiei 
formelor, continuă şi dezvoltă genurile create şi introduse în Canon. 
Definiţia aceasta nu s-a bucurat însă de o acceptare unanimă printre 
biblişti, din cauza faptului că pare să se limiteze la scrierile apocrife 
din primele patru secole ale creştinismului. 


317 Mircea Eliade, op.cit., pag. 583 
284 


Există aşadar, apocrife ale Vechiului Testament, şi apocrife ale 
Noului Testament, însă ceea ce au ele în comun este faptul că au 
fost, chiar şi numai pentru o vreme, privite cu rezervă printre 
creştini. 

Evreii au simţit această diferenţiere ce trebuie făcută între 
scrierile sacre, atunci când au limitat numărul scrierilor care 
compun Vechiul Testament. Deşi nu a fost declarat oficial închis, 
canonul Vechiului Testament era închis cu aproximativ trei secole şi 
jumătate, înainte de era creştină. Conciliul de la Iamnia nu a mai 
adăugat nimic şi nici nu a mai scos din Canonul Vechiului 
Testament 

Scrierile pe care ei le-au respins ca necanonice, au fost 
acceptate în cele din urmă, de către Biserica Ortodoxă şi cea 
Romano-Catolică, în diferite momente istorice. Dacă în Biserica 
Romano-Catolică ele au fost acceptate, în urma dezbaterilor 
Conciliului de la Trent în 1546, în Biserica Răsăriteană ele au fost 
primite în urma unei serii de trei Concilii: cel de la Constantinopol 
(în 1638), cel de la Jaffa (în 1642) şi respectiv, cel de la Ierusalim (în 
1672). 

Aşa se face că lista Canonului în aceste Biserici, este mai mare 
decât cea a Canonului acceptat de neoprotestanţi (ne referim aici 
evident, numai la apocrifele Vechiului Testament). Lista Canonului 
Vechiului Testament acceptat în Biserica Ortodoxă fiind chiar mai 
mare decât cel acceptat în Biserica Romană-Catolică. 

Din cauza faptului că au fost totuşi acceptate în cele din urmă, 
în Canonul Vechiului Testament, în cadrul Conciliului din Trent, şi a 
celorlalte trei Concilii Răsăritene, aceste scrieri au căpătat numele 
de scrieri „deutero-canonice” (canonice acceptate la o dată mai 
târzie), spre a le deosebi de cele „proto-canonice”. Termenul 
„deutero-canonic” a fost introdus în anul 1566, de către Sixtus de 
Sienna. 

Nu este lipsit de importanţă să ne amintim că Augustin este 
singura voce a creştinătăţii din antichitatea târzie, care a recunoscut 
apocrifele Vechiului Testament. Asupra poziţiei sale faţă de aceste 
apocrife, ar fi multe de spus deoarece se ştie că Augustin a respins o 
carte pe motivul că nu ar fi scrisă de un profet, însă el a acceptat 
scrieri apocrife care îşi neagă caracterul profetic. 

De asemenea, poziţia cardinalului Cajetan, oponentul lui 
Martin Luther, la Augsburg, şi în acelaşi timp, reprezentant 
important al catolicismului, este semnificativă. În 1532, Cajetan 
scrie un Comentariu asupra tuturor cărţilor autentice ale Vechiului 
Testament, însă el nu include aici scrierile apocrife ale Vechiului 
Testament. 

4.1.1. Surse de documentare asupra textelor apocrife 

În cele ce urmează ne vom referi doar la scrierile apocrife 
apărute în primele patru sau cinci secole ale creştinismului, şi le 
vom numi generic „apocrifele Noului Testament”. Este necesar aici 
să arătăm izvoarele informaţiilor despre aceste scrieri. 


4.1.1.1. Literatura patristică 

Multă vreme, textele acestor scrieri au fost cunoscute doar din 
referirile şi citările făcute de scriitorii creştini care le-au combătut. 

Ca să numim câţiva dintre scriitorii creştini preocupaţi să 
contracareze infiltrarea scrierilor acestora în biserici, am putea cita 
pe Iustin Martirul, Irineu, Hippolit, Origen, Tertullian, Epifaniu, etc. 


4.1.1.2. Codex-urile copte descoperite în secolul al XIX-lea 

Vom aminti două codex-uri redactate în limba coptă, care au 
fost descoperite şi publicate în secolul al XIX-lea. Cel dintâi este 
codex-ul Askewianus, care conţine scrierea Pistis Sofia. Cel de-al 
doilea este codex-ul Brucianus, care conţine Cărţile lui Jeu. În 
sfârşit, tot aici am mai putea adăuga un codex care a fost descoperit 
în sfârşitul secolului al XIX-lea, dar care a fost dat publicităţii abia 
în anul 1955: acesta este codex-ul Berolinensis. El conţinea 
Evanghelia Mariei (Magdalena), Faptele lui Petru, Înţelepciunea lui 
Isus, şi Apocrifonul lui Ioan. 

La codex-urile acestea s-au mai adăugat şi documentele de la 
Nag-Hammadi, descoperite pe la jumătatea secolului al XX-lea, 
despre care s-a vorbit deja, la modul general. 


4.1.1.3. Scrierile păstrate de la comunităţile mandeene 

Mandeenii sunt — potrivit lui Clyde Curry Smith — singura 
sectă gnostică cunoscută care a supravieţuit până în secolul al XX- 
lea3:8. Cercetători ca E. S. Drower (în The Mandaeans of Iraq and 
Iran, apărută în 1937), avansează ideea existenţei sectelor 
mandeene, anterior creştinismului. 

De la comunităţile mandeene care au trăit pe teritoriul 
Iranului şi al Iraqului, ni s-au păstrat singurele rămăşiţe ale 
gnosticismului primitiv. Asupra acestor scrieri s-au aplecat cu 
precădere cercetători germani cum ar fi R. Reitzenstein, R. 
Bultmann, M. Lidzbarski, etc. 

Redactarea scrierilor apocrife timpurii, pare să fi început încă 
din vremea apostolului Pavel; la această concluzie ne conduce 
nevoia lui Pavel de a-şi autentifica scrierile (2 Tesal. 5:17). În secolul 
al doilea, scrierile apocrife cunosc o înflorire fără precedent, şi vor 


315 Clyde Curry Smith, în New International Dictionary of Christian Church, pag. 

continua să apară de-a lungul întregului Ev Mediu. Totuşi, aşa după 
cum anticipam, în raport cu Canonul Noului Testament, doar cele 
aparţinând primelor patru-cinci secole creştine, sunt relevante, 
chiar dacă adeseori aceste apocrife au fost asociate ereziilor, de către 
creştini. 


4.1.2. Semnificaţia termenului „apocrife”. 

Numele genului provine din greacă (“apokryphos” — termen 
format din “apo” şi verbul “kriptein”, a ascunde). Sensul acestui 
termen este acela de “ascuns”, deoarece aceste scrieri nu erau 
acceptate pentru citire publică, ci numai pentru citire privată, în 
scopul edificării personale a catehumenilor. Cu timpul, termenul 
“apocrife” a ajuns să însemne “cărţi nenormative”. 

S-a susţinut că termenul “apocryphos” derivă din expresia 
ebraică “sepharim genuzim” (“cărţi ascunse”). Această expresie 
desemna cărţile de cult, ebraice care, în urma întrebuinţării 
îndelungate, erau atât de uzate încât nu mai puteau fi păstrare în uz, 
şi trebuiau depozitate, într-un edificiu numit “genizah”. Această 
clădire, aflată în imediata apropiere a sinagogii, era inaccesibilă 
închinătorilor. Aici intra numai personalul desemnat pentru aceasta. 

Originea termenului “apocryphos”, nu are totuşi legături 
evidente cu obişnuinţa evreiască de a ascunde scrierile vechi, uzate, 
ci mai degrabă cu gnosticismul. Adepții gnosticismului considerau 
că numai cei iniţiaţi, aveau posibilitatea de a pătrunde dincolo de 
litera profană a textului. Este evident faptul că gnosticii puneau un 
preţ deosebit pe inteligenţă şi educaţie. Ei promovau, în felul acesta, 
un ezoterism specific, care intra în conflict cu caracterul deschis, 
exoteric al mesajului lui Isus. De aici deducem un prim sens al 
termenului “apocryphos”: sensul de “ascuns”, adică inaccesibil celor 
neiniţiaţi. Gnosticii îşi ascundeau scrierile pentru ca acestea să nu 
cadă în mâinile unor “neiniţiaţi” care le-ar fi înţelea şi le-ar fi 
răspândit apoi greşit. Geisler şi Nix spun că în greaca elenistică pre- 
creştină, termenul acesta fusese folosit pentru a desemna ceva greu 
de înţeles sau ceva ascuns.319 

Al doilea sens al termenului “apocryphos” este acela de “fals” 
sau de “scriere de provenienţă suspectă”. Chiar dacă multe dintre ele 
poartă un nume apostolic, proveniența lor este dubioasă. La fel, 
chiar dacă unele susţin că ar transmite învățături primite aparte, 
prin medierea unor apostoli, ceea ce promovează aceste scrieri este 
imposibil să aibă obârşie apostolică, deoarece intră în conflict cu 
ceea ce au propovăduit public apostolii. 


319 Geisler şi Nix, op. cit., pag. 264 

În patristica de limbă greacă, termenul apocrifa a fost folosit 
cu sensul de esoteric, sau ceva ce este înţeles doar de cei iniţiaţi sau 
de cei din cercul credincioşilor. 

În sfârşit, cel de-al treilea sens propus al termenului 
“apocryphos” este acela care se referă la caracterul ne-canonic al 
acestora. Aceiaşi autori citați mai sus, Geisler şi Nix arată că unii 
dintre „Părinţii” timpurii, cum ar fi Irineu şi Ieronim, au fost printre 
cei dintâi care au aplicat termenul apocrife, la lista cărţilor 
necanonice, incluzând pseudepigrafa320. 

Aceste texte erau uneori recomandate şi folosite doar pentru 
lectura personală, şi nicidecum nu erau întrebuințate în cadrul 
serviciilor publice de închinare. Această explicaţie ni se pare lipsită 
de logică, deoarece pentru „zidirea? sau „edificarea” personală, 
scrierile canonice erau mult mai potrivite, şi nici nu ştim cum s-ar 
putea zidi cineva citind literatură eretică. 


4.1.3. Clasificarea scrierilor apocrife 
În ultima vreme, din cauza abundenței de documente 


cuprinzând literatură apocrifă, s-a simţit tot mai mult nevoia de a o 
sistematiza, în scopul uşurării studiului. În domeniul cercetării 
scrierilor apocrife, şi în mod deosebit cu privire la Evangheliile 
apocrife, s-au remarcat Edgar Hennecke şi Wilhelm Schneemelcher. 
Lucrarea lor, intitulată The New Testament Apocrypha, oferă un 
bogat conţinut de informaţie asupra acestor scrieri. Până la ei, 
lucrarea cea mai reprezentativă asupra scrierilor apocrife fusese cea 
publicată în 1924, de M. R. James, The Apocryphal New Testament. 

Un studiu comparativ al scrierilor canonice şi al scrierilor 
apocrife, ar evidenția faptul că genurile literare ale scrierilor 
apocrife în general, dublează genurile neotestamentare, în sensul că 
se cunosc Evanghelii apocrife, Fapte apocrife (scrise după modelul 
cărţii Faptele apostolilor), Epistole apocrife şi Apocalipse apocrife. 
În cele ce urmează, vom păstra această clasificare, socotind-o 
satisfăcătoare. 

Privitor la Evangheliile apocrife, produse de mediile gnostice, 
Jean Daniel Dubois remarcă faptul că „termenul de Evanghelie 
acoperă, la gnostici, realităţi diverse... Unele din aceste texte poartă 
titlul de Evanghelie (precum Evanghelia adevărului), dar ce anume 
le îndreptăţeşte la folosirea acestuia? Altele, care nu îl poartă, 
corespund a ceea ce a fost numit tradiţional o Evanghelie apocrifă, 
adică o povestire sau o legendă care pune în scenă personaje 
evanghelice, în jurul unei revelări a Mântuitorului, ucenicilor 
Săi...”321, 


320 ibid., pag. 264 
321 Jean Daniel Dubois, articol publicat în Originile creştinismului, pag. 376 

O observaţie generală semnificativă asupa evangheliilor despre 
care vorbim, ne este oferită de Elaine Paigels. Ea spune că „scrierile 
gnostice inversează adesea tiparul evangheliilor Noului Testament. 
În loc să povestească viaţa lui Isus biografic, de la naştere până la 
moarte, relatările gnostice încep de la celălalt capăt — cu povestiri 
despre Hristosul spiritual care li se arată discipolilor”322. 

Un alt lucru caracteristic evangheliilor gnostice este modul în 
care autorii acestora interpretează Învierea. Unii susţin că persoana 
care are experienţa învierii, nu ÎI întâlneşte pe Isus revenit fizic la 
viaţă. Mai degrabă este vorba despre întâlniri la nivel spiritual, care 
pot avea loc în vise, în stări asemănătoare transei, în viziuni sau 
momente de iluminare spirituală, etc. 

Numărul scrierilor apocrife este impresionant, numai 
Evanghelii de acest fel existând mai mult de 50. Uneori ele sunt 
numite  „pseudepigrafe”3>3. Evangheliile apocrife sunt şi ele 
împărţite la rândul lor, în trei categorii distincte: Evangheliile care 
imită genul sinoptic, Evangheliile gnostice şi Evanghelii cu caracter 
de “roman hristologic” (care încearcă să umple „golurile” din 
relatarea vieţii lui Isus). O altă categorisire a Evangheliilor apocrife, 
ţine seama de evenimentele pe care le descriu: avem astfel 
Evanghelii ale copilăriei, Evanghelii ale patimilor, etc. 


4.1.3.1. Evanghelii apocrife primare 

A existat o serie de scrieri apocrife timpurii, copii ale 
genului evanghelic, care au fost cunoscute scriitorilor creştini din 
secolele al III-lea şi al IV-lea d.Hr. Ele au fost grupate sub numele 
generic de Evanghelii timpurii. Vom aminti în continuare câteva 
dintre ele. 

Evanghelia egiptenilor este o lucrare cunoscută în două 
versiuni diferite (sau două lucrări purtând acelaşi titlu): una fusese 
cunoscută lui Clement Alexandrinul, care citase din ea în 
„Stromate”, iar a doua apare în biblioteca de la Nag-Hammadi. Cea 
dintâi este evident eretică deoarece promovează ideea potrivit căreia 
Isus le-ar fi descoperit apostolilor că Tatăl, Fiul şi Duhul Sfânt sunt 
în esenţă aceeaşi persoană. 

Evanghelia lui Toma este o scriere foarte timpurie (devreme 
în începutul secolului al II-lea), care din cauza limbajului foarte 
asemănător celui ioanin, a fost considerată ca inspirată din 
Evanghelia acestuia. Aceasta nu este scrierea cu acelaşi nume, 
descoperită la Nag-Hammadi. 

Evanghelia după evrei este o scriere apocrifă care s-a bucurat 
de o înaltă consideraţie din partea scriitorilor bisericeşti, iar textul ei 


32 Elaine Paigels, Evangheliile gnostice, pag. 55 
323 Geisler şi Nix, op. cit., pag. 302 

pare să fie apropiat de cel al Evangheliei după Matei. Spre exemplu, 
Clement Alexandrinul, Origen, Hegesippus, Eusebiu de Cezareea şi 
Ieronim au cunoscut-o. Această scriere a fost uneori asociată cu 
Evanghelia egiptenilor, alteori cu Evanghelia ebioniţilor. Aceasta din 
urmă a fost menţionată de Epiphanius ca fiind versiunea falsificată 
şi mutilată a Evangheliei după Matei. 

Evanghelia ebioniţilor este o scriere eretică aparţinând 
secolului al II-lea d.Hr., care promova ideea că Isus a fost un simplu 
om, şi care accentua importanţa legii lui Moise. Această scriere a 
fost menţionată în lucrarea lui Epiphanius de Salamina, Panarion. 


4.1.3.2. Evangheliile copilăriei 

Din categoria Evangheliilor copilăriei, cea mai mare 
popularitate a avut-o Proto-evanghelia lui Iacov, din care s-au găsit 
mai multe manuscrise. Ea aparţine secolului al II-lea d.Hr., întrucât 
Origen are cunoştinţă despre textul ei. Se presupune că ar fi fost 
scrisă de Iacov. Numele sub care este cunoscută astăzi, l-a primit 
prin secolul al XVI-lea, în vremea lui Origen ea fiind numită simplu 
Cartea lui Iacov. Ceea ce este semnificativ pentru această scriere, 
este faptul că ea prezintă o formă timpurie de devoțiune faţă de 
Maria. Este posibil ca „mariologia” de mai târziu, să-şi aibă izvoarele 
în această scriere eretică. 

O altă scriere care ar putea fi inclusă în categoria Evangheliilor 
copilăriei, chiar dacă nu poartă un nume asemănător, este Urcarea 
la cer a lui Isaia. Scrierea aceasta este datată pe la sfârşitul primului 
secol creştin, şi descrie naşterea Mântuitorului, aşa cum ar fi fost 
văzută de Isaia. 

Tot secolului al II-lea d.Hr., îi aparţine şi Naşterea Mariei, o 
lucrare care priveşte naşterea şi copilăria Mariei. Adăugăm aici şi 
Copilăria Domnului Isus, o colecţie de relatări ale minunilor 
atribuite pruncului Isus. 

O alta, aproape la fel de răspândită şi de influentă a fost 
Evanghelia lui Toma. Trebuie să facem precizarea că această scriere 
nu este aceeaşi cu Evanghelia lui Toma care a fost descoperită la 
Nag-Hammadi. Versiunea la care ne referim, conţine unele relatări 
inacceptabile despre anii de tăcere, din viaţa Mântuitorului 
(copilăria Sa). Ea a fost cunoscută lui Hippolytus, Irineu, Origen, 
Ciril al Ierusalimului, etc. 

În sfârşit, o altă scriere apocrifă care poate fi inclusă în această 
categorie, este Apocalipsa lui Adam, care în ciuda numelui său, nu 
este o apocalipsă ci o listă în care sunt descrise paisprezece moduri 
în care au fost descrise originile Mântuitorului. Treisprezece dintre 
ele sunt evident greşite, însă autorul ar vrea să ne convingă că 
ultima (evident, cea personată), este acceptabilă. 

4.1.3.3. Evangheliile patimilor 

Dintre Evangheliile patimilor am putea aminti Evanghelia lui 
Petru, aparţinând de asemenea, secolului al II-lea d.Hr., şi din care 
dispunem doar de un fragment substanţial. Cititorul acestei scrieri 
va înţelege de ce Serapion (despre care am vorbit) a considerat-o 
nepotrivită pentru citirea în actul liturgic: ea este departe de 
standardele unei scrieri canonice. Scrierea acesta a fost cunoscută 
lui Origen Eusebiu, Teodoret de Cyr, etc. 

Evanghelia lui Iuda este o scriere apocrifă aparţinând 
secolului al II-lea d.Hr.. Se pare că Irineu de Lyon şi Epifaniu de 
Salamina au cunoscut-o. Originea acestei scrieri este legată de o 
sectă gnostică antinomiană, iar în conţinutul ei se dezvoltă ideea că 
Iuda, prin trădarea sa, a făcut posibilă mântuirea pentru întreaga 
omenire. 

Includem tot aici şi Evanghelia lui Nicodim (sau Faptele lui 
Pilat), din care s-au găsit mai multe versiuni, în limba greacă, latină 
şi coptă. Acestor versiuni li s-au anexat diferite „suplimente”, însă 
ceea ce frapează este faptul că Pilat este prezentat într-o lumină 
nepotrivită cu realitatea faptică, ajungând să fie socotit un sfânt. 
Cazul nu este singular. 


4.1.3.4. Faptele „leuciene” 

În categoria „Faptelor...” există o serie de cinci scrieri apocrife: 
Faptele lui Pavel, în trei secţiuni distincte, Faptele lui Petru, Faptele 
lui Toma, Faptele lui Andrei şi Faptele lui Ioan. Ele sunt cuprinse 
într-o colecţie numită Faptele leuciene, deoarece i-a fost atribuită 
unui oarecare Leucius Charinus, care se pare că a fost un membru al 
ramurii asiatice a Valentinienilor. Aceste cinci scrieri sunt plasate în 
jurul anilor 150-260 d.Hr. Se mai cunoaşte o lucrare intitulată 
Faptele lui Pilat, iar alţi cercetători includ şi Luptele apostolilor, o 
scriere în limba etiopiană. 

Dintre lucrările amintite aici, cea mai timpurie este Faptele lui 
Ioan, plasată pe la jumătatea secolului al II-lea d.Hr., şi conţine 
predici şi relatări de minuni. Una dintre aceste minuni este colapsul 
templului zeiţei Artemis din Efes, ca urmare a rugăciunii apostolului 
Ioan, şi convertirea masivă a celor care au fost martori ai acestei 
minuni. Ceea ce aduce nou această scriere este împărtăşirea pentru 
cei morţi, o idee total străină de învăţăturile Noului Testament. 

A doua, ca dată a scrierii, pare să fie Faptele lui Pavel (numită 
uneori şi Faptele lui Pavel şi ale Teclei), o lucrare conţinând trei 
secţiuni principale, şi care introduce ideea implicării femeilor în 
lucrarea de predicare. Cel puţin ultima secţiune, dedicată 
martirajului lui Pavel, are iz de legendă. 

A treia lucrare din această categorie este Faptele lui Petru, 
datând din sfârşitul secolului al II-lea. Aşa cum se poate deduce încă 

din titlu, această scriere îl are ca erou principal pe apostolul Petru, 
în lupta pe care o duce la Roma împotriva lui Simon Magul. 

Cea de a patra lucrare este Faptele lui Toma, şi se consideră că 
a fost redactată în începutul secolului al III-lea d.Hr., în 
comunităţile vorbitoare de limbă siriacă. Lucrarea este dedicată 
misiunii desfăşurate de apostolul Toma în India. 

Ultima carte menţionată aici este Faptele lui Andrei, datată pe 
la jumătatea secolului al III-lea. Lucrarea aceasta s-a păstrat 
fragmentar, şi este caracterizată de un puternic spirit gnostic. 
Faptele relatate se desfăşoară în jurul bazinului egeean, îl au în 
centru pe apostolul Andrei, şi se încheie cu atârnarea acestuia pe o 
cruce, în provincia Ahaia. 

Ceea ce este vrednic de remarcat, şi ce face distincţie clară 
între aceste scrieri şi cea pe care o copiază (adică Faptele semnate de 
Luca) este faptul că aceste scrieri preamăresc pe apostoli, în timp ce 
preocuparea lui Luca a fost aceea de a evidenția progresul 
Evangheliei. 

Atunci când grupurile eretice, şi în special Maniheenii, au 
ridicat aceste scrieri la rang de scrieri apostolice, bisericile creştine 
au reacţionat repudiindu-le, în ciuda faptului că unii clerici le 
priviseră cu simpatie: cel puţin scrierea Faptele lui Pavel se 
bucurase de o anumită popularitate. 


4.1.3.5. Epistolele apocrife 

O altă categorie de scrieri apocrife o constituie epistolele, 
dintre care putem aminti A treia epistolă către Corinteni, 
Corespondenta lui Hristos şi a lui Apgar, Corespondenta lui Pavel 
şi a lui Seneca, Epistola către Laodiceni, Scrisoarea lui Lentulus, 
Epistola apostolilor, Epistola lui Hristos, coborâtă din cer, Epistola 
lui Pilat către Irod, Epistola lui Titus, discipolul lui Pavel, etc. 

Epistola apostolilor a fost scrisă pe la jumătatea secolului al 
II-lea d.Hr., cu scopul de a combate tendinţele eretice (în mod 
specific, cele care erau legate de Simon Magul şi de Cerinthius). 
Lucrarea aceasta este scrisă în numele tuturor apostolilor şi se 
adresează bisericii universale. Cunoscută ca Epistula apostolorum, 
această scriere a mai fost numită uneori Testamentul Domnului 
nostru în Galileea324. 

Epistola către Laodicieni este o lucrare compozită, copiind 
stilul paulin. Unii o plasează în secolul al IV-lea d.Hr., însă asupra 
ei, discuţiile sunt divergente. Ceea ce complică lucrurile este faptul 
că o lucrare purtând acest nume, este menţionată şi în Fragmentul 
Muratori. Unii cercetători sunt de părere că această scriere (cea din 


324 stă ý a m hi Paa z RTE TR 
cea mai timpurie versiune cunoscută a fost redactată în limba etiopiană, limbă în 

Fragmentul Muratori) este una şi aceeaşi cu epistola canonică 
paulină către Efeseni. În prezent nu mai există nici măcar fragmente 
din această scriere, afară de citatele preluate de alţi autori. 

A treia epistolă către Corinteni mai este cunoscută uneori sub 
numele de Corespondenta corinthiană a lui Pavel, şi este în esenţă, 
secţiunea a doua din lucrarea Faptele lui Pavel, pe care am amintit- 
o mai sus. 

Corespondenţa lui Hristos şi a lui Apgar este o scriere care 
conţine scrisoarea regelui Apgar (scrisoare prin care regele Îl invită 
pe Hristos să vină şi să-l vindece) şi scrisoarea de răspuns pe care 
Apgar o primeşte de la Hristos (prin care Hristos spune că nu poate 
veni EI Însuşi, dar va trimite pe unul dintre urmaşii Săi). 

Corespondenţa lui Pavel cu Seneca este o scriere care 
conţine paisprezece scurte scrisori (opt fiind atribuite lui Seneca, iar 
şase, lui Pavel), corespondenţa presupusă, imaginară dintre două 
personaje contemporane. Redactată în latină, în secolul al III-lea 
sau al IV-lea d.Hr. (opiniile cercetătorilor sunt împărţite), această 
lucrare lipsită de valoare a fost scrisă, se pare, cu scopul de a facilita 
citirea epistolelor pauline autentice în mediile elevate, culte. 


4.1.3.6. Apocalipsele apocrife 

Scrierile cu caracter apocaliptic completează gama scrierilor 
apocrife. Apocalipsa lui Petru a fost, se pare, cea mai cunoscută, şi 
s-a bucurat pentru o vreme, chiar de statut canonic; de asemenea a 
existat în mai multe versiuni, Apocalipsa lui Pavel şi Apocalipsa lui 
Ilie. Mai amintim tot aici Apocalipsa fecioarei, Apolcalipsa lui 
Ezdra, Apocalipsa lui Sedrach, Apocalipsa lui Toma, Apocalipsa 
Mariei, etc. 

În manuscrisele descoperite la Nag-Hammadi, mai sunt 
incluse (pe lângă o Apocalipsă atribuită lui Pavel) două Apocalipse 
atribuite lui Iacov, şi încă una atribuită lui Adam. 

Apocalipsa lui Petru este o scriere considerată drept cea mai 
veche dintre apocalipsele ne-canonice. Textul ei apare în 
Fragmentul Muratori, cu specificaţia că unii nu sunt de acord să o 
citească în biserică, însă în începutul secolului al IV-lea d.Hr., deja 
nu se mai punea problema canonicităţii ei. Aproximativ jumătate 
din textul acestei scrieri apare şi în Evanghelia lui Petru. 

O a doua lucrare, purtând acelaşi nume, aparţinând sfârşitului 
secolului al II-lea d.Hr., manifestă idei şi concepţii docetiste, 
susţinând că Isus cel adevărat nu a fost crucificat. 

Apocalipsa lui Pavel a cunoscut mai multe versiuni, din care s- 
a păstrat doar una, în limba coptă, conținută în Cartea a V-a din 
biblioteca de la Nag-Hammadi, unde apare alături de alte trei 
apocalipse. 

Apocalipsa lui Toma este o scriere descoperită abia în secolul 
al XX-lea (deşi ea a fost menţionată în Decretul gelasian). 


4.1.3.7. Lucrări apocrife neincluse în categoriile amintite 

Nu putem încheia această prezentare extrem de succintă fără a 
spune că se mai cunosc o seamă de scrieri apocrife care nu au putut 
fi incluse în niciuna dintre categoriile menţionate până aici. 
Predicile lui Petru, Omiliile lui Clement, Recunoaşterile lui Clement, 
Apocrifa lui Ioan, Apocrifa lui Iacov, Pistis sofia, Legenda regelui 
Apgar, Întrebările Mariei, Trecerea Mariei (sau Adormirea), 
Evanghelia lui Cerinthius, Evanghelia lui Basilides, Evanghelia lui 
Bardaisan, Evanghelia lui Mani, Evanghelia lui Bartolomeu, 
Evanghelia lui Gamaliel, Evanghelia celor şaptezeci, Faptele lui 
Andrei şi ale lui Matei în ţara antropofagilor, Învățăturile lui 
Silvanus, Afirmațiile lui Sextus, etc. sunt numai câteva dintre 
acestea. 

Apocrifa lui Ioan este o scriere datată în jurul anului 180 d.Hr. 
şi se consideră că a fost scrisă în Egipt. Subiectul ei este revelarea 
unui conţinut de doctrine destinate unui grup de creştini demni, 
care au capacitatea spirituală de a le înţelege. În prezent se cunosc 
patru versiuni ale acestei scrieri. 

Apocrifa lui Iacov nu a fost cunoscută decât din unele aluzii şi 
citări, până când s-a descoperit biblioteca de la Nag-Hammadi. Ea 
este centrată în jurul unui discurs al Mântuitorului, şi este datată pe 
la începutul secolului al II-lea d.Hr. 

Predicile lui Petru este o lucrare apocrifă cunoscută mai puţin 
întrucât s-au păstrat doar fragmente din ea. A fost cunoscută atât lui 
Clement Alexandrinul cât şi lui Origen. 

Pistis Sophia este o scriere gnostică datată în secolul al II-lea 
d.Hr. Ea este alcătuită din patru secţiuni care cuprind o serie de 
dialoguri între Isus şi apostolii Săi, şi Maria Magdalena. Toate aceste 
dialoguri ar fi avut loc la unsprezece ani după Înviere. Există un 
singur manuscris al acestei lucrări, în dialectul sahidic, şi este 
păstrat la British Museum. 

Omiliile lui Clement şi Recunoaşterile lui Clement sunt două 
lucrări surori, care îl au ca erou principal, pe Clement din Roma. 
Cercetătorii care s-au aplecat asupra lor, sunt de părere că există 
unele legături între aceste două scrieri şi Predicile lui Petru. 

Evanghelia unui apostol este o evanghelie apocrifă care a fost 
multă vreme necunoscută, până la descoperirea unui text coptic la 
Cairo, în 1895. În textul acestei scrieri este prezentat un dialog al 
Mântuitorului cu cei unsprezece apostoli, după învierea Sa. 

Cartea lui Toma Atletul este o altă scriere gnostică, semănând 
genului evanghelic. Ea conţine un presupus dialog între Isus şi 
Toma, dialog care a avut loc în perioada dintre Înviere şi Înălţare. 

Ideile dezvoltate sunt specific gnostice: condamnarea cărnii, 
condamnarea sexualităţii, a feminităţii, etc. 

La Nag-Hammadi au fost decoperite mai multe manuscrise 
conţinând Evanghelii apocrife în limba coptă. Amintim aici 
Evanghelia adevărului, Evanghelia lui Filip, Evanghelia lui Toma 
(alta decât cea amintită anterior), Evanghelia egiptenilor, 
Evanghelia necunoscută, Evanghelia celor doisprezece apostoli, 
etc. 

Evanghelia adevărului a fost numită astfel, după primele 
cuvinte ale textului, şi a fost atribuită lui Valentinus. Dintre scrierile 
descoperite la Nag-Hammadi, aceasta a fost cea dintâi care s-a 
ucurat de traducere. Ideea centrală susţinută de această scriere 
evident gnostică, este mântuirea prin cunoaştere. 

Evanghelia lui Filip este o scriere eretică din secolul al II-lea 
d.Hr, care vorbeşte despre înălţarea sufletului la cer, prin cele şapte 
sfere succesive ostile. Exprimarea poartă pecetea gândirii neo- 
platonice, şi din acest motiv, cercetătorii l-au acreditat pe Porfiriu 
(232-303 d.Hr.) cu „dreptul de autor”. 

Tratatul tripartit este numele atribuit de cercetători unei 
lucrări ample atribuite lui Valentinus, care a fost găsită în primul 
codex de la Nag-Hammadi. Numele lucrării lipsea în documentul 
găsit, şi din acest motiv cei ce s-au aplecat asupra ei, i-au dat un 
nume în acord cu alcătuirea ei internă. 

Evanghelia lui Toma (scrierea descoperită la Nag-Hammadi) 
necesită o atenţie mai aparte din cauza popularității sale recente. Ea 
conţine aproximativ 114 ziceri ale lui Isus, în care se remarcă unele 
similitudini cu pasaje din Evanghelia după Luca. Originea ei pare să 
fie siriană, şi este caracterizată de idei gnostice. 

Evanghelia Nazareenilor este o altă scriere gnostică datând 
din prima parte a secolului al II-lea d.Hr. Ea este apropiată în ceea 
ce priveşte conţinutul şi orientarea ei generală, de scrierile sinoptice. 
În comentariul său la Matei, Ieronim dovedeşte că are cunoştinţă 
despre această scriere. 

După această sumară menționare a unor scrieri cu caracter 
apocrif se poate trage concluzia că primele secole ale creştinismului 
au fost, sub aspect creativ, deosebit de productive. Nu a fost deloc 
simplu pentru comunităţile creştine ale vremii, să facă o selecţie 
dreaptă şi riguroasă a scrierilor care au statut canonic. 


4.1.4. Motivația redactării scrierilor apocrife. 


Încă din vremea lui Pavel, se pare că au început să apară aceste 
scrieri, dar fenomenul era abia la început. În scrierile sale, se 
remarcă unele referinţe la scrieri sau învățături care nu concordă cu 
adevărul revelat. Însăşi faptul că apostolul a simţit nevoia de a-şi 

certifica iscălitura, este o dovadă a faptului că existau deja lucrări 
contrafăcute, care încercau să-şi facă loc prin bisericile locale. 

Foarte prolifice literar, au fost comunităţile gnostice din Egipt 
şi cele din Siria. În opinia cercetătorilor, în Siria a existat 
întotdeauna o atitudine mai liberă faţă de textul Evangheliei, şi o 
mai mare contaminare decât oriunde altundeva335. Se ridică în mod 
legitim întrebarea: ce i-a determinat pe aceşti scriitori să depună un 
asemenea volum de muncă ? Au avut ei oare, motive bine 
întemeiate? 

În opinia cercetătorilor, există câteva motive care au 
determinat scrierea acestor cărţi, însă ele nu sunt suficient de 
temeinice; vom aminti în continuare câteva dintre cele mai 
importante. 

În primul rând, putem vorbi despre curiozitatea specific 
omenească de a cunoaşte amănunte pe care scrierile canonice le 
omit. Se pare că această curiozitate i-a determinat pe unii autori să 
scrie despre acele perioade din viaţa Domnului Isus, despre care 
Scriptura nu spune nimic. Unii autori au considerat că ar fi potrivit 
să „umple aceste goluri” din biografia Domnului Isus, cu elemente 
fanteziste. Aşa au apărut o mulţime de Evanghelii ale copilăriei, 
despre care am vorbit deja, care abundă în naivităţi scriitoriceşti, 
neavând nici o valoare spirituală, şi uneori nici măcar una literară. 

În al doilea rând, putem menţiona dorinţa anumitor creştini 
de a justifica practici şi obiceiuri, pretins creştine, care nu-şi găsesc 
suportul în scrierile canonice; este cazul multor scrieri de orientare 
gnostică, ai căror autori pretindeau că au avut relaţii strânse cu 
cercul apostolilor Domnului, şi în felul acesta au fost iniţiaţi în 
anumite învățături ezoterice. Scrierile care au apărut din acest 
motiv, de obicei au generat formarea unor secte. 

În al treilea rând, este menţionat imboldul literar (ne referim 
aici la dorinţa unor scriitori necunoscuţi, de a lăsa ceva scris în urma 
lor). Dacă ar fi semnat cu numele lor real, probabil operele lor nu s- 
ar fi bucurat de nici o recunoaştere, dar semnându-le cu numele 
vreunui apostol, aceste scrieri ar fi fost privite cu respect. Se cunosc 
astfel, multe scrieri semnate cu numele lui Pavel, altele cu numele 
lui Petru, dar este evident că nu le-au semnat aceşti apostoli. 

În al patrulea rând, se consideră că dorinţa de conservare a 
anumitor tradiţii pretins creştine, a dus la redactarea unor scrieri 
apocrife. Acestea cuprindeau de obicei, amintiri despre viaţa şi 
moartea apostolilor. Admitem că este posibil ca în aceste relatări să 
existe şi unele lucruri reale sub aspect istoric, însă este greu de 
delimitat adevărul istoric, de adausul literar. 


325 Conf. Dicţionar biblic, pag. 919 

În al cincilea rând, a existat dorinţa de a amplifica aureola 
spirituală creată în jurul apostolilor. Un astfel de exemplu este cel 
oferit de un prezbiter dintr-o comunitate din Asia, care a scris 
Faptele lui Pavel, din dragoste faţă de acest apostol. 


4.1.5. Valoarea scrierilor apocrife. 
Cele mai frecvente întrebări care se pun în legătură cu scrierile 


apocrife ale Noului Testament, vizează atitudinea corectă a 
creştinului de azi faţă de aceste scrieri: care ar trebui să fie 
atitudinea creştinului de astăzi faţă de aceste scrieri? Nu cumva 
comunităţile creştine primare care le-au respins, au avut o atitudine 
nedreaptă faţă de aceste scrieri? 

Unii cercetători au formulat opinii îndrăzneţe, susținând că 
scrierile apocrife ar trebui să fie re-evaluate. Elaine Pagels le 
consideră de valoare sensibil egală cu cea a scrierilor canonice, iar 
Hugh Montefiore şi H. E. W. Turner opinează că Toma, spre 
exemplu, oferă un text care poate fi chiar mai original decât cel al 
evangheliştilor sinoptici326. 

Opiniile acestea însă vin, de obicei din partea unor cercetători 
care agreează punctele de vedere ale Teologiei liberale. La o analiză 
mai atentă, devine evident interesul lor de a discredita scrierile 
canonice. Aproape întotdeauna încercarea de a supra-evalua 
valoarea apocrifelor, este însoţită de încercarea de erodare a 
încrederii pe care creştinii au acordat-o scrierilor canonice. 

Spaţiul destul de limitat al acestei lucrări nu permite 
dezvoltarea mai amplă a acestui aspect (respectiv, valoarea 
apocrifelor), totuşi trebuie să spunem că din punct de vedere 
spiritual, apocrifele sunt mult inferioare scrierilor canonice; un 
cititor obişnuit să lectureze scrierile lui Pavel (ca să dăm doar un 
simplu exemplu), va remarca imediat diferenţa calitativă spirituală 
dintre scrierile apocrife şi cele canonice. 

Unele dintre scrierile apocrife abundă în naivităţi teologice, 
încât este greu de înţeles cum de au pretins dreptul la canonicitate, 
sau caracter inspirat. Altele promovează învățături şi concepţii 
evident nebiblice, în mod frecvent chiar contradictorii spiritului 
biblic. 

Ca să facem o evaluare mai specifică a acestor scrieri, vom 
spune că deşi uneori conţin un sâmbure de adevăr asupra unor 
aspecte legate de tradiţia creştină, studierea lor necesită o mare 
atenţie în discernerea cantităţii infime de adevăr, din volumul uriaş 
de informaţie eretică. 


326 Lucrarea aceasta, care este realizată în colaborare, se numeşte Toma şi 
evangheliştii şi a fost publicată în 1962 

De asemenea, se remarcă în majoritatea acestor scrieri, 
tendinţe extremiste ascetice. Este condamnată carnea (sau materia), 
femeia este privită într-o perspectivă negativă, etc. Totuşi învăţătura 
Noului Testament promovează ideea că un creştin trebuie să fie o 
cetate aşezată pe un munte, o epistolă vie, un martor până la 
marginile pământului, etc. Ideea de asceză, de izolare, promovată de 
scrierile gnostice, nu are temeiuri nou testamentale. În ceea ce 
priveşte poziţia femeii în raport cu bărbatul, ideile promovate de 
scrierile gnostice se plasează iarăşi în afara limitelor Noului 
Testament. 

Scrierile apocrife au determinat apariţia unei alte categorii de 
literatură, aşa-zis creştină, care a păstrat anumite trăsături ale 
literaturii apocrife. Ne referim aici la colecţiile de canoane 
bisericeşti privitoare la disciplină şi la liturghie, care au apărut în 
Siria şi Egipt. Două dintre cele mai reprezentative scrieri aparţinând 
acestei categorii literare, sunt Constituţiile apostolice şi Testamentul 
Domnului nostru. Am mai putea cita de asemenea, lucrări ca 
Sinodul alexandrin, Constituţia eclesiastică a apostolilor, Despre 
harisme tradiţia apostolică, Didascalia apostolilor, Constituţia 
bisericii egiptene, etc. 

Cea dintâi dintre scrierile amintite, Constituţiile apostolice, a 
apărut pe la sfârşitul secolului al IV-lea d.Hr. (textul acestei scrieri a 
fost tipărit pentru întâia oară la Veneţia, în 1563), iar cea de a doua a 
apărut prin secolul al V-lea d.Hr. Ele reclamă însă origine 
apostolică. 

Nu în ultimul rând, aproape toate aceste scrieri reclamă 
existenţa unor învățături transmise în taină. Se invocă faptul că Isus 
ar fi încredinţat anumite învățături, numai unora dintre apostoli, 
care la rândul lor au încredinţat aceste învățături, unor discipoli 
preferaţi. Pretenţia aceasta este evident deplasată, deoarece 
Mântuitorul Însuşi a spus că totdeauna a învăţat pe norod în 
sinagogă şi în Templu, unde se adună toţi Iudeii, şi n-a spus nimic în 
ascuns (loan 18:20). 

Descoperirea documentelor de la Nag-Hammadi (sau 
Chenoboskion) nu modifică în nici un fel componenţa Canonului 
Noului Testament. Interesul suscitat de aceste documente s-a 
dovedit a fi mai mare decât era cazul, iar aşteptările criticilor au fost 
în mare măsură, nejustificate. Singurul lucru pozitiv pe care l-am 
putea menţiona aici, este acela că prin aceste descoperiri, au fost 
recuperate scrieri, pe care anterior, cercetătorii le-au reconstituit 
din surse patristice. 

Înainte de a încheia această prezentare foarte succintă a 
scrierilor apocrife, să mai precizăm că ele nu au nici o valoare 
dogmatică sau doctrinară. Dacă există vreo valoare în ele, atunci 

aceasta este una documentară (istorică) pentru informaţiile pe care 
ni le oferă despre vremea respectivă, şi despre curentul gnostic. 


4.2. Pseudepigrapha 


Geisler şi Nix remarcă faptul că cei mai mulţi dintre 
cercetători extind termenul generic „scrieri apocrife” şi asupra unor 
scrieri care de fapt, s-ar numi mai corect „pseudepigrafa”. Numele 
acesta derivă din practica antică de a semna o scriere sub 
pseudonim, practica numindu-se pseudonimie. 

Pseudonimul este de obicei, un nume fictiv cu care semnează 
un scriitor care, dintr-un motiv sau altul doreşte să-şi ascundă 
identitatea reală. Practica aceasta nu este nouă, ea fiind foarte 
frecvent întâlnită în iudaism, în perioada inter-testamentală. De 
asemenea, ea a fost frecvent întâlnită la greci (multe scrieri epice au 
fost iscălite cu numele lui Homer, după cum multe scrieri cu 
caracter filosofic au fost atribuite lui Platon) şi la latini (Vergiliu). 
Studiile complexe dezvoltate în această direcţie, au dovedit că există 
diferenţe între folosirea pseudonimului la greci şi folosirea lui în 
iudaism. 

În creştinism, folosirea pseudonimului poartă caracteristicile 
evidente ale influenţei iudaice. Putem exemplifica „pseudonimia 
creştină” amintindu-ne numeroasele scrieri apărute sub semnătura 
lui Clement şi cea a lui Dionisie cel Mare. 

Carson, Moo şi Morris sunt de părere că, deşi unii cercetători 
ar vrea să ne dea impresia că printre creştini era ceva obişuit să 
circule scrieri semnate cu numele altcuiva (ca David G. Meade, în 
Pseudonymity and Canon), lucrul acesta nu poate fi dovedit3?7. 
Dacă totuşi se întâlnesc printre scrierile gnostice, scrieri 
pseudonime, foarte rar este vorba despre epistole. Acest lucru se 
explică prin faptul că o epistolă are un caracter mai personal decât o 
evanghelie sau o apocalipsă. 

Colecţia de scrieri cunoscută sub numele de 
Pseudepigrapha conţine 65 de documente care au fost scrise de 
autori evrei şi autori creştini, între anii 250 î.Hr. şi 200 d.Hr. Cele 
mai multe dintre ele sunt legate de Vechiul Testament. 

Motivele pentru care s-a recurs la semnarea cu nume fictiv, 
sunt probabil aceleaşi pe care le-am menţionat atunci când ne-am 
referit la motivele pentru care au fost redactate screrile apocrife. Am 
mai putea adăuga evitarea riscului la care autorul respectiv ar fi 
supus dacă i s-ar cunoaşte adevărata identitate. 


327 Carson, Moo şi Morris, op. cit., pag. 367 

4-3. Agrapha 


Într-un studiu mai aprofundat asupra scrierilor Noului 
Testament o atenţie deosebită trebuie să acordăm acelor ziceri 
atribuite în mod tradiţional, Domnului Isus, dar care nu se regăsesc 
în textul Evangheliilor canonice. Potrivit lui Moreschini şi Norelli 
„se numesc agrapha cuvintele lui Isus, care nu au fost cuprinse în 
cea mai veche redactare a Evangheliilor canonice. În acest sens intră 
aici şi sentinţele cuprinse în Evangheliile iudeo-creştine, şi în 
fragmentele de papirus... ca şi cele din Evanghelii, din Faptele 
apostolilor, ori din epistolele apocrife”328. 

Considerarea acestora ca inacceptabile, şi implicit respingerea 
lor, poate simplifica lucrurile, însă unele dintre ele au totuşi o 
anumită valoare. Faptul că ele nu sunt incluse în materialul canonic, 
nu ne îngăduie nici să le privim cu o consideraţie mai înaltă. Din 
acest motiv, abordarea acestei probleme este una delicată, şi 
necesită o atenţie deosebită. 

Aceste ziceri sunt grupate sub numele generic „agrapha”. 
Literal, termenul acesta înseamnă „lucruri nescrise”. Există patru 
surse ale acestor „agrapha”. 


4.3.1. Textul Noului Testament 

Existenţa acestor ziceri este vădită, mai întâi, din însăşi textul 
nou-testamental. În debutul Evangheliei pe care o semnează, Luca 
vorbeşte despre faptul că mulţi s-au apucat să scrie relatări mai mult 
sau mai puţin detaliate „despre lucrurile care s-au petrecut...”(Luca 
1:1). El nu se referea la scrierile pe care le-am numit „evanghelii 
gnostice”, ci la scrieri care erau în circulaţie printre creştini la 
vremea la care începe el să scrie. Este foarte posibil să se fi păstrat în 
aceste scrieri, anumite ziceri autentice ale Domnului. 

De asemenea, apostolul Ioan, în încheierea Evangheliei sale 
susţine că Domnul Isus a mai făcut multe alte lucruri care nu sunt 
scrise în cartea sa (adică în Evanghelia după Ioan), şi îşi exprimă 
îndoiala că ar putea fi toate consemnate. Evangheliştii ceilalți lasă să 
se înţeleagă acelaşi lucru atunci când ne spun că au fost aduşi la Isus 
mulţi bolnavi, şi El i-a vindecat pe toţi. După patima Sa, El S-a 
arătat deseori timp de patruzeci de zile, apostolilor şi le-a dezvăluit 
multe lucruri privitoare la Împărăţia lui Dumnezeu. Ar fi nepotrivit 
din partea noastră, să considerăm că Mântuitorul a făcut şi a spus 
doar ceea ce ne este relatat în textul scris al Evangheliilor. 

Exemple de felul acesta am putea oferi citând Fp. ap. 1: 4,7, 8 
şi 1 Tesal. 4: 15-17. Apostolul Pavel îi atribuie Mântuitorului zicerea 


328 Moreschini şi Norelli, op. cit., vol. I, pag. 84 
300 


potrivit căreia este mai bine să dai decât să primeşti (Fp. Apostolilor 
20: 35). De asemenea, Pavel, atunci când se referă la Cina 
Domnului, citează cuvinte aparţinând Mântuitorului, dar care nu 
apar în relatarea Evangheliilor („să faceţi lucrul acesta spre 
pomenirea Mea”, în 1 Cor.11: 24 şi 25). Pentru mai multă acuratețe, 
trebuie să precizăm că acele cuvinte, nu apar deloc în Evanghelia 
după Matei, nici în cea după Marcu, iar în Evanghelia după Luca 
sunt menţionate doar cu referire la azimă. 

În al treilea rând, dacă ţinem seama de faptul că activitatea 
pământească a Domnului Isus acoperă o perioadă de trei ani şi 
jumătate, putem concluziona că nu toate predicile Sale au fost 
consemnate în Evanghelii. Adeseori autorii Evangheliilor se 
limitează la a spune că Domnul Isus învăţa pe noroade despre 
Împărăţia lui Dumnezeu. 

Un predicator care vorbeşte zi de zi, timp de trei ani şi 
jumătate, ar avea mult mai mult material redactat. Everett Harrison 
este încredinţat, spre exemplu, că multe din bisericile din Palestina, 
alcătuite probabil şi din foştii ascultători ai predicilor Domnului 
Isus, au păstrat acest material oral329. 


4.3.2. Mărturia textelor din cele mai vechi 

manuscrise ale Noului Testament 

Aici trebuie să luăm în considerare în mod deosebit, aşa- 
numitele texte „vestice” sau occidentale (atunci când spunem Vest, 
cele două centre de interes sunt Roma şi Cartagina). Se consideră că 
acestea ar fi cele mai vechi. În textele oferite de aceste manuscrise 
regăsim unele ziceri care sunt extra-canonice. 

Un exemplu de asect fel este acela în care ni se spune că 
Mântuitorul a văzut pe un oarecare om lucrând în ziua de Sabat, şi i 
s-a adresat spunând: Omule, dacă întradevăr tu ştii ce faci, eşti 
binecuvântat, dar dacă nu ştii ce faci, eşti blestemat ca un călcător 
de Lege. Textul acesta este inclus în unele manuscrise vechi, în 
textul Evangheliei după Luca. Harrison spune că el poate fi o zicere 
originală, potrivind la ştiuta atitudine a Domnului faţă de Sabat33o. 


4.3.3. Literatura Bisericii timpurii 

În operele scriitorilor bisericeşti (literatura creştină timpurie 
greacă sau latină) se întâlnesc de asemenea, unele ziceri care sunt 
atribuite lui Isus, însă nu se găsesc în textele Evangheliilor canonice, 
ci par să provină din surse extra-canonice. Ca să oferim şi aici un 
exemplu, vom aminti faptul că Ieronim a preluat unele ziceri din 
Epistola după Evrei şi le-a adăugat la 1 Cor.15:7, pentru a dovedi că 
Iacov a devenit credincios înainte de înviere. Pasajul preluat şi 


39 Everett Harrison, Introduction to the New Testament, pag. 130 
330 ibid., pag. 131 

adăugat vorbea despre Iacov, cum că a făcut un jurământ că nu va 
mai mânca pâine până când nu va învia Domnul. 


4.3.4. Manuscrisele descoperite recent 

Spre exemplu, manuscrisele descoperite la Oxyrhynchus, în 
Egipt, conţin fragmente din unele ziceri ale lui Isus, însă ele sunt 
incomplete din cauza deteriorării materialului. Jumătate dintre 
aceste ziceri, sunt asemănătoare celor din Evangheliile canonice, 
diferenţele fiind numai în ce priveşte unii termeni. Un agraphon a 
fost identificat în literatura rabinică, în Talmudul din Babilon Aboda 
Zara. 

Ca o ultimă remarcă aici, vom spune că aceste agrapha sunt în 
general, mai apropiate textelor Evangheliilor sinoptice, decât 
Evangheliei ioanine. 


4.3.5. Literatura necreştină 
Multe ziceri atribuite lui Isus, se găsesc în scrieri musulmane. 


Spre exemplu, astfel de ziceri pot fi găsite în Coran (despre care se 
ştie că a preluat unele elemente din creştinism). Michel Quesnel 
spune, într-un articol din lucrarea Originile creştinismului, că 
„pasajele referitoare la Isus se inspiră din tradiţii pe care le putem 
apropia de textele canonice, şi deopotrivă, de evangheliile apocrife. 
Forma pe care au îmbrăcat-o acestea în Coran este, evident, mult 
mai târzie decât scrierea celorlalte izvoare pomenite până aici; ea 
datează din secolul al VIl-lea”33:. Un alt exemplu este cel al scrierilor 
semnate de Al-Ghazali. 


4.3.6. Poziţia faţă de aceste agrapha 

Problema care se ridică aici, vis-a-vis de aceste agrapha, este 
una foarte delicată: câtă crezare trebuie să li se acorde acestor 
„agrapha”, unde sunt păstrate, şi mai ales, cum le putem deosebi de 
materialul apocrif? Faţă de cele mai multe dintre ele, creştinul ar 
trebui să fie foarte circumspect, din cauza sursei lor: nu toate 
manuscrisele descoperite conţin material canonic. 

Deşi cei care au studiat problema acestor ziceri, au identificat 
aproximativ 266 agrapha, păstrate în surse extra-biblice, un număr 
foarte redus dintre ele sunt autentice, în sensul că ar fi fost rostite de 
Isus. Unii acceptă 18 agrapha ca fiind autentice, alţii doar 9, iar alţii 
sunt de părere că doar 4 sau 5. Probabil că acest lucru este imposibil 
de determinat cu precizie. O listă amplă a acestor agrapha, a fost 
întocmită de Joachim Jeremias. 

Faptul că ele nu sunt incluse în Canonul Noului Testament, 
dovedeşte atitudinea pe care au adoptat-o primii scriitori bisericeşti. 


331 Michel Quesnel, în Originile creştinismului, pag. 176 

CANONUL NOULUI TESTAMENT 
ÎN VREMEA REFORMEI. 


Aşa după cum s-a putut remarca, în perioada antichităţii târzii 
şi în debutul Evului Mediu, s-au ridicat unele întrebări cu privire la 
paternitatea apostolică a unora dintre scrierile Noului Testament, 
chiar dacă aceste scrieri au fost incluse în Canon. Nu toţi cei care s- 
au pronunţat asupra acestei probleme, au făcut-o cu competenţa cu 
care au făcut-o altădată, Origen şi Dionisie. Mărturii în acest sens 
sunt consemnate în Istoria bisericească a lui Eusebiu, şi în alte 
scrieri mai târzii. 

Cărturarii Bisericii Evului Mediu au avut cunoştinţă despre 
aceste preocupări, însă în această vreme nu s-au mai formulat opinii 
vrednice de a fi menţionate, asupra autorilor unor scrieri canonice. 
Vom înţelege de ce, dacă ne vom aminti că în toată această perioadă 
istorică, Biblia ca întreg, a fost considerată ca parte a tradiţiei 
eclesiastice. 


Pentru a înţelege mai bine motivul pentru care în vremea 
Reformei a fost examinat iarăşi Canonul Noului Testament, vom 
spune că de-a lungul secolelor Evului Mediu, Biserica Romano- 
Catolică a devenit autoritatea supremă în orice problemă eclesiastică 
sau doctrinară. Izvoare ale doctrinei creştine au fost, la început 
scrierile biblice, apoi creedo-urile apostolice, opiniile părinţilor 
bisericeşti, iar în cele din urmă, Conciliile. Totuşi, Biserica era 
aşezată în poziţia de autoritate supremă. În sprijinul acestei 
pretenţii, au fost formulate dogme potrivit cărora Biserica este 
infailibilă. Multă vreme, pretinsa infailibilitate a Bisericii a 

funcţionat ca un agent inhibator al oricărei alte dezbateri asupra 
problemelor care ţin de viaţa spirituală. 

Abia pe la sfârşitul Evului Mediu, umaniști ca Laurentius 
Valla, Jaques Lefevre sau Desiderius Erasmus, au îndrăznit să se 
pronunţe într-o manieră critică asupra traducerii latine Vulgata. 

Reformatorii, sesizând grosolanele devieri ale învăţăturii şi 
practicii reprezentanţilor Bisericii, au respins amintita pretenţie a 
Bisericii Romano-Catolice şi au substituit conceptul de Biserică 
infailibilă, cu cel despre infailibilitatea Scripturii. Această schimbare 
de perspectivă a determinat, printre altele, luarea în discuţie a 
problemei Canonului Noului Testament. 


5.1. Aportul Umanismului la studiul 
Noului Testament în vremea Reformei 


Umanismul a fost o mişcare reformatoare apărută la sfârşitul 
Evului Mediu, avându-şi obârşia în rândurile elitei intelectuale 
europene, în vremea Renaşterii. Unii autori consideră că sursa 
umanismului religios a fost Renaşterea. Aportul acestei mişcări (a 
Umanismului, n.a.) la declanşarea Reformei, nu poate fi trecut cu 
vederea, ea fiind o parte a eşafodajului de care se vor folosi curând 
reformatorii, pentru a analiza validitatea învățăturilor primite prin 
intermediul tradiţiei. Doi dintre promotorii Reformei, ne referim la 
Zwingli şi la Calvin, mai înainte de a deveni reformatori, au 
manifestat preocupări umaniste. Karlstadt a fost, de asemenea, un 
prieten al umanismului. 

Istoricul creştin Earle Cairns face o distincţie între umaniştii 
din Sudul Alpilor (umaniştii italieni) şi cei din Nordul Alpilor (din 
Vestul şi Nordul Europei). În timp ce umaniştii Italiei erau 
preocupaţi de domeniul secular, şi în mod deosebit, de estetică (cu 
excepţia unui mic grup de umanişti din Florenţa, dintre care am 
putea aminti pe Marsilio Ficino), se susţine că umaniştii occidentali 
erau mai degrabă preocupaţi de moştenirea iudeo-creştină a 
Europei apusene. Pe aceştia din urmă, Cairns îi consideră umanişti 
creştini332. 

Marsilio Ficino (1433-1499), la cererea lui Cosimo de Medici, 
s-a ocupat de traducerea manuscriselor lui Platon şi ale lui Plotin. În 
jurul anului 1460, Ficino primeşte spre traducere, un manuscris 


332 Earle Cairns, op. cit., pag. 256 

conţinând textul lucrării Corpus Hermeticum. Textul acesta este 
primul text hermetic tradus din greacă în latină. Lucrările lui Ficino 
au trezit interesul Europei pentru hermetism. I s-au alăturat Pico de 
la Mirandola (1463-1494) şi Edigio de Viterbo (1469-1532). 

M. Eliade afirmă că „primii umanişti italieni — de la Petrarca 
(1304-1374) la Lorenzo Valla (1405-1457) — inaugurează deja o nouă 
orientare religioasă, respingând teologia scolastică, şi revenind la 
Părinţii Bisericii. Umaniştii considerau că, în calitate de creştini laici 
şi de buni clasicişti, puteau să studieze şi să înţeleagă mai bine decât 
clerul, raporturile dintre creştinism, pe de o parte , şi concepţiile 
precreştine privind divinitatea şi natura umană, pe de alta”333. 

Printre elementele specifice umanismului am putea menţiona 
creşterea interesului pentru limbile clasice (care se înscria în 
orientarea generală îndreptată spre întoarcerea la clasicism), 
respingerea medievalismului (una dintre caracteristicile acestuia era 
tendinţa de a subordona educaţia, intereselor eclesiastice), 
respingerea  augustinianismului (mai concret, respingerea 
învățăturilor despre robia voinței), etc. 

Am putea menţiona câteva nume de referinţă dintre umaniştii 
creştini: sir Thomas More (autorul cunoscutei cărţi Utopia) şi John 
Colet (în Anglia), Jacques Lefevre (în Franţa), Johann Reuchlin (în 
Germania), Jacob Arminius, Erasmus Desiderius (în Olanda), Hans 
Holbein (artistul grafic care a colaborat cu Luther la ilustrarea 
scrierilor acestuia), socinienii italieni Lelius Francesco Maria Sozini 
şi nepotul său, Fausto Paulo Sozini, etc. 

Ne vom opri doar la John Colet (1466-1519), cel care a ţinut la 
Oxford o serie de prelegeri asupra epistolelor pauline, prelegeri 
marcate de spiritul Renaşterii europene. Acestea au pregătit tot mai 
mult calea viitoarea Reformă. G. E. Duffield spune că John Colet „a 
împărtăşit de asemenea, preocuparea umanismului renascentist 
pentru reformarea clerului şi a instituţiilor bisericeşti, precum şi 
pentru continuarea îmbunătăţirii educaţiei”334. 

Avem de-a face acum cu o schimbare generală de gândire şi de 
opinie. Ceea ce vrem să subliniem, este faptul că acum a devenit 
posibilă exprimarea unor idei care ieşeau din tiparele gândirii 
religioase medievale, care fusese tributară instituţiei eclesiastice de 
la Roma. Spre exemplu, socinienii italieni au mers atât de departe 
încât au contestat divinitatea lui Hristos. John Hermann Randall 
vorbeşte chiar despre formarea minţii moderne, în această perioadă. 


553 M. Eliade, op. cit., pag. 624 
34 G., E. Duffield, în The New International Dictionary of the Christian Church, 
pag. 239 

După căderea Constantinopolului, în 1453, după cum s-a mai 
arătat deja, limba greacă a început să pătrundă în Vest. Lucrul 
acesta avansa destul de anevoios. La o generaţie de la evenimentul 
istoric la care am făcut referire, încă era dificil în Vest să găseşti un 
profesor de limbă greacă. Erasmus a trebuit să caute multă vreme, 
iar în cele din urmă el a devenit ceea ce numim astăzi autodidact. 

În opinia lui Timothy George, cea mai importantă contribuţie 
pe care au adus-o învățații umanişti la înnoirea religioasă din secolul 
al XVI-lea, a fost seriile de ediţii critice ale Bibliei şi ale scrierilor 
părinţilor bisericeşti, care au fost larg răspândite datorită imensului 
succes al tiparniţei335. 


Chiar dacă am amintit aceste două contribuţii semnificative 
ale umanismului la crearea unor premise favorabile declanşării 
Reformei, nu trebuie să tragem concluzia că umanismul a presupus 
doar aspecte pozitive, favorabile. Schimbarea climatului de gândire 
a însemnat şi o mai mare libertate de exprimare de care se vor 
bucura adversarii scrierilor sfinte. 


De asemenea, trebuie să admitem că mulţi au ajuns să urască 
atât de mult partea rea a Bisericii romane, încât ei au desconsiderat 
în această Biserică şi ceea ce era bun şi acceptabil. De această 
atitudine a avut parte şi Vulgata. În acest punct, suntem de acord cu 
A. Souter care remarca faptul că „Biserica Romei nu ar trebui să fie 
blamată pentru că a continuat să folosească singura Biblie pe care 
membrii săi puteau să citească, pentru o vreme de peste 1.000 de 
ani336, 

Ne vom opri asupra lui Laurentius Valla (1407-1457), 
secretarul regelui Alfonso, iar mai târziu, al papei, care realizează în 
1444, o comparaţie între textul din Vulgata lui Ieronim şi textul 
original grecesc al Noului Testament. Lucrarea respectivă se intitula 
Collatio Novi Testamenti. Această comparaţie va fi editată şi 
publicată de către Erasmus, în 1505, sub titlul Adnotationes in 
Novum Testamentum. Erasmus găsise din întâmplare, manuscrisul 
lucrării respective, într-o mănăstire din Flandra. 

Valla s-a făcut remarcat prin cunoştinţe stilistice remarcabile, 
care l-au făcut în stare să detecteze un considerabil număr de scrieri 
false. Astfel, lui Valla i se datorează contestarea autenticităţii 
corespondenţei dintre regele Abgar al Edessei şi Mântuitorul Isus, a 
celei dintre Pavel şi Seneca, a documentului numit Donaţia lui 
Constantin, precum şi a Scrisorii lui Lentulus. 

Un alt lucru prin care s-a remarcat acest fost secretar al regelui 
Alfonso al V-lea de Aragon, a fost acela că a susţinut ideea necesităţii 


35 Timothy George, Teologia reformatorilor, pag. 58 
336 A. Souter, op. cit., pag. 182 

studierii textului Noului Testament în limba originală, latina 
Vulgatei fiind socotită insuficientă. Pentru opiniile sale îndrăzneţe, 
cardinalul Bellarmine l-a numit pe Valla, drept „precursor al lui 
Luther”. Trebuie să precizăm însă că Valla nu a formulat comentarii 
teologice: el s-a limitat la domeniul lingvistic, şi pe acestă bază şi-a 
formulat toate observaţiile. Probabil, acesta este motivul principal 
pentru care, ideile sale nu au avut nici un impact asupra gândirii 
teologice a contemporanilor săi. 

Vom mai aminti aici faptul că Valla a combătut traducerea 
tradiţională a termenului grecesc metanoia ca însemnând a ispăşi 
pedeapsa. El a demonstrat convingător că acest termen înseamnă de 
fapt, pocăință. Erasmus a introdus traducerea aceasta a lui Valla, în 
ediţia din 1516, a Noului Testament grecesc337. 

În Franţa, Jacques Lefevre d’Etaples (1450-1537), cunoscut şi 
sub numele de Faber Stapulensis, un pionier al protestantismului 
francez, pregătea, spre finalul secolului al XV-lea, o traducere şi mai 
târziu (prin 1512), un comentariu al epistolelor pauline. 
Surprinzător, Lefevre include şi o compilaţie de texte datând din 
secolul al III-lea d.Hr., presupusa corespondenţă dintre Seneca şi 
Pavel. Se consideră că în acest comentariu, Lefevre anticipează 
doctrina justificării prin credinţă, cea care avea să fie legată de 
numele lui Martin Luther. 

Am mai putea menţiona alte preocupări care se înscriu în 
aceeaşi linie generală, manifestate la Gianozzo Manetti (care a reuşit 
să traducă Noul Testament din greacă), sau la Johannes Crastonus. 

Totuşi nu trebuie să considerăm că umanismul ar fi fost în 
stare să aducă ceva original şi semnificativ în domeniul criticismului 
istoric al Noului Testament, rămânând în cadrul Catolicismului. 
Numai în legătură strânsă cu principiile Reformei, s-au putut realiza 
schimbări substanţiale în domeniul cercetării asupra scrierilor 
Noului Testament. 

Singura personalitate care, aparţinând Bisericii Romano- 
Catolice, a avut curajul să formuleze unele opinii diferite de cele 
oficiale, a fost cardinalul Cajetan, pe numele său real, Jacob Thomas 
de Vio. Acesta era un foarte abil exeget, şi a fost desemnat să-l 
înfrunte pe Martin Luther. Asupra Noului Testament, Cajetan şi-a 
exprimat îndoiala în privinţa paternităţii pauline a epistolei către 
evrei, şi a pus sub semnul întrebării paternitatea epistolelor lui 
Iacov, Iuda şi 1 şi 2 Ioan. El a insistat, ca şi Valla de altfel, că studiul 
Vulgatei nu este un substitut pentru studiul Scripturilor în limbile 
lor originale. Se pare că acesta a fost motivul pentru care 
Universitatea din Paris l-a cenzurat. 


337 Timothy George, în op. cit., pag. 58 

Punctul major de sprijin pe care teologia Reformei l-a oferit 
umanismului (sau poate mai corect, punctul în care colaborarea 
dintre teologia Reformei şi umanism, a devenit eficientă în 
cercetarea asupra Noului Testament), este ideea că nici Biserica 
Romano-Catolică şi nici Papa nu sunt autorităţi deasupra Bibliei, ci 
Biblia este autoritatea supremă şi finală. Biblia se explică pe ea 
însăşi. Reformatorii au respins orice altă autoritate spirituală, în 
afara Bibliei. Principiul acesta a fost numit „Sola Scriptura”. 

Au existat însă şi aspecte în care nu s-a putut realiza 
armonizarea principiilor susţinute de umanişti cu cele promovate de 
unii reformatori (cum ar fi, spre exemplu, divergenţele dintre 
interpretarea literală susţinută de Luther, şi interpretarea alegorică 
susţinută de unii umaniști, divergență care a stat la temelia disputei 
dintre Luther şi Erasmus). 


5.2. Reformatorii şi problema Canonului 
Noului Testament 


Aşadar, Marea Reformă, debutând cu momentul istoric în care 
M. Luther a hotărât să afişeze celebrele sale teze pe uşa catedralei 
din Wittenberg (în 1517), a reprezentat un moment de maximă 
importanţă în istoria Bisericii creştine. Ea a pus capăt unei perioade 
întunecate din viaţa Bisericii, şi a deschis calea pentru ca Evanghelia 
să ajungă în mîinile oamenilor de rând. Acum a fost luată iar în 
discuţie, problema canonului biblic. 

De-a lungul Evului Mediu întunecat, Biblia (spre exemplu 
Vulgata) a inclus şi unele scrieri dintre apocrifele Vechiului 
Testament. Reformatorii au respins aceste scrieri apocrife şi s-au 
întors spre Canonul rabinic, adică acel Canon vechi testamental pe 
care îl folosiseră primii creştini. 

În ceea ce priveşte poziţia lor faţă de Canonul Noului 
Testament, în general Reformatorii, chiar dacă au avut comentarii 
asupra canonicităţii unor scrieri nou-testamentale, acestea nu au 
avut suficientă autoritate pentru a aduce schimbări în ceea ce 
priveşte componenţa Canonului Noului Testament. Vom aminti 
poziţia faţă de Canon, a unora dintre cei mai de seamă reprezentanţi 
ai Reformei: Luther, Zwingli, Oecolampadius, Calvin, Karlstadt, 
Chemnitz, Menno Simmons, Camerarius şi Grotius. În ceea ce-l 
priveşte pe Erasmus de Rotterdam, vom spune doar că el avea 
îndoieli asupra paternităţii pauline a epistolei către evrei. 

Cel mai bine cunoscut exponent al Reformei, Martin Luther 
(1483-1546), şi-a exprimat public convingerea că Sfânta Scriptură 
este singura autoritate pe care o recunoaşte, atunci când a avut o 
altercaţie cu Eckk şi cu Cajetan. Ulterior, în Dieta de la Augsburg, şi 
apoi în dezbaterea de la Leipzig, el întăreşte această convingere. 


Pronunţându-se în problema Canonului, marele reformator 
german, din anumite motive evident dogmatice, se pronunţă 
împotriva canonicităţii câtorva dintre scrierile Noului Testament, în 
care nu este bine reliefat caracterul hristo-centric al acestora. 


W. G. Kummel este de părere că Luther a fost influenţat, într-o 
anumită măsură, şi de faptul că, din scrierile lui Eusebiu de 
Cezareea şi ale lui Ieronim, el a remarcat că în biserica primară au 
mai fost discuţii şi divergențe asupra canonicităţii acestor scrieri338. 

Atunci când Luther traduce în limba germană Noul Testament 
(cel publicat la Wartburg, în septembrie 1522), el aşează la sfârşitul 
Canonului Noului Testament, 4 din cele 7 scrieri nou-testamentale 
care au fost atât de controversate în primele trei secole: Epistola 
către Evrei, Iacov, Iuda şi Apocalipsa. În opinia sa, în aceste scrieri 
nu este evident caracterul hristoceniric. Aceste scrieri nici nu sunt 
numerotate în această traducere, şi s-au păstrat astfel în toate 
ediţiile ulterioare ale Bibliei lui Luther. Cu privire la epistola lui 
Iacov, Luther este foarte categoric, numind-o „epistola de paie”, iar 
epistola către evrei, el i-o atribuie lui Apollo. 


În ochii lui Luther, cea mai înaltă consideraţie au avut-o 
epistolele pauline (cu excepţia celei către evrei, evident), Evanghelia 
şi întâia epistolă ioanină şi cea dintâi epistolă petrină. Epistola către 
Romani este considerată drept cea mai importantă parte a Noului 
Testament, şi cea mai pură Evanghelie339. 


Spre sfârşitul vieţii sale, Luther a schimbat tonul cu care 
vorbise despre Evrei, Iuda şi Apocalipsa, nu însă şi atitudinea sa faţă 
de epistola lui Iacov. Cel puţin, aceasta este concluzia spre care ne 
conduce Paul Althaus, într-o lucrare dedicată teologiei lui Martin 
Luther340. 


Trebuie să remarcăm însă că pentru Luther, canonicitatea este 
dovedită sau susţinută doar de apostolicitatea scrierii. De asemenea 
trebuie subliniat faptul că el nu face o analiză istorică, obiectivă a 
canonului Noului Testament, ci una preponderent doctrinară, 
subiectivă. S-a mai spus de asemenea, că Luther nu a avut timpul 


58 W, G. Kummel, The New Testament: the History of the Investiogations of its 
Problems, pag. 23 

359 M. Luther în prefața la Commentary on Romans, pag. XIII 

34 Este vorba despre lucrarea lui Paul Althaus, Theology of Martin Luther, apărută 
în 1966 

necesar pentru a studia temeinic problema canonicităţii acestor 
scrieri deoarece el a intrat brusc în vâltoarea evenimentelor vremii. 

Un ultim lucru se mai cere spus cu privire la contribuţia lui 
Luther la studiul Noului Testament: la el apare pentru întâia oară 
concepţia de „canon în canon”, concepţie care va fi formulată şi 
expusă mai târziu, în scrierile lui E. Kasemann. Timothy George 
afirmă despre Luther că „n-a citit Biblia univoc. Am putea spune că 
a găsit un canon în canon, conform căruia trebuia evaluat întregul 
text al Scripturilor”34:. 

Cităm, în concluzie, cuvintele unui articol din Christian 
Dogmatics, privitoare la poziţia lui Luther faţă de Canonul Noului 
Testament: „Luther nu a produs un nou Canon. El a întrebuințat 
Canonul aflat în uz în biserică. Totuşi, el a făcut distincţii 
fundamentale între cărţi aplicând o regulă christologică de 
interpretare: evanghelia harului gratuit şi justificarea prin credinţă. 
Acesta este adevăratul standard apostolic”342. 

În perioada aceasta, vom mai menţiona şi un nume din 
catolicism: Jacob Tommaso de Vio, cunoscut ca şi Cardinalul 
Cajetan (1464-1534). Exeget abil şi scriitor prolific (i se atribuie 
aproximativ 115 lucrări), el este cel care a fost însărcinat să-l 
înfrunte pe M. Luther în cadrul Dietei de la Augsburg. În sfera de 
interes a subiectului nostru, trebuie spus că acest Cajetan a negat 
paternitatea paulină a epistolei către evrei, deşi nu i-a contestat 
canonicitatea. El a mai pus sub semnul întrebării paternitatea 
epistolelor lui Iacov, Iuda, şi 2 şi 3 Ioan. 

De interesant de menţionat faptul că, potrivit lui Cajetan, 
studiul Vulgatei nu poate substitui studiul Sfintelor Scripturi, în 
limbile lor originale. Din acest motiv, cardinalul Cajetan a fost 
cenzurat de către Universitatea din Paris. 

Huldrich Zwingli (1484-1531), cel mai important reformator 
după Luther şi Calvin, dar care poate fi considerat drept cel dintâi 
teolog al Reformei, a studiat la Berna şi la Viena. În jurul anului 
1516, el a studiat în amănunt Noul Testament grecesc al lui 
Erasmus, iar mai târziu decide să ţină o serie de predici exegetice 
începând cu Evanghelia după Matei. 


Referindu-se la problema Canonului Noului Testament, 
Zwingli are o atitudine asemănătoare celei a lui Luther, faţă de 
Apocalipsa, epistola către evrei este considerată paulină, iar despre 
epistolele catolice afirmă că nu sunt vrednice să stea alături de 
celelalte Scripturi sfinte. Totuşi Zwingli şi adepţii lui apropiaţi, 
resping doar Apocalipsa. Este interesant de remarcat faptul că 


4z Timothy George, op. cit., pag. 100 
3% Articol din Christian Dogmatics, vol. I, pag. 63 

Zwingli a fost de părere că Biblia greşeşte uneori atunci când este 
vorba despre anumite lucruri care ţin de istorie. 


Lucrarea lui Zwingli a fost continuată în Elveţia, de către 
Francis Turretin (1623-1687) şi de către fiul acestuia, Johan Alfons 
(1671-1737). Turretin publică o lucrare amplă numită Institutio 
Theologiae Elenctiae, în care se ocupă de autoritatea Sfintei 
Scripturi. Pentru Turretin, „Biblia nu este numai perfectă în 
termenii formei şi ai conţinutului, ci este perfectă şi în termenii 
cuprinderii (a Canonului)343. 


O altă personalitate proeminentă a vremii este Johannes 
Oecolampadius din Basel (1482-1531), un învăţat german care s-a 
specializat în latină, greacă şi ebraică. Studiile sale la Tubingen şi 
Stuttgart îl aduc în contact cu Reuchelin şi Melanchton. Ulterior, îl 
întâlneşte pe Erasmus la Basel, şi colaborează cu acesta la tipărirea 
unui Nou Testament grecesc. 


Oecolampadius ajunge în cele din urmă, lider al Reformei în 
Basel, şi Augsburg, unde intră sub influenţa învățăturilor lui Luther. 
În privinţa Canonului Noului Testament, el acceptă ca şi canonice 
toate cele 27 de scrieri, şi atribuie apostolului Pavel epistola către 
evrei. În ceea ce priveşte epistola lui Iacov, II Petru, II şi III Ioan, 
Iuda şi Apocalipsa, deşi le acceptă în Canon, le consideră inferioare 
celorlalte. 


Jean Calvin (1509-1564) este unul dintre marii bărbaţi ai 
Reformei. Numele său real era Jean Cauvin, însă a ajuns renumit 
prin forma prescurtată a numelui său latinizat (Calvinus). Calvin are 
semne de întrebare asupra canonicităţii epistolelor II Petru, II şi III 
Ioan, Iacov şi Iuda. Cu toate acestea, el nu se pronunţă categoric. 
Calvin contestă paternitatea paulină a epistolei către evrei, deşi îi 
recunoaşte valoarea. Asupra epistolei a doua a lui Petru, el consideră 
că este scrisă de către unul din discipolii lui Petru, la cererea 
apostolului. 


Este semnificativ faptul că Jean Calvin, cel mai mare exeget 
biblic al Reformei, a scris comentarii la toate cărţile Noului 
Testament, cu excepţia a doar trei dintre ele: Apocalipsa, II şi III 
Ioan. Se susţine că pentru această omisiune, Joseph Salinger, un 
critic biblic din secolul al XVI-lea, l-ar fi felicitat pe Calvin. 
Menţionăm totuşi că ocazional, Calvin a citat şi din aceste scrieri. 

Everett F. Harrison subliniază că în ceea ce priveşte 
contribuţia lui Calvin la formularea doctrinei despre Sfânta 
Scriptură, aceasta trebuie înţeleasă pe fondul învăţăturii sale despre 
asigurarea pe care o capătă credinciosul din partea Duhului Sfânt. 


3% Geisler & Nix, op. cit., pag. 149 

Aceasta nu poate suplini vreunul din criteriile canonicităţii, dar le 
poate confirma344. 


Andreas Bodenstein von Karlstadt (1477-1541), un învăţat 
german care a studiat la Erfurt şi Colonia, înainte de a deveni 
profesor la Universitatea din Wittenberg, este unul din exponenţii 
Reformei în acest oraş. Iniţial, el a fost prieten cu Luther, însă s-a 
distanțat de acesta, în urma controverselor teologice pe care le-au 
avut. 


Deşi a existat o polemică aprinsă între el şi Luther, totuşi mulţi 
cercetători de factură mai recentă, sunt de părere că diferenţele 
teologice dintre cei doi nu ar trebui să fie amplificate artificial, iar 
Karlstadt poate fi privit ca o personalitate sclipitoare plasată într-o 
situaţie politică imposibilă345. 

În 1520, Karlstadt serie o lucrare de mici dimensiuni, în limba 
latină, numită De Canonicis Scripturis, urmată în 1521 de o alta, în 
limba germană vernaculară, intitulată Care cărți sunt biblice?. 
Ambele lucrări sunt scrise împotriva poziţiei Romei, evidențiind 
supremaţia Sfintei Scripturi, şi renegând deciziile conciliare. Ele nu 
au avut un impact semnificativ asupra contemporanilor lui 
Karlstadt. 


În privinţa Canonului, Karlstadt este de părere că scrierile 
Noului Testament pot fi împărţite în trei categorii diferite, în funcţie 
de gradul de autoritate de care ele s-au bucurat în biserici. 


În prima categorie (aşadar cu un grad maxim de autoritate) 
trebuie să fie incluse cele patru Evanghelii, împreună cu Faptele 
apostolilor. În a doua categorie, el include cele 13 epistole pauline, 1 
Petru şi 1 Ioan. În sfârşit, în cea de a treia categorie, Karlstadt 
include epistola către evrei, Iacov, 2 Petru, 2 şi 3 Ioan, Iuda şi 
Apocalipsa. 


În ceea ce priveşte paternitatea unor scrieri canonice, 
Karlstadt are o perspectivă personală. Asupra paternităţii epistolei 
lui Iacov, el are unele îndoieli. De asemenea, are rezerve asupra 
poziţiei Apocalipsei în Canon. Epistolele ioanine, cu excepţia celei 
dintâi, le atribuie prezbiterului cu acelaşi nume, deci nu apostolului. 
În opinia sa, epistola către evrei nu este scrisă de Pavel. 

Un ultim lucru pe care vrem să-l menţionăm cu privire la 
Karlstadt, este acela că el a contestat originalitatea şi autenticitatea 
celor 12 versete cu care se încheie Evanghelia după Marcu. 

Mai amintim aici şi poziţia lui Martin Chemnitz (1522-1586), 
teolog lutheran german, prieten cu Melanchton şi Karlstadt. El este 


3 Bverett F. Harrison, op. cit., pag. 113 
3% Evangelical Dictionary of Theology, pag. 194 

unul dintre membrii fondatori ai Universităţii Helmstedt, şi autor al 
mai multor lucrări remarcabile, dintre care putem aminti De 
Duabus Naturis (sau Despre cele două naturi ale lui Hristos), 
Examen345, Loci Theologici şi Armonia celor patru Evanghelii, 
ultimele două fiind publicate postum. În ceea ce priveşte ultima 
lucrare menţionată, aceasta a fost finalizată de către Polycarp Leiser 
şi Johann Gerhardt. 

Chemnitz este, probabil influenţat în opiniile sale privitoare la 
Canonul Noului Testament, de atitudinea lui Karlstadt faţă de cele 7 
scrieri (Evrei, Iacov, 2 Petru, 2 şi 3 Ioan, Iuda şi Apocalipsa), şi le 
numeşte de-a dreptul „apocrifele Noului Testament”. 

Menno Simmons (1496-1561), fondatorul mişcării menonite, 
este considerat drept cel mai important conducător al grupării 
anabaptiste din cadrul Reformei radicale. Pentru el, Noul Testament 
este mult mai important decât Vechiul Testament, şi ca dovadă, 
citează din Noul Testament aproape de trei ori mai mult decât din 
cel vechi. El acceptă canonicitatea celor 27 de scrieri. 

Un nume mai puţin cunoscut, dar care ar trebui amintit aici, 
este cel al lui Matthias Flacius Illyricus (1520-1575), teolog lutheran 
german, care îşi avea originea în provincia Illyricum. El a studiat la 
Veneţia, apoi la Basel, Tubbingen şi Wittenberg, şi a fost influenţat 
de ideile umanismului. Flacius se ocupă, printre altele, de metodele 
de interpretare ale textelor Scripturii, şi încearcă o conciliere între 
interpretarea favorită a lui Luther şi cea susţinută de umaniști. 
Potrivit lui Flacius, sensul gramatical, literar are prioritate. Atunci 
când acesta nu oferă un înţeles corect, se aplică abordarea 
simbolică. Este un pas mărunt, dar necesar în procesul unei 
abordări istorice a scrierilor Noului Testament. 

Un alt pas mărunt, făcut în aceeaşi direcţie este cel făcut de 
Joachim Camerarius (1500-1574), un umanist evanghelic, 
specializat în filologie, care a publicat un comentariu asupra unor 
pasaje din Noul Testament (în 1572). În această lucrare, el îşi 
exprimă convingerea că ideile scriitorilor Noului Testament trebuie 
să fie interpretate în lumina timpului în care au trăit şi au scris ei. 

În gândire, Camerarius a fost influenţat semnificativ de 
prietenul său, Phillip Melanchton, a cărui biografie o va scrie, 
printre multe alte biografii. 

Ideile lui Camerarius sunt preluate şi duse mai departe de 
Hugo Grotius (1583-1645), un jurist olandez din Leyden. Având o 
solidă educaţie în literatura greacă şi latină, dar şi ample cunoştinţe 
teologice, el scrie în 1641 o lucrare intitulată Note asupra Noului 


3% O lucrare în patru volume, în care arată punctele în care formulările teologice de 
la Trident, se abat de la Sfânta Scriptură 

Testament. În opinia lui Grotius, autorul epistolei către evrei este 
Luca, II Petru îi aparţine lui Simeon (urmaşul lui Iacov la 
conducerea comunităţii creştine din Ierusalim), iar II şi III Ioan ar 
aparţine prezbiterului Ioan, şi nu evanghelistului cu acelaşi nume. 
În felul acesta el încearcă să evite conflictul stilistic dintre cele două 
scrieri ioanine. Souter îl consideră pe Grotius ca un exemplu de 
libertate a criticismului arminian. 


Aportul lui Grotius la studiul scrierilor Noului Testament 
constă în faptul că aplică o riguroasă exegeză în sensul aşezării lor în 
contextul istoric al vremii în care au fost redactate. Într-un anume 
fel, am putea spune că Grotius anticipează criticismul lui Baur şi al 
şcolii tubingiene, şi vederile lui B. H. Streeter. O asemenea libertate 
în ceea ce priveşte speculaţiile, a fost rar întâlnită înainte de secolul 
al XIX-lea. 


Cu ultimii trei pe care i-am menţionat aici (M. Flacius, J. 
Camerarius şi H. Grotius) am depăşit puţin limitele subiectului 
discutat în această secţiune, atingând tangenţial domeniul viitoarei 
discipline numită „criticismul biblic”. 

Înainte de a încheia această prezentare a perspectivei 
teologilor Reformei asupra Canonului Noului Testament, este 
necesar să mai spunem că în perioada imediat următoare Reformei, 
opiniile formulate au devenit tot mai puţin critice. 


Astfel, Gerhardt Johann (1582-1637), un teolog de orientare 
lutherană, este de părere că acele scrieri canonice care au generat 
opinii divergente, să nu mai fie considerate sau numite „apocrife” ci 
mai degrabă „deutero-canonice” (sau cărţi cu o însemnătate mai 
mică decât celelalte). Opinia sa este prezentată în lucrarea Loci 
Theologici (publicată între 1610-1622), lucrare care este considerată 
drept climax-ul teologiei dogmatice lutherane. 


În concluzie, în vremea Reformei, chiar dacă au fost emise 
opinii personale asupra canonicităţii unor scrieri nou-testamentale, 
uneori foarte radicale, acestea nu au determinat modificarea 
componenţei Canonului Noului Testament. 


Concret, nu au fost exprimate opinii în favoarea introducerii 
altor scrieri în Canon, ci doar s-au formulat opinii şi s-au purtat 
discuţii asupra caracterului canonic al unora dintre scrierile din 
Canon. Cu timpul, atitudinea reformatorilor şi a urmaşilor lor, faţă 
de unele scrieri ale Canonului Noului Testament, au fost revizuite, ei 
acceptând Canonul în forma în care el fusese stabilit anterior. 

5.3. Traduceri ale Noului Testament 
în vremea Reformei 


Un ultim aspect pe care vrem să-l menţionăm aici este cel legat 
de apariţia mai multor traduceri ale textului Noului Testament, fie 
izolat, fie integrat în textul complet al Bibliei, în perioada Reformei. 
În această privinţă, secolul al XVI-lea a fost extrem de prolific. Două 
lucruri au contribuit decisiv la această uimitoare răspândire a 
textului sacru al Noului Testament: descoperirea tiparului şi 
mişcarea de reformă. 


Astfel, între 1521-1522, Martin Luther traduce Noul Testament 
în germană (întreaga Biblie va fi tradusă până în 1536, oferind astfel 
nu doar Biblia în limba poporului german, ci şi standardele viitoarei 
limbi germane). Textul lui Luther va sta la baza realizării altor 
traduceri europene. 


În anul 1518, Noul Testament este tradus în limba bohemiană. 
Fragmente din textul Noului Testament mai fuseseră traduse în 
secolul al XV-lea, de către Ian Hus (1373-1415). Se consideră că Hus 
a făcut pentru poporul ceh, aproape exact acelaşi lucru pe care l-a 
făcut Luther pentru poporul german: a rearanjat alfabetul şi a fixat 
ortografia acestei limbi.347 


În anul 1523, Noul Testament este tradus în limba vorbită în 
Olanda. Lucrarea aceasta a fost realizată de biserica Romano- 
Catolică şi avea la bază textul latin al lui Erasmus. Anterior mai 
fusese tipărită întreaga Biblie, la Antwerpen, în 1516. Lucrarea 
respectivă avea la bază textul Vulgatei, fiind realizarea lui de Grave. 
Protestanţii olandezi au tradus Noul Testament, în 1525. Lucrarea 
despre care vorbim, a apărut tot la Antwerpen şi se baza pe textul lui 
Martin Luther. 

În 1524, textul Noului Testament este tradus în limba daneză, 
la Wittenberg, de către Hans Mikkelsen şi Christian Winter. 
Lucrarea de traducere a fost realizată la cererea regelui în exil, 
Christian al II-lea. Din cauza calităţii limbii (un amestec de daneză 
şi suedeză), ea nu a fost bine primită. În 1550 va fi tradusă întreaga 
Biblie, la Stockholm, la cererea lui Christian al III-lea. În Norvegia a 
fost folosită aceeaşi Biblie, până la separarea celor două ţări, în anul 
1814. 


3 H, S. Miller, op. cit., pag. 314 

Suedia s-a separat de Danemarca în 1523. Primul Nou 
Testament în suedeză este realizat 1526, de către Olaus Petri (1493- 
1552), care a fost asistat de către Lawrence Andreas. Lucrarea apare 
la Stockholm, având la bază versiunea lui M. Luther. 


În anul 1523 este publicat anonim, la Paris, Noul Testament în 
limba franceză. Textul integral al Bibliei, în aceeaşi limbă, a fost 
publicat în 1530, de către Jaques Lefevre d'Etaples. El a folosit textul 
Vulgatei. Am mai putea menţiona aici Biblia Serrieres, realizată în 
1535, de către Pierre Robert Olivetan, care, pentru textul Noului 
Testament, urma îndeaproape textul lui d'Etaples. 


Cardinalul Cajetan publică la Veneţia, în 1530, un Nou 
Testament latin, în două volume. În anul 1532, catolicul Antonio 
Brucioli (1495-1566) a realizat traducerea Bibliei în limba italiană. 
Pentru textul Noului Testament, el a urmat textul latin al lui 
Erasmus de Rotterdam, iar pentru textul Vechiului Testament, el s-a 
folosit de textul lui Santes Pagninus (1466-1541). Brucioli a fost 
condamnat de Papă, iar lucrarea lui a fost trecută în lista cărţilor 
interzise. Tot în italiană mai putem aminti Noul Testament al lui 
Teofilo, realizat în 1551. Cea mai importantă versiune în limba 
italiană este cea din Biblia tradusă în 1607, de către Giovanni 
Diodati (1576-1649), lucrare care se remarcă prin acurateţea 
traducerii. O ediţie revizuită a acesteia, însoţită de note, a apărut în 
1641. Este versiunea folosită de protestanții italieni, chiar şi în 
prezent. 


În 1525, Wiliam Tyndale traduce textul lui Erasmus, 
tipărindu-l în februarie 1526, pe Continent (munca de tipărire a 
debutat la Cologna, în Germania, şi a continuat la Worms), în două 
ediții a câte 3.000 de exemplare, în limba engleză. Tipărirea este 
legată de numele lui Peter Quentell (la Cologne) şi Peter Schoeffer 
(la Worms). Anterior, John Wycliffe tradusese și el, în aceeagi limbă, 
textul Noului Testament, prin 1380. 

În 1526, Pagninus Santus (1466-1541), un călugăr italian, 
discipol al lui Girolamo Savonarola, se stabileşte la Lyon, şi imediat 
după aceasta, traduce întreg textul biblic, din limbile originale, în 
latină. Această traducere, se spune că era superioară Vulgatei, însă 
nu a fost realizată în scopul de a o înlocui pe aceasta. Textul lui 
Pagninus a fost re-editat în 1541 şi în 1564. T. Beza semnează o 
traducere latină a textului Noului Testament, în 1556. Aceasta a fost 
tipărită în anul următor, la Paris. 

În 1539, se realizează traducerea aceluiaşi text, în limba 
islandezilor. Tipărirea se realizează în 1540 la Copenhaga, sub 
protecţia regelui danez. În realizarea acestei traduceri a fost implicat 
Ottur Gotschalkson, fiul unui episcop islandez. EI a fost influenţat 
de Luther şi Zwingli. În anul 1609, textul respectiv a fost revizuit. 

Un an mai târziu, în 1541, apare primul Nou Testament în 
limba maghiară. Traducerea aceasta poartă semnatura lui Janos 
Erdosi. Tiparul ajunsese în Ungaria, în 1473. Prima carte tiparită în 
această limbă, a fost o traducere a epistolelor pauline, traducere 
realizată de Benedek Komjati. Această traducere se numea 
„Scrisorile Sfântului Pavel, în limba ungurească”, şi a apărut la 
Cracovia în 1533. Acelaşi traducător a tipărit şi Faptele apostolilor, 
în 1533. Toate aceste traduceri aveau la bază textul latin al Vulgatei. 


În limba finlandeză, Noul Testament a fost tradus în 1543. 
Lucrarea aceasta a fost realizată de Michael Agricola (1508-1557), şi 
a văzut lumina tiparului, la Stockholm, în Suedia. 

În Polonia, primul Nou Testament a fost tradus de către Jan 
Seklucyan, un învăţat grec. Lucrarea a fost publicată la Konigsberg, 
în 1551. Anterior se pare că au mai existat unele traduceri parţiale 
din Noul Testament. Prima versiune integrală a Bibliei în limba 
polonă a apărut la Cracovia, în 1561. 


În Spania catolică, primul Nou Testament evanghelic apare cu 
o oarecare întârziere, datorată faptului că aici Inchiziția a fost 
extrem de puternică şi a interzis folosirea Bibliei în limba poporului. 
Epistolele şi Evangheliile fuseseră traduse în spaniolă încă din 1512, 
de către Ambrosie de Montesian. Abia în 1543 apare Noul 
Testament spaniol, la Antwerpen, ca rod al eforturilor protestantului 
Francis de Enzinas (1518-1552). Acesta mai era cunoscut sub două 
pseudonime: Francis Dyander sau Francisco de Cesne. El a studiat 
la Wittenberg, unde l-a cunoscut pe Phillip Mellanchton, şi au 
devenit prieteni. 

Tot cu o anumită întârziere, apare Noul Testament tradus şi în 
Elveţia. Lucrarea a fost începută de către Leo Judah (1482-1542), 
dar a fost finalizată de către Theodor Bibliander (1504-1564), şi a 
fost tipărită la Zurich, în 1544. 

În limba rusă, părţi din Noul Testament au fost traduse în 
1554, la Moscova. Este vorba despre Faptele apostolilor, epistolele 
pauline şi epistolele soborniceşti. Volumul respectiv se numea 
Apostol. Prima Biblie completă, în slavonă, a fost tipărită în 
Lituania, în 1581. Ea se numea Biblia Ostrog. O revizuire a acesteia a 
fost făcută atunci când, în vremea ţarului Petru cel Mare (1672- 
1725), a fost revizuit alfabetul rus. Începută în 1712, lucrarea a fost 
finalizată în 1751. 

În 1562, Noul Testament este tradus în limba croată. Lucrarea 
respectivă îi este atribuit lui Faber Creim. 

În anul 1564, Jan Blahoslav realizează o traducere a textului 
Noului Testament, din greacă în cehă. Textul său va fi folosit ulterior 
în Biblia Kralice, versiunea autorizată a Bibliei în limba cehă. 
Aceasta va fi realizată în 1593. 

În limba boemiană prima Biblie a apărut în 1488, însă 
Evangheliile au fost traduse cu multă vreme înainte (unii cercetători 
indică secolul al X-lea). Jan Hus a sistematizat alfabetul acestei 
limbi, a stabilit regulile de bază ale ortografiei, a revizuit traducerea 
Bibliei, etc. Textul Noului Testament a fost editat în 1518. 


În anul 1567, textul Noului Testament este tradus în dialectul 
galez, iar 13 ani mai târziu, el va fi tradus şi în slavonă. 


Menţionăm aici şi traducerea realizată de John Immanuel 
Tremellius (1510-1580), un evreu convertit la creştinism, devenit 
reformator italian, care, împreună cu Junius, ginerele său, au tradus 
textul Noului Testament, din limba siriacă. Textul lor a fost tipărit la 
Franckfurit, în Prusia, în anul 1579. 


În greaca modernă, Noul Testament a fost tradus în 1638. 
Lucrarea aceasta a fost realizată de către Callipoli, şi a apărut la 
Geneva. O revizuire a acesteia a fost făcută în 1703 la Londra, şi încă 
una în 1710, la Halle. 

În 1681 este tipărit la Amsterdam, primul Nou Testament în 
limba portugheză. Această lucrare este legată de numele unui 
misionar romano-catolic, convertit la protestantism, Fereira 
d'Almeida. 


În limba română, primul Nou Testament integral a fost tipărit 
în anul 1648, la Alba Iulia. (Anterior mai fuseseră realizate traduceri 
fragmentare). Această lucrare este cunoscută ca Noul Testament de 
la Bălgrad, şi a fost realizată de către mitropolitul Simion Ştefan 
împreună cu un călugăr numit Silvestru. Ca un fapt divers, această 
lucrare conţine şi introduceri scurte la fiecare carte a Noului 
Testament, introduceri care oferă informaţii sumare asupra originii 
cărții. 

Aproape toate aceste traduceri pe care le-am menţionat aici, 
sunt lucrări realizate de către Protestanţi. Din partea Bisericii 
Romano-Catolice, replica a venit prin realizarea primului Nou 
Testament catolic, în limba engleză, aşa-numitul Nou Testament de 
la Rheims (în Franţa). Anul apariţiei a fost 1582. William Allen 
(1532-1594), Gregory Martin (decedat în 1582) şi William Reynolds 
au fost implicaţi în realizarea acestei lucrări. Din cauza calităţii 
traducerii, acest Nou Testament va fi înlocuit de ediţia lui Thomas 
Worthington, în 1600. Vechiul Testament va fi tipărit în 1609, la 
Douai. 

Informaţii mai ample asupra evoluţiei traducerilor textelor 
biblice, pot fi găsite în lucrarea The Bible in the Making, pe care 
Geddes MacGregor o publică în 1959, la Philadelphia. 

5.4. Noul Testament în Confesiunile 
de credinţă ulterioare Reformei 


Prin Confesiune înțelegem exprimarea într-o formă 
condensată, sistematică, a doctrinelor de bază ale unei 
denominaţiuni creştine. Ele sunt, practic, asemănătoare credo-urilor 
apostolice (din care se inspiră) şi catehismului. Prin comparaţie, 
ceea ce avea să fie numit ulterior catechism, exprima aceleaşi 
formulări ca şi confesiunile, însă într-un catehism, ele erau 
exprimate sub formă de întrebări şi răspunsuri. 


În perioada Reformei, am putea aminti cele patru documente 
confesionale emise sub supraveghierea lui Huldrich Zwingli (la 
Zurich în 1523, la Berna în 1528, cea către Charles al V-lea în 1530 şi 
cea către Francisc I în 1531). În Germania, M. Luther publică un 
Catechism mic, în 1529. Lista documentelor de acest fel, formulate 
în perioada Reformei, precum şi în secolele următoare, ar fi foarte 
lungă, însă pentru studiul Noului Testament, nu toate sunt 
relevante348.. 


Tot în această perioadă au fost formulate câteva asemenea 
Confesiuni, în care, problemele componenţei Canonului Noului 
Testament au fost reformulate, fără a se aduce modificări. 


Fără a intra în chestiuni de amănunt, am putea menţiona mai 
întâi, Confessio Belgica (formulată în 1561), cunoscută şi sub 
numele de Confessio Waloon. Aceasta a fost formulată de Guido de 
Bres, un pastor martirizat în 1567, ca o apologie în favoarea 
creştinilor reformaţi din Ţările de Jos. În acest document, printre 
altele, se accentuează perspectiva protestantă privitoare la 
autoritatea supremă a scrierilor biblice (nu sunt acceptate 
apocrifele). În ceea ce priveşte scrierile nou-testamentale, se 
consideră epistola către evrei, ca fiind una din cele paisprezece 
epistole pauline 

O altă confesiune pe care o menţionăm aici este Confessio 
Gallicana. Aceasta a fost formulată la Paris, în 1559, de către un 
grup de lideri protestanți, sub coordonarea lui Francois de Morel, un 
pastor parizian. Documentul avea la bază cele 35 de articole 
formulate de Calvin, la care s-au mai adăugat şi altele, până s-a 
ajuns la 40 de articole. 


348 Pentru o documentare mai amplă asupra acestor aspecte, recomandăm lucrarea 
lui Phillip Schaff, intitulată The Creeds of Christendom, prima ei apariţie a avut loc 
în 1877 

Cele treizeci şi nouă de articole este numele sub care este 
cunoscută o Confesiunea a Bisericii Angliei. Formulată în mai multe 
etape, ea cuprinde o serie de formulări doctrinare care exprimă 
poziţia acestei Biserici, atestând influenţe calviniste. Iniţial, a apărut 
în latină, în 1561 (Editio Latina Princeps), iar ulterior a apărut şi în 
engleză (în 1571). Ca document oficial al Bisericii Angliei, această 
Confesiunea a fost adoptată în Anglia, în 1571, iar în Irlanda, abia în 
1615. Ceea ce este important, în contextul subiectului de faţă este 
faptul că în această Confesiune sunt reiterate cele 27 de scrieri 
canonice ale Noului Testament. 


În articolul al VI-lea sunt enumerate scrierile Vechiului 
Testament şi scrierile apocrife, există o scurtă precizare privitoare la 
toate cărțile Noului Testament, aşa cum au fost ele primite. Acestea 
nu sunt numite, una câte una, însă este limpede că ele sunt aceleaşi 
cu cele pe care le avem astăzi. 


Ultima pe care o menţionăm aici este Confesiunea de la 
Westminster (în 1647), un document numit astfel deoarece a fost 
elaborat într-o dezbatere ţinută la Westminster. Au participat lideri 
ai protestantismului din Anglia şi Scoţia. Acest document este o 
expunere sistematică a principiilor calviniste (deoarece la dezbateri 
au dominat numeric calviniştii). În primul capitol al acestei 
Confesiuni sunt enumerate atât cărţile Vechiului Testament, cât şi 
cele ale Noului Testament. Se mai precizează şi faptul că lista 
acestor scrieri este închisă. 

Înainte de a încheia această scurtă prezentare, vom mai 
adăuga că în amândouă aceste ultime Confesiuni, epistola către 
evrei este considerată ca paulină, însă este plasată printre epistolele 
catolice (soborniceşti). 

Bisericile non-conformiste engleze au aderat ulterior la această 
perspectivă asupra componenţei Canonului Noului Testament. 

6. 


SCRIERILE CARE ALCĂTUIESC 
NOUL TESTAMENT 


Până aici am văzut condiţiile politice, culturale, sociale şi 
religioase în care a apărut şi s-a dezvoltat credinţa creştină, apoi am 
parcurs etapele formării Canonului Noului Testament, şi am arătat 
pe scurt, raportul dintre scrierile canonice şi cele apocrife. In cele ce 
urmează ne vom îndrepta atenţia cu precădere, asupra textului 
scrierilor care au fost incluse în Canonul Noului Testament, sau mai 
concret asupra câtorva din aspectele conexe (limba scrierilor, 
materialele de scris, copierea şi transmiterea textului, izvoarele 
folosite la reconstituirea textului, etc.). 

În felul acesta vom încerca să răspundem la unele întrebări 
privitoare la procesul multiplicării şi transmiterii textului Noului 
Testament, de la origini şi până la apariţia tiparului. De asemenea, 
vom face o scurtă prezentare a principalelor documente vechi care 
constituie obiectul de cercetare al criticii textuale, în vederea 
reconstituirii textului original. 


6.1. Limba Noului Testament 


Asupra limbii în care au fost scrise cărţile nou-testamentale, 
este absolut necesar să revenim. Am atins acest subiect atunci când 
am tratat circumstanţele culturale ale lumii Noului Testament, dar 
în acel context am abordat foarte pe scurt, doar „latura istorică” a 
limbii. Având în vedere faptul că marea majoritate a scrierilor 
Noului Testament, au fost redactate în limba greacă, îi vom acorda 
acesteia o atenţie mai mare. 

Potrivit lui H. S. Miller, greaca aparţine familiei limbilor Indo- 
Europene. El împarte limbile din această familie, în cinci mari 

grupe. În prima grupă sunt incluse limbile indice, ale mezilor şi ale 
perşilor. În grupa a doua sunt cuprinse greaca şi limbile italice 
(latina şi toate limbile romanice). În grupa a treia sunt incluse 
limbile celtice (galeza, irlandeza, scoţiana, etc.). În grupa a patra 
sunt cuprinse limbile slavone. În sfârşit, în cea de a cincea grupă 
sunt incluse limbile teutonice (limbile scandinave, germana, 
engleza, anglo-saxona, etc.349. 


6.1.1. Formarea dialectului Koinee 

În ceea ce priveşte limba greacă, ea poate fi împărţită în două 
diviziuni majore: limba veche şi limba modernă. Cea veche, la 
rândul ei se împarte în două: greaca veche clasică şi greaca veche 
comună, sau elenistică. Pentru studiul Noului Testament, este 
relevantă cea de a doua. 

O primă precizare care se impune a fi făcută este legată de 
caracterul foarte specific al acestei limbi: ea nu se aseamănă deloc cu 
greaca întrebuințată de clasici în operele lor. Acest fapt a creat multe 
dificultăţi cercetătorilor, în munca de cercetare. Pentru mulţi, 
această deosebire a fost un mister. 

Nu doar teologii au fost puşi în dificultate ci şi filologiştii 
biblici. Spre exemplu Friederich Blass, în lucrarea sa Theologische 
Literaturzeitung (publicată în 1894), care în ciuda erudiţiei sale 
vaste privind literatura greacă, a spus că greaca Noului Testament ar 
trebui să fie privită ca şi ceva foarte specific, care ascultă de 
propriile-i legi. Ulterior, el avea să-şi schimbe ideile. 

Se spune că un teolog german (se pare că este vorba despre 
Richard Rothe, în anul 1863) a mers chiar atât de departe cu 
speculaţiile, încât a afirmat că greaca Noului Testament ar fi fost o 
„greacă specială” anumit creată de Duhul Sfânt, doar pentru scrierea 
Noului Testament. În treacăt fie spus, această ipoteză nu are nici o 
logică. Dacă a fost în intenţia Domnului Isus ca Evanghelia aceasta 
să ajungă până la marginile pământului, este imposibil de înţeles de 
ce ar fi fost nevoie de o limbă cunoscută numai unui grup limitat de 
persoane. 

Potrivit lui E. Cairns, îi revine teologului german Adolf 
Deissmann (1866-1937), meritul de a fi descoperit că greaca Noului 
Testament era una şi aceeaşi cu greaca folosită de omul de rând al 
secolului I în manuscrisele de papirus folosite pentru afaceri şi 
pentru documentele esenţiale vieţii lui zilnice35o. 

Totuşi trebuie să spunem că asupra limbii greceşti a Noului 
Testament s-au mai aplecat încă doi cercetători: englezul James 
Hope Moulton, care împreună cu G. Milligan a publicat Vocabulary 


5% H, S. Miller, op. cit., pag. 162 
350 E, Cairns, op. cit., pag. 33 

of the Greek New Testament, illustrated from the Papyri and other 
Non-literary Sources (între 1914-1929), şi americanul Archibald T. 
Robertson, care a publicat cartea A Grammar of the Greek New 
Testament in the Light of the Hystorical Research. Rezultatele 
muncii lui Deissmann s-au impus în faţa celorlalte lucrări amintite. 
După aproximativ 100 de ani de la publicarea primei ediţii, lucrarea 
sa încă nu a fost depăşită. 

Deissmann a fost profesor la Heidelberg şi Berlin. În lumina 
limbii greceşti seculare, din inscripţii şi papirusuri, pentru întâia 
dată studiate intens pe la sfârşitul secolului al XIX-lea, Deissmann a 
arătat că limba Noului Testament, este mai degrabă populară decât 
clasică. Lucrarea în care îşi exprimă concluziile, se numeşte Lumină 
din vechiul Est şi a fost publicată în 1927. 

După ce arată că greaca devenise o limbă universală, 
Deissmann scoate în evidenţă faptul că nu putem vorbi despre o 
entitate uniformă, şi că au existat două principale diviziuni care pot 
fi identificate, în ceea ce priveşte greaca primului secol creştin. „Ca 
oricare limbă vie, acestă greacă internaţională a posedat o formă 
marcată de o mare libertate, şi o alta caracterizată de o mare 
încorsetare. Pe una o numim colocvială, iar pe cealaltă, literară”35. 

Alte două lucrări clasice, de valoare incontestabilă în ceea ce 
priveşte studiul limbii Noului Testament, sunt A Grammar of the 
Idiom of the New Testament Greek (a lui Johann Georg Benedikt 
Winer, publicată în 1821) şi Researches on the History of the Greek 
Language from the Hellenistic Period to Tenth Century a.D. (a lui 
Karl Dietrich, publicată în 1898). 

Aşadar, papirusurile care conţineau documente de tot felul, 
din viaţa zilnică, au adus lumină în problema limbii scrierilor Noului 
Testament. Totuşi, ar fi puţin cam exagerat dacă am afirma că 
greaca Noului Testament este exact greaca folosită de cei care au 
scris papirusurile seculare. Asemănarea este mare, fără îndoială, 
însă greaca Noului Testament este mai literară. Milligan exprimă 
plastic acest lucru în prefața ediţiei finale a lucrării sale, intitulată 
Vocabulary of the New Testament, spunând că limbajul Noului 
Testament este la jumătatea drumului dintre greaca literară şi 
greaca populară. 

Un alt aspect, pe care nu-l putem trece cu vederea aici, este 
acela că papirusurile la care ne-am referit, rămân nefolositoare într- 
un domeniu extrem de important: acela al studiului cuvintelor-cheie 
ale credinţei creştine. Fiind documente ale activităţilor zilnice, 
seculare, ele nu ne ajută în studiul unor cuvinte ca înger, demon, 
evanghelie, biserică, idol, închinare, propovăduire, apostol, episcop, 


551 Adolf Deissmann, Light from the Ancient East, pag. 66 

etc. Pentru studiul acestor termeni este necesară cunoaşterea 
contextului lor în textul Noului Testament. 

Limba greacă (ne referim acum la cea consacrată în operele 
clasicilor) era în uz cu mai multe sute de ani înainte de era creştină. 
Probabil începuturile literaturii în greacă, trebuie să fie plasate cu 
peste opt secole înainte de naşterea Domnului Isus, în vremea lui 
Hesiod (aproximativ 700 î.Hr.) şi a lui Homer, poetul orb. Se disting 
în evoluţia limbii greceşti, trei perioade: prima, numită convenţional 
„perioada homerică” acoperă aproximativ trei secole; cea de a doua 
a fost numită „perioada atică” şi acoperă aproximativ trei secole. A 
treia perioadă a fost numită „perioada elenistică” şi a început prin 
secolul al III-lea î.Hr. 

În prima perioadă amintită avem de-a face cu formarea limbii 
clasice, formare la care au contribuit din plin operele literare ale 
autorilor amintiţi. Ea s-a încheiat prin secolul al VI-lea î.Hr. Aceasta 
este limba folosită de scriitori ca Platon (428-347 î.Hr.), Demostene 
(324-322 î.Hr.), etc., şi care a fost considerată drept idealul 
scriitorilor de mai târziu. 

În perioada a doua, se remarcă anumite modificări în limba 
vorbită în peninsula greacă. Istoricii consideră că prin incursiunile 
periodice ale populațiilor migratoare de origine Indo-europeană, s- 
au exercitat influenţe şi modificări lingvistice asupra diferitelor zone 
geografice ale Greciei. Aşa se face că deşi existau trei dialecte literare 
(doric, aeolic şi ionic), dialectele vorbite erau mai multe. Vom mai 
specifica aici şi faptul că dintre cele trei dialecte literare amintite, cel 
care va avea o influență mai mare asupra limbii Noului Testament, 
va fi dialectul atic, o ramură a dialectului ionic. Acesta era 
întrebuințat în Atena, de unde îşi trage numele. Rolul Atenei în 
consacrarea dialectului atic, trebuie înţeles prin prisma faptului că 
aici au trăit şi au activat cei mai reprezentativi gânditori şi scriitori 
ai Greciei. Însă chiar şi în această perioadă dominată de dialectul 
atic, dialectul colocvial al oamenilor de rând, se deosebea de limba 
literaturii. 

Această mare diversitate de dialecte greceşti poate fi explicată 
acceptabil, prin faptul că peninsula grecească era caracterizată de un 
teren destul de accidentat care făcea comunicarea mai anevoioasă. 
În acest context, s-au şi dezvoltat aici, mai multe cetăţi-stat. Zonele 
geografice erau bine delimitate, iar aceasta a contribuit la 
perpetuarea diferitelor dialecte formate. 

Cea de a treia perioadă, numită „elenistică” s-a caracterizat 
printr-o fuzionare a celor trei dialecte principale. La această 
fuzionare a contribuit din plin elementul politic reprezentat prin 
cuceririle lui Alexandru cel Mare. A rezultat o limbă unitară, cu 
foarte puţine diferențieri dialectale. Ea diferă de limba greacă 
folosită de scriitorii vremii, deoarece aceştia s-au lăsat influenţaţi de 

forma clasică a limbii greceşti, adică de acea formă caracteristică 
educaţiei literare. 

Aceasta a fost forma preluată de soldaţii lui Alexandru, şi 
răspândită în Orientul Mijlociu. Ea va fi îmbogăţită cu termeni 
preluaţi de la popoarele cucerite. În ultimele trei secole pre-creştine, 
oricât ar fi de ciudat să o spunem, adevăratul centru lingvistic 
elenistic nu a fost Grecia, ci Alexandria. 

Începând cu debutul secolului al II-lea î.Hr., limba greacă îşi 
face tot mai mult simțită prezenţa în peninsula italică. Odată cu 
cucerirea şi anexarea Greciei de către romani, în anul 146 î.Hr., 
greaca este deja a doua limbă a Romei. Este util de menţionat aici 
faptul că numele provinciei era Ahaia. 

Potrivit Dicţionarului biblic, în perioada scrierilor Noului 
Testament, sub dominație romană, greaca koinee a fost expusă 
influenţei limbii latine, şi aceasta şi-a lăsat amprenta asupra limbii. 
În mod specific a fost influenţat vocabularul prin transliterarea unor 
cuvinte şi prin transpunerea literală a unor expresii352. 

Printre primii scriitori păgâni care au scris în dialectul koinee 
(deşi au fost într-o anumită măsură, influenţaţi de cadrul literar), se 
numără Diodorus Siculus, Polybius (200-118 î.Hr.), etc. Este 
evidentă în scrierile lor, încercarea de a evita aticismul. Mai târziu îi 
putem aminti pe Epictet şi pe Plutarh. Dintre scriitorii iudei ai 
vremii (primul secol creştin) am putea menţiona pe Filo din 
Alexandria, şi pe Josephus Flavius. Trebuie să precizăm însă faptul 
că scrierile lor nu reflectă cu acuratețe limbajul vieţii zilnice. 

Înainte de a încheia acest subiect, trebuie să mai spunem că ar 
fi greşit să se considere că toţi scriitorii Noului Testament au avut 
aceleaşi abilităţi lingvistice în greacă. Kurt şi Barbara Aland afirmă 
că există diferenţe calitative în ceea ce priveşte greaca Noului 
Testament, de la o scriere la alta, variind între „greaca iudaizată” a 
Apocalipsei şi la cea cu aspirații literare a scrierilor lui Luca, şi cea 
relativ şlefuită a epistolei către evrei353. 

Dacă limba manuscriselor originale ale Noului Testament, a 
fost greaca, iar primele copii ale lor au fost realizate tot în greacă, în 
jurul anului 200 d.Hr., lucrurile s-au schimbat, în sensul că au 
început să fie realizate tot mai multe copii, în limba latină, apoi în 
siriacă şi în coptă. Asupra acestui aspect vom mai aduce mici 
completări. 

Potrivit lui Kurt şi Barbara Aland, pe la jumătatea secolului al 
III-lea începe un proces, prin care greaca îşi pierde din importanţă 
în comunităţile occidentale, şi începe să fie folosită latina. Se 
vorbeşte chiar de o perioadă de tranziţie în care se practica 


52 Dicţionar Biblic, pag. 764 
353 Kurt şi Barbara Aland, The Text of the New Testament, pag. 52 

închinarea bilinguă, cu citirea unui text în greacă şi interpretarea sa 
în latină354. 

Primele comunităţi în care s-a introdus latina, nu au fost cele 
din Italia, aşa cum s-ar putea crede, ci cele din Nordul Africii. Pe la 
jumătatea secolului al III-lea d.Hr., comunităţile creştine din Italia, 
Nordul Africii, Galia, Spania, etc. erau comunităţi vorbitoare de 
latină, cu mici excepţii. Ca excepţii putem menţiona câteva 
comunităţi din Sudul Italiei, în Nordul Italiei în zona Ravennei, sau 
chiar în apropierea Romei (mănăstirea Grottaferrata, fondată în 
secolul al XI-lea d.Hr.). Aici a continuat să fie folosită greaca. 

Cele mai timpurii traduceri latine ale textelor sacre, mai puţin 
îngrijite, lasă să se înţeleagă faptul că ele au fost intenţionate pentru 
cei mai puţin educați. Abia prin secolul al IV-lea d.Hr., în vremea lui 
Ieronim, s-a încercat o şlefuire a acestor traduceri timpurii. 

În ceea ce priveşte evoluţia dialectului koinee, vom mai adăuga 
faptul că a continuat să fie folosită în Est, până prin secolul al VI-lea 
d.Hr., când a fost înlocuită de dialectul grecesc bizantin. Prin secolul 
al XV-lea, dialectul bizantin a făcut loc limbii greceşti moderne. 


6.1.2. Influenţa Septuagintei asupra vocabularului 


Noului Testament 

Până aici am văzut cum a luat fiinţă dialectul koinee. Acest 
dialect al limbii greceşti a fost întrebuințat atunci când, la 
Alexandria, s-a realizat traducerea Septuagintei. Nu este greu să 
înțelegem de ce scriitorii Noului Testament au întrebuinţat-o; 
influenţa lingvistică a  Septuagintei asupra cărţilor Noului 
Testament, este dincolo de orice îndoială, însă nu trebuie să 
exagerăm în această privinţă: Septuaginta trebuie privită ca o verigă 
intermediară în procesul adaptării limbii greceşti seculare, la nevoile 
propovăduirii creştine. 

Multă vreme a fost acreditată ideea că limba Noului 
Testament, ca şi limba Septuagintei, este „biblică”, în sensul că o 
mare parte a termenilor greceşti folosiţi în lucrările amintite, ar fi 
întâlniți numai în domeniu religios. Totuşi numărul termenilor 
specifici Noului Testament a fost supra-estimat. 

Unul dintre primii cercetători care s-au aplecat asupra acestui 
aspect, a fost H. A. A. Kennedy, în cartea sa Sources of the New 
Testament Greek, publicată în 18095, la Edinburgh. El a stabilit că un 
număr de 550 de termeni ar fi „biblici” ei aparţinând doar Noului 
Testament sau Septuagintei. Unii cercetători sunt de părere că în 
stabilirea acestor date, Kennedy s-a inspirat din Lexiconul lui 
Thayer. Potrivit lui Deissmann, doar 1% din termenii Noului 
Testament, sunt „biblici”. 


354 ibid., pag. 52 

Un prim exemplu semnificativ este întrebuinţarea termenului 
„diatheke”, pe care autorii scrierilor canonice l-au folosit pentru a 
defini legămintele. Am mai putea cita „doxa” (slava), „kurios” 
(„domn” cu referire numai la Dumnezeu), „euaggelion” (veste 
bună), etc.355. 

E. F. Harrison ne oferă un exemplu, citând cuvântul „adevăr”, 
care în greacă are înţelesul de ceva real, evident, dar în ebraică 
accentul cade pe ceva ce este nu doar substanţial ci şi dependent. 
Acelaşi autor citează termenul „doxa”: în greacă el însemna mai 
întâi „opinie” apoi „reputaţie”. În Septuaginta, primul sens a fost 
lăsat afară, iar al doilea a fost reţinut. Termenul ebraic care a fost 
tradus prin „doxa” avusese înţelesul de glorie a lui Dumnezeu, 
manifestată luminos. Prin întrebuințare, „doxa” a dobândit astfel un 
sens pe care nu-l avusese în greaca seculară clasică. 

Un alt exemplu pe care ni-l oferă Harrison, este termenul grec 
„homologeo”, care avea în greacă înţelesul de „a agrea la” sau „a 
agrea cu”. Prin întrebuințare în Septuaginta, el a dobândit sensul de 
„a mărturisi” apoi „a da mulţumire” şi „a slăvi”. 

Trasarea uzului termenilor greceşti cu semnificaţie teologică, 
preluaţi din  întrebuinţarea lor clasică, prin intermediul 
Septuagintei, şi folosiţi în scrierile Noului Testament, poate fi 
urmărită în lucrarea editată de către Gerhard Kittel şi Gerhard 
Friedrich (lucrare cunoscută în lumea teologilor, ca Dicţionar 
Teologic al Noului Testament). 

În patru domenii ale limbii, s-au remarcat afinităţile dintre 
dialectul colocvial koinee şi limba întrebuințată de scriitorii Noului 
Testament. Cele patru domenii specifice sunt: cel al fonologiei, cel al 
vocabularului, cel al sintaxei şi cel al stilului. 

În domeniul fonologiei, cercetătorii (în mod deosebit A. 
Deissmann) arată că în urma comparaţiei între texte seculare din 
papirusuri şi texte nou-testamentale, s-au remarcat aceleaşi accente 
şi aceleaşi inflexiuni. 

În domeniul vocabularului, este necesar să detaliem puţin. S-a 
considerat că aproximativ 550 de termeni greceşti din Noul 
Testament sunt termeni „biblici” în sensul că ei ar fi termeni 
inventaţi şi folosiţi doar în textul biblic. Însă descoperirile 
papirusurilor cu întrebuinţări seculare, a dat la iveală faptul că mulţi 
din aceşti termeni socotiți „biblici” se regăseau şi în scrieri seculare. 

Revenind la Lexiconul lui Thayer, publicat în 1885, acesta 
identifică 767 termeni specifici Noului Testament. O parte din aceşti 
termeni se regăsesc totuşi în scrieri ale lui Polybius şi ale lui Plutarh, 
deci nu sunt necesarmente, „biblici”. 


355 A se vedea The use of the Septuagint in New Testament research, a lui R. 
Timothy McLay, pag. 146-148 

În cele din urmă, lista celor aproximativ 550 de termeni, a fost 
redusă la aproximativ 50, şi este posibil să mai scadă în continuare. 
Să luăm în discuţie câteva exemple concrete. 

Se susţine adeseori că în greacă pentru „dragoste” există 
patru termeni diferiţi, fiecare având o sferă precisă de aplicabilitate. 
Unul dintre aceşti termeni este „agape”, şi s-a spus că el este un 
termen specific Noului Testament. R. C. Trench este citat de William 
Barclay, ca fiind susţinător al ideii că „agape” este un termen ce s-a 
născut în sânul religiei revelate35s. Deissmann semnalează însă 
uzanţa acestui termen în rugăciunea unui adept al lui Isis, către zeul 
respectiv. 

De asemenea, termenul grecesc „apokalupsis” ( tradus prin 
„descoperire”) a fost multă vreme considerat ca fiind un termen 
strict biblic (fără antecedente seculare). Acelaşi Deissmann 
semnalează prezenţa termenului respectiv într-una din scrierile lui 
Plutarh (46-125 d.Hr.). 

Ceea ce vrem să subliniem prin aceste două exemple, este 
faptul că scriitorii Noului Testament au adaptat şi ocazional, au 
modificat sensul acestor termeni, în funcţie de nevoile lor, dar nu au 
creat ei înşişi termeni noi. Probabil că este mai corect să afirmăm că 
traducătorii Septuagintei au fost puşi în situaţia de a alege termeni 
din greaca populară pentru a defini realităţi spirituale: ei au fost 
nevoiţi să adapteze şi să imprumute adeseori termeni laici. Cu 
aceeaşi problemă s-au confruntat şi scriitorii Noului Testament. 

Două cercetătoare de expresie franceză, Marguerite Harl şi 
Cecile Dogniez, sunt de părere că „trecerea de la o limbă semitică la 
limba civilizaţiei eline a modificat forma şi înţelesul textului. Să ne 
gândim -— spun ele — la diversele nume proprii al Dumnezeului 
evreilor, la tetragrama de nerostit, YHWH, la formele EI, Eloah, 
Elohim, la apelativul El Shadai sau Sabaoth; greaca banalizează 
aceste titluri sfinte, întrebuinţând termeni de uz curent în limba 
elină: theos  („dumnezeu”), kurios („stăpân”), pantocrator 
(„atotputernic”)..."357. 

În domeniul sintaxei, există construcţii sintactice despre care 
s-a afirmat că nu ar fi autentic greceşti. Spre exemplu, în Luca 6:7, 
întâlnim construcţia „duo duo”, tradusă prin „doi câte doi”. 
Wellhausen spune că această construcţie sintactică nu este cu 
adevărat grecească, totuşi ea apare atât în Aeschyl (525-456 î-Hr.), 
cât şi la Sofocle (496-406 î.Hr.). 

Un alt lucru pe care trebuie să-l luăm în discuţie aici este cel 
legat de problemele de stil (cel de-al patrulea domeniu amintit mai 


55 W., Barclay, Analiza semantică a unor termeni din Noul Testament, pag. 70 
357 Marguerite Harl şi Cecile Dogniez, articol din Originile creştinismului, pag. 101 

sus). În general, stilul unui scriitor este determinat de nivelul lui de 
cultură şi educaţie. 


6.1.3. Influențe semitice şi latine în vocabularul 

Noului Testament 

S-a vorbit multă vreme şi despre o influenţă reciprocă în 
sensul că traducătorii Septuagintei au introdus o serie de ebraisme 
în limbajul elenist, iar acest lucru a dus formarea unei nuanţe 
semitice în greaca Noului Testament. În aceeaşi idee, s-a spus că 
„semitizarea” dialectului koine a presupus şi elemente stilistice; se 
ştie că stilul literar ebraic era predominant paratactic, pe când stilul 
stilul grec obişnuit era hypotactic. 

Stilul paratactic este caracterizat prin înşiruirea într-o frază, a 
unor propoziţii independente unele de altele, prin conjuncţii de 
coordonare. Stilul hypotactic este caracterizat prin ataşarea în frază, 
a unor propoziţii dependente de o propoziţie principală, folosindu- 
se pentru aceasta, participiul. 

Însă frazele etichetate stilistic drept „semitisme” sau 
„ebraisme”, au forme paralele în scrieri seculare, şi acestea au fost 
aduse la lumină tot prin descoperirea papirusurilor folosite în 
domenii seculare sau a unor inscripţii antice. Spre exemplu, 
construcţii paratactice s-au descoperit într-un fragment fayyumic, ca 
şi în inscripţia lui Asclepius din Roma. 

Influențele semitice asupra vocabularului sunt mai evidente 
decât cele stilistice. Profesorul H. S. Gehman, scriind despre 
vocabularul Vechiului Testament grecesc, susţine că în regiunile cu 
populaţie bilingvă, nu putem vorbi despre o păstrare separată, 
integră a ambelor limbi, şi trebuie să admitem existenţa unei 
perioade de tranziţie, perioadă în care iudeii vorbitori de greacă, au 
vorbit o limbă cu un pronunţat iz semitic. O opinie asemănătoare 
împărtăşeşte şi dr. Peter Katz, specialist în Vechiul Testament 
grecesc. 

Limba scrierilor Noului Testament prezintă şi unele influenţe 
latine, însă acestea sunt mai puţin semnificative; în textul nou- 
testamental întâlnim aproximativ 30 de termeni latini: denarius, 
centurion, colonie, legiune, etc. Aceştia provin fie din domeniul 
militar, fie din domeniul finanţelor. Ocazional, se mai întâlnesc şi 
termeni provenind din alte surse, cum ar fi persana (spre exemplu, 
termenul „paradis”). 

O ultimă precizare pe care o vom face aici, este aceea că greaca 
Noului Testament se mai diferenţia de cea clasică, şi prin pierderea 
unor subtilităţi, sau prin atenuarea forţei expresive a acestora. 
Aceasta nu înseamnă neapărat că limba şi-a pierdut puterea de 
expresie sau subtilitatea: ea a rămas un mijloc de exprimare, precis 
şi fin. Diferenţele stilistice care apar între scrierile nou- 

testamentale, pot fi explicate prin diferenţele de educaţie şi cultură, 
dintre scriitori. Este un fapt recunoscut printre cercetătorii textelor 
Noului Testament, că scriitorii respectivi nu au fost la acelaşi nivel 
în ceea ce priveşte calitatea limbii. 

Vom încheia această scurtă prezentare a problemei lingvistice 
spunând că verdictul filologiei istorice asupra limbii Noului 
Testament, întemeiat pe studiul comparativ atent al textelor ne- 
literare contemporane scrierilor biblice, este acela că Noul 
Testament, luat ca întreg, este o carte a poporului. Acest lucru este 
deosebit de important pentru noi deoarece, dacă scrierile Noului 
Testament au fost scrise în dialectul specific al primului secol 
creştin, ele nu pot fi plasate nici mai devreme dar nici mai târziu 
decât acest secol. 


6.1.4. Particularităţi stilistice ale scriitorilor 
Noului Testament 
O simplă comparaţie a textelor scrierilor canonice atestă 

diferenţe stilistice sesizabile între autorii lor. Uneori chiar între 
scrierile canonice aparţinând aceluiaş autor, se remarcă diferenţe 
stilistice, diferenţe care au generat numeroase presupuneri printre 
cercetători. Aceste diferenţe stilistice nu intră nicidecum în conflict 
cu doctrina conservatoare despre inspiraţia biblică. 

Vom spune câteva lucruri şi despre aspectele particulare ale 
limbii întrebuințate de autorii cărţilor Noului Testament, în scrierile 
lor. 


Stilul literar al textului lui Matei a fost influenţat de 
Septuaginta, iar limba sa este considerată drept „greaca sinagogală”. 
Un lexic precis, îngrijit, dublat de intenţii didactice, vădind intenţia 
sa de a prezenta esenţa naraţiunilor, etc., sunt câteva dintre 
trăsăturile stilistice ale Evangheliei după Matei. 

Scrierile lui Luca etalează variaţiuni mari între un nivel elevat 
(spre exemplu, introducerile la cele două scrieri pe care le 
semnează) şi un stil simplu: pe alocurea, el atinge un nivel 
remarcabil al dialectului atic (depăşit doar de autorul epistolei către 
evrei), iar pe alocurea foloseaşte un dialect koinee simplu. Luca se 
remarcă printr-o folosire exactă a timpurilor şi a modurilor verbale 
(în special a optativului, de aproximativ 28 de ori), precum şi prin 
eliminarea semitismelor. De asemenea, el este preocupat să dea 
frazeologiei o ţinută mai elegantă şi foloseşte frecvent hipotaxa. 

În contrast, Marcu foloseşte cu predilecție parataxa. 
Moreschini şi Norelli spun că „limba folosită de Marcu este foarte 
apropiată de limba vorbită; stau mărturie predilecţia sa pentru 
diminutive şi folosirea latinismelor militare, administrative, 

numismatice...”358. Marcu foloseşte semitisme intrate în uzul 
creştin: amen, rabbi, rabbouni, osana, etc. Un alt lucru specific lui 
Marcu este folosirea unor expresii care fac relatarea să pară foarte 
vie. 

Din punct de vedere stilistic, întâlnim la Marcu o dilemă: 
fragmentul care încheie scrierea (cel care se referă la arătările lui 
Isus, după Înviere, adică versetele de la 9 la 20), pare să fie adăugat 
de altcineva. Se remarcă diferenţe stilistice. 

În aceeaşi idee, este interesant să remarcăm că în 
manuscrisele mai importante (codex Vaticanus, codex Sinaiticus) 
precum şi în versiunea siriacă, acest fragment lipseşte. În 
manuscrisele în care apare totuşi, există trei versiuni: una scurtă, 
una lungă şi una care le cuprinde pe ambele. 

Asupra acestor aspecte, se discută mai amănunţit în cadrul 
introducerii specifice la Evanghelia după Marcu, însă aici vom mai 
adăuga faptul că, în opinia noastră, argumentele invocate în 
favoarea contestării originalității acelor versete, nu sunt suficient de 
puternice şi de concludente. 

Despre stilul literar al lui loan se spune că este tipic unei 
persoane care este tributară tiparului de gândire iudaic, deşi se 
exprimă în greacă. Vocabularul lui Ioan este destul de limitat, prin 
comparaţie cu al celorlalţi scriitori canonici. Se remarcă similarități 
între Evanghelia ioanină şi epistolele sale, dar şi mari diferenţe între 
aceste scrieri şi Apocalipsa. Aceasta din urmă, stilistic vorbind, este 
o scriere care etalează greaca unui autor care încalcă adesea normele 
de gramatică şi sintaxă. 

Apostolul Pavel, potrivit Dicţionarului biblic, scrie într-o limbă 
viguroasă, iar verbele sale sunt aproape întotdeauna la timpul aorist. 
J. Moffatt consideră că Pavel a fost influenţat, în ceea ce priveşte 
stilul, de interesul dovedit de scriitorii stoici târzii faţă de diatribă, 
procedeu stilistic care oferă vivacitate, scrierii359. 

Cercetătorii care au studiat stilistic scrierile pauline, au 
remarcat diferenţe între scrierile sale timpurii şi cele mai târzii. Unii 
dintre ei au accentuat atât de mult aceste diferenţe încât şi-au creat 
singuri dificultăţi în a le explica, şi singurul mod în care au putut ieşi 
din situaţie, a fost acela de a sacrifica paternitatea paulină a unora 
dintre scrieri. Metoda aceasta de a rezolva dificultăţi, nu este nici 
academică şi nici prea morală. Se trece cu vederea faptul că gândirea 
omului, înţelegerea sa, concepţiile sale, percepțiile sale, educaţia sa, 
etc., sunt dinamice, nu statice. Ele evoluează (sau, uneori, 
involuează). De asemenea, tipul de relaţie care există între expeditor 


355 Moreschini şi Norelli, op. cit., vol. I, pag. 61 
35 J. Moffatt, An Introduction to the Literature of the New Testament, pag. 46 

(autor) şi destinatar, impune adeseori modificări şi adaptări 
stilistice. 

Apostolul Petru scrie într-o greacă îngrijită care i-a făcut pe 
mulţi comentatori să considere că ar fi vorba despre altcineva şi nu 
despre pescarul galileean. El foloseşte frecvent procedeul numit 
specific haplax legomena. Ca să cităm cuvintele lui Kenneth O. 
Gangel, despre cele două epistole petrine, vom spune că 
„asemănările stilistice dintre cele două cărţi sunt la fel de izbitoare 
ca şi diferenţele. Ambele cărţi sunt pline de haplax legomena, 
cuvinte care apar doar o dată în Noul Testament. Din cele 686 de 
haplax legomena din Noul Testament, în 1 Petru se află 62, iar în 2 
Petru 54, adică mai multe din punct de vedere procentual, decât în 
majoritatea cărţilor din Noul Testament, de dimensiunea lor... 
Proeminenţa cuvintelor haplax legomena din ambele cărţi poate 
arăta că au un autor comun, care avea un vocabular bogat, şi 
obişnuia să folosească în public, un mod de a vorbi proaspăt şi 
creativ”360, 

O observaţie aproape identică fac şi Carson, Moo & Morris, 
referindu-se la stilul limbajului din a doua epistolă petrină: „Această 
scriere conţine cea mai mare proporţie de haplax legomona dintre 
toate cărţile Noului Testament, şi câteva dintre ele nu se mai 
regăsesc în întrega literatură greacă”361, 

Apostolul Iacov, pe care unii cercetători îl contestă ca autor al 
scrierii cu acelaşi nume, este puternic influenţat de către mediul 
iudaic în care s-a format. El foloseşte frecvent diatriba, oferind 
scrierii sale caracterul unui dialog fictiv cu un interlocutor. În 
vremea sa, în filosofia populară cu caracter moral, diatriba a fost 
intens întrebuințată. Limba acestei scrieri este caracterizată de 
accente evidente iudaice. 

Apostolul Iuda foloseşte un stil considerat foarte 
„întortocheat şi complex”362, caracteristic şi celei de a doua epistole 
atribuite lui Petru. Edward G. Pentecost caracterizează stilul lui 
Iuda, ca fiind „dinamic, folosind multe figuri de stil”363. 

Autorul epistolei către evrei (am putea fi acuzați de lipsă de 
consecvență aici, deoarece am afirmat că în opinia noastră este 
vorba despre apostolul Pavel, şi totuşi îl abordăm separat; stilul 
foarte diferit al acestei scrieri ne obligă însă la o analiză separată), 
întrebuinţează un limbaj bogat. B. F. Westcott arată că studiul 
termenilor întrebuinţaţi „ilustrează libertatea şi puterea cu care 
autorul acestei epistole lucrează cu resursele limbii greceşti. 


350 Kenneth O. Gangel, în Comentariu al Noului Testament, pag. 850 

Se Carson, Moo & Morris, An Introduction to the New Testament, pag. 440 
3% Conf. Dicţionar Biblic, pag. 165 

363 Edward G. Pentecost, în Comentariu al Noului Testament, pag. 905 

Pasiunea sa pentru cuvintele compuse este caracteristică perioadei 
în care el a scris, dar numărul lor depăşeşte categoric media apariţiei 
lor în Noul Testament”364. În ceea ce priveşte stilul scrierii, acesta 
este chiar mai specific unui scriitor experimentat, decât vocabularul. 
Acelaşi cercetător mai sus menţionat, susţine că „fiecare element, 
care, la prima vedere pare să ofere spontaneitate, va fi găsit ca fiind 
potrivit cu grijă la locul său...”365. 

Studiul comparativ al limbii scriitorilor Noului Testament 
scoate aşadar în evidenţă diferenţele mari care există între ei. Aceste 
diferenţe pot fi explicate în multe feluri, însă ceea ce este important, 
este faptul că în ceea ce priveşte conţinutul de idei, ei se 
armonizează în mod desăvârşit. 


6.2. Scrierea 


Până aici am vorbit despre formarea limbii întrebuințate la 
scrierea Noului Testament, însă vom spune câteva lucruri şi despre 
scris, arta inregistrării gândurilor şi a ideilor omului. Am mai atins 
subiectul acesta atunci când am vorbit despre circumstanţele 
culturale ale vremii Noului Testament, însă este potrivit să mai 
aducem acum câteva completări. Nu putem să omitem din studiul 
Noului Testament, scrierea în sine, deoarece se disting şi în acest 
domeniu, după cum vom vedea, etape bine definite. 

Analiza scrisului care apare într-un document nou descoperit 
de către arheologi, este un element important în cercetare, deoarece 
ne poate ajuta să stabilim cărei perioade istorice îi aparţine 
documentul respectiv. Reconstituirea istoriei unui text antic sau 
medieval, este o muncă migăloasă, care presupune cunoştinţe vaste 
şi experiență multă. Este luată în considerare forma literelor, 
mărimea lor, dar şi punctuaţia care apare în text. Totuşi, ar fi 
exagerat să spunem că se pot stabili cu mare precizie datele 
redactării unui manuscris, pornind doar de la forma literelor. Nix şi 
Geisler observă că de-a lungul secolelor în care scrierea de mână şi-a 
urmat cursul, o formă de scriere a dat loc alteia, aproape 
imperceptibil. Cel puţin, între 1050 şi 1350 este extrem de dificil să 
se stabilească limite strânse de timp în ceea ce priveşte datarea unui 
manuscris minuscul 366. 

De asemenea, trebuie să admitem că de-a lungul vieţii unui 
scrib, arareori stilul scrierii acestuia a rămas constant. Din acest 
motiv, este mai sigură datarea unui manuscris nou descoperit, prin 


3 B, F, Westcott, în introducerea cărţii The Epistle to the Hebrew 
365 ibid., pag. 
366 Geisler şi Nix, op. cit., pag. 352 

compararea sa cu manuscrise deja cunoscute şi datate. O unealtă 
folositoare cercetătorului este lucrarea lui Robert Devreesse, 
intitulată Introduction a Letude des manuscrits grecs. În această 
lucrare sunt listate câteva sute de manuscrise greceşti, acoperind o 
perioadă de aproximativ 1.000 de ani. 

Pe lângă aceste particularităţi ale scrisului, în stabilirea datei 
unui manuscris, mai sunt luate în calcul, elemente cum ar fi 
materialul pe care s-a scris, cerneala întrebuințată, etc. Adeseori şi 
greşelile care apar în text, pot oferi unele informaţii asupra 
documentului respectiv. 

Se ştie că la origine, cuvintele erau scrise legat (adică fără 
spaţii între ele). Cercetătorii numesc acest gen, scriptio continua. 
Aceasta este neobişnuită pentru cititorul modern. Cititorul antic era 
însă destul de familiar cu acest fel de a scrie. 

Pentru a ne face o idee despre acest tip de dificultăţi, ridicate 
de scriptio continua, vom oferi trei exemple din textul Noului 
Testament, în care un fragment poate fi divizat în cuvinte, în două 
feluri, şi prin urmare pot fi înţelese diferit. În Marcu 10: 40, 
fragmentul ...&Aàoich toota, poate fi divizat în ...0Ă oic Nroorat sau 
„„&oic nroorat. În prima variantă, este tradus prin ...pentru cei 
cărora le-a fost pregătită, iar în versiunea a doua, acelaşi fragment 
este tradus prin ... a fost pregătită pentru alţii. 

Un exemplu asemănător este în Romani 7: 14 (expresia 
„.O6apuev, care poate fi divizată în òa uev), şi în 1 Tim. 3: 16 
(expresia ...xou òuoàovuėvœc uya čom, care poate fi divizată în kar 
OHOAĂOVUEV wc uEva E0TU). 

Regula limbii greceşti, potrivit căreia un cuvânt grecesc de 
origine, trebuia să se termine numai într-o vocală, un diftong sau, 
eventual, una din trei consoane (n, r sau s), nu a reuşit să 
îndepărteze total apariţia greşelilor de divizare diferită a textelor 
care au fost scriese iniţial în scriptio continua. 

Pasul următor a fost făcut în scriere atunci când s-a trecut la 
scrierea cu spaţiu, care să indice o pauză (unde se încheia o 
propoziţie). Primul semn de punctuație introdus în scriere, a fost 
punctul, care indica o pauză, iar cuvintele au început să fie scrise 
separat unele de altele. Cu timpul, s-au introdus şi alte semne de 
punctuație care ajutau ca citirea să fie mai expresivă, şi ideile mai 
clare. 


6.2.1. Tipuri de scriere 
În ceea ce priveşte scrierea în vremea redactării Noului 


Testament, avem de-a face cu o scriere fonetică. În greaca antică 
existau două tipuri de scriere: scrierea cursivă, întrebuințată pentru 
documente obişnuite, scrisori, etc., şi scrierea uncială, întrebuințată 
în lucrările literare. 

Mai specific, se ştie de bunăoară, că în primele veacuri 
creştine, tipul de scriere folosit pentru lucrările literare, era cel 
uncial. Termenul „uncial” este un termen derivat din limba latină. 
Potrivit unor cercetători (Thiessen, spre exemplu), termenul acesta 
a fost preluat din scrierile lui Ieronim (este făcută referire la 
expresia uncialibus ut vulgo aiunt litteris, o expresie din prefața sa 
la cartea lui Iov). 

Alţi autori sunt de părere că termenul „uncial” derivă din 
latinescul „uncia”, care însemna a douăsprezecea parte din ceva. O 
literă „uncială” era a douăsprezecea parte din mărimea unei linii 
normale de pe pagina de scris. Această explicaţie este oferită de W. 
H. P. Hatch, în lucrarea sa, The Origin and Meaning of the term 
Uncial, apărută în 1935. 

În sfârşit, o altă teorie susţine că termenul „uncia” ar deriva de 
la englezescul „inch”, unitate de măsură imperială egală cu 2.54 cm., 
şi care ar corespunde cu mărimea caracterelor. Înţelegem de aici, că 
toate literele unui text erau scrise cu majuscule, dimensiunea 
standard a acestora fiind de aproximativ 2.5 cm. Forma generală a 
literelor era pătrată. În scrierea uncială lipseau semnele de 
punctuație. 

Considerăm că dintre aceste trei teorii, care nu sunt singurele, 
cea mai credibilă este cea formulată de Hatch, iar cea mai slab 
argumentată este ultima, în ordinea în care au fost menționate. 

Scrierea uncială era „biliniară” deoarece literele erau limitate 
de două linii orizontale, care le determinau mărimea. Dacă 
materialul pe care se scria, era un papirus, liniile acestea ajutătoare 
erau oferite de însăşi fibrele materialului. Dacă materialul de scris 
era un pergament, liniile acestea erau trasate cu ajutorul unui obiect 
metalic ascuţit. Cu titlu de amănunt, vom mai adăuga faptul că 
scribii antici nu scriau „pe linie” cum suntem astăzi obişnuiţi, ci 
scriau „sub linie”: literele atârnau. 

Foarte devreme, scribii sau copişti creştini au început să 
introducă în text anumite prescurtări, numite „contracţii”, pentru 
numele divine („nomina sacra”). Astfel, pentru „theos” s-a folosit 
„ts”, pentru „kurios” s-a folosit „ks”, pentru „Isus” apare în text 
„Ihs”, pentru „pneuma” s-a introdus „pn”, etc. Toate aceste 
prescurtări erau marcate cu o linie orizontală situată deasupra, 
pentru a atrage atenţia copistului că are de-a face cu o contracție. 

În literatura de specialitate, aceste „nomina sacra” sunt 
importante; creşterea numărului de astfel de abreviaţiuni, precum şi 
întrebuinţarea diferitelor forme de abreviere, sunt elemente utile în 
trasarea dezvoltării procesului de copiere a manuscriselor din 
primele secole ale creştinismului. Ele au fost studiate de Ludwig 
Traube, care a publicat în 1909, la Munchen, o lucrare intitulată 
Nomina Sacra: Versuch einer Geschichte der christlichen Kurzung. 

Lucrarea sa a fost completată cu noi informaţii, de către A. H. 
R. E. Paap, în Nomina sacra in the Greek Papyri of the first five 
centuries A.D. The Sources and Some Deductions. Lucrarea aceasta 
a fost publicată la Leiden, în 1959. 

Pentru a ne face o părere despre cele două lucrări menţionate, 
vom spune că Traube a apelat în cercetările sale, la aproximativ 40 
de manuscrise greceşti, în timp ce Paap preia dovezi din 421 de 
documente vechi, papirusuri datând din primele cinci secole ale 
creştinismului. 

De pe la jumătatea secolului al IV-lea d.Hr., se remarcă o 
îmbunătăţire a calităţii scrierii, deoarece biserica a început să 
folosească scribi profesionişti. Manuscrisele ulterioare dovedesc 
grijă pentru respectarea unui anumit număr de litere pe un rând, şi 
a numărului de rânduri într-o pagină. Ocazional, manuscrisele erau 
însoţite de notări care uşurau munca scribilor. Disciplina care se 
ocupă de studiul numărului de litere pe un rând şi a numărului de 
rânduri într-o pagină a unui manuscris, se numeşte stihometrie. 

Bruce M. Metzger, spre a oferi un exemplu, spune că în câteva 
manuscrise ale Evangheliilor, s-a stabilit că Matei are 2.560 de 
rânduri, Marcu are 1.616 rânduri, Luca are 2.750 rânduri, iar loan 
are 2.024 rânduri3$7. 

Stihometria era utilă mai întâi din cauza faptului că oferea 
posibilitatea verificării integrităţii textului copiat, iar în al doilea 
rând, atunci când s-a trecut la copierea „profesională? a 
manuscriselor, se putea stabili retribuţia scribului, în funcţie de 
numărul de rânduri scrise de acesta. Prin secolul al IV-lea d.Hr., s- 
au dat unele reglementări imperiale privind retribuţia. 

Începând din secolul al VII-lea d.Hr., se trece la scrierea 
semiuncială, care era caracterizată prin forma mai îngustă a 
literelor, şi prin înclinarea acestora spre dreapta. În scrierea uncială 
şi în cea semiuncială, literele încă nu erau scrise legat unele de 
altele. Evident, scrierea semiuncială îngăduia o viteză mai mare la 
scris. 

O schimbare semnificativă în scriere se produce în secolul al 
IX-lea d.Hr. (unii autori indică secolul al VIII-lea, ca moment al 
apariţiei primelor texte scrise cu noile caractere), când se trece la 
scrierea cursivă. Specific acesteia este faptul că literele erau mai mici 
(de aici, scrierea respectivă va primi numele de „scriere minusculă”, 
de la latinescul „minusculus”, tradus prin „destul de mic”), şi erau 
scrise legat. 

Potrivit opiniei unor cercetători ca G. Zereteli şi T. W. Allen, 
reforma aceasta în scriere, a debutat la Constantinopole, la 
mănăstirea Studium. Bertrand Hemmerdinger, în Essai sur 

Lhistoire du texte de Thucydide (lucrare apărută la Paris, în anul 
1955), este de părere că adaptarea scrierii minuscule la producţia de 
carte, este realizarea unor învăţaţi umanişti, care au fost implicaţi în 
revitalizarea culturii constantinopolitane în al doilea secol al 
iconoclasmului. 

În încercarea de a discerne între cele două păreri menţionate, 
vom aminti faptul că manuscrisul grecesc cel mai timpuriu, care 
conţine text minuscul, este o copie a celor patru Evanghelii. 
Documentul acesta, păstrat în prezent la Biblioteca Publică din 
Leningrad, este datat în anul 835 d.Hr., şi este atribuit unui călugăr 
numit Nicolaus. Acesta a fost stareţ al mănăstirii Studium. Credem 
că acest argument ne îndreptăţeşte să considerăm că Zerateli şi 
Allen sunt mai aproape de adevăr decât Hemmerdinger. 

Indiferent însă care dintre cele două versiuni ar fi corectă, este 
important să reținem că secolul al IX-lea d.Hr., a marcat trecerea la 
scrierea cu minuscule. Secolul următor a însemnat înlocuirea 
completă a scrierii cu majuscule (uncială şi semiuncială), cu scrierea 
cu minusculă (cursivă). 

Potrivit lui Kurt şi Barbara Aland, există aproximativ 2.800 de 
„minuscule”, care sunt insuficient exploatate. Examinarea unui atât 
de mare număr de manuscrise este dincolo de capacitatea oricărui 
cercetător, sau chiar a unei echipe de cercetători, afară de situaţia în 
care s-ar dispune de o metodă care să dea rezultate credibile, fără a 
necesita compararea fiecărei propoziţii în parte368. 

Scrierea cursivă nu este o invenţie a secolului al IX-lea d.Hr., 
ci de fapt, este o redescoperire, fiindcă în scrierea ebraică există 
mărturii arhelogice potrivit cărora acest tip de scriere a fost folosit 
pentru texte scurte, chiar prin anul 1.000 î.Hr. S-au descoperit de 
asemenea, 75 de texte scrise pe ostraca, în scriere cursivă, la 
Samaria. Acestea provin din vremea lui Ieroboam al II-lea (aprox. 
750 î.Hr.). 

Spre deosebire de scrierea uncială (pe care am numit-o 
„biliniară”), scrierea cursivă era „qvadriliniară”, din cauză că literele 
depăşeau uneori în sus, alteori în jos, liniile de bază. 


6.2.2. Multiplicarea manuscriselor 

Autorii antichităţii, în marea lor majoritate, au apelat la 
serviciile unor scribi instruiți. Aceştia erau numiţi amanuensis. 
Termenul latin echivalent era scriba literarius. E. F. Harrison 
explică acest lucru, parţial prin faptul că oamenii de rând nu erau 
instruiți într-ale scrisului, şi parţial prin aceea că oamenii de rând 
nu dispuneau de materiale întrebuințate la scris369. 


35 Kurt şi Barbara Aland, The Text of the New Testament, pag. 128 
3 Bverett F. Harrison, op. cit., pag. 254 

Indiferent că era vorba despre scribi, secretari sau notari, se 
scria în general, după dictare. Pentru a facilita scrisul după dictare, a 
fost dezvoltată o metodă asemănătoare stenografiei. La romani, 
stenografia primitivă este atestată cel mai devreme, în perioada în 
care ei au cucerit Ţara Sfântă, însă la greci această metodă de scriere 
rapidă era cunoscută şi întrebuințată, cu mult timp înainte. 

Întrebuinţarea serviciilor scribilor, de către autorii scrierilor 
Noului Testament, este un fapt atestat în însăşi textul sacru (Rom. 
16: 22 este un exemplu). Citim astfel că unul dintre scribii folosiţi de 
Pavel, se numea Tertius. Faptul că în încheierea unora dintre 
epistole, autorul a scris saluturile cu mâna sa (conf. Gal. 6: 11; 2 
Tesal. 3: 17, etc), lasă de înţeles că majoritatea scrierilor Noului 
Testament, au fost redactate astfel. 

Acest lucru a generat întrebări cu privire la gradul de libertate 
care le-a fost acordat acestor amanuensis, în alegerea cuvintelor. 
Opinia celor mai mulţi cercetători este aceea potrivit căreia gradul 
de libertate era determinat de experienţa celui ce scria, de raportul 
dintre el şi adevăratul autor, precum şi de importanţa textului care 
trebuia scris. 

J. Moffatt susţine că din diferite motive, scrisorile mai 
importante erau copiate mai înainte de a fi expediate. Dintre motive, 
am putea menţiona nesiguranța comunicaţiilor, neglijenţa sau chiar 
lipsa de onestitate a curierilor370. Aceeaşi scrisoare putea fi copiată şi 
trimisă mai multor persoane diferite. Un astfel de exemplu antic 
este oferit de Epicur. Marcus Tullius Cicero, de asemenea, îşi 
exprima dorinţa de a fi primit de la Cornificius, o scrisoare care să-i 
fie adresată doar lui. 

În ceea ce priveşte procesul de copiere şi multiplicare a 
textelor sacre, vom aminti doar faptul că erau folosiţi „scribi” 
profesionişti, unii dintre ei numindu-se tahigrafi, iar alţii numindu- 
se caligrafi. Cei dintâi scriau extrem de repede, folosind adeseori 
prescurtări, abrevieri şi semne convenţionale (am putea considera 
că stenografiau), iar cei din a doua categorie, transcriau estetic 
materialele celor dintâi. Totul era apoi verificat cu atenţie. În 
antichitate acest mod de a scrie era foarte răspândit. 

Trebuie să remarcăm însă un lucru pe care Moffatt, probabil 
intenţionat l-a lăsat deoparte: autorii scrierilor Noului Testament, 
nu au depins de scribi păgâni, şi nici de curieri lipsiţi de loialitate. În 
ceea ce priveşte scrierea, printre creştinii din anturajul lui Pavel, 
Ioan sau Petru, s-au găsit suficienţi ştiutori de carte, capabili să scrie 
ceea ce li se dicta. E. F. Harrison observă corect faptul că „în cazul 
lui Pavel, stilul său este identificabil, în pofida apelării la serviciile 


370 J. Moffatt, op. cit., pag. 51 

diferiților scribi, acest lucru oferind asigurarea că aceste ajutoare 
(scribii, n.n.) nu au plasat o barieră între scriitor şi cititor”371. 

În ceea ce priveşte transmiterea scrisorilor respective prin 
curieri, nu este lipsit de importanţă să remarcăm că aceştia erau de 
regulă creştini care îi cunoşteau pe destinatarii scrierilor respective, 
şi ei erau, la rândul lor, cunoscuţi de mulţi dintre aceştia. Nu este 
greu să observăm că apostolul Pavel a apelat la serviciile unor curieri 
creştini, de la care se aştepta să confirme conţinutul scrierii, prin 
mărturia proprie. 

Aceste două realităţi sunt în măsură să spulbere suspiciunile 
privitoare la contrafacerea scrierilor autentice şi să confere 
cititorului onest, asigurarea că textele manuscriselor originale, ca şi 
primele lor copii, au fost ferite de interpolări sau omisiuni 
intenţionate. 

În perioada timpurie a bisericii, manuscrisele erau realizate de 
creştini individuali, care scriau sau copiau pentru ei sau pentru 
congregația locală. Se copia o scriere sau un grup de scrieri. Însă 
atunci când creştinismul a crescut numeric, a crescut şi nevoia de a 
realiza mai multe copii. Lucrându-se tot mai rapid, s-au înmulţit şi 
greşelile de copiere. 

Trebuie să spunem că primii creştini nu au dovedit aceeaşi 
grijă în copierea textelor Noului Testament, pe cât dovediseră scribii 
iudei în copierea textelor Vechiului Testament. Referindu-se la 
munca acestora din urmă, John Romer spune că „din timpuri 
imemoriale, Legea decretase că orice copie defectuoasă a textelor 
sacre, trebuia să fie arsă, şi că singure exemplarele în perfectă stare 
erau introduse în sinagogi”372. Se ştie, de asemenea, că scribul evreu 
nu avea voie să scrie din memorie: era obligatoriu pentru el, să aibă 
în faţă un manuscris sacru. 

Atunci când creştinismul a început să se bucure de 
recunoaştere oficială, biserica a început să apeleze la serviciile unor 
copişti „profesionişti”, iar aceasta a determinat realizarea unor 
manuscrise de o mai bună calitate. Este vrednic de remarcat faptul 
că în multe manuscrise se constată un înalt grad de uniformizare în 
ceea ce priveşte mărimea caracterelor textului. 

În secolul al IV-lea d.Hr., copiile au început să fie realizate în 
ateliere specializate numite „scriptoria”. În aceste ateliere, mai mulţi 
scribi instruiți, creştini sau necreştini, copiau scrierile citite cu voce 
tare, de către lector. Asupra procedeelor de lucru în aceste 
scriptorium, ne sunt oferite informaţii ample, de către T. C. Skeat, în 
lucrarea sa The Use of Dictation in Ancient Book-Production, 
apărută în 1956, la Londra. 


3 E. F. Harrison, op. cit., pag. 255 
372 John Romer, op. cit., pag. 257 

Potrivit lui Skeat, câţiva scribi experimentați, creştini sau ne- 
creştini, erau aşezaţi în atelierul unui scriptorium, fiecare fiind 
echipat cu pergament, condei şi cerneală. Sarcina lor era aceea de a 
scrie ceea ce un cititor numit specific lector, citea cu voce tare. 

În scopul de a asigura manuscriselor un grad mai ridicat de 
acuratețe, copiile realizate în scriptoria erau verificate de către un 
„diorthotes” , adică o persoană instruită în a corecta greşelile. 

În vremea împăratului Dioclețian, a fost dat un edict prin care 
era fixat tariful de retribuire a unui scrib, în funcţie de numărul de 
rânduri scrise, şi de calitatea scrierii sale. Acest edict îi avea în 
vedere pe scribii care copiau lucrări ale scriitorilor antici, însă după 
legitimizarea creştinismului, este aproape sigur că atelierele de 
copiat, vor fi aplicat aceleaşi tarife şi documentelor creştine. 

Tot în scopul îmbunătăţirii eficienţei şi acurateţei textelor 
copiilor, s-au stabilit cu timpul, şi unele reguli şi pedepse. În 
mănăstirea mai sus-menţionată, prin anul 800, Teodor Studitul a 
introdus câteva pedepse pentru scribii care nu dovedeau grijă în 
copierea manuscriselor. Uneori era vorba despre reducerea hranei 
obişnuite, la pâine şi apă, alteori era vorba despre penitenţe sau 
chiar pedepse corporale. 

În timpul perioadei bizantine, copiile scrierilor sacre au 
început să fie produse de către călugări. Lucrul acesta nu era lipsit 
de importanţă, deoarece în mănăstire, presiunea asupra celui ce 
copia un manuscris, nu era tot atât de mare pe cât a fost în atelierele 
comerciale. Pe de altă parte, călugării copiau individual, fiecare în 
încăperea sa, şi nu într-o sală mare. Acest lucru a redus din greşelile 
care apăreau frecvent în procesul dictării (însă putea induce erori de 
un alt tip). 

Nu ar trebui să cădem în greşeala de a considera că doar Estul 
a fost preocupat de multiplicarea manuscriselor conţinând texte ale 
Noului Testament. Este adevărat că munca de multiplicare a acestor 
documente a ajuns la un moment dat, să fie legată de mănăstiri din 
Grecia, Egipt, Palestina, Siria sau Constantinopol, însă trebuie să 
semnalăm activităţi similare, la fel de importante, şi în Apus. În 
această parte a creştinătăţii, s-au remarcat mănăstirile ordinului 
benedictin, care au păstrat, practic tot ceea ce avem din literatura 
latină, atât creştină cât şi necreştină. 

Prin secolele al VI-lea şi al VII-lea, au luat fiinţă centre de 
acest fel, în Insulele britanice. Cairns spune că „biserica irlandeză, 
care fusese întemeiată de Patrick, a fost cel mai luminos punct 
cultural în Nordul Europei, între anii 590 şi 800”373. Călugării 
irlandezi s-au remarcat prin lucrări de o înaltă ţinută artistică. Un 
astfel de exemplu este Cartea de la Kells, un manuscris care 

conţinea textul latin al Evangheliilor, şi care a fost realizat prin 
secolul al VII-lea d.Hr. 

Influenţa acestor călugări irlandezi s-a transmis în 
Northumbria, o regiune situată în Nord-Estul Angliei. Aici au luat 
fiinţă, în secolul al VIII-lea d.Hr., două şcoli puternice, în Jarrow pe 
Tyne, şi în York. De numele celei dintâi este legată activitatea 
renumitului Bede (sau Venerabilul Bede, un învăţat de o erudiție 
uimitoare), în vreme ce de numele celei de a doua este legată 
activitatea lui Alcuin. Se spune că Alcuin ar fi fost ucenicul lui Bede. 
Un alt centru însemnat era insula Lindisfarne, situată în Nordul 
Angliei. 

Un alt asemenea centru a fost şcoala deschisă de Charlemagne, 
în palatul său de la Aachen, în cadrul căreia a activat pentru o vreme 
(după unii autori, 10 ani, iar după alţii, 12 ani), Alcuin de York. Sub 
coordonarea acestuia, scriptoria acestei şcoli a putut realiza cele mai 
frumoase Biblii ale vremii, caracterizate de o caligrafie remarcabilă 
şi de ornamente bogate. 

O pleiadă de mănăstiri, cum ar fi cea din Tours, cea din Fulda, 
cea din Reims, din Corbie, din Echternach sau din Saint-Gall, ar 
putea fi menţionate, nu doar pentru multiplicarea textelor biblice, ci 
şi pentru cele ale celor mai vechi versiuni ale clasicilor. Se estimează 
că aproximativ 85 % din aceste versiuni, care ne-au parvenit, sunt 
ieşite din scriptoria mănăstirilor carolingiene. 

Secolul al XIII-lea d.Hr., cunoaşte o creştere remarcabilă a 
numărului de copişti, însă în acelaşi timp, creşte exponențial şi 
numărul cititorilor interesaţi. Cererea a ajuns să depăşească mult 
„oferta”. Activitatea copiştilor începe să nu mai fie suficientă. 

Cercetătorii care s-au aplecat asupra manuscriselor realizate 
de scribi, au ajuns să identifice nominal pe unii dintre aceştia, în 
funcţie de caracteristicile stilului fiecăruia. Se ştie despre un călugăr 
numit Nicolae, care a realizat copii în prima jumătatea a secolului al 
IX-lea d.Hr. Călugărul Sabas este un scrib din secolul al IX-lea sau 
al X-lea d.Hr. Pe la jumătatea secolului al X-lea se cunoaşte un alt 
scrib, un călugăr numit Michael. Printre scribii târzii, am putea 
menţiona pe George Hermonymos, un scrib născut în Sparta, şi 
stabilit în Paris prin 1472, scrib care se specializase în greacă. Este 
cunoscut un alt călugăr din Constantinopol, Emanuel, pe la 
jumătatea secolului al XV-lea. Un altul este Ioan Serbopulos, în 
Anglia secolului al XV-lea. Se ştie despre un alt călugăr numit 
Ioasaf, care a copiat manuscrise în a doua jumătate a secolului al 
XIV-lea, etc. 

Marie Vogel şi Viktor Gardthausen, într-o lucrare intitulată 
Die griechischen Schreiber des Mittelalters und der Renaissance, 
au întocmit chiar o listă cu nume ale scribilor greci. Lucrarea a 
apărut iniţial la Leipzig, în 1909. 

Inventarea tiparului, despre care o să mai vorbim pe parcurs, a 
rezolvat nevoia crescândă de materiale şi documente scrise. Textul 
sacru a beneficiat cel mai mult de pe urma acestei invenţii. 


6.2.3. Ornamentarea manuscriselor 

La un moment dat, manuscrisele sacre încep să fie scrise cu 
cerneală de argint, pe vellum purpuriu, iar literele capitale, cu care 
încep capitolele, să fie scrise chiar cu aur. Încă din vremea lui 
Ieronim, ornamentarea manuscriselor a devenit exagerată. Se 
cunosc două scrisori ale lui Ieronim, una adresată lui Eustochium, 
iar cea de a doua, adresată unei mame preocupate de creşterea fiicei 
sale, în care Ieronim îşi exprimă dezacordul față de aceste 
ornamentări. 

În cea dintâi scrisoare, Ieronim deplânge faptul că în vreme ce 
manuscrisele creştine devin tot mai încărcate de înflorituri şi de 
ornamente, Hristos flămânzeşte, dezbrăcat pe la uşi. În cea de a 
doua, Ieronim o sfătuieşte pe creştina respectivă, ca în loc de 
podoabe şi mătăsuri, să-i dea fiicei sale manuscrise ale Sfintelor 
Scripturi. Cu privire la acestea din urmă, ele trebuiau să exceleze, nu 
prin arabescurile lor, ci prin corectitudinea şi acurateţea 
punctuaţiei374. 

Următorul pas a fost cel al ornamentării artistice a textului. 
Kurt şi Barbara Aland remarcă faptul că în ceea ce priveşte calitatea 
textului copiat, de obicei era mai inferioară în cazul manuscriselor 
purpurii decât în cazul celor obişnuite. S-a observat o preocupare 
mai mare pentru ornamentarea textului decât pentru calitatea 
acestuia375. 

Ornamentarea manuscriselor însemna adăugarea unor desene 
care reprezentau de obicei, portrete, sau scene din text. Ca portrete 
au fost introduse cele ale Mântuitorului şi ale apostolilor. 
Reprezentările evangheliştilor erau de două feluri: unele îi 
reprezentau aşezaţi, iar altele, stând în picioare. În realizarea acestor 
portrete, artiştii creştini s-au inspirat din portretistica vremii (autori 
păgâni, poeţi sau filosofi greci, reprezentaţi în arta contemporană). 

Potrivit unor studii făcute de A. M. Frend Jr., toate portretele 
timpurii ale evangheliştilor, au la bază două seturi de câte patru 
portrete fiecare. Într-un set de portrete erau cele ale filosofilor Plato, 
Aristotel, Zeno şi Epicur; în celălalt set erau patru portrete de 
scriitori: Euripide, Sofocle (496-406 î.Hr.), Aristofan (450-385 
î.Hr.) şi Menander (342-289 î.Hr.). Cu timpul, s-au standardizat 
până şi culorile întrebuințate la realizarea miniaturilor. Un 


74 B. M. Metzger, The Text of the New Testament: It’s Transmission, Corruption 

asemenea manual de pictură bizantină a fost compilat de către un 
călugăr numit Dyonisos. 


6.3. Materialele de scris 


Ca modalitate de transmitere a informaţiei, scrisul pare să fi 
fost cunoscut încă din anul 3.100 î.Hr. Dacă el a fost un factor 
determinant în progresul societăţii omeneşti, exact acelaşi lucru 
putem să-l afirmăm şi cu privire la importanţa scrisului în 
dezvoltarea literaturii creştinismului. 

În cele ce urmează, vom aborda problema materialelor 
întrebuințate de creştini la transmiterea în scris a materialelor 
Noului Testament. Am arătat deja că la aproximativ 20 de ani de la 
evenimentele descrise în Evanghelii, au început să-şi facă apariţia 
primele materiale creştine scrise. Ca suport material, s-au 
întrebuințat cu precădere, papirusul şi pergamentul. Mai exista şi 
opţiunea scrierii pe tăblițe de ceramică sau pe cioburi (aşa-numitele 
„ostraca”), însă întrebuinţarea acestora a fost nesemnificativă, în 
raport cu celelalte două materiale. În creştinism, ostraca erau 
folosite doar pentru texte extrem de scurte. 

Asupra acestui aspect, trebuie să spunem că putem să emitem 
doar presupuneri deoarece nu există suficiente referințe sau 
informaţii în textele biblice. Vom face de aceea, analogie cu scrisul 
din domeniul laic. Din scrieri extra-biblice (cum ar fi Historia 
naturalis a lui Pliniu cel Bătrân) înţelegem că la vremea respectivă 
(antichitatea târzie), materialele cele mai frecvent întrebuințate la 
scriere erau papirusul şi pergamentul. În vremurile mai vechi, 
fuseseră folosite pentru scris, tăbliţele de ceramică şi tablele de lemn 
cu adaos de ceară. 

Tăbliţele de ceramică erau mai întâi scrise apoi erau arse, 
devenind extrem de dure. În ceea ce priveşte tăbliţele de ceară, ele 
erau confecţionate având un cadru din lemn, în care era încastrată o 
suprafaţă de ceară, pe care se scria. Evident, textul scris pe această 
suprafaţă se putea şterge uşor. 

În opinia lui A. Souter, epistola către Filimon, precum şi 
epistolele 2 şi 3 Ioan, au fost scrise pe astfel de tabliţe de ceară, cu 
un obiect metalic numit stilus 376. 

Ambele materiale majore menţionate mai sus (papirusul şi 
pergamentul) au fost folosite încă din antichitatea târzie, după cum 
vom vedea, însă pergamentul necesita prelucrări mai rafinate, şi era 
mai scump. Este rezonabil să considerăm aşadar, că autorii 
scrierilor Noului Testament au folosit pentru scris, la început, 

materialul cel mai ieftin şi mai uzual, adică papirusul. În 2 Tim. 
4:13, apostolul Pavel vorbeşte despre cărţile sale, iar accentuarea pe 
care o face asupra „celor de piele” (a pergamentelor) lasă de înţeles 
că ar fi şi unele scrise pe papirus. 


6.3.1. Papirusul 
Papirusul era un material întrebuințat pentru scris, fabricat 


din măduva unei plante cu acelaşi nume (Cyperus papyrus L., 
Papyrus Antiquorum). Aceasta creştea din abundență în Egipt, în 
special în Delta Nilului. În antichitate această plantă a avut trei 
întrebuinţări principale. 

Prima întrebuințare, care este cea mai de interes pentru noi, 
este în domeniul scrierii ca suport material al informaţiei. A doua 
întrebuințare ţinea de domeniul navigaţiei. În numeroase 
reprezentări de pe monumente egiptene antice, apar ambarcaţiuni 
confecţionate din tulpini de papirus. Se mai folosesc încă asemenea 
ambarcaţiuni pe lacul Tana din Etiopia, şi pe lacul Titicaca din 
America de Sud. A treia întrebuințare a papirusului (de fapt, doar o 
parte a plantei) ţinea de domeniul culinar: partea de jos a plantei se 
putea consuma, prăjită. 

În scrierea lui Theophrast, pe care am menţionat-o deja, 
planta aceasta este descrisă pe larg. Ceea ce este interesant la 
Theophrast este faptul că el foloseşte termenul „papyrus”, atât cu 
referire la planta întreagă, cât şi cu referire strictă la tulpina 
acesteia. La maturitate, planta aceasta atingea înălţimea de şase 
metri. În prezent, potrivit lui Deissmann, planta aceasta se mai 
găseşte în mlaştinile lacului Huleh, din Palestina, în Sudan, pe malul 
lacului Trasimeno din Italia, şi mai rar în Sicilia, aproape de 
Siracuza377. J. H. Greenlee susţine că pe la începutul secolului al XX- 
lea, s-a mai semnalat prezenţa acestei plante, în zona Americii 
Centrale. 

Dacă descrierea plantei ne este oferită de Theophrastus, atunci 
modul de transformare al ei în material de scris ne este prezentat de 
Gaius Plinius Secundus, cunoscut mai degrabă ca Pliniu cel Bătrân 
(23-70 d.Hr.), în scrierea sa intitulată Historia Naturalis (XIII: 21- 
27). Măduva acestei plante, având o culoare albă, era tăiată în fâşii 
lungi de aproximativ 40-45 cm. Mai multe asemenea fâşii, 
suprapuse parţial, ofereau prin presare, o coală asemănătoare 
hârtiei. De obicei, erau aşezate două straturi suprapuse, unul cu fâşii 
în poziţie orizontală, şi unul cu fâşiile în poziţie verticală. Partea 
paginii astfel obţinută, unde fibrele erau orizontale, era considerată 
„recto”, iar partea cu fibrele verticale, era considerată „verso”. 
Marginile colii, fiind neregulate, erau apoi tăiate. 


37 A. Deissmann, op. cit., pag. 25 

Adeseori suprafaţa colii nu era îndeajuns de netedă, şi necesita 
o şlefuire suplimentară, care se făcea cu ajutorul unei pietre sau 
chiar a unui os mai mare de peşte. Când era nouă o asemenea coală 
avea o culoare aproape albă; cu trecerea timpului însă, ea căpăta o 
culoare gălbui-maronie. 

Deissmann spune că „mărimea unei singure foi de papirus nu 
era constantă în vremurile antice. .. Pentru cele mai multe 
documente ne-literare, o singură foaie era suficientă. Pentru texte 
mai lungi, în special pentru cele literare, foile necesare erau 
asamblate împreună”378. 

Mai multe coli de papirus erau asamblate cap la cap, prin 
lipire, formând astfel suluri de diferite lungimi, în funcţie de 
mărimea textului care urma să fie scris. Potrivit Dicţionarului biblic, 
lungimea standard a unui sul, se obținea prin întrebuinţarea a 20 de 
coli. În cazuri particulare, lungimea sulului putea să fie modificată 
prin tăiere sau lipire. Cel mai mare sul cunoscut în prezent, se află la 
Muzeul Britanic, şi măsoară aproximativ 40 de m.3%. 

Au fost descoperite şi alte suluri mari. Copii ale Cărţii egipene 
a morții, atingeau 35 de metri. Mânuirea unei asmenea cărţi era 
anevoioasă, însă aceste copii nu erau realizate spre a fi citite, ci spre 
a fi îngropate în mormintele celor bogaţi. 

J. H. Greenlee ne spune că „În timpul Imperiului Roman, 
statul controla producţia de papirus. Dacă sulurile erau produse 
spre vânzare, numele persoanelor oficiale responsabile de producţie 
respectivă, trebuia să fie scris pe prima pagină (probabil, la început, 
n.n.). Termenul grecesc pentru această pagină era Protokollon, sau 
prima pagină lipită”380. 

Multă vreme, numărul papirusurilor conţinând texte nou- 
testamentale, a fost relativ redus. Oarecum surprinzător, primele 
papirusuri au fost descoperite în 1752, într-o locuinţă la 
Herculaneum, oraşul distrus în 79 d.H. de către vulcanul Vezuviu. 
Potrivit lui Thiessen, prin 1778, nişte arabi au descoperit 40-50 de 
papirusuri vechi, unul dintre ele ajungând în Europa. 

Începând din 1815, muzeele din Paris, Londra, Torino, Leyden 
sau Viena, au început să achiziţioneze papirusuri descoperite la 
Memphis sau Theba. Un moment important în istoria cercetării 
papirusurilor îl constituie descoperirile din anul 1897. S-au remarcat 
acum Hunt şi Greenfell. 

Către sfârşitul secolului al XX-lea, descoperirile arheologice au 
dat la iveală tot mai multe asemenea papirusuri, care conţineau 
fragmente din cărţile Noului Testament, sau documente care fac 


378 ibid, pag. 29 

referire la ele. Cele mai multe descoperiri sunt plasate pe valea 
Nilului Superior. Alte două localităţi antice, Oxyrhynchus şi 
Fayyum, au devenit celebre pentru papirusurile descoperite. 
Condiţiile de climă uscată, specifice acestei zone, ca şi în Palestina şi 
Mesopotamia, au determinat o mai bună conservare a acestor 
manuscrise. 

Printre factorii care au contribuit la dispariţia documentelor 
antice scrise pe papirusuri, putem menţiona umezeala din 
atmosferă, cea din pământ (acolo unde papirusurile au fost 
îngropate adânc) şi adeseori furnicile care au devorat 
papirusurile3&:. 

Papirusul era un material ieftin, dar în acelaşi timp era destul 
de fragil. El necesita o atenţie deosebită, şi de aceea se păstra 
înfăşurat în jurul unui băț. Fragilitatea acestui material de scris 
explică dispariţia masivă a originalelor Noului Testament (se ştie 
faptul că astăzi nu se mai păstrează nici un manuscris original, ci 
numai copii, sau copii ale copiilor acestora). Papirusurile erau scrise 
doar pe o parte (partea „recto”). În cazuri foarte rare, sulurile de 
papirus erau scrise pe ambele părţi. Dacă avem de-a face cu un sul 
de papirus scris pe ambele părţi, textul de pe partea recto este mai 
timpuriu decât cel de pe verso. Numele tehnic al unui astfel de 
document este opistograf. 

Cel mai vechi document păstrat pe coală de papirus, potrivit 
lui Kenyon, este un document contabil din vremea domniei regelui 
egiptean Assa, prin aproximativ 2.600 î.H.382. 

Cel dintâi papirus cu text biblic, prezentat în Europa, a fost cel 
prezentat la Basel, la sfârşitul secolului al XVI-lea, de către Johann 
Jakob Grynaeus. Acesta conţinea un fragment de text grecesc şi 
două fragmente latine. Deissmann spune că „între 1820 şi 1840, 
muzeele europene au cumpărat o respectabilă cantitate de 
papirusuri, de la Memphis şi Letopolis, din Egiptul Mijlociu, şi de la 
This, Panopolis, Thebes, Hermonthis, Elephantine şi Syene din 
Egiptul de Sus”383. 


6.3.2. Pergamentul 

Un al doilea material major întrebuințat la scrierea cărţilor 
Noului Testament, a fost pergamentul (termenul latin echivalent era 
„membrana”). În esenţă acesta era o bucată de piele de capră sau de 
oaie, prelucrată special pentru acest scop. Această prelucrare 
includea mai întâi îndepărtarea părului (prin răzuire) şi a urmelor 


381 Este opinia lui Eldon Jay Epp, într-un articol publicat în The Text of the New 
Testament in Contemporary Research, pag. 6 

382 sir F. Kenyon, The Palaeography of the Greek Papyri, pag. 14 

de carne (prin folosirea unei soluţii acide). Apoi urma tăierea la 
dimensiunile necesare. Era necesară şlefuirea suprafeţei de scris, cu 
piatră aspră, apoi impregnarea suprafeţei de scris cu praf de cretă, şi 
apoi trasarea liniilor care, la papirusuri erau oferite de fibrele 
plantei, dar care la pergamente lipseau. 

Trasarea liniilor se făcea cu un instrument metalic numit 
stilus. Urmele lăsate de acest instrument, încă se pot remarca pe 
unele pergamente vechi. De obicei, liniile ajutătoate erau trasate pe 
partea exterioară a pielii animalului. Existau diferenţe de nuanţă 
între cele două părţi ale unei coli de pergament, una fiind mai 
închisă la culoare decât cealaltă. Partea de pe care fusese îndepărtat 
părul, avea o nuanţă diferită de cea care fusese în contact cu carnea. 
Soluţionarea acestui inconvenient, a însemnat aşezarea colilor astfel 
încât părţile mai închise să fie cu faţa una spre cealaltă, iar părţile 
mai deschise, să fie de asemenea, faţă în faţă. 

Practica medievală de a aşeza alături foile codex-ului în funcţie 
de culoare (adică parte închisă cu parte închisă şi parte deschisă cu 
parte deschisă) a fost evidenţiată de către C. R. Gregory, şi a fost 
numită „Legea Gregory”. 

Trasarea acestor linii nu era standardizată: diferite şcoli de 
scribi întrebuinţau proceduri diverse de liniere, şi acest lucru face ca 
uneori să fie posibilă stabilirea originii unui manuscris nou 
descoperit, prin compararea cu un manuscris a cărui origine este 
bine cunoscută. Se cunosc câteva sute de asemenea şabloane. 
Kirsopp şi Silva Lake au oferit o listă de şabloane de liniere, în cartea 
Dated Greek Minuscule Manuscripts to the year 1.200 d.D., 
publicată la Boston în 1934-1945. 

Cercetătorii sunt de părere că numele de „pergament” (în 
greaca vremii, pergamene) derivă de la numele oraşului Pergam, 
unde se prelucra pielea respectivă, la standarde ridicate de calitate. 
Pliniu cel bătrân (citându-l pe Varro) relatează că regele Eumenes al 
II-lea al Pergamului (197-158 d.Hr.), ar fi dorit să întemeieze în 
oraşul său, o bibliotecă de mari proporţii, care să rivalizeze cu cea 
din Alexandria32 (biblioteca din Pergam a ajuns la aproximativ 
200.000 de volume, în perioada ei de apogeu). Embargoul egiptean 
asupra papirusului, l-a obligat să apeleze la un alt material pentru 
scris, iar acesta a fost pielea sau pergamentul. 

El mai fusese întrebuințat la scriere însă din diferite motive, în 
perioada anterioară papirusul şi pergamentul fuseseră întrebuințate 
alternativ, fiind preferat când unul, când celălalt. Cel mai vechi 
pergamentul cunoscut, potrivit lui J. H. Greenlee, este cel care 
descrie victoria regelui Tuthmosis al III-lea, în bătălia de la 
Meghido. El datează din 1468 î.Hr.384. În perioada următoare, 

pergamentul a continuat să fie folosit ocazional, însă materialul 
comun a rămas papirusul. Eumenes a readus în centrul atenţiei, 
pergamentul. 

În Egiptul antic, ca şi în Babilon, pielea era întrebuințată la 
anumite registre administrative deoarece suprafaţa scrisă putea fi 
refolosită prin spălare. Evident, pielea era mai rezistentă decât 
papirusul, dar era şi mai costisitoare. 

Pentru a ne forma o idee asupra preţului acestui material, vom 
cita pe Kurt şi Barbara Aland: „Un manuscris conţinând un grup de 
scrieri nou testamentale în format mediu (aproximativ 200-250 de 
pagini, de 25 X 19 cm.) necesita pieile de la cel puţin 50 sau 60 de oi 
sau capre. Aceasta însemna o turmă destul de mare”38. Dacă la 
costurile legate de pregătirea materialului, mai adăugăm faptul că 
trebuia să fie plătit scribul care se ocupa de scriere, şi artistul care 
ornamenta documentul, devine evident că un asemenea manuscris 
era comandat de persoane care îşi puteau permite o asemenea 
investiţie. 

Aşa după cum s-a spus deja, un pergament putea fi folosit de 
mai multe ori. Atunci când scrierea veche se curăța, nu întotdeauna 
textul vechi dispărea complet. În multe situaţii, textul vechi putea fi 
reconstituit relativ uşor, chiar dacă peste el s-a scris un al doilea 
text. Astfel, în jurul anului 1700, un tânăr cercetător francez, Pierre 
Allix, identifică un text grecesc aparţinând secolului al V-lea d.Hr., 
sub un text care reproducea tratate ale lui Efrem Sirul. Acest 
document vechi ajunsese în biblioteca familiei Medici, în jurul 
anului 1500, venind din Est. Prin intermediul Catherinei de Medici, 
el ajunge în cele din urmă la Paris. 

Dacă au existat şi cazuri în care primul text a fost curăţat 
foarte bine, singura şansă a cercetătorului modern, rămâne tratarea 
pergamentului respectiv, cu diferite substanţe chimice care 
reactivează urmele cernelii vechi (un asemenea procedeu a folosit 
von Tischendorf, însă în timp, documentul respectiv a fost afectat, 
scrierea devenind în cele din urmă ilizibilă). Pergamentul refolosit la 
scris, a fost numit „palimpsest” (de la termenii greceşti palin-iarăşi 
şi psao-şterg). O listă amplă a manuscriselor palimpsest, răspândite 
prin bibliotecile Europei, a fost întocmită de Emile Chatelain. 

Unii cercetători (ca, de exemplu, Thiessen) sunt de părere că 
pergamentul ar fi fost folosit chiar cu 2.000 de ani înainte de 
naşterea Domnului. Opinia aceasta însă nu s-a bucurat de o largă 
acceptare. În mod cert, pe vremea lui Cicero, pergamentul era folosit 
la scris. De asemenea, apostolul Pavel a întrebuințat uneori 
pergamente (2 Tim. 4:13). 

Începând din secolul al III-lea d.Hr., pergamentul a început să 
fie folosit la scris, pe scară tot mai largă, până când a ajuns să 
înlocuiască aproape complet papirusul. Folosirea pergamentului ca 
material pentru scris, a încetat către sfârşitul Evului Mediu, 
deoarece acum a început să fie folosită hârtia de bumbac (Charta 
Bombycina). 

Termenul „pergament” a mai fost înlocuit uneori cu „vellum”, 
însă aceşti doi termeni nu sunt absolut sinonimi. Pergamentul era 
confecţionat din piele de oaie sau de capră, iar vellumul era 
confecţionat din piele de vițel sau de antilopă, având prin urmare, o 
calitate superioară. 

La început pergamentul, ca şi papirusurile, era păstrat în 
formă de sul, dar s-au păstrat relativ puţine cărţi creştine care se 
aibă această formă. Cititorul era nevoit să-şi folosească ambele 
mâini, cu una desfăşura sulul iar cu cealaltă îl înfăşura, în funcţie de 
viteza cu care citea. Foarte curând comunităţile creştine au remarcat 
cât de dificil era să cauţi o referinţă în text. Aşa se face că foarte 
devreme, pe la începutul secolului al II-lea d.Hr., sistemul în formă 
de sul a fost înlocuit cu sistemul tip codex (formatul carte). 

Codexul era obţinut prin plierea unui pergament sau a unui 
papirus. Cel mai frecvent, pergamentul se putea îndoi în trei sau 
patru foi, formând astfel un caiet. Prin asocierea a mai multe caiete 
se obținea un codice, (sau codex). Acestea aveau de obicei, o 
învelitoare protectoare confecţionată dintr-un material rezistent, 
adeseori din lemn. 

În lumea elenistică erau folosite în mod obişnuit, 4, 5 sau 6 
coli, care prin pliere dădeau 8,10 sau 12 foi. Aceasta însemna că un 
codex avea 16, 20, sau respectiv 24 de pagini. Se foloseau, în cazul 
lucrărilor mai ample, codexuri cu 20 sau chiar 24 de foi, adică 40 
sau 48 de pagini. În lumea latină, modelul clasic era cel cu 4 coli 
care dădeau 8 foi (era numit „quaternio”). Uneori aceste pagini erau 
numerotate. Numerotarea foilor a intrat în uz destul de târziu, prin 
secolul al XV-lea, iar numerotarea paginilor, un secol mai târziu. 
Acest lucru este util pentru cercetătorul de azi deoarece îi permite să 
aproximeze destul de precis, cantitatea de text care lipseşte dintr-un 
document vechi. 

Ca un fapt divers, s-a avansat ipoteza potrivit căreia, primul 
scriitor care a folosit un pergament în formă de codex, ar fi fost 
Marcu. 

Prin comparaţie cu sulul, codexul prezenta câteva avantaje 
evidente: era mai uşor de găsit un pasaj specific dintr-un text, 
permitea păstrarea textelor a patru Evanghelii împreună cu Faptele 
apostolilor, sau toate epistolele pauline (ceea ce înainte era 
imposibil), putea fi scris pe ambele părţi (reducând preţul 
materialului întrebuințat), etc. 

Tenney spune că „din secolul al IV-lea şi până în secolul al XII- 
lea, Noul Testament a fost publicat fie pe porţiuni, cum ar fi 
Evangheliile sau epistolele lui Pavel, fie în volume complete numite 
pandecte386. 

În anumite perioade istorice, pergamentul a devenit un 
material destul de rar, şi situaţia aceasta a determinat refolosirea 
manuscriselor mai vechi. Acestea erau curățate şi refolosite. Un 
pergament care a fost curăţat şi refolosit la scris, a fost numit 
„palimpsest” sau „rescriptus”. Nu întotdeauna textele scrise ulterior 
sunt de interes pentru cercetătorul biblic, şi în acest caz, descifrarea 
textului iniţial comportă metode specifice de descifrare. 

Obiceiul de a şterge un text biblic, pentru a folosi pergamentul 
în alte scopuri, a fost luat în discuţie în 692 d.Hr., în Conciliul de la 
Trullo. Prin canonul nr. 68, practica aceasta a fost condamnată şi a 
fost prevăzută pedeapsa cu excomunicare pe timp de un an pentru 
cei care se făceau vinovaţi. Cu toate acestea, ea a continuat. F. F. 
Bruce ne spune că din 250 de manuscrise unciale ale Noului 
Testament, cunoscute astăzi, 52 sunt palimpsesturi387. 

O posibilă periodizare în funcţie de materialele preponderent 
folosite la scris, ar scoate în evidenţă faptul că au existat unele 
alternanţe. De asemenea, au existat perioade în care papirusul şi 
pergamentul au fost întrebuințate aproximativ egal. Cu câteva secole 
înainte de era creştină, probabil a fost mai mult întrebuințat 
papirusul. 

Prin secolul al II-lea î:Hr., din cauza unui embargou impus de 
către Ptolemeu asupra exportului de papirus (embargou despre care 
s-a vorbit deja), pentru o vreme a revenit în prim plan, pergamentul, 
ca material de scris. Începând din secolul I d.Hr., şi până prin 
secolul III, s-a revenit la întrebuinţarea preponderentă a 
papirusului. A urmat, până în secolul IX d.Hr. o perioadă de 
„dominaţie” a vellumului). 

Pergamentul prezenta şi unele dezavantaje faţă de papirus, 
afară de preţul mai ridicat de cost: din observaţiile celebrului medic 
grec Gallenus (care a trăit în secolul al II-lea d.Hr.) se ştie că 
pergamentul fiind mai strălucitor decât papirusul, obosea mai tare 
ochii cititorului. 


6.3.2. Ostraca 
Acestea erau cioburi din vase de lut, pe care au fost scrise 


scurte porţiuni de text. Pe unele cioburi, textul era zgâriat, iar pe 
altele era scris cu cerneală. Spre exemplu, pe piesele de ostraca, 


35 Merrill C. Tenney, Privire de ansamblu asupra Noului Testament, pag. 316 

descoperite la Lachis, cerneala folosită era un amestec între cărbune 
şi sulfat feros. 

Multă vreme, învățații au considerat că cioburile sunt lipsite 
de importanţă, chiar dacă există ceva scris pe ele. Se cunoaşte cazul 
unui arhitect care, pe la începutul secolului al XIX-lea, a descoperit 
o mare cantitate de asemenea cioburi, la Dakken în Nubia, dar 
neştiindu-le valoarea, a păstrat doar două. Pe toate celelalte le-a 
aruncat. 

Lipsa de apreciere a cercetătorilor pentru aceste ostraca, este o 
atitudine caracteristică societăţii moderne: astăzi cioburile sunt 
aruncate ca lucruri lipsite de orice valoare. În antichitate lucrurile 
stăteau însă, diferit: în Atena antică (mai concret, prin secolul al VI- 
lea î.Hr.), ostraca erau frecvent întrebuințate la numărarea 
voturilor. 

În perioada imediat următoare, ostraca a devenit un material 
foarte popular pentru scris, în întreaga lume mediteraneeană antică. 
Cel mai apropiat atelier de olărie putea la dispoziţia oricărui doritor, 
cioburile necesare. În Egipt, utilizarea acestor ostraca a fost atestată 
într-o perioadă de aproximativ 1.000 de ani, de la cel dintâi dintre 
Ptolemei şi până la începuturile ocupaţiei arabe. 

B. F. Harris concluzionează corect faptul că „ostraca 
suplimentează, la o scară relativ redusă, mărturiile papirusurilor cu 
privire la limba şi la expresiile din Noul Testament”388. 

Există în prezent o cantitate impresionantă de ostraca, în 
muzee sau în colecţii particulare. Ele au început să intre în atenţia 
cercetătorilor, pe la sfârşitul secolului al XIX-lea. Cel care a pus 
bazele studiului textelor de pe ostraca, a fost Ulrich Wilken, prin 
lucrarea sa remarcabilă Greek Ostraca from Egypt and Nubia 
(publicată la Leipzig, în 1899). Un alt nume important în studiile 
asupra ostraca, este W. E. Crum. Lucrarea acestuia, intitulată Coptic 
Ostraca from the Collection of the Egypt Exploration Funds, the 
Cairo Museum, and Others, a fost publicată în 1902. 

Cei doi cercetători amintiţi au pus bazele unei noi ramuri de 
cercetare în domeniul teologic. Rezultatele obţinute de ei, au fost 
îmbogăţite prin activitatea lui H. R. Hall, Alan H. Gardiner, J. C. 
Milne şi Paul A. Meyer. Acesta din urmă publică la Berlin, în 1916, o 
lucrare intitulată Griechische Texte aus Agypten. 


6.3.4. Hârtia 

Vellumul a fost înlocuit de hârtia de bumbac, despre care am 
amintit deja. Aceasta fusese descoperită de către chinezi, prin 
secolul al II-lea al creştinismului. J. H. Greenlee „împinge” această 
descoperire chiar mai timpuriu spunând că este vorba despre anul 


388 B, F, Harris, articol semnat în Dicţionar biblic, pag. 970 

89 d.Hr., iar descoperitorul se numea Tsai Lun. Anterior acestei 
date, chinezii ar fi cunoscut hârtia din cânepă sau din in38. 

Folosirea hârtiei de bumbac este atestată în ţinuturile din 
Orientul Mijlociu (în Estul Turkestanului) prin secolul al IV-lea 
d.Hr. Arabii au început să producă hârtia prin secolul al VIII-lea 
(după cucerirea Samarkandului, în 704 d.Hr., când există unele 
mărturii că ar fi fost cunoscută în Siria şi în Egipt), iar în Europa, 
hârtia de bumbac a ajuns ceva mai târziu, începând de prin secolul 
al X-lea sau al XI-lea. A fost sugerată chiar o legătură între cruciade 
şi „intrarea” hârtiei în Europa, însă este posibil să fie vorba doar 
despre o coincidenţă, deoarece primele mărturii despre folosirea 
hârtiei în Europa sunt legate tot de influenţa arabă în Spania. 

Din secolul IX d.Hr., până în secolul XV d.Hr., au fost 
întrebuințate aproximativ egal, vellumul şi hârtia. Preţul ridicat, 
fragilitatea foilor, proveniența arabă, etc. au fost motivele care au 
determinat rezerva europenilor faţă de acest nou material pentru 
scris. În perioada menţionată, semnalăm hârtia catalană (pe la 
jumătatea secolului al XII-lea), hârtia italiană (începutul secolului al 
XIII-lea), hârtia cu filigran (prin 1280 la Fabriano, în Italia), etc. 

Începând din secolul al XII-lea, hârtia câştigă tot mai multă 
popularitate. Primele texte nou testamentale scrise pe hârtie, au fost 
lecţionarele. Inventarea tiparului a însemnat apusul supremaţiei 
vellum-ului. Din acest moment, hârtia a înlocuit aproape complet 
orice alt material de scris. Hârtia de bumbac a fost înlocuită cu 
hârtia obţinută din zdrenţe, care era mai ieftină. Geisler şi Nix arată 
că au existat „...dezvoltări în procesele de fabricare a hârtiei 
folosindu-se, spre exemplu, cânepa, inul, pânza şi zdrenţele. Astfel, 
materialele întrebuințate în fabricarea materialului de scris, pe care 
au fost făcute copiile manuscriselor, contribuie la stabilirea vârstei 
lor”390, 


6.3.5. Instrumentele de scris 


EN 


În vechime, primele instrumente de scris au fost dălţile 
confecționate din metal dur, sau cuțitele de gravat. Suprafaţa de 
scris fiind dură (piatra, fildeşul, lutul ars, etc.) impunea folosirea 
unui instrument dintr-un material mai dur (numit stilus). Atunci 
când s-a trecut la scrierea pe papirus sau mai târziu, pe pergament, 
a început să intre în uz cerneala şi condeiul confecţionat din papură 
sau trestie. 

În Egiptul antic, era folosit condeiul din papură (Juncus 
Maritimus), iar în perioada greco-romană, acelaşi obiect era 


359], H. Greenlee, op. cit., pag. 11 
30 Geisler şi Nix, op. cit., pag. 351 

confecţionat din stuf (Phragmites Communis). Ca mărime, condeiul 
varia între 15 şi 40 de centimetri. 

În vremea Noului Testament, condeiul era numit kalamos. El 
avea o formă ascuţită şi era tăiat în aşa fel încât oferea posibilitatea 
scrierii cu linii mai groase sau mai subţiri. 

După un anumit timp de întrebuințare, vârful instrumentului 
de scris, se deteriora, transformându-se într-un fel de pensulă cu 
mai multe fire. Lucrul acesta se remarcă în unele manuscrise vechi. 
Scribul avea la îndemână un cuţit, cu care îşi putea ascuţi iarăşi 
condeiul. 

În ceea ce priveşte cerneala întrebuințată, în general putem 
spune că în vremea Noului Testament, ea era de două feluri. Cel mai 
frecvent întrebuințată era cea produsă din apă, negru de fum, ulei, 
clei sau răşină, şi unele substanţe aromatice. Celălalt tip de cerneală 
era produs din coajă de nucă, şi avea o culoare maronie spălăcită, 
fiind de o calitate inferioară, în raport cu cealaltă. 

Romanii au mai folosit la scris un extract de sepia, acel animal 
marin care, atunci când este atacat, împrăştie un lichid foarte închis 
la culoare, pentru a se proteja. Cerneala aceasta era uşor de şters, la 
nevoie. 

Manuscrisele mai târzii, în special cele „de lux”, etalează o 
scriere cu cerneală care are la bază o substanţă metalică. Pe vellum 
purpuriu s-a scris cu aur sau argint. 


6.4. Transmiterea şi răspândirea textului 
Noului Testament 


Chiar şi după ce am văzut modul în care Biserica primară a 
recunoscut scrierile canonice nou-testamentale, problemele cu care 
se confruntă cercetătorul Noului Testament, sunt încă departe de a 
se fi încheiat. Marea întrebare care îi stă în faţă, este: cum se poate 
şti dacă textul acestor scrieri canonice este cel corect, devreme ce 
astăzi nu mai avem la îndemână niciunul dintre manuscrisele 
originale ? Este oare posibil ca textul original să fie reconstituit ? Şi 
dacă da, în ce măsură ? 

Potrivit opiniei lui J. Moffatt, autografele Noului Testament au 
pierit la o dată foarte timpurie. În a doua jumătate a secolului al IT- 
lea d.Hr., Moffatt consideră că acestea ar fi dispărut. Argumentul pe 
care-l invocă în sprijinul acestei afirmaţii este acela că dacă 
autografele ar fi exista pe vremea lui Tertullian, contestarea 

scrierilor lui Marcion ar fi fost la îndemâna liderilor creştini, prin 
apelul la aceste autografe391. 

Pentru cercetătorul Noului Testament, problema transmiterii 
textului originar, este de o importanţă crucială. Cunoscând 
pericolele care pot să apară în procesul de copiere, sarcina 
cercetătorului este aceea de a stabili cât mai exact posibil, forma pe 
care a avut-o textul iniţial. 

Sarcina aceasta este departe de a fi simplă. Existenţa unui atât 
de mare număr de documente, presupune fără îndoială, avantaje, 
însă în acelaşi timp, ridică şi dificultăţi. Textele respective oferă un 
foarte mare număr de variante. Anticipând puţin, vom spune că 
aproape nu există verset al Noului Testament, care să nu fi suferit 
modificări, în procesul repetatelor copieri. 

În demersul acesta, cercetătorul de astăzi are la îndemână trei 
metode specifice de lucru: (1) examinarea minuțioasă a copiilor 
manuscriselor existente, (2) studierea citatelor nou-testamentale 
care apar în operele scriitorilor bisericeşti, şi (3) compararea 
diferitelor versiuni vechi. Le vom analiza succint pe fiecare în parte. 


6.4.1. Examinarea manuscriselor existente 
Într-o definire simplă, un manuscris este o compoziţie literară 


scrisă cu mâna. Manuscrisul original a fost numit specific 
„autograf”. Trebuie să spunem de la început, că în prezent nu 
dispunem de nici un autograf al Noului Testament. Ceea ce avem, 
sunt copii ale autografelor, sau copii ale copiilor acestora. 

Privitor la prima metodă de lucru, putem afirma că dispunem 
în prezent de un volum uriaş material de cercetare, deoarece nici o 
altă operă literară a antichităţii nu a fost atât de mult copiată, pe 
cum a fost Noul Testament. Chiar dacă astăzi nu mai dispunem de 
vreun document original (în mare măsură, din pricina perisabilităţii 
materialului întrebuințat la scris), avem la dispoziţie un număr 
imens de copii datând din perioade foarte apropiate de momentul 
redactării originalelor. Se cifrează la aproximativ 5.000 de 
documente, conţinând textul în întregime, sau părţi mari din el. 

Cei ce s-au dedicat studiului manuscriselor greceşti, în mod 
obişnuit le-au clasificat în patru mari sub-grupe, în funcţie de 
materialul pe care s-a scris: papirusurile, uncialele, minusculele şi 
lecţionarele3%. Dacă ţinem seama că toate papirusurile, precum şi 
peste două sute de lecţionare au fost scrise cu caractere unciale, 
considerăm că este mai potrivită categorisirea în doar trei sub- 
grupe: papirusuri, pergamente şi lecţionare (adică în funcţie de un 


51 J, Moffatt, op. cit., pag. 51 
32 Geisler şi Nix, op. cit., pag. 386 

singur criteriu — materialul de scris — şi nu de două criterii — 
material de scris şi tip de caractere). 

O altă clasificare a manuscriselor, frecvent întâlnită printre 
cercetători este cea care ţine seama de vechimea scrierii. Astfel, 
avem manuscrise „vechi” dacă ele sunt datate înainte de sfârşitul 
secolului al X-lea, avem manuscrise „medii” dacă ele aparţin 
secolelor al XI-lea şi al XII-lea, şi avem manuscrise târzii dacă sunt 
scrise ulterior. 

Una dintre disciplinele care au luat ființă mai recent, şi al cărei 
obiect de studiu îl constituie analiza manuscriselor vechi este 
„Codicologia”. Ea este strâns legată de o altă disciplină numită 
„Paleografia” (aceasta se ocupă de studiul scrierii antice). În 1912, 
semnalăm apariţia unei lucrări în domeniu, lucrare intitulată An 
Introduction to Greek and Latin Paleography, semnată fiind de E. 
M. Thompson. O altă lucrare remarcabilă în domeniu, care se ocupă 
specific cu analiza manuscriselor, este cea a lui Bruce M. Metzger, 
intitulată Manuscripts of the Greek Bible: An Introduction to Greek 
Paleography. 

În continuare vom trece în revistă, materialul documentar de 
care se ocupă disciplina numită „Codicologia biblică”. Dacă ţinem 
cont de faptul că dispunem astăzi de atât de multe documente, 
devine evident că nu le putem menţiona aici pe toate; le vom 
menţiona însă, pe cele mai importante pentru critica textuală. 

Vom face mai întâi o prezentare a papirusurilor care conţin 
manuscrise ale Noului Testament, apoi vom continua cu 
pergamentele. Pentru critica textuală, în general, papirusurile sunt 
socotite a fi mai importante din cauza vechimii lor, chiar dacă 
textele oferite sunt mai scurte. 

Profesorul Milligan a împărţit papirusurile în trei categorii 
distincte: papirusuri literare (care conţin copii vechi ale unor lucrări 
literare cum ar fi cele ale lui Homer, Plato, Lysias, Demostene, etc.), 
papirusuri biblice sau teologice şi papirusuri ne-literare (conţinând 
scrisori publice sau particulare, testamente, contracte, chitanţe, 
etc.). Este de la sine înţele că, în cele ce urmează, ne vom referi doar 
la papirusurile biblice. 


6.4.1.1. Papirusurile majuscule ale Noului Testament 

Privite la început cu mari rezerve de către cercetătorii textului 
Noului Testament, papirusurile reprezintă sursa cea mai importantă 
de documentare asupra textelor timpurii ale manuscriselor Noului 
Testament, din cauza vechimii lor. În opinia lui Frederic Kenyon şi a 
lui E. J. Goodspeed, ele aruncă o „rază de lumină” asupra 
caracterului general al tipului vechi de text. 

În general, manuscrisele care au fost redactate pe papirus au 
avut forma de sul (volumen). Se cunosc şi papirusuri în formă de 

carte (codex), însă acestea sunt extrem de puţine. Din acest motiv, 
când spunem papirus, de obicei se înţelege manuscris în forma unui 
sul. 

Primul papirus conţinând text al Noului Testament, a fost 
descoperit de Constantin von Tischendorf, în 1868. În următorii 
treizeci de ani, C. R. Gregory, Carl Wessely şi J. Rendel Harris, au 
mai publicat încă 4 papirusuri cu text nou-testamental. Aceste 5 
papirusuri conţineau în total, aproximativ 120 de versete din textul 
Noului Testament, şi aparţineau secolelor IV — VII d.H. Din acest 
motiv, ele nu au suscitat un interes mare pentru cercetători. 

În 1897, Bernard P. Grenfell şi Arthur S. Hunt au descoperit 
cel dintâi papirus din seria papirusurilor numite generic 
Oxyrhynchus. Imediat după aceea, un adevărat torent de papirusuri 
au început să iasă la lumină (Grenfell şi Hunt au publicat la Londra 
lucrarea The Oxhyrhxnchus Papyri, în 1898), astfel că acum se 
cunosc 28 de papirusuri provenind de la Oxyrhynchus. Dintre 
acestea, 20 s-au dovedit mai importante deoarece erau mai timpurii 
(provenind din secolele al II-lea, al III-lea şi începutul secolului al 
IV-lea d.Hr.), şi conţineau texte mai ample (din 15 scrieri nou- 
testamentale). Ele erau anterioare manuscriselor unciale cunoscute 
până atunci: Codex Sinaiticus, Codex Vaticanus, Codex 
Alexandrinus şi Codex Bezae. 

În anul 1930, se cunoşteau 42 de papirusuri, dintre care 21 
erau de la Oxyrhynchus, însă erau textele acestora erau foarte 
limitate: conţineau fragmente de câteva versete. Doar 10 din ele 
conţineu porţiuni de text între 30 şi 90 de versete. 

Abia după anul 1930, când la numărul papirusurilor cunoscute 
s-au adăugat papirusurile Chester Beatty (publicate în 1933-1937 de 
către F. Kenyon) şi papirusurile Bodmer (după 1950), ele au început 
să câştige atenţia şi respectul cercetătorilor. Printre cei care s-au 
aplecat asupra lor cu interes, am putea aminti pe George Milligan, 
Eberhardt Nestle şi pe Ernst von Dobschuiz, iar mai târziu Kurt şi 
Barbara Aland. 

Folosind sistemul de notare introdus în 1908 de către C. R. 
Gregory, papirusurile sunt notate cu litera „P” însoţită de un 
numeral. Unele dintre ele mai sunt cunoscute şi după numele celor 
care le-au achiziţionat. Se cunosc multe papirusuri vechi, însă 
textele pe care le oferă, sunt fragmentare. Vom aminti în continuare 
câteva dintre cele mai semnificative. 

„P1” este un fragment dintr-un manuscris aparţinând secolului 
al III-lea sau al IV-lea d.Hr., şi conţine doar câteva versete din 
Evanghelia după Matei. 

„P4” este de asemenea un fragment scurt dintr-un manuscris 
datat în secolul al IV-lea d.Hr., şi are doar 7 versete din Evanghelia 
semnată de Luca. 

„P5” este un manuscris (de fapt două foi dintr-un codex), 
provenind din secolul al III-lea d.Hr., şi conţine fragmente scurte 
din două capitole ale Evangheliei după Ioan. 

„P8” , datând din secolul al IV-lea d.Hr., este un fragment de 
manuscris care conţine fragmente din Faptele apostolilor 
(aproximativ 28 de versete). 

„P13” defineşte un mauscris din secolul al III-lea d.Hr., şi 
conţine fragmente ale epistolei către evrei. Ca un fapt divers, textul 
nou testamental este scris pe spatele unui rezumat din Titus Livius. 

„P20” este un manuscris care conţine două fragmente extrem 
de scurte din epistola lui Iacov, şi datează din secolul al III-lea d.Hr. 

„P37” este un fragment foarte scurt din Evanghelia după 
Matei, şi se consideră a fi din secolul al III-lea sau al IV-lea d.Hr. El 
se află în posesia bibliotecii Universităţii din Michigan. H. A. 
Sanders l-a publicat în 1926 

„P38” (sau „Papirusul Michigan”) este un papirus datat în 
secolul al III-lea sau al IV-lea d.Hr., şi conţine fragmente din Faptele 
apostolilor. 

„P45” (sau „Chester Beatty”) conţine fragmente din toate 
Evangheliile canonice: părţi ample din Luca şi Marcu, şi părţi mai 
mici din Matei şi Ioan. Iniţial, acest document dispunea de 220 de 
foi, din care s-au mai păstrat doar 30. Este păstrat la Dublin, în 
Irlanda. 

„P46” (sau „Chester Beatty”) este un document care conţine 
zece epistole pauline (lipseau epistolele pastorale). Textul epistolelor 
către Romani, şi 1 şi 2 Tesaloniceni, este fragmentar. Acest 
document este datat în jurul anului 200 d.Hr., şi se află la Munchen. 

„P47 (sau „Chester Beatty”) este un manuscris care conţine 
câteva capitole din cartea Apocalipsei. Se consideră că a fost realizat 
în a doua jumătate a secolului al III-lea d.Hr. Cercetătorii sunt de 
părere că la origine, acest document a avut 32 de foi. Toate aceste 
trei papirusuri Chester Beatty au fost publicate de către F. G. 
Kenyon, în The Chester Beatty Papyri, între 1933-1936. 

„P48” este un papirus care conţine fragmente de text din 
Faptele apostolilor, aparţinând secolului al III-lea d.Hr., şi se 
păstrează la Florenţa, în Bibliotheca Mediceo-Laurentiana. El a fost 
publicat în 1932. 

„P52” (sau „John Rylands”) este cel mai vechi document 
cunoscut până în prezent, el fiind plasat la începutul secolului al II- 
lea d.Hr., şi conţine câteva versete din Evanghelia semnată de Ioan. 
A fost achiziţionat din Egipt, în anul 1920, de către Bernard P. 
Grenfell. Publicarea lui a avut loc în 1935, în An Unpublished 
Fragment of the Fourth Gospel in the John Ryland's Library, de 
care s-a ocupat C. H. Roberts. 

„P64” (sau Magdalenian) este un document care conţine doar 
trei fragmente din Evanghelia după Matei, datând din ultimii ani ai 
secolului al II-lea. El este adăpostit la Oxford, în Magdalen College 
(de unde îşi trage şi supra-numele), şi a fost publicat în 1953, de 
către C. H. Robert. 

„P66” (sau „Bodmer II”) este un papirus care conţine 
fragmente mari din Evanghelia după Ioan (primele 14 capitole sunt 
integral păstrate, iar din următoarele capitole, s-au păstrat doar 
fragmente). Se consideră că aparţine secolului al II-lea d.Hr. Acest 
document a fost publicat în 1956, de către Victor Martin, în Papyrus 
Bodmer II. Evangile de Jean cap. I-XIV. 

„P72” (sau „Bodmer VII”) este un document care conţine 
fragmente din epistolele lui Iuda şi I şi II Petru. Este plasat în 
secolul al III-lea sau al IV-lea d.Hr. El a fost editat de către Michel 
Testuz, în 1959, Papyrus Bodmer VII-IX. Documentul acesta 
conţinea mai multe scrieri vechi, majoritatea fiind necanonice. 
Dintre scrierile Noului Testament, apar doar cele două epistole 
petrine şi epistola lui Iuda. 

„P74” (sau „Bodmer XVII”) este un papirus voluminos, de 
format codex, datând din secolul al VII-lea d.Hr. Iniţial, el conţinea 
264 de foi. Documentul acesta conţine, cu mari lacune datorate 
deteriorării, Faptele apostolilor, Iacov, 1 şi 2 Petru, cele trei epistole 
ioanine, şi Iuda. P74 a fost editat în 1961, de către Rodolphe Kasser. 

„P75” (sau „Bodmer XIV-XV”) conţine fragmente din 
Evangheliile lui Luca (capitolele 3 — 14) şi Ioan (capitolele 1 — 15). 
La origine, documentul avea 144 de pagini. Se consideră că acest 
manuscris conţine cele mai vechi copii complete ale unor cărţi din 
Noul Testament. La editarea lui au colaborat doi cercetători, 
Rodolphe Kasser şi Victor Martin. 

„P81” este un fragment mic dintr-un codex, conţinând porţiuni 
de text din I Petru. El este datat prin secolul al IV-lea d.Hr., şi se 
găseşte la Barcelona. A fost editat de către S. Daris, în anul 1967. 

Menţionăm că papirusurile „Chester Beatty”, au fost numite 
astfel după numele celui care le-a cumpărat în anul 1930 din Egipt. 
Ele sunt păstrate în prezent, la Beatty Museum, într-o suburbie din 
Doublin. Această colecţie de trei codici, conţine fragmente din şapte 
manuscrise ale Vechiului Testament, şi din alte trei ale Noului 
Testament. Primul dintre documentele conţinând texte nou- 
testamentale, este consacrat Evangheliilor, al doilea conţine 
epistole, iar cel de-al treilea conţine Apocalipsa. Aceste papirusuri 
au o importanţă deosebită prin faptul că aparţin secolului al III-lea 
d.Hr., ele fiind astfel mai vechi decât „Codex Vaticanus”. 
Papirusurile „Bodmer” au fost achiziţionate de către M. Martin 
Bodmer, din Geneva, în anul 1955. 

În prezent sunt cunoscute şi catalogate aproape 96 de 
papirusuri cu texte nou testamentale. Cu excepţia a doar 4 dintre 
ele, toate sunt format codex (carte) şi nu sul (volumen). Acest lucru 
dovedeşte că foarte devreme, scriitorii creştini au preferat formatul 
acesta, spre deosebire de literatura seculară şi de cea iudaică, din 
aceeaşi perioadă istorică. 

Cauzele dispariţiei masive a papirusurilor sunt multiple. Am 
putea aminti câteva dintre ele, cu specificarea că ele pot fi cauze 
naturale sau distrugeri provocate. 

Printre cauzele naturale, mai întâi trebuie să amintim 
perisabilitatea materialului. Condiţiile deşertice (clima uscată din 
Egipt, Palestina, etc.) au determinat o mai bună conservare a 
acestora, însă acolo unde clima nu a fost uscată, procesul de 
deteriorare a fost accentuat. Am putea aminti furnicile albe, care din 
cauza depozitării inadecvate a manuscriselor, au avut acces la 
papirusuri. 

Printre cauzele din a doua categorie amintim mai întâi 
prigoanele despre care am vorbit anterior, şi care în anumite 
perioade, aveau ca ţintă predilectă, scrierile creştine. Chiar dacă au 
dovedit creştinii un ataşament extraordinar faţă de scrierile 
canonice, nimeni nu ar putea susține că au fost predate 
persecutorilor doar scrieri eretice sau apocrife. Însăşi denumirea de 
„traditores” (în latină, a preda) dovedeşte că au existat creştini care 
au dat poliţiei imperiale scrieri autentice. 

Necunoaşterea valorii unor asemenea documente a contribuit 
uneori la distrugerea lor. Este foarte bine cunoscut cazul unui 
document pe care Constantin von Tischendorf la descoperit absolut 
întâmplător, la mănăstirea Sfânta Ecaterina, din muntele Sinai, 
patruzeci şi trei de foi de papirus, care urmau să fie arse. Ele 
conţineau o parte a versiunii Septuaginta. Unul dintre călugări a 
admis că în ajun, mai arsese două coşuri pline cu asemenea 
materiale. 

Un alt document a fost descoperit într-una din pieţele 
Orientului Mijlociu, unde un vânzător de peşte împacheta peştele 
vândut, cu foi de pergament vechi. Ne putem imagina că nici 
vânzătorul şi nici cumpărătorii n-au ştiut că mai mult valora 
ambalajul decât marfa în sine, drept pentru care documentele 
respective în cea mai mare parte, s-au pierdut pentru totdeauna. 


6.4.1.2. Codexurile Noului Testament 

În vremea în care scriitorii creştini au trecut de la papirus la 
pergament, s-a trecut masiv şi de la forma de volumen, la cea de 
codex. Din acest motiv, atunci când vorbim despre codex, aproape 
întotdeauna trebuie să înţelegem manuscris realizat pe pergament, 
şi nu pe papirus. Excepţiile sunt rare. De asemenea, precizăm că 

aceste codex-uri sunt scrise cu caractere unciale. Din acest motiv ele 
mai sunt numite uneori Uncialele Noului Testament. 

Potrivit lui Geisler şi Nix, în anul 1986 erau cunoscute 
aproximativ 362 de manuscrise unciale conţinând texte nou- 
testamentale3s. Vom aminti în continuare câteva dintre codexurile 
cele mai importante pentru critica textuală a Noului Testament. În 
marea lor majoritate, acestea sunt pergamente. 

„Codex Vaticanus” (notat cu B) este unul dintre cele mai 
importante, datând din secolul al IV-lea d.Hr. deşi diferenţa de timp 
dintre redactarea originalelor şi datarea acestui codex, este destul de 
mare. Totuşi această perioadă (sec. IV) este importantă deoarece 
acum persecuția creştină încetase, iar Constantin cel Mare ordonase 
50 de copii ale scrierilor sfinte. „Codex Vaticanus” este un vellum 
care conţine Vechiul Testament în greacă, şi mari părţi din Noul 
Testament. El se păstrează în biblioteca de la Vatican. La Gregory, 
notarea este 03. 

„Codex Sinaiticus” (notat cu caracterul ebraic aleph - n) este 
un alt document important, numit astfel după locul unde a fost găsit 
(Mănăstirea Sfânta Ecaterina, Muntele Sinai) de către Konstantin 
von Tischendorf, pe la jumătatea secolului al XIX-lea. Documentul a 
ajuns în posesia guvernului rus, de la care a fost achiziţionat de către 
guvernul britanic şi a ajuns pentru o vreme la British Museum. 
Începând din 1998, el a fost adăpostit la „British Library”. În opinia 
lui C. Tischendorf, manuscrisul acesta poate fi plasat în prima 
jumătate a secolului al IV-lea d.Hr. şi conţine Noul Testament 
grecesc în întregime, precum şi părţi însemnate ale Vechiului 
Testament (este singurul dintre manuscrisele unciale, care oferă 
textul integral al Noului Testament). De asemenea mai conţine 
„Epistola lui Barnaba” şi mare parte din „Păstorul lui Hermas”. În 
sistemul de notare întrebuințat de Gregory, acest document este 
notat cu 01. 

„Codex Alexandrinus” (notat cu A) este un manuscris pe 
pergament, care a fost datat în jurul anului 450 d.Hr. şi conţine 
aproape tot textul Bibliei, cu mici lipsuri. În plus, mai conţine 
epistolele 1 şi 2 Clement, şi Psalmii lui Solomon. Acesta a fost scris 
în Alexandria, a poposit pentru o vreme la Constantinopole (adus 
fiind de Cyril Lucar odată cu mutarea sa de la Alexandria la 
Constantinopole, în anul 1621), apoi în 1624, Cyril Lucar, patriarhul 
de la Constantinopole, l-a dăruit regelui Angliei (documentul a fost 
trimis regelui James I, însă acesta a decedat, iar în 1627 a fost 
prezentat regelui Charles I). Ulterior el a intrat în posesia Muzeului 
britanic (British Museum), pentru o vreme. Din 1998, a ajuns alături 
de „Codex Sinaiticus”, la British Library. Gregory l-a notat cu 02. 

„Codex Ephraemi Rescriptus” (notat cu C) este un manuscris 
pe care unii autori îl plasează în jurul anului 350 d.Hr. (de exemplu, 
Norman Geisler), iar alţii îl plasează în secolul al V-lea (este opinia 
lui E. F. Harrison). Este un palimpsest a cărui text original a fost 
reconstituit prin metoda reactivării chimice. În secolul al XII-lea, 
textul original fusese şters pentru a se scrie o traducere a celor 38 de 
predici ale lui Efrem Sirul. Se pare că a fost scris la Alexandria şi a 
fost adus în Italia, pe la începutul secolului al XVI-lea, de către I. 
Lascaris. La moartea acestuia, documentul respectiv, împreună cu 
alte documente din biblioteca acestuia, a intrat în posesia lui Pietro 
Strozzi. În 1553, el a intrat în posesia renumitei Catherine de Medici. 
În prezent, acest document se află în posesia Bibliotecii Naţionale a 
Muzeului din Paris. El conţine o parte a Vechiului Testament şi 
aproape în întregime, Noul Testament. În sistemul lui Gregory, este 
notat cu 04. 

Codex Bezae” (notat cu D) este un manuscris descoperit în 
anul 1562 de către francezul Theodore de Beza (de la care şi-a primit 
şi numele). Unii cercetători îl plasează prin 450 d.Hr., iar alții prin 
550 d.Hr. Conţine cele patru Evanghelii, Faptele apostolilor şi o 
parte din a treia Epistolă a lui Ioan. Interesant este faptul că este 
scris şi în greacă şi în latină (în partea stângă este scris textul 
grecesc, iar în partea dreaptă este scris textul latin). Un alt lucru 
care se cere evidenţiat este acela că documentul despre care vorbim, 
oferă o versiune mai lungă a scrierii Faptele apostolilor, decât cea pe 
care o avem în Bibliile noastre. Finalul acestei scrieri, aşa cum apare 
în „Codex Bezae”, face aluzie la moartea apostolului Pavel. În 
prezent, documentul acesta se află în posesia Universităţii 
Cambridge, care l-a primit de la Beza. Este notat cu 05 în sistemul 
lui Gregory. 

„Codex Claromontanus” (notat cu D2) este un document pe 
care acelaşi Theodore Beza l-a descoperit într-o mănăstire din 
Clermont (Franţa), dar a fost datat în secolul al VI-lea d.Hr. Souter 
avansează ipoteza scrierii sale în Sardinia, însă Harnack propune o 
altă variantă: ca loc indică Egiptul, iar ca dată a scrierii, anul 300 
d.Hr. Documentul conţine toate epistolele pauline, inclusiv epistola 
către evrei, în două limbi: greacă şi latină. În acest document este 
precizată lista scrierilor canonice. În prezent, el este în posesia 
Bibliotecii Naţionale din Paris. Constantin von Tischendorf l-a editat 
în 1852. Gregory îl notează cu 06. 

„Codex _Washingtonianus_I” (notat cu W, sau „Codex 
Freerianus”, după numele celui care l-a cumpărat din Egipt, de la 
mănăstirea Schenute, în anul 1906), conţine numai cele patru 
Evanghelii. A fost datat pe la sfârşitul secolului al IV-lea sau 
începutul secolului al V-lea d.Hr. În prezent, el se găseşte în colecţia 
Freer din cadrul Bibliotecii din Washington. Mai este notat cu 032. 

„Codex Washingtonianus II” (notat cu I) este un manuscris 
conţinând textul epistolelor pauline şi este alcătuit din 84 de pagini 
(în original a avut 210 pagini). Datează din secolul al VI-lea sau al 
VII-lea d-Hr., iar în prezent se află în colecţia Freer. H. A. Sanders l- 
a editat în 1921. 

„Codex Basiliensis” (notat cu E), datând probabil din secolul al 
VIII-lea d.Hr., conţine copii ale celor patru Evanghelii canonice. Din 
text lipsesc fragmente mici. Acest document se păstrează în prezent, 
la Basel, Elveţia (de unde şi-a primit şi numele). 

„Codex Laudianus” (notat cu E2 şi numit astfel după numele 
arhiepiscopului Laud) conţine cartea Faptele apostolilor în latină şi 
greacă, şi este păstrat într-o bibliotecă din Oxford. El aparţine 
sfârşitului secolului al VI-lea sau începutului secolului al VII-lea 
d.Hr. O ediţie a acestui manuscris a fost publicată de către 
Tischendorf în 1870. 

„Codex Sangermanensis” (notat cu E3), care este de fapt, o 
copie a codexului Claromontanus, datată prin secolul al IX-lea sau al 
X-lea d.Hr., conţine epistolele pauline în greacă şi latină, în paralel. 
În prezent, se găseşte în Leningrad. 

„Codex Boreelianus” (notat cu F), acum în biblioteca din 
Utrecht, i-a aparţinut înainte lui Johannes Boreel, ambasador 
olandez la curtea regelui Iacob I al Angliei. Acest codex conţine cele 
patru Evanghelii, din care lipsesc fragmente însemnate, şi a fost 
datat ca aparţinând secolului al IX-lea d.Hr. 

„Codex Augiensis” (notat cu F2), aparţinând secolului al IX-lea 
d.Hr., conţine epistolele pauline dispuse în două coloane, una fiind 
în greacă iar cealaltă în latină (epistola către evrei apare numai în 
coloana latină). O vreme, acest codex fusese păstrat într-o mănăstire 
de lângă Constanţa (Elveţia), care se numea Augia Maior, dar a 
ajuns în cele din urmă, în biblioteca unui colegiu din Cambridge. 
Textul acestui document a fost editat de F. H. A. Scrivener, în 1859. 

„Codex Harleianus” (notat cu G, sau „Codex Wolfii A” cum 
mai este cunoscut) datat prin secolul al X-lea d.Hr., conţine cu mari 
lacune, cele patru Evanghelii canonice. El a fost adus din Est, de 
către Andrew E. Seidel, în secolul al XVII-lea, a fost achiziţionat de 
către J. C. Wolf (de unde îşi trage al doilea nume), iar în prezent se 
găseşte în British Museum. 

„Codex Wolfii B” (notat cu H) este un document care conţine 
cele patru Evanghelii canonice, cu numeroase lacune în text. El este 
datat prin secolul al IX-lea sau al X-lea d.Hr., iar în prezent se 
găseşte în biblioteca publică din Hamburg. Textul manuscrisului 
este specific familiei bizantine. 

„Codex Boernerianus” (notat cu G3) datează din secolul al IX- 
lea d.Hr., şi a aparţinut lui C. F. Borner, un profesor din Leipzig. 
Acest document a fost descoperit în mănăstirea St. Gallen. Conţine 

epistolele pauline în greacă, cu o traducere latină printre rânduri. În 
prezent se găseşte în Dresden. 

„Codex Regius” (notat cu L) datat în secolul al VIII-lea d.Hr., 
conţine aproape în întregime textul Evangheliilor, şi este deţinut de 
Biblioteca Naţională din Paris. Se remarcă prin faptul că prezintă 
două încheieri la Evanghelia după Marcu, una fiind cea pe care o 
cunoaştem, iar alta fiind o versiune scurtă a acesteia. Textul acestui 
document a fost editat de von Tischendorf în 1846. 

„Codex Purpureus Petropolitanus” (notat cu N) este un codex 
ediţie de lux, aparţinând secolului al VI-lea d.Hr. Este scris cu litere 
argintii pe un vellum purpuriu, iar numele lui Dumnezeu şi cel al lui 
Isus, sunt scrise cu aur. Conţinea la origine, textul celor patru 
Evanghelii, însă cele 462 de foi au ajuns să fie răspândite prin mai 
multe biblioteci, de pe două continente. 

„Cdex Petropolitanus” (notat cu caracterul grecesc pi - II) este 
un manuscris din secolul al IV-lea d.Hr, scris cu litere de argint. În 
original, documentul acesta avea 462 de foi, din care s-au păstrat 
aproximativ 230, răspândite în mai multe biblioteci din lume. Textul 
este, în cea mai mare parte a lui, specific familiei bizantine. 

„Codex Sinopensis” (notat cu O) este un alt codex din ediţia de 
lux, fiind scris prin secolul al VI-lea d.Hr. Textul este scris cu 
cerneală de aur pe un vellum purpuriu. Conţine Evanghelia după 
Matei, şi a fost achizionat în Sinope, Asia Minor, de către un ofiţer 
francez. În cele din urmă a ajuns în Biblioteca Naţională din Paris 
(cu excepţia unei singure foi, care a rămas la Mariupolis, oraş pe 
țărmul Mării Azov). Textul acestui document a fost editat de către 
Henry Omont, în 1901. 

„Codex Harleianus” este un manuscris de o remarcabilă 
frumuseţe, datat în secolul al VI-lea d.Hr, care conţine textul 
Evangheliilor. Este păstrat în British Museum, deşi a aprţinut 
cândva, Bibliotecii Regale din Paris. Se spune că a fost furat de aici 
în 1707, şi apoi a fost vândut lui Robert Harley, de unde i se trage şi 
numele. 

„Codex-urile Oxyrhinchus”, un grup de papirusuri descoperite 
în 1897, la Oxyrhinchus, unul dintre cele mai importante oraşe din 
Egiptul antic. Ceea ce este mai important, este faptul că aceste 
papirusuri conţin trei colecţii ale zicerilor lui Isus. Textele 
respective, în greacă, au multe similarități cu textul coptic al 
Evangheliei lui Toma. Cercetătorii sunt de părere că aceste 
papirusuri sunt fragmente ale versiunii greceşti a acestei Evanghelii. 

„Codex Porphirianus” (notat cu P2) este un palimpsest datând 
din secolul al IX-lea d.Hr.. El include Apocalipsa, epistolele 
soborniceşti şi pe cele pauline. Este păstrat în prezent, la Leningrad. 
Textul acestuia a fost editat de von Tischendorf în 1865-1866. 

„Codex Angelicus” (notat cu L2) este un manuscris din secolul 
al IX-lea d.Hr., aflat în Biblioteca Angelican din Roma, şi conţine 
Faptele apostolilor, epistolele soborniceşti şi epistolele pauline. 
Textul din acest document este specific familiei bizantine. 

„Codex Cavensis” este datat prin secolul al IX-lea d.Hr., şi în 
prezent se găseşte într-o mănăstire numită La Cava, lângă Salerno. 
El conţine întreaga Biblie şi este considerat drept unul dintre cele 
mai reprezentative manuscrise spaniole. 

„Codex Nitriensis” (notat cu R), păstrat în prezent în British 
Museum, este un palimpsest care conţine părţi din Evanghelia după 
Luca, datând din secolul al VI-lea d.Hr. Constantin von Tischendorf 
îl editează în 1857. 

„Codex Dublinensis” (notat cu caracterul grecesc zeta — Z) este 
un palimpsest păstrat în biblioteca de la Trinity College din Doublin, 
şi care conţine o parte semnificativă din Evanghelia după Matei. A 
fost datat în secolul al VI-lea d.Hr., însă cercetătorii admit că este 
posibil să fi fost scris chiar cu un secol mai devreme. Manuscrisul 
acesta a fost editat de către T. K. Abott, în 1880. 

„Codex Sangallensis” (notat cu caracterul grecesc delta — A) 
este un manuscris greco-latin datând din secolul al IX-lea. A fost 
descoperit la mănăstirea Saint Gall, din Elveţia. Textul în latină, este 
scris printre rândurile greceşti. El conţine cele patru Evanghelii, cu o 
mică lacună în textul Evangheliei după Ioan (câteva versete). A fost 
editat de către H. C . M. Rettig, în 1836. 

„Codex _Tischendorfianus III” (notat cu caracterul grecesc 
lambda -— A), aflat în prezent în biblioteca Bodleiană din Oxford, 
conţine textul Evangheliei după Luca şi al celei după Ioan. Se 
consideră că a fost scris în secolul al IX-lea d.Hr. 

„Codex Zacunthius” (notat cu caracterul grec Xi — E) este un 
palimpsest conţinând un mare fragment al Evangheliei după Luca. 
El a fost descoperit în insula Zante, în 1861. În prezent este păstrat 
în biblioteca Societăţii biblice britanice şi străine din Londra. Este 
considerat a fi cel mai vechi manuscris nou testamental prevăzut cu 
un comentariu marginal, fiind datat prin secolul al VII-lea d.Hr. 
(prima întrebuințare). Textul original a fost şters în secolul al XII- 
lea, şi a fost re-utilizat pentru lecţionare din Evanghelii. S. P. 
Tregelles l-a editat în 1861. 

„Codex Fuldensis” este un manuscris datat pe la jumătatea 
secolului al VI-lea d.Hr, care conţine în întregime textul Noului 
Testament, însoţit de o epistolă apocrifă. Evangheliile sunt 
combinate într-o singură naraţiune. Lucrarea a fost realizată la 
cererea lui Victor, episcop de Capua. 

„Codex Rossanensis” (notat cu caracterul grecesc sigma — ©), 
conţinând Evangheliile după Matei şi după Marcu, este un 
manuscris de lux. El a fost scris pe vellum purpuriu, cu litere de 

argint, însă primele trei rânduri ale fiecărei Evanghelii, sunt scrise 
cu aur. Datat în secolul al VI-lea d.Hr., el se găseşte în prezent în 
Sudul Italiei, la Rossano. Textul său a fost editat de O. von 
Gebhordt, în 1883. 

„Codex Koridethi” (notat cu caracterul grecesc theta — 0) este 
un manuscris descoperit în mănăstirea Koridethi, situată în partea 
de Est a Mării Negre, în zona caucaziană, şi conţine cele patru 
Evanghelii scrise în limba greacă. În prezent acest manuscris este 
păstrat în Biblioteca din Tbilisi, capitala Georgiei. Editarea acestui 
text este legată de numele lui Gustav Beerman şi C. R. Gregory, şi a 
fost realizată pentru întâia oară în 1913. 

„Codex Mediolanensis” este un document care conţine 
Evangheliile, şi datează din începutul secolului al VI-lea d.Hr. Se 
păstrează actualmente în biblioteca Ambroziană din Milano, şi este 
considerat, împreună cu Amiantinus şi Fuldensis, ca una dintre cele 
mai bune mărturii despre Vulgata. 

„Codex Athous Laurae” (notat cu caracterul grecesc psi — W) 
este un manuscris aparţinând mănăstirii Laura, din muntele Athos 
(de unde îşi trage numele). El a fost datat în secolul al VIII-lea sau al 
IX-lea, şi conţine Evangheliile, Faptele apostolilor, epistolele 
pauline, epistola către evrei, epistolele soborniceşti. 

„Codex Athous Dionysiou” (notat cu caracterul grecesc omega 
— Q) este un manuscris care conţine textul complet al celor patru 
Evanghelii, şi aparţine mănăstirii Dionysious din muntele Athos. A 
fost datat ca aparţinând secolului al VIII-lea sau al IX-lea d.Hr. 

„Codex Borgianus” (notat cu T) aflat în Roma, la Collegium de 
Propaganda Fide, este un manuscris aparţinând secolului al V-lea 
d.Hr, şi conţine fragmente din Evanghelia după Luca şi din cea după 
Ioan. 

„Codex _Mosquensis” (notat cu V) aparținuse mănăstirii 
Vatopedi din muntele Athos, însă în prezent se află la Moscova. El 
conţine copiile celor patru Evanghelii, textul fiind aproape complet, 
şi a fost datat în secolul al VIII-lea sau al IX-lea d.Hr. 

„Codex Mosquensis” (notat cu K) este un manuscris datat în 
secolul al IX-lea sau al X-lea, care conţine Faptele apostolilor, 
epistolele soborniceşti şi epistolele pauline (incluzând şi epistola 
către evrei). Se află la Moscova. 

„Codex Corbiensis” este o copie mutilată a celor patru 
Evanghelii, şi datează din secolul al V-lea sau al VI-lea d.Hr. Iniţial a 
aparținut mănăstirii din Corbey, lângă Amiens, însă a ajuns la 
Biblioteca Naţională din Paris. 

„Codex Argenteus” este un manuscris descoperit în secolul al 
XVII-lea, care este plasat la sfârşitul secolului al V-lea sau începutul 
celui de-al VI-lea. Manuscris de lux, el conţinea la origine 330 de foi, 

din care s-au păstrat doar 187. Cuprinde fragmente din cele patru 
Evanghelii, şi este păstrat în biblioteca Universităţii din Uppsala. 

„Codex Monacensis” este un manuscris care conţine textul 
celor patru Evanghelii (într-o ordine puţin diferită de cea obişnuită). 
A fost datat pe la sfârşitul secolului al IX-lea sau începutul secolului 
al X-lea d.Hr., şi se află în biblioteca Universităţii din Munchen. 

„Codex Mutinensis” (notat cu H2) este un manuscris datat prin 
secolul al IX-lea d.Hr., care conţine o mare parte a Faptelor 
apostolilor (lipsesc şapte capitole). Textul este specific familiei 
bizantine. În prezent, documentul este păstrat într-o bibliotecă din 
Mondena, Italia. 

„Codex Campianus” (notat cu M) este un manuscris care 
conţine textul celor patru Evanghelii, şi este datat în secolul al IX- 
lea. Textul este preponderent bizantin cu unele mixiuni de text 
cezarean. În prezent, acest document se găseşte în Biblioteca 
Naţională din Paris. 

„Codex Beratinus” (notat cu caracterul grecesc phi — ®) este 
un manuscris aparţinând secolului al VI-lea d.Hr., ediţie de lux, 
scris cu litere de argint pe vellum purpuriu. Acest document a fost 
descoperit în anul 1885, de către Pierre Batiffol. El conţine, cu mari 
lacune, textele Evangheliilor semnate de Matei şi Marcu, şi este în 
posesia bisericii Sfântul Gheorghe, din Berat, Albania. Textul acestui 
manuscris a fost editat de P. Batiffol, în 1887. 

„Codex __Coislinianus” (notat cu H3) este un important 
manuscris conţinând epistolele pauline, şi a fost datat în secolul al 
VI-lea d.Hr. A aparţinut mănăstirii Laura din muntele Athos, însă a 
ajuns în cele din urmă să fie răspândit prin mai multe biblioteci din 
Europa (Torino, Moscova, Kiev, Paris, Leningrad, etc.). 

„Codex Vaticanus 354” (notat cu S) este un manuscris datând 
din secolul al X-lea d.Hr., care conţine textul de tip bizantin, al 
Evangheliilor. (Colofonul acestui document spune că el a fost 
realizat de un călugăr numit Mihail, în jurul anului 950). În prezent 
el este adăpostit în biblioteca Vaticanului. 

„Codex Amiantinus” este un manuscris datat prin secolul al 
VIII-lea d.Hr. El a fost realizat în Nordul Angliei, la Jarrow pe Tyne, 
iar în prezent este păstrat la Florenţa. În ceea ce priveşte textul, el 
conţine întreaga Biblie, şi a fost păstrat în condiţii foarte bune. 
Numele şi l-a primit de la locul unde a fost descoperit: o mănăstire 
din Monte Amiata. 

„Codex Cuprius”_ este un document care datează din secolul al 
IX-lea d. Hr. sau al X-lea, oferind textul tipic bizantin al celor patru 
Evanghelii canonice. 

„Codex Palatinus” (notat cu e) este un document aparţinând 
secolului al V-lea d.Hr., care conţine porţiuni din cele patru 

Evanghelii. Textul este în limba latină, şi este scris cu cerneală 
argintie, pe un pergament purpuriu. 

„Codex Bobbiensis” (notat cu k) conţine jumătate din textul 
Evangheliilor după Matei şi Marcu. Descoperit în incinta mănăstirii 
Bobbio din Nordul Italiei, el se află în prezent la Torino. Textul 
documentului este în limba latină. 

„Palimpsestul Fleury” (notat cu h) este un manuscris 
fragmentar datând din secolul al VI-lea d.Hr. Textul său, în latină, 
cuprinde aproximativ un sfert din Faptele apostolilor, fragmente din 
epistolele soborniceşti precum şi cartea Apocalipsei. 

„Codex Veronensis” (notat cu b) este un pergament purpuriu 
datând din secolul al V-lea d.Hr. El conţine, în limba latină, textul 
aproape integral al celor patru Evanghelii. În prezent, acest 
document se află în incinta bibliotecii Capitol din Verona. 

„Codex Vercellensis” (notat cu a) este un document păstrat la 
Vercelli, în Italia. El este socotit drept cel mai vechi manuscris 
european al celor patru Evanghelii canonice. 

„Codex Colbertinus” (notat cu c) este un manuscris realizat 
prin secolul al XII-lea, într-o mănăstire din Sudul Franţei. În 
prezent el este adăpostit în Biblioteca naţională din Paris. Textul 
latin al acestui document conţine cele patru Evanghelii canonice. 

Am amintit aici doar câteva dintre codex-urile cele mai 
semnificative. Toate acestea au fost scrise cu caractere unciale sau 
semiunciale. La acestea mai putem adăuga o serie de documente 
scrise cu caractere minuscule (din această cauză ele au fost numite 
„minuscule”), care sunt mai numeroase decâi codex-urile. La nivelul 
anului 1986 se cunoaşteau aproximativ 365 de unciale, şi 
aproximativ 2.800 de documente minuscule (sau cursive). În 
prezent, numărul acestora este probabil, mai mare. 


6.4.1.3. Minusculele Noului Testament 

Am arătat deja că numărul minusculelor îl depăşeşte net pe cel 
al uncialelor. Ele au început să apară prin secolul al VIII-lea d.Hr., 
iar prin secolul al X-lea d.Hr., odată cu creşterea cererii de cărţi, 
scrierea uncială avea să dispară aproape complet. 

În ceea ce priveşte calitatea textelor scrise cu caractere 
minuscule, trebuie să subliniem faptul că, în general, acestea s-au 
îndepărtat de calitatea „uncialelor”. Există şi unele excepţii în 
această privinţă, deoarece unele minuscule sunt copii târzii ale unor 
texte timpurii de bună calitate. Principala lor importanţă rezidă din 
faptul că oferă indicii asupra istoriei medievale a scrierilor Noului 
Testament. 

Nu vom putea să le menţionăm pe toate, însă vom spune că ele 
sunt notate cu numerale şi sunt împărţite pe familii de text. În 
continuare vom menţiona doar pe cele mai semnificative dintre ele. 


367 


Familia 1 cuprinde, potrivit cercetătorilor, următoarele 
manuscrise: 1 (datând din secolul al X-lea d.Hr.), 2 (realizat în 
secolul al XII-lea d.Hr.),118 (aparţinând secolului al XIII-lea d.Hr.), 
131 (datând din secolul al XI-lea d.Hr.), 209 (din secolul al XII-lea 
d.Hr.). Manuscrisele acestei familii au fost investigate la începutul 
secolului al XX-lea. Este vorba despre un studiu realizat de Kirsopp 
Lake. 

Familia 13 conţine aproximativ 12 documente, scrise între 
secolele al XI-lea şi al XV-lea d.Hr. Numită uneori şi familia italiană, 
ea cuprinde manuscrisele 13 (secolul al XII-lea d.Hr.), 69 (secolul al 
XIV-lea sau al XV-lea d.Hr.), 124 (secolul al XII-lea d.Hr.), 230, 346 
(secolul al XII-lea d.Hr.), 543, 788, 826, 983, 1689 şi 1709. 

Familia alexandrină este un alt grup important. Regina 
manuscriselor cursive, după cum l-a numit Nestle (sau manuscrisul 
33), ca să numim doar un document, aparţine familiei alexandrine, 
datează din secolul al IX-lea sau al X-lea d.Hr., şi se găseşte la Paris, 
în posesia Bibliotecii Naţionale. Acest document conţine aproape tot 
Noul Testament (lipseşte doar Apocalipsa). 

Alte manuscrise minuscule sunt: 28, 61, 81, 157, 383, 565, etc. 
Acestea aparţin familiei Cezareene de text. Manuscrisul 28 este o 
copie realizată în secolul al XI-lea d.Hr., şi conţine texte ale 
Evangheliilor. Manuscrisul 61 conţine textul integral al Noului 
Testament, copiat la sfârşitul secolului al XV-lea sau începutul 
secolului al XVI-lea d.Hr.). Manuscrisul 81 conţine textul cărţii 
Faptele apostolilor, copiat pe la jumătatea secolului al XI-lea d.Hr. 
Manuscrisul 157 este un document care conţine textul Evangheliilor 
canonice, şi a fost copiat în secolul al XII-lea. Manuscrisul 383 
conţine Faptele apostolilor şi epistolele, şi datează din secolul al 
XIII-lea d.Hr. Manuscrisul 565 este considerat drept unul dintre 
cele mai frumoase manuscrise conţinând textul Evangheliilor. 
Realizat în secolul al IX-lea sau al X-lea d.Hr., el se află în prezent, 
la Leningrad. 

Este evident că nu putem să le amintim pe toate aceste 
minuscule, şi cu atât mai puţin, să le descriem. Pentru cei interesaţi 
de mai multe amănunte, o prezentare amplă a acestor manuscrise 
poate fi găsită în lucrarea lui Kurt şi Barbara Aland, intitulată The 
Text of the New Testament. 


6.4.1.4. Lecţionarele 

În mod tradiţional incluse printre sursele importante de 
informaţie în cercetarea tradiţiei manuscriselor Noului Testament 
grecesc (transmiterea textului), lecţionarele au fost socotite mai 
puţin semnificative pentru cercetarea celor mai timpurii texte nou- 
testamentale. Altfel spus, ele au fost socotite drept valoroase pentru 

studiul transmiterii textului Noului Testament, şi mai puţin 
valoroase pentru studiul originilor textului. 

Unii cercetători cum ar fi von Soden, le-au exclus din studiul 
pe care le-au dedicat manuscriselor greceşti ale Noului Testament. 
Această atitudine se datorează faptului că ele au fost considerate 
destul de târzii, şi deci, irelevante. 

În limba română, numele acesta a fost preluat din latină 
(termenul latin  „lectionaria” fiind echivalentul  grecescului 
„eclogadia”), el definind un fragment dintrun text mai amplu. 

Lecţionarele sunt, în esenţă, un fel de „împrumut” din obiceiul 
sinagogal. În cadrul serviciilor de la sinagogă, era obişnuinţa să se 
citească porţiuni din Lege sau din Prooroci, în fiecare Sabat. 
Inspirându-se din acest obicei, Biserica a adoptat sistemul citirii 
unor porţiuni din Noul Testament. S-a dezvoltat astfel un sistem 
regulat de lecţiuni conţinând selecţiuni din textele Noului 
Testament, care erau folosite pentru a fi citite de-a lungul anului, în 
cadrul serviciilor de închinare. Foarte curând aceste porţiuni au fost 
aranjate în aşa fel încât să se potrivească cu anumite sărbători ale 
anului creştin. 

În lipsa unor informaţii precise, este destul de dificil să plasăm 
într-un moment istoric precis debutul întrebuinţării lecţionarelor. 
Morton Enslin, în Christian Beginnings, avansează ideea potrivit 
căreia lecţionarele ar fi apărut încă din primul secol creştin. Allen P. 
Wikgren este însă mai rezervat în privinţa datării începuturilor 
lecţionarelor creştine: el spune că originile lecţionarelor rămân 
obscure pentru noi. Totuşi, este de acord că dispunem de unele 
evidențe care par să indice că originile lor ar putea fi plasate în Siria 
(probabil Antiohia), iar ca timp, el sugerează mijlocul secolului al 
IV-lea d.Hr. 

În vremea lui Tertullian, alegerea textelor nu era încă fixată, 
existând libertatea alegerii. În secolul al IV-lea d.Hr. însă, existau în 
uz, în comunităţile creştine africane, o serie de lecţiuni din 
Evanghelii, din Faptele apostolilor şi din epistole. Undeva în această 
perioadă istorică, putem considera că avem debutul întrebuinţării 
lecţionarelor. 

Un lecţionar avea două părţi: un sinaxarion (urmărind anul 
eclesiastic, începea cu data variabilă a sărbătorii Paştelor) şi un 
menologion (urmărind anul civil, acesta începea pe 1 Septembrie şi 
se încheia pe 31 August). 

Atunci când textul unui lecţionar era preluat dintr-o 
Evanghelie, lecţionarul era numit specific „evangelistaria” sau 
„evangeliaria” (de unde avem în limba română termenul 
„evangheliar”). În cazul în care textul preluat, era din epistole sau 
din Faptele apostolilor, lecţionarul era numit specific „apostoli” sau 

„praxapostoli”. În lecţionare nu au fost preluate fragmente din 
Apocalipsa. 

Având în vedere faptul că textele lecţionarelor erau fragmente 
rupte din contextul lor, era necesar ca ele să aibă o introducere 
adecvată, şi uneori chiar mici modificări în text. Atunci când criticii 
textuali s-au aplecat asupra lecţionarelor, în încercarea de a 
reconstitui texte mai ample, aceste introducere, ca şi modificările 
din text, se cereau înlăturate. Reconstituirea unui text mai amplu, 
din texte oferite de aceste fragmente, se numeşte colaţie textuală. 
Munca aceasta presupune cunoştinţe ample în domeniu, experienţă 
şi adeseori, fler. 

Nu se poate stabili cu precizie data la care aceste lecţiuni au 
devenit fixe. Ceea ce este sigur, este că în vremea lui Ioan Hrysostom 
şi a lui Cyril al Alexandriei, existau lecţiuni scripturale pentru zile 
specifice. C. H. Gregory a propus prima jumătate a secolului al 
doilea, ca posibil debut, însă Aland contestă categoric această 
ipoteză. Probabil Thiessen are dreptate atunci când spune că ele au 
început să apară în formă fixă, prin secolul al VI-lea d.Hr. 

Chiar dacă lecţionarele greceşti au început să devină 
disponibile, în partea Occidentală, prin secolul al XVI-lea, ele nu au 
fost luate în calcul în studiul textului în primele ediţii tipărite ale 
Noului Testament. Cel dintâi cercetător care s-a aplecat asupra lor, a 
fost englezul J. Mill. (în 1707), care a avut la dispoziţie 9 lecţionare. 
Wettstein (în 1751-1752) a folosit 29 de lecţionare; Matthaei a ridicat 
la 77 numărul lecţionarelor folosite; Scholtz a întrebuințat 236 de 
lecţionare, etc. 

Perioada următoare (a doua jumătate a secolului al XIX-lea) 
este caracterizată prin scăderea interesului criticilor de text, faţă de 
lecţionare. Critici textuali ca Lackmann, Tischendorf, von Soden, 
Westcott, Hort, etc.(despre care vom mai vorbi), au întrebuințat 
surprinzător de puţin aceste surse de documentare. 

Începând din 1930, odată cu lucrarea lui Donald W. Riddle şi a 
lui Ernest C. Colwell, lecţionarele au revenit în atenţia cercetătorilor. 
Cei doi au publicat împreună Prolegomena to the Study of the 
Lectionary Text of the Gospel, în 1933, la Chicago. Bruce M. 
Metzger este unul dintre cercetătorii care le-au acordat relicvelor de 
ostraca, o atenţie deosebită. 


6.4.1.5. Aranjarea scrierilor canonice în documentele sau la 

autorii timpurii 

O privire de ansamblu asupra documentelor pe care le-am 
menţionat până aici, ne permite să facem câteva observaţii asupra 
aranjării textelor canonice nou-testamentale. Se remarcă mai întâi 
faptul că ele nu apar întotdeauna în ordinea cu care suntem 
obişnuiţi să le găsim în versiunile moderne ale Noului Testament. 

J. Moffatt atrage atenţia asupra faptului că ordinea relativă a 
scrierilor canonice, nu poate fi luată în discuţie mai devreme de 
secolele al III-lea sau al IV-lea, când întregul Nou Testament a 
început să fie scris pe un singur codex394. 

P. Feine şi J. Behm observă faptul că „secvenţa părţilor Noului 
Testament, este aceeaşi în aproape toate manuscrisele greceşti: 
Evangheliile, Faptele apostolilor, epistolele catolice, epistolele 
pauline şi Apocalipsa. Această secvenţă este urmată de o mare parte 
a edițiilor noi ale Noului Testament (printre alţii, Tischendorf, 
Westcott-Hort, von Soden). Dar au apărut şi alte aranjări, spre 
exemplu în codex-ul Aleph şi în cel notat cu A: Evangheliile, 
epistolele pauline, Faptele apostolilor, epistolele catolice şi 
Apocalipsa (ordine urmată de ediţia lui Weiss), sau în canonul 
Muratorian: Evangheliile, Faptele apostolilor, epistolele pauline, 
epistolele catolice şi Apocalipsa (aşa cum a fost preluată în Vulgata, 
în ediţiile lui Erasmus şi în ediţiile moderne cele mai populare”355. 

Vom oferi în cele ce urmează, câteva informaţii concrete 
asupra secvenţei în care apar scrierile canonice în câteva dintre 
documentele timpurii. Pentru a simplifica puţin această prezentare, 
vom ignora scrierile care au apărut ocazional în respectivele 
documente (despre care s-a spus că au fost incluse temporar în 
Canon). De asemenea, tot în scopul simplificării acestei prezentări, 
vom folosi Matei pentru a defini Evanghelia după Matei, Marcu 
spre a defini Evanghelia după Marcu, etc. În sfârşit, o a treia 
simplificare vine prin aşezarea convenţională a epistolei către evrei, 
alături de cele 13 epistole pauline (acolo unde se face o menţiune 
specială, o vom face şi noi). 

În scrierile lui Epifaniu, Ieronim, Eucherius, precum şi în 
codex-urile aleph, Fuldensis, etc., mai întâi sunt aşezate 
Evangheliile, apoi epistolele pauline, urmează Faptele apostolilor, 
epistolele catolice şi în final găsim Apocalipsa. 

În scrierile lui Amphilocus, ale lui Rufinus, precum şi în 
decretele Conciliului de la Carthagina, scrierile canonice sunt 
aşezate în următoarea succesiune: mai întâi apar Evangheliile, 
urmează Faptele apostolilor, apoi epistolele pauline, cele catolice şi 
la urmă, Apocalipsa. Se cere menţionat aici faptul că în Canonul 
siriac, ele apar în aceeaşi ordine, însă sunt omise epistolele catolice 
şi Apocalipsa. 

Ioan Chrysostom prezintă în Synopsa sa, o aranjare diferită. 
Din motive liturgice, s-a sugerat, el a aşezat mai întâi epistolele 
pastorale, apoi Evangheliile, Faptele apostolilor, iar în final, 
epistolele catolice. 


394 J, Moffatt, op. cit., pag. 13 
35 p. Feine şi J. Behm, Introduction to the New Testament, pag. 362 

În codex Alexandrinus, în lista lui Athanasie, în scrierile lui 
Leontius din Bizanţ, Ciril al Alexandriei şi Cassiodorus, scrierile 
canonice nou testamentale sunt aşezate după cum urmează: la 
început Evangheliile, apoi Faptele apostolilor, epistolele catolice, 
epistolele pauline, şi în încheiere, Apocalipsa. 

În versiunea Peshitta, la Ciril al Ierusalimului şi la Ioan al 
Damascului, succesiunea scrierilor este următoarea: întâietatea o au 
Evangheliile, după care vine Faptele apostolilor, apoi epistolele 
catolice şi la urmă, epistolele pauline. Apocalipsa este omisă. 

O ultimă exemplificare o vom face referindu-ne la aranjarea 
scrierilor canonice în scrierile lui Augustin, Inocenţiu şi Isidor de 
Pelusium. Ei aşază la început Evangheliile, apoi epistolele pauline, 
epistolele catolice, Faptele apostolilor şi, în cele din urmă, 
Apocalipsa. 

Vom oferi şi câteva exemple de succesiune a Evangheliilor, în 
documente sau scrieri timpurii. Investigația noastră, în cazul 
Evangheliilor va începe puţin mai devreme decât data sugerată de 
Moffatt, deoarece Evangheliile au fost aşezate împreună într-un 
codex, mai devreme decât întreaga colecţie de scrieri nou- 
testamentale. 

În Fragmentul Muratorian, la Irineu, Ieronim, Grigorie de 
Nazianz, Augustin, Athanasie, precum şi în codex-urile aleph, A, B, 
ordinea Evangheliilor este următoarea: Matei, Marcu, Luca şi Ioan. 
La Ambrosiaster, ordinea Evangheliilor este următoarea: Matei, 
Luca, Marcu şi loan. 

În Catalogul Mommsenian, şi la Teofil al Antiohiei, secvenţa 
Evangheliilor este următoarea: Matei, Marcu, loan, Luca. În 
documentul Claromontanus ordinea este: Matei, Ioan, Marcu, Luca. 
În versiunile bohairice, avem ordinea următoare: Ioan, Matei, Luca, 
Marcu. 

În Constituţiile apostolice, în versiunile vechi latine, precum şi 
în codex Bezae, Vercelensis, Palatinus, succesiunea este Matei, 
Ioan, Luca, Marcu. La Chrysostom, ordinea aşezării Evangheliilor 
este Ioan, Matei, Luca, Marcu (asemănătoare cu cea din versiunile 
bohairice). 

În ceea ce priveşte diversele aranjări ale epistolelor pauline, 
deşi am lăsat deja să se înţeleagă că în opinia noastră, corpusul de 
scrieri atribuite lui Pavel, a luat fiinţă încă înainte de finalul 
primului secol creştin, informaţiile sumare pe care ne întemeiem, nu 
ne permit reconstituirea succesiunii acestor scrieri, decât cu 
începere de la momentul alcătuirii Canonului marcionit (aşadar pe 
la jumătatea secolului al II-lea d.Hr. 

În Canonul marcionit, lista este deschisă cu epistola către 
Galateni, după care vin epistolele către Corinteni, Romani, 

Tesaloniceni, Laodicieni (sub acest nume apare textul epistolei către 
Efeseni), Coloseni, Filipeni şi (curios) Filimon. 

Un alt document important este Canonul muratorian. În 
acesta, scrierile pauline încep cu cele două epistole către Corinteni, 
urmează Efeseni, Filipeni, Coloseni, Galateni, cele două epistole 
către Tesaloniceni, Romani, Filimon, Tit şi Timotei. 

La Athanasie, Ieronim, Amfilochus de Iconiu, şi în 
Stichometria lui Nechiforos, întâlnim următoarea succesiune 
paulină: epistola către Romani, epistolele către Corinteni, Galateni, 
Efeseni, Filipeni, Coloseni, epistolele către Tesaloniceni, cele 
adresate lui Timotei, apoi Tit şi Filimon. 

În codex-ul Claromontanus, lista scrierilor pauline începe cu 
epistola către Romani, urmează cele două adresate Corintenilor, 
apoi Galateni, Efeseni, cele două către Timotei, Tit, Coloseni şi 
Filimon. 

În Decretul gelasian, prima scriere paulină este epistola către 
Romani, urmată de epistolele către Corinteni, cea către Efeseni, I şi 
II Tesaloniceni, Galateni, Filipeni, Coloseni, I şi II Timotei, Tit şi 
Filimon. 

La Victorinus, lista paulină are următoarea secvenţă: Romani, 
I şi II Corinteni, Galateni, Efeseni, I şi II Tesaloniceni, Filipeni şi 
Coloseni. 


6.4.1.6. Concluzii 

Potrivit lui Bruce Metzger, un eminent cercetător al 
documentelor Noului Testament, şi specialist în probleme de text, 
existau la vremea la care şi-a scris lucrarea sa, aproximativ 75 de 
papirusuri, 250 de manuscrise unciale, 2.646 manuscrise 
minuscule, şi 1997 manuscrise lecţionare. Totalul era de 4.968 de 
documente care contribuie decisiv la clarificarea multora dintre 
problemele legate de textul original al Noului Testament. În 1986 
existau peste 5.300 de asemenea documente. 

Acestea au permis cercetătorilor, în urma unui volum 
considerabil de muncă atentă, o reconstituire în proporţie de 99.5% 
a textelor originale. Pasajele nou testamentale care ridică încă 
semne de întrebare, sunt puţine, şi chiar dacă s-ar dovedi vreodată 
că cercetătorii s-au înşelat asupra reconstituirii lor, învăţătura 
Noului Testament nu ar fi afectată în vreun fel. 

O simplă comparaţie între baza documentară a Noului 
Testament, şi cea a altor scrieri antice, scoate în evidenţă absoluta 
superioritate a textului nou-testamental. Spre exemplu, scrierile lui 
Homer (redactate prin secolul IX î.Hr.): Iliada este atestată de 643 
de copii. La Războiul Peloponnesian al lui Thucydides se cunosc 
doar opt copii. Compendiul de istorie al Romei, scris de Velleius 
Paterculus, a supravieţuit până în timpurile moderne, într-un singur 

exemplar incomplet. Acesta a stat la baza realizării unei ediţii 
priceps. Chiar şi acest singur manuscris a dispărut după ce a fost 
copiat, în secolul al XVII-lea, de către Beatus Rhenanus3%. Cele 
două lucrări ale lui Tacitus (55-117) sunt atestate prin câte un singur 
manuscris fiecare, acestea fiind datate prin secolul al XI-lea. Opera 
lui Eschill (525-456 î.Hr.) ca şi cea a lui Lysias (450-380 î.Hr.) sunt 
atestate printr-un număr redus de manuscrise, realizate la 
aproximativ 1.400 de ani distanţă de originale. Opera lui Sofocle 
(496-406 î.Hr.) este probabil, cea mai bine atestată dintre lucrările 
antichităţii, având peste 100 de manuscrise; toate sunt realizate la 
1.400 de ani după moartea autorului. Herodot (480-425 î.Hr.) este 
atestat prin 14 manuscrise, cel mai vechi dintre ele datând din 
secolul al X-lea. Plato (427-347 î.Hr.) este reconstituit din câteva 
manuscrise datând din secolul al IX-lea d.Hr. Opera lui Catullus 
(84-54 d.Hr.) se sprijină pe trei manuscrise datând cu 14 veacuri 
după scrierea originalelor. Poetul roman Vergiliu (70-19 î.Hr.) este 
cunoscut prin intermediul unui singur manuscris din secolul al IV- 
lea şi prin încă două din secolul al V-lea. Am oferit aici doar câteva 
exemple. O prezentare mai amplă ne este oferită de P. M. Simms, în 
The Bible from the Beginning, o lucrare apărută pentru întâia oară 
în 1929. 

În ceea ce priveşte istoricul dezvoltării transmiterii 
manuscriselor, s-au conturat patru mari etape destul de clar 
delimitate. 

1) Prima etapă acoperă primele trei secole creştine. Din cauza 
faptului că în această vreme creştinismul era religie ilicita în 
Imperiul roman, şi din cauză că forma manuscriselor era 
preponderent cea de sul, multe documente aparţinând acestei 
perioade, sunt incomplete. În general, ele au fost scrise pe papirus. 

2) Etapa a doua acoperă secolele al IV-lea şi al V-lea d.Hr. 
Deacum creştinismul este religie licita şi multiplicarea 
manuscriselor sfinte a cunoscut un avânt remarcabil. Ele au fost 
scrise pe pergament obişnuit sau pe vellum, iar textele acestora sunt 
de regulă, copii ale papirusurilor timpurii, atestând dependenţa lor, 
de acestea. 

3) Etapa a treia acoperă perioada dintre secolele al VI-lea şi al 
X-lea d.Hr. În această perioadă se remarcă strădania călugărilor de 
a colecta, de a copia şi de a păstra la mănăstiri, manuscrisele Noului 
Testament. Se remarcă o creştere cantitativă a materialelor 
documentare, însă şi o scădere calitativă a acestora. 


3% un umanist german care a trăit între 1485-1547, publicând ediţii ale clasicilor, 


precum şi ale Părinților bisericeşti 

4) Etapa a patra cuprinde perioada care a urmat secolului al X- 
lea. Deacum uncialele şi semi-uncialele au făcut loc definitiv, scrierii 
cursive. Copiile manuscriselor s-au înmulţit rapid. 

Numărul tot mai mare al codicilor, al minusculelor şi al 
lecţionarelor Noului Testament, a făcut să se simtă nevoia unei 
catalogări a acestora. Primul care a fost interesat de o clasificare a 
acestora, se pare că a fost Johann J. Wettstein, în anul 1751. 
Wettstein a numerotat manuscrisele unciale şi pe cele semi-unciale, 
cu caractere mari din alfabetul latin şi cel grecesc. Manuscrisele 
„minuscule” le-a notat cu numerele arabe. 

Iniţial, sistemul propus de Wettstein a fost satisfăcător, însă 
atunci când numărul documentelor s-a diversificat, el a devenit tot 
mai greoi. Următorul sistem de catalogare a fost propus de 
Hermann F. Von Soden, în începutul secolului al XX-lea. El nu a 
mai împărţit manuscrisele în funcţie de caracterele cu care erau 
redactate, ci în funcţie de conţinutul şi vechimea fiecăruia. Evident, 
sistemul lui von Soden era superior celui stabilit de Wettstein, însă 
s-a dovedit destul de complicat. 

Câţiva ani mai târziu (în 1908), a fost propus un sistem 
conceput de C. R. Gregory, sistem care este încă în uzul criticilor de 
text. Potrivit acestui sistem, se păstrează deosebirea dintre 
manuscrisele majuscule (unciale şi semi-unciale) şi cele minuscule. 
Codicii majusculi au fost notaţi cu cifre arabe precedate de un O. 
Manuscrisele (codicii) minuscule au fost notate cu cifre arabe 
simple. Papirusurile au fost notate cu P, iar lecţionarele, cu litera L. 


6.4.2. Tipuri de text nou testamental 

Cercetările dedicate textelor care apar în manuscrise, au 
început pe la sfârşitul secolului al XIX-lea, prin munca întreprinsă 
de B. F. Westcott şi de F. J. A. Hort. Ele au cunoscut o mare 
dezvoltare în secolul al XX-lea, când s-a remarcat Jean Duplacy. 
Acesta scrie în 1975, o lucrare amplă intitulată Classification des 
etats d'un texte, mathematique et informatique: reperes historiques 
et recherches methodologiques. 

Pentru a înţelege procesul în urma căruia au rezultat texte 
diferite ale scrierilor Noului Testament, este necesar să ne amintim 
câteva lucruri privitoare la circulaţia şi răspândirea textelor. 

În mod firesc, circulaţia unui document începe din locul în 
care el a fost redactat, sau din comunitatea căreia el i-a fost destinat. 
Apoi, copii ale manuscrisului original au fost realizate spre a fi 
distribuite comunităţilor învecinate. Kurt şi Barbara Aland compară 
răspândirea unui text, cu undele concentrice pe care le provoacă o 
piatră aruncată într-un lac. Ele se răspândesc în toate direcţiile, în 
acelaşi timp. 

Nu există nici o îndoială asupra faptului că primele copii ale 
manuscriselor originale au fost realizate în limba greacă. Această 
limbă a deţinut „supremaţia” în primele două secole ale 
creştinismului. Autorii mai sus amintiţi susţin că „faptul că încă de 
la început, toate scrierile Noului Testament au fost scrise în greacă, 
este conclusiv demonstrat prin citatele din Vechiul Testament, care 
provin din Septuaginta, traducerea greacă a Vechiului Testament, şi 
nu din textul original ebraic. Acest lucru este adevărat chiar în ceea 
ce-l priveşte pe Pavel”3%7. 

În ceea ce priveşte centrele mari ale creştinismului, unde s- 
au realizat copii greceşti ale manuscriselor originale, lucrarea lui 
Adolf Harnack (este vorba despre Misiunea şi răspândirea 
creştinismului în primele trei secole, o lucrare apărută în 1924), 
rămâne încă, o sursă remarcabilă de informaţii istorice: este 
prezentată dezvoltarea creştinismului în această perioadă, numărul 
aproximativ al comunităţilor creştine precum şi unele consideraţii 
asupra importanţei şi a puterii lor. 

Aproximativ 180 de centre creştine au fost identificate doar în 
Asia Mică şi pe coasta egeeană a Greciei. Mai putem adăuga centrele 
din Nordul Africii (nu doar în zona Cartaginei sau a Alexandriei, ci şi 
în Numidia şi Cirenaica), cele din sudul Italiei şi din Roma, cele din 
Spania şi sudul Galiei, cele din jurul Antiohiei şi a Edessei, etc. 
Aceasta a fost aria de răspândire a textelor şi copiilor timpurii ale 
Noului Testament. 

Pentru a ne putea formula o idee asupra vitezei cu care 
manuscrisele puteau circula în vremea aceea, între diferitele centre 
ale creştinismului, putem face o comparaţie cu scrierile seculare. 
Din arhivele lui Zenon (un administrator de stat care a slujit în 
Philadelphia, în timpul lui Ptolemeu al II-lea) au fost găsite 
înregistrări ale unor scrisori care aveau menţionate datele redactării 
şi cele ale recepţiei lor. Astfel, din Asia Minor până la Alexandria (o 
distanţă de aproximativ 1.250 km.) o scrisoare ajungea în două luni. 
Din Philadelphia până în Siria (o distanţă aproximativă de 650 km.) 
scrisoarea ajungea în 40 de zile. De la Alexandria la Philadelphia 
(aproximativ 225 km.) scrisoarea ajungea între 4 şi 7 zile3s8. 

Ca o concluzie asupra situaţiei răspândirii creştinismului în 
primele trei secole, putem spune că Estul a constituit aria geografică 
cu cea mai mare concentrare de focare ale creştinismului. Asia 
Minor poate fi considerată drept „cartierul general” al bisericii 


57 Kurt şi Barbara Aland, The Text of the New Testament, pag. 52 

398 Pentru informaţii detaliate privind circulaţia manuscriselor în lumea elenistică şi 
romană, se poate consulta lucrarea lui Eldon J. Epp, intitulată New Testament 
Papyrus Manuscris and Letter Carrying in Greco-Roman Times, şi publicată în 
1991 

creştine. Se presupune că aici, ca şi în zona Edessei, şi în Cipru, 
aproape jumătate din populaţie era creştină. 

În zonele geografice amintite, au fost realizate o cantitate 
impresionantă de copii ale originalelor Noului Testament, şi s-au 
dezvoltat diferite tipuri de texte, specifice ariei respective. În 
scurgerea vremii, copierea privată a textelor a generat formarea unei 
varietăţi de familii textuale (manuscrisul care a fost copiat, şi 
manuscrisele care au rezultat), având aceleaşi particularităţi. 

Ca un amănunt auxiliar, vom adăuga faptul că există o strânsă 
legătură între gradul de organizare al unui centru de creştinism şi 
diferenţele remarcate între copiile realizate în aria acelui centru. Cu 
cât dioceza respectivă era mai bine organizată, cu diferenţele dintre 
textele copiilor, erau mai reduse. Cu cât dioceza era mai slab 
organizată, cu atât diferenţele textuale erau mai evidente. 

Marea cantitate de manuscrise vechi, a fost împărţită de către 
cercetători, în trei tipuri distincte, sau familii de text, în funcţie de 
elementele specifice ale textelor pe care le conţin, şi de zona lor de 
provenienţă. Se foloseşte de obicei o clasificare tripartită, deşi unii 
specialişti au propus chiar patru: text alexandrin, text occidental şi 
text bizantin (unii cercetători adaugă şi textul cezarean) 


6.4.2.1. Textul alexandrin 

(numit uneori hesychian sau egiptean) 

În această categorie intră manuscrisele care au la bază texte 
realizate la Alexandria. Aici exista un important centru de studii 
textuale, în perioada elenistică. El este atestat în manuscrise ca H, C, 
L, R, X, Z, N, T, A, etc., precum şi în unele scrieri ale lui Origen. 

Textul alexandrin se distingea prin faptul că era lucrat cu 
profesionalism, de către editori competenți, familiarizați cu 
exigenţele tradiției alexandrine. El apare în operele timpurii ale lui 
Origen, precum şi în versiunile sahidică şi bohairică. 

Textul alexandrin este şi astăzi, apreciat printre cercetători, 
pentru corectitudinea sa gramaticală şi ortografică. Începând cu K. 
Lachmann, care l-a folosit ca text de bază al ediţiei sale, textul 
alexandrin a fost preferat de către editorii occidentali. El este 
aproape identic cu textul Neutral al lui Westcott şi Hort. Vom mai 
adăuga faptul că acest text este notat cu litera “H”. 


6.4.2.2. Textul Occidental sau vestic 

Tipul de text occidental a fost numit astfel, din cauza faptului 
că cele mai timpurii forme cunoscute ale manuscriselor din acest tip, 
îşi aveau originea în partea occidentală a Imperiului Roman, 
incluzând Roma şi Nordul Africii. Totuşi, ele au fost descoperite şi în 
Galia, dar şi în Egipt. 

Se consideră că aceste manuscrise au fost revizuiri ale unor 
texte mai timpurii decât cele alexandrine, însă sunt acuzate de o 
anumită lipsă de omogenitate. De asemenea trebuie să mai 
remarcăm că din această familie de texte, lipsesc epistolele 
soborniceşti şi Apocalipsa. 

Acest tip de text a fost folosit de Marcion, Taţian (nu este 
absolut sigur), Ireneu, Tertullian, Cyprian, Priscillian, Tyconius şi 
Primasus, etc. Mai este atestat în versiunile latine vechi şi în cele 
siriece vechi. Dintre manuscrise, cel mai reprezentativ este cel notat 
cu D (Codex Bezae). 


6.4.2.3. Textul siro-bizantin (numit şi textul lucianic) 

Acesta este considerat a fi cel mai târziu dintre cele trei tipuri 
principale de text (în general, se consideră că nu poate fi datat mai 
devreme de 350 d.H.). Rădăcinile lui trebuie să fie căutate în 
ultimele trei decade ale secolului al III-lea d.Hr., în Antiohia. 
Această perioadă de acalmie a oferit prilejul unui text şlefuit stilistic 
şi corespunzător din punct de vedere eclesiastic. Această formă a 
stat la baza viitorului text bizantin. 

Iniţial a fost numit „sirian” de către Westcott şi Hort, însă 
această denumire ar putea crea confuzie cu versiunile siriece. A mai 
fost numit „antiohian” şi „constantinopolitan”. În cele din urmă a 
fost adoptat numele de „bizantin”, propus de Streeter şi Kenyon. 

Acest tip de text a fost numit astfel din pricina ariei sale de 
răspândire (Imperiul bizantin). El mai este cunoscut şi ca „Textul 
principal” din cauza cantităţii mari de documente care îl atestă: 
practic, marea majoritate a scriitorilor creştini activi după sfârşitul 
secolului al IV-lea, precum şi aproape toate manuscrisele unciale şi 
minuscule realizate după anul 300 d.Hr. Imediat după formarea sa 
ca tip distinct, a dobândit o influenţă remarcabilă. 

Textele aparţinând acestei familii, au stat la baza Textului 
Receptus, şi sunt caracterizate de o grijă deosebită pentru claritate şi 
integritate. Ele au fost notate cu litera „K”. 


6.4.2.4. Textul cezareean sau palestinian (după unii autori) 

Acesta este încă în discuţie, specialiştii având păreri diferite 
asupra lui. A fost propus în 1924 de către B. H. Streeter, şi are ca 
punct de sprijin (sau argument), versiunea armeniană revizuită şi în 
cea georgiană. El mai apare în lucrările târzii ale lui Origen. 

Ceea ce putem spune este că pare să fie originar din Egipt, şi 
că a fost asociat cu activitatea lui Origen (despre care se ştie că a 
trăit o perioadă de timp la Cezarea). Potrivit teoriei lui Streeter, 
acest text, adus din Egipt la Cezarea de către Origen, a fost apoi 
răspândit la Ierusalim, apoi în Armenia şi în Georgia. Kirsopp Lake 

s-a opus acestei teorii, dovedind că Origen a folosit ocazional acest 
tip de text pe când încă se afla la Alexandria. 

Acest tip (dacă îl acceptăm ca fiind un tip distinct), este un 
amestec de text occidental şi text alexandrin, dovedind o oarecare 
preocupare spre eleganţă. Lagrange a avansat ipoteza potrivit căreia 
autorul acestui text ar fi cunoscut ambele versiuni (textul occidental 
şi textul alexandrin) şi a făcut un compromis între cele două. Textul 
respectiv a fost notat cu litera „I”. 


Această sistematizare a principalelor familii de texte, este 
considerată uneori ca fiind depăşită. Kenyon, spre exemplu, 
propune o clasificare în 6 grupe: (1) Textul Receptus, (2) textul 
desemnat ca „Neutral de către Westcott şi Hort, (3) textul 
cezareean, (4) textul occidental (sau vestic), (5) textul sirian (în care 
el include versiunile siriacă, armeniană şi georgiană), şi (6) textele 
celelalte3%. 


6.5. Operele scriitorilor bisericeşti 


O altă sursă importantă de informaţie în ceea ce priveşte textul 
autografelor Noului Testament o reprezintă operele scriitorilor 
bisericeşti din primele patru veacuri creştine. În domeniul 
criticismului textual al Noului Testament, scrierile patristice sunt 
considerate drept a treia sursă de informaţii, pe lângă celelalte 
amintite deja. 

Mulţi dintre scriitorii bisericeşti au fost amintiţi atunci când 
ne-am ocupat de formarea canonului Noului Testament, însă în acel 
punct era importantă pentru noi, mărturia lor asupra stadiului de 
dezvoltare al Canonului Noului Testament. În acest punct, ne vom 
referi la lucrările lor ca surse de documentare în ceea ce priveşte 
restaurarea textelor scrierilor Noului Testament. 

Trebuie să ţinem însă seama de câteva aspecte importante: 
scriitorii bisericeşti timpurii oferă mai puţine citate decât cei de mai 
târziu, adeseori şi unii şi alţii citează din memorie, unii dintre ei au 
folosit scribi în vreme ce alţii au scris ei înşişi, etc. 

De asemenea sunt importante aceste mărturii pentru a ne 
ajuta să înţelegem cum a apărut textul Noului Testament, într-un 
anumit moment şi într-un anumit loc. Altfel spus, mărturiile din 
scrierile patristice ne ajută să reconstituim istoria unui text. 


39 A se vedea E. F. Harrison, Introduction to the New testament, pag. 81 
400 Aceasta este opinia unor cercetători ca Bruce M. Metzger şi Kurt Aland, spre 
exemplu 

Scriitorii bisericeşti (aşa-numiţii „părinţi bisericeşti”) erau 
episcopi, presbiteri sau proeminenţi învăţaţi creştini care au trăit în 
primele şapte secole ale creştinismului. În scrierile lor ei au păstrat 
adeseori fragmente importante de text nou testamental. Uneori au 
făcut acest lucru din cauză că erau implicaţi în dispute apologetice, 
alteori din cauză că erau implicaţi în dezbateri de doctrină. 


6.5.1. Clasificarea scriitorilor bisericeşti 

În mod obişnuit scriitorii bisericeşti sunt împărţiţi în trei mari 
grupe, în funcţie de data istorică a slujirii lor. Avem astfel, scriitori 
apostolici, scriitori ante-niceeni şi scriitori post niceeni. 

a) Scriitorii (părinţii) apostolici (numiţi uneori şi „părinţi sub- 
apostolici, ei sunt cei care au primit învăţătură de la apostoli sau de 
la cei ce au fost învăţaţi de către apostoli; în general se consideră că 
ei au activat între 96-150 d.Hr.) 

În această primă categorie putem menţiona pe Clement din 
Roma, Barnaba, Hermas, Ignaţiu, Polycarp, autorul lui „Didache”, 
etc. 


b) Scriitorii (părinţii) ante-Niceeni (sunt cei care au activat, au 
propovăduit sau au scris între anii 150-325 d.Hr.). Menţionăm aici 
pe Iustin martirul, Irineu, Clement din Alexandria, Hippolit, Origen, 
Dionisie cel Mare, Tertullian, Ciprian, Tatian, etc. 

c) Scriitorii (părinţii) post-Niceeni (sunt cei care au activat, au 
predicat sau au scris în perioada care a urmat Conciliului de la 
Niceea). Aici includem pe Eusebiu, Athanasie, Ciril al Ierusalimului, 
Vasile cel mare, Ioan Hrisostom, Ambrosie de Milano, Ieronim, 
Augustin , Efrem Sirul, etc. 

O altă posibilă clasificare a acestor scriitori (preferăm 
termenul „scriitor bisericesc” celui de „părinte bisericesc”, din 
motive de conformare la porunca Mântuitorului Isus), este cea care 
ţine seama de limba în care au predicat sau au scris aceştia: 

- scriitori de expresie siriacă (în Est): Taţian (problema aceasta 
este încă neclarificată, deoarece nu se ştie sigur dacă Taţian a scris 
în siriacă sau în greacă), Aphraates (scrierile sale sunt redactate în 
estrangelo, siriaca veche), Efrem Sirul, Isho'dad de Merv (prin 
secolul al IX-lea d.Hr.), etc. 

- scriitori de expresie greacă (în Est): ereticul Marcion, Ignaţiu 
martirul, Polycarp, Iustin, Clement alexandrinul, Origen, Dionisie, 
Pamfil, Eusebiu de Cezareea, Ciril al Alexandriei, Atanasie, scriitorii 
capadocieni, Theodoret de Cirrus, Cosmas Indicopleus (un 
comerciant alexandrin care a trăit în prima jumătate a secolului al 
VI-lea d.Hr.), etc. 

- scriitori de expresie latină (în Vest): Irineu de Lyon, 
Tertullian, Nemesianus de Tubunas (în Numidia), Novaţian, 
Ciprian, Hillariu de Poitier, Priscillian, Ambrosie, Ambrosiaster, 

Ieronim, Augustin, Pelagius, Patrick (apostolul irlandezilor), 
Fulgensius de Ruspe (în Africa), Primasius de Hadrumetum (în 
Africa), Cassiodorus, etc. 

Este evident că în siriacă s-a scris relativ puţin şi nu foarte 
important, în comparaţie cu cât s-a scris în greacă şi latină. La 
aceasta a contribuit nu numai preponderența răspândirii 
comunităţilor vorbitoare de o limbă sau de alta, ci şi destinatarii 
cărora li s-au adresat ocazional scriitorii creştini. 


6.5.2. Volumul remarcabil de material documentar 

Pentru a avea o idee aproximativă asupra cantităţii citatelor 
nou testamentale pe care le găsim în operele acestor scriitori 
bisericeşti, vom oferi în continuare câteva exemple. 

Astfel, Iustin Martirul are 268 citate din Evanghelii, 10 citate 
din Faptele apostolilor, 6 citate din epistolele soborniceşti, 43 citate 
din epistolele pauline şi 3 citate din Apocalipsa. În total, el are 
aproximativ 330 de citate din textele Noului Testament. 

Irineu de Lyon, la rândul lui, oferă 1038 citate din Evanghelii, 
194 citate din Faptele apostolilor, 23 citate din epistolele 
soborniceşti, 499 citate din epistolele pauline şi 63 de citate din 
Apocalipsa. În total, el are 1.819 citate din textele Noului Testament. 

Clement din Alexandria are 1017 citate din Evanghelii, 44 
citate din Faptele apostolilor, 207 citate din epistolele soborniceşti, 
1.127 citate din epistolele pauline şi 11 citate din Apocalipsa. În total, 
el citează de 2406 ori din Canonul Noului Testament. 

Origen, un alt învăţat de seamă, are 9.231 citate din 
Evanghelii, 349 citate din Faptele apostolilor, 399 citate din 
epistolele soborniceşti, 7.778 citate din epistolele pauline şi 165 
citate din Apocalipsa. În total, operele lui conţin 17.922 citate din 
Noul Testament. 

Tertullian are 3.822 citate din Evanghelii, 502 citate din 
Faptele apostolilor, 120 citate din epistolele soborniceşti, 2.609 
citate din epistolele pauline şi 205 citate din Apocalipsa. În operele 
sale aflăm 7.258 citate din textele Noului Testament. 

Opera lui Hippolit conţine 734 citate din Evanghelii, 42 citate 
din Faptele apostolilor, 27 citate din epistolele soborniceşti, 387 
citate din epistolele pauline şi 188 citate din Apocalipsa. Totalul 
citatelor Noului Testament, la Hippolit se ridică la 1378. 

Un ultim scriitor la care vom face referire aici, este istoricul 
Eusebiu de Cezareea. El citează Evangheliile de 3.258 de ori, Faptele 
apostolilor de 211 ori, epistolele soborniceşti de 88 ori, epistolele 
pauline de 1.592 de ori şi Apocalipsa de 27 de ori. În total, el are 
5.176 citate din Noul Testament. 

Însumând aceste cifre, obţinute de la o parte dintre scriitorii 
bisericeşti timpurii (doar şapte dintre ei), rezultă un total de 19.368 

citate din Evanghelii, 1.352 citate din Faptele apostolilor, 870 citate 
din epistolele din epistolele soborniceşti, 14.035 citate din epistolele 
pauline şi 664 citate din Apocalipsa. Totalul general este de 36.289 
citate nou testamentale. 

Considerăm că aceste detalieri sunt suficiente pentru a ne 
convinge de volumul mare de informaţie oferită de scriitorii creştini 
timpurii, şi implicit, de importanţa studierii operelor scriitorilor 
bisericeşti, atunci când se încearcă reconstituirea textului original al 
Noului Testament. 

Geisler şi Nix sunt de părere că dacă nu ar fi existat nici un 
manuscris al Noului Testament, ar fi fost posibil să se reconstituie 
textul complet al acestuia, doar din citatele cuprinse în scrierile 
timpurii ale scriitorilor bisericeşti”40:. La aceeaşi concluzie a ajuns şi 
J. Harold Greenlee, în lucrarea sa intitulată An Introduction to the 
New Testament Criticism. 

În acest sens am mai putea aminti un fapt relevant citat de 
Charles Leach, în Our Bible: how we got it. Sir David Dalrymple a 
avut curiozitatea să vadă dacă ar putea reconstrui textul Noului 
Testament, pornind de la scrierile patristice ale secolului al II-lea şi 
al III-lea d.Hr., pe care le avea în biblioteca personală. În cele din 
urmă, el a ajuns la concluzia că i-ar mai lipsi doar unsprezece 
versete pentru a completa textul cunoscut al Noului Testament. 


6.5.3. Dificultăţile ridicate de cercetarea scrierilor 

patristice 

În ciuda faptului că scrierile patristice oferă informaţii 
importante în critica textuală, munca de cercetare asupra acestui 
atât de vast material documentar, incumbă trei dificultăţi majore: 
prima este legată de izvoarele din care au citat scriitorii bisericeşti, a 
doua este legată de munca editorilor lucrărilor respective, iar cea de 
a treia rezultă din raţionamentul celor care culeg şi interpretează 
aceste date. Le vom prezenta pe rând. 

a) Prima problemă este mai delicată decât pare la prima 
vedere. Mai întâi se pune întrebarea: scriitorii bisericeşti au citat din 
documente pe care le-au avut la îndemână, sau au citat din 
memorie? Am menţionat deja faptul că scriitorii bisericeşti timpurii 
au oferit mai puţine citate decât cei mai târzii. Mai precis, pe la 
sfârşitul secolului al II-lea d.Hr. se remarcă o creştere semnificativă 
a cantitţii de citate oferite. Cu precădere au folosit metoda citării din 
memorie. 

A doua întrebare care se ridică aici este: cât de mare a fost 
preocuparea scriitorului respectiv în preluarea exactă a citatelor? La 
Origen şi la Ciprian, spre exemplu, întâlnim o preocupare 


101 Geisler şi Nix, op. cit., pag. 430 

remarcabilă pentru acuratețe citatelor, în spiritul tradiţiei 
alexandrine; la Eusebiu, una moderată, iar la Clement alexandrinul 
şi la Epifaniu, una mai puţin lăudabilă. Uneori chiar la acelaşi 
scriitor se remarcă o atenţie diferită, de la o lucrare la alta. 

A treia întrebare justificată, este legată de numărul de 
Scripturi pe care le-a folosit scriitorul respectiv. Dacă ţinem seama 
de faptul că activitatea sa literară a acoperit 30-40 de ani, este 
evident că a folosit mai mult decât una singură. Astfel citatele 
preluate în debutul lucrării sale, pot fi preluate dintr-o Scriptură, iar 
spre sfârşitul vieţii, este rezonabil să presupunem că a folosit o altă 
Scriptură. 

b) A doua problemă majoră cu care se confruntă criticul 
textual, în munca sa de cercetare asupra scrierilor patristice, este 
legată de transmiterea textelor scrierilor respective. Se ştie că 
operele acestea au fost copiate şi transmise posterităţii, de către 
călugării Evului Mediu (originalele nu ni s-au păstrat). Uneori 
aceştia lasă impresia că au preferat să conformeze pasajele 
scripturale întâlnite, la texte contemporane lor, cu care erau 
familiari. 

S-a sugerat că un copist experimentat ar fi preferat acurateţea 
verbală, însă au fost şi situaţii în care s-au identificat aduceri „la zi” 
ale citatelor nou-testamentale. 

c) Cea de a treia problemă amintită, este generată de atenţia 
sau lipsa de atenţie pe care au dovedit-o cei care au lucrat cu aceste 
citate preluate din scriitorii bisericeşti. Probabil că ar fi mai corect 
să spunem că nu au avut acces la ediţii critice de certă valoare a 
scrierilor patristice. Astfel, în 1905, Oxford Society of Hystorical 
Theology, a publicat un volum intitulat The New Testament în the 
Apostolic Fathers. Acesta se ocupa de studiul citatelor din Noul 
Testament şi al aluziilor, întâlnite în următoarele scrieri: epistola lui 
Barnaba, Didahia, 1 şi 2 Clement, Ignaţiu, Policarp şi Păstorul lui 
Hermas. Volumul acesta nu a avut o valoare critică deosebită. 

În a doua jumătate a secolului al XX-lea au început să apară 
ediţii critice bine documentate asupra scriitorilor bisericeşti fie de 
expresie greacă, fie de expresie latină. Lucrările acestea reprezintă 
un ajutor de mare valoare, în critica textuală. 


6.6. Analiza celor mai vechi versiuni 
ale Noului Testament 


Potrivit Dicţionarului Biblic, pe la jumătatea secolului al II- 
lea, cel puţin părţi din Noul Testament au fost traduse din originalul 
grec în trei dintre limbile lumii antice: latină, siriacă şi coptă. După 
aceea aceste versiuni au fost revizuite şi extinse: la rândul lor au 

devenit ele însele, baza pentru alte traduceri4c2. Kurt şi Barbara 
Aland „împing” această datare până la sfârşitul secolului al II-lea463. 

Bruce M. Metzger este de părere că cele mai timpurii versiuni 
ale Noului Testament, au fost realizate de către misionari creştini, cu 
scopul de a contribui la propagarea credinţei creştine printre cei a 
căror limbă maternă era siriaca, latina sau copta404. Aceste versiuni 
ridică probleme complexe de abordare deoarece atunci când se fac 
traduceri după diverse copii (care pot să inducă ele însele diferenţe 
în text), se mai adaugă şi particularităţile traducătorilor. Totuşi, 
acest lucru nu le diminuează valoarea, pentru cercetarea critică, ci 
doar face ca munca aceasta să fie mai dificilă. 

Pe de altă parte este un fapt cunoscut că nici o limbă nu poate 
reproduce o altă limbă, cu o exactitate absolută, nici chiar în cazul 
limbilor înrudite între ele. Cu toate acestea, cele mai timpurii 
versiuni ale Noului Testament rămân surse importante de 
informaţie, şi unelte de cercetare pentru criticismul textual al Noului 
Testament. 

Vom aminti în continuare câteva din aceste versiuni, care sunt 
mai semnificative, grupate în funcţie de limba în care au fost 
traduse. Trebuie să spunem însă că uneori a fost vorba despre 
versiuni doar ale Noului Testament, iar alteori a fost vorba despre 
versiuni ale întregii Scripturi. 

Alexander Souter împarte versiunile despre care vom vorbi în 
continuare, în două mari categorii: versiuni primare şi versiuni 
secundare. În cea dintâi categorie, el include versiunile de limbă 
siriacă, versiunile de limbă latină, În cea de a doua categorie, el 
include versiunile armeniene, versiunea etiopiană, versiunea 
georgiană şi versiunile arabe. Criteriile lui Souter sunt: interesul 
pentrul criticul textual şi faptul că unele sunt traduse direct din texte 
greceşti (cele primare) iar altele sunt traduse din versiuni 
intermediare. 


6.6.1. Versiunile de limbă siriacă 

Cercetătorii din domeniul criticii biblice disting în siriacă nu 
mai puţin de cinci versiuni diferite ale Noului Testament integral 
sau a unor părţi însemnate ale acestuia. Acestea sunt: 
„Diatessaron”-ul lui Tatian, versiunea siriacă veche, Peshitta, 
versiunea Philoxeniană şi Harkleană, şi versiunea palestiniană. 

Diatessaron este o lucrare atribuită unanim lui Tatian, şi este 
datată prin 170 d.H. Ea poate fi privită ca o armonie a Evangheliilor, 
întrucât oferă o singură naraţiune, într-o ordine cronologică destul 


402 Dicţionar biblic, pag. 1283 
403 Kurt şi Barbara Aland, op. cit., pag. 181 
404 Bruce M. Metzger, The Text of the New Testament, pag. 67 

de corectă şi fără repetiţii. Textul diatessaronic începea cu Ioan 1:1. 
Unii cercetători consideră că această lucrare a fost realizată în 
siriacă, iar alţii sunt de părere că ar fi fost scrisă în greacă. Lucrul 
acesta nu poate fi stabilit cu certitudine. 

Ceea ce este cert, este faptul că Diatessaron-ul a fost tradus în 
mai multe limbi. Există două tradiţii principale, una orientală şi una 
europeană. În tradiţia orientală sunt incluse versiunile siriace, 
armeniene, arabe şi persane, iar în tradiţia europeană sunt incluse 
versiunile în latină, în germana vorbită în ţările de jos, în italiană, în 
anglo-saxonă şi în germană. 

De mare importanţă în studiul Diatessaronului, este 
comentariul lui Efrem Sirul (310-373 d.H.), care îl citează frecvent. 
În vremea în care a scris Efrem, Diatessaronul era Evanghelia 
oficială a ortodoxiei creştine din Edessa. 

În anul 1934, a fost descoperit un fragment dintr-un text 
grecesc al Diatessaronului, la Dura Europos. Această aşezare fusese 
un avanpost roman, pe care perşii l-au distrus în 256-257 d.Hr. 
Fragmentul acesta este util cercetătorilor deoarece aruncă o lumină 
asupra modului în care Tatian a întreţesut textele celor patru 
Evanghelii, într-unul singur. A fost datat în prima jumătate a 
secolului al III-lea d.Hr., şi a fost editat în 1935 de către C. H. 
Kraeling (A Greek Fragment of Tatian's Diatessaron from Dura, 
publicat în Studies and Documents, la Londra). 

În secolul al XX-lea, asupra studiului Diatessaronului s-au 
aplecat mai mulţi cercetători, încercându-se reconstituirea textului 
originar prin analiza comparativă a traducerilor acestei scrieri. A. 
Baumstark a început să studieze traducerea în vechea germană 
înaltă, însă rezultatele muncii sale au fost publicate postum, în 1964. 
Prin 1942, italianul Giuseppe Messina a atras atenţia cercetătorilor 
interesaţi de textul diatessaronic, asupra existenţei unei traduceri în 
persană, în biblioteca Medicea Laurenziana din Florenţa. De mare 
interes s-a dovedit a fi şi descoperirea Evangheliei după Toma, în 
Egipt, în 1945, Evanghelie care pare să fi avut anumite raporturi cu 
lucrarea lui Tatian. 

Versiunea veche siriacă (aşa-numita Vetus Sira), disponibilă 
astăzi în două manuscrise, conţine cele patru Evanghelii canonice, 
Faptele apostolilor şi epistolele pauline (paisprezece). Primul 
manuscris este un pergament păstrat la British Museum. El aparţine 
secolului al V-lea d.Hr, şi a fost descoperit în Egipt, în anul 1842, de 
către W. Cureton. Este cunoscut ca Manuscrisul Curetonian. În el 
sunt cuprinse, cu lacune, cele patru Evanghelii, într-o ordine puţin 
diferită de cea cunoscută: Matei, Marcu, Ioan şi Luca. 

Cel de-al doilea manuscris este un palimpsest, datând de la 
sfârşitul secolului al IV-lea d.Hr. A fost descoperit în 1892, într-o 
mănăstire din Sinai (Sfânta Ecaterina), de către două surori, Agnes 

Smith Lewis şi Margaret Gibson. Sunt cuprinse cele patru 
Evanghelii, aranjate în ordinea consacrată. 

Se consideră că această versiune este tipică, reprezentativă 
pentru textul vestic, iar ca datare, se consideră că aparţine secolului 
al V-lea d.Hr. Versiunea în sine, a fost realizată în jurul anului 300 
d.Hr. Textele celor două documente (Curetonianus şi Sinaiticus) nu 
sunt absolut identice, dar dovedesc amândouă, relaţii strânse cu 
Diatessaronul lui Tatian. 

A treia versiune semnificativă este Peshitta sau Vulgata 
siriacă, pregătită, se pare pentru a înlocui versiunea veche. Ea îi este 
atribuită tradiţional, episcopului Rabbula din Edessa (care a slujit 
între 411-431 d.Hr.). Lucrarea aceasta conţine doar 22 de scrieri 
(lipsesc 2 Petru, 2 şi 3 Ioan, Iuda şi Apocalipsa), şi două pericope 
din Evanghelii (loan 7:53 — 8:11 şi Luca 22:17-18). 

Cercetările recente făcute asupra acestei versiuni, au dat la 
iveală două lucruri: mai întâi, nu toată această lucrare îi poate fi 
atribuită episcopului Rabbula, şi apoi, prezenţa numeroaselor citate 
din Vetus Sira conduc spre concluzia că această versiune este mai 
degrabă o revizuire a textului versiunii Vetus Sira. 

Numele Peshitta (adică „simpla”) a fost introdus de către 
Moses bar Kepha, în anul 903 d.Hr. Unii cercetători consideră că 
acest titlu a fost preluat de la traducerea Vechiului Testament din 
ebraică, şi aplicat asupra traducerii Noului Testament. Creştinii 
sirieci făceau distincţie între Vechiul Testament tradus din ebraică 
(pe care-l numiseră Peshitta) şi Vechiul Testament tradus din 
Septuaginta. Biserica siriacă păstrează încă în forma originală a 
versiunii acesteia (atât Nestorienii cât şi Monofiziţii). 

Pe la începutul secolului al XX-lea, existau peste 300 de 
manuscrise ale versiunii Peshitta (din care, doar câteva conţineau 
textul integral al Noului Testament), iar de atunci au mai fost 
descoperite şi altele. Dintre cele cunoscute, cele mai timpurii 
documente provin din secolele al V-lea şi al VI-lea. 

C. R. Gregory susţine că prima tipărire a versiunii Peshitta s-a 
realizat la iniţiativa lui Ignaţiu de Antiohia, un patriarh iacobit. El l- 
a trimis pe Moses Marden, un preot din Mesopotamia, în Europa, cu 
scopul de a găsi pe cineva care să ajute biserica sa în realizarea 
tipăririi. Acel „cineva” s-a dovedit a fi un cancelar imperial din 
Viena, Johannes Albert Widmanstadt. În 1555 s-a încheiat tipărirea 
primei ediţii a Peshittei405. În 1901, George Henry Gwilliam publică 
la Oxford, textul Evangheliilor din versiunea Peshitta. 

Noul Testament complet a fost editat, în două volume, de 
către Societatea Biblică Britanică şi Străină, la Londra între anii 
1905-1920. La această ediţie lipsea aparatul critic. 


405 C, R. Gregory, op. cit., pag. 401 

A patra versiune este cea Philoxeniană sau harkleană. În 508 
d.Hr. apare o altă traducere a Noului Testament în siriacă, lucrarea 
fiind realizată de către Polycarp, la cererea lui Philoxenius, episcop 
de Hierapolis. Această versiunea este pierdută astăzi. 

Ea mai este cunoscută sub un al doilea nume (versiunea 
harkleană) deoarece prin 616 d.Hr., Thomas de Harkel, face o 
revizuire a versiunii Philoxeniene, în dorinţa de a îmbunătăţi textul 
respectiv. Lucrarea aceasta se realizează la mănăstirea Enaton, lângă 
Alexandria. În prezent, se mai păstrează circa 50 de manuscrise ale 
acestei traduceri. Spre deosebire de „Peshitta”, această versiune 
cuprinde întreg textul Noului Testament. Ceea ce este semnificativ 
de semnalat aici este faptul că în revizuirea lui Harkel, lipsesc 
comentariile teologice pe care le conţine versiunea Philoxeniană, 
dispuse pe margine. 

Versiunea palestiniană constă, în fapt, într-o serie de 
lecţionare+06 din Evanghelii şi din alte texte ale Noului Testament, 
descoperite în diferite locuri. Opiniile cercetătorilor sunt foarte 
diferite în ceea ce priveşte datarea acestei versiuni, ele variind între 
secolul al II-lea şi secolul al VI-lea d.Hr. O posibilă tradiţie orală a 
precedat forma scrisă a acestei versiuni. 

Limbajul acesteia este un dialect aramaic, mai apropiat de 
aramaica iudaică palestiniană decât de siriaca socotită clasică. 

În studiul textului siriac al Noului Testament s-a remarcat 
Francis Crawford Burkitt, care a publicat o ediţie în două volume, a 
textului Evangheliilor în siriaca veche. Lucrarea aceasta se numea 
Evangelion da-Mepharreshe, şi a apărut, pentru întâia oară, în 
1904. 


6.6.2. Versiunile latine ale Noului Testament 

Pe la sfârşitul secolului al II-lea sau începutul secolului al II- 
lea d.Hr., limba latină a început să se impună în comunităţile 
occidentale. Până atunci predominase limba greacă. Cele mai vechi 
traduceri latine au fost identificate în citatele care apar în lucrările 
lui Tertullian (probabil în jurul anului 105 d.Hr.). Aceasta nu 
înseamnă în mod obligatoriu că în vremea lui Tertullian ar fi existat 
deja traduceri latine integrale ale Noului Testament. Citatele 
respective au putut fi traduse de către Tertullian, direct din greacă, 
în momentul scrierii propriilor lucrări. Alte mărturii de acest fel, nu 
mai apar până în vremea lui Ciprian. 


6.6.2.1. Versiunea Vetus Latina 
Prima versiune a Noului Testament în latină a fost realizată în 
vechea latină (Vetus latina), sau Itala. Din această versiune s-au 

păstrat mai mult de 50 de manuscrise (de fapt, copii). Cele mai vechi 
dintre cele disponibile, aparţin secolului al IV-lea d.Hr, însă sunt 
copii ale unui manuscris datând din începutul secolului al III-lea 
d.Hr. 

Este dificil de stabilit cu precizie locul şi data la care s-au făcut 
primele tentative de traducere a Bibliei în limba latină veche. Totuşi 
există un consens destul de larg printre cercetători în ceea ce 
priveşte faptul că Evangheliile canonice ar fi fost traduse în latină pe 
la sfârşitul secolului al II-lea d.Hr, în Nordul Africii407. La foarte 
scurt timp după aceasta, au început să apară alte traduceri, în Italia, 
în Gallia, Spania şi chiar în alte locuri. 

Cercetătorii împart, din punct de vedere geografic, în două 
categorii, traducerile din vechea latină: astfel au existat traduceri 
africane şi traduceri europene. Copierea repetată a acestor traduceri 
a determinat coruperi semnificative ale textului. 

Nu dispunem astăzi de nici un manuscris integral al Bibliei, în 
latina veche, însă în ceea ce priveşte Evangheliile, există 32 de 
manuscrise, evident deteriorate; există de asemenea 12 manuscrise 
conţinând Faptele apostolilor, 4 manuscrise conţinând epistolele 
pauline, şi un manuscris conţinând Apocalipsa. La aceste 
manuscrise se mai adaugă numeroase fragmente existente. Ele 
datează între secolele al IV-lea şi al XIII-lea d.Hr. 


6.6.2.2. Versiunile vechi latine africane 

Acestea au început să circule larg, în prima jumătate a 
secolului al III-lea d.Hr., însă au existat numeroase diferenţe între 
versete. Spre exemplu, privitor la Luca 24: 4-5, se păstrează nu mai 
puţin de 27 de variante în manuscrisele vechi latine care s-au 
păstrat. 

Vom aminti aici doar două dintre versiunile latine vechi mai 
semnificative, păstrate fragmentar: una este „Codex Bobbiensis”, iar 
cealaltă este „Codex Palatinus”. 

Moreschini şi Norelli consideră că primele traduceri ale 
textelor sacre în latină au fost realizate, cel puţin la început, în medii 
umile, cu un nivel scăzut de aculturaţie şi se adresau straturilor 
inferioare ale societăţii: „...aceste traduceri trebuie să fi întrebuințat 
mai ales sermo quotidianus, adică limba de toate zilele... din cauza 
acestei carenţe pe plan retoric şi literar, aceste traduceri reprezintă o 
ruptură faţă de tradiţia puritanismului lingvistic şi a elaborării 
retorice, proprii literaturilor antice...”408. 

Amintim, de asemenea, Manuscrisele europene latine vechi, 
dintre care am putea menţiona „Codex Vercellensis” (considerat a fi 


407 Probabil la Cartagina, care era un centru important al culturii romane 
408 Moreschini şi Norelli, op. cit., vol.I, pag. 353 

cel mai vechi din această categorie), „Codex Veronensis”, „Codex 
Colbertinus”, „Codex Corbiensis”, „Codex Gigas” (numit astfel din 
pricina dimensiunilor sale ieşite din comun), etc. 

Ceea ce s-a spus mai sus, cu privire la calitatea literară a 
versiunilor latine africane, se aplică în egală măsură şi versiunilor 
europene vechi. Această stare de lucruri a determinat formularea a 
numeroase critici la adresa respectivelor traduceri, nu numai din 
partea păgânilor. Augustin însăşi s-a plâns de faptul că oricine avea 
la îndemână un text grecesc, şi cunoştinţe elementare de greacă şi 
latină, se apuca de tradus. 

În studiile întreprinse asupra versiunilor latine vechi, s-a 
remarcat învățatul francez Pierre Sabatier (1683-1742), care a 
studiat la mănăstirea St.-Germain-de-Pres, cel mai renumit centru 
de învăţătură Mauristă. Cercetările lui P. Sabatier nu au fost 
publicate decât postum, în 1743, la Paris şi Reims, în lucrarea 
Bibliorum Sacrorum Latinae Versiones Antiquae. 

În studiul dedicat versiunilor latine vechi, s-au remarcat mai 
două proiecte distincte: unul este cel început de A. Julicher, şi 
finalizat de W. Matzkow şi K. Aland (a fost editat textul Evangheliei 
după Marcu, în 1938, şi cel al Evangheliei după Matei, în 1940); cel 
de-al doilea proiect este cel dezvoltat de Institutul Vetus Latina, 
institut găzduit de mănăstirea Beuron, în Germania. 


6.6.2.3. Vulgata 

O altă traducere latină este aşa-numita Vulgata, o lucrare 
realizată la cererea papei Damasus, la sfârşitul secolului al IV-lea 
d.Hr., de către Sophronius Eusebius Hieronimus (cunoscut 
cititorului sub numele de Sfântul Ieronim). Numele acestei traduceri 
înseamnă „comun” sau „obişnuit”, şi a fost aplicat pentru întâia oară 
cu referire la Septuaginta, de către Ieronim şi Augustin. Ulterior 
acest nume avea să fie aplicat la toate versiunile latine derivate din 
Septuaginta. Roger Bacon, pe la începutul secolului al XX-lea, pare 
să fi fost cel dintâi care a folosit acest nume cu referire la traducerea 
lui Ieronim. 

Alexander Souter face precizarea că lucrarea lui Ieronim este 
mai degrabă o revizuire a unor texte latine existente, decât o 
traducere în adevăratul sens al cuvântului409. Marea contribuţie a lui 
Ieronim a fost aceea că a tradus din ebraică în latină, textul 
Vechiului Testament (cu excepţia Psalmilor, pe care i-a preluat din 
lucrarea Hexapla a lui Origen). Asupra implicaţiei lui în revizuirea 
textului Noului Testament, se pot face doar presupuneri. Pentru a 
face corecturile necesare, Ieronim a comparat copiile latine, cu 
copiile vechi greceşti. Munca aceasta a durat aproximativ 15 ani. 


40 Alexander Souter, op. cit., pag. 44 

Evangheliile au fost traduse în 384 d.Hr. şi au fost însoţite de o 
prefaţă (Epistula ad Damasum) în care Ieronim explică faptul că a 
folosit un text latin pe care l-a corectat în conformitate cu 
manuscrise greceşti timpurii. A existat o teorie printre cercetătorii 
care au studiat lucrarea lui Ieronim, potrivit căreia doar Evangheliile 
ar fi fost traduse de acesta. Cealaltă parte a Noului Testament, s-a 
susţinut că ar reprezenta munca unui alt traducător, însă a ajuns să- 
i fie atribuită lui Ieronim printr-un ciudat concurs de împrejurări. 

La baza acestei teorii au stat diferenţele între traducerea 
Evangheliilor şi traducerea celeilalte părţi a Noului Testament. În 
cele din urmă, teoria aceasta nu a găsit suficientă acceptare pentru a 
fi definitivă. Diferenţele sesizate au fost atribuite celor care au copiat 
lucrarea lui Ieronim. 

Ceea ce este interesant de remarcat cu privire la lucrarea lui 
Ieronim, este faptul că atunci când el a revizuit Vechiul Testament, 
nu a intenţionat să traducă şi scrierile apocrife, întrucât acestea nu 
apăreau în Canonul ebraic. La insistenţele unor prieteni, a făcut 
totuşi o traducere în grabă, la Iudit şi la Tobit. Dacă totuşi scrierile 
apocrife se regăsesc în versiunile Vulgatei, acest lucru se datorează 
faptului că au fost preluate fără a fi revizuite, în perioada următoare 
morţii lui Ieronim. 

Un ultim lucru vrem să amintim despre Vulgata lui Ieronim: 
deşi Ieronim era familiar cu ordinea scrierilor din Canonul ebraic, a 
preferat totuşi să urmeze pe cel grecesc. Unii autori au văzut şi în 
aceasta, un „triumf” al creştinismului în faţa iudaismului. 

La început, Augustin s-a opus acestei traduceri, pe motivul că 
textul acesteia nu se baza pe textul Septuagintei: Augustin 
considerase că Septuaginta este o lucrare inspirată. Totuşi, în ceea 
ce priveşte Noul Testament, Augustin a folosit reviziunea făcută de 
Ieronim. 

La scurt timp după moartea lui Ieronim, survenită în anul 420 
d.Hr., traducerea Vechiului Testament s-a impus definitiv. În 
perioada numită Evul Mediu, au mai fost semnalate lucrări de 
recenzare a textului Vulgatei. Astfel, amintim lucrarea lui Alcuin de 
York (despre care s-a vorbit deja), cea a lui Lanfranc de Canterbury 
(1005-1099), a lui Petru Damiani, a lui Stephen Harding (unul 
dintre întemeietorii ordinului Cistercan), a teologilor de la 
Universitatea din Paris, a lui Pagninus Santus, etc. 

Despre traducerea făcută de Santus, unul din discipolii lui 
Savonarola, amintim că a fost realizată la Lyon, în 1526. Textul 
acesteia se consideră că este mai bun decât textul Vulgatei. El a fost 
preluat în 1542, de către Michael Servetus, în ediţia sa. 

Traducerea Vulgata, în ansamblu, a fost neoficial recunoscută 
ca text standard al Bibliei, de-a lungul Evului Mediu, deşi doar pe la 
jumătatea secolului al XVI-lea, Biserica Romano-Catolică a aşezat-o 

în această poziţie, oficial (la Conciliul de la Trent, între 1545-1563). 
În această perioadă mai semnalăm apariţia unei ediţii private, la 
Universitatea din Louvain. Este vorba despre ediţia lui Johannes 
Hententius din Mechlin, care apare pentru întâia oară în 1547. În 
lucrarea sa, Hententius a folosit 31 manuscrise şi două copii tipărite. 
Această lucrare a fost frecvent retipărită. 

Puțin în urma acestui moment istoric, papa Sixtus al V-lea a 
publicat o ediţie a Vulgatei, în 1590. Următorul papă, Grigorie al 
XIV-lea, nu a agreat ediţia lui Sixtus, şi a început revizuirea acesteia. 
Munca sa nu s-a încheiat deoarece el a murit la scurt timp de la 
instalare. Clement al VIII-lea reuşeşte să scoată o ediţie revizuită a 
Vulgatei, în 1604. Ediţia aceasta este cunoscută ca ediţia Sixto- 
Clementină. 

În reconstituirea textului Vulgatei, s-a făcut uz de câteva 
manuscrise vechi cum ar fi Codex Amiatinus, Codex Dublinensis, 
Codex Cavensis, Codex Fuldensis, Codex Mediolanensis, Codex 
Sangallensis, etc. În munca de cercetare asupra unei ediţii critice a 
textului Noului Testament, din versiunea Vulgata, se mai cer a fi 
menţionate câteva nume: cel al lui John Wordsworth (1843-1911), 
cel al lui F. H. D. Sparks şi cel al lui H. J. White. Împreună, ei au 
scos la Oxford, în 1889, o amplă ediţie critică prin care s-a încercat 
reconstruirea textului lui Ieronim. Ei au editat textul latin al 
Evangheliilor, al Faptelor apostolilor şi al epistolei către romani. 
Munca lor a fost completată prin contribuţia lui A. Ramsbotham şi 
C. Jenkins (epistolele pauline) şi A. W. Adams (epistolele catolice). 
În Germania s-a remarcat profesorul Wilhelm Paul Corssen, unul 
dintre studenţii lui Lachman. 

Asupra istoriei acestei versiuni, informaţii ample ne sunt 
oferite în lucrarea lui Samuel Berger, un cercetător protestant 
francez. Lucrarea sa se numea Histoire de la Vulgate, şi a fost 
publicată la Paris, în anul 1893. 


6.6.3. Versiunile copiice 

Acestea sunt legate de comunităţile creştine din Egipt. Egiptul 
a fost, încă din vremuri străvechi, leagăn de cultură şi civilizaţie. 
Numele se presupune că derivă din Aigyptos, un termen grec 
adaptat de la forma coruptă a unui cuvânt egiptean care însemna 
Casa lui Ptah. Egiptul a jucat un rol important şi în istoria 
creştinismului, înainte de a fi cucerit şi ocupat de musulmani. 

Limba coptică este cea mai târzie formă a vechii limbi 
egiptene. Ea descinde din limba faraonilor. Scrierea era încă 
ieroglifică în vremea apariţiei creştinismului, şi cunoştea două 
versiuni derivate. Acestea erau scrierea hieratică (preoțească) şi 
scrierea demotică (populară). În primele secole ale creştinismului 

avem de-a face cu trecerea la scrierea cu caractere greceşti unciale, 
la care au mai fost adăugate un număr de şapte litere din scrierea 
demotică. 

Scrierea egipteană cu caractere greceşti apare pentru întâia 
oară în texte păgâne, încă din primul secol al creştinismului. În ceea 
ce priveşte textele creştine, traducerea acestora în limba coptică, va 
avea loc cu începere din secolul al III-lea d.Hr. 

În ceea ce priveşte vorbirea, existau se pare, şase dialecte 
specifice diferitelor zone din Egipt: în zona Thebei spre Sud se 
vorbea dialectul Sahidic (sau Thebaic). În zona Deltei Nilului se 
vorbea dialectul Bohairic (sau Memphitic). De-a lungul cursului 
Nilului, între cele două zone mari, se mai vorbeau dialectele 
Fayyumic, Achmimic şi sub-Achmimic (numit ocazional, asyutic sau 
Iycopolitan). Unii cercetători mai includ şi dialectul Proto-bohairic. 
Dintre toate, cele mai importante erau Bohairic şi Sahidic. Dialectul 
Bohairic era dialectul de bază al Bisericii egiptene. 

Modul în care aceste dialecte se inter-relaţionau, precum şi 
modul în care s-a dezvoltat limba coptică, au oferit prilej de 
numeroase opinii şi speculaţii printre specialişti, fără a se ajunge la 
concluzii finale. Din acest considerent, nu vom intra în detalii. 

Biserica egipteană îşi declară obârşia în lucrarea lui Marcu, şi 
numără printre înaintaşii săi, nume mari cum ar fi Pantaen, 
Clement, Origen, Dionisie, Athanasie, etc. Prin 642 d.Hr., invazia 
musulmană în Egipt, a adus peste biserica de aici, vremuri grele: 
distrugerea locaşurilor de închinare şi a mănăstirilor, masacrarea 
creştinilor, etc. S-a încercat convertirea creştinilor de aici la credinţa 
musulmană, şi, sub presiunile tot mai puternice, s-a reuşit acest 
lucru, parţial. Prin anul 1.100 d.Hr., limba arabă a înlocuit limba 
coptă (limba arabă, pe lângă faptul că era limba cuceritorilor, mai 
prezenta şi avantajele flexibilităţii şi expresivităţii). Venirea turcilor, 
în anul 1517, a deschis o nouă perioadă de persecuții pentru creştini. 
Se ştie că turcii erau mai cruzi decât arabii. În prezent, limba coptă a 
rămas limba liturgică în Biserica Coptă. 

Pe la începutul secolului al III-lea d.Hr., sunt traduse primele 
părţi din Noul Testament, adică Evangheliile, în dialectul Sahidic. 
Nu mult după aceea, este tradus restul Noului Testament. Puțin mai 
târziu, probabil prin secolul al IV-lea d.Hr., apar primele traduceri 
fragmentare în dialectul Bohairic (cel mai prolific centru de 
literatură creştină bohairică a fost mănăstirea Wadi'n-Natrun). Se 
mai cunosc de asemenea, fragmente considerabile în fayyumică şi în 
achmimică. La editarea acestora s-au remarcat individual, W. E. 
Crum, Leipoldt şi Gaselee. 

Se remarcă faptul că textele acestor traduceri sunt în general, 
în armonie cu textele greceşti descoperite în Egipt, însă studiul 
acestor versiuni este încă în faze mai puţin avansate. 

Versiunea sahidică a apărut într-o ediţie critică, sub îngrijirea 
lui G. W. Horner, între 1911-1924, în 7 volume. Lucrarea se numea 
The Coptic Version of the New Testament in the Southern Dialect şi 
a apărut la Oxford. 

Versiunea bohairică a Noului Testament a fost publicată în 
engleză, între 1898-1905, în 4 volume. Editorul acestei apariţii (The 
Coptic Versions of the New Testament in the Northern Dialect 
apărută la Oxford) a fost acelaşi G. W. Horner. Ulterior apariţiei 
lucrărilor lui Horner, au mai fost descoperite câteva manuscrise 
importante în studiul textelor coptice. Sir Herbert Thompson 
editează în 1923, The Coptic Version of the Acts of the Apostles. 

De asemenea, mai amintim lucrarea lui Rodolphe Kasser, 
publicată în 1966, care s-a aplecat asupra scrierii lui Ioan 
(Evanghelia). Aceasta este L'Evangile selon Saint Jean et les 
versions coptes de la Bible. 

În ceea ce priveşte textele celorlalte versiuni coptice, 
manuscrisele descoperite sunt foarte lacunare: din toate 
manuscrisele disponibile în achmimică, sub-achmimică, fayyumică, 
etc., nu ar fi posibil să se reconstituie un Nou Testament integral. 


6.6.4. Versiunea gotică 

Ramură reprezentativă a triburilor germanice (cel puţin aşa îi 
zugrăveşte istoria secolului al IV-lea şi al V-lea d.Hr.), goții s-au 
aşezat pe teritoriul Daciei. Nu se poate stabili cu precizie, data la 
care creştinismul a pătruns la triburile germanice în regiunea 
Rhinului şi a Dunării. Fiind o rasă războinică, ei au făcut frecvente 
incursiuni în provincia Cappadocia, din Asia Minor. Se susţine că la 
întoarcerea lor din aceste raiduri, au adus prizonieri printre care se 
vor fi găsit şi creştini. 

Potrivit lui Alexander Souter, o parte din goții care locuiau la 
Nord de graniţele Imperiului Roman, au devenit creştini încă 
înainte de a deveni romani4:0. Geisler şi Nix susţin că este un lucru 
cert că evanghelizarea goților trebuie să fie plasată înaintea 
Conciliului de la Niceea, deoarece Theophilus a fost cel dintâi 
episcop al goților. Indiciile acestea sunt totuşi, destul de vagi. Se 
spune că goții au fost primul popor barbar din Apus, care a fost 
încreştinat, iar în regiunile dunărene de jos, au fost ostrogoții. 


+10 Alexander Souter, op. cit., pag. 63 
+11 Geisler şi Nix, op.cit., pag. 519 

Potrivit mărturiei istoricului creştin Eusebiu, în anul 341 
d.Hr., Ulfila (311-381), un creştin originar din zona de jos a Dunării, 
este ordinat ca episcop de către Eusebiu de Nicomidia, şi devine 
misionar timp de 40 de ani (dintre care, 33 de ani în regiunea 
Moesia din Sudul Dunării). Considerat misionarul goților, el crează 
alfabetul gotic cu scopul de a traduce Biblia din greacă, în limba 
acestora. În scopul acesta, el foloseşte vechile caractere gotice 
(runele), caractere latine şi caractere greceşti. Alfabetul lui Ulfila 
conţinea 27 de caractere, două treimi din ele provenind din alfabetul 
grecesc, iar celelalte din cel latin şi din runele germane. 

Versiunea aceasta este este cea mai timpurie lucrare literară 
într-un dialect germanic (din acest motiv se susţine că Ulfila a pus 
bazele literaturii teutonice). Ea se remarcă printr-o uimitoare 
fidelitate faţă de textul pe care l-a tradus (un text grecesc 
întrebuințat în mediul bizantin pe la jumătatea secolului al IV-lea 
d.Hr., şi care diferă foarte puţin de textele din manuscrisele 
greceşti). Traducător de talent, Ulfila a fost comparat uneori cu 
Martin Luther. 

Ca un amănunt semnificativ, se spune că Ulfila a evitat să 
traducă patru din scrierile Vechiului Testament (1 şi 2 Samuel, şi 1 şi 
2 Împărați) de teamă că relatările despre războaie, cuprinse în 
aceste cărţi, ar putea incita spiritul războinic al goților. 

Ioan Hrysostom a avut cunoştinţă de această versiune, 
deoarece la Constantinopol funcţiona o biserică de limbă gotică. În 
cele din urmă, versiunea aceasta s-a pierdut., ca şi limba gotică 
dealtfel. Ceea ce mai avem la dispoziţie este un mic număr de 
manuscrise (probabil şase), dintre care cel mai reprezentativ este un 
manuscris de lux, datând din secolul al V-lea sau al VI-lea d.Hr., 
care conţine porţiuni din toate cele patru Evanghelii. El aparţine 
familiei textelor occidentale, este scris pe vellum purpuriu, cu litere 
de argint (din care motiv a fost numit „Codex argenteus”), şi se 
găseşte la biblioteca Universităţii din Uppsala. 

A fost avansată printre cercetători, ipoteza potrivit căreia 
Sunnias şi Fretelas, doi dintre elevii lui Ulfilas, ar fi realizat în anul 
405 d.Hr., o ediţie critică a Bibliei gotice, însă nu s-a putut 
demonstra adecvat acest lucru (G. W. S. Friedrichsen este unul 
dintre oponenții acestei ipoteze). 

Lucrarea lui Ulfila a fost întrebuințată în bisericile gotice, până 
în secolul al IX-lea. Fragmentele existente au fost editate de către 
Gabelentz şi Loebe, între 1836 — 1843. Ediţia standard publicată de 
Wilhelm Streitberg (Die Gotische Bibel herausgegeben, aparută la 
Heidelberg în 1908) se abate de la textul gotic, în multe locuri, dar 
aceasta s-a explicat prin influenţa lui von Soden. Nici ediţia lui Ernst 
Bernhardt, nu este suficient de fidelă textului gotic. 

Alte contribuţii parţiale la studiul versiunii gotice, poartă 
semnăturile lui Skeat (evanghelia după Marcu, editată la Oxford în 
1882) şi G. W. S. Friedrichsen (evangheliile în 1926 şi epistolele în 
1939). 


6.6.5. Versiunea armeniană 

În Armenia, credinţa creştină a pătruns puţin înainte de anul 
300 d.Hr., venind din două direcţii: în părţile vestice, din Asia 
Minor, iar în partea centrală, din Siria. Împăratul Tiridates al III-lea 
declară creştinismul, religie de stat, în 301 d.Hr. În felul acesta 
Armenia intră în istorie ca primul stat creştin. În această vreme, 
Armenia se afla în sfera de influenţă culturală siriacă. Curând după 
acest moment, în anul 378 d.Hr., Armenia şi-a pierdut 
independenţa, o parte din ea intrând sub stăpânire persană. Astfel, 
Armenia a fost divizată între Roma şi Persia. Partea stăpânită de 
persani a cunoscut o aspră persecuție: au fost închise şcolile şi 
bisericile, au fost arse scrierile greceşti, în mod deosebit Scripturile, 
etc. 


Prima traducere a Bibliei în armeniană a fost realizată pe la 
începutul secolului al V-lea (este imposibil de stabilit o dată mai 
precisă, din cauza lipsei informaţiilor), în partea estică, aflată pe 
atunci sub dominație persană. Opiniile cercetătorilor sunt împărţite 
în ceea ce priveşte textul de care s-au folosit traducătorii: fie a fost 
folosit un original grecesc, fie a fost tradusă o versiune intermediară 
de expresie siriacă. 

Oricum, aceasta este considerată drept una dintre cele mai 
frumoase şi mai exacte versiuni dintre toate traducerile vechi ale 
Bibliei. Din acest motiv, ea a fost supranumită „Regina 
traducerilor”. Unele tradiţii i-o atribuie sfântului Mesrop Mashtots 
(decedat în 439 d.Hr.), un fost soldat care a devenit misionar şi 
învăţător creştin, în vreme ce alte tradiţii i-o atribuie sfântului Isaac 
cel Mare (390-439 d.Hr.). 

Cu sprijinul împăratului Vramshapouh, Mesrop a creat a 
reuşit să creeze un alfabet armenian. 

Motivul realizării acestei traduceri, se consideră că a fost acela 
de a contribui la unificarea poporului armenian, şi la protejarea 
religiei şi a culturii sale, în luptele dintre Imperiul Persan în Est, şi 
Imperiul Bizantin în Vest42. 

La scurtă vreme de la realizarea primei versiuni, s-a realizat o 
revizuire (aceasta apare pe la sfârşitul aceluiaş secol). Dacă asupra 


+12 Aceasta este opinia lui Joseph M. Alexanian, în The Text of the New Testament 
in Contemporary Research, pag. 157 

textului din care s-a făcut prima traducere, există păreri diferite, în 
ceea ce priveşte revizuirea acesteia, se ştie că a avut la bază un text 
grecesc, provenit de la Constantinopole. 

Unele detalii asupra acestei revizuiri, ni le oferă C. R. Gregory, 
care relatează că doi ucenici ai lui Mesrop, Ioan Ekelensis şi Iosif 
Palnensis, au fost la Conciliul de la Constantinopole (din 431 d.Hr.) 
La întoarcere au adus cu ei, manuscrise greceşti ale Noului 
Testament. Atât Mesrop cât şi Isaak, au recunoscut în acelaşi timp, 
valoarea textului grecesc, şi au hotărât să pună deoparte textul de 
care se folosiseră până atunci, iar cei doi ucenici au fost trimişi la 
Alexandria pentru a învăţa greaca. Ei au tradus ulterior întregul Nou 
Testament din greacă43. 

Prima tipărire a traducerii armeniene este legată de numele 
episcopului Oscar Vartobied, care a apărut în 1666, la Amsterdam 
(după unii autori, în Germania). Originar din Erevan, el a fost 
însărcinat de către un sinod armenian, prin 1662, să meargă în Vest 
pentru a realiza o tipărire a textului armenian. Mai întâi, el a 
încercat la Roma, însă fără succes. A reuşit abia în 1666. 

Ulterior, se mai cunosc texte armeniene tipărite în diferite 
locuri, uneori fiind tipărit doar textul Noului Testament (în 1668 la 
Amsterdam şi în 1789, la Veneţia), iar alteori întregul text biblic în 
ediţie critică (în 1805, tot la Veneţia). Atât Noul Testament tipărit la 
Veneţia în 1789, cât şi textul biblic integral, sunt legate de numele 
lui Zohrab. 

În anul 1891, F. C. Conybeare a descoperit nu manuscris 
armenian datând din 986 d.Hr. El conţinea Evangheliile. Ceea ce 
este interesant este faptul că fragmentul final al Evangheliei după 
Marcu (Marcu 16: 9-20), era atribuit prezbiterului Aristion. Potrivit 
mărturiei lui Papias, acest Aristion era contemporan cu prezbiterul 
Ioan, din Efes. 

În ceea ce priveşte materialul documentar, au fost catalogate 
1.244 copii integrale sau parţiale ale textelor Noului Testament, şi se 
mai ştie de existenţa câtorva sute, în bibliotecile răspândite prin 
ţările din fosta Uniune Sovietică, la Ierusalim şi la Mechitarist 
House, în Veneţia. Doar versiunea latină Vulgata, o depăşeşte în 
această privinţă (cea a răspândirii traducerii). 

Înainte de a trece mai departe, vom mai aminti faptul că 
printre cercetători s-a formulat ipoteza existenţei unei versiuni 
armeniene anterioare celei despre care am vorbit, un material 
compozit asemănător Diatessaronului lui Taţian. Ipoteza aceasta 
însă nu are o solidă bază de argumentare. 


+13 C, R. Gregory, op. cit., pag. 406 

6.6.6. Versiunea georgiană (sau iberiană) 

Dintre cele mai vechi versiuni ale Noului Testament, probabil 
cea mai binecunoscută este versiunea georgiană. Vechea Georgie se 
mai numea Iberia. Credinţa creştină ajunge în această regiune 
cuprinsă între Marea Neagră şi Marea Caspică, pe la începutul 
secolului al IV-lea d.Hr., însă este foarte dificil de stabilit cu precizie 
momentul şi circumstanţele în care se traduce Noul Testament în 
limba georgiană. 

Se sugerează că tot Mesrop, despre care am amintit anterior, 
ar fi inventat şi ar fi introdus un alfabet nou şi în Georgia. Din acest 
motiv se consideră că traducerea georgiană are la bază prima 
traducere armeniană. Cel puţin Evangheliile (două recesiuni 
paralele) şi Faptele apostolilor dovedesc clare influenţe armeniene. 

Cu titlu de probabilitate, unii cercetători spun că Evangheliile 
şi alte câteva părţi ale Noului Testament au fost traduse în 
georgiană, în prima jumătate a secolului al V-lea d.Hr. Apocalipsa a 
fost tradusă abia pe la sfârşitul secolului al X-lea sau începutul 
secolului al XI-lea d.Hr. 

Textul liturgic actual al bisericii georgiene este derivat dintr-o 
versiune a unui text grecesc, versiune realizată de către stareţul 
Euthymius din mănăstirea georgiană de la Muntele Athos, în jurul 
anului 1000 d.Hr. 

Se cunosc în prezent, trei dintre cele mai vechi manuscrise 
georgiene: manuscrisul Adysh (aproximativ 895 d.Hr.), manuscrisul 
Opiza (circa 913 d.Hr., păstrat în prezent la o mănăstire din muntele 
Athos) şi manuscrisul Tbet (datând din 995 d.Hr., păstrat în 
biblioteca din St. Petersburg). 

Prima tipărire a traducerii georgiene apare în 1709, la Tbilisi. 
Ulterior au mai apărut câte două ediţii la Moscova şi la Petersburg. 
În 1928, apare editat textul Evangheliei după Marcu, lucrare 
realizată de Robert Pierpont Blake. În 1933 Blake editează textul 
Evangheliei după Matei. În 1950, în colaborare cu Canon Maurice 
Briere, Blake editează textul Evangheliei după Ioan. În sfârşit, textul 
Evangheliei după Luca este editat în 1955, la lucrarea aceasta fiind 
implicat doar Briere. În 1974 sunt editate epistolele pauline, 
lucrarea aceasta fiind începută de către Ketevan Dzochenidze, şi 
finalizată de Korneli Daniela. 


6.6.7. Versiunea etiopiană 

Primele mărturii istorice ale credinţei creştine în Etiopia (sau 
Abisinia), ne sunt oferite de către Athanasie, care l-a numit pe 
Frumentius ca episcop al Etiopiei, puţin înainte de jumătatea 
secolului al IV-lea d.Hr. Chiar dacă au existat creştini individuali 
înaintea acestui moment, ei nu au lăsat urmă în istorie. 

Potrivit unei relatări cu puternic iz de legendă, Frumentius şi 
Aedesius ar fi ajuns în Etiopia, ca sclavi. Ei au dobândit poziţii 
proeminente la curtea regală etiopiană. Atunci când şi-au dobândit 
libertatea, Frumentius a ajuns la Alexandria, unde a fost ordinat ca 
episcop al etiopienilor. Întors în Etiopia, se spune că Frumentius şi- 
ar fi asumat răspunderea pentru traducerea Bibliei în limba 
etiopiană. 

Opinia potrivit căreia famenul etiopian din Faptele apostolilor 
8, ar fi încreştinat ţara sa, este interesantă, însă ea nu depăşeşte 
statutul de legendă, deoarece nu poate fi dovedită. Ceea ce este cert 
deocamdată este faptul că în a doua jumătate a secolului al V-lea 
d.Hr., călugări sirieni au ajuns în Etiopia. În această perioadă s-a 
realizat traducerea Noului Testament (la baza traducerii stând un 
text grecesc), iar traducerea integrală a Bibliei s-a încheiat în anul 
678 d.Hr. 

Primele cercetări asupra versiunii etiopiene îi sunt atribuite lui 
Job Ludolf (un orientalist german care a trăit între 1624-1704), care 
scrie în 1681, o lucrare intitulată Historia Aethiopica (publicată la 
Frankfurt pe Main). Pentru aproximativ 300 de ani, această lucrare 
a fost considerată de referinţă, în domeniul studiului textual al 
Noului Testament. 

Asupra datării versiunii etiopiene, opiniile sunt împărţite: unii 
cercetători sugerează secolul al IV-lea (spre exemplu, Ludolf, 
Hackspill, etc.), alţii avansează ipoteza secolului al VI-lea sau chiar 
al VII-lea d.Hr. Nici asupra textului folosit de traducători, opiniile 
nu sunt unanime: se oscilează între un text grecesc şi unul siriac. 
Spre exemplu, Evangheliile par să fi fost traduse din siriacă, Faptele 
apostolilor dă impresia că a avut la bază un text grecesc, la fel şi 
epistolele soborniceşti. Apocalipsa dovedeşte influenţe coptice sau 
arabe. 

Cea mai veche copie disponibilă a versiunii etiopiene, este un 
manuscris care datează din secolul al XIII-lea şi conţine cele patru 
Evanghelii canonice. Tradiţia etiopiană împarte Noul Testament în 5 
diviziuni distincte, fiecare constituind un volum: cele patru 
Evanghelii, epistolele pauline, epistolele soborniceşti, Apocalipsa şi 
Faptele apostolilor. 

Potrivit lui Bruce M. Metzger, versiunea etiopiană a Noului 
Testament, editio princeps, a fost publicată la Roma, în 1548-1549, 
de către doi călugări abisinieni, sub pseudonimul Petrus Ethyops4:4. 
Mai menţionăm o ediţie realizată de J. Pell Platt (care a fost 
revizuită la Leipzig, în 1899) şi una semnată de Bassano (apărută în 
1920). 


+4 Bruce M. Metzger, op. cit., pag. 84 

În prezent, există doar câteva manuscrise care conţin textul 
Evangheliilor, ele datând din secolul al XIII-lea d.Hr. sau puţin mai 
devreme, celelalte manuscrise cu text nou testamental provenind 
din secolul al XIV-lea. 

În a doua jumătate a secolului al XX-lea, asupra versiunii 
etiopiene s-au aplecat cercetători ca Edward Ullendorff (care a 
publicat în 1968, lucrarea Etiopia and the Bible), Arthur Voobus 
(Early Versions of the New Testament, publicată în 1954), Josef 
Hoffmann (Novum Testamentum aethiopice: Die Katholischen 
Briefe, în 1992), etc. 


6.6.8. Versiunea slavonă veche 

Popoarele slave au reprezentat ultimul val etnic venit peste 
Europa, din Asia. Prin secolul al V-lea, ei s-au aşezat în Estul şi 
Centrul Europei. Primii slavi convertiți la creştinism, se pare că au 
fost bulgarii. Sora regelui Bogaris, pe când era prizonieră la 
Constantinopol, a devenit creştină. Ulterior, ea a reuşit să îl 
determine pe fratele său să accepte credinţa creştină. 

Pe la jumătatea secolului al IX-lea d.Hr., în regiunea central- 
estică a Europei a luat ființă Imperiul Moravian. În scurt timp, 
moravienii au adoptat creştinismul, iar liderii locali au folosit latina 
în actul liturgic. Înţelegând faptul că poporul de rând nu înţelege 
latina, Rostislav, împăratul moravian a cerut ca preoţi slavoni să fie 
trimişi să conducă liturghia în limba poporului. Aceasta era slavona. 
În aceste împrejurări a luat fiinţă traducerea slavonă. 

Această versiune este rezultatul muncii a doi fraţi originari din 
Tessalonika, Cyril (826-869 d.Hr.) şi Metodiu (815-885 d.Hr.), 
cunoscuţi sub numele de „apostolii slavilor din Sud”. Cel dintâi era 
filosof şi teolog, iar cel de-al doilea era artist (pictor). Ei s-au stabilit 
la Constantinopole, însă au fost însărcinaţi să organizeze Biserica 
din Moravia. 

Se consideră că ei sunt cei care au creat alfabetul chirilic, care 
a înlocuit alfabetul glalolithic. Cyril, care era familiar cu limba 
slavonă, a inventat alfabetul care-i poartă numele, folosind caractere 
greceşti, ebraice şi armeniene, la care a mai adăugat câteva caractere 
originale. Acest alfabet are 36 de litere, şi este în uz şi astăzi în 
Rusia, Ukraina, Bulgaria, Serbia şi Croaţia. 

În a doua jumătate a secolului al IX-lea, cei doi au început 
traducerea Evangheliilor, în vechea limbă bulgară (numită în mod 
obişnuit, slavona veche). Se pare că acea traducere avea iniţial, 
forma unor lecţionare. Au existat trei feluri de lecţionare: 
lecţionarele scurte, lecţionarele lungi şi lecţionarele duminecale. 
Cele mai timpurii au fost lecţionarele duminecale: acestea au fost 
apoi dezvoltate în lecţionare scurte. Ultimele, lecţionarele lungi, au 
fost realizate în secolul al XII-lea. 

Versiunea slavonă veche, ca şi versiunea gotică, a fost foarte 
rar citată în aparatele critice moderne. În ceea ce priveşte 
documentele care au stat la baza acestor traduceri, lucrurile nu sunt 
foarte clare, însă se consideră că ar fi fost manuscrise greceşti, cu 
text tipic familiei bizantine. 


6.6.9. Alte diferite versiuni vechi 

La versiunile amintite aici, am mai putea adăuga versiunea 
nubiană, versiunea veche arabă (în perioada de dinaintea înfloririi 
islamului), versiunea veche engleză, versiunea germană veche, 
versiunea persană şi versiunea sogdiană (un limbaj care s-a 
răspândit în Asia centrală, între secolele al V-lea şi al X-lea), etc. 

Nubia era situată între Egipt şi Etiopia, şi înainte de secolul al 
XIV-lea, ea fusese ţară creştină, subordonată patriarhiei din 
Alexandria. Există mărturii că în antichitatea târzie, posibil înainte 
de secolul al VI-lea d.Hr., existau aici comunităţi creştine mature. 
Athanasie declară că a ordinat pe un anume Marcus, ca episcop la 
Philae, oraş în care fuseseră conduşi creştinii din timpul persecuției 
lui Dioclețian (302-303 d.Hr.). 

Ulterior Nubia a intrat sub influenţă arabă şi populaţia a fost 
determinată să adopte islamismul. Nu se poate stabili precis 
momentul în care s-au realizat primele traduceri ale Noului 
Testament în nubiană, şi nici ce surse de text au fost folosite. Ceea ce 
a supravieţuit sunt câteva fragmente de lecţionare. Singurul lucru 
care se poate afirma este acela că, textul traducerii nubiene ar fi 
agreeat cu Textus Receptus. 

În ceea ce priveşte versiunea arabă veche, trebuie să amintim 
mai întâi că în peninsula arabă, creştinismul a pătruns înainte de 
naşterea profetului care a pus bazele Islamului. Primele traduceri au 
fost realizate în limba vernaculară, limbajul eclesiastic fiind siriaca. 

Există un mare număr de manuscrise conţinând texte în arabă, 
în general manuscrise bilingve în care araba apare în asociere cu 
greaca, latina, copta siriaca, etc. O inventariere a acestor manuscrise 
a fost făcută de către F. Graf în anul 1944. 

Versiunea arabă cea mai veche a fost realizată după anul 622 
d.Hr., la baza traducerii au stat texte greceşti, siriace, coptice, latine 
sau diferite combinaţii ale acestor versiuni. Următoarele vechi 
traduceri arabe, par să fi avut la bază, texte siriece. 

În anul 724 d.Hr., Ioan al Sevillei, a pregătit o versiune, în 
scopul de a-i ajuta atât pe creştini cât şi pe Mauri. Copii ale acestei 
versiuni au fost identificate înainte de finalul secolului al XVI-lea, de 
către preotul Juan de Mariana (1537-1624). Ar mai trebui să 
amintim aici versiunea realizată în 946, de Isaak Velasquez al 
Cordobei, versiune care conţinea doar cele patru Evanghelii. 
Importanţa acestei versiuni rezultă din faptul că ea păstrează o 

mulţime de citate arhaice din latina veche. Prima ediţie a textului 
arab a fost realizată la Roma în 1591. Mai adăugăm aici doar faptul 
că Evangheliile în arabă, au fost publicate în 1864, de către De 
Lagarde. Lucrarea acestuia avea la temelie, patru manuscrise 
păstrate la Viena. 

În Persia, creştinătatea şi-a semnalat prezenţa încă din secolul 
al III-lea d.Hr. (potrivit mărturiei lui Ioan Chrysostom), şi se 
presupune că de timpuriu, Noul Testament a fost tradus în limba 
locuitorilor de aici. Pentru moment nu se poate afirma mai mult de 
atât, deoarece nu s-au păstrat decât două documente în persana 
veche, şi există doar câteva fragmente în persana modernă. 

În ceea ce priveşte versiunea veche engleză (anglo-saxona), ca 
şi cea germană veche, s-a dovedit că ambele sunt derivate din surse 
latine, şi din această cauză, ele nu prezintă mare interes pentru 
istoria textului Noului Testament. 

Din Asia Centrală există câteva fragmente în limba sogdiană, 
însă sunt foarte scurte. Ele nu au fost studiate adecvat şi prin 
urmare, nu s-au putut trage concluzii definitive asupra acestei 
versiuni. Unii cercetători sunt de părere că limba sogdiană este una 
şi aceeaşi cu limba medie iraniană, care ar fi jucat în Asia centrală, 
rolul pe care l-a jucat greaca în lumea antică, însă la o scară mai 
redusă. Geisler şi Nix presupun că versiunea sogdiană ar fi fost 
realizată de către creştinii nestorieni din Persia, care s-au răspândit 
în zona centrală a Asiei, în urma condamnării lor la Conciliul de la 
Efes (din 431 d.Hr.) şi a plasării lui Nestorie în mănăstire (în 451 
d.Hr.)45. 

Evident aceste mărturii sunt fragmentare (unele chiar foarte 
scurte) şi nu au fost încă suficient studiate de către cercetători. Ele 
ridică încă multe probleme de soluţionat, şi din acest motiv, ele nu 
au fost citate niciodată în aparatele critice ale edițiilor moderne ale 
Noului Testament. 


6.7. Diviziunile textului Noului Testament 


La origine, scrierile care alcătuiesc Canonul Noului Testament, 
nu au fost divizate aşa cum le cunoaştem astăzi, ci erau compacte. 
Nu existau semne de puctuaţie, şi nici spaţii între cuvinte sau între 
propoziţii, iar acest tip de scriere se numea „scriptio continua”. 

Potrivit lui Alexander Souter „în manuscrisele scrise îngrijit, 
un nou paragraf era indicat printr-un loc liber în text, însoţit de o 


+5Geisler şi Nix, op. cit., pag. 520 

linie orizontală plasată în marginea opusă (para, graphein), de 
unde a fost preluat termenul paragraf'46. 

Primele  „intervenţii” asupra textului le-au reprezentat 
diviziunile textuale. Scopul acestora a fost să ajute pe cititor. Alte 
adăugări, după cum vom vedea, au avut rolul de a ajuta la citirea 
publică, în cadrul serviciilor de închinare47. 

Avem argumente să considerăm că mai întâi s-a realizat 
împărţirea textelor Evangheliilor (prin secolul al IV-lea d.Hr.), în 
secţiuni lungi şi secţiuni scurte, numite „kefaleia”. Astfel, cel mai 
vechi manuscris care prezintă o asemenea împărţire este codex-ul 
Vaticanus, în care există 170 de secţiuni în Evanghelia după Matei, 
62 de secţiuni în Evanghelia semnată de Marcu, 152 de secţiuni în 
Evanghelia după Luca şi 50 de secţiuni în Evanghelia semnată de 
Ioan. 

Un alt manuscris vechi care are asemenea împărțiri, este 
codex-ul Alexandrinus. Aici avem 68 de „kefaleia” în Evanghelia 
după Matei, 48 de „kefaleia” în scrierea lui Marcu, 83 de „kefaleia” 
în Evanghelia lui Luca şi 18 „kefaleia” în Evanghelia ioanină. În 
acest codex, fiecare „kefaleia” era prevăzută cu un „titlos”, lucru pe 
care-l mai putem întâlni şi la alte manuscrise de dată mai târzie. 

H. S. Miller ne spune că epistolele pauline au fost împărţite în 
anul 458, în secţiuni pentru citire publică. În anul 590, au fost 
divizate similar, Faptele apostolilor şi epistolele soborniceşti. În 
secolul al VII-lea s-au produs lecţionareleas. 

Dacă am compara spre exemplu codex Vaticanus cu codex 
Alexandrinus, am putea remarca faptul că în textele aceleiaşi 
Evanghelii, numărul secţiunilor este diferit: încă nu exista o 
împărţire standardizată, uniformă, a textului Noului Testament. 
Pentru cei ce sunt interesaţi să cunoască mai multe detalii despre 
diviziunile din manuscrisele timpurii ale epistolelor, am putea 
indica lucrarea lui W. H. P. Hatch, Facsimiles and Descriptions of 
Minuscule Manuscripts of the New Testament, apărută în 1951, la 
Cambridge, Massachusetts. 

Bruce M. Metzger semnalează în unele manuscrise greceşti ale 
Faptelor apostolilor, prezenţa unor diviziuni mai mici decât kefaleia. 
Acestea erau numite hupodiaireseis49. 

Revenind la „titlos” trebuie să spunem că acesta era un adaos 
aşezat la marginea manuscrisului, care oferea în rezumat, descrierea 
conţinutului „kefaleia”. De obicei era scris cu cerneală roşie şi 
începea cu termenul „despre...” sau „privind...”. Toate titlurile dintr- 


+16 Alexander Souter, op. cit., pag. 6 
+7 Bruce M. Metzger, op. cit., pag. 29 
“18 H, S, Miller, op. cit., pag. 184 

+1 Bruce M. Metzger, op. cit., pag. 22 

un manuscris erau aşezate apoi într-o listă. Această listă era plasată 
în partea de început a scrierii respective, ca un fel de cuprins care 
era menit să-l familiarizeze pe cititor asupra ordinii subiectelor pe 
care le va întâlni în carte420.. 

Un sistem interesant de împărţire a materialului din 
Evanghelii, a fost conceput de Eusebiu de Cezareea, pentru a uşura 
căutarea textelor paralele din Evanghelii. Eusebiu explică sistemul 
său într-o scrisoare adresată unui oarecare Carpianus. O copie a 
acestei scrisori a fost publicate în 1959 de către Harold H. Oliver, în 
Novum testamentum. 

Se pare că sistemul dezvoltat de Eusebiu s-a bucurat de o mare 
popularitate, deoarece este găsit într-un mare număr de manuscrise 
ale Evangheliilor, nu numai în greacă sau latină, ci şi în siriacă, 
armeniană, coptă, gotică, etc.421, 

Se cuvine să spunem măcar câteva cuvinte şi despre 
prologurile sau scurtele introduceri la fiecare carte (în greacă 
„hupotesis”, iar în latină „argumentum”), introduceri care ofereau 
cititorului câteva informaţii despre autorul, conţinutul şi 
circumstanţele scrierii cărţii respective. De obicei acestea erau 
stereotipe. În unele manuscrise, hupotesis sunt atribuite lui 
Eusebiu. Cele mai multe sunt însă anonime. 

Un bun exemplu pe care-l putem menţiona aici, este cel oferit 
de aşa-numitele prologuri Anti-Marcionite, găsite într-un amplu 
manuscris latin datând din secolul al V-lea (unii îl plasează în 
secolele următoare). Există patru asemenea prologuri latine: la 
Evanghelia după Marcu, la Evanghelia după Luca (în latină şi în 
greacă) şi la Evanghelia după Ioan. Se consideră că prologul la 
Evanghelia după Matei, s-a pierdut. 

Donatien De Bruyne este de părere că aceste prologuri ar fi 
fost scrise între anii 160-180 d.Hr., ca o posibilă imitare a 
prologurilor Marcionite găsite la zece dintre epistolele pauline. 
Interesant este faptul că prologurile marcionite au fost preluate 
aproape nemodificate, de către Biserica Romano-Catolică, în 
Vulgata. De Bruyne se apleacă, cu precădere, asupra manuscriselor 
latine ale Bibliei, în lucrarea intitulată Sommaires, divisions et 
rubriques de la Bible latine, pe care o publică în 1914, la Namur. 

În cele mai vechi manuscrise ale Noului Testament, titlurile 
sunt de obicei scurte şi simple, începând fie cu „kata ...”, fie cu „pros 
„..”. Cu timpul, aceste titluri au devenit tot mai complexe. Uneori 
apar în manuscrise, în cadrul hypotesis, informaţii tradiţionale 


10 completă prezentare a acestor Titlos, este oferită de H. Von Soden în lucrarea 
sa, Die Schriften des Neuen Testaments in ihrer altesten erreichbaren Textgestalt, 
apărută la Berlin, în 1902 

#1 Bruce M. Metzger, op. cit., pag. 24 

privind viaţa fiecărui evanghelist. Numite specific „bios”, aceste 
„vieţi” ale evangheliştilor, sunt atribuite unui oarecare Dorotheus 
din Tyr, sau lui Sophronie al Ierusalimului422. 

Un alt ajutor a fost oferit cititorului, în mod deosebit pentru 
citirea publică a textelor, prin procedeul numit colometrie. Acesta se 
referă la aranjarea textului în funcţie de idee şi de ritmul respirației 
cititorului, şi s-a concretizat în redarea textului sub formă de linii 
scurte. În acest fel, se oferea o anumită ritmicitate citirii textului, 
deoarece cititorul ştia unde trebuie să facă o pauză. Unele 
documente timpurii, care conţin texte în greacă şi latină, prezintă o 
asemenea aranjate a textelor. 

La sfârşitul fiecărui document multiplicat, exista un colofon, 
asemănător unui bloc-titlu, care cuprindea informaţii despre cel 
care a realizat copierea documentului, locul şi data realizării copiei, 
precum şi numărul de rânduri conţinute în document. Evident, 
aceste adăugiri nu aveau, iniţial, forme standardizate. Cu timpul ele 
au devenit stereotipe. 

Ca un fapt divers, uneori în colofon erau menţionate 
experienţe inedite pe care scribul le-a trăit în timpul lucrului. Astfel, 
într-un manuscris armenian al Evangheliilor, colofonul menţionează 
că o puternică furtună de zăpadă se desfăşura în acel moment, iar 
scribului i-a îngheţat cerneala şi i-a căzut din mână penita de scris. 
S-au descoperit şi menționări sub formă de rugăciune sau de 
benedicţie. Un astfel de colofon cerea în încheiere: „Oricine să 
spună: Dumnezeu să binecuvânteze sufletul scribului”. 

Informaţiile cuprinse într-un colofon au o mare valoare pentru 
trasarea originii unui document şi pentru stabilirea familiei de text 
din care el face parte. Unii cercetători au reuşit chiar să întocmească 
liste cu nume de scribi, folosindu-se de informaţiile oferite în 
diferite colofoane. 

Ocazional, manuscrisele mai erau dotate cu glossa, scholia sau 
comentarii. „Glossa” erau scurte explicări ale unor termeni mai 
dificili sau a unor fraze, introduse cu scopul de a-l ajuta pe cititor. 
„Scholia” erau indicaţii interpretative, plasate de o parte a textului, 
indicaţii prin care un învăţător dădea instruire cititorului. Atunci 
când „scholia” erau mai ample, ele au fost numite „comentarii”. 

În ceea ce priveşte punctuaţia, cele mai timpurii manuscrise se 
remarcă prin lipsa aproape completă a acesteia (spre exemplu, 
papirusurile Bodmer şi Chester Beatty). Abia prin secolele al VI-lea 
şi al VII-lea d.Hr., scribii au început să introducă semne de 
punctuație în text. 

Împărţirea pe capitole se pare că s-a realizat prin secolul al 
XIII-lea d.Hr.. Asupra acestei probleme, opiniile cercetătorilor sunt 

împărţite. Astfel, unii (Kenyon, spre exemplu) îi atribuie această 
împărţire, lui Stephen Langdon, profesor de la Universitatea din 
Paris, care a devenit ulterior arhiepiscop de Canterbury. Se susţine 
că el a făcut această divizare, în 1227. 

Există însă şi opinii (cum este cea a lui F. F. Bruce, spre 
exemplu) potrivit cărora împărţirea pe capitole ar fi fost făcută de 
către cardinalul Hugo de St. Cher (decedat în 1263). Acesta ar fi 
intenţionat să pregătească o concordanţă biblică la „Vulgata”, în 
anul 1244. Un lucru este cert: atunci când Wycliffe a realizat 
traducerea engleză (în 1382), el a preluat această împărţire pe 
capitole. 

Textul latin al Noului Testament (din versiunea Vulgata), 
atunci când a fost tipărit de către Gutenberg, în 1456, a respectat 
împărţirea pe capitole, aşa cum fusese făcută în secolul al XIII-lea. 
Atunci când Erasmus de Rotterdam a tipărit textul său grecesc al 
Noului Testament, a respectat şi el aceeaşi împărţire pe capitole. 

Împărţirea textului în versete a fost realizată pentru întâia 
dată, de către Robert Stephanus43, la Geneva, atunci când a publicat 
Noul său Testament grecesc (în cea de a patra ediţie, în 1551). 
Întregul text biblic avea să fie împărţit în versete atunci când 
Stephanus a editat Vulgata (în 1555). În Noul Testament englez, 
împărţirea textului pe versete a fost introdusă în 1557, de către 
William Wittingham de la Oxford, rudă cu Jean Calvin. 


6.8. Problema coruperii textelor 
(erorile din text) 


Cercetătorii care s-au aplecat asupra documentelor vechi au 
remarcat că adeseori apar diferenţe între textele paralele. Aceste 
diferenţe constau fie în înlocuirea unor litere, fie în lipsa unor 
cuvinte, fie în lipsa unor rânduri întregi. În vocabularul specific al 
studiului Noului Testament, acestea au fost numite „variante”. În 
1707, englezul John Mills a contabilizat aproximativ 30.000 de 
asemenea variante. În 1874, un alt englez, F. H. A. Scrivener a 
contabilizat aproape 50.000 de variante. 

În vremea noastră, numărul variantelor a crescut mult din 
cauza descoperirii multor manuscrise care nu fusesră cunoscute mai 
înainte. Lucrul acesta nu ar trebui să surprindă pe nimeni, dacă 
ţinem seama de faptul că până în vremea descoperirii tiparului, 
toate copiile era realizate manual, iar „errare humanum est”. 


43 numele său real este Estienne, dar Stephanus este forma sa latinizată 

În general, coruperile textuale care au fost semnalate, pot fi 
clasificate în două categorii mari: erorile copiştilor (în sensul de 
modificare fără intenţie) şi modificările intenţionate. 


6.8.1.Greşelile izvorâte din vederea sau auzirea 

greşită a copiştilor 

Cele mai multe din problemele de corupere a textului, pot fi 
incluse în această categorie. Ele au apărut fie în procesul copierii 
(atunci când copistul citea singur ceea ce urma să scrie, şi în acest 
caz avem de-a face cu greşeli de vedere), fie în procesul dictării (în 
acest caz avem de-a face cu greşeli de auzire). Vom aminti doar 
câteva dintre ele: 

a) Printre greşelile rezultate din greşeli de vedere putem 
menţiona repetarea unui cuvânt sau a unei silabe (această greşeală a 
fost numită specific „dittografie”. Un exemplu în acest sens, este 
Fapte 19:34, care în codex Vaticanus apare de două ori. De 
asemenea, în unele manuscrise, textul din Matei 27:17, conţine o 
dittografie prin repetarea numelui lui Isus: „Pe cine vreţi să vă 
slobozesc, pe (Isus) Baraba sau pe Isus?” 

b) Tot în această categorie se includ greşelile determinate de 
similarități între litere. Asemenea greşeli se remarcă în special 
atunci când au fost folosite uncialele, deoarece unele aveau formă 
asemănătoare, iar dacă primul scrib nu a dovedit suficientă grijă în 
scriere, cel care scria după el întâmpina reale dificultăţi în 
descifrare. Ca să exemplificăm, am putea aminti literele greceşti 
sigma, epsilon, theta şi omicron care, în scrierea uncială au un grad 
ridicat de asemănare. Un alt exemplu la îndemână este cel al 
literelor gamma, pi şi tau, care se aseamănă între ele. 

c) S-au identificat şi greşeli cum ar fi omiterea unui cuvânt sau 
mai multor cuvinte, mai cu seamă atunci când două rânduri din 
exemplarul care trebuia copiat, încep cu acelaşi cuvânt. O asemenea 
greşeală a fost numită tehnic parablesis. De asemenea, când două 
rânduri se încheie cu acelaşi cuvânt sau cu cuvinte foarte 
asemănătoare, avem de-a face cu homoeoteleuton. 

d) Au fost întâlnite greşeli rezultate prin scrierea o singură 
dată a ceva ce trebuia să fie scris de două ori. Tehnic această 
greşeală este numită haplografie. Acelaşi nume tehnic a fost aplicat 
şi în cazul lipsei unei singure litere. 

e) Tot în această categorie de greşeli este inclusă transpoziția , 
sau inversarea poziţiei a două litere într-un cuvânt. Această greşeală 
mai este numită tehnic metathesis, iar un exemplu îl găsim în 2 
Cronici 3:4. Evident, acest tip de eroare se regăseşte şi în textele din 
Noul Testament 

f) Lista greşelilor de acest fel continuă cu cele provocate 
abrevierile care apar în textul care se copiază. Nu întotdeauna 

semnificaţia unei abrevieri a fost înţeleasă corect de către cel care a 
copiat textul. Astfel, în Romani 12:11 există o abreviere „kro”, pe 
care unele manuscrise au redat-o prin „kurios” (domn) iar altele au 
redat-o prin „kairo” (oportunitate). 

g) Alte coruperi textuale au rezultat din preluarea unor note 
marginale care nu aparţineau textului original. Uneori scribul a 
adăugat un mic comentariu sau o notă explicativă la textul original, 
iar cel care a copiat după el, a preluat şi inserat comentariul 
respectiv în text. În literatura de specialitate, acest lucru se numeşte 
insertie. 

h) Vom continua lista greşelilor cu cele rezultate din 
împărțirea greşită a cuvântului la capătul unui rând. După cum s-a 
mai spus, cele mai vechi manuscrise nu conțineau spații între 
cuvinte. Revenea scribului sarcina de a decide cum să împartă 
cuvântul aflat la capăt de rând. Potrivit lui H. S. Miller, acest tip de 
greşeli, este mai puțin întâlnit decât ne-am aştepta424. 

i) Apoi, inserarea unei litere putea de asemenea să aducă 
modificări în ceea ce priveşte sensul unui cuvânt. Un exemplu 
simplu este introducerea unui „0” în cuvântul grec „luo”, care devine 
astfel „louo” (în primul caz sensul este „a pierde”, iar în al doilea, „a 
spăla”. 

j) Se cunosc şi greşeli izvorâte din auzirea greşită a unei vocale 
sau a unui diftong cu pronunție foarte apropiată. În greaca koine 
există trei vocale şi trei diftongi a căror pronunție este foarte 
asemănătoare: e, i, u, şi respectiv ei, oi, ui. A înlocui un diftong cu 
altul, poate schimba sensul unui termen. Un exemplu concret este 
cel din Apocalipsa 1:5, unde în unele manuscrise apare „lousanti” iar 
în altele apare „lusanti”. De asemenea diftongul ai şi vocala e se 
pronunţă aproape la fel. În Matei 11:16, unele manuscrise conţin 
„heteirois” (adică „alţii”) iar altele conţin „hetairois” (adică 
„tovarăşii”). 

Greşelile izvorâte din auzirea greşită sunt explicabile mai cu 
seamă dacă ţinem cont că o persoană dicta uneori la doi sau mai 
mulţi copişti, iar acest lucru făcea să fie mai dificilă auzirea. Unele 
zgomote din scriptorium (încăperea în care lucrau mai mulţi scribi) 
puteau determina distorsionarea sunetelor. 


6.8.2. Greşeli ale minţii 

În această categorie intră de obicei greşelile memoriei şi cele 
ale raţiunii (sau mai corect ale judecății). Acestea au avut un 
caracter neintenţionat. 

Aceste greşeli sunt determinate de faptul că scribul memoriza 
fragmente din textul pe care îl copia, iar uneori în scriere schimba 

fie ordinea cuvintelor într-o propoziţie, fie locul unei litere într-un 
cuvânt. Spre exemplu, în textul din Marcu 1:5, în diferite manuscrise 
s-au găsit trei diferite variaţiuni în succesiunea cuvintelor. Se pare 
că fenomenul acesta era destul de obişnuit. 

Atunci când întâlnim transpoziţia unei litere într-un cuvânt , 
sensul cuvântului se schimbă. Spre exemplu „elabon”, în Marcu 14: 
65, în unele manuscrise apare „ebalon” iar în altele, „eballon”. 

Geisler şi Nix ne mai oferă un exemplu, arătând că în două 
manuscrise vechi, textul din Efeseni 5:9, conţine expresia „roada 
Duhului” în loc de „roada luminii”. Această modificare pare să fie 
rezultatul unei confuzii dintre textul din Efeseni (în materialul care 
trebuia să fie copiat) şi textul din Galateni 5:22 (în memoria 
scribului). 

Un exemplu de-a dreptul istoric este cel oferit de un manuscris 
aflat în posesia Muzeului Britanic, şi care conţine textul celor patru 
Evanghelii. Manuscrisul care a constituit baza copierii avea în textul 
din Luca, genealogia Mântuitorului scrisă pe două coloane paralele, 
de câte 28 de rânduri fiecare. Scribul care a realizat copia, a copiat 
primul rând din prima coloană şi a continuat cu primul rând din a 
doua coloană. Apoi a scris rândul al doilea din prima coloană, şi în 
continuare, rândul al doilea din a doua coloană. Evident, 
genealogiile acestea nu concordau. 


6.8.3. Modificările intenţionate 

În această categorie sunt incluse acele modificări care au fost 
operate intenţionat in text, în procesul copierii. Dacă în prima 
categorie, am inclus greşeli făcute de copişti sau scribi care erau 
fideli textului pe care-l copiau, dar erau neatenţi, în această 
categorie includem greşelile făcute de scribi care-şi depăşeau 
atribuţiunile. 

Bruce M. Metzger vorbeşte despre un caz bizar, în care, pe 
marginea Codexului Vaticanus, în textul epistolei către evrei, există 
o corectură însoţită de o adăugire de-a dreptul tare: „Nebun şi 
ticălos! Nu poţi să laşi vechea citire aşa cum este ea şi să n-o strici?” 
Înţelegem că al doilea scrib, încercase să corecteze ceea ce a 
considerat că schimbase cel dinaintea lui435. 

Modificările intenţionate sunt mai puţin numeroase decât cele 
menţionate mai sus, şi o mare parte a lor au avut la origine o 
intenţie, probabil, bună. Ieronim remarcase că unii copişti au scris 
nu ceea ce au găsit ci ceea ce au crezut ei că înseamnă; astfel, ei au 
considerat că îndreaptă greşelile, când, de fapt, ei le expuneau pe ale 
lor. Vom aminti în continuare, câteva dintre ele: 

a) Menţionăm mai întâi corecturile lingvistice şi retorice. Am 
putea cita înlocuirea unor forme rare ale unor cuvinte, cu 
sinonimele lor mai uzuale. Spre exemplu, Apocalipsa conţine 
numeroase semitisme şi solecisme care deranjau pe scribii greci. 
Uneori se remarcă încercarea scribilor de a da o formă mai literară, 
textului copiat. 

b) De asemenea, putem menţiona aici influenţele traducerilor 
şi ale versiunilor pe care le cunoşteau copiştii. Aceştia încercau 
uneori să acorde textul pe care îl copiau, la textul pe care îl 
cunoşteau deja. De asemenea, unele documente aveau texte paralele 
în două limbi (de obicei, în greacă şi în latină). Copiştii erau uneori 
preocupaţi să armonizeze coloanele acestora , să corespundă ca 
formă. 

c) În aceeaşi categorie de erori se înscriu încercările de 
îndepărtare a unor dificultăţi reale sau aparente din text. Un 
exemplu putem oferi în acest sens, referindu-ne la Matei 9: 13. Unii 
copişti au „simţit” că ar trebui să mai adauge ceva la cuvintele 
Mântuitorului: „...căci n-am venit să chem pe cei neprihăniţi, ci pe 
păcătoşi”, iar în completare au fost preluate cuvintele din Luca „...la 
pocăință”. 

d) Alţii au încercat să „înfrumuseţeze” demnitatea apostolului 
Pavel, în textul din Coloseni, în care în original Pavel se declara 
„diacon” (adică unul care slujeşte”). În unele manuscrise, termenul 
„diacon” este înlocuit prin „vestitor şi apostol şi lucrător”. 

e) Se cunosc de asemenea, alterări textuale izvorâte din 
încercările de armonizare a unor texte paralele (în special, în textele 
Evangheliilor şi cel al Faptelor apostolilor). Un exemplu de acest fel 
ne este oferit de încercarea de a armoniza textul din Faptele 
apostolilor 9: 5-6 cu cel din 26: 14-15, din aceeaşi carte. 

f) Unii scribi au introdus alterări în text prin înlocuirea unor 
cuvinte sau expresii „tari” cu altele mai „blânde”, sau invers. Fie că a 
fost vorba despre încercarea de a face mai acceptabilă o învăţătură, 
fie că a fost vorba despre încercarea de a întări o altă învăţătură, 

g) Există modificări apărute sau introduse sub pretextul unor 
corectări doctrinare (acestea sunt cele mai rare). Un exemplu în 
această privinţă ne este oferit de textul din 1 Ioan 5:7 şi parţial 
versetul 8, care nu apare în toate documentele vechi. Aceste 
modificări doctrinare sunt de două feluri: unele au presupus 
eliminarea sau modificarea a ceea ce părea inacceptabil din punct de 
vedere doctrinar, iar altele au presupus introducerea unor 
„argumente” pentru sprijinirea unor învățături sau concepţii 
considerate insuficient de limpede dovedite. Din a doua categorie 
am putea cita pasajul cu care se încheie scrierea lui Marcu (cap. 16: 
9-20). 

Asupra acestori alterări textuale, opiniile specialştilor sunt 
împărţite. E. C. Colwell merge atât de departe cu opiniile încât 
susține că majoritatea variantelor cunoscute ale textului Noului 
Testament, au fost create din motive teologice sau dogmatice. 

h) Unele modificări introduse intenţionat pot fi explicate prin 
modificările liturgice (acestea sunt întâlnite mai cu seamă în cazul 
lecţionarelor adaptate pentru citire publică), care pot fi privite mai 
degrabă, ca adaptări. Se obişnuia în debutul unui fragment din 
textul unui lecţionar, să se sumarizeze contextul precedent, iar 
uneori această adăugire să fie preluată în procesul reconstituire a 
unui text. 

i) Alte modificări intenţionate au rezultat din încercarea de a 
clarifica dificultăţile istorice sau geografice din text. Astfel de 
exemplu este încercarea lui Origen de a clarifica în textul din Ioan 
1:28, ceea ce a considerat drept dificultate geografică, şi a înlocuit 
Bethania cu Bethabara. În acelaşi sens, de încercare de corectare, 
într-un manuscris textul spunea despre Mântuitorul că va învia 
„după trei zile”, iar în copia manuscrisului s-a prelut „în a treia zi”. 

j) În sfârşit, s-au găsit în unele manuscrise, alterări introduse 
intenţionat prin amplificarea textelor. Atunci când un scrib avea în 
faţa sa două manuscrise cu versiuni diferite, adeseori prefera să le 
includă pe amândouă, decât să aleagă unul dintre ele. În Evanghelia 
semnată de Luca, în unele documente vechi citim că ucenicii era 
continuu în Templu, binecuvântând pe Dumnezeu. În alte 
manuscrise găsim că ucenicii erau continuu în Templu, rugându-se 
lui Dumnezeu. Copiştii mai târzii au decis să combine cele două 
versiuni şi astfel citim în documente mai târzii că ucenicii erau 
continuu în Templu, rugându-se şi binecuvântând pe Dumnezeu. 

Compararea tuturor documentelor disponibile a scos în 
evidenţă faptul că aproape fiecare verset al textului Noului 
Testament, a suferit în procesul copierilor repetate, modificări care 
au produs variante. În opinia cercetătorilor de text, există peste 
350.000 de variante, şi nu este exclus ca acest număr să fie deja 
depăşit. 

Bruce M. Metzger este de părere că dacă ţinem seama de 
condiţiile în care s-au realizat copiile acestor documente, mult 
diferite de cele cu care suntem noi obişnuiţi, devine mai remarcabil 
gradul de îndemânare al scribilor antici426. 

Geisler şi Nix ne oferă o interesantă comparaţie între Noul 
Testament şi alte două scrieri vechi, pentru a ne ajuta să ne formăm 
o idee asupra acurateţei textului biblic. „Iliada” lui Homer conţine 
aproximativ 15.600 de rânduri, iar Noul Testament conţine 
aproximativ 20.000 de rânduri. Din aceste 15.600 de rânduri ale 

epopeii greceşti, 764 de rânduri sunt incerte, iar din cele 20.000 ale 
Noului Testament, doar 40 de rânduri sunt nesigure. Procentual, 
„Iliada” are 5% text incert, iar Noul Testament, doar 0.5%. Cea de a 
doua comparaţie aşază alături Noul Testament şi epopeea naţională 
indiană Mahabharata. Aceasta din urmă are aproximativ 250.000 
de rânduri (cam de opt ori mai mare decât „Iliada” şi „Odiseea” la 
un loc). Din acestea, 26.000 de rânduri (adică 10%) sunt corupte427. 

În procesul comparării şi a evaluării diferitelor variante 
textuale, s-au formulat trei principii cu caracter general. Cel dintâi 
este cel potrivit căruia o variantă mai scurtă este de preferat uneia 
mai lungi, deoarece s-a observat că scribii aveau mai degrabă 
tendinţa de a adăuga decât de a scoate ceva din materialul de copiat. 
Al doilea principiu călăuzitor este acela că o variantă mai dificilă 
este de preferat uneia mai puţin dificile, deoarece scribii aveau 
tendinţa de a cizela textul. În sfârşit, cel de-al treilea principiu este 
acela că este de preferat o variantă care explică mai limpede originea 
unei alte versiuni. Harrison este de părere că aceste principii nu 
sunt infailibile, însă sunt adeseori utile când sunt aplicate cu simţ428. 

Indiferent însă dacă este vorba despre greşeli de vedere sau de 
auzire ale copiştilor, sau modificări operate intenţionat în text, ele 
au putut fi corectate în mare măsură, prin procedeele de comparare 
a manuscriselor între ele. Astfel, putem considera că astăzi, cea mai 
mare parte a acestori alterări textuale au fost îndreptate. 


6.9. Genurile literare ale textului 
Noului Testament 


Craig L. Blomberg remarcă faptul că majoritatea cititorilor 
Scripturii citesc această carte ca şi cum ea ar fi cartea Proverbelor425, 
adică fără a fi preocupaţi de context, sau de gen literar. El sugerează 
că un cititor al Bibliei ar trebui să sesizeze diferenţele între genurile 
uneori foarte diferite ale textului sacru, deoarece este evident că ele 
nu pot fi abordate în aceeaşi manieră. 

Cu toate acestea, scrierile Noului Testament, cu greu ar putea 
fi considerat ca literatură, în sensul comun al cuvântului. J. N. 
Sanders, într-un articol dedicat literaturii Noului Testament430 


427 Geisler şi Nix, op. cit., pag. 475 

#8 Everett Harrison, Introduction to the New Testament, pag. 86 

* Craig L. Blomberg, în debutul articolului său The Diversity of Literary Genres 
in the New Testament, publicat în volumul New Testament Criticism & 
Interpretation, pag. 507 

remarcă faptul că „motivul estetic, precum şi dorinţa de a produce 
scriere de calitate fină prin ea însăşi, au fost străine scriitorilor săi 
(ai Noului Testament, n.n.), a căror scopuri erau urgente şi practice. 
Acest lucru este adevărat chiar şi cu privire la scrieri cum ar fi 
epistola către evrei şi 1 Petru, a căror stil este mai literar decât al 
celorlalte scrieri ale Noului Testament”43:. 

Autorii scrierilor canonice ale Noului Testament, nu au urmat 
nici modelele literare ale literaturii elenistice contemporane şi nici 
modelele scrierilor Vechiului Testament. Chiar dacă ei au citat masiv 
din scrierile Vechiului Testament, în ceea ce priveşte formele 
literare, Noul Testament dovedeşte o remarcabilă independenţă faţă 
de Vechiul Testament. În ceea ce priveşte independenţa literară a 
Noului Testament față de literatura elenistică, acelaşi Sanders 
observă că „în literatură, scriitorii Noului Testament erau mai întâi 
creştini, iar scriitori erau doar din necesitate; în pictură, artiştii erau 
mai întâi artişti, iar creştini erau din întâmplare”432. 

Unii autori prezintă scrierile Noului Testament, ca fiind 
grupate în trei genuri diferite: scrierile narative (Evangheliile şi 
Faptele apostolilor), scrierile doctrinare (epistolele) şi o scriere 
apocaliptică. Nu este nimic greşit în această categorisire, însă 
considerăm că ar trebui să se facă distincţie între Evanghelii şi 
Faptele apostolilor. Prin urmare, propunem o clasificare qvadruplă a 
scrierilor Noului Testament. Specific, cele patru genuri literare 
propuse sunt: genul „evanghelic”, genul „faptelor”, genul „epistolar” 
şi genul „apocaliptic”. Aceasta este clasificarea propusă de Gordon 
Fee, în lucrarea Exegeza Noului Testament433. 

Fără a avea intenţia să intrăm în domeniul de studiu al 
hermenuticii biblice, socotim totuşi că este util să spunem câteva 
cuvinte despre cele patru genuri majore de literatură, care se 
întâlnesc pe paginile Noului Testament. Se cuvine să adăugăm că 
înţelegerea acestor genuri literare nu va rezolva toate problemele 
legate de interpretarea textelor, însă cel puţin ne va fi de folos în 
evitarea unor greşeli fundamentale. 


6.9.1. „Antecedente” literare antice 

ale scrierilor canonice. 

J. Moffatt arată că în Evangheliile canonice, materialul 
îmbracă forme care-şi au analogii parţiale în literatura antică434. 
Această observaţie poate fi extinsă la toate scrierile canonice nou- 
testamentale. Vom arunca o scurtă privire în literatura antică 


#1 J, N. Sanders, în Peake's Commentary, pag. 676 
42 J, N. Sanders, op. cit., pag. 676 

433 Gordon Fee, Exegeza Noului Testament, pag. 31 
434 J. Moffatt, op. cit., pag. 45 

seculară, pentru a identifica respectivele forme (pe care le-am numit 
antecedente) şi pentru a remarca elementele de specificitate ale 
scrierile canonice. 

Dialogul este una dintre aceste forme, probabil cea mai des 
întrebuințată în Evanghelii. Socrate, ca să dăm doar un exemplu, a 
folosit frecvent dialogul, iar discipolii săi au reprodus aceste 
dialoguri, în scris. Totuşi, în Evanghelii, se poate remarca uşor 
reverenţa pe care o purtau ucenicii Mântuitorului. 


O formă înrudită a acestuia era diatriba, un dialog 
transformat în monolog. Într-o diatribă, interlocutorul imaginar 
este citat doar pentru a fi contrazis, iar argumentele sale, 
„demolate”. Citările cuvintelor oponentului, dau vivacitate scrierii. 
Diatriba s-a bucurat de o atenţie deosebită, atât la stoicii târzii cât şi 
la scriitorii creştini. Epictet poate fi dat exemplu, pentru cei din 
prima categorie de scriitori. Dintre cei din urmă, am putea cita pe 
apostolul Pavel, pe apostolul Iacov, pe Filon din Alexandria, pe 
Clement Alexandrinul, etc. 


O altă formă literară antică pe care am putea să o 
menţionăm aici, este discursul. Acesta, fie el exegetic sau motivator, 
a stat la baza omiliilor Evangheliilor şi a disputatio, din epistole. 
Spre deosebire de diatribă însă, unde interlocutorul este citat, într- 
un discurs el este mai puţin evident, şi se avea în vedere mai 
degrabă o anumită audienţă. Scopul discursului era, de obicei, 
convingerea audienței. 


Nu putem omite din succinta noastră perspectivă asupra 
fomelor literare antice, scrisoarea. Un volum uriaş de muncă de 
cercetare a fost depus în studiul scrisorilor antice, de către A. 
Deissmann, la care am mai făcut referire. 


Deissmann se apleacă asupra scrisorilor antice aparţinând 
celor trei secole dinaintea apariţiei creştinismului, şi le compară cu 
epistolele Noului Testament. El remarcă corect unele aspecte, însă 
este acuzat că scapă din vedere altele. Astfel, el sesizează corect 
diferenţele dintre o scrisoare şi o epistolă, chiar dacă formal, ele par 
similare. În timp ce epistola presupune un efort literar conştient, 
destinat publicării, scrisoarea este mult mai personală în caracter, 
este scrisă pentru o situaţie precisă, şi în mod sigur, ea nu este 
destinată posterităţii. Totuşi, scrierile lui Pavel, spre exemplu, nu 
sunt uniforme. Printre ele unele sunt mai personale (spre exemplu, 
epistola către Filimon), iar altele îmbracă forma unor tratate sau a 
unor eseuri (spre exemplu, epistola către romani). Harrison 
subliniază că cele mai multe dintre epistolele catolice, sunt mai 
degrabă epistole decât scrisori435. 


435 Everett Harrison, op. cit., pag. 256 

În momentul în care epistola a început să fie în circulaţie 
printre comunităţile creştine primare, ea avea deja o „istorie”, fiind 
folosită de către şcolile de retorică, destul de răspândite în secolele 
dinaintea apariţiei creştinismului. Oratori greci foloseau epistola, 
chiar înainte de Demostene. 


Unele dintre textele discursurilor lui Demostene (384-322 
î.Hr.) şi mai târziu, ale lui Cicero, au fost scrise într-o formă care să 
ajute la citirea acestora în public. Concret, este vorba despre 
aranjarea textului în linii scurte, care-l ajutau pe cititor să citească 
textul, cu inflexiunile adecvate şi cu pauzele potrivite436. Această 
aranjare a fost numită aranjare colometrică sau colometrie. 
Procedeul a fost preluat de către traducătorii Septuagintei, iar mai 
târziu, de cei ce au copiat şi multiplicat textul Noului Testament. 


6.9.2. Genul evanghelic 

Două aspecte importante se cer luate în discuţie aici: genul 
literar în sine, şi adaptarea acestei titulaturi, la genul literar 
respectiv. Vom începe cu al doilea aspect. 


Primele patru scrieri ale Noului Testament sunt numite 
Evanghelii. Numele acesta izvorăşte din termenul grecesc 
„euaggelion”. Privitor la acest cuvânt, William Barclay ne spune că la 
origine el însemna răsplata dată unui mesager pentru aducerea unei 
veşti îmbucurătoare. Apoi a ajuns să însemne sacrificiile aduse 
zeilor, atunci când se primeau astfel de veşti bune. În cele din urmă, 
termenul a fost folosit pentru însăşi vestea bună437. 


În textul traducerii „Septuaginta”, termenul „euaggelion” este 
folosit cu sensul de răsplată pentru o veste bună (în 2 Sam. 4:10), iar 
cu sensul de veste bună, apare în două locuri: în 1 Sam. 31: 9 şi în 
Ier. 20:15. Mai întâlnim întrebuinţări sub forma unui verb derivat 
din substantiv, „euaggelizomai” sau „euaggelizesthai”, cu sensul de 
vestire. Barclay arată că În Noul Testament, forma de substantiv 
apare de 74 de ori48. 

Termenul „euaggelion” se întâlneşte ocazional şi în inscripţii 
laice, din epoca lui Augustus. Un astfel de exemplu este cel al unei 
inscripţii descoperite la Priene, şi care datează din anul 9 î.Hr. 
Naşterea lui Augustus era considerată ca „euaggelion”, adică 
începutul veştilor bune. 


Indiferent dacă îl acredităm pe Marcu sau pe Matei cu 
redactarea celei dintâi scrieri din acest gen literar, ceea ce este 


436 E, F, Bruce, The text of the New Testament, pag. 29 

47 William Barclay, Analiza semantică a unor termeni din Noul Testament, pag. 
163-164 

48 ibid, pag. 164 

important este faptul de a fi fost introdus termenul euaggelion, în 
domeniul sacru. În opinia noastră, meritul acestei inovaţii îi revine 
lui Marcu, chiar dacă am admite că Matei şi-a redactat scrierea 
înaintea lui Marcu (ceea ce nu este dovedit). În debutul scrierii lui 
Marcu, uzul acestui termen este evident. În ceea ce priveşte folosirea 
lui în scrierile pauline, trebuie să remarcăm că este vorba despre 
sensul de veste bună; la Marcu, el are sensul de vestire a Împărăției 
lui Dumnezeu, deci nu este vorba despre titlul scrierii. În termeni 
mai specifici, la Pavel întâlnim Genitivul obiectiv, iar la Marcu, 
genitivul subiectiv. 


Moreschini şi Norelli sunt convinşi că „..în Marcu 1:1, 
termenul „euaggelion” nu este titlul cărţii ...şi că determinantă 
pentru tranziţia la Evanghelie ca text scris determinat este, 
probabil, activitatea lui Marcion”439. Considerăm că această opinie 
nu este întru-totul corectă, deoarece există indicii că înainte de 
sfârşitul primului secol creştin, termenul acesta începuse să intre în 
uzul comunităţilor creştine, cu referire la scrierile pe care le numim 
Evanghelii. 

Carson, Moo & Morris observă corect faptul că acest termen 
nu apare nicăieri în scrierile Noului Testament, ca definind cele 
patru relatări ale vieţii şi lucrării lui Isus0. Potrivit lor, atât 
substantivul evayyehov, cât şi verbul înrudit evayyeilouou, sunt 
folosiţi pentru a defini mesajul salvării lui Dumnezeu. 


Primii creştini, atunci când s-au referit la aceste scrieri 
(Evangheliile canonice), pentru a le defini au întrebuințat termenul 
apomnemoneumata. Trebuie să spunem că titlurile sub care le 
cunoaştem astăzi, nu apar în cele mai vechi copii (deci nu existau 
nici in textele autografelor). 


În scrierile lui Iustin Martirul (care sunt plasate pe la 
jumătatea secolului al II-lea creştin), găsim termenul „euaggelion” 
de trei ori. Într-una dintre apariţii, el este la plural şi este asociat 
memoriilor apostolilor (adică acelor aşa-numite 
apomnemoneumata). Trebuie să ţinem însă cont de faptul că Iustin 
Martirul scrie pentru păgâni, şi întrebuinţează cea mai apropiată 
analogie pe care o are la îndemână. 

Evangheliile, ca gen literar, seamănă prea puţin cu 
Memorabilia lui Xenofon sau cu Vieţi a lui Plutarh. Cea mai 
apropiată paralelă este, probabil, lucrarea lui Philostratus, intitulată 
Viaţa lui Apollonius (este vorba despre filosoful Apollonius din 
Tyana). Această lucrare, scrisă la cererea Iuliei Domna, este însă mai 


4# Moreschini şi Norelli, op. cit., vol. I, pag. 57 
0 Carson, Moo & Morris, op. cit., pag. 46 

târzie decât Evangheliile canonice şi este posibil să fi fost ea însăşi 
înfluenţată de acestea. 


Moffatt este de părere că evanghelia este o nouă formă de 
literatură, dezvoltată de creştinism, iar stadiul embrionar al acestei 
noi forme literare, l-au constituit logia, sau culegerile de ziceri ale 
Mântuitorului, care erau asemănătoare maximelor şi a aforismelor 
obişnuite printre discipolii învăţătorilor filosofi în antichitate. El 
semnalează faptul că printre primii creştini, termenul primar 
întrebuințat a fost anouvnuovevuara, şi nu evayyeALa441. 


Potrivit lui Moreschini şi Norelli, „De la sfârşitul secolului al 
II-lea, euaggelion indică de obicei un gen literar: Irineu în 
Împotriva ereziilor, Clement din Alexandria în Stromate, (scrierea 
n.n.) Către Diognet...”442. Titlurile de tipul „Evanghelia după... pe 
care Evangheliile canonice le poartă în manuscris, sunt opera unor 
scribi dintr-o epocă mai târzie. 

La o primă şi superficială abordare, cele patru scrieri numite 
„Evanghelii”, par să fie biografii ale lui Isus, şi mulţi dintre cei ce le- 
au citit, le-au considerat ca atare. remarcă „primele patru scrieri ale 
Noului Testament..., care ar fi putut foarte simplu să se numească 
biografii, nu au fost numite biografii; ele au fost numite 
Evanghelii”443. 


La o privire mai atentă, se remarcă faptul că niciuna din cele 
patru, nu are caracterul unei biografii, în sensul strict al termenului. 
Astfel, deşi Matei şi Luca ne oferă unele informaţii despre 
genealogia lui Isus, ceilalţi doi omit acest aspect. Există o perioadă 
semnificativă din viaţa lui Isus, asupra căreia toţi cei patru 
evanghelişti păstrează tăcerea, sau oferă informaţii fragmentare 
(spre exemplu, vizita la Templu, la împlinirea vârstei de 12 ani). 


Pe de altă parte, toţi cei patru evanghelişti acordă în scrierile 
lor, un spaţiu disproporționat, evenimentelor din ultima săptămână 
din viaţa Mântuitorului. Nici nu se remarcă din partea scriitorilor, o 
preocupare de stabilire a unei cronologii precise a evenimentelor pe 
care le redau. Aşadar, Evangheliile nu pot fi privite ca biografii, in 
stricto sensu. 


O altă abordare a Evangheliilor, care a fost propusă, a fost 
aceea care le-a privit ca pe documente sau mărturii istorice. 
Evanghelistul Luca este uneori considerat drept primul istoric al 
bisericii creştine, deoarece el îşi mărturiseşte preocuparea de a 
cerceta în amănunt şi de a scrie în ordine lucrurile pe care le 


“1 J, Moffatt, op. cit., pag. 44 

+ Moreschini şi Norelli, op. cit., vol.I, pag. 58 

+5 Robert B. Sloan, în articolul Unity in Diversity, publicat în volumul New 
Testament Criticism & Interpretation, pag. 438 

prezintă. Acest lucru pare să îndreptăţească abordarea acestor 
scrieri ca documente istorice. 


Terence Callan a identificat unele paralele între prefața 
Evangheliei lui Luca şi lucrările istorice ale lui Herodot, Tacitus, 
Arrian, Dio Cassius şi Iosif Flavius. 


Totuşi nici catalogarea lor ca mărturii istorice nu este 
adecvată, deoarece ele ne oferă prea puţine elemente de interes 
pentru un istoric. Tenney explică acest lucru arătând că „numărul 
relativ mic al aluziilor făcute de Noul Testament, la evenimentele 
din lumea romană, nu este surprinzător. Interesul naţional al 
Evangheliilor şi al unei mari părţi din Faptele apostolilor, care sunt 
principalele cărţi istorice, este concentrat asupra iudaismului, şi nu 
asupra Imperiului roman. Ba mai mult, mesajul Noului Testament 
se adresa vieților lăuntrice ale cititorilor, şi nu împrejurărilor 
exterioare. Accentul a fost pus pe aspectele spirituale, nu pe cele 
politice, pe aspectele eterne şi nu pe cele trecătoare. Cu toate 
acestea, în numeroase puncte, Noul Testament stabileşte legături cu 
situaţia politică a primului secol, şi importanţa lui istorică trebuie 
interpretată în acest context”444 

O a treia perspectivă propusă asupra genului evanghelic a fost 
aceea de forme literare creştine adaptate după „aretalogiile” greceşti 
şi romane. În cultura antică greacă şi romană, acestea erau relatări 
ale unor episoade din viaţa unui erou extraordinar. De obicei, aceste 
relatări erau pline de înfrumuseţări şi exagerări ale trăsăturilor sau 
faptelor eroului despre care vorbeau. Evident, asemenea explicare a 
genului evanghelic, era foarte convenabilă adepților liberalismului 
teologic. Însă nici această încercare de explicare, nu era adecvată. 


O perspectivă extremă propusă a asemănat Evangheliile cu 
piesele de teatru ale dramaturgilor greci (unele dintre acestea erau 
comedii, în care finalul era fericit, iar altele erau tragedii, în care 
protagonistul era înfrânt). Însă numeroasele diferenţe majore 
existente între genul evanghelic şi genurile artei literare greceşti, au 
condus la abandonarea rapidă a unei asemenea asocieri. 

Cea mai adecvată perspectivă în încercarea de identificare a 
genului literar al Evangheliilor, este deocamdată, cea propusă de 
Bloomberg, care le descrie ca biografii teologice. Această definire 
accentuează unicitatea lor în literatura vremii. 

De asemenea, această definire admite existenţa elementelor 
specifice unei biografii, selectate în funcţie de scopul pe care şi l-a 
propus autorul. Afirmația ioanină potrivit căreia aceste lucruri au 
fost scrise pentru a aduce pe cititor la credinţa că Isus este Hristosul, 
sprijină această definire. 


+4 Merrill C. Tenney, Privire de ansamblu asupra Noului Testament, pag. 10 

6.9.3. Genul Faptelor apostolilor 

Cartea pe care noi o cunoaştem ca Faptele apostolilor, a primit 
acest nume pe la începutul secolului al II-lea d.Hr., atunci când 
scrierea lui Luca a fost divizată în două volume (respectiv 
Evanghelia şi Faptele apostolilor). În literatura antică seculară, se 
întâlneşte denumirea de „Fapte” pentru scrieri (naraţiuni) care 
relatează fapte eroice ale unor oameni deosebiți sau a unor cetăţi. 
Putem exemplifica amintind scrieri ale lui Polybius, Diodorus 
Siculus, etc.). 

Definirea scrierii nou testamentale intitulate „Faptele 
apostolilor” ca gen literar este extrem de delicată, întrucât ea se 
aseamănă în anumite privinţe, cu genul evanghelic, însă nu se 
aseamănă cu scrierile seculare antice din genul cu acelaşi nume. 
Potrivit lui Martin Hengel şi lui W. Ward Gasque, ea ar merita mai 
degrabă numele de Istorie. Există în cuprinsul scrierii, naraţiune, 
există descriere, există istorie, etc. Ea este un gen uşor de citit, în 
general, 

Dacă am acceptat că genul evanghelic poate fi definit 
satisfăcător ca biografie teologică, atunci ar fi potrivit să considerăm 
că Faptele apostolilor este o istorie sau o cronică teologică. Spre 
această definire ne îndreaptă firul naraţiunii scrierii. 

În loc să se focalizeze asupra prezentării unui caracter (aşa 
cum o fac Evangheliile), scrierea Faptele apostolilor se apleacă 
asupra mai multor lideri (Petru în prima parte, Pavel în partea a 
doua, şi ocazional Ştefan, Iacov şi loan), prezentând unele 
evenimente-cheie din lucrarea lor. Pe lângă aceasta, cartea despre 
care vorbim, urmăreşte evenimente care se subscriu procesului de 
răspândire a noii credinţe. Din acest motiv, ea se deosebeşte de 
genul istoric, care urmăreşte sistematic firul evenimentelor dintr-un 
loc precis delimitat. 

În încercarea de a defini genul literar al Faptelor apostolilor, 
cei mai mulţi cercetători au încercat să creeze artificial o dihotomie 
între teologie şi istorie. În secolul al XIX-lea, un grup de învăţaţi 
britanici au comparat această scriere cu cele semnate de Herodot şi 
Thucydide., accentuând latura istorică a scrierii. Mai mult decât 
atât, arheologul britanic Sir William Ramsey, care în prima parte a 
vieţii fusese caracterizat de scepticism, în urma săpăturilor făcute şi 
a excavaţiilor din Asia Minor, a ajuns să-i acorde lui Luca, o 
încredere remarcabilă, în ceea ce priveşte acurateţea istorică a 
informaţiilor furmizate. 

Alţi cercetători, de expresie germană, au considerat că Luca nu 
are prestanţa unui istoric, şi au încercat să accentueze preocupările 
sale teologice, chiar dacă au remarcat mari diferenţe între greutatea 
teologică a epistolelor pauline, şi greutatea sau însemnătatea 
teologică a scrierii lui Luca. 


418 


Totuşi, în textul din Faptele apostolilor, există suficiente 
referiri la evenimentele din sfera politicului, şi ele dovedesc 
acuratețe chiar în lucrurile care păreau ciudate în ochii istoricului. 
Unele nepotriviri (date ale unor evenimente, nume şi funcţii ale 
unor persoanje istorice, etc.) la o analiză atentă, şi mai ales, în 
lumina descoperirilor recente din domeniul arheologiei biblice, s-au 
dovedit a fi corecte. 

Este meritul cercetătorului american Richard I. Pervo, acela de 
a fi abordat cartea Faptele apostolilor ca o nuvelă istorică, dovedind 
că Luca are mai multe lucruri în comun, cu scriitorii greco-romani 
de ficţiune, decât cu autorii de istorii sau biografii antice. Lucrarea 
care îi exprimă această concepţie este Profit with Delight: The 
Literature Genre of the Acts of the Apostles, şi a apărut în 1987. 

În ceea ce ne priveşte, subscriem opiniei lui Wikenhauser, care 
este convins că această scriere este unică în felul ei, şi nu se poate 
încadra în vreunul din genurile literare cunoscute la vremea 
respectivă. 


6.9.4. Genul epistolar 

Este necesar să ne amintim aici faptul că primele scrieri 
creştine nu au aparţinut genului evanghelic, ci genului epistolar. Am 
afirmat deja că unele din epistolele pauline au fost scrise înaintea 
celei mai timpurii dintre Evanghelii. 

Un al doilea aspect foarte important pe care trebuie să-l 
menţionăm aici este că genul epistolar ocupă un loc important în 
textele nou testamentale: din cele 27 de scrieri, 21 sunt epistole. 
Procentual, epistolele reprezintă 35% din textul Noului Testament. 
Chiar cartea Apocalipsa, deşi este profetică prin excelenţă, are unele 
caracteristici ale genului epistolar. 

Epistola este în esenţă o scrisoare, iar scrierile nou 
testamentale grupate sub acest nume, respectă stilul tipic elenistic al 
scrisorilor antichităţii târzii. În epoca elenistică, o epistolă începea 
cu un prescript (prescriptio), care cuprindea trei elemente distincte: 
identificarea autorului  (superscriptio), a persoanei sau a 
persoanelor cărora se adresa (adscriptio) şi un cuvânt de salut 
(salutatio), la care uneori se mai adăuga o urare de sănătate. 

Corpul  epistolei cuprindea  enunţarea subiectului şi 
desfăşurarea lui. Scrisorile antice păstrate până la noi, sunt de 
regulă mult mai scurte decât epistolele apostolului Pavel. În general, 
corpul epistolei cuprindea unele elemente de retorică precum 
narratio (prezentarea fondului problemei în discuţie), propositio 
(prezentarea a ceea ce este de acceptat şi ceea ce este de respins), 
probatio (prezentarea probelor în favoarea adoptării poziţiei 
corecte, apelul la logică, la sentimentele cititorilor, etc.), refutatio 

(discreditarea sau demolarea argumentelor părţii opuse) şi 
peroratio (un fel de concluzie). 

În dezvoltarea unei epistole se întâlnesc rar toate aceste 
elemente de retorică laolaltă. Elementele prepositio, probatio şi 
peroratio sunt însă întâlnite adesea. Încheierea epistolei era 
marcată de o frază cu semnificaţie de îndemn final sau concluzie, iar 
în unele situaţii, cu cuvinte de salut pentru cunoştinţe comune 
expeditorului şi destinatarului. 

Everett F. Harrison spune că de obicei, în procesul 
comunicării prin intermediul scrisorii antice, erau implicare patru 
persoane: autorul, secretarul, mesagerul şi destinatarul445. Asupra a 
două din aceste persoane este necesar să mai adăugăm câteva 
amănunte, şi anume asupra secretarului şi a mesagerului. Asupra 
autorului şi asupra destinatarului nu ar fi nevoie să mai adăugăm 
ceva. 

În perioada elenistică secretarii erau întrebuinţaţi pe scară 
largă, la redactarea scrisorilor, din două motive. Mai întâi ei erau 
familiarizați cu forma în care trebuia să apară scrisoarea respectivă 
(în antichitate procentul oamenilor literați era evident mult mai mic 
decât în zilele noastre), iar în al doilea rând, secretarii puteau scrie 
după dictare, întrebuinţând anumite prescurtări. Romanii au folosit 
în scriere prescurtările, încă din vremea ocupării Palestinei, iar în 
ceea ce-i priveşte pe greci, ei au folosit prescurtările, cu mult timp 
înaintea romanilor. 

În ceea ce priveşte întrebuințarea mesagerilor, putem spune că 
aceasta a fost o practică obişnuită în antichitate. Potrivit lui 
Suetoniu, în scrierea sa numită Vieţile Cezarilor, un serviciu poştal 
imperial a fost introdus în vremea lui Augustus, dar acest serviciu 
era folosit cu precădere pentru afaceri oficiale şi mai puţin pentru 
uzul general. În câteva scrieri nou testamentale există referiri la 
mesageri care duceau scrisorile (epistolele) la destinaţie. Aproape 
întotdeauna mesagerul cunoştea bine pe destinatar. Acest lucru 
contribuia la întărirea mesajului scrisorii, prin viu grai. 

Apostolul Pavel a preluat în linii mari, acest model al vremii 
elenistice, şi l-a adaptat în funcţie de nevoile comunităţii căreia îi 
scria. În felul acesta, el a creat epistola apostolică, un model pentru 
epistolele creştine antice ulterioare. Există însă şi excepţii. În Ioan 
nu găsim niciunul din elementele formale ale unei scrisori. 

De asemenea, epistolele pauline ies din tiparele epistolelor 
seculare ale vremii şi prin lungimea lor. Spre exemplu, de la marele 
orator roman Cicero, ne-au rămas 776 scrisori, conţinând între 22 şi 
2.530 de cuvinte. De la Seneca ne-au parvenit 124 de scrisori, având 
între 149 şi 4.134 de cuvinte. La epistolele pauline media este de 


445 Everett F. Harrison, op. cit., pag. 254 

aproximativ 1.300 de cuvinte. În epistola către romani, spre 
exemplu, sunt folosite 7.114 cuvinte. 

Savantul german Adolf Deissmann a divizat epistolele Noului 
Testament în două categorii distincte: scrisorile propriu-zise şi 
epistolele. În prima categorie, el a inclus acele scrieri care aveau un 
caracter privat, iar în cea de a doua categorie, a inclus scrierile care 
deşi aveau caracter epistolar, se adresau unui public mai larg, altfel 
spus, comunităţii locale. 

Alţi autori au propus alte definiri pentru aceleaşi categorii de 
epistole: epistole personale şi epistole mai puţin personale. 
Epistolele personale sunt cele care au la bază un raport mai intim 
între autor şi destinatar. Prin comparaţie, epistolele mai puţin 
personale sunt acelea care au la bază un raport mai formal, mai 
oficial între autor şi destinatari. În sfârşit, există cercetători care au 
mers mai departe cu categorisirile, împărțind epistolele mai puţin 
personale, în mai multe categorii. 

Din punct de vedere funcţional, epistolele sunt de două feluri: 
scrisori parenetice şi scrisori de recomandare. În prima categorie 
sunt incluse acele scrieri epistolare care aveau drept scop să 
convingă sau să combată audiența (destinatarii) asupra unei acţiuni 
sau a unei atitudini. Marea majoritate a epistolelor pauline pot fi 
incluse în această categorie; nu doar epistolele adresate unor 
comunităţi locale, ci şi unele din epistolele pastorale 1 şi 2 Timotei, 
pot fi socotite scrieri parenetice (cu un accentuat conţinut de sfaturi 
şi îndemnuri). 

În a doua categorie, a scrisorilor de introducere (în 
papirusurile antice se găsesc multe scrisori de acest gen), este 
evident scopul de a-l introduce pe purtătorul scrisorii, la 
destinatarul acesteia, şi de a-i solicita acestuia din urmă, o favoare. 
Exemplul paulin perfect este epistola către Filimon. 

Cea mai comună abordare a epistolelor ca gen literar este 
aceea a analizei retorice. Fără a avea intenţia de a intra în amănunte 
foarte specifice, vom spune că în lucrările scriitorilor antici greci şi 
romani, s-au identificat trei tipuri de retorică: judiciară, deliberativă 
şi epideictică. 

Retorica judiciară se întrebuința pentru a convinge audiența 
asupra dreptăţii sau a vinovăţiei unei acţiuni din trecut. Retorica 
deliberativă era întrebuințată în scopul convingerii sau a 
descurajării audienței cu privire la caracterul convenabil sau mai 
puţin convenabil al unei acţiuni viitoare. În sfârşit, la retorica 
epideictică se apela în scopul de a se stimula un grup de oameni să 
subscrie la un punct de vedere sau la un set de valori din prezent. 

Ca să oferim câteva exemple de analiză retorică aplicată 
epistolelor Noului Testament, vom spune că, potrivit lui Robert 
Jewett, 2 Tesaloniceni este reprezentativă pentru retorica 

deliberativă, după Wilhelm Wuellner epistola către Romani este 
considerată drept exemplu de retorică epideictică, iar Hans Dieter 
Betz opinează că epistola către Galateni aparţine retoricii judiciare. 

În încheiere vom desprinde câteva concluzii asupra 
epistolelor, ca şi gen literar. Ceea ce au toate epistolele în comun 
este caracterul lor ocazional. Gordon D. Fee şi Douglas Stuart, pe 
baza acestei observaţii juste, remarcă faptul că ele nu pot fi 
considerate drept compendii de teologie paulină, petrină sau 
ioanină. Ei remarcă faptul că „...acest lucru este adevărat până şi în 
cazul epistolei către Romani, care este o expresie mai complexă şi 
mai sistematică a teologiei lui Pavel, decât cea pe care o găsim 
oriunde altundeva. Dar ea este doar o parte a teologiei lui..."446. 

Faptul că epistolele Noului Testament au un caracter 
ocazional, nu înseamnă în mod obligatoriu că ele sunt scrieri 
spontane. Philipp Vielhauer este de părere că ele includ şi elemente 
pre-existente, adică pasaje care erau întrebuințate în serviciile 
bisericii primare. Este însă imposibil de stabilit cu precizie, numărul 
lor şi forma originală. 

Un al doilea lucru de remarcat este acela că epistolele ne oferă 
cea mai mare „încărcătură” de învăţătură teologică. S-ar părea că ne 
contrazicem aici cu ceea ce am spus mai sus, totuşi la o privire mai 
atentă nu este vorba despre contradicţie, ci despre completarea 
ideii. O epistolă paulină nu va reflecta întrega teologie paulină, dar 
va reflecta perspectiva teologică a lui Pavel asupra unei probleme 
sau asupra a mai multe. În ceea ce priveşte bogăţia de idei teologice, 
să ne amintim de bunăoară, întâia epistolă paulină către Corinteni. 

Cel de-al treilea lucru pe care trebuie să-l subliniem atunci 
când vorbim despre epistolele Noului Testament, ca gen literar, este 
acela că ele sunt mai uşor de abordat, în comparaţie cu literatura 
apocaliptică, şi chiar cu genul evanghelic, din cauza faptului că se 
pretează în general, la o interpretare literală. Limbajul epistolelor nu 
este atât de încărcat de simboluri, pe cum este Apocalipsa. Totuşi nu 
vrem să spunem prin aceasta, că epistolele ar fi simplu de 
interpretat. 

În sfârşit, al patrulea lucru pe care vrem să-l semnalăm este 
faptul că deşi am susţinut în abordarea epistolelor, interpretarea 
literală, cunoaşterea contextului este absolut necesară înţelegerii 
corecte a mesajului. 


6.9.5. Genul apocaliptic 
Pe la începutul secolului al XIX-lea, cercetătorii care s-au 


aplecat asupra studiului Apocalipsei lui Ioan, au ajuns la concluzia 


446 Gordon D. Fee şi Douglas Stuart, Biblia ca literatură, pag. 59-60 

că aceasta face parte dintr-un gen literar mai amplu, pe care l-au 
numit „literatură apocaliptică”. 

Termenul apocalipsa a fost împrumutat din limba greacă 
(apocalypsis, care este tradus prin descoperire sau revelație). 
Termenul apocalypsis apare în Noul Testament de 18 ori. John H. 
Alexander remarcă faptul că termenul revelaţie este mai potrivit 
decât cel de descoperire, deoarece duce gândul direct la dezvăluirea 
făcută de Dumnezeu, omului (şi nu faptul că omul descoperă 
ceva )447. 

În această categorie este inclusă o singură scriere nou 
testamentală, Apocalipsa. Însă trebuie să remarcăm că în Apocalipsa 
avem ceva mai mult decât literatură apocaliptică, deoarece în 
cuprinsul ei întâlnim într-o anumită măsură şi gen epistolar (cele 
şapte scrisori adresate celor şapte biserici, aparţin genului epistolar) 
şi profeție. 

Genul apocaliptic a cunoscut o mare înflorire în iudaism, în 
perioada inter-testamentală. În perioada cuprinsă între anii 200 î.H. 
şi 200 d.H. au fost semnalate o mulţime de apocalipse, evident 
apocrife. Nu trebuie să concluzionăm însă că literatura apocaliptică 
ar fi specifică doar Iudaismului şi creştinismului. Fenomenul acesta 
este cunoscut în toată lumea antică448. 

Doi autori la care ne-am referit deja, Gordon D. Fee şi Douglas 
Stuart prezintă, în cartea intitulată Biblia ca literatură-—principii 
hermeneutice4%9, cinci trăsături definitorii ale unei apocalipse. Le 
vom prezenta pe scurt, în continuare 

a) principala rădăcină a  apocalipticului este literatura 
profetică vechi-testamentală. Specificul acestei literaturi era acela că 
autorii ei priveau exclusiv înainte, spre vremea în care Dumnezeu va 
aduce sfârşitul violent şi radical al istoriei, un sfârşit care va 
însemna triumful dreptăţii şi judecata finală asupra răului. 

b) apocalipsele sunt diferite de scrierile profetice prin faptul că 
ele sunt scrieri literare, având o anumită structură şi formă. Profeţii, 
autorii scrierilor profetice, şi-au rostit mesajul, iar acesta a fost 
aşternut mai târziu în scris, iar mai multe mesaje au fost adunate 
într-o carte. Spre exemplu cartea lui Ieremia este profetică, fără 
îndoială. Ea nu respectă cronologia evenimentelor la care face 
referire. 

c) materialul literaturii apocaliptice este prezentat sub formă 
de vise sau vedenii, iar limbajul lor era încărcat de simbolisme. 
Majoritatea apocalipselor apelau la procedee literare care să dea 
scrierii un iz de îndepărtare în timp. Unul dintre aceste procedee era 


+7 John H. Alexander, în Apocalipsa — verset cu verset, pag. 30 
#48 potrivit lui Moreschini şi Norelli, op. cit., pag. 107 
+ Gordon D. Fee şi Douglas Stuart, op. cit., pag. 297-298 

cel de a semna cu nume pe personaje din vechime; tehnic acest 
procedeu se numeşte pseudonimie. 

d) imaginile literaturii apocaliptice sunt foarte diferite de 
imaginile literaturii profetice, în general. Spre exemplu, limbajul 
simbolic al profeților includea imagini reale, din viaţa cotidiană: 
sarea, vulturii, păsările, etc. Limbajul apocalipselor folosea 
simboluri ireale cum ar fi balaurii, fiara cu şapte capete, aparatele 
zburătoare, etc. 

e) apocalipsele aveau forme literare elaborate stilistic, se simte 
o anumită predilecție pentru folosirea simbolică a numerelor, există 
preocupare de a împărţi timpul şi evenimentele, etc. 

Aceste cinci trăsături defineau genul apocaliptic inter- 
testamentar, şi scrierea lui Ioan respectă toate aceste caracteristici 
cu excepţia uneia singure: Apocalipsa lui Ioan nu era pseudonimă. 
Autorul ei se auto-identifică. 

Există însă, potrivit lui Leon Morris, şapte puncte în care 
Apocalipsa lui Ioan se deosebeşte de celelalte apocalipse. (1) 
referirile regulate la această carte, ca fiind profeție, (2) înştiinţările 
tipic profetice şi chemările la pocăință, (3) lipsa pseudonimiei, pe 
care am menţionat-o deja, (4) o perspectivă panoramică optimistă, 
(5) eschatologia realizată, prin faptul că se sugerează că sfârşitul 
vremurilor a venit prin venirea lui Hristos, (6) nu există nici o 
urmărire a istoriei în prezentarea proorociei, (7) prea puţină 
interpretare din partea îngerilor450. 

În ceea ce priveşte caracterul epistolar al Apocalipsei, multe 
dintre lucrurile pe care le-am spus mai sus, se potrivesc şi aici, aşa 
că nu mai este necesar să revenim. 

Asupra caracterului de profeție al Apocalipsei este necesar să 
ne oprim puţin. Ioan este pătruns de convingerea că mesajul scrierii 
sale este un cuvânt profetic pentru biserică. Scrierile profetice ale 
Vechiului Testament erau adeseori „sigilate? deoarece vorbeau 
despre o vreme îndepărtată, dar scrierea lui Ioan era un mesaj al lui 
Dumnezeu pentru situaţia din comunităţile creştine de atunci. 


450 Leon Morris, The Book of Revelation, pag. 25-27 

7. 
PROBLEMA SINOPTICĂ 


Primele trei Evanghelii canonice au fost supranumite 
Evangheliile sinoptice, pe la sfârşitul secolului al XVIII-lea, de către 
J. J. Griesbach. Termenul „sinoptic” vine din limba greacă, unde 
„synopsis” însemna „vedere comună”. De fapt, termenul respectiv a 
rezultat prin asocierea lui „syn” (însemnând „împreună”) cu verbul 
„optanomai” (adică „a vedea”). 

Termenul „sinoptic” a fost aplicat acestor scrieri, din cauza 
gradului ridicat de similaritate textuală dintre ele. Acest grad de 
similaritate, pe de o parte, şi divergenţele dintre scrierile respective, 
pe de altă parte, au atras atenţia cercetătorilor. Ceea ce numim însă 

x9 


în mod obişnuit „problema sinoptică”, nu a apărut însă în secolul al 
XVIII-lea, ci a fost remarcată mult mai devreme. 


7.1. Esenţa problemei sinoptice 


Trebuie să subliniem faptul că „problema” sinoptică este cu 
adevărat o problemă, doar pentru cercetătorii cu vederi mai liberale. 
Dacă acceptăm totuşi această titulatură, vom spune că ea se reduce 
la două întrebări fundamentale privind relația literară dintre cele 
trei Evanghelii. Prima întrebare este: de unde şi-au luat 
evangheliştii informaţiile pe care le-au inclus în scrierile lor? A doua 
întrebare este: care este cronologia sau ordinea scrierii Evangheliilor 
sinoptice? 

În încercarea de a soluţiona această problemă, s-au studiat 
atât similarităţile cât şi divergenţele dintre scrierile sinoptice. O 
comparare atentă a Evangheliilor sinoptice scoate în evidenţă că 
există două mari categorii de similarități: 

(a) Similarităţi în ceea ce priveşte aranjarea materialului 

Toate aceste trei Evanghelii au aceeaşi structură istorică 
generală: toate încep cu menţionarea botezului lui Isus şi ispitirea 
Sa în pustie, toate descriu lucrarea Sa publică în Galileea, toate 
menţionează momentul-cheie al mărturiei lui Petru în Cezarea lui 
Filip, toate redau ultima călătorie a Mântuitorului la Ierusalim, 
toate descriu suferinţele, crucificarea, moartea şi învierea Sa, etc. 


(b) Similarităţi în ceea ce priveşte stilul şi exprimarea. 

Se remarcă cu uşurinţă nu numai similarități de conţinut ci şi 
de vocabular şi exprimare între pasaje paralele. Am putea 
exemplifica citând vindecarea leprosului (Mat. 8:1-4; Marcu 1:40- 
45; Luca 5:12-14), întrebarea despre autoritatea lui Isus (Mat. 21:23- 
27; Marcu 11:27-33; Luca 20:1-8), cererea lui Iosif din Arimateea 
(Mat. 27: 57-61; Marcu 15: 42-47; Luca 23: 50-56), părţi 
considerabile din mesajele eschatologice, etc. 

Între Evangheliile semnate de Matei şi de Luca, similarităţile 
sunt încă mai numeroase. Există însă şi deosebiri între aceste trei 
scrieri, în sensul că unele detalii se regăsesc doar într-una dintre ele, 
şi nu se regăsesc în celelalte două. Statistic vorbind, Evanghelia 
după Matei reproduce aproximativ 60% din textul Evangheliei după 
Marcu, în vreme ce Evanghelia după Luca reproduce aproximativ 
50% din scrierea marcană. 601 din cele 661 de versete ale 
Evangheliei lui Marcu, se regăsesc în Evangheliile celorlalţi doi 
evanghelişti amintiţi. 

Pornind de la aceste observaţii, cercetătorii au tras concluzia 
că există anumite relaţii de dependenţă literară între scrierile 
sinoptice. 


7.2. Istoria problemei sinoptice 


Chiar dacă aceste similarități între cele trei scrieri au fost 
observate încă devreme, în primele secole ale creştinismului, asupra 
problemei nu s-au formulat decât opinii ocazionale. La vremea 
aceea, s-a considerat că Matei a fost cel dintâi dintre evanghelişti, 
ceilalţi doi derivându-şi din scrierea sa, lucrările lor. 

Taţian a încercat să rezolve problema similarităţilor şi a 
divergenţelor, prin combinarea celor trei scrieri, într-o formă 
armonizată (Diatessaron-ul despre care s-a mai vorbit). Totuşi, 
această soluţie nu a rezistat la proba timpului, şi destul de repede s- 
a revenit la uzul Evangheliilor în patru scrieri distincte. Să mai 
spunem că Jean Calvin, atunci când a scris un comentariu intitulat 

O armonie a celor trei evanghelişti, Matei, Marcu şi Luca, a ales 
această formă, fără a fi preocupat în mod special de problema 
sinoptică. 

Augustin a scris şi el o lucrare intitulată Armonia 
Evangheliilor, iar în lucrarea sa De consensu evangelistarum, el era 
de părere că Marcu a făcut un fel de rezumat al scrierii lui Matei. 
Ioan Hrysostom susţine că scrierea lui Marcu este mai sumară din 
cauza faptului că acesta a fost influenţat de apostolul Petru (care era 
un om al cuvintelor puţine). Se poate considera că Augustin 
anticipează munca de cercetare a criticilor biblici din secolul al 
XVIII-lea. 


Pentru o lungă perioadă de timp, nu s-au mai formulat opinii 
semnificative asupra relaţiei dintre aceste scrieri, până prin secolul 
al XVIII-lea, odată cu apariţia criticismului biblic. Ceea ce este 
caracteristic primei perioade este faptul că biserica a fost preocupată 
mai degrabă de diferenţele dintre Evanghelii, decât de similarităţile 
dintre ele. Începând din secolul al XVIII-lea, atenţia cercetătorilor s- 
a concentrat asupra similarităţilor. 


J. D. Michaelis era de părere că pasajele comune din cele trei 
Evanghelii, ar putea fi explicate prin faptul că autorii lor au folosit ca 
sursă comună de documentare, o presupusă evanghelie apocrifă. 


G. Lessing a fost cel dintâi care a formulat ipoteza potrivit 
căreia cele trei Evanghelii ar fi traduceri diferite ale unei scrieri 
aramaice foarte vechi, o Evanghelie a Nazareenilor. Ieronim avusese 
cunoştinţă de existenţa acestei Evanghelii, în sânul unei comunităţi 
Nazareene din secolul al IV-lea d.Hr. 


Ideea lui Lessing avea să capete o formulare mai ştiinţifică, în 
lucrarea lui J. G. Eichhorn, care scrie o carte Asupra primelor trei 
Evanghelii (apărută în 1794). Câţiva ani mai târziu, el scrie o altă 
lucrare Introducere în Noul Testament (publicată în 1804), în care 
reformulează ipoteza anterioară. Dacă în prima formulare, se 
susţinea existenţa unei singure Evanghelii aramaice din care s-au 
inspirat cei trei evanghelişti, acum se susţine ideea derivării a nouă 
scrieri diferite din Evanghelia aramaică primară, iar aceste nouă 
lucrări au stat la baza celor trei Evanghelii sinoptice. Această ipoteză 
nu a reuşit să se impună deoarece introducea prea multe elemente 
imposibil de demonstrat. 


În a doua jumătate a secolului al XVIII-lea, J. J. Griesbach 
publică două eseuri în limba latină, amândouă aducând în discuţie 
ipoteza augustiniană. Ca alternativă, Griesbach propune teoria 
întrebuinţării, sau „Ipoteza Griesbach”. Ea a fost prezentată într-un 
tratat publicat în 1789. În acesta, Griesbach încearcă să demonstreze 
că Evanghelia lui Marcu este derivată din comentariile lui Matei şi 
Luca. Ca şi în concepţia augustiniană, Marcu este considerată o 


427 


abreviere a lui Matei, iar Luca este considerată mai veche decât 
Marcu. Şcoala de la Tubingen a adoptat această teorie. 


Pasul următor a fost făcut prin formularea teoriei fragmentare, 
a lui H. E. G. Paulus (1761-1851). Potrivit acestei teorii, Evangheliile 
semnate de Matei şi Luca au luat ființă din reprezentările 
individuale ale zilelor din lucrarea lui Isus. Lucrarea lui Paulus, 
intitulată „Viaţa lui Isus” a fost publicată în 1828. 


Ideea lui Paulus a fost preluată de Schleiermaker, într-o 
lucrare apărută în 1817. Potrivit lui Schleiermaker, naratorii 
originali (apostolii şi cei care au fost martori oculari ai lucrărilor şi 
ai cuvântărilor Mântuitorului), au încercat să descrie detalii din ceea 
ce au văzut sau au auzit direct. Curând ei au devenit „colectori”. 
Unul a cules relatările minunilor, altul a cules relatările predicilor, 
un al treilea colector a pus laolaltă relatările privind patimile, 
moartea şi învierea Mântuitorului, etc. Astfel ar fi rezultat anumite 
colecţii fragmentare, sau proto-Marcu şi proto-Matei. Din aceste 
colecţii se susţine că au derivat Evangheliile sinoptice, aşa cum le 
avem astăzi. Din proto-Marcu, sinopticii ar fi preluat cadrul istoric şi 
relatările lucrărilor lui Isus, iar din proto-Matei, sinopticii ar fi 
preluat înregistrarea discursurilor Mântuitorului. 


Schleiermacher a introdus termenul „diegeses”, pentru a defini 
aceste fragmente. El l-a preluat, de fapt, din prologul Evangheliei lui 
Luca: „Fiindcă mulţi s-au apucat să alcătuiască o istorisire 
(„diegese”) amănunţită despre lucrurile care...” 


Ideea lui Schleiermacher a găsit acceptare la Credner, a fost 
modificată puţin de acesta, şi preluată de Weisse. H. J. Holtzmann şi 
Bernard Weiss au dus-o mai departe. 


În timp ce Eichhorn a pornit de la ipoteza lui Lessing şi a 
dezvoltat o ipoteză literară a unei evanghelii primare scrise, 
G.Herder a pornit de la aceeaşi idee a lui Lessing şi a sugerat 
existenţa unei evanghelii primare orale, constând din părţi 
individuale (1796-1797). Teoria aceasta avea să fie numită „Teoria 
tradiţiilor” sau „Teoria orală”. 


Ideea aceasta este preluată şi dezvoltată de către J. C. L. 
Gieseler, într-un eseu istorico-critic privind originea Evangheliilor 
(publicat în 1818). Potrivit acestuia, comunitatea primară din 
Ierusalim a realizat o Evanghelie orală, pentru a o întrebuința în 
predicare. Aceasta ar fi fost exprimată iniţial în aramaică, iar 
ulterior ar fi fost tradusă în două versiuni în greacă, iar sinopticii s- 
au inspirat din aceste două traduceri. 


Gieseler susţinea că Matei a scris o Evanghelie palestiniană 
originară, Marcu ar fi scris o Evanghelie palestiniană modificată, iar 
Luca ar fi scris o Evanghelie grecească. 

G. W. Kummel nu acordă prea multă credibilitate acestei 
teorii, socotind-o insuficientă. „Neîndoielnic, aşezarea în formă 
scrisă a Evangheliei a fost precedată de o perioadă a tradiţiilor orale, 
timp în care s-a realizat traducerea din aramaică în greacă, însă 
singură această teorie nu poate soluţiona complicata problemă a 
similarităţilor şi a divergenţelor dintre sinoptici”45:. 

Teoria orală a fost reformulată de către B. F. Westcott, în 
lucrarea sa intitulată O introducere în studiul Evangheliilor 
(publicată mai întâi în 1851, şi re-publicată în 1881). Donald Guthrie 
consideră că la Westcott, prezentarea teoriei orale şi-a căpătat forma 
ei clasică, şi pentru o vreme, a avut numeroşi aderenţi, în mod 
deosebit printre aceia care respinseseră teoriile sursei avansate de 
cercetătorii germani452. 


În formularea lui Wescott se porneşte de la premisa că primii 
creştini fiind evrei, au fost influenţaţi de preferinţele tradiţionale 
evreieşti pentru transmiterea orală. Să nu uităm că Papias îşi 
exprimă limpede preferința pentru mesajul evanghelic oral, în 
comparaţie cu materialul scris. La aceasta se mai adaugă premisa că 
cercurile apostolice erau alcătuite din predicatori mai degrabă decât 
din scriitori. Sarcina de a aşterne în scris materialul evanghelic i-ar 
fi depăşit pe apostoli. Aceste consideraţii sugerează o perioadă orală 
mai amplă decât s-a considerat anterior, iar rezultatul ar fi fost 
fixarea unor forme bine definite a acestor relatări. Atunci când 
evangheliştii au început să-şi redacteze materialele, ei aveau formele 
devenite tipice. În acest fel se explică similarităţile existente, iar 
deosebirile au fost puse pe seama informaţiilor pe care evangheliştii 
le-au preluat din memoria colectivă a grupului şi le-au introdus 
fiecare după cum a găsit de cuviinţă. 

Teoria orală formulată de Westcott a fost preluată de alţi doi 
cercetători, Arthur Wright şi G. Wetzel, care au adus şi ei unele 
modificări. 

O altă teorie dezvoltată în secolul al XIX-lea este cea a celor 
două surse. Rădăcinile ei însă trebuie identificate în secolul al 
XVIII-lea, în lucrările lui J. B. Koppe (în 1782) şi G. C. Storr (în 
1786). În prezentarea lui K. Lachmann se susţine că Evanghelia lui 
Marcu este forma cea mai primitivă a tradiţiei evanghelice, iar Matei 
a combinat materialul respectiv cu o colecţie de ziceri. 

În secolele al XIX-lea şi al XX-lea, asistăm la o mare 
diversificare a teoriilor privitoare la problema sinoptică, fie 
reformulări ale teoriilor amintite deja (dar în lumina unor noi 
descoperiri), fie noi combinări ale acestora, fie teorii absolut noi. 


s1 G, W. Kummel, Introduction to The New Testament, pag. 46 
42 Donald Guthrie, op. cit., pag. 125 

Vom menţiona aici pe William Sanday (1843-1920), care a 
organizat în 1894, un faimos seminar asupra problemei sinoptice. 
Acest seminar s-a desfăşurat pe parcursul a trei etape, până în anul 
1910. În jurul lui Sanday s-au adunat câţiva studenţi, printre care J. 
C. Hawkins, B. H. Streeter şi W. C. Allen. După cincisprezece ani de 
cercetare asupra scrierilor sinoptice, paragraf cu paragraf, 
rezultatele au fost publicate în lucrarea Studies in the Synoptic 
Problem by Member of the University of Oxford, publicată în 1911. 
Editor a fost William Sanday. 


Ipoteza avansată de Sanday a căpătat formularea completă în 
prezentarea lui B. H. Streeter, şi este cunoscută sub numele de 
„Ipoteza Oxford”. Aceasta s-a întâmplat la treisprezece ani de la data 
la care Sanday publicare studiile amintite. Streeter a formulat teoria 
sa, susţinând existenţa a patru surse distincte. 


Teologi şi cercetători ca Dibelius, Bultmann, Taylor, 
Kasemann, Conzelmann, Gerhardsson, etc., au încercat să găsească 
rezolvarea acestei probleme, propunând noi ipoteze. 


O nouă generaţie de cercetători, mai puţin proeminenţi, 
include nume cum ar fi Matthew Black, Birger Gerhardsson (cu 
două lucrări Tradition and transmission in Early Christianity - 
1964, şi Memory and Manuscript — 1961), W. R. Farmer (cu The 
Synoptic problem), Wilhelm Bousset, Erich Fascher, John Hawkins, 
Hugh Montefiore, H. W. Turner (ultimii doi au publicat în 1962, 
lucrarea Toma şi evangheliştii), H. B. Streeter (cu Cele patru 
Evanghelii, în 1961), etc. 


În cercetările mai recente asupra problemei sinoptice, trei 
direcţii majore s-au conturat în cele din urmă: contestarea 
necesităţii existenţei sursei Q (reprezentantul de frunte al acestei noi 
abordări este A. M. Farrer), readucerea în centrul atenţiei a teoriei 
lui Griesbach (susținătorul acesteia este acum W. R. Farmer, însă ea 
are un împotrivitor puternic în persoana lui C. M. Tuckett) şi noile 
cercetări asupra sursei Q (în încercarea de a o reconstrui). 

În ciuda faptului că s-a muncit mult şi meticulos în direcţia 
aceasta, clarificarea deplină a relaţiei dintre scrierile sinoptice 
rămâne un teren deschis încă pentru discuţii şi dezbateri. Donald 
Guthrie este de părere că ar fi o naivitate, din partea cuiva, să se 
afirme că în problema sinoptică s-a spus deja ultimul cuvânt. Chiar 
criticii cei mai încrezători sunt în general precauţi în ceea ce priveşte 
adoptarea unei atitudini definitive asupra vreuneia din teoriile 
propuse453. 


453 Donald Guthrie, op. cit., pag.220 

7.3. Critica biblică şi problema sinoptică 


Am afirmat deja că problema sinoptică a revenit în atenţia 
cercetătorilor Scripturii, odată cu apariţia criticii biblice ca 
disciplină teologică bine definită. Acest lucru îl putem plasa la 
sfârşitul secolului al XVIII-lea. Tot ceea ce s-a formulat înaintea 
acestei date, nu poate fi considerat ca valoros. 


Mai cu seamă în cursul ultimelor două secole, cercetările 
asupra originilor Evangheliilor s-au amplificat, şi s-au propus câteva 
abordări distincte, fiecare accentuând diferite stagii ale problemei 
sinoptice, şi având dificultăţi în a explica toate aspectele.. 


Trei dintre aceste abordări, pot fi considerate semnificative: 
abordarea propusă de adepţii criticii formei (termenul specific este 
„formgeschichte”), cea propusă de adepţii criticii redactării (sau 
„redaktionsgeschichte”) şi respectiv, cea susţinută de critica tradiţiei 
(sau „traditionsgeschichte”). Precizăm că de ramurile criticii biblice 
vom mai vorbi atunci când ne vom ocupa de critica biblică şi 
problema Canonului. Aici vom aborda doar aspectele semnificative 
pentru studiul problemei sinoptice. 


7.3.1. Critica formei 


Reprezentanţii curentului numit „critica formei” îşi 
fundamentează teoriile pe şase presupuneri fundamentale pe care le 
vom discuta atunci când ne vom ocupa strict de critica biblică. Vom 
spune aici doar că ei pot fi asociaţi cu Teologia liberală, şi că au 
considerat că transmiterea materialului evanghelic poate fi 
comparat cu transmiterea oricărei alte forme de folclor sau tradiţie. 
În felul acesta, ei se apropie de metodele de studiu ale Religiei 
Comparate. 


Printre numele ceele mai cunoscute, legate de critica formei, 
putem menţiona pe K. L. Schmidt, M. Dibelius, R. Bultmann, F. C. 
Grant, R. H. Lightfood, V. Taylor, D. E. Nineham, etc. 


Adepții criticii formei au introdus o terminologie specifică, 
folosind pentru zicerile lui Isus, termenul „paradigmă” (la 
Dibelius), „apophthegms” (la Bultmann) sau „povestiri orale” (la 
Vincent Taylor). Pentru relatările minunilor Sale, ei folosesc 
„poveşti” (Dibelius), „povestiri miraculoase” (Bultmann şi Taylor). 
Relatările care îl preamăresc pe Isus, sunt numite „legende” (la 
Dibelius), „povestiri istorice” sau „legende” (la Bultmann) sau 
simple „povestiri despre Isus” (la Taylor). 

Forma unei istorii specifice sau a unei ziceri, în opinia 
susținătorilor criticii formei, permite determinarea situaţiei concrete 
din viaţa bisericii timpurii, în care a fost scrisă. ”Sitz im leben” este o 
expresie specifică introdusă de R. Bultmann, în lucrarea Tradiţia 
sinoptică, şi ea reflectă principiul care i-a călăuzit pe criticii formei: 
fiecare categorie literară a avut propria-i „situaţie de viaţă”. 

În ceea ce priveşte modificările presupuse de adepţii criticii 
formei, ele au fost „tipizate” 4 astfel de modificări: alungirea 
relatărilor lor, adăugarea de detalii, conformarea acestora la 
limbajul propriu şi păstarea doar a acelor informaţii care potrivesc 
nevoilor comunităţii şi credinţei acesteia. 


Chiar dacă au căzut de acord, în principiu, cu ipoteza 
modificării materialului evanghelic, de către comunităţile primare, 
criticii formei au opinii divergente asupra gradului de modificare a 
acestui material. Bultmann a fost de părere că modificările 
respective au fost uriaşe. V. Taylor a fost puţin mai conservator 
decât Bultmann, dar au fost şi alţi critici ai formei, chiar mai 
conservatori decât Taylor. 


Este meritul lui E. Fascher, acela de a fi semnalat în 1924, că 
printre adepţii criticii formei există mari divergențe şi dezacorduri, 
şi că materialul evanghelic este foarte diferit de materialul din 
folclor. Legile care guvernează tradiţia populară nu sunt aplicabile la 
situaţia în care conţinutul este mult mai important decât forma. 


În acelaşi spirit, F. G. Kenyon subliniază că elementul „timp”, 
pretins de teoriile criticilor formei, nu este justificat. Nu a existat 
acel timp necesar pentru a justifica teoria lui Dibelius, spre exemplu. 

În sfârşit, amintim şi opinia competentă a lui F. F. Bruce, care 
subliniază că primii creştini au făcut întotdeauna o clară distincţie 
între vorbirile lui Isus, şi opiniile lor asupra unor lucruri disputabile. 


7.3.2. Critica sursei 


Reprezentanţii curentului numit „criticismul sursei” şi-au 
propus să investigheze primele stagii ale fixării în scris a tradiţiei 
orale. Premisa fundamentală a adepților criticii sursei, este aceea că 
tradiţia orală a fost însoţită de unele tradiţii scrise, despre viaţa şi 
învăţătura Mântuitorului. 


Dintre adepţii acestei ramuri a criticii biblice, am putea 
menţiona pe G. E. Lessing, J. G. Herder, J. E. Eichhorn, J. K. L. 
Gieseler, F. Schleiermacher, C. C. Torrey, etc. 


Întrebarea majoră la care încearcă să găsească un răspuns 
adepții criticii sursei, este următoarea: Dacă autorii Evangheliilor 

sinoptice au folosit unele surse scrise, atunci ce surse au fost 
acestea? Sau altfel spus, care ipoteză explică cel mai mulţumitor 
asemănările foarte precise, dar şi largele divergențe dintre cele trei 
Evanghelii sinoptice? 

Adepții criticismului sursei au propus câteva teorii distincte, 
din care vom aminti doar câteva: 


Dependenţa comună a Evangheliilor sinoptice, de o singură 
Evanghelie originală. A fost propusă de Lessing, preluată şi 
modificată de Eichhorn, apoi în secolul al XX-lea readusă în discuţie 
de C. C. Torey. 


Dependenţa comună a celor trei Evanghelii sinoptice de surse 
orale. Printre primii ei susţinători au fost J. G. Herder şi J. K. 1. 
Gieseler. 


Dezvoltarea comună bazată pe fragmente scrise. Această 
ipoteză a fost propusă de F.Schleiermaker. În prezent, ea nu are 
decât foarte puţini susţinători. 

Ipoteza inter-dependenţei. Potrivit acestei teorii, fiecare 
evanghelist şi-a redactat lucrarea preluând material din una sau 
două dintre celelalte Evanghelii. Ipoteza aceasta a fost formulată în 
două versiuni: dependenţa imediată (care explică 6 combinaţii 
posibile), şi dependenţa mediată, construită pe ideea existenţei unei 
Evanghelii primitive (Ur-evanghelium, termenul derivat dintr-un 
cuvânt german) din care şi-au derivat toţi trei evangheliştii, scrierile 
lor. 


7.3.3. Critica redactării 


Reprezentanţii curentului numit „critica redactării” caută să 
identifice în fiecare Evanghelie sinoptică scopul teologic pentru care 
a fost scrisă, analizând maniera în care evangheliştii şi-au folosit 
sursele proprii. În general, cercetătorii care se înscriu în această 
linie de gândire, fac distincţie între tradiţie şi redactare. 

Prin „tradiţie” ei înţeleg o largă paletă de scrieri mai lungi sau 
mai scurte, ziceri sau relatări orale, pe care evangheliştii le-ar fi avut 
la dispoziţie în momentul redactării. Prin „redactare” ei înţeleg 
procesul (sau procesele) prin care informaţia oferită de tradiţie a 
fost modificată şi fixată în scris. 


În rândurile adepților criticii redactării putem menţiona pe 
William Wrede, Gunther Bornkamm, Hans Conzelmann, Willi 
Marxsen, etc. 

7.4. Cele mai semnificative teorii privitoare 
la problema sinoptică 


Începând de la Augustin şi până în vremea noastră, au fost 
propuse mai multe teorii şi ipoteze, în încercarea de a explica 
raportul dintre sinoptici. 

Vom încerca să prezentăm în continuare, câteva dintre cele 
mai semnificative teorii care s-au formulat în încercarea de a 
soluţiona problema sinoptică, menţionând în dreptul fiecăreia 
dintre ele, punctele „forte” dar şi părţile „vulnerabile”. 


7.4.1. Prioritatea Evangheliei după Marcu 


Până în secolul al XIX-lea, cei mai mulţi cercetători au fost de 
părere că Matei a fost cel dintâi care şi-a redactat Evanghelia. La 
această convingere a contribuit mărturia lui Papias, preluată de 
către Eusebiu. Un al doilea motiv invocat, era faptul că Matei a fost 
singurul dintre sinoptici, care a făcut parte din cercul celor 12 
apostoli ai Mântuitorului. De asemenea se ştie că Marcu şi-a scris 
Evanghelia, bazându-se pe predicarea apostolului Petru. Din acest 
motiv, dependenţa lui Marcu de Matei devine mai puţin sigură. 
Prioritatea lui Luca a fost arareori propusă, de aceea principala 
alternativă care a rămas valabilă, era prioritatea lui Marcu. 

Dintre motivele care susţin această posibilitate, vom aminti 
câteva mai reprezentative: 

a) Caracterul mai concis al scrierii lui Marcu. 

Statistic vorbind, Evanghelia lui Marcu are doar 11.025 de 
cuvinte, comparativ cu cea semnată de Matei (18.293 de cuvinte) şi 
cu cea semnată de Luca (19.376 de cuvinte). Nu înseamnă neapărat 
că scrierea cea mai scurtă este şi cea mai timpurie, însă dacă vom 
lua în considerare faptul că aproximativ 97% din cuvintele lui Marcu 
se regăsesc în Matei, şi aproximativ 88% din ele se regăsesc în textul 
lui Luca, pare logic să considerăm că Matei este o dezvoltare a lui 
Marcu; la fel şi Luca. 

b) Similitudinile verbale dintre cele trei Evanghelii 

Există, aşa după cum s-a mai spus, un remarcabil paralelism 
textual între cele trei Evanghelii, însă un studiu mai atent scoate în 
evidenţă faptul că Matei agreează frecvent cu Marcu, la fel şi Luca 
agreează frecvent cu Marcu, însă Matei nu agreează în aceeaşi 
măsură, cu Luca. Acest lucru poate fi explicat satisfăcător, dacă 
admitem că Marcu a fost sursa de inspiraţie a celorlalţi doi 
evanghelişti. 

c) Ordinea relatării evenimentelor 

Donald Guthrie remarcă faptul că deşi în general, cele trei 
scrieri sinoptice respectă aceeaşi ordine a evenimentelor, acolo unde 
se remarcă totuşi diferenţe de detalii, arareori se întâmplă ca Matei 
şi Luca să concorde împotriva lui Marcu. Acest lucru sugerează că 
Marcu a fost cel dintâi, iar ceilalţi doi au preluat de la el. 

d) Stilul literar mai primitiv al lui Marcu 

Atât stilul cât şi limbajul lui Marcu dă impresia unui 
„primitivism” literar: acolo unde Marcu simte nevoia să dea detalii, 
el este evident mai concis decât Matei şi Luca. Atunci când se 
compară gramatical pasajele paralele, Matei şi Luca dau dovadă de 
un limbaj mai controlat, evitând cuvintele mai puţin uzuale, sau 
construcţiile gramaticale mai dificile. 

e) Caracterul mai „viu” al scrierii lui Marcu 

La o citire atentă, Evanghelia lui Marcu dă impresia 
consemnării unor lucruri, stări şi sentimente neprelucrate, naturale. 
El descrie emoţiile omeneşti ale lui Isus, acolo unde Matei şi Luca le 
omit sau le modifică. 

De asemenea, Marcu este concis în unele aspecte, iar ceilalţi 
doi adaugă detalii: este exemplificat lucrul acesta dacă vom compara 
mărturia adusă de Petru în ţinutul Cezareii lui Filip, aşa cum este 
redată în cele trei relatări paralele. Exemple de acest fel, pot fi 
oferite mai multe. 

f) Semitismul mai pronunţat al scrierii lui Marcu. 

Acesta este argumentul pe care l-a accentuat în mod 
deosebit C. H. Weisse. Stilul lui Marcu este cel mai „semitic” dintre 
scrierile sinoptice, iar acest lucru se consideră că este o dovadă 
puternică a independenţei şi a originalității sale, în raport cu ceilalţi 
doi autori sinoptici. 

Prioritatea lui Marcu faţă de ceilalţi doi evanghelişti sinoptici, 
pe lângă argumentele enumerate, are şi puncte vulnerabile, dintre 
care am putea menţiona: 

a) Existenţa unor detalii în care scrierea lui Matei agreează cu 
cea semnată de Luca, împotriva celei semnate de Marcu. Streeter a 
încercat să explice aceste diferenţe, atribuindu-le greşelilor scribilor, 
care au corupt textele în procesul copierii. Ideea lui Streeter nu a 
fost considerată suficient de convingatoare. 

b) Omiterea unor nume pe care Marcu le menţionează în 
pasajul central al scrierii sale (6:45 — 8:26). În scrierea lui Luca, 
aceste nume sunt omise. S-au formulat mai multe explicaţii pentru 
această omitere: fie cel care a editat scrierea lui Marcu, le-a adăugat 
în text după ce Luca a încheiat scrierea sa, fie Luca a omis accidental 
aceste nume, fie a fost vorba despre o omisiune intenţionată. În 
sfârşit, s-a emis şi ipoteza că Luca ar fi folosit o copie mutilată a 
lucrării lui Marcu. 

7.4.2. Teoria celor două surse (sau teoria sursei Q) 


Meritul pentru elaborarea acestei teorii îi aparţine mai întâi lui 
Karl Lachmann (în 1835) şi apoi lui H. H. J. Holtzmann (în 1863). 
Numele acestei teorii vine de la prima literă (Q) a termenului 
german Quelle, care înseamnă „sursă”, şi a fost introdus abia în 
1890, de către J. Weisse. 


În încercarea de a explica materialul literar comun care se 
găseşte în scrierea lui Matei şi în cea a lui Luca, dar nu apare în 
scrierea lui Marcu, unii cercetători au avansat ideea unei surse pe 
care cei doi au folosit-o dar astăzi ar fi pierdută. Este vorba despre 
un material constând în aproximativ 250 de versete (aproximativ 
4.000 de cuvinte). 


Rădăcinile acestei teorii pot fi identificate în ideile avansate de 
Schleiermacher, care sugera existenţa unor colecţii de ziceri şi a 
unor colecţii ale lucrărilor lui Isus. Aceste idei au fost preluate mai 
întâi de Credner, apoi de Weisse, ca a doua sursă importantă, în 
teoria celor două surse. 


Daniel Marguerat este de părere că aceste „logia” (culegerea de 
cuvântări) conţinute în sursa Q, trebuie să fi avut formă scrisă (deci, 
nu orală) şi să fi fost în greacă... altfel nu se explică identitățile 
verbale454. 


Următoarele motive sunt invocate, de obicei, în sprijinul 
acestei ipoteze (a sursei Q): 


a) Materialul comun care se găseşte în Matei şi în Luca, şi care 
nu poate fi explicat prin celelalte ipoteze avansate. Este vorba şi 
despre multe cuvinte comune, nu doar de versete asemănătoare. 


b) Ordinea în care acest material comun, apare în cele două 
Evanghelii, este în mare, aceeaşi, diferenţele dintre ei fiind 
nesemnificative. Se ridică totuşi o întrbare auxiliară aici: care din cei 
doi este mai aproape de originalul ipotetic Q? Opiniile cercetătorilor 
sunt iarăşi, împărţite. B. H. Streeter este de părere că Luca este mai 
aproape de sursa Q, în vreme ce F. C. Burney îl consideră pe Matei 
mai aproape de Q. 

c) Întrebuinţarea unor cuvinte şi a unor construcţii 
gramaticale mai deosebite 


Atunci când la doi autori se remarcă termeni sau expresii care 
nu sunt foarte obişnuite, acest lucru sugerează că ei s-au inspirat din 
aceeaşi sursă. 


44 Daniel Marguerat, Introduction au Nouveau Testament, pag. 21 

Este de la sine înţeles faptul că ipoteza sursei Q, are şi aspecte 
care ridică semne de întrebare. Vom aminti câteva dintre ele. 


a) Atunci când am stabilit că există aspecte în care Matei şi 
Luca agreează împotriva lui Marcu, am spus că acest lucru este 
incomod pentru teoria priorităţii Evangheliei după Marcu. Acest 
agreement între cei doi (Matei şi Luca) ar sugera că Matei s-a 
inspirat de la Luca, sau că Luca s-a inspirat de la Matei. În acest caz, 
necesitatea existenţei sursei Q, dispare. 


b) Teoria aceasta nu poate explica într-o manieră acceptabilă 
schimbările de ordine în ceea ce priveşte zicerile Mântuitorului. S-a 
sugerat că Matei a preferat o aranjare topică a acestora, în vreme ce 
Luca a preferat păstrarea contextului istoric al acestor ziceri. 
Explicaţia aceasta însă introduce alte necunoscute în discuţie: cum a 
avut Luca acces la informaţia despre contextul istoric al acestor 
ziceri? 

c)  Lipseşte orice literatură contemporană paralelă 
asemănătoare documentului Q. Nu s-a descoperit nimic care, 
provenind din vremea respectivă, să se asemene tipului de 
document cum se presupune că a fost sursa Q. 


d) Se ridică întrebarea legitimă: cine a scris această ipotetică 
lucrare, numită sursa Q ? Este greu uneori să stabileşti paternitatea 
unei scrieri pe care o ai la dispoziție, dar cu mult mai greu este să 
stabileşti paternitatea unei scrieri despre care doar presupui că a 
existat. 


7.4.3. Teoria celor patru surse (sau Ipoteza Oxford) 


Aceasta este o dezvoltare în criticismul sursei, dincolo de 
teoria celor două surse, şi este legată de lucrarea lui B. H. Streeter. 
Se susţine că Luca ar fi realizat o proto-evanghelie, pe care a folosit- 
o ulterior, încorporând-o în forma finală. Streeter identifică cinci 
secţiuni în care Luca dovedeşte că este independent de scrierea lui 
Marcu. 


Streeter porneşte în raţionamentul său de la observaţia că 
aceste secţiuni, aproximativ egale ca lungime cu Evanghelia după 
Marcu, au format o Evanghelie distinctă. Mai târziu, Luca a adăugat 
la acest material, informaţii preluate din sursa Q, şi a rezultat astfel 
Proto-Luca. În aceasta, la o dată ulterioară, Luca a împrumutat 
elemente din scrierea lui Marcu, pentru a obţine Evanghelia în 
forma pe care o cunoaştem. Pentru Matei, el sugerează o sursă 
adițională privată, pe care o numeşte sursa M. În sfârşit, un al 
patrulea document ipotetic sugerat de Streeter este „sursa L”, un 
material privat din care s-a inspirat Luca. 

Streeter adaugă probabilitatea ca mai multe centre 
proeminente ale creştinismului să-şi fi adus contribuţia la originile 
Evangheliilor. Astfel, scrierea lui Marcu ar fi emanat de la Roma, în 
jurul anului 66 d.Hr. Sursa Q ar fi provenit din Antiohia, 
compunerea ei fiind făcută în anul 50 d.Hr. Presupusa sursă M ar 
proveni de la Ierusalim (din cauza izului puternic iudaist care 
caracterizează materialul care apare în Matei, dar lipseşte în Luca), 
în jurul anului 60 d.Hr. În sfârşit, sursa L se sugerează că ar proveni 
din Cezarea, în jurul anului 60 d.Hr. 


Este lesne de observat că această teorie, care nu s-a bucurat de 
o largă acceptare, este destul de complicată, şi introduce multe 
presupuneri greu de dovedit. Totuşi ea are meritul de a fi oferit o 
mai largă bază pentru tradiţia Evangheliei, decât teoria celor două 
surse. 


7.4.4. Teoria tradiţiei orale 


După cum am mai arătat deja, J. C. L. Gieseler (în 1818) şi 
puţin mai înainte J. C. Herder (în 1796) au pus pe seama tradiţiei 
orale toate asemănările din textele sinopticilor. De asemenea, 
această teorie a mai fost susţinută de B. F. Westcott şi de Arthur 
Wright. Prin proclamare repetată, atât învăţăturile Mântuitorului, 
ca şi relatările lucrărilor Lui, se consideră că au căpătat o formă fixă. 
Această formă va fi fost cunoscută evangheliştilor. 


Presupusul proces al formării tradiţiei orale este constituit din 
patru etape distincte: mai întâi se desfăşoară evenimentul în sine, 
apoi el este relatat din gură în gură, dobândind o largă popularitate. 
Etapa a treia este cristalizarea formei finale a relatării. În sfârşit, 
ultima etapă este cea a consemnării lui în scris, pentru posteritate. 


În redactarea lucrărilor lor, evangheliştii au preluat aceste 
forme orale (formulate în etapa a treia), la care au adăugat unele 
„suplimente” individuale. Aceste suplimente, la care se mai adaugă 
scopurile particulare ale evangheliştilor, şi destinatarii diferiţi, se 
susține că pot explica diferenţele constatate între scrierile lor. 


Una dintre obiecțiile majore aduse la adresa acestei teorii, este 
cea legată de controlul asupra acestei tradiţii. Dacă ţinem seama de 
uimitoarea răspândire a învăţăturii apostolice (care se presupune că 
propaga zicerile şi relatările lucrărilor lui Isus), devine evident că 
acestea erau deja răspândite pe arii largi încă înaintea apariţiei 
primelor forme scrise. Harisson susţine că este greu de înţeles cum 

ar fi putut această tradiţie orală, să păstreze forme atât de fixe, în 
aceste condiţii455. 


O altă obiecţie adusă este legată de absenţa din Evanghelia lui 
Marcu, a unor materiale comune în Matei şi Luca. Dacă sinopticii au 
avut la îndemână presupusele forme fixe ale tradiţiei orale, nu se 
poate explica această omisiune în scrierea lui Marcu. 


O a treia obiecţie este izvorâtă din prologul Evangheliei lui 
Luca, potrivit căruia, la vremea la care Luca a început să scrie, 
existau deja unele preocupări pentru consemnarea evenimentelor în 
scris, iar Luca a avut cunoştinţă de o parte din ele. 


7.4.5. Teoria dependenţei mutuale (sau a utilizării) 


Prima încercare de formulare a acestei teorii o regăsim în 
operele lui Augustin, dar prin cercetările ulterioare, ea a cunoscut 
nu mai puţin de şase versiuni diferite, în funcţie de ordinea în care 
se presupune că ar fi fost redactate scrierile sinoptice. 


Prima versiune a acestei teorii, reprezintă esenţa formulării 
augustiniene, aşa cum este ea prezentată în Armonia Evangheliilor: 
succesiunea scrierilor este considerată a fi Matei, Marcu, Luca. 
Marcu este considerat dependent de o formă timpurie a scrierii lui 
Matei. Există cinci mărturii din scriitorii patristici, care sprijină 
prioritatea lui Matei: Papias (în începutul secolului al II-lea d.Hr.), 
Irineu de Lyon (sfârşitul secolului al II-lea d.Hr.), Origen (începutul 
secolului al III-lea d.Hr.), Eusebiu de Cezareea (începutul secolului 
al IV-lea d.Hr.) şi Ieronim (sfârşitul secolului al IV-lea sau începutul 
secolului al V-lea d.Hr.). 


Printre susţinătorii acestei versiuni se numără Hugo Grotius 
din Leyden, John Mill, J. Wettstein, Leonard Hug, Greswell, etc. 


Versiunea a doua este legată de numele lui J. J. Grieshbach, şi 
propune o secvenţă diferită, aşezându-l pe Marcu la urmă. 
Grieshbach îl consideră pe Marcu dependent de Matei şi de Luca. 
Adepții şcolii lui Baur, au preluat această versiune. De Wette 
consideră că Marcu este dependent de Matei şi de Luca, însă neagă 
dependenţa lui Luca, de Matei. Cele cinci mărturii ale tradiţiei, 
amintite mai sus, sunt valabile şi în această versiune. 


Versiunea a treia este foarte asemănătoare cu prima teorie pe 
care am amintit-o, prin faptul că susţine prioritatea Marcană. Matei 
este aşezat în poziţia a doua, iar ultimul este considerat a fi Luca. 


155 Everett Harisson, op. cit., pag. 144 

Dintre susţinătorii acestei succesiuni vom aminti pe Storr, pe Weisse 
şi pe Wilke. 

Versiunea a patra propune prioritatea lui Luca, din care se 
inspiră apoi Matei şi, în cele din urmă, Marcu. Această ordine are 
susţinători mai puţini. L-am putea menţiona doar pe Evanson, ca 
susţinător. 

Versiunea a cincea, susţinută de germanul Vogel, propune ca 
şi cea anterioară, întâietatea lui Luca, dar îl aşează pe Marcu 
înaintea lui Matei. 


Versiunea a şasea, şi ultima, îi atribuie lui Marcu întâietatea. 
Luca este considerat al doilea, iar Matei este ultimul. Printre 
susţinătorii acestei succesiuni se numără Bruno Bauer, Hitzig, 
Volkmar, etc. 


7.4.6. Teoria Ur-evangelium 


Originile acestei teorii se regăsesc mai întâi la G. E. Lessing şi 
apoi, cu unele mici modificări, la J. G. Eichhorn. Teoria aceasta este 
fundamentată pe presupunerea existenţei unei Evanghelii primare 
scrise (în limba germană, Ur-evangelium), pe care evangheliştii 
sinoptici au folosit-o ca bază a scrierilor lor. Limba acestei 
Evanghelii primare ar fi fost aramaica. 


În forma propusă de Lessing, autorul acesteia este Matei, şi se 
consideră că este Evanghelia Nazareenilor. Atunci când Matei a 
părăsit Palestina, pentru a predica în lumea elenistică, el ar fi 
preluat materialul aramaic şi l-ar fi adaptat noii sale audienţe. Mai 
târziu, Marcu şi Luca ar fi preluat materialul aramaic şi l-ar fi 
adaptat şi ei scopurilor şi viziunilor lor diferite. Această teorie se 
întemeiază pe interpretarea pe care a dat-o Lessing, informaţiei lui 
Papias (potrivit lui Papias, fiecare şi-a tradus logia cum a putut). Se 
susţine că această proto-evanghelie s-a pierdut. 


În forma modificată propusă de Eichhorn, se susţine că doar 
materialul pe care îl au în comun scrierile sinoptice, ar proveni din 
scrierea aramaică iniţială. Se consideră că această scriere este opera 
unuia dintre ucenicii apostolilor, şi că ar fi fost scrisă în anul 35 d.H. 


Teoria aceasta explică similarităţile textuale dintre Evanghelii, 
însă ridică întrebări asupra diferenţelor care apar. De asemenea, nu 
se poate dovedi existenţa respectivei scrieri originare, şi nici în 
scrierile patristice nu se găseşte vreo referinţă la o asemenea scriere. 
Dacă Evangheliile sinoptice au fost păstrate, cum se face că nu a fost 
păstrată şi sursa însăşi ? 

7.4.7. Concluzii asupra problemei sinoptice 


Scott McKnight sumarizează corect istoria dezbaterilor asupra 
problemei sinoptice, expunând patru etape majore ale cercetării 
acesteia, după cum urmează: 


Creştinătatea timpurie pare să fi preferat ipoteza augustiniană 
potrivit căreia Matei a fost cel dintâi, iar Marcu l-a urmat, apoi Luca. 


Pe la mijlocul secolului al XVIII-lea, unii cercetători au fost 
înclinați să se alinieze la ceea ce am putea numi „Ipoteza 
Griesbach”: Matei a scris cel dintâi, Luca a întrebuințat scrierea lui 
Matei, iar Marcu a preluat din Luca şi din Matei, fragmente pe care 
le-a dezvoltat în scrierea sa, care, surprinzător este mai scurtă decât 
celelalte două. 


Pe la sfârşitul secolului al XIX-lea şi începutul celui de-al XX- 
lea, cercetătorii s-au îndreptat masiv către „Ipoteza Oxford”, ipoteză 
care a introdus în calcul existenţa a trei surse suplimentare (numite 
Q, M şi respectiv L). 

Începând de la jumătatea secolului al XX-lea, discuţiile asupra 
problemei sinoptice au intrat iarăşi în centrul preocupărilor 
cercetătorilor, cu o vigoare nouă456. 


Volumul de literatură critică scrisă asupra acestui subiect este 
enorm, şi doar o mică parte din ceea ce s-a scris, reflectă un punct 
de vedere conservator. Din tot ceea ce s-a spus până aici asupra 
cercetărilor în problema sinoptică, se pot desprinde câteva 
observaţii clare. 


Mai întâi, remarcăm faptul că încă nu s-a găsit o soluţie şi nu 
s-a formulat vreo teorie care să răspundă mulţumitor la toate 
obiecțiile ridicate de cercetători, chiar dacă s-au luat în calcul surse 
suplimentare a căror existenţă poate fi presupusă, dar nu dovedită. 
Toate aceste teorii fac abstracţie totală de elementul cel mai 
important care stă la baza scrierii unei cărţi biblice, şi anume 
inspiraţia Duhului Sfânt. Credem că acest element este cel mai 
important în soluţionarea problemei sinoptice. 


În al doilea rând, remarcăm faptul că toate Evangheliile 
sinoptice sunt la fel de importante, fiecare dintre ele completând 


455 această prezentare apare în articolul Criticismul sursei, apărut în volumul New 


Testament Criticism & Interpretation, pag. 141 

ceea ce lipseşte celorlalte, sau întărind lucrurile pe care le au în 
comun. Ordinea cronologică a scrierii lor este mai puţin importantă, 
în raport cu ceea ce au ele de oferit în conţinutul de idei şi 
învățături. 

În al treilea rând, elementele particulare pot fi explicate foarte 
bine prin stilurile diferite ale scriitorilor respectivi, prin destinațiile 
lor diferite (în mod simbolic, Pavel a amintit ceea ce aşteptau 
cititorii greci, şi ceea ce aşteptau cititorii de obârşie iudaică) şi prin 
scopurile lor diferite. Suntem de acord cu Tenney care spune că 
„diferenţele puteau să se nască din aplicarea diferită a învățăturilor 
lui Isus, la nevoile locale, şi prin adaptarea lor pentru scopuri 
individuale. Aceleaşi episoade pot fi folosite în cadre diverse şi pot fi 
aplicate în mod corect la împrejurări foarte diferite”457. 

În al patrulea rând, nu se poate contesta faptul că scriitorii 
sinoptici au avut la îndemână unele surse comune de documentare, 
cum ar fi fost înregistrarea genealogiilor în arhivele Templului, sau 
unele ziceri ale Mântuitorului. Luca, spre exemplu, mărturiseşte 
despre cercetările pe care le-a întreprins în demersul său. 


457 Merrill C. Tenney, op. cit., pag. 127 

8. 


ISTORIA TIPĂRIRII TEXTULUI GRECESC 
AL NOULUI TESTAMENT 


În general se consideră că descoperirea tiparului cu caractere 
mişcătoare, i-o datorăm lui Johann Gensfleisch (cunoscut ca 
Gutenberg) şi partenerilor săi, Johann Fust şi Peter Schoffer. Totuşi, 
istoria tiparului începe în îndepărtatul Orient, unde chinezii au 
produs prima cerneală tipografică, prin secolul al III-lea d.Hr. Prin 
secolul al VI-lea d.Hr.apare în China, primul ziar tipărit. 

În ceea ce priveşte caracterele (literele) mişcătoare, acestea au 
fost inventate în 1041 de către un chinez, Pi Sheng). Iniţial, ele erau 
confecţionate dintr-un material ceramic; spre sfârşitul aceluiaş 
secol, ele au fost confecţionate din lemn, iar prin secolul al XIII-lea, 
apar primele caractere confecţionate din metal. Prima carte tipărită 
cu caractere confecţionate din metal, apar în Coreea, în anul 1409. 

Semnalăm aproape concomitent cu descoperirea lui 
Gutenberg, preocupări similare şi la Praga, în persoana lui Procop 
Waldorfer. 

Mai putem aminti aici, încercările olandezului Laurens 
Janszoon, între 1423 şi 1437, de a produce texte tipărite cu ajutorul 
unor caractere confecționate din lemn. Aceste încercări s-au soldat 
cu eşec, din cauza faptului că lemnul nu era suficient de rezistent 
pentru a permite un tiraj satisfăcător. 

Nu putem şti dacă apariția tiparului în Germania a fost un 
„împrumut” de la chinezi, preluat pe căi mai puţin corecte, sau avem 
de-a face cu o invenţie autentică. Având în vedere izolarea Chinei 
faţă de Europa, ambele alternative au fost posibile, însă poate că nu 
este lipsit de importanţă să adăugăm că tiparul lui Gutenberg 
prezenta unele particularităţi tehhnice, care-l făceau superior 
celorlalte realizări similare asiatice. 

Primul document tipărit la Mainz, a apărut în 1454. Era vorba 
despre un document al Bisericii Romano-Catolice, în esenţă una 
dintre obişnuitele indulgente, şi avea doar o singură pagină. 

Având în vedere faptul că numărul copiilor disponibile ale 
Noului Testament, era în creştere continuă, iar între aceste copii se 
remarcaseră frecvente deosebiri, a devenit evidentă nevoia de a se 
revizui textul. În acelaşi timp s-a conştientizat nevoia de a se găsi 
forma cea mai apropiată de textul original. Munca aceasta titanică, 
s-a întins pe o perioadă de câteva sute de ani, începând cu anii 1500. 
În acest moment, tiparul era deja în uz, de aproximativ 50 de ani, în 
Germania. 


Presa de tipărit (sau tiparniţa) a fost introdusă în Italia, la 
Milano şi la Veneţia, în anul 1469. În anul următor, ea este 
introdusă la Paris, prin mijlocirea lui Giullaume Fichet. În anul 
1476, tiparul ajunge în Anglia, prin intermediul lui William Caxton. 
La Praga, presa de tipărit a ajuns în 1487. 

Istoria tipăririi textului Bibliei începe undeva între anii 1452- 
1456, cu lucrarea lui Johann Gutenberg, cunoscută ca Biblia cu 
patruzeci şi două de linii, lucrare care a apărut la Mainz458.Textul 
era în limba latină, ca dealtfel al tuturor Bibliilor tipărite în această 
perioadă. 

Această primă Biblie tipărită mai este cunoscută şi sub numele 
de Biblia Mazarin, după numele cardinalului Mazarin, care 
dispunea de o copie în biblioteca sa. Această ediţie avea două 
coloane pe pagină, fiecare coloană având patruzeci şi două de 
rânduri (există porţiuni care au doar patruzeci sau patruzeci şi unu 
de rânduri în coloană). S-au păstrat aproximativ patruzeci de 
exemplare, dintre care două sunt în stare foarte bună (una se află la 
Munchen, iar alta la Viena). 


Alexander Souter este de părere că din punct de vedere al 
criticului textual, prima Biblie tipărită, nu prezintă un interes 
deosebit, din pricină că la baza textului ei erau texte oferite de 
manuscrise foarte târzii (secolul al XIII-lea şi al XIV-lea), care se 
găseau din abundență pe atunci45. Înainte de sfârşitul secolului al 
XV-lea, au existat câteva versiuni tipărite ale Bibliei, în Germană, în 
Cehă, în Latină şi în Franceză. 

Prima carte tipărită integral cu caractere greceşti, a fost 
lucrarea lui Constantin Lascaris, o gramatică a limbii greceşti, 
intitulată Erotemata. Aceasta a apărut la Milano, în 1476. Anterior 
acestei date (anului 1476), mai fuseseră tipărite cu caractere 
greceşti, ocazional, cuvinte sau fraze aparţinând unor scriitori antici. 


458 Kurt Aland and Barbara Aland, The Text of the New Testament, pag. 3 
15 Alexander Souter op. cit., pag. 96 

Asupra tipăririi primelor caractere greceşti, opiniile cercetătorilor 
sunt divizate. În vreme ce unii înclină să atribuie această întâietate 
lui Johann Fust şi lui Peter Schoeffer (care, se susţine că au publicat 
la Mainz, în 1465, o primă ediţie a unor lucrări scrise de Cicero), alţii 
îi acreditează pe Conrad Sweynheym şi pe Arnoldus Pannartz (care 
au publicat în Italia, la Subiaco, în 1465, Opera lui Lactanţiu). 

Prima Biblie grecească integrală a fost tipărită şi publicată la 
Veneţia, în 1518, de către Aldus Manutius, un tipograf italian cu 
vederi umaniste. Textul folosit de Manutius, a fost preluat din 
Septuaginta. 

Noua invenţie a presupus mai multe avantaje, printre care şi 
acela al realizării unor tiraje tot mai mari. Astfel, în secolul al XV- 
lea, o ediţie mijlocie a unei lucrări, presupunea aproximativ 500 de 
exemplare. În secolul imedia următor, o ediţie mijlocie a ajuns să 
însemne 3.000 de exemplare. Ulterior, tirajele au crescut tot mai 
mult. Epoca scribilor apusese. 

Tipărirea textului integral al Noului Testament grecesc avea să 
debuteze abia în 1514. Se explică această întârziere de aproximativ 
60 de ani, prin două motive: (1) dificultatea de a realiza pentru tipar, 
forma complet diferită a caracterelor greceşti, şi (2) prestigiul de 
care se bucura traducerea Vulgata. Un text grecesc nou, aflat la 
dispoziţia unui cărturar, oferea acestuia o unealtă eficientă de 
verificare şi corectare a versiunii oficiale, iar această posibilitate era 
deranjantă în unele cercuri eclesiastice. În acelaşi sens putem 
adăuga observaţia lui Cairns, potrivit căruia „...acum cărturarii se 
aflau pe o poziţie din care puteau face comparații exacte între 
Biserica Noului Testament şi cea din timpul lor. Comparaţia a fost în 
mod hotărât, în defavoarea acesteia din urmă”460. 

În ceea ce priveşte realizarea literelor din alfabetul grecesc, 
trebuie să spunem că în anul 1471 Nicolas Jenson a realizat şi a pus 
în folosinţă caracterele respective. Se presupune că editorul de mai 
târziu al Poliglotului Complutensian a folosit caracterele lui Jensen 
pentru textul grecesc al Poliglotului. 

Anterior anului 1514, se tipăriseră — potrivit lui W. G. Kummel 
— doar fragmente din textul Noului Testament, în limba greacă: în 
1481 la Milano, în 1486 la Veneţia, în 1498 tot la Veneţia şi, în 1514 
la Tubingen+8.. 

Pentru a fi mai specifici, vom arăta că la Milano, în 1481, a 
fost tipărit textul grecesc al cântării lui Zaharia şi a Elisavetei (din 
Luca 1), în appendix-ul Psaltirii greceşti. De asemenea, în 1504 a 
fost tipărit cu caractere greceşti textul unui lecţionar din Evanghelia 


40 Earle Cairns, op. cit., pag. 258 
15 W., G. Kummel, op. cit., pag. 478 

după Ioan (conţinea primele 6 capitole ale acestei scrieri). Tipărirea 
s-a realizat la Veneţia, ca parte componentă a unei cărţi ce conţinea 
o traducere latină a Poemelor lui Grigorie de Nazianz. 

În 1514, se realizează tipărirea primului exemplar (editio 
princeps) grecesc al Noului Testament, ca parte a Polyglotului biblic 
(acesta mai este cunoscut şi sub numele de Poliglotul 
Complutensian), publicat la Alcala de Henares (în latină, 
Complutum), la aproximativ 35 km. de Madrid. Acesta este locul de 
naştere al celebrului scriitor spaniol, Cervantes (Universitatea 
aceasta a fost fondată de către Cisneros, în anul 1496. În 1836, din 
raţiuni economice, Universitatea de aici va fi mutată la Madrid). 

Acesta apărea sub îngrijirea cardinalului spaniol Francisco 
Ximenes de Cisneros (1437-1517) şi conţinea texte în ebraică, 
aramaică, greacă şi latină. Proiectul tipăririi acestui Polyglot a fost 
în intenţia lui Cisneros, încă din anul 1502. Noul Testament era deja 
gata în 10 ianuarie 1514, iar celelalte volume au fost finalizate în 
1517. Pentru textul grecesc al Noului Testament, Ximenes apelase la 
ajutorul lui Demetrius Ducas, un grec originar din Creta. Acesta a 
fost adus pentru a preda greaca, în cadrul Universitaţii din Alcala. 

În realizarea acestei lucrări au fost implicaţi mai mulţi 
învăţaţi, dintre care cel mai cunoscut este, probabil, Diego Lopez de 
Stunica. Din motive de procedură eclesiastică (aprobarea papală a 
lui Leo al X-lea a fost dată abia după ce manuscrisele împrumutate 
de la biblioteca Vaticanului, două la număr, au fost înapoiate 
proprietarului lor), Poliglotul Complutensian, avea să apară în 
circulaţie abia în 1522, în aproximativ 600 de exemplare. Nu se ştie 
câte manuscrise vechi au fost întrebuințate în realizarea Polyglotului 
Complutensian, deoarece lipseşte aparatul critic. 

În prefața acestei lucrări, scrisă în limba latină, editorul 
declara că a consultat cele mai vechi şi mai corecte surse de text, atât 
de corecte încât dacă li s-ar refuza acestora încrederea cititorilor, 
nici o altă sursă nu ar mai merita încrederea lor. Evident, pretenţia 
aceasta era departe de a fi fondată. 

Cel mai timpuriu Nou Testament publicat a fost însă cel al lui 
Erasmus de Rotterdam (1469-1536), un renumit umanist olandez. 
În august 1514, el vizitează Elveţia şi discută cu Johann Froben, un 
bine-cunoscut publicist, posibilitatea publicării unui text grecesc al 
Noului Testament. Din discuţia lor nu se concretizează nimic, 
pentru moment. În 1515, când se pare că Froben auzise despre 
intenţia cardinalului Ximenes, el îi propune din nou lui Erasmus să 
colaboreze. Acesta acceptă şi astfel, în ciuda faptului că dispunea de 
manuscrise puţine, care necesitau multe corecturi, tipărirea începe 
în Octombrie 1515 şi se încheie într-un timp record, la 1 Martie 1516. 
Lucrarea iniţială s-a numit Novum Instrumentum Omne. 


446 


Erasmus a avut la dispoziţie câteva documente târzii (doar 
patru sau cinci, din care niciunul anterior secolului al X-lea d.Hr.), 
reprezentând textul bizantin. La Basel nu a putut găsi nici un 
manuscris al Apocalipsei lui Ioan, şi a împrumutat unul de la 
Johann Reuchelin, prietenul său. Lipseau ultimele versete din 
Apocalipsa (din cap. 22, lipseau versetele 16-21). Pe acestea 
Erasmus le-a preluat din latină, şi le-a tradus în greacă, introducând 
astfel câteva alterări minore de text. 


Volumul tipărit avea aproximativ 1.000 de pagini, şi conţinea 
un mare număr de greşeli de tipărire. Erasmus însuşi recunoaşte că 
acesta a fost „praecipitatum verius quam editum” (adică „mai mult 
precipitat decât editat”. 


A doua ediţie a Noului Testament grecesc al lui Erasmus, 
apare la trei ani de la apariţia celei dintâi. În ceea ce priveşte cea de 
a doua ediţie, aceasta avea să devină baza traducerii lui Luther, în 
germană (realizată în 1521). Împreună, cele două ediţii totalizau 
3.300 de exemplare. 


Nu toţi au privit cu apreciere lucrarea lui Erasmus: din pricina 
faptului că latina sa se caracteriza printr-un stil mult mai elegant în 
comparaţie cu cea a lui Ieronim (cea din Vulgata), mulţi au 
considerat că Erasmus ar fi introdus unele inovaţii personale. La 
această rezervă au contribuit din plin şi unele din adnotările şi 
comentariile sale caustice privitoare la vieţile corupte ale multor 
preoţi. În unele Universităţi creştine, chiar li s-a interzis studenţilor 
să citească textul publicat de Erasmus (printre ele, Universitățile 
Cambridge şi Oxford). Librarilor li s-a interzis să le comercializeze. 


Între Stunica şi Erasmus s-a declanşat o dispută cu privire la 
lipsa fragmentului Trinitarian din 1 loan 5: 7-8, în textul lui 
Erasmus. Replica lui Erasmus a fost aceea că nu ar fi găsit acel 
fragment în niciunul din manuscrisele pe care le-a avut la dispoziţie. 
Totuşi, în cele din urmă, el a declarat că dacă va găsi vreun singur 
manuscris care să conţină fragmentul respectiv, îl va introduce şi el 
într-o ediţie ulterioară. Lucrul acesta îl va face în a treia sa ediţie a 
Noului Testament, apărută în 1522. Manuscrisul care i-a furnizat 
disputatul fragment, a fost aşa-numitul manuscris 61, despre care 
am amintit deja. 


Vom adăuga aici, cu privire la acest document, faptul că se 
presupune că el a apărut „la comandă”, fiind realizat în 1520, la 
Oxford, de către un călugăr franciscan numit Froy. Într-o amplă 
notă de subsol, Erasmus îşi exprimă suspiciunile asupra lui. Ca un 
fapt divers, dintre miile de documente greceşti cunoscute ale Noului 
Testament, şi examinate încă din vremea lui Erasmus, doar trei 
conţin respectivul fragment. 

În acest moment (anul 1522), potrivit lui J. H. Greenlee, 
Erasmus reuşeşte să examineze Poliglotul Complutensian, şi 
constată că în unele puncte, textul acestuia este superior textului 
său. Din acest motiv, în următoarea ediţie el va prelua unele pasaje 
din textul Poliglotului+62 

O a patra ediţie apare în 1527, şi are trei coloane paralele: una 
cu textul în greacă, una cu textul în latina din Vulgata, şi una în 
latina lui Erasmus. Dacă am spus că Stunica nu a oferit un aparat 
critic la textul Poliglotului Complutensian, trebuie să precizăm că 
nici Erasmus nu a oferit un aparat critic, la textul din ediţiile sale. 

În sfârşit, cea de a cincea ediţie a textului lui Erasmus apare în 
anul 1535, însă aceasta nu aduce nimic nou faţă de ediţia anterioară. 

Trei atu-uri au contribuit la asigurarea unei mai mari 
popularităţi a Noului Testament grecesc al lui Erasmus, faţă de cel al 
lui Stunica, printre cititorii vremii: întâietatea apariţiei pe piaţă, 
preţul mai scăzut şi un format mai convenabil. 

Se cuvine să amintim aici faptul că prima ediţie a Bibliei 
întregi în limba greacă, a fost publicată în anul 1518, la Veneţia, în 
trei părţi. Noul Testament reproducea prima versiune a textului lui 
Erasmus. Douăzeci de ani mai târziu, tot la Veneţia mai apare o 
ediţie, format mic, în două volume, sub îngrijirea lui Ioannes 
Antonius de Sabbio. Textul acesteia a fost editat de Melchiore Sessa. 

În anul 1534, Simon de Colines (cunoscut uneori sub numele 
de Colinaues), publică un text grecesc în care foloseşte ca bază textul 
din ediţia a treia a lui Erasmus, însă introduce multe modificări în 
text. În parte, aceste modificări îşi au originea în textul Polyglotului 
Complutensian, iar altele sunt preluate din manuscrise devenite 
disponibile între timp. 

În perioada imediat următoare, cunoscutul tipograf şi publicist 
regal francez Robert Stephanus (1503-1559), ajutat de fiul său 
Henry, a publicat patru ediţii consecutive ale Noului Testament 
grecesc. La început, Stephanus lucrase sub îndrumarea lui Simon de 
Colines, deoarece mama lui Stephanus era re-căsătorită cu acesta. 

Primele trei ediţii ale lui Stephanus au apărut la Paris, în anii 
1546, 1549 şi respectiv, 1550. Ultima ediţie a apărut la Geneva în 
1551, deoarece între timp Stephanus îmbrăţişase credinţa 
protestantă. În primele două ediţii amintite, textul întrebuințat de 
Stephanus, este un amestec între textul din  Poliglotul 
Complutensian şi textul lui Erasmus. În următoarele ediţii, textul 
său se va apropia mai mult de cel al lui Erasmus. 


152 J. H, Greenlee, op. cit., pag. 46 

Cea mai influentă ediţie a lui Stephanus, este ediţia a treia (din 
1550) care a fost supranumită „Editio Regia”. Aceasta este cea mai 
timpurie ediţie a textului grecesc, însoţită de un aparat critic, 
Stephanus întrebuinţând 15 manuscrise. 

În ultima ediţie, pentru prima dată apare textul Noului 
Testament împărţit în versete. Ediţia aceasta este importantă 
deoarece textul oferit aici a fost preluat pentru cele două ediţii ale 
Bibliei de la Geneva (1557 şi 1560), şi de asemenea pentru versiunea 
King James, realizată în 1611. 


Theodore de Beza (1519-1605), care era prietenul şi succesorul 
lui Calvin la Geneva, publică nu mai puţin de nouă ediţii ale Noului 
Testament grecesc, între 1565 şi 1604. Postum, va fi publicată şi 
ediţia a zecea (în 1611). Ceea ce este vrednic de remarcat aici, este 
faptul că Beza a luat în consideraţie în munca sa de cercetare, şi 
Noul Testament siriac (în 1569 acest text siriac fusese publicat de 
către Emmanuel Tremellius). Nimeni înainte de el nu o mai făcuse. 
Pentru unele fragmente, Beza a folosit şi informaţii furnizate de o 
versiune arabă. Aceasta i-a fost pusă la îndemână de către 
Franciscus Junius. 


În pofida varietăţii surselor de documentare de care a avut 
parte (printre care, codex-ul Bezae şi codex-ul Claromontanus), se 
pare că textul lui Beza nu era diferit de cel al ediţiei a IV-a a lui 
Stephanus. 


Rezultatele cercetărilor sale au avut o puternică influenţă 
asupra ediţiei King James, în Anglia, traducătorii acesteia 
inspirându-se masiv din textul lui Beza. 

Un alt moment important în căutările după un text cât mai 
aproape de cel original, îl constituie publicarea ediţiei olandezilor 
Elzevir, Bonaventure şi Abraham, doi tipografi din Leiden (în 1624). 
Abraham era nepotul lui Bonaventure. Prima ediţie a lui Elzevir se 
inspira masiv din textul uneia din ediţiile lui Beza. În ediţia a doua 
Elzevir, care apare în 1633465, sunt aduse îmbunătăţiri, rezultând un 
text grecesc numit „textus receptus”, adică un text standard. În 
prefața ultimei ediţii este exprimată în latină, convingerea că aceasta 
oferă versiunea de text, acceptată de toţi: „Textum ergo habes, nunc 
ab omnibuz receptum: in quo nihil immutatum aut corruptum 
damus ”. Textul acesta era un text bizantin, care apare în cele mai 
multe din manuscrisele timpurii. 


463 Asupra originii textului receptus lui Elzevir, ediţia 1633, s-a mai formulat o 
opinie, de către H. J. de Jonge, într-o lucrare intitulată Daniel Heinsius and the 
Textus Receptus of the New Testament. Lucrarea a apărut în 1971, şi susţine că atât 
introducerea cât şi textul respectiv îi aparţineau de fapt, filologului din Leiden, 
Daniel Heinsius 

În perioada următoare, acoperind aproximativ două secole, 
editorii s-au mulţumit să re-tipărească „Textus receptus”, deşi au 
fost răscolite aproape toate bibliotecile şi muzeele Europei şi ale 
Orientului mijlociu, în căutarea mai multor mărturii asupra textului 
Noului Testament. Textul Vulgatei era socotit încă suficient, doar de 
către reprezentanţii Romano-Catolicismului. 

În această perioadă apar câteva Poligloturi biblice care, 
pornind de la modelul Poliglotului Complutensian, pe lângă textul 
ebraic şi cel grecesc, mai includeau diferite versiuni vechi, devenite 
disponibile. Astfel, amintim mai întâi, Poliglotul de la Antwerpen, o 
lucrare apărută între 1569-1572, în 6 volume, sub patronajul lui Filip 
al II-lea (motiv pentru care acest Poliglot se va numi Biblia regia). 
Editor a fost Arias Montanus (1527-1598), un preot spaniol care s-a 
ocupat şi de traducerea latină, iar tipărirea a fost realizată de 
Christopher Plantin. 

Un alt Poliglot apărut în această vreme este cel de la Paris, 
apărut între 1629-1645, în 10 volume. Acesta era, de fapt, o re- 
editare a Poliglotului de la Antwerpen. Doi editori au fost implicaţi 
în realizarea acestei lucrări: J. Morinus şi G. M. LeJay. Pentru textul 
Noului Testament, erau oferite suplimentar, versiunea siriacă şi 
versiunea arabică. În ceea ce priveşte textul grecesc al acestora, nu 
se poate vorbi despre un progres remarcabil, faţă de ceea ce s-a 
publicat anterior. 

Unul dintre motivele care au „obstrucţionat” progresul, era 
autoritatea deosebită de care încă se bucura Textul receptus. Acesta 
era considerat drept „text revelat”, iar ideea inspiraţiei literale îi era 
aplicată, cu toate alterările de text pe care le conţinea. 

Vaganay şi Amphoux mai semnalează în această perioadă 
apariţia unui Nou Testament grecesc la Amsterdam, în 1658, o 
lucrare purtând semnătura lui Etienne de Courcelles. La sfârşitul 
lucrării respective sunt oferite câteva variante, despre care de 
Corcelles a avut grijă să spună că ar putea fi chiar mai bune decât 
fragmentele corespunzătoare din text464. 

De o atenţie deosebită au început să se bucure lecturile din 
manuscrisele greceşti, versiunile, şi operele scriitorilor bisericeşti 
(aşa-numiţii părinţă bisericeşti). O primă colecţie sistematică din 
aceste lecturi a fost inclusă în Poliglotul biblic pe care l-a tipărit la 
Londra, Brian Walton (publicat în 1655-1657), asistat de Thomas 
Hyde. Lucrarea aceasta se numea Biblia Sacra Polyglotta. 


464 L, Vaganay şi C.-B. Amphoux Initiation a la critique textuelle du Nouveau 
Testament, pag. 198 

Acest Poliglot avea şase volume, iar volumul al V-lea conţinea 
Noul Testament în greacă, latină (două versiuni), siriacă, etiopiană, 
arabă, şi persiană (doar Evangheliile). La acest Poliglot a fost inclus 
şi un aparat critic pregătit de arhi-episcopul James Ussher (1581- 
1656). Ceea ce trebuie să mai adăugăm este faptul că la realizarea 
acestui Poliglot a fost întrebuințat şi Codexul Alexandrinus, unul 
dintre cele mai importante unciale. Documentul acesta fusese primit 
de către James I al Angliei, de la Cyril Lucar al Constantinopolului. 

În 1669, la acest Poliglot au mai fost adăugate cele două 
volume ale lucrării lui E.Castellus, intitulată Lexicon Heptaglotton. 
Aceasta era în esenţă, un dicţionar de ebraică, aramaică, siriacă, 
samariteană, etiopiană, arabă, etc. 

În 1675 este publicat pentru întâia oară la Oxford, un Nou 
Testament grecesc, cu format de mici dimensiuni. La originea 
acestei apariţii a stat dr. John Fell (1625-1686), episcop de Oxford, 
care s-a inspirat din textul Elzevir, ediţia 1633. La această ediţie a 
fost adăugat un aparat critic. În realizarea lucrării sale, Fell a folosit 
mai mult de o sută de manuscrise, şi toate versiunile care au fost 
folosite în Poliglotul biblic de la Londra. La acest material s-a mai 
adăugat versiunile coptică şi gotică. 

Lucrarea lui Fell poate fi privită ca un criticism indirect la 
Textul receptus, chiar dacă nu a reuşit să impună modificări la 
acesta. 

Nu putem încheia prezentarea celei dintâi perioade fără a 
aminti alte două nume importante în ceea ce priveşte studiul 
textului Noului Testament: Luca de Bruges şi Richard Simon. 
Despre cel de-al doilea vom vorbi mai detaliat pe parcurs, însă 
despre cel dintâi trebuie să spunem că a fost cel dintâi învăţat care a 
făcut uz de toate cele trei surse de text al Noului Testament. El 
publică în 1606 o lucrare cunoscută sub numele de Notae ad Varias 
Lectiones Editionis Graecae Evangeliorum. 

Aproximativ în acelaşi timp în care apărea ediţia lui Fell, un alt 
englez, John Mills (1645-1707), îşi începe studiile în criticismul 
textului Noului Testament. Rezultatele muncii sale de cercetare 
aveau să se concretizeze în publicarea unui text grecesc, în iunie 
1707, la Oxford. 

Lucrarea aceasta, concretizând aproape 30 de muncă, se ocupă 
specific de Canonul Noului Testament şi de transmiterea textului 
acestuia. Mills estimează la aproximativ 30.000 de variante în 
manuscrisele Noului Testament, care erau cunoscute în acel 
moment. În ciuda unui vast volum de material analizat (32 de ediţii 
tipărite ale textului grecesc, aproape 100 de manuscrise, şi citări din 
toţi scriitorii bisericeşti), Mills nu oferă o versiune proprie a textului 
grecesc, ci retipăreşte textul Stephanus, ediţia 1550, corectat în 31 de 

locuri. Textul receptus este însoţit de un amplu aparat critic, pe care 
Vaganay şi Amphoux l-au numit „un monument de erudiţie”465. 

Textul lui Mills este re-tipărit, cu mici adăugiri, în 1710, la 
Amsterdam şi la Rotterdam, de către editorul german Ludolf Kuster. 
În 1723 este tipărit iarăşi la Leipzig, iar în 1746 din nou la 
Amsterdam. 

Nu toţi au apreciat cum se cuvine munca depusă de Mills; 
Daniel Whitby, rectorul Universităţii din Salisbury, a considerat că 
numărul mare de variante colectate de Mills, pune în pericol însăşi 
doctrina autorităţii Scripturii466. 

Printre cei care au apreciat lucrarea lui Mills, s-a remarcat un 
teolog şi matematician englez, numit Edward Wells (1667-1727). El a 
publicat la Oxford, între 1709 şi 1719, un Nou Testament grecesc în 
10 părţi. Ceea ce este demn de remarcat este faptul că Wells 
abandonează Textul receptus în 210 locuri. Chiar dacă acest lucru a 
fost judecat greşit de către contemporani, se consideră că Wells a 
fost cel dintâi învăţat care a editat un Nou Testament grecesc în care 
Textul receptus a fost abandonat în favoarea lecturilor provenind 
din manuscrise mult mai vechi. 


Un alt nume care se remarcă în acea vreme, în istoria criticii 
Noului Testament, este Richard Bentley (1662-1742). Dovedind 
excelente abilităţi în ceea ce priveşte problemele de corectură şi 
restaurare a textelor vechi, el a început să corespondeze cu diverşi 
cercetători cu privire la o posibilă ediţie critică a textului Noului 
Testament în greacă şi latină. Bentley intenţiona să publice textele 
greceşti şi latine restaurate la nivelul la care erau în secolul al IV-lea. 
Încredinţarea sa era aceea că va putea obţine un text lipsit de orice 
denaturări. Ca şi colaborator apropiat, l-a avut pe John Walker. 


Un mare număr de materiale de documentare, dublate de un 
volum vast de muncă de cercetare nu s-au concretizat însă, din 
cauza faptului că în 1720, Bentley publică o propunere asupra 
viziunii muncii sale+%7, propunere care a fost întâmpinată cu 
împotrivire468. Prin acestă propunere, Bentley a dovedit un curaj 
deosebit, deoarece aceasta însemna abandonarea completă a 
Textului receptus. Deşi el nu era un om care să se lase intimidat cu 
uşurinţă, proiectul său a rămas nefinalizat. 


Prin 1672, profesorul german Johann Saubert din Helmstedt, 
începe să colecţioneze diverse variante şi să întreţină discuţii în 


465 Vaganay şi Amphoux, op. cit., pag. 200 


cam în aceeaşi vreme, din partea deiştilor englezi, tocmai fusese formulată o 
asemenea remarcă 
+57 este vorba despre Proposal for Printing a Critical Edition of the New Testament 
468 unul dintre oponenți fiind Conyers Middleton, autorul cărţii Viaţa lui Cicero 

domeniul criticii textuale, cu învăţaţi englezi şi olandezi. Supremaţia 
Textului receptus începea să fie pusă sub semnul întrebării. 

În anul 1729, apare la Londra o lucrare publicată anonim, un 
diglot numit Noul Testament în greacă şi engleză, conținând textul 
original corectat după cele mai autentice manuscrise. Editorul 
acestei lucrări era prezbiterianul Daniel Mace. Ceea ce este vrednic 
de remarcat la acest diglot, este faptul că într-o mare parte a 
devierilor de la Textul receptus, Mace anticipează opiniile unor 
învăţaţi mai târzii decât el. De asemenea, el dovedeşte un spirit 
independent. 

Evident, lucrarea respectivă a generat, prin elementele sale de 
noutate, două tipuri de reacţie: unii au ignorat-o, iar alţii au 
protestat vehement împotriva ei, atât în Anglia cât şi pe Continent. 
Dintre cei din a doua categorie, vom aminti câteva nume. 

Cel dintâi pe care-l menţionăm, a fost dr. Leonard Twells, care 
a publicat la Londra, în 1731-1732, A Critical Examination of the 
late New testament and Version of the New testament: wherein the 
Editor's Corrupt Text, False Version and Fallacious Notes are 
detected and Censured. Lucrarea respectivă cuprindea trei părţi. În 
cea dintâi se găseşte o listă cu aproximativ 50 de exemple de 
traduceri părtinitoare ale textului (Mace a fost acuzat că a părtinit 
Unitarianismul). 

Pe Continent am putea menţiona trei nume care s-au ridicat 
pentru a protesta împotriva lucrării lui Mace: pastorul german J. G. 
Pritius, Jakob Baumgarten (1706-1757) şi Masch. Tonul folosit de 
aceştia, a fost destul de dur, astfel încât lucrarea lui Mace a intart 
într-un con de umbră. 

Tot în această vreme mai semnalăm activitatea unui profesor 
de matematică de la Universitatea Cambridge, William Whiston. El 
s-a mai remarcat şi ca traducător. Din cauza vederilor sale, a fost 
îndepărtat din funcţia pe care o deţinea la Cambridge46. 

W. Whiston publică la Londra, în 1745 un text pe care-l 
numeşte The Primitive New Testament. Textul publicat este 
traducerea unui text grecesc propriu, pe care Whinston l-a 
reconstituit din trei manuscrise: A, D şi D2. Manuscrisele respective 
aveau lacune, şi din acest motiv Whinston a recurs la texte latine, în 
completare. 

În încercarea de a sintetiza strădaniile cercetătorilor amintiţi 
până în această perioadă, Vaganay şi Amphousx afirmă că adversarii 

Textului receptus, au manifestat, până în acest moment, mai multă 
erudiție decât spirit critic470. 

Johann Albrecht Bengel (1687-1752), un renumit comentator 
german, luând cunoştinţă despre lucrarea lui Mills, este deranjat de 
abundența de variante de text, pe care acesta le inclusese în cartea 
respectivă. Pentru a-şi redobândi încrederea în scrierile Noului 
Testament (care-i fusese puternic afectată de lucrarea lui Mills), el 
decide să aprofundeze acest subiect. 

Ca rezultat al propriilor studii, el publică la Tubingen, în 1734, 
o importantă ediţie a Noului Testament grecesc. El a întrebuințat în 
mare măsură Textus receptus, cu unele modificări. În finalul lucrării 
sale, Bengel adaugă un aparat critic prin care oferă o bază ştiinţifică 
metodei sale de clasificare a variantelor. 

În 1742, Bengel publică lucrarea Gnomon Novi Testamenti, în 
care explică textul grecesc, cuvânt cu cuvânt. Mare parte din aceste 
note, vor fi traduse de către John Wesley, într-una din lucrările sale. 

Ca urmare a muncii sale de cercetare, Bengel a fost întărit 
iarăşi în convingerile sale evanghelice. Potrivit lui Bengel, 
manuscrisele trebuie evaluate, cântărite, şi nu contabilizate. De 
asemenea, el era de părere că din perspectiva cercetătorului critic, o 
versiune mai dificilă era de preferat uneia mai uşoare (proclivi 
lectioni praestat ardua; brevior lectio potior). Acesta avea să 
devină unul dintre principiile de bază ale criticii textuale. 

Textul publicat de Bengel nu a fost primit cu multă deschidere. 
S-a mers chiar până acolo că el a fost considerat drept adversar al 
Sfintei Scripturi. Aceste reacţii l-au determinat să scrie, în germană 
şi mai apoi în latină, o lucrare intitulată Apărarea Noului 
Testament. 

Jacob Johann Wettstein (1693-1754), născut la Basel, în 
Elveţia, a fost unul dintre oponenții lui Bengel, fiind contemporan 
cu acesta. Încă din vremea studenţiei sale, el s-a făcut remarcat prin 
zelul cu care s-a aplecat asupra manuscriselor şi a traducerilor 
Noului Testament. 

În scopul adunării a cât mai multe manuscrise cu copii ale 
textului Noului Testament, el a călătorit mult, în Anglia, în Franţa şi 
în Elveţia. În 1751-1752, Wettstein publică la Amsterdam, un Nou 
Testament grecesc în două volume. Având la bază textul Elzevir, 
însoţit de un mare volum de material preluat din surse ebraice, acest 
Nou Testament avea incluse şi numeroase citate, pe care el le-a 
considerat originale, veritabile. 

Wettstein a fost cel dintâi învăţat care a folosit metode 
moderne de notare a manuscriselor, folosind pentru manuscrisele 
redactate cu unciale şi semi-unciale, litere capitale, iar pentru 
pentru manuscrisele redactate cu minuscule, folosind numere. 

Vom mai aminti faptul că Wettstein a fost de părere că 
manuscrisele latine mai recente sunt mai aproape de textul original 
decât manuscrisele latine mai vechi. 

Aproximativ în aceeaşi perioadă cu Wettstein, se desfăşoară în 
Anglia activitatea lui William Bowyer Jr. (1699-1777). Despre acesta 
se ştie că reprezenta a treia generaţie de tipografi celebri dintr-o 
familie din Londra, iar uneori a fost considerat drept cel mai erudit 
tipograf englez. Nu numai că a tipărit o largă varietate de volume, 
dar în mod frecvent şi-a adus contribuţia la corectarea şi 
completarea lucrărilor care i-au fost încredințate spre tipărire. 

El a colaborat cu tatăl său la tipărirea mai multor ediţii ale 
textului receptus al Noului Testament grecesc. În cele din urmă, 
Bowyer decide să producă o ediţie critică proprie a Noului 
Testament grecesc, şi astfel apare în anul 1763, o lucrare în două 
volume. El a fost influenţat masiv de opiniile lui Wettstein, iar în 
unele pasaje s-a abătut de la textul receptus. 

Johann S. Semler (1725-1791), despre care am mai vorbit şi 
vom mai vorbi la secţiunea dedicată criticii biblice, a re-tipărit 
prefața ediţiei lui Wettstein, la care a mai adăugat comentarii 
personale, şi a preluat de la Bengel ideea celor două categorii de 
mărturii textuale. El le-a numit Estice (sau Asiatice) şi Vestice (sau 
Africane). Ulterior el a revenit asupra acestei clasificări, şi a adoptat 
o a treia categorie. Semler propune în final, o categorie alexandrină, 
una estică şi una vestică (de la versiunile latine şi scriitorii 
bisericeşti). Tot lui Semler i se datorează şi prima semnalare a 
recenziilor. Referindu-se la Evanghelii, el distinge trei recenzii 
principale: cea alexandrină, cea orientală şi cea occidentală. 

Îl amintim în această perioadă şi pe englezul Edward Harwood 
(1729-1794), un slujitor non-conformist care publică la Londra o 
ediţie în două volume, a Noului Testament grecesc (în 1776). El 
foloseşte masiv pentru Evanghelii, textul din codex Bezae, iar pentru 
epistolele pauline apelează la textul din codex Claromontanus. În 
completare, acolo unde cele două documente erau lacunare, 
Hardwood apelează la codex Alexandrinus. 

Pe lângă textul grecesc menţionat, Harwood a mai publicat în 
1768, A Liberal Translation of the New Testament. 

Pe continentul american, primul Nou Testament grecesc a fost 
cel publicat de Isaiah Thomas Jr. (1749-1831), un tipograf 
remarcabil, care a colaborat la această realizare, cu Caleb Alexander. 
Acesta din urmă era instruit în latină şi greacă. Lucrarea respectivă a 

apărut în anul 1800, la Worchester, Massachusetts, şi prelua în 
general, Textul receptus. 

Pe linia orientării lui Semler, se situează puţin mai târziu 
Johann David Michaelis. În 1750, el publică o lucrare numită 
Introducere la Sfintele Scripturi ale Noului Testament. În aceasta, 
Michaelis, prezintă pe larg aparatul critic al lui Richard Simon. În 
1788, Michaelis publică a patra ediţie a acestei lucrări, ajunsă acum 
la dimensiuni impresionante (două volume ample), în care dezvoltă 
o amplă discuţie asupra problemelor istorice ale Noului Testament, 
şi ale cărţilor sale luate individual. În acest moment, el inaugurează, 
de fapt, ştiinţa Introducerii în Noul Testament. 

Kummel este de părere că abordarea ştiinţifică a studiului 
Noului Testament le este îndatorată celor doi pe care i-am amintit: 
lui Semler şi lui Michaelis. În acelaşi timp, el îi consideră pe Semler 
şi pe Michaelis, mai degrabă conservatori decât revoluționari, în 
orientările lor fundamentale. Amândoi au fost influenţaţi de 
criticismul textual al lui Bengel şi al lui Wettstein, amândoi au 
adoptat atitudinea lui Simon+7. 

Un pas mai departe îl va face Johann Jakob Griesbach (1745- 
1812), un student al lui Semler. De fapt, cu Griesbach intrăm într-o 
nouă etapă în dezvoltarea ştiinţei numită Criticismul modern. În 
mod deosebit, el acordă o mare atenţie citatelor Noului Testament 
care apar în scrierile părinţilor bisericeşti, precum şi câtorva 
versiuni care au fost mai puţin studiate până la el: versiunea gotică, 
versiunea armeniană şi versiunea Philoxeniană (siriacă). 

În perioada 1774-1777, el publică un Nou Testament însoţit de 
un remarcabil aparat critic. Ediţia a doua apare în două volume (în 
1796 şi respectiv, 1801), iar cea de a treia, în 1805. Aceasta din urmă, 
în format mai mic, reprezintă concluziile sale finale. 

Clădind pe ipotezele lui Bengel şi Semler, Griesbach împarte 
textele vechi ale scrierilor Noului Testament, în trei categorii 
distincte: manuscrise alexandrine, occidentale şi bizantine (sau 
constantinopolitane). El recunoaşte ca valoroase, doar pe primele 
două. În ceea ce priveşte aparatul său critic, Griesbach se inspiră de 
la Wettstein, însă aduce îmbunătăţiri personale 

Griesbach este cel care a aplicat pentru prima oară expresia 
„Evanghelii sinoptice”, pornind de la observaţia că primele trei 
Evanghelii oferă o perspectivă foarte apropiată asupra vieţii lui Isus. 

Johann Gottfried Eichhorn (1752-1827), un alt cărturar 
german care a activat la Universitățile din Jena şi Gottingen, este 
considerat drept pionier al criticismului înalt. Este unul dintre 


“1 G. W. Kummel, The New Testament. The History of the Investigation of its 
Problems, pag. 62 

primii comentatori care s-au aplecat spre a face o comparaţie 
ştiinţifică între scrierile biblice şi alte scrieri semitice. 

Concepţia sa asupra Scripturii poate fi exprimată prin 
principiul potrivit căruia Scriptura trebuie să fie citită ca o carte 
umană, şi trebuie să fie analizată prin mijloacele prin care este 
analizată orice altă scriere umană. Se remarcă influenţe ale lui J. 
Astruc şi J. Priestley. 

El preia ideea lui Lessing privitoare la existenţa unei 
presupuse Evanghelii primitive în formă scrisă, şi o dezvoltă într-o 
teorie destul de complicată, pe care o publică în lucrarea sa, 
Introducere la Noul Testament. Cele trei Evanghelii sinoptice ar 
deriva dintr-o Evanghelie aramaică, pierdută astăzi. 

Christian Frederick _Matthaei (1744-1811), profesor la 
Wittenberg şi apoi la Moscova, specialist în literatură clasică, şi 
filologist erudit, găseşte la Moscova un mare număr de manuscrise, 
biblice şi patristice, încă ne-examinate de alţi cercetători. El adaugă 
astfel aproximativ 70 de manuscrise la lista cunoscută până atunci. 
Cunoştinţele sale în domeniul criticii biblice fiind destul de limitate, 
munca sa în această direcţie este irelevantă. El publică în 1782-1788 
un Nou Testament conţinând text grecesc şi text latin (Vulgata), un 
aparat critic şi 29 faximile de manuscris. În 1803-1807, Matthaei 
publică o ediţie de mai mici dimensiuni. 

Matthaei a fost în schimb, un excelent colaţionist de 
manuscrise, atât din Noul Testament, cât mai ales din scrierile 
patristice (cu precădere din comentariile lui loan Hrysostom). 
Aceste manuscrise proveneau de la muntele Athos, şi sunt păstrate 
la Moscova. Se consideră că sunt de o importanţă considerabilă. 

Aproximativ în aceeaşi vreme, Johann Gottfried von Herder 
(1744-1803) un erudit lutheran care a studia teologia la Konigsberg, 
este influenţat de gândirea lui I. Kant şi J. G. Hamann. Pe lângă 
materialele pe care le-a publicat în literatură şi filosofie, Herder mai 
publică în 1796, un studiu asupra sinopticilor, iar în 1797, un studiu 
asupra Evangheliei ioanine. 

Franz Karl Alter (1749-1804), un iezuit care devine profesor de 
greacă la Viena, publică o ediţie a unui Nou Testament grecesc în 
două volume (în 1786 şi, respectiv 1787). Această lucrare are la bază 
un singur manuscris găsit în biblioteca imperială din Viena, însă 
într-un apendix separat, sunt citate mărturii din alte douăzeci de 
manuscrise greceşti, două manuscrise latine şi patru manuscrise 
slavone. 

Îl vom aminti pe danezul Andrew Birch (1758-1829), care a 
făcut parte dintr-un grup de învăţaţi pe care Christian al VII-lea al 
Danemarcei, i-a trimis să examineze manuscrisele existente prin 
diferite biblioteci ale Europei. Ceilalţi trei care l-au însoţit, erau 


457 


Jacob G. C. Adler, D. G. Moldenhauer şi O. G. Tychsen. Cu acest 
prilej, au fost examinate un număr de 191 documente. Birch a 
publicat rezultatele cercetărilor sale, într-o ediţie grecească a Noului 
Testament, la Copenhaga. Textul său se inspira din textul publicat 
de Stephanus în 1550. 

Johann Leonhard Hug (1765-1846), un profesor catolic de la 
Universitatea din Freiburg, dezvoltă o teorie potrivit căreia pe la 
începutul secolului al III-lea d.Hr., au apărut câteva texte deviate ale 
Noului Testament, şi au produs ulterior, prin fuzionare, o ediţie 
comună. 

Potrivit teoriei lui Hug, pe la jumătatea aceluiaş secol, Origen 
a revizuit această ediţie, revizuire care a fost ulterior adoptată de 
Ieronim. În Egipt, revizuirea ar fi fost făcută de Hesychius, iar în 
Siria, de Lucian al Antiohiei. 

Hug îşi popularizează ideile în lucrarea intitulată Einleitung in 
die Schriften des Neue Testament (sau Introducere în scrierile 
Noului Testament), lucrare publicată la Stuttgart în 1808. 

Friedrich Daniel Ernst Schleiermaker (1768-1834), este un 
teolog şi filosof german care s-a specializat în exegeza Noului 
Testament, şi în probleme de Introducere în Noul Testament. El a 
încercat să explice relaţia dintre Evangheliile sinoptice, formulând o 
teorie potrivit căreia la început, zicerile şi lucrările lui Isus au 
circulat şi s-au păstrat fragmentar. Scriitorii Evangheliilor au folosit 
aceste fragmente, pe care şi-au redactat Evangheliile. Acolo unde 
scrierile lor coincid, ei au folosit acelaşi fragment, iar acolo unde 
scrierile lor diferă, ei ar fi folosit fragmente divergente. 

Wilhelm Martin Lebrecht de Wette (1780-1849), este unul 
dintre cei mai influenţi teologi ai secolului al XIX-lea. De Wette a 
studiat teologia cu profesori ca J. G. Von Herder, J. J. Griesbach, J. 
P. Gabler, H. E. G. Paulus, etc. El a fost profesor la Heidelberg, apoi 
la Berlin şi, în cele din urmă, la Basel. Studiile sale s-au concretizat 
în numeroase cărţi publicate, introduceri la Vechiul Testament şi la 
Noul Testament (în 1826), precum şi o traducere a Bibliei. 

Traducerea respectivă a fost rodul colaborării dintre de Wette 
şi J. C. W. Augusti. Lucrarea a apărut în perioada 1809-1813. Câţiva 
ani mai târziu, ea a fost revocată, ca apoi să fie publicată iarăşi, de 
data aceasta doar sub numele lui de Wette, între 1831-1832. 

Atitudinea lui de Wette a fost destul de critică la adresa 
teoriilor formulate de reprezentanţii şcolii tubingiene. Totuşi, a pus 
şi el la îndoială paternitatea unor scrieri nou testamentale cum ar fi 
2 Timotei, Tit şi Efeseni. 

Ideile sale au fost marcate de scepticism şi au determinat 
formarea unei şcoli de gândire scepticist-raţionalistă. În aceeaşi linie 
de gândire se înscrie şi Carl Augustus Credner. 

Johannes Martin Augustinus Scholtz (1704-1852), elev al lui 
Hug, iar mai târziu, decan al Universităţii de Teologie din Bonn, a 
depus eforturi mari pentru a colecta şi publica manuscrise vechi, 
însă roadele muncii sale au fost târzii din pricina conjuncturii 
politice nefavorabile (se ştie că începutul de secol XIX, a fost marcat 
de războaiele napoleoniene). 

Scholtz a călătorit mult prin Europa şi Orientul Apropiat, cu 
scopul de a aduna informaţii şi material pentru ceea ce avea să fie 
prima listă exhaustivă a manuscriselor greceşti ale Noului 
Testament. În urma căutărilor sale, au fost adăugate nu mai puţin 
de 616 noi manuscrise la cele care erau deja cunoscute. 

În 1830-1836, Scholtz publică o ediţie a unui Nou Testament 
grecesc, la Leipzig. Se pare că munca lui de cercetare a fost mult 
umbrită de lipsa lui de acuratețe şi de faptul că a preluat mult de la 
predecesorii săi, fără discernământ47. Textul tipărit de Scholtz este 
de fapt, cel al lui Griesbach. 

Cu opera lui Scholtz, încheiem cea de a doua perioadă 
importantă în studiul textului Noului Testament. Alexander Souter 
consideră că eroul acestei perioade poate fi considerat englezul 
Richard Bentley433. 


8.1. Perioada criticismului constructiv 


Perioada istorică următoare, acoperind aproximativ 50 de ani 
(între 1831-1881), a fost numită „Perioada criticismului 
constructiv”, pentru a o deosebi de vremea în care s-au formulat 
teoriile criticii liberale. Sunt cuprinși aici de obicei, K. Lachmann, E. 
Reuss, C. Tischendorf, S. P. Tregelles, H. Alford, Scrivener, Westcott 
şi Hort. Specific acestei perioade este faptul că s-a realizat 
desprinderea de Textul receptus. 

Karl Lachmann (1793-1851), profesor de filologie clasică la 
Universitatea din Berlin, este socotit drept unul dintre cei mai de 
seamă învățați şi filologişti ai lumii. Aplecându-se asupra textelor 
Noului Testament, el le-a aplicat aceleaşi principii de analiză, ca şi la 
clasicii greci sau latini. Lachmann a dispus de două categorii de 
manuscrise (Estice, pe care Griesbach le numise Alexandrine, şi 
Vestice). Prioritare, în opinia sa, au fost considerate cele Estice sau 


472 A se vedea Scrivener, Introduction, vol. II 
473 Alexander Souter, op. cit., pag. 92 

Orientale. Atunci când între manuscrisele Estice apăreau unele 
inadvertenţe, Lachmann consulta pe cele Vestice. 

Prima sa ediţie a Noului Testament apare în 1831, iar o alta 
apare în două volume în 1842-1850. Aceasta conţinea textul grecesc 
al lui Lachmann şi textul latin al Vulgatei. La a doua ediţie, 
Lachmann a fost asistat de colegul său, P. Buttmann. 

I s-a reproşat lui Lachmann faptul că la prima ediţie, nu a 
introdus şi un aparat critic în care să-şi explice principiile 
călăuzitoare în elaborarea textului. Se pare că el ar fi publicat într- 
un oarecare jurnal teologic, un articol care oferea unele informaţii, 
însă faptul că lipsea un aparat critic la prima ediţie (care se abătea 
de la Textul receptus) a generat atitudini critice printre adepţii 
Textului receptus. 

În ediţia a doua, Lachmann a introdus o explicaţie amplă 
asupra principiilor după care s-a orientat, iar acest lucru a diminuat 
mult din obiecțiile ce i-ai fost aduse anterior. 

Vagaunay şi Amphoux susţin că scopul lui Lachmann a fost 
unul modest: în viziunea lor, acesta nu şi-ar fi propus să găsească 
versiunea originală, nici măcar cea mai veche. El ar fi avut în vedere 
găsirea versiunii celei mai răspândite, la sfârşitul secolului al IV-lea. 
Totuşi cei doi admit că Lachmann rămâne un cercetător de 
valoare474. 

Heinrich August Wilhelm Meyer (1800-1873) este un teolog 
protestant german care, de obicei nu este amintit printre criticii 
vremii. ÎI menţionăm totuşi deoarece în lucrarea care l-a consacrat 
pe plan internaţional (Kritischexegetischer Komentar uber das 
Neuen Testament, apărută iniţial în 1828, şi considerată drept cel 
mai important comentariu academic asupra Noului Testament), în 
primele două volume, el oferă un text grecesc al Noului Testament. 
În introducerea acestia, Meyer conturează principiile exegezie 
istorică-gramatice, aşa cum o înţelegea el. 

Lobegott Friedrich Constantin von Tischendorf (1815-1874) 
este un alt nume deosebit de important pe care se cuvine să-l 
menţionăm aici, întrucât a publicat mai multe manuscrise şi a 
produs mai multe ediţii critice ale Noului Testament, decât oricare 
alt învăţat care a lucrat individual. Se estimează că totalul cărţilor şi 
al studiilor sale, cele mai multe dintre ele fiind relaţionate la 
criticismul biblic, depăşeşte 150 de titluri. 

Tischendorf s-a format ca teolog, studiind la Leipzig, unde a 
fost instruit de către Johann G. B. Winer, specialist în gramatica 
greacă a Noului Testament. Ulterior, el a devenit profesor la Leipzig, 
dar s-a remarcat ca şi un căutător neobosit de manuscrise biblice. 


+4 Vagaunay şi Amphoux, op. cit., pag. 214-215 

De numele lui se leagă descoperirea unor manuscrise deosebit de 
importante, despre care am amintit ceva anterior (el a editat nu mai 
puţin de 18 manuscrise vechi, de mare valoare, dintre care am putea 
aminti Codex Sinaiticus, Codex Vaticanus, Codex Efraemi 
Rescriptus, Codex Claromontanus, etc.). 

Munca lui de cercetare asupra textului grecesc al Noului 
Testament s-a concretizat în publicarea a 8 ediţii consecutive, 
însoţite de aparate critice tot mai ample. Prima ediţie apare în 1841, 
iar următoarele două, în anul următor. 

Până aici ediţiile lui Tischendorf nu prezintă o valoare critică 
remarcabilă. Ediţia a patra apare în 1849, şi se remarcă printr-un 
aparat critic şi o prefaţă. Ediţia a cincea apare în 1850, a şasea în 
1854, a şaptea apare între 1856-1859. Dacă în primele trei ediţii este 
influenţat de textul lui Lachmann, în următoarele el se îndepartă tot 
mai mult de acesta. Această ediţie a şaptea era influenţată 
semnificativ de Textus receptus. 

După publicarea ediţiei a şaptea, Tischendorf găseşte 
manuscrisul Sinaiticus. În a opta ediţie (1869-1872), el se lasă 
influenţat de acest nou manuscris, şi astfel, între aceste două ultime 
ediţii există aproximativ 3370 de diferenţe. Ultima sa ediţie este 
cunoscută sub numele de Editio octava critica maior. Aceasta a fost 
publicată în două volume, la Leipzig, între 1869-1872. Aparatul 
critic care însoţeşte această ediţie, rămâne încă, un instrument 
valoros pentru munca de cercetare asupra textului Noului 
Testament. 

Caspar Rene Gregory (1846-1917) este un alt cercetător de 
obârşie germană, care s-a remarcat în domeniul criticii textuale a 
Noului Testament, prin aportul adus la catalogarea şi descrierea 
sumară a fiecărui manuscris. De asemenea el a fost interesat de 
Canonul Noului Testament. 

A studiat teologia la Universitatea din Pennsylvania şi 
Princeton, iar mai târziu a ajuns la Leipzig, unde l-a cunoscut pe 
Tischendorf. Gregory a pregătit şi a publicat las Leipzig, în 1884, 
1890 şi 1894, Prolegomena, un al treilea volum al lucrării lui 
Tischendorf, pe care acesta din urmă nu l-a putut finaliza din cauza 
unui atac de paralizie. În mod frecvent, cei doi au fost numiţi co- 
fondatori ai studiului dedicat manuscriselor vechi ale Noului 
Testament. 

C. R. Gregory a dezvoltat un sistem propriu de clasificare a 
manuscriselor greceşti (Die griechischen Handschrifften des Neuen 
Testaments, publicat în 1908), şi a scris mai multe lucrări de interes 
pentru studiul Noului Testament: Canon and Text of the New 
Testament (publicată la Edinburg, în 1908), Einleitung in das Neue 
Testament (în 1909), etc. 

Samuel Prideaux Tregelles (1813-1875) era un învăţat englez 
care a mers, fără să ştie, pe urmele lui Lachmann, lăsând la o parte 
Textus receptus şi îndreptându-şi atenţia spre cele mai vechi 
manuscrise şi spre operele scriitorilor bisericeşti. Alexander Souter 
este de părere că Tregelles a făcut pentru lumea vorbitoare de 
engleză, ceea ce Lachmann a făcut pentru continent, şi anume, că a 
arătat calea progresului în această disciplină, prin depăşirea 
stadiului oferit de Textul receptus. 

Revenind la Tregelles, trebuie spus că el a desfăşurat un mare 
volum de muncă de cercetare, examinând toate cele mai importante 
manuscrise unciale existente în Europa, şi o mare parte din cele 
„minuscule”. 


În 1854, la Londra, Tregelles publică o perspectivă asupra 
edițiilor anterioare ale textelor greceşti tipărite. Lucrarea sa se 
intitula An Account of the Printed Test of the Greek New Testament. 
În aceasta, el îşi dezvăluie propriile-i principii critice. Doi ani mai 
târziu, Tregelles rescrie o parte a Introducerii lui T. H. Horne, parte 
care se ocupa de criticismul textual al Noului Testament. 

Privitor la textul grecesc al Noului Testament, Tregelles îşi 
publică ediţia proprie, conţinând textul grecesc la care a ajuns în 
urma cercetărilor sale, şi textul latin din Vulgata. Lucrarea apare la 
Londra între anii 1857-1872, şi cuprinde şase părţi. În 1870, din 
cauza unui atac de paralizie, Tregelles este asistat de B. W. Newton, 
în publicarea ultimei părţi. Aparatul critic care completează această 
ediţie, este mai amplu şi mai ordonat decât cel al lui Lachmann. 
Textul lui Tregelles este apropiat celui publicat de Lachmann. 

Dintre scriitori creştini de expresie greacă, Tregelles nu a citat 
niciunul mai târziu decât Eusebiu de Cezareea, iar dintre cei de 
expresie latină, nu a citat mai târzii decât Lucifer de Cagliari, decât 
cu o singură excepţie (l-a citat pe Primasius de Adrumet, decedat în 
552 d.Hr.). 

Spre deosebire de Tischendorf, care a fost mereu preocupat să 
scoată de sub tipar, ediţie după ediţie a textului grecesc al Noului 
Testament, Tregelles a preferat să scoată o singură ediţie, care să 
reprezinte forma definitvă a textului propriu. 

Lucrarea lui Tregelles a fost contemporană celei desfăşurate de 
von Tischendorf, şi din punct de vedere metodologic, i-a fost 
superioară acesteia (spre exemplu, în ceea ce priveşte evaluarea 
variantelor textuale oferite de vechile versiuni şi de citatele din 
operele patristice), însă din anumite motive (ca de exemplu, 
aparatul critic insuficient de exhaustiv) nu s-a impus asupra celei lui 
Tischendorf. 


În persoana lui Henry Alford (1810-1871) se împletesc mai 
multe pasiuni diferite. El este poet, pictor, predicator, muzician, 

filologist, comentator, dar şi cărturar biblic. Născut la Londra, el s-a 
remarcat de timpuriu, prin ample cunoştinţe de limbă latină, 
precum şi prin scrierea unei lucrări asupra istoriei evreilor. A studiat 
la Cambridge, iar mai târziu a devenit slujitor la Canterbury. 

Alford publică la Londra, între 1849-1861, un Nou Testament 
grecesc însoţit de un comentariu. În prima ediţie, el acordă atenţie 
deosebită la Textul receptus, dar în ediţiile ulterioare se 
îndepărtează de acesta. În ediţia a şasea, el întrebuinţează textul lui 
Tischendorf. 

Alford explică similitudinile de limbaj între Evanghelii prin 
faptul că autorii acestora au reprodus în scris limbajul primitiv în 
care se predica în comunităţile creştine primare. Aceeaşi opinie o va 
împărtăşi şi Westcott. 

Frederick Henry Ambrose Scrivener (1813-1891), este un alt 
învăţat englez, care a primit educaţie teologică la Cambridge, şi şi-a 
dedicat o mare parte a vieţii sale, cercetării manuscriselor Noului 
Testament. El s-a remarcat ca un fervent apărător al Textului 
receptus (este unul dintre cei care au adoptat o atitudine critică faţă 
de textul lui Westcott şi Hort) şi a publicat textele a nu mai puţin de 
douăzeci de manuscrise vechi. Munca sa este considerată a fi foarte 
utilă în colaţia manuscriselor minuscule. Ea s-a concretizat în 
lucrarea intitulatăThe New Testament in the Original Greek 
According to the Text Followed by the Authorised Version, care a 
apărut la Cmbridge, în 1894. 

De asemenea, Scrivener a mai scris o lucrare amplă, în două 
volume, intitulată Introducere la criticismul Noului Testament, 
lucrare care a apărut în trei ediţii, în timpul vieţii lui (în 1851, în 
1874 şi, respectiv, în 1883), şi o a patra ediţie apărută postum, în 
1894. 

Pe Brooke Foss Westcott (1825-1901) şi pe Fenton John 
Anthony Hort (1828-1892) îi vom aminti împreună deoarece au 
colaborat vreme de aproape 30 de ani. Cel dintâi a fost episcop de 
Durham, iar cel de-al doilea a fost profesor la Cambridge. Ei s-au 
aplecat asupra istoriei timpurii a transmiterii textelor, cu intenţia de 
a restaura textul original cât mai corect posibil, iar în 1881 publică 
ediţia lor a Noului Testament grecesc, în două volume (The New 
Testament in the Original Greek, publicat la Londra). Volumul întâi 
cuprindea textul grecesc revizuit, fără aparat critic, însă însoţit de 
comentarii la pasajele speciale. Volumul al doilea, lucrare purtând 
exclusiv semnătura lui Hort, conţinea note, citate, o introducere 
amplă, etc. 

Opinia lui Westcott asupra formării Canonului Noului 
Testament este aceea că limitele acestuia i-au fost fixate încă de 

timpuriu, prin întrebuințare, şi nu prin analiză critică. 
Întrebuinţarea ar fi fost determinată de cunoaştere. 

Teoria pe care au formulat-o cei doi (în treacăt fie spus, teoria 
poartă numele ambilor cercetători însă contribuţia covârşitoare îi 
aparţine în realitate, lui Hort), urmează într-o anumită măsură linia 
trasată de Griesbach, însă munca lor de cercetare a fost mult mai 
amplă decât a acestuia, iar aşa-numitul text „neutru” a fost 
rezultatul unei revizuiri considerabile (trebuie să precizăm că 
Westcott şi Hort au aplicat termenul „neutru”, textului alexandrin). 
Ei erau convinşi că Textul receptus nu poate fi textul original al 
Noului Testament. 

Prin urmare, teoria genealogică propusă de Westcott şi Hort 
împarte materialul textual în patru texte-tip, după cum urmează: 
tipul Sirian (care include textul sirian, textul antiohian şi textul 
bizantin), tipul Vestic (care îşi are izvoarele în biserica siriană, dar a 
fost „importat” departe spre Vest), tipul Neutral (despre care se 
consideră că ar avea izvoare egiptene) şi tipul alexandrin (incluzând 
textul Sahidic şi Bohairic). 

Respingerea de către Westcott şi Hort a Textului receptus, a 
stârnit proteste din partea liderilor Bisericilor protestante, în 
ultimele decade ale secolului al XIX-lea. Printre cei care au adoptat 
acum o atitudine vehementă împotriva poziţiei celor doi, a fost John 
W. Burgon (1813-1888), decanul şcolii din Chichester, un om de un 
conservatorism extremist. Alte proteste au venit din partea lui F. H. 
A. Scrivener (1813-1891) a lui E. Miller şi a lui George Salmon (1819- 
1904). Principalele lor obiecţii au fost foarte bine sintetizate în 
cartea lui Scrivener, A Plain Introduction to the Criticism of the 
New Testament (apărută la Cambridge, în 1894). 

În 1881 apare la Londra, o ediţie revizuită a Versiunii King 
James. Cei care au făcut această revizuire, au adoptat un text grecesc 
în mare măsură asemănător cu acela propus de Westcott şi Hort. În 
acest moment, Burgon a replicat, publicând o lucrare numită 
Revizuirea revizuită (în 1883). Argumentul lui a fost acela că dacă 
Dumnezeu a inspirat scrierea cărţilor Noului Testament, nu se poate 
concepe ca El să nu fi ocrotit transmiterea textului original, de 
greşelile traducătorilor. 

Ideile lui Burgon şi-au găsit un viguros exponent în persoana 
lui E. Miller, care a publicat nu mai puţin de trei lucrări: The 
Traditional Text of the Holy Gospels (apărută în 1896, la Londra), 
The Causes of the Corruption of the Traditional Text of the Holy 
Gospel (apărută în acelaşi an şi în acelaşi loc) şi în sfârşit, A Textual 
Commentary upon the Holy Gospels (publicată în 1899, la Londra). 

Pe Burgon este necesar să-l menţionăm aici şi pentru meritul 
de a fi realizat o impresionantă colecţie de referinţe patristice la 
Noul Testament, colecţie aflată în prezent în British Museum. 

Richard Francis Weymouth (1822-1902) realizează o nouă 
ediţie a textului grecesc, pe care o numeşte Resultant Greek 
Testament (publicată la Londra în 1886), în care se străduieşte să 
preia variantele de text, comune tuturor editorilor semnificativi din 
secolul al XIX-lea. Weymonth a inclus introduceri la diferite scrieri 
nou-testamentale 

Teologul protestant Bernhardt Weiss (1827-1918), profesor de 
exegeză a Noului Testament, la Kiel şi la Berlin, editează un Nou 
Testament în greacă, apărut în trei volume la Leipzig (între 1894 şi 
1900). Formaţia sa specific exegetică l-a determinat să se aplece 
asupra problemelor teologice şi literare ale textului Noului 
Testament. 

El a aplicat în demersul său, un principiu diferit de cele 
aplicate de înaintaşii săi: a identificat stilul şi concepţia teologică a 
fiecărui autor. În felul acesta el a făcut o discernere subiectivă între 
diferitele variante ale aceluiaş text, şi a ales întodeauna varianta care 
corespundea stilului autorului. 

Weiss mai alcătuieşte o listă de diferite clase de erori pe care 
le-a întâlnit în studiul diferitelor variante de text: încercări de 
armonizare a textelor Evangheliilor, schimbări de termeni, omisiuni 
sau adăugiri, alterări ale ordinii cuvintelor în text şi variaţii 
ortografice. 

Weiss a mai scris o Introducere la Noul Testament, în 1886 şi 
în 1889, şi o lucrare intitulată Viaţa lui Isus, în două volume 
(apărută întâia oară în 1882 iar a doua oară în 1889). Vederile sale îl 
plasează pe Weiss printre reprezentanţii protestantismului ortodox, 
el fiind unul dintre cei care l-au criticat puternic pe F. C. Baur şi pe 
adepţii tubingieni ai acestuia. 

Joseph Barber Lightfood (1828-1889) a fost episcop de 
Durham. A studiat teologia la Cambridge, avându-l ca profesor, pe 
Westcott. Se spune despre el că a fost unul dintre cei mai educați 
oameni ai vremii sale: vorbea fluent şapte limbi, citea mult şi avea o 
memorie remarcabilă. Lightfood a colaborat cu Westcott şi cu Hort, 
intenţionând să realizeze un comentariu amplu la Noul Testament. 
Lui i-ar fi revenit să se ocupe de epistolele pauline. A reuşit să 
finalizeze doar patru dintre ele: Galateni (în 1865), Filipeni (în 1868) 
şi Coloseni şi Filimon (într-un volum, în 1875). Mai menţionăm aici 
opera sa asupra Părinților Apostolici (în 1869 şi în 1875), o lucrare 
remarcabilă. 

Ă Lightfood s-a remarcat şi ca apologet al credinţei creştine. 
Într-o lucrare în nouă articole, el demolează complet argumentele 

avansate de J. J. Casels în Religia supranaturală, şi apără admirabil 
istoricitatea credinţei creştine. 

Hermann Cremer (1834-1903) este un teolog protestant 
german care s-a opus mişcării liberale în teologie. El s-a remarcat în 
domeniul lexicografiei Noului Testament, prin interesul pe care l-a 
arătat faţă de studiul inscripţiilor antice. Nimeni, înaintea lui, nu se 
mai aplecase asupra studiului textelor oferite de inscripţii. Cea mai 
importantă lucrare a sa a apărut în 1878, sub titlul de Biblico- 
Theological Lexicon of the New Testament Greek. Meritul acestei 
lucrări este acela de a fi definit teologic termenii greceşti ai Noului 
Testament. 

Pe drumul deschis de H. Cremer au continuat să dezvolte noi 
contribuţii, mai târziu, William M. Ramsay, Gustav Lefebvre, Louis 
Jalabert, etc. 

Un alt învăţat german, a cărui contribuţie în cercetările asupra 
Noului Testament, trebuie amintită, este Theodor Zahn (1838- 
1933). El a fost profesor la Universitățile Gottingen, Kiel, Erlangen şi 
Leipzig, (între 1868-1909), şi este socotit drept unul dintre cei mai 
mari învăţaţi ai vremii sale. Cu toate acestea, el nu a avut impactul 
pe care ne-am fi aşteptat să-l aibă, din pricina circumstanțelor în 
care şi-a desfăşurat lucrarea. 

Se ştie că Zahn a fost un apărător al ortodoxiei în teologie 
(adică al doctrinelor creştine conservatoare), iar în perioada aceea, 
ortodoxia era departe de a fi apreciată. În mod deosebit, Zahn a avut 
o considerabilă dispută cu Harnack, susţinând că mai înainte de 
provocarea lui Marcion, a existat o formă a Canonului Noului 
Testament. 

Pentru Zahn, factorul fundamental în dezvoltarea Canonului a 
fost serviciul de închinare al bisericii: întrebuinţarea scrierilor nou 
testamentale, în închinarea bisericii poate fi considerată drept 
recunoaştere a statutului lor canonic. 

Zahn a fost autorul unei lucrări în 12 volume, asupra 
Canonului Noului Testament (două dintre ele apărând între 1888- 
1892, iar celelalte zece, apărând până în 1920). A mai scris de 
asemenea, o masivă Introducere la Noul Testament (în trei volume, 
în 1897-1899). Unii cercetători îl consideră drept liderul virtual al 
curentului teolog conservator. 

Julius _Welhausen (1844-1918), este un teolog german 
specializat în limbi semitice, care a lucrat ca profesor la Halle, 
Marburg şi Gottingen. El este mai reprezentativ pentru studiul 
Vechiului Testament, însă pe tărâmul muncii de cercetare asupra 
Noului Testament, el a publicat comentarii asupra Evangbhliilor, a 
Faptelor apostolilor şi a Apocalipsei. Se consideră că el este 
exponentul poziţiei liberale clasice. 

De asemenea, el mai este considerat drept fondator al şcolii 
literar-istorice de cercetare teologică. Asupra acestui aspect trebuie 
să mai aducem o precizare: Cele mai timpurii expuneri ale acestui 
curent, sunt legate de numele lui Abraham Kuenen (1828-1891) şi a 
lui K. H. Graf (1815-1869). 

Hermann Freiherr Von Soden (1852-1914), este un alt cărturar 
care trebuie să fie menţionat aici, deşi textul său nu aduce modificări 
faţă de cel obţinut de Westcott şi Hort. Totuşi von Soden propune 
un alt sistem de notare al manuscriselor, pe care le împarte în trei 
categorii şi le notează cu „delta”, „alfa” şi „epsilon”. El notează cu 
„delta” (de la „diatheke”), manuscrisele care conţineau textul 
integral al Noului Testament, precum şi pe cele care omiteau doar 
Apocalipsa. La simbolul grecesc „delta” mai era adăugat un număr 
care indica secolul căruia îi aparţinea manuscrisul respectiv. 

Von Soden notează cu „epsilon” (de la „euaggelion”) însoţit de 
un număr, manuscrisele care conţineau numai Evangheliile. În 
sfârşit, el notează cu „alfa” (de la „apostolos”) însoţit de un număr, 
acele manuscrise care conţineau Faptele apostolilor şi epistolele, cu 
sau fără Apocalipsa. 

Întreaga sa muncă de cercetare a fost cuprinsă în lucrarea Die 
Schriften des Neuen Testament in ihrer altesten erreichbaren 
Textgestalt (sau Scrierile Noului Testament, în cea mai veche formă 
accesibilă de text). Lucrarea aceasta impresionează prin 
dimensiunile ei (având 4 volume care totalizează peste 3.000 de 
pagini), însă nu şi prin valoarea ei pentru cercetarea asupra textului 
Noului Testament. De-a lungul anilor care au urmat, tot mai mulţi 
cercetători au preferat să folosească sistemul propus de Gregory. 

Un pas înainte va fi făcut de Eberhard Nestle (1851-1913), un 
învăţat german şi critic de text, care se face remarcat printr-un text 
grecesc, socotit până astăzi, cel mai bun. A fost publicat pentru 
întâia oară în 1898, de către Societatea Biblică din Wurtemberg, dar 
de-a lungul timpului a mai fost editat de peste 25 de ori. Textul său a 
avut la temelie, o comparare între textul publicat de Tischendorf, şi 
cel publicat de Westcott şi Hort. Acolo unde Nestle a remarcat 
diferenţe între acestea, el a consultat textul publicat de Bernard 
Weiss. 

La a unsprezecea ediţie a textului propus de Nestle (în 1904), 
Societatea Biblică Britanică şi Străină, a adoptat acest text, iar acest 
lucru a însemnat abandonarea definitivă a Textului receptus, după o 
perioadă de aproximativ 400 de ani de la tipărirea sa. 

Erwin Nestle, fiul lui Eberhard, şi Kurt Aland, au editat a 24 
apariţie a acestui text, în 1960. Acesta avea să fie considerat drept 
textul standard, printre cercetători. 

Benjamin Breckinridge Warfield (1851-1921) a studiat la 
Princeton şi la Leipzig (1876-1877), apoi a lucrat ca profesor la 
Pittsburgh şi la Princeton. Dintre lucrările lui reprezentative, am 
putea menţiona O introducere la criticismul textual al Noului 
Testament, Faptele apostolilor, Epistolele pastorale, etc. Warfiel s-a 
remarcat cu precădere în domeniul criticii textuale. 

Ceea ce este important de subliniat este faptul că împreună cu 
Hodge, Warfield a luat apărarea poziţiei conservatoare asupra 
doctrinei inspiraţiei biblice, într-o vreme în care această doctrină era 
puternic atacată din două direcţii: din afara domeniului teologic, 
loviturile veneau din partea ideilor promovate de Charles Darwin, 
iar din domeniul teologic, loviturile purtau  iscălitura 
reprezentanților criticismului înalt. Ceea ce a promovat Darwin, se 
ştie şi nu mai este nevoie să detaliem. Ceea ce au promovat ceilalți, 
era teoria că Biblia doar conține cuvântul lui Dumnezeu. 

Alexander Archibald Hodge (1823-1866) şi Warfield au scris 
un amplu articol intitulat Inspiration, care a fost publicat în 1881. Ei 
au accentuat că Biblia este Cuvântul lui Dumnezeu, nu doar conține 
Cuvântul lui Dumnezeu. Această distincție este extrem de 
importantă în dezvoltarea doctrinei inspiraţiei şi a ineranței biblice. 
În mod explicit, ei au arătat că Noul Testament, în mod continuu 
afirmă că atât Scripturile Vechiului Testament, cât şi cele douăzeci şi 
şapte de scrieri ale Noului Testament, sunt Cuvântul lui Dumnezeu. 

George Milligan (1860-1934) şi James Hope Moulton (1863- 
1917) sunt alţi doi cercetători care au avut o contribuţie însemnată la 
munca de cercetare asupra Noului Testament. Cel dintâi a fost 
profesor de greacă şi filologie indo-europeană la Manchester, iar cel 
de-al doilea era specialist în greacă şi iraniană. Moulton este 
cunoscut pentru munca sa în domeniul limbii Noului Testament, 
domeniu în care publică în 1906, o lucrare numită Gramatica 
Noului Testament grecesc. Această lucrare are două volume. 

Moulton începe colaborarea cu Milligan, la o lucrare intitulată 
Vocabularul grecesc al Noului Testament, ilustrat în papirusuri şi 
în alte surse ne-literare. Primele două părţi sunt publicate în 1914- 
1915, dar va fi încheiată abia în 1930, de către Milligan. Între timp, 
Moulton moare. Se întorcea dintr-o călătorie misionară din India, şi 
pe când traversa Mediterana, un submarin german a scufundat 
vasul. 


Frederick Cornwallis Conybeare (1856-1924), este un alt 
cercetător a cărui activitate poate fi menţionată aici. Iniţial, el a fost 
interesat de documente vechi, utile criticismului textual al grecilor 
antici clasici. Cercetările sale s-au îndreptat cu precădere spre 
Armenia. Faptul că marea majoritate a documentelor descoperite 
aveau caracter religios, l-a determinat pe Conybeare să fie interesat 

de istoria bisericii, precum şi de critica textuală a Septuagintei şi a 
Noului Testament. Tot ceea ce a scris el, este marcat de scepticism: 
Myth, Magic and Morals, a Study of Christian Origins, publicată în 
1909, ca şi The Historical Christ, publicată în 1914. 

Sir Frederich George Kenyon (1863-1952), un cărturar 
specializat în manuscrise greceşti, şi-a adus o contribuţie însemnată 
la cercetările asupra manuscriselor antice greceşti. Educat la Oxford, 
el a fost cooptat în echipa de cercetători de la British Museum. Deşi 
a publicat foarte multe titluri, principala sa operă a fost dedicată 
cercetării papirusurilor greceşti, şi în mod deosebit a manuscriselor 
greceşti ale Noului Testament. 

Printre titlurile publicate sub numele său am putea menţiona 
Our Bible and the Ancient Manuscripts (publicată în 1895 şi 
reeditată în 1912, 1939 şi 1941), A Handbook of the Textual 
Criticism of the New Testament (în 1901 şi 1912) şi Recent 
Developments in the Textual Criticism of the Greek Bible (în 
1933).El a colaborat frecvent cu Robert şi Elizabeth Barrett 
Browning. 

Marele său merit este acela de a-şi fi întrebuințat vastele sale 
cunoştinţe despre manuscrisele lumii antice, pentru a demonstra 
credibilitatea substanţială a textului Noului Testament, şi fidelitatea 
sau exactitatea acestuia în înregistrarea evenimentelor pe care le 
descrie. 

Francis Crawford Burkitt (1864-1935) este un nume pe care l- 
am mai amintit atunci când am vorbit despre versiunile vechi ale 
Noului Testament, el remarcându-se prin studiile intreprinse asupra 
textului siriac. Pe lângă lucrarea pe care i-am amintit-o atunci, el a 
mai semnat un important articol despre textul şi versiunile Noului 
Testament, articol care a fost inclus în Enciclopedia biblică din 
1903. O altă lucrare importantă, poate cea mai cunoscută, este 
Istoria Evangheliei şi transmiterea sa, publicată în 1906. Preluând 
vederile lui Johannes Weiss, Burkitt respinge vederile 
protestantismului liberal. 

De asemenea, F. C. Burkitt a mai lăsat posterității studii ample 
asupra Gnosticismului şi a Maniheismului. Scrierile sale s-au 
remarcat printr-o deosebită claritate. 

Edgar Johnson Goodspeed (1871-1962) a studiat teologia mai 
întâi la Yale, apoi la Chicago şi şi-a completat studiile la Berlin. 
Munca lui de cercetare s-a concretizat în peste 60 de cărţi, dintre 
care am putea aminti O introducere la Noul Testament (în 1937), O 
istorie a literaturii creştinismului timpuriu (în 1942), Cum să citim 
Biblia (în 1946), Viaţa lui Isus (în 1950), etc. Având cunoştinţe 
temeinice în greaca veche, el a studiat manuscrisele Noului 
Testament, şi a tradus în engleza din Statele Unite, Noul Testament 

(în 1923), apoi a publicat lucrarea Apocrifele (în 1938), şi Părinţii 
apostolici (în 1950). 

Pe lângă aceasta, Goodspeed a mai desfăşurat o muncă de 
pionierat în America, în ceea ce priveşte manuscrisele Noului 
Testament şi în domeniul studiului papirusurilor greceşti. El a fost 
membru al Comitetului implicat în realizarea R.S.V. a Noului 
Testament, în anul 1946. 

Goodspeed abordează problema formării Canonului Noului 
Testament, dintr-o perspectivă a istoricului, şi are tendinţa de a 
plasa colecţia scrierilor pauline la o dată mai târzie decât cea 
acceptată. Această tendinţă favorizează teoriile liberale. 

Kirsopp Lake (1872-1946), este un cercetător englez format la 
Oxford, şi a devenit profesor la Leyden şi la Harvard. Atât activitatea 
sa academică, cât şi cea din domeniul cercetării teologice, au fost 
destul de controversate. El a publicat relativ multe studii în 
domeniul paleografiei greceşti şi a criticismului textual, însă fără a 
reuşi să se impună prin rezultate remarcabile. L-am menţionat aici 
din cauză că a editat în 1912-1913, o lucrare în două volume, 
dedicată scrierilor Părinților Apostolici. O altă lucrare majoră la care 
s-a implicat împreună cu F. J. Foakes Jackson, este The Beginnings 
of Christianity: Part I. The Acts of the Apostoles, lucrare apărută 
între 1920-1933, în mai multe volume. 

Alexander Souter (1873-1949), un cercetător scoţian format la 
Aberdeen şi Cambridge , el s-a specializat în Noul Testament şi 
Patristică, după care, devine profesor de greacă la Oxford. La 
Cambridge, Souter intră sub influenţa lui W. M. Ramsay şi a lui J. E. 
B. Mayor. 

Souter este cunoscut prin trilogia dedicată Noului Testament 
grecesc. Astfel, el publică Testamentul grecesc Oxford în 1910 şi în 
1947, apoi publică în 1913 o lucrare intitulată Textul şi Canonul 
Noului Testament şi în sfârşit, o lucrare intitulată Mic lexicon grec 
al Noului Testament, în 1916. 

În ceea ce priveşte textul grecesc în cele două ediţii amintite, 
Souter preia masiv Textul receptus cu mici modificări. Importanţa 
lucrarii sale asupra textului grecesc a fost, se pare, supra-estimată. 
Asupra istoriei Canonului Noului Testament însă, perspectiva lui 
Souter este considerată ca valoroasă. 

Totuşi, cea mai mare parte a activităţii sale de cercetare a fost 
dedicată studiului lucrărilor de limbă latină a părinţilor bisericeşti, 
în special a comentariilor latine asupra scrierilor pauline. În 1927, el 
publică The Earliest Latin Commentaries on the Epistles of Saint 
Paul, iar în 1949 îi apare lucrarea Glossary of Later Latin to a.D. 
600. Aceasta din urmă este considerată drept chintesenţa unui 

jumătate de secol de cercetare în domeniul lexicografiei latine. Ca 
orientare teologică, Souter poate fi considerat liberal. 

Burnett Hillman Streeter (1874-1937), un învăţat englez care a 
trăit şi a activat la Oxford, s-a aplecat asupra studiului Evangheliilor, 
într-un spirit critic, publicând o lucrare rămasă de referinţă până în 
zilele noastre: Cele patru Evanghelii: studiu asupra originilor 
(apare în 1924). El preia şi continuă munca lui Westcott şi Hort, 
înbunătăţind metodologia acestora. Ipoteza sa era fundamentată pe 
existenţa unui text cezarean timpuriu al Evangheliilor. 

De asemenea, Streeter a fost de părere că în secolul al doilea, 
s-au dezvoltat câteva tipuri divergente de text, în jurul centrelor 
mari ale creştinismului. A reuşit să identifice 5 dintre aceastea: la 
Alexandria a apărut tipul alexandrin (cel pe care Westcott şi Hort îl 
numiseră neutru), la Antiohia a apărut textul siriac (sau 
Curetonian), al treilea centru a fost la Cesarea, al patrulea centru a 
fost la Roma (Gallia este considerată în strânsă legătură cu Roma), 
şi în sfârşit al cincilea centru era cel de la Cartagina. 

Marie Joseph Lagrange (1855-1938), un important specialist 
catolic în exegeză, a fost instruit la Paris, Salamanca şi Viena. 
Ulterior a devenit profesor de istorie şi filosofie la Salamanca şi 
Toulouse. Lagrange s-a implicat şi în criticismul biblic, fiind numit 
în 1902 în Comisia Biblică. Ajunge astfel în contact cu criticismul 
superior. Printre numeroasele sale scrieri sunt studii în Vechiul 
Testament şi comentarii în Noul Testament. I-am putea menţiona, 
dintre lucrări, Synopsis Evangelica Graece (apărută în 1926), Le 
Judaisme avant Jesus Christ (publicată în 1931) şi Introduction a 
Letude du Nouveau Testament (apărută în 1933) 

Lagrange demonstrează că Evanghelia ioanină nu poate fi 
considerată ca având influenţe gnostice, aşa după cum au sugerat 
unii cercetători de orientare liberală. 

Îl menţionăm aici pe William Wrede (1859-1906), un erudit 
german care ne-a lăsat o lucrare publicată postum, în 1909, 
intitulată Originea Noului Testament. Deşi el nu este de acord cu 
perspectiva liberală asupra problemei sinoptice, el consideră că 
Evangheliile nu sunt credibile, iar Isus şi apostolul Pavel sunt într- 
un puternic contrast. Perspectiva lui Wrede este dominată de 
scepticism. 

James Moffatt (1870-1944), este un teolog scoţian originar din 
Glasgow, care a devenit profesor de greacă şi de exegeză a Noului 
Testament, mai întâi la Oxford, apoi la New York. El s-a remarcat 
prin traducerea sa la Noul Testament (publicată în 1913) şi la 
Vechiul Testament (în 1924). Pe lângă aceste realizări, Moffatt a mai 
fost cunoscut ca autor prolific de scrieri cu caracter de criticism 
biblic. Una dintre ele, la care am făcut deja referire, este cea 

intitulată An Introduction to the Literature of the New Testament, O 
lucrare amplă. Ca orientare, Moffatt aparţine curentului teologic 
liberal. 

Maurice Goguel (1880-1955) profesor de Noul Testament la 
Facultatea de Teologie Protestantă de la Paris, scrie o Introducere la 
Noul Testament şi publică studii asupra istoriei creştinismului 
primar. Poziţia lui Goguel poate fi considerată drept conservatoare. 

Îl vom menţiona aici şi pe învățatul german Gerhardt Kittel 
(1888-1948), care s-a evidenţiat ca profesor de Noul Testament la 
Kiel, Leipzig, Griefswald şi Tubingen. În 1931, el publică un 
Dicţionar de Teologie al Noului Testament. Potrivit concepţiei lui 
Kittel, un lexicon al Noului Testament trebuie să traseze istoria 
fiecărui cuvânt, cu referire la uzanţa lui seculară (în operele clasice), 
tot atât de bine ca şi conotaţiile sale religioase derivate din 
Septuaginta şi antecedentele sale ebraice. 

În prima jumătate a secolului al XX-lea, au mai fost tipărite 
câteva lucrări de interes, cum ar fi Noul Testament grecesc al lui 
Vogels (în 1920), al lui Merck (în 1933) şi a lui Bover (în 1943), însă 
nu au reuşit să se impună atenţiei cercetătorilor. 

Heinrich Joseph Vogels propune un text care se apropie de 
textul receptus, însoţit de un aparat critic limitat, şi se foloseşte de 
documentele latine vechi şi de versiunile siriece. Numele acestei 
lucrări este Novum Testamentum graece et latine. Ediţia a patra, şi 
ultima, acestei lucrări apare în 1955, în două volume. 

Cel de-al doilea cercetător pe care l-am amintit este Augustus 
Merk, care editează la Roma, o ediţie bilinguă, în greacă şi latină, a 
Noului Testament. În textul grecesc, Merk se îndepărtează de textul 
receptus, mai mult decât au făcut-o alţi autori romano-catolici. 
Lucrarea avea acelaşi nume ca şi cea a lui Vogels, şi a apărut în cinci 
ediţii, până la moartea autorului (în 1945), şi în alte cinci ediţii 
postume. 

Cel de-al treilea amintit aici, este Jose Maria Bover, care 
editează la Madrid o lucrare bilinguă. Pentru textul grecesc, Bover se 
îndepărtează frecvent de tipul alexandrin şi se apropie de tipul 
vestic. Intenţia sa de a realiza o ediţie trilinguă, a fost realizată abia 
în 1977, de către Jose O'Callaghan. 

Mai semnalăm în această vreme, lucrarea lui S. C. E. Legg, o 
lucrare în două volume, intitulată Novum Testamentum Graece 
secundum Textum Westcotto-Hortianum. Primul volum, intitulat 
Marcu apare în 1935, iar al doilea, Matei apare în 1940. Volumul al 
treilea (dedicat lui Luca) a fost finalizat în manuscris, însă editura 
Oxford Clarendon Press a refuzat să-l mai publice, din cauza 
numeroaselor critici de care a avut parte. Acestea se datorau 
omisiunilor şi erorilor în citarea mărturiei variantelor. 

Munca lui Legg avea să fie reluată şi aşezată pe alte baze, de 
către un Comitet american de cercetare, organizat de Ernest 
Cadman Colwell, în 1942. 

Textul lui Nestle a rămas mai departe, cel mai apreciat printre 
editori. El a fost re-tipărit în 1958, de către Societatea Biblică 
Britanică şi Străină. Editor al acestuia a fost G. D. Kilpatrick, şi a 
fost folosit cu mici modificări, textul lui Nestle. 

În 1964 apare un alt text grecesc intitulat The Greek New 
Testament, produs de R. V. G. Tasker. In esenţă, acesta era o 
reconstrucţie a unei versiuni engleze, şi din punctul de vedere al 
specialiştilor, nu are o însemnătate deosebită. 

De asemenea, în anul 1966 mai apare un Nou Testament 
grecesc, la editarea căruia au fost implicaţi patru cercetători: Kurt 
Aland, Bruce M. Metzger, Matthew Black şi Allen Wikgren. Textul 
acestui colectiv nu aduce modificări semnificative celui obţinut de 
Nestle. Ediţia a doua acestei lucrări apare în 1968, şi pe lângă cei 
patru cercetători amintiţi deja, se mai adaugă Carlo Maria Martini, 
un cercetător catolic de la Roma. 

Americanul Brevard Childs propune o perspectivă diferită 
asupra scrierilor Noului Testament, inițiind astfel o ramură nouă în 
domeniul criticii biblice: cea a criticii canonice. În demersul său, 
Child porneşte de la observarea unui paralelism structural între 
Canonul Noului Testament şi cel al Vechiului Testament. Teoria sa 
este aceea că autorii scrierilor nou testamentale au ţinut cont de 
faptul că aceste scrieri trebuie să se înscrie în linia unui canon, şi şi- 
au redactat materialul în funcţie de acest aspect. 

O apariţie recentă a unui Nou Testament grecesc, pe care vrem 
să o semnalăm aici este cea a lui Zane C. Hodges şi Arthur Farstad, 
în 1982. Ea se intitulează Noul Testament grecesc, în acord cu textul 
majoritar. 

Lucrarea aceasta încearcă să realizeze o reconstrucţie a 
textului găsit în majoritatea manuscriselor vechi, text care se abate 
de la Textul receptus în aproximativ 1.800 de locuri. Sunt oferite 
două aparate critice, cel dintâi oferind informaţii asupra variațiilor 
textuale din tradiţia bizantin, iar cel de-al doilea avertizând cititorul 
asupra variantelor textuale găsite în tradiţia alexandrină. 

Ultima apariţie care merită menţionată este publicată în 1991, 
de către Maurice A. Robinson şi William G. Pierpont. Este vorba 
despre The New Testament in the original Greek according to the 
Byzantine Textform, o lucrare neînsoţită de vreun aparat critic, 
dedicată textului bizantin. Ceea ce este de asemenea particular, este 
faptul că din textul propus lipsesc semnele de puctuaţie. 

Această privire de amsamblu asupra muncii de cercetare în 
căutarea unui text grecesc cât mai bun, este departe de a fi completă. 

În ceea ce am menţionat până aici, am atins doar unele dintre 
rezultatele mai notabile, însă este imposibil de stabilit cu precizie, 
câte ediţii ale unui text grecesc nou testamental au văzut lumina 
tiparului, din 1514 şi până în zilele noastre. Bruce M. Metzger, 
citându-l pe Eduard Reuss din Strasborg, spune că doar până la 
nivelul anului 1869, au fost contabilizate 584 de ediţii separate475. În 
prezent, numărul edițiilor a depăşit cu mult, numărul de 1.000. 

Cu privire la textele greceşti ale Noului Testament, rezultate în 
urma studiilor asupra familiilor de text şi a manuscriselor vechi, în 
prezent există o „polarizare” a cercetătorilor între două tradiţii de 
texte: textul Receptus/textul Majoritar şi textul Nestle-Aland. 
Evident nu toţi cercetătorii sunt cuprinşi în cele două „tabere”: 
există şi diferite poziţii care se înscriu între cele două tradiţii majore. 

Textul Nestle-Aland numără printre susţinătorii săi, nume 
cum ar fi D. A. Carson, E. C. Colwell, Gordon Fee, Richard A. Taylor, 
etc. Dintre susţinătorii Textului Majoritar am putea aminti pe Zane 
C. Hodges, Wilbur Pickering, Jacob von Bruggen, Arthur L. 
Farstadt, etc. 

De asemenea viaţa lui Isus a constituit subiect de cercetare 
pentru foarte mulţi scriitori, din domeniul teologiei sau al filosofiei. 
Potrivit lui Porter şi MacDonald, în secolele al XVII-lea, al XVIII-lea 
şi al XIX-lea, s-au scris despre viaţa Mântuitorului, peste 100.000 
de lucrări, peste 60.000 dintre acestea fiind scrise doar în secolul al 
XIX-lea. 

Munca tuturor cercetătorilor amintiţi până aici, la care se 
adaugă munca altora mai puţin cunoscuţi, a determinat 
reconstituirea unor texte mult mai bune decât cele existente în 
vremea Reformei şi a vremii imediat următoare, a contribuit la 
elaborarea unor aparate critice remarcabile, şi la sistematizarea 
familiilor de text. 

În ceea ce priveşte direcţia principală de orientare care 
caracterizează studiile mai recente asupra Noului Testament (care 
sunt mai conservative în comparaţie cu teoriile lui Bultmann), ea 
este reflectată clar în două studii exhaustive, semnate de doi 
cercetători britanici, Hugh Anderson şi Sthepen Neill. 

Cel dintâi, Anderson, a publicat în 1964 o lucrare cu titlul Isus 
şi originile creştinismului, în care oferă o perspectivă a cercetărilor 
critice contemporane asupra lui Isus cel istoric. Cel de-al doilea 
autor menţionat, Neill acordă o atenţie mai mare istoriei 
criticismului Noului Testament, cu precădere în cercurile teologice 
din Germania şi în cele din Marea Britanie. Lucrarea sa, publicată 
tot în 1964, se numeşte Interpretarea Noului Testament. 


+15 Bruce M. Metzger, The Text of the New Testament, pag. 146 

A doua jumătate a secolului al XX-lea adus unele elemente de 
noutate în cercetările asupra textului Noului Testament, prin 
înfiinţarea unor comitete de cercetare, şi prin organizarea unor 
proiecte comune între cercetători aparţinând diferitelor 
denominațiuni creştine majore, lucru altădată inimaginabil. 
Amintim proiectul IGNTP (International Greek New Testament 
Project), un proiect care a pornit de la ideea lui S. C. E. Legg, care a 
fost preluată de Colwell. Proiectul acesta, implicând cercetători 
englezi şi americani, reprezintă cea mai amplă documentare a 
textului grecesc al Evangheliilor. 

Un alt proiect major este Editio major al Institutului de 
cercetare asupra Noului Testament, din Munster, în care au fost 
implicați inițial trei cercetători: Kurt Aland, Jean Duplacy şi 
Bonifatius Fischer. 


8.2. De la textul Neste la noul text standard 


Încă de la prima sa apariţie textul propus de Neste s-a făcut 
remarcat. În scurt timp, acest text a dobândit o poziţie proeminentă 
printre celelalte texte publicate anterior (cel al lui Griesbach, cel al 
lui Tischendorf, cel al lui Westcott şi Hort, cel al lui von Soden, etc.), 
poziție comparabilă cu cea pe care o deținuse Textul receptus, timp 
de aproximativ trei secole. A unsprezecea sa ediție a determinat 
adoptarea sa de către Societatea Biblică Britanică, iar cea de a 
treisprezecea ediție (apărută în 1927) a marcat începutul unei noi 
perioade în istoria editării textului grecesc. 

Munca lui Eberhardt Nestle a fost preluată şi continuată, în 
aceeaşi direcție, de către Erwin Nestle, fiul său. Erwin dezvoltă un 
aparat critic remarcabil prin acuratețea sa. Ca un fapt divers, dar nu 
lipsit de semnificație, vom aminti că ulterioarele cercetări şi studii 
comparative au demonstrat că Erwin Nestle a decis corect în 
proporţie de peste 80% din situaţiile în care a trebuit să aleagă între 
mai multe versiuni, în vreme ce alţi cercetători sau editori de text, s- 
au apropiat abia de 20% alegeri corecte, în instanţe similare. 

Din anul 1950, lui Erwin Nestle i se asociază Kurt Aland. 
Primul rezultat al acestei colaborări se concretizează prin tipărirea, 
în 1952, a celei de a douăzeci şi una ediţii a textului Neste. Ediţia a 
douăzeci şi cincea a apărut în 1963, iar a douăzeci şi şasea a apărut 
în 1979. 

Atunci când, în lucrările de specialitate întâlnim expresia 
„textul standard”, prin aceasta se înţelege textul oficial publicat şi 

distribuit de Societăţile Biblice Unificate, şi de Biserica Romano- 
Catolică. O comparare a acestui text cu cel al ediţiei a douăzeci şi 
şaptea a lui Neste, va demonstra marea asemănare dintre ele, 
diferenţele apărând numai în aparatul critic oferit. 

Noul Testament grecesc, textul standard, este rezultatul 
cooperării unui colectiv de cercetători pe care i-am amintit deja: 
Matthew Black, Bruce Manning Metzger, Allen Paul Wikgreen şi 
Kurt Aland. Acesta din urmă era implicat simultan în două proiecte 
diferite: colaborarea la editarea textului Nestle şi proiectul „textul 
standard”. Aşa se explică gradul ridicat de similaritate dintre cele 
două proiecte. 

În cele din urmă s-a ajuns la unificarea celor două proiecte. 
Acest lucru s-a realizat în momentul în care Societatea Biblică 
Wurttemberg a decis să abandoneze ideea unei ediţii independente, 
pe considerentul că Noul Testament grecesc şi ediţia Nestle-Aland 
ar trebui nu numai să ofere un text comun, ci şi să fie în 
responsabilitatea aceluiaş comitet editorial. 

În acest comitet editorial, pe lângă cele cinci nume amintite 
(Black, Metzger, Wikgreen, Aland şi, de la a doua ediţie, Martini), se 
mai adaugă Eugene A. Nida (secretar al American Bible Society) şi 
Johannes Karavidopoulos. 

Încă un lucru se cere a fi menţionat aici: apariţia în secolul al 
XX-lea, a unor traduceri interpretative. Scopul acestor traduceri era 
acela de a face textul Noului Testament, mai expresiv pentru 
cititorul moder. Kenneth S. Wuest publică fragmentar, în perioada 
1956-1960, o Traducere dezvoltată a Noului Testament. În 1961, 
lucrarea este publicată ca întreg. Pe aceeaşi linie de preocupări se 
înscrie şi lucrarea lui William Barclay, numită Noul Testament: o 
nouă traducere, publicată în 1969. 

Încercând să sintetizeze istoria textului Noului Testament, 
Geisler şi Nix o împart în patru perioade de bază: (1) perioada de 
multiplicate, de la redactarea scrierilor şi până în anul 325 d.Hr., (2) 
perioada de standardizare a textului, din 325 d.Hr. până în 1500 
d.Hr., (3) perioada de cristalizare, între 1.500 şi 1648, şi (4) 
perioada criticismului şi a revizuirilor, începând din 1648 până în 
vremea noastră476. Considerăm că această periodizare, în ciuda 
simplităţii ei, este acceptabilă. 


476 Geisler şi Nix, op. cit., pag. 464 

CRITICA BIBLICĂ ȘI PROBLEMA 
CANONULUI NOULUI TESTAMENT 


În cele ce urmează, vom încerca să aruncăm o privire de 
ansamblu asupra principalelor curente de orientare teologică, care 
au luat fiinţă în urma dezvoltării ştiinţei criticii biblice. Lucrul acesta 
nu este însă simplu, întrucât secolele al XIX-lea şi cel al XX-lea au 
cunoscut o mare diversitate de opinii şi concepţii privitoare la 
Canonul şi la textul Noului Testament, concepţii care cu greu ar 
putea fi evaluate şi sistematizate în ramuri bine definite. Logica 
lucrurilor ne determină să ne oprim mai întâi asupra criticii biblice 
şi a ramurilor acesteia, mai înainte de a încerca să facem o 
prezentare generală a curentelor teologice. 

Vom spune, spre a simplifica puţin lucrurile, că în acest 
domeniu se conturează trei direcţii mari, pe care le-am numit 
liberalismul teologic, neo-ortodoxia (sau  neo-criticismul) şi 
ortodoxismul istoric (sau conservatorismul). La locul potrivit vom 
acorda atenţie acestor direcţii, însă acum vom spune câteva lucruri 
cu caracter general, despre critica biblică. 

Aproape toate lucrările dedicate criticii biblice, prezintă încă 
de la început, necesitatea apariţiei acestei discipline, precum şi 
obiectivele pe care ea le are în vedere. 

Critica biblică este disciplina a cărei preocupare de căpătâi 
este aplicarea la scrierile biblice a anumitor tehnici specifice folosite 
pentru examinarea diferitelor genuri de literatură care apar în 
scrierile biblice, cu scopul de a stabili formularea lor originală, 
modul şi data compunerii lor, sursele, autorii, etc. În această 
definire simplă, am atins tangenţial obiectivele pe care şi le propune 
această disciplină. 

McDonald şi Porter arată că necesitatea criticii biblice 
izvorăşte din faptul că există o prăpastie istorică, culturală şi 

lingvistică, între creştinismul timpuriu şi creştinismul actual477. La 
această stare de lucruri mai adăugăm faptul că puţinele manuscrise 
ale celor mai timpurii copii ale scrierilor Noului Testament (cele 
aparţinând secolelor III — V d.H.), atestă o varietate de forme 
textuale care s-au dezvoltat prin copierea repetată a documentelor 
greceşti originale. Textul original nu mai există, şi trebuie să fie 
reconstituit. Nu în ultimul rând, trebuie să spunem că Noul 
Testament încă rămâne cea mai importantă şi mai tradusă scriere 
veche. 

Critica biblică, privită în ansamblul ei, a ajuns să fie asociată 
cu contestarea inspiraţiei şi a autorităţii divine a scrierilor Bibliei. 
Acest lucru a făcut ca ea să fie privită cu mari rezerve, de către 
reprezentanţii creştinismului tradiţional. 


9.1. Ramuri majore ale criticii biblice 


În cadrul criticii biblice distingem mai multe ramuri ale 
acesteia: critica textuală (numită şi “critica inferioară”), critica 
literară, critica formei şi critica redactării (ultimele trei constituie 
“critica biblică superioară”). Pe lângă acestea patru, unii cercetători 
mai includ şi alte ramuri derivate din cele amintite aici: ramura 
criticii lingvistice, ramura criticii canonice, ramura criticii tradiţiei, 
etc.) 

Cercetătorii şi teologii evanghelici au avut tendinţa de a 
respinge oricare dintre aceste forme ale criticii biblice deoarece 
iniţial acestea păreau să compromită concepţia tradiţională despre 
inspiraţia biblică, şi să diminueze mult autoritatea spirituală a 
Bibliei. La această respingere a contribuit din plin atitudinea 
extremistă, radicală adoptată de unii dintre adepţii criticii biblice, 
faţă de inspiraţia Scripturii. 

Vom prezenta în continuare, foarte succint ramurile mai 
importante ale criticii biblice, cu precizarea că în rândurile adepților 
fiecăreia în parte, s-au găsit cercetători de renume. De asemenea 
vrem să precizăm că fiecare dintre aceste patru ramuri a avut şi 
contribuţii pozitive, dar şi contribuţii mai puţin pozitive la 
dezvoltarea disciplinei pe care o studiem. 


9.1.1. Critica textuală 
Critica textuală este acea ramură a criticii biblice care porneşte 
de la premisa că aria de responsabilitate a fiecărui cercetător biblic 


+7 McDonald şi Porter, Early Christianity and its sacred literature, pag. 24 

este aceea de a determina precis, ce anume a intenţionat să scrie 
autorul biblic. 

Specific, critica textuală este bazată pe metoda comparaţiei, şi 
are drept scop stabilirea formei originale a conţinutului unui 
document biblic. De obicei se compară copiile cu manuscrisul 
original, iar acolo unde acesta lipseşte, se compară între ele, cu mare 
atenţie, copiile existente. 

Cum astăzi nu mai dispunem de manuscrise originale ale 
scrierilor Noului Testament, suntem nevoiţi să apelăm la copiile 
existente în număr foarte mare. Există mii de asemenea copii, 
integrale sau parţiale ale manuscriselor originale ale respectivelor 
scrieri, nici un alt document al antichităţii nu dispune de o 
asemenea atestare. Acestea dovedesc clar că textul original al Noului 
Testament a fost transmis fără modificări semnificative. 

Deschizătorul de drum în critica textuală modernă este Karl 
Lachmann, deşi primii paşi în această disciplină ar putea fi atribuiţi 
lui Brian Walton şi John Fell. Se consideră că în perioada cuprinsă 
între activitatea lui Bengel şi cea a lui Tischendorf, au excelat în 
această disciplină, germanii (Grieshbach, Lachmann, etc.). Ulterior, 
centrul de greutate al criticii textuale a fost mutat în zona anglofonă 
(S. P. Tregelles, Westcott, Hort, etc.). 


9.1.2. Critica literară 
Critica literară este ramura care studiază constituţia internă a 


unei cărţii, izvoarele folosite de un autor, precum şi modul în care 
aceste izvoare au fost combinate între ele. Pe lângă acestea, critica 
literară se mai ocupă şi de stabilirea cât mai exact posibil, a datei 
redactării şi paternitatea unei scrieri. Uneori mai este numită şi 
„critica sursei”. 

Ca metode de cercetare, critica literară împrumută masiv din 
metodele de cercetare aplicate textelor literare profane, pe care le 
aplică în mod deosebit Evangheliilor. Adepții criticii literare s-au 
aplecat cu precădere asupra problemei sinoptice. B. H. Streeter este 
unul dintre cei mai reprezentativi adepţi ai acestei ramurii a criticii. 

Este evident faptul că adepţii criticismului literal au acordat o 
importanţă prea mare aspectelor legate de stil literar şi de vocabular 
al scrierii, şi prea puţină atenţie circumstanțelor istorice în care au 
apărut Evangheliile. Din acest motiv, rezultatele cercetării criticilor 
literari, sunt incorecte şi deci, mai puţin relevante. 


9.1.3. Critica formei 

Critica formei (numită uneori şi a tradiţiei) este acea ramură a 
criticii biblice care cercetează originile materialului redactat, în 
încercarea de a determina pre-istoria orală a surselor scrise. Spre 
exemplu, prin clasificarea materialului conţinut în Evanghelii, s-a 

încercat să se ajungă la depăşirea izvoarelor scrise, pentru a se 
contura forma orală, tradiţională a materialului, înainte ca el să fie 
fixat în scris. După cum vom vedea, critica formei este o disciplină 
de dată mai recentă. Numele ei specific este Formgeschichte, nume 
care a fost introdus în 1882 de către F. Overbeck, şi a fost preluat în 
1913 de către E. Norden, în Agnostos Theos. 

Critica formei este dominată de scepticism în ceea ce priveşte 
credibilitatea istorică a Evangheliilor. Scopul ei este acela de a 
descoperi formele sau şabloanele în care s-au transmis, oral, în 
primii ani ai creştinismului, faptele şi învăţăturile lui Isus. 

Există un număr de şase supoziţii care stau la temelia criticii 
formei: (1) mai înaite de a fi existat Evanghelii scrise, a existat o 
tradiţie orală, (2) în această perioadă, naraţiunile şi zicerile lui Isus 
au circulat independent, ca unităţi individuale, (3) materialul 
Evangheliilor poate fi clasificat în funcţie de formele literare, (4) că 
factorii care au determinat aceste forme, sunt dictaţi de interesele 
comunităţii creştine care le-a produs, (5) tradiţiilor nu li se poate 
atribui vreo valoare cronologică, şi (6) forma originală a unei tradiţii 
poate fi descoperită prin studierea legilor care guvernează tradiţia. 

Unul dintre pionierii acestei discipline este germanul 
Hermann Gunkel, care l-a aplicat asupra scrierilor Vechiului 
Testament. La fel a procedat şi J. Wellhausen. În dezvoltarea acestei 
abordări a literaturii biblice, s-a mai remarcat J. F. W. Bousset. 

În domeniul cercetării Noului Testament, conceptul respectiv 
a fost „importat” de către Karl Ludwig Schmidt, M. Dibelius şi R. 
Bultmann. Urmând tradiţia deja stabilită în studiul Vechiului 
Testament, ei au aplicat la scrierile Noului Testament, principii 
similare, mai întâi la Evanghelii. Alţi adepţi cu renume, sunt Vincent 
Taylor, A. Harnack, H. J. Holtzmann, W. L. Knox, etc. Un accent 
deosebit a fost pus pe studiul a ceea ce numim sitz în leben, (adică 
contextul social şi circumstanţele în care autorul respectiv şi-a 
redactat scrierea). 

În anii mai recenți, critica formei a devenit mai mult o muncă 
de cercetare a istoriei autorului unei scrieri, investigând motivele 
speciale, particulare şi perspectiva teologică a acestuia. 


9.1.4. Critica redactării 

Critica redactării este acea ramură a criticii biblice care, 
pornind de la premisa că autorul materialului redactat ar fi primit 
pe calea tradiţiei un material „brut” pe care l-a „filtrat” prin 
experienţa sa de viaţă, încearcă să identifice cât mai exact, forma 
acelei tradiţii. 

Critica redactării îşi propune să analizeze maniera şi 
semnificaţia schimbărilor stilistice care au intervenit în relatările 
despre viaţa şi lucrarea lui Isus. Adepții acesteia sunt de părere că 

autorii scrierilor, au primit materialul oral, şi l-au filtrat prin 
propriul mod de viaţă, înainte de a-l fixa în scris. 

Printre precursorii acestei ramuri am putea aminti pe 
scepticul William Wrede (cu lucrarea The Secret Messianic), pe Ned 
Bernard Stonehouse (cu lucrarea The Witness of the Synoptic 
Gospels to Christ) şi pe R. H. Lightfoot (cu lucrarea History and 
Interpretation in the Gospel). Dintre reprezentanţii mai de seamă 
am putea aminti pe Willi Marxsen (cel care în 1959, a dat numele 
acestei direcţii în cercetarea critică a Noului Testament), pe Gunther 
Bornkamm, pe Hans Conzelmann (socotit cel mai reprezentativ) şi 
pe Ernst Haenchen. Bornkamm s-a aplecat asupra Evangheliei după 
Matei, Marxsen s-a aplecat asupra celei semnate de Marcu, H. 
Conzelmann a analizat Evanghelia după Luca, şi Haenchen a fost 
preocupat de studiul cărţii Faptele apostolilor. 

În general, despre adepţii criticii redactării, am putea aminti 
câteva lucruri definitorii: (1) fac diferenţă între tradiţie şi redactare, 
(2) susţin că activitatea redacțională poate fi văzută în materialul 
care a fost inclus şi în cel care a fost omis, în aranjarea materialului 
şi în schimbarea unor termeni-cheie, în texte paralele, (3) caută 
tiparele după care a fost a fost aranjat materialul, în funcţie de 
scopul autorului sau al comunităţii, (4) în general nu împărtăşesc 
perspectiva tradiţională asupa paternităţii scrierilor Noului 
Testament, socotind că adevărații realizatori ai acestor scrieri, sunt 
editori mai târzii, care au atribuit lucrărilor lor, nume apostolice 
spre a le mări prestigiul. 


9.1.5. Alte ramuri ale criticii biblice 

Am arătat până aici, patru ramuri majore ale criticii biblice. 
Acestea nu sunt nicidecum singurele. McDonald şi Porter enumeră 
nu mai puţin de zece ramuri ale acestei discipline. Dintre celelalte 
şase ramuri pe care le-am lăsat deoparte, cea mai recentă şi mai 
semnificativă este cea a criticii canonice, a cărei reprezentanţi de 
seamă sunt Brevard Childs şi James Sanders (numele acestei ramuri 
a criticii biblice este preluat de la Sanders). 

Cei doi teologi amintiţi au publicat o serie de studii care 
dovedesc atât vederi comune cât şi divergențe. În ceea ce priveşte 
punctele comune de vedere, am putea aminti faptul că amândoi au 
sesizat importanţa şi nevoia de a plasa Canonul bilbic în centrul 
preocupărilor lor. Apoi, la amândoi se remarcă dorinţa de a reaşeza 
Biblia pe poziţia pe care această carte o merită, în comunitatea 
creştină. De asemenea, amândoi au sesizat că metoda de cercetare 
critico-istorică este inadecvată478. 


478 În această privinţă, Childs a fost mai critic decât Sanders 

În ceea ce priveşte divergenţele dintre ei, ele privesc 
perspectiva asupra Canonului Noului Testament. Pentru Childs, 
produsul canonic este literatura comunităţii creştine în forma sa 
canonică finală. La Sanders întâlnim conceptul de proces canonic, 
concept care defineşte uzul sau întrebuinţarea de către comunitatea 
creştină, a literaturii sale, adaptând vechi tradiţii la noi situaţii. 

În ceea ce priveşte lucrările lor reprezentative, în dreptul lui 
Childs am putea menţiona The New Testament as Canon, o lucrare 
publicată în 1984, iar în dreptul lui Sanders am putea menţiona 
Torah and Canon (publicată în 1972), From Sacred Story to Sacred 
Text (apărută în 1987) şi Canon and Community (apărută în 1984). 

Înrudită cu critica formei, s-a mai conturat ca ramură critica 
tradiţiei. Această nouă ramură este preocupată de istoria tradiţiilor 
mai înainte ca aceastea să fie înregistrate în scris, şi încorporate în 
izvoarele literare. Punctele sensibile ale acestei ramuri rezultă din 
faptul că este aproape imposibil să fie verificate ipotezele formulate 
asupra dezvoltării tradiţiei orale antice. 

Critica istorică are o istorie puţin mai lungă, ca şi disciplină, 
fondatorul ei fiind oratorianul francez, Richard Simon. Mergând pe 
firul dezvoltării acestei ramuri, întâlnim nume ca Eichhorn, 
Michaelis, von Hofmann, etc. Ceea ce este semnificativ atunci când 
vorbim despre critica istorică, este faptul că principiile ei au avut 
influenţă asupra lui Karl Barth, Rudolf Bultmann şi alţi teologi ai 
începutului de secol al XX-lea. 


9.2. Începutul criticii biblice 
a Noului Testament 


Dacă vom considera critica biblică textuală, în sensul ei mai 
larg, ca prima ramură a criticii biblice, atunci începuturile acestei 
discipline pot fi plasate drevreme în istoria creştinismului. 
Autografele Noului Testament au fost scrise în a doua jumătate a 
secolului I d.Hr. Arheologia confirmă prin descoperirile ei, această 
datare. Primele copii ale autografelor au fost realizate, aproximativ 
în aceeaşi vreme. După perioada apostolică şi cea sub-apostolică, au 
fost realizate copii ale copiilor. Condiţiile adeseori primejdioase în 
care s-au realizat aceste copii „din generaţia a doua”, au determinat 
apariţia primelor coruperi de text, şi implicit s-a resimţit nevoia de a 
corecta aceste coruperi. 

Primele preocupări de acest fel, par să fi fost cele de la centrul 
din Alexandria, devreme în începutul secolului al III-lea d.Hr. 
Foarte curând, astfel de preocupări au început să se remarce şi în 
alte părţi ale Imperiului roman. La Alexandria se remarcă Origen, în 
comentariile sale asupra cărţilor Noului Testament. Modul în care-şi 

selectează documentele, precum şi folosirea acestora, îl recomandă 
pe Origen ca unul dintre primii critici ai Noului Testament. Alte 
procupări de acest fel s-au concretizat în realizarea unor recenzii, 
cum a fost cea a lui Lucian, a lui Hesychius, a lui Ieronim, a lui 
Alquin de York, etc. 

Trebuie să remarcăm faptul că pentru o mare perioadă de 
timp, studiile critice asupra scrierilor biblice, nu au făcut distincţie 
între cele ale Vechiului Testament şi cele ale Noului Testament. Cei 
ce s-au aplecat asupra lor, le-au studiat împreună. 

Prima distincţie clară în acest domeniu, i-o datorăm unui 
teolog de orientare catolică, Richard Simon, care a trăit în a doua 
jumătate a secolului al XVII-lea, la Paris. El s-a ocupat strict de 
introducerea la studiul cărţilor Noului Testament. Opera lui R. 
Simon s-a concretizat în trei lucrări ample: prima se ocupa de istoria 
textului Noului Testament, a doua se ocupa de istoria versiunilor 
Noului Testament, şi cea de a treia era consacrată istoriei 
principalilor comentatori ai scrierilor Noului Testament. Aceste trei 
lucrări au apărut între anii 1689-1693. 

La lucrările amintite mai poate fi adăugată una, apărută în 
1695 la Paris. Aceasta se numea Nouvelle observations sur le texte 
et les versions du Nouveau Testament, şi era de mai mici 
dimensiuni, în comparaţie cu celelalte trei. 

Mai înainte de aceste lucrări însă, el publicase în 1678 o altă 
lucrare intitulată O istorie critică a Vechiului Testament, dedicată 
investigării dintr-o perspectivă istorică a Vechiului Testament. Încă 
din faza premergătoare apariţiei acestei lucrări, ea a stârnit 
împotrivire, şi a fost discreditată puternic. Unul dintre cei mai 
vehemenţi împotrivitori a fost Jacques Benigne Bossuet (1627- 
1704), care s-a considerat un apărător al ortodoxiei în faţa 
criticismului biblic, a raționalismului şi a scepticismului vremii. Un 
alt pastor lutheran german, J. G. Pritius, scrie în 1704, în limba 
latină, o lucrare intitulată Introductio. Cu toate acestea, Simon nu s- 
a lăsat descurajat. 

O replică la lucrarea lui Simon a fost lucrarea lui J. H. Mai, 
intitulată Examen Historiae Criticae N. T. a Richard Simone 
Vulgatae, apărută în 1694470. Alţi cercetători deranjaţi de abordarea 
propusă de Simon, au fost istoricul şi teologul francez Louis Ellies 
Dupin (1657-1719) şi italianul I. F. Marchini. 

Aşadar, în faza de început, inițiativa lui Simon a fost greşit 
înțeleasă şi, prin urmare, privită cu suspiciune. Totuşi, în cele din 
urmă, metodele de cercetare pe care le-a propus Simon, precum şi 
stilul de abordare a problematicii, au fost preluate după aproximativ 


+9 J, Moffatt consideră că aceasta este cea dintâi replică protestantă la lucrarea lui 
R. Simon. Din punct de vedere cronologic, el are dreptate 

un secol, de către teologul de orientare protestantă, David Johann 
Michaelis, din Gottingen, şi ceva mai târziu, de către Leonard Hug, 
un teolog catolic german din Tubingen. 

Michaelis, care era profesor de filosofie şi de limbi orientale, 
influenţat se pare de raţionalism, scrie în 1788 o Introducere la 
Noului Testament, în care abordează istoric problema originii 
scrierilor Noul Testament. Pe lângă aceasta, se mai păstrează de la el 
o lucrare incompletă intitulată Introducere în Vechiul Testament 
(aceatsa a fost publicată în 1787). 

Un alt nume de referinţă în această perioadă este Johann 
Gottfried Eichhorn, un învăţat despre care s-a mai vorbit. Se 
consideră că Michaelis şi Eichhorn au aşezat bazele criticii istorice 
moderne. 

În această vreme, cercetările istorice seculare în care se 
remarcaseră Barthold Georg Niebuhr (1776-1831), Leopold von 
Ranke (1795-1831) şi alţii, şi-au pus amprenta asupra metodelor de 
cercetare ale criticismului istoric. 

Critica literară include studiul structurii scrierii dar şi al 
surselor folosite de autor. Începutul criticii literare a Noului 
Testament, îi este atribuit în mod obişnuit, lui Hermann Samuel 
Reimarus (1694 —1778). Formarea lui academică a început la Jena, a 
continuat la Wittenberg, şi s-a definitivat în Anglia, unde a intrat în 
contact cu deiştii englezi. Specific gândirii lui Reimarus este 
preocuparea de a elimina elementul miraculos din materialul oferit 
de Noul Testament. 

Lucrarea care îi exprimă fidel concepţiile teologice, este 
intitulată Fragmentele Wolfenbuttel, şi a fost scrisă între 1744 şi 
1778, având un volum considerabil, şi un conţinut foarte 
controversat. Din cauza ideilor prezentate, lucrarea respectivă ca 
întreg, nu a depăşit stadiul de manuscris. Fragmentar au fost 
publicate aproximativ 4.000 de pagini. Unul dintre articolele 
publicate, se apleca asupra lui Isus şi a apostolilor Săi. Maniera 
abordării a constituit scânteia care a determinat apariţia curentului 
numit Cercetarea asupra lui Isus cel istoric, prin mijlocirea lui A. 
Schweitzer. 

Faţă de scriitorii Noului Testament, Reimarus este deosebit de 
dur, socotindu-i de-a dreptul impostori, îmbrăcaţi în haina 
pioşeniei. El susţine că Isus a crezut şi a predicat că sfârşitul lumii 
este iniment. După moartea Lui, adepţii I-au prezis întoarcerea 
imediată. Atunci, când au văzut că El nu mai vine, au schimbat 
mesajul. Astfel, Reimarus susţine că la temelia religiei creştine stă o 
greşeală, însoţită de o decepţie480. 


“50 Johnatan Hill, Istoria gândirii creştine, pag. 220 

Adepții acestuia i-au preluat masiv ideile, şi afirmă că raţiunea 
şi simţul datoriei, îi sunt suficiente omului, în stadiul mai avansat al 
religiei. 

Unul dintre cei care au fost deranjaţi, se pare, de opiniile lui 
Reimarus, este Gotthold Ephraim Lessing (1729-1781), fiu al unui 
pastor lutheran, care a publicat Fragmente din scrierile unui autor 
necunoscut (între 1774-1778). Aceste porţiuni s-au dovedit a fi de 
fapt, Fragmentele Wolfenbuttel, lucrarea lui Reimarus. Unii autori 
(precum Jonathan Hill) spun că Lessing a susţinut că le-a descoperit 
şi le-a publicat cu scopul de a provoca o reacţie de apărare din 
partea reprezentanţilor bisericii creştine. 

Una dintre ideile cu care s-a făcut remarcat Lessing, a fost 
aceea a existenţei unei Evanghelii primitive evreieşti sau aramaice, 
care ar fi stat la baza celor trei Evanghelii sinoptice. În felul acesta 
explica Lessing, similarităţile din textele acestor Evanghelii. 

Totuşi Lessing considera că adevărurile religiei sunt eterne şi 
necesare, şi pot fi descoperite pe calea raţiunii. El considera că 
religiile istorice au un rol important dar limitat în dezvoltarea 
unamităţii. În acest punct, Lessing, se înscrie pe linia adepților lui 
Reimarus. 

Se consideră că unul dintre cei doi pionieri ai criticii biblice 
este Johann Salomo Semler (1725 —1791). Instruit la Halle, el avea 
să devină mai târziu, profesor aici, în anul 1752. Ca student el a 
intrat sub influenţa raționalismului lui J. S. Baumgarten, iar la scurt 
timp după moartea acestuia, Semler devine conducătorul acestei 
şcoli. El publică o lucrare amplă, în patru volume, asupra Canonului 
(între 1771-1775), care promovează o perspectivă istorică asupra 
dezvoltării acestuia. 

Semler formulează un principiu nou pentru vremea respectivă; 
fiecare creştin este îndreptăţit să se pronunţe personal asupra 
canonicităţii fiecărei cărţi în parte. Semler contestă inspiraţia divină 
a cărţilor Noului Testament, adoptând o perspectivă pur istorică 
asupra acestora. 

Un contemporan al lui Semler, teologul lutheran german 
Johann August Ernesti (1707-1781) se remarcă prin aplicarea la 
Noul Testament, a unor metode filologico-istorice de cercetare. El 
utilizase mai devreme aceste metode, cu succes, în editarea unor 
texte clasice din Homer, Polybius, Aristotel, Xenofon, Tacitus, 
Suetonius, Cicero, etc. Lucrarea sa cea mai amplă este Institutio 
interpretio Novi Testamenti, publicată în 8 volume în 1761. 

Al doilea pionier al criticii biblice moderne este Michaelis, pe 
care l-am amintit deja. El şi-a propus să interpreteze Noul 
Testament, făcând abstracţie de orice presupoziţii dogmatice. 
Începând din acest moment, critica biblică începe să-şi definească 

metodele specifice, şi să exprime opinii şi teorii care se îndepărtează 
de la linia conservatoare, tradiţională. 


9.3. Câteva aspecte pozitive ale aplicării 
criticii biblice la scrierile Noului Testament 


Dacă am putut observa până aici, numeroase aspecte negative 
ale aplicării criticii biblice la scrierile Noului Testament, trebuie să 
admitem că au existat şi unele contribuţii pozitive. 

Spre exemplu Millard Erickson, citându-l pe James Price, 
arată că „criticii formei au atras atenţia asupra faptului că 
Evangheliile sunt produsul grupului de credincioşi. Deşi acest lucru 
ar putea să pară un dezavantaj şi să ducă la scepticism, situaţia se 
prezintă de fapt, invers. Dacă Evangheliile ar fi fost scrise de indivizi 
singuratici, am fi putut avea de-a face cu ceva de genul unei 
interpretări personale care apare atunci când cineva trăieşte singur 
şi nu are niciodată posibilitatea să-şi împărtăşească ideile cu alţii, şi 
să le vadă reacţiile. Din astfel de situaţii izvorăsc de obicei, înţelegeri 
foarte limitate şi chiar deformate. Însă deoarece tradiţia a aparţinut 
Bisericii, Evangheliile reflectă genul de judecată bine echilibrată 
care este posibilă atunci când ideile cuiva sunt supuse părerii 
celorlalţi. Tendinţele personale sunt echilibrate de aducerea aminte 
şi de interpretarea întregului grup”48.. 

În al doilea rând, cercetările întreprinse de către adepţii criticii 
formei, spre exemplu, ne-au întărit convingerile asupra caracterului 
divin al persoanei Mântuitorului. F. F. Bruce spune că „...punctul cel 
mai important pe care îl accentuează Criticismul Formei, este acela 
că oricât de departe în istorie ne ducem cercetările pentru a ajunge 
la rădăcinile istoriei Evangheliei, şi oricum am voi să clasificăm 
materialul documentar despre Evanghelii, care ne stă la dispoziţie, 
nu ne întâlnim niciodată cu un Isus care să nu fie supranatural”482. 

În al treilea rând, critica biblică are un aport benefic la 
îmbogățirea cunoştinţelor noastre asupra istoriei bisericii primare. 
Astfel, prin aplicarea echilibrată a unor principii ale criticii biblice se 
pot identifica unele dintre problemele cu care s-a confruntat biserica 
primară. 


481 Millard Erickson, Teologie creştină, vol. I, pag. 87 
482 F, F, Bruce, Documentele care stau la baza Noului Testament, pag. 35 

10. 


PERSPECTIVE TEOLOGICE MAJORE 
ASUPRA NOULUI TESTAMENT 


Dezvoltarea ramurilor criticii biblice şi diversificarea 
modurilor de abordare a scrierilor Noului Testameni, au condus 
inevitabil la conturarea mai multor perspective teologice majore 
asupra Canonului şi a textului acestuia. Trei direcţii distincte am 
putea menţiona: liberalismul teologic, neo-ortodoxia şi respectiv, 
conservatorismul. Nu trebuie să tragem însă concluzia că în sânul 
unui curent teologic toţi reprezentanţii au împărtăşit exact aceleaşi 
opinii şi concepţii. Adeseori se remarcă diferenţe între ei. De 
asemenea trebuie să spunem că spaţiul limitat nu ne va îngădui să 
prezentăm decât pe câţiva dintre reprezentanţii liberalismului 
teologic. 


10.1. Liberalismul teologic 


Se consideră că liberalismul teologic a luat fiinţă ca o reacţie 
îndreptată împotriva pretinsului monasticism şi pietism, cât şi 
împotriva  romanticismului  introspectiv al lui Kant şi 
Schleiermacher483. Ca fondator al liberalismului teologic este 
amintit uneori Albrecht Ritschl, cel care a încercat să aplice în 
domeniul teologiei, aşa-numita dialectică hegeliană. 


În domeniul studiului Noului Testament, ideile liberalismului 
au început cu Semler. Principiul formulat de Semler a fost 
îmbrăţişat de reprezentanţii Şcolii de la Tubingen (Şcoala aceasta şi- 


483 Geisler şi Nix, op. cit., pag. 145 

a început activitatea pe la începutul secolului al XIX-lea sub 
conducerea lui J. C. F. Steudel, de la Universitatea din Tubingen). 
Aceştia au avansat teoria potrivit căreia scrierile Noului Testament 
nu ar fi autentice, iar data redactării lor trebuie plasată după anul 
100 d.Hr. Un alt aspect care trebuie menţionat aici este cel al 
presupusului conflict doctrinar din sânul Bisericii primare. Aceasta 
ar fi fost scindată doctrinar între Pavel şi ceilalţi apostoli, sau altfel 
spus, între reprezentantul unui creştinism liber de perceptele Legii 
mozaice, şi susţinătorii unui mesianism iudaic tributar perceptelor 
Legii mozaice. 

Se susţine că acest conflict a scăzut în intensitate, în generaţia 
a doua de creştini, iar Canonul Noului Testament este rezultatul 
concilierii dintre aceste două “fracțiuni”: cea paulină şi cea iudaistă. 


Logica lui Baur, completată de negativismul lui Bruno Bauer, a 
determinat contestarea autenticităţii întregii opere pauline. Două 
argumente au fost invocate în sprijinul acestei poziţii critice. Mai 
întâi, a fost invocată lipsa oricărei aluzii la vreo epistolă paulină în 
cartea Faptele apostolilor. Apoi, s-a ridicat întrebarea: cum a fost 
posibil ca un singur om (adică Pavel), într-un timp relativ scurt, să 
elenizeze creştinismul care, să nu uităm, îşi avea rădăcinile în Ţara 
Sfântă? Singura soluţie, în viziunea tubingiană, pentru armonizarea 
celor două aspecte, rămânea presupusul conflict. 


Mai putem afirma despre reprezentanţii şcolii tubingiene 
faptul că ei nu pot fi consideraţi ca teologi, în sensul de a fi 
exponenţii doctrinelor creştine, ci mai degrabă pot fi priviţi ca 
intelectuali hegelieni, filosofi care folosesc un limbaj aparent 
teologic. 


În urma atacurilor îndreptate de cercetătorii conservatori, 
argumentele literare şi filosofice ale şcolii tubingiene au fost serios 
discreditate, iar influenţa ei în câmpul studiului critic al Noului 
Testament, a început să scadă. În cele din urmă s-a stins complet, 
însă nu trebuie să scăpăm din vedere faptul că forţele a căror 
exponent a fost această şcoală, nu au fost anihilate complet. S. G. F. 
Brandon, ca să cităm doar un nume, în lucrarea sa publicată în 1951 
sub numele de The Fall of Jerusalem and the Christian Church, 
etalează unele puncte de vedere specifice şcolii respective. 


Cel mai de seamă reprezentant al Şcolii de la Tubingen este 
Ferdinand Christian Baur (1792 — 1860). Aproape întreaga sa 
carieră s-a desfăşurat în slujba şcolii tubingiene (este vorba despre 
aproximativ 34 de ani). Coleg i-a fost, până în anul 1842, F. Kern. 


Adept fidel al filosofiei lui Hegel, Baur avea o concepţie 
proprie despre originea creştinismului. Acesta, în opinia sa, nu era 
altceva decât un rezultat firesc al descompunerii Imperiului Roman. 

Alte idei formulate de Baur asupra istoriei Canonului Noului 
Testament, au fost deja amintite succint, la început. 


Trebuie să subliniem însă că asupra gândirii lui Baur, nu se 
simt numai influenţele filosofice hegeliene, ci şi influenţele lui J. P. 
Gabler (1753-1826), profesor de teologie la Universitatea din 
Altdorf. Acesta făcuse prima distincţie majoră între teologia biblică 
şi teologia dogmatică. Acesta susţinuse că autorii Noului Testament 
trebuie să fie interpretaţi în lumina contextului lor istoric. 
Raţionalist fiind, Gabler a dezavuat minunile Noului Testament. 


În consecinţă, în concepţia lui Baur, scrierile Noului 
Testament trebuie văzute în legătură strânsă cu istoria 
creştinismului, ca documente ale diferitelor faze ale evoluţiei 
acestuia. Ele ar fi fost redactate de către creştini din a doua şi a treia 
generaţie, dar au fost semnate cu nume de apostoli, pentru a li se 
conferi autoritate spirituală. Doar patru epistole pauline sunt 
considerate autentice: Romani, 1 şi 2 Corinteni şi Galateni. 


Combinând inteligent analiza literară cu filosofia (singura care 
dă sens istoriei, în viziunea sa), Baur a reuşit să domine pentru o 
jumătate de secol, critica Noului Testament. După cum se poate 
remarca, în viziunea sa asupra Canonului Noului Testament, Baur 
are multe lucruri în comun cu Schleiermaker. 


Karl August Credner (1797-1857) este un teolog aparţinând 
orientării liberale, care şi-a propus să scrie o Introducere în studiul 
Noului Testament, însă din cauza faptului că a decedat timpuriu, nu 
a reuşit să-şi finalizeze proiectul. 


Credner a mai fost preocupat de rezolvarea problemei 
sinoptice. Influențat de unele idei ale lui Schleiermacher, el a 
avansat ipoteza unei Evanghelii primare aparţinând lui Marcu (alta 
decât cea din Canon) care a oferit elementele istorice, cadrul, pentru 
ceilalţi sinoptici, şi o Evanghelie primară a lui Matei (alta decât cea 
din Canon), care a furnizat discursurile din Matei şi Luca (scrierile 
canonice). 


Edward Reuss (1804-1891), originar din Strasbourg, a fost 
profesor de Noul şi de Vechiul Testament, promovând o abordare 
istorico-critică a Bibliei. Chiar dacă Reuss aparţinea şcolii liberale de 
teologie, el a considerat că teoria lui Baur privitoare la conflictul din 
biserica primară, este exagerată şi prin urmare, inacceptabilă. 
Disputa pe care a avut-o cu Holtzmann pe tema aceasta, a contribuit 
la declinul celui din urmă. 

În domeniul Introducerii în studiul Noului Testament, Reuss 
şi-a asumat sarcina de a continua munca neterminată a lui Credner. 
Prima ediţie a acestei lucrări a apărut în 1842, dar de atunci au mai 
apărut câteva ediţii. 

David Friederich Strauss (1808-1874), un teolog german care 
s-a format la umbra lui Baur, îşi îndreaptă atenţia asupra vieţii lui 
Isus, însă o face dintr-o perspectivă greşită. Considerând drept 
mituri şi fantezii pioase, cea mai mare parte a relatărilor 
Evangheliilor, el admite existenţa unui cadru istoric real în spatele 
acestora, însă propune o abordare hegeliană a acestora. 


La Strauss, teoriile mitului şi ale legendei, sunt influenţe ale 
gândirii lui K. H. Graf şi ale lui Abraham Kuenen, un profesor de la 
Universitatea din Leyden. Graf şi Kuenen s-au aplecat asupra 
scrierilor Vechiului Testament, însă Strauss are „meritul” de a fi 
introdus ideile lor în domeniul cercetării Noului Testament. 


Influenţa lui Strauss în  gândiera teologică, este 
nesemnificativă. Ne-a rămas de la el, o lucrare în două volume, 
intitulată Leben Jesu (în traducere, Viaţa lui Isus, examinată critic), 
care a fost publicată între 1835-1836. 


Lucrarea aceasta a stârnit vii proteste, la care Strauss a 
răspuns în trei volume de Scrieri polemice, în anul 1837. În a doua şi 
a treia ediţie a cărţii sale, el îşi temperează criticismul manifestat 
faţă de Evanghelia ioanină. 


Bruno Bauer (1809-1882), unul dintre cei mai de seamă 
reprezentanţi ai Şcolii Tubingiene, împinge la extremă, ideile 
profesorului Baur, declarând că toate scrierile care alcătuiesc 
canonul N. Testament, sunt neautentice. Negativismul exagerat al 
lui Baur pare să se datoreze faptului că i-a fost retrasă calitatea de 
profesor universitar. Se cunoaşte că el predase la Berlin şi la Bonn. 
Ulterior acestui eveniment, Bauer se retrage marcat de amărăciune 
din lumea academică teologică. 


Ca să oglindim concepţia lui Bauer despre Noul Testament, 
vom aminti faptul că el a contestat până şi istoricitatea lui Isus, în 
vreme ce alţi teologi, mai rezervaţi decât el, au pus sub semnul 
îndoielii doar exactitatea informaţiilor pe care le oferă Noul 
Testament despre Isus. În acelaşi timp, Bauer este de părere că 
creştinismul istoric ar fi „ghinionul” lumii, deoarece stă în calea 
eliberării umanităţii. Nu ştim dacă au mai fost formulate de vreun 
teolog, pretins creştin, opinii mai dure la adresa creştinismului. 


Aceleaşi idei le împărtăşeşte şi francezul Ernest Joseph Renan 
(1823-1892), istoric al religiilor şi specialist în limbi orientale. 
Folosind ideile criticismului textual german de factură recentă, şi 
raționalismul marcat de scepticism, Renan scrie o carte care 
indignează atât mediile catolice cât şi cele protestante, intitulată 
Viaţa lui Isus (ea apare în anul 1863). Aici Isus este prezentat într-o 
manieră care contestă chiar divinitatea Sa, atribuindu-i-se doar 
calificativul de remarcabil predicator itinerant. 

O altă lucrare semnată de Renan este Histoire de origines du 
christianisme, în 7 volume, apărută între 1863 şi 1881. 

Am mai putea aminti câţiva teologi liberali radicali, apropiaţi 
în gândire de Bauer, în Statele Unite, în Olanda şi în Germania: 
Loman, Pierson, van Manen, M. A. N. Rovers, Naber, Steck, Volter, 
etc. 


Vom spune câteva cuvinte despre Christiaan Willem van 
Mannen (1842-1905), un alt reprezentant semnificativ al grupului 
radical din sânul curentului liberal. Acesta a fost un teolog olandez 
format la Utrecht, şi şi-a început cariera sub auspiciile unui 
ortodoxism moderat, dar a alunecat ulterior spre liberalism, 
devenind exponentul unui criticism superior radical. În concepţiile 
sale, epistolele lui Pavel ar aparţine perioadei sub-apostolice, prin 
urmare ele nu sunt scrieri autentic pauline. Lucrarea sa intitulată 
Paulus (o lucrare în trei volume, apărută între 1890-1896) îi 
exprimă ideile, convingerile şi argumentele. 

Ulterior, van Mannen şi-a extins această judecată asupra celor 
mai multe dintre scrierile Noului Testament, plasându-le cu 
începere din secolul al doilea al creştinismului. În opinia sa, ele 
reprezintă o parte a efortului de transformare a Iludaismului, într-o 
religie universală. Pe aceeaşi linie merge şi un alt teolog elveţian, 
Paul Wilhelm Schmiedel (1851-1935), profesor de exegeză a Noului 
Testament, la Universitatea din Zurich. 


Este evident că Şcoala de la Tubingen, prin reprezentanţii săi, 
au adoptat o poziţie extremistă faţă de scrierile Noului Testament. 
Aceştia, pentru a-şi susţine punctele de vedere, au apelat la critica 
biblică, istorică şi filologică, dar rezultatele obţinute nu s-au dovedit 
a fi credibile. 


Opiniile şi concepţiile propuse de Baur, au fost contestate nu 
numai de reprezentanţii conservatorismului, ci şi de mulţi dintre 
reprezentanţii liberalismului. În cele din urmă, teoria formulată de 
Baur a fost abandonată, şi în prezent ea mai este doar amintită 
ocazional. 


În aceeaşi linie de gândire se înscrie şi Adolph Bernard 
Christoph _Hilgenfeld (1823-1907) un teolog protestant care a fost 
profesor la Universitatea din Jena. El subscrie principiilor lui F. C. 
Baur şi ale şcolii tubingiene, însă este mai puţin radical decât acesta, 
în opiniile sale, acceptând autenticitatea epistolelor 1Tesaloniceni, 
Filipeni şi Filimon. 


Ca autor, Hilgenfeld s-a remarcat printr-o ediţie a cărţilor 
extra-canonice ale Noului Testament, intitulată Novum 
Testamentum extra Canonem receptus, şi publicată în 4 volume, în 
1866. 

Printre cei mai echilibraţi reprezentanţi ai liberalismului 
teologic îl putem menţiona pe Albrecht Ritschl (1822-1889). Acesta 
a fost profesor, mai întâi la Bonn şi apoi la Gottingen. Prima parte a 
activităţii sale a stat sub auspiciile liberalismului. Avându-l ca 
profesor pe Baur, a preluat şi a apărat la început tezele acestuia cu 
privire la presupusul conflict din biserica primară, dintre iudaismul 
lui Petru şi elenismul lui Pavel. Din acest motiv, adeseori Ritschl 
este menţionat printre reprezentanţii liberalismului. 


Avea să abandoneze aceste teze în jurul anului 1857, când 
publică a doua ediţie a cărţii sale Originea vechii biserici catolice. 
Esenţa gândirii sale teologice am putea să o exprimăm spunând că el 
a acceptat existenţa supranaturalului, însă a susţinut că acest 
supranatural nu poate fi exprimat în cuvinte. 


Ritschl şi-a exprimat, în această lucrare, convingerea că 
singura diferenţă semnificativă între apostolii Mântuitorului a fost 
aceea legată de strategia de misionarism, şi nicidecum nu se poate 
vorbi despre conflictul presupus de reprezentanţii şcolii tubingiene. 
Concepţiile teologiceale lui Ritschl au fost preluate de Wilhelm 
Herrmann. 


Aproximativ în aceeaşi vreme, se remarcă Richard Adalbert 
Lipsius (1830-1892), un teolog protestant german. Gândirea sa 
teologică se apropie mult de cea a lui Ritschl. Ceea ce este vrednic de 
remarcat, este faptul că Lipsius a încercat să armonizeze principiile 
şi metodele ştiinţei cu cele ale religiei. 


Heindrich Julius Holtzman (1832-1910) a fost profesor la 
Universitatea din Heidelberg, iar mai târziu la Strasbourg. A 
publicat în anul 1863, un studiu asupra Evangheliilor sinoptice, 
dezvoltând teoria celor două surse, şi susținând prioritatea 
Evangheliei după Marcu. 


În problema Canonului Noului Testament, Holtzman susţine 
că rolul unei Introduceri la Noul Testament este acela de a prezenta 
istoria Canonului, şi nu acela de a studia Canonul. 


În ultima parte a vieţii sale s-a preocupat mai mult de 
introducerea în studiul Noului Testament. A mai publicat o lucrare 
în domeniul acesta, în 1892, susţinând că această disciplină trebuie 
să fie împărţită în două: o introducere generală, dedicată problemei 
textului şi Canonului, şi o a doua introducere, specială, dedicată 
fiecărei cărți  nou-testamentale, în parte (data redactării, 
paternitatea, locul redactării, etc.). 


Marcus Dodd (1834-1909), un învăţat scoţian instruit la 
Edinburgh, este de asemenea liberal în vederile sale privitoare la 
ineranţa Scripturii, şi implicit, a Noului Testament. În 1905 el 

publică o lucrare care-i împărtăşeşte vederile, intitulată The Bible, 
Its Nature and Origin. 


Un reprezentant de seamă al liberalismului teologic, este Adolf 
von Harnack (1851-1930) El este un alt învăţat lutheran german, 
care a predat la Leipzig, la Marburg şi la Berlin. Harnack s-a 
remarcat mai întâi ca profesor de istorie a bisericii, apoi ca autor. 


Caracterizat de o gândire teologică liberală, el a scris mai 
multe lucrări dintre care putem aminti Originea Noului Testament, 
şi o lucrare în şapte volume, intitulată Istoria dogmei (tipărită între 
1894-1899), dar în problema Canonului Noului Testament, el pune 
sub semnul întrebării paternitatea evangheliei ioanine, ca dealtfel şi 
a altor scrieri nou testamentale. El mai este cunoscut şi prin 
interpretarea într-o manieră personală, a miracolelor biblice. Tot 
ceea ce descriu Evangheliile ca minuni, în opinia sa, are o explicaţie 
raţională. 

Opinia sa asupra Canonului Noului Testament poate fi 
rezumată astfel: într-o primă perioadă, biserica a avut la îndemână 
ca Scriptură, doar Vechiul Testament. Canonul Noului Testament a 
luat ființă instantaneu, pe la sfârşitul secolului al doilea, sub 
presiunea creată de doi factori externi, aceştia fiind Gnosticismul şi 
Montanismul. Evident, Harnack a supra-evaluat influenţa lui 
Marcion asupra bisericii, iar în ceea ce priveşte datarea târzie a 
scrierilor canonice, este un fapt dovedit că s-a înşelat şi în această 
privinţă. 

Potrivit concepţiei lui Harnack, în mod specific, Evangheliile 
fac parte din tradiţia bisericii primare, tradiţie care distorsionează 
faptele istorice pentru a se potrivi intereselor sale. Cea mai fidelă 
scriere este considerată Evanghelia lui Marcu. 


Cu Harnack, liberalismul teologic şi-a atins punctul de apogeu. 
În opinia unora, Harnack poate fi considerat drept cel mai influent 
teolog şi istoric bisericesc protestant de dinainte de Primul Război 
Mondial. Geoffrey W. Bromiley aşează lângă Harnack, pe Johann 
Wilhelm Herrmann din Marburg, afirmând că aceşti doi teologi 
liberali ar fi de talii aproximativ egale484. 


Johann Wilhelm Herrmann (1846-1922), teolog protestant de 
orientare liberală, a fost profesor la Marburg. Printre studenţii săi i- 
a avut pe K. Barth, R. Bultmann şi pe J. Gresham Machen. 


Printre cei care s-au ridicat împotriva vederilor lui Harnack, l- 
am putea aminti pe Theodor Zahn şi pe francezul catolic Alfred 
Firmin Loisy, care scrie în 1902, o lucrare intitulată The Gospel and 
the Church. Aceasta se constituia drept replică la What is 


484 Geoffrey W. Bromiley, Historical Theology — an Introduction, pag. 390 

Christianity, a lui Harnack. Loisy a fost socotit drept simbolul 
gândirii moderniste, în catolicismul francez485. 


Un alt reprezentant al liberalismului este cărturarul german 
Adolf Julicher (1867-1938), un profesor de teologie la şcoala din 
Marburg. În 1894, el publică împreună cu E. Fascher, o Introducere 
la Noul Testament, în care face o prezentare remarcabilă a opiniilor 
critice din cercurile protestantismului german, la sfârşit de secol. 
Vizunea sa asupra disciplinei acesteia este că ea trebuie să fie strict 
istorică. Lucrarea aceasta fost considerată o lucrare-standard, 
pentru mulţi ani. 


Julicher a mai publicat un studiu în domeniul criticismului 
Evangheliilor (în 1906), iar postum i-au mai fost publicate ediţii ale 
unor părţi ale traducerilor latine ale Noului Testament. 

În aceeaşi linie de gândire se înscrie şi Martin Dibelius (1883- 
1947), un cercetător şi teolog german care a fost profesor la Berlin şi 
la Heidelberg. Considerat drept unul dintre fondatorii Criticismului 
formei, el a colaborat cu R. Bultmann, cu H. Gunkel şi cu K. L. 
Schmidt. Dibelius a fost, în general, mai rezervat în judecăţile sale, 
decât ceilalţi reprezentanţi ai liberalismului teologic, şi a fost mai 
ecumenic decât toţi ceilalţi. 


În ceea ce priveşte opinia lui referitoare la Evanghelii, el a 
considerat că predicarea bisericii a fost modalitatea de transmitere a 
cuvintelor lui Isus. Din acest motiv, el consideră Evangheliile drept 
o formă de literatură populară mai degrabă decât literatură 
elaborată; autorii Evangheliilor ar trebui să fie priviţi ca şi 
compilatori ai materialului tradiţional oral, şi nu ca autori. 
Convingerile sale în această problemă, sunt exprimate în lucrarea sa 
intitulată De la tradiţie la Evanghelie, publicată în 1935. 


Un alt cercetător liberal care s-a aplecat asupra studiului 
textului Noului Testament, este Henry Joel Cadbury (1883-1974), 
care s-a remarcat cu precădere în studiul scrierilor semnate de Luca, 
publicându-şi concluziile în trei scrieri: The Style and Literary 
Method of Luke (în 1919-1920), The Making of Luke-Acts (în 1928) 
şi The Book of Acts in History (în 1955). 

Pe lângă aceste trei cărţi, Cadbury s-a mai implicat, împreună 
cu K. Lake, în realizarea unui comentariu numit The Beginnings of 
Christianity. Part I: The Acts of the Apostles (volumul al IV-lea 
apare în 1933). 

Rudolf Bultmann (1884-1976) este socotit drept unul dintre 
cei mai influenţi teologi ai secolului al XX-lea. Gândirea sa teologică 
a fost ancorată în principiile filosofiei existenţialiste a lui Martin 


485 Michel Quesnel, în Originile creştinismului, pag. 302 

Heidegger. Bultmann a activat ca profesor la Universitatea din 
Marburg, şi s-a ocupat îndeaproape de studiul istoric şi interpretativ 
al scrierilor Noului Testament, ideea sa de bază fiind aceea că Biblia 
trebuie să fie „demitologizată”. Pentru a afla cum a fost în realitate 
viaţa lui Isus, Bultmann considera că este necesar să se îndepărteze 
din textul Evangheliilor, tot ceea ce este mitologic, iar învierea lui 
Isus era unul dintre aceste elemente care se cereau înlăturate. 


Perspectiva sa asupra Canonului Noului Testament este 
discriminatorie. Astfel, dintre cele patru Evanghelii, el acceptă ca 
autentică doar pe cea semnată de Ioan, celelalte fiind lăsate în 
planul al doilea. Asupra a şase epistole pauline îşi exprimă îndoiala 
că ar fi reprezentative pentru Pavel: Efeseni, Coloseni, II 
Tesaloniceni, I şi II Timotei, şi Tit. 


Procedând astfel, Bultmann, îndepărtează acele scrieri nou 
testamentale care conţin idei ce contravin concepţiilor lui. Aşadar 
avem de-a face cu o selecţie subiectivă dictată de interese şi nu de 
obiectivitatea caracteristică criticului biblic onest. 


Scepticismul lui Bultmann a produs concluzii care au stârnit 
reacţii chiar şi printre adepţii săi. Prin anii 1960, din abordarea 
bultmaniană au izvorât două noi orientări teologice, care s-au 
îndepărtat de scepticismul specific acestuia Ca o reacţie de 
respingere a concepţiilor bultmaniene, a luat ființă „Noua cercetare 
asupra lui Isus”. Formularea aceasta a fost preluată de la Albert 
Schweitzer (1875-1965), care a publicat în 1906, o lucrare purtând 
acest titlu. A doua direcţie post-bultmaniană a fost criticismul 
redactării. 


Fără a intra în detalii, vom spune că scopul celei dintâi direcţii 
de cercetare a fost acela de a descoperi pe Isus cel „istoric”. În acest 
demers s-a pornit cu „reconstrucţia” Evangheliilor şi a surselor din 
spatele acestora, considerându-se că astfel se va putea înţelege şi 
interpreta persoana lui Isus. Schweitzer a fost urmat de Gunther 
Bornkamm, Ernst Kasemann şi Ernst Fuchs. 


Unul dintre urmaşii lui Bultmann, este Gerhard Ebeling (1912- 
2001). El promovează ideea unui Canon mereu perfectibil, supus în 
permanenţă corecturilor, şi recomandă faţă de acesta, o atitudine 
liberă şi critică. 

Unul dintre iniţiatorii curentului teologic amintit mai sus, este 
Ernst Kasemann (1906-1998), un teolog lutheran care a studiat la 
Marburg, avându-l ca profesor pe R. Bultmann. El este de 
aproximativ aceeaşi părere cu acesta, asupra Canonului Noului 
Testament, deşi el este înclinat într-o anumită măsură, spre 
ecumenism teologic. Kasemann este destul de sceptic în ceea ce 
priveşte forma definitivă a Canonului Noului Testament, socotind că 

nu toate scrierile canonice sunt inspirate, şi prin urmare, ele nu 
formează un sistem armonios. Kasemann susţine că forma actuală a 
Canonului este un produs al unei selecţii arbitrare, operată de 
Biserică, şi poartă pecetea epocii în care a fost alcătuit. 


În aceeaşi linie de gândire a lui Kasemann, se înscrie un alt 
elev al lui Bultmann şi coleg al lui Kasemann, germanul Gunther 
Bornkamm. El se concentrează asupra faptelor lui Isus, mai mult 
decât a făcut-o colegul său. 


Idei despre un conflict ideologic între apostoli, au mai fost 
promovate de Albert Schweitzer şi de C. J. G. Montefiore. 
Schweitzer a susţinut că Pavel ar fi fost oponent al lui Ioan, (acesta 
din urmă fiind complet integrat în tradiţia iudaismului elenistic, în 
vreme ce Pavel ar fi fost tributar structurii religioase palestiniene). 
Montefiore, la rândul lui, era de părere că apostolul Pavel a fost 
puternic pătruns de spiritul diasporei. Dacă ar fi cunoscut iudaismul 
în forma lui pură, Pavel nu ar fi îmbrăţişat Evanghelia. 


Că nici Schweitzer şi nici Montefiore nu au avut dreptate, 
introducând artificial presupuse conflicte, a fost dovedit limpede de 
cercetările ulterioare. Nici dihotomia dintre iudaismul palestinian şi 
iudaismul elenizat, nici opoziţia dintre apostoli (Pavel-Petru sau 
Pavel-loan) nu pot fi dovedite ca reale. 


Un alt reprezentant al liberalismului modern este Shubert M. 
Ogden (1928- ). Poziţia sa asupra Canonului este dezvoltată în 
lucrarea The Autority of Scripture for Theology, publicată în 1976. 
Influențat masiv de negativismul criticismului superior (înalt), el 
respinge Noul Testament ca şi Canon. În opinia sa, niciuna dintre 
scrierile Noului Testament, în forma actuală, nu a fost scrisă de un 
apostol sau de vreunul dintre discipolii unui apostol. Standardul 
pentru comunităţile creştine primare, nu a fost Noul Testament, ci 
mărturia apostolilor. Această mărturie se regăseşte evident, în Noul 
Testament, însă nu este identică cu acesta. 


Ca şi concluzii, putem observa că reprezentanţii liberalismului 
teologic, influenţaţi masiv de concepţiile şcolii tubingiene, au greşit 
în următoarele puncte esenţiale: au exagerat intensitatea antitezelor 
din sânul comunităţilor creştine primare, au ignorat rolul de 
conciliator al apostolului Petru, şi au calculat greşit timpul necesar 
răspândirii şi dezvoltării creştinismului primar486. 


486 Aceasta este sinteza pe care o face David S. Dockery, într-un articol din lucrarea 
New Testament Criticism & Interpretation, pag. 52 

10.2. Neo-ortodoxia 


Pentru a încerca o apropiere între această poziţie extremistă şi 
punctul de vedere tradiţional creştin, s-a încercat formularea unei 
concepţii mai echilibrate, şi astfel a apărut curentul neo-ortodox. 
Dintre reprezentanţii acestui curent, îi putem aminti pe Karl Barth, 
Emil Brunner, C. H. Dodd, Edweyn Hoskyns, Gustav Aulen, Anders 
Nygren, Paul Tillich, fraţii Niebuhr, etc., dar cel mai de seamă dintre 
ei, este Karl Barth. Poziţia acestora faţă de Canonul Noului 
Testament, este mult mai echilibrată decât cea a celor de la 
Tubingen. Totuşi ei consideră drept scrieri neautentice majoritatea 
scrierilor pauline (cu excepţia a Galateni, Romani şi I — II 
Corinteni), precum şi a epistolelor catolice. 


Karl Barth (1886-1968), născut la Basel, a studiat teologia 
reformată în Elveţia şi Germania. Aici a intrat sub influenţa lui Adolf 
von Harnack şi a lui Wilhelm Herrmann, cele mai cunoscute nume 
din liberalismul teologic al epocii. 


Atunci când, ordinat fiind, a început să cerceteze mai profund 
Biblia, pentru a-şi pregăti predicile, el a descoperit că doctrinele 
teologiei liberale, nu se regăsesc pe paginile ei. Ruptura sa definitivă 
cu teologia liberală avea să vină atunci când a început Primul Război 
Mondial. La această ruptură a contribuit decisiv faptul că A. Von 
Harnack scria discursuri pentru conducătorul german de atunci. 


Barth a predat ulterior, la Universitatea din Gottingen, la cea 
din Munster şi la cea din Bonn. El neagă inspiraţia Scripturii ca 
revelaţie specială dată de Dumnezeu, dar consideră că aceasta are 
autoritate deoarece în ea are loc întîlnirea prin credinţă, a omului cu 
Dumnezeu. 


În gândirea teologică barthiană, Cuvântul lui Dumnezeu este 
un concept central. Într-un articol la care am mai făcut deja referire, 
se arată că la Barth, „Cuvântul lui Dumnezeu vine la noi, într-o 
formă întreită: Cuvântul propovăduit, Cuvântul scris şi Cuvântul 
revelat... cele trei forme: predicarea, revelaţia şi Scriptura, converg 
în Isus Hristos”487. 

În ceea ce priveşte problema canonului, Barth adoptă poziţia 
tradiţională, recunoscând canonicitatea celor 66 de cărţi ale 
Scripturii, însă pune la îndoială caracterul definitiv al acesteia. Barth 
este profund influenţat de filosofia existenţialistă întemeiată de S. 
Kierkegaard, şi dezvoltată de Martin Heidegger. 


487 Christian Dogmatics, vol. I, pag. 74 

Emil Heinrich Brunner (1889-1966) este un teolog neo- 
ortodox elveţian, considerat drept cel mai influent cercetător biblic 
din perioada interbelică. El a fost profesor la Zurich, timp de 29 de 
ani. Brunner, deşi este în conflict cu Barth asupra teologiei naturale, 
împărtăşeşte convingerile lui Barth în privinţa autorităţii Scripturii, 
şi implicit asupra Canonului Noului Testament. Din acest motiv, nu 
vom mai insista asupra sa. 


Paul Tillich (1886-1965), merge mai departe pe urmele lui 
Barth, dezvoltând nu mai puţin de şase înţelesuri ale expresiei 
Cuvântul lui Dumnezeu. Primul înţeles se referă la a doua Persoană 
a Trinității. Al doilea sens se referă la instrumentul sau mediatorul 
creaţiei. Al treilea sens se referă la cuvântul propovăduit de profeţii 
Vechiului Testament. Al patrulea înţeles se referă la întruparea lui 
Isus din Nazaret. Al cincilea înţeles se referă la cuvântul proclamat 
de apostolii lui Isus, în vederea creării Bisericii. Ulterior acest 
Cuvânt va fi scrie de către apostoli şi ucenicii acestora. Astfel, Biblia 
este Cuvântul lui Dumnezeu, într-o manieră derivată. Al şaselea şi 
ultimul sens al expresiei se referă la vocea vie a Evangheliei în 
fiecare generaţie de creştini care a urmat. Tillich consideră că 
doctrina fundamentalistă protestantă despre Scriptură reprezintă o 
reducere a Cuvântului lui Dumnezeu, doar la forma sa serisă488. 


Amintim aici şi pe Sir Edwyn Clement Hoskyns (1884-1937), 
un cleric şi teolog anglican care a studiat la Cambridge şi la Berlin. 
El s-a remarcat atât ca şi traducător (a tradus în 1933, renumitul 
comentariu la Romani, al lui Karl Bart), cât şi ca teolog şi 
comentator al Noului Testament. Împreună cu F. N. Davey, el scrie 
în 1931, o lucrare intitulată The Riddle of the New Testament, 
lucrare dedicată relaţiei dintre Isus şi Biserica Primară. O amplă 
lucrare pe care el o semnează în 1940, este dedicată celei de a patra 
Evanghelii, ea fiind in esenţă, un comentariu. Hoskyns a mai semnat 
numeroase eseuri asupra Evangheliilor. 


Încercarea reprezentanţilor curentului neo-ortodox de a reveni 
în spaţiul creştinismului părăsit de reprezentanţii liberalismului 
teologic, a fost compromisă de refuzul acestora de a accepta 
inspiraţia divină a scrierilor canonice. 

O evaluare justă a perspectivei curentului neo-ortodox asupra 
inspiraţiei biblice, este făcută de C. S. Lewis, în lucrarea Major Bible 
Themes, din care vom prelua un citat mai amplu, pentru frumuseţea 
lui. „În timp ce nu neagă existenţa elementelor supranaturale în 
scrierile Bibliei, această perspectivă avertizează că există erori în 
Biblie, şi de aceea Biblia nu poate fi considerată ca fiind literal 
adevărată. Neo-ortodoxia consideră că Dumnezeu vorbeşte prin 


488 ibid., vol. I, pag. 75 

Scriptură, şi o foloseşte ca mijloc prin care ne comunică adevărul. În 
consecinţă, Biblia devine un canal de comunicare a revelaţiei divine, 
mai mult decât este o floare frumoasă sau un încântător răsărit de 
soare, care şi ele ne comunică conceptul că Dumnezeu este 
Creatorul. Biblia, din această perspectivă devine adevăr numai aşa 
cum este înțeleasă de către cititorul individual. Istoria acestei 
perspective demonstrează că nu există doi printre avocaţii săi, care 
să cadă de acord asupra a ceea ce Biblia învaţă astăzi, şi, ca 
perspectivă a inspiraţiei parţiale, ea lasă ca individul să fie 
autoritatea finală în ceea ce priveşte ce este adevărat şi ce este 
fals”489. 


10.3. Protestantismul ortodox şi 
Noul Testament 


Atât reprezentanţii liberalismului teologic (cei ai Şcolii 
Tubingiene), cât şi cei ai neo-ortodoxiei, au promovat concepţii 
inadecvate despre scrierile Noului Testament, şi implicit despre 
canon, motiv pentru care au provocat o puternică opoziţie din partea 
ramurii teologiei conservatoare. Împotriva teoriilor lor s-au ridicat 
teologi de renume, care au dovedit incontestabil autenticitatea şi 
autoritatea scrierilor cuprinse în Canonul Noului Testament. Acest 
curent este numit în mod obişnuit ortodoxismul teologic, nu din 
cauza apartenenţei lui la această ramură majoră a creştinismului 
istoric, cât mai degrabă din cauza fidelității faţă de învăţăturile 
biblice sănătoase, şi față de reverenţa cu care reprezentanţii săi au 
abordat problema Canonului şi textului Noului Testament. 


Specific orientării protestantismului ortodox, în problema 
Canonului şi a textului nou-testamental este faptul că se 
promovează o concepţie sănătoasă despre inspiraţia biblică. 
Teologia protestantă de orientare ortodoxă îşi întemeiază toate 
concepţiile sale, pe doctrina biblică a inspiraţiei divine. Carl F. 
Henry accentuează faptul acesta spunând că „afirmaţia că aceste 
cărţi canonice şi-au croit drumul printr-o calitate spirituală 
interioară ...a fost întotdeauna un element al concepţiei protestante 
ortodoxe despre Biblie”49%. Acesta este punctul decisiv în care 
celelalte două orientări teologice majore au falimentat. 


Un al doilea aspect caracteristic al Teologiei protestante este 
atitudinea obiectivă, echilibrată faţă de tradiţie. Principiul de bază, 


+9 C, S, Lewis, în lucrarea Major Bible Themes pag. 19 
0 Carl F. Henry, Dumnezeu — revelaţie şi autoritate, vol. IV, pag. 455 

în această problemă, poate fi exprimat adecvat, astfel: informaţiile 
pe care ni le oferă tradiţia creştină, nu trebuie să fie nici ignorate sau 
subestimate, dar nici nu trebuie să fie primite fără discernământ. 
Sfânta Scriptură rămâne autoritatea supremă, iar tradiţia, fie orală, 
fie scrisă, trebuie să fie cântărită întotdeauna în lumina Scripturii. 


Dintre reprezentanţii orientării conservatoare, care s-au 
ridicat împotriva teoriilor liberale radicale, am putea menţiona pe 
Johann Karl Friedrich Keil (1807-1888), pe Ernst Wilhelm 
Hengstenberg (1802-1869), pe Frederic Louis Godet (1812-1900), pe 
Salmon George (1819-1904), pe James Orr (1844-1913), pe John 
Gresham Machen (1881-1937), etc. H. S. Miller îi caracterizează ca 
„oameni de o vastă erudiție, luptători neînfricaţi pentru credinţă. 
Ei au dovedit decisiv că aşa-numitele rezultate sigure ale ştiinţei 
moderne, nu sunt nici sigure, nici ştiinţifice, nici istorice, şi nici 
academice”49. 

Johann August Wilhelm Neander (1789-1850) este un istoric 
protestant german, care a adoptat acest nume imediat după 
convertirea sa (numele său originar era David Mendel). L-a avut ca 
profesor pe Schleiermacher, însă mai târziu a devenit un oponent al 
vederilor lui F. C. Baur şi ale lui David F. Strauss, apărând 
principiile ortodoxismului. Neander este considerat drept părintele 
sau fodatorul istoriografiei protestante moderne. 


Ernst Wilhelm Hengstenberg (1802-1869) a fost un teolog 
lutheran instruit la Universitatea din Bonn. Ca profesor, el a activat 
la Berlin, unde l-a cunoscut pe Neander şi pe E. Strauss. După 1840, 
el a devenit un apărător al lutheranismului ortodox. 


Johann Karl Friedrich Keil (1807-1888) a fost un alt teolog şi 
exeget lutheran. Educaţia teologică şi-a dobândit-o în cadrul 
Universităţii din Berlin. Timp de 25 de ani, el a fost profesor de 
exegeză a Vechiului şi a Noului Testament. L-a cunoscut pe 
Henstenberg şi, influenţat de acesta, a devenit un viguros apărător 
al teologiei conservatoare. 


Johann Peter Lange (1802-1884), un teolog protestant 
german, a fost intrigat de teoriile lui David Strauss privitoare la Isus 
(în mod deosebit cele prezentate în Leben Jesu). În 1836, Lange 
publică o lucrare intitulată Uber den geschichtlichen Carakter der 
Kanonischen Evangelien, care se constituie într-un puternic atac la 
adresa lui Strauss. Câţiva ani mai târziu (între 1844-1847) va scrie 
propria-i versiune a vieţii lui Isus, o lucrare în mai multe volume, 
intitulată Leben Jesu nach den Evangelien. 


*1H. S. Miller, op. cit., pag. 79 

Frederich Louis Godet (1812-1900), teolog şi exeget reformat 
elveţian, a fost unul dintre cei mai influenţi cercetători creştini din 
vremea sa. Educaţia teologică şi-a dobândit-o în Universitățile din 
Neuchatel, Bonn şi Berlin, devenind specialist în probleme de 
exegeză a textului Noului Testament. El a apărat poziţiile 
creştinismului ortodox împotriva creşterii influenţei învățăturilor 
liberale, în mediile academice ale protestantismului. 


George Salmon (1918-1904) este un alt reprezentant valoros al 
conservatorismului în teologia protestantă. El s-a remarcat în două 
domenii distincte. S-a remarcat pe plan internaţional în matematică, 
dar s-a remarcat şi în domeniul cercetării teologice. 


Printre multele sale lucrări semnate în domeniul cărţii 
creştine, una de mare interes pentru subiectul nostru este 
Introduction to the New Testament (publicată în 1885). În aceasta, 
Salmon  demolează multe dintre teoriile extravagante ale 
liberalismului, privitoare la originea creştinismului. 


John Gresham Machen (1881-1937) un cercetător presbiterian 
american care a fost instruit la Princeton, Marburg şi Gottingen, 
este unul dintre membrii fondatori ai şcolii de teologie de la 
Westminster, unde a şi funcţionat ca profesor de Noul Testament. 
Atât apropiații săi, cât şi adversarii, l-au considerat ca apologist 
conservator de frunte. Dintre scrierile sale am putea aminti un 
manual de limbă greacă, lucrarea Christianity and Liberalism 
(publicată în 1923), precum şi New Testament for Beginners 
(apărută tot în 1923). 

Pe lângă cercetătorii amintiţi, care provin din cercuri 
lutherane, protestante, mai putem adăuga pe toţi scriitorii 
aparţinând Romano-Catolicismului. În general, scriitorii bisericii 
Romano-Catolice, ca dealtfel şi scriitorii bisericii Ortodoxe, deşi au 
fost preocupaţi să consolideze autoritatea eclesiastică, în problema 
Canonului Noului Testament, s-au dovedit adeseori mult mai 
conservativi în opinii şi atitudini, decât unii dintre teologii 
protestanți. 

În acelaşi timp, însă trebuie să spunem că se face uneori 
greşeala de a se generaliza şi de a se extinde asupra tuturor 
denominaţiunilor evanghelice, opiniile, ideile şi teoriile unora dintre 
teologii protestanți. Fie că este vorba despre o cunoaştere 
superficială, lacunară a curentelor din teologia protestantă, fie că 
este vorba despre o încercare subtilă de discreditare a unor 
denominaţiuni din sânul  protestantismului sau a neo- 
protestantismului, este greşit să se considere că toate aceste 
denominaţiuni promovează o perspectivă lipsită de reverență asupra 
Noului Testament şi implicit, asupra Scripturii, ca întreg. 

De asemenea trebuie spus că printre cercetătorii amintiţi ca 
aparţinând orientării conservatoare, ortodoxe, nu a existat un 
consens absolut: au existat şi diferenţe de opinii, însă în general 
vorbind, ei au împărtăşit o perspectivă sănătoasă, biblică, asupra 
unor subiecte majore ca inspiraţia biblică, integritatea textului 
biblic, formarea Canonului şi componenţa lui, etc. 


Există printre denominaţiunile creştine protestante sau neo- 
protestante, unele care promovează concepţii cel puţin la fel de 
conservatoare ca şi concepţiile Romano-Catolicismului şi ale 
Ortodoxiei, asupra Canonului Noului Testament. Li se recunoaşte 
celor douăzeci şi şapte de scrieri canonice, o autoritate spirituală 
inegalabilă, iar tradiţiei creştine i se recunosc meritele atâta timp cât 
aceasta se conformează învățăturilor sănătoase din Scripturi. 

Dintre reprezentanţii de seamă ai acestui curent major, putem 
aminti pe Heinrich Ernst Ferdinand Guericke (1803-1878), J. C. K. 
Von Hofmann (cel care este socotit întemeietorul şcolii din Erlagen), 
Theodore Zahn, Friedrich Wilhelm Thiersch (1784-1860), Robert 
Henry Lightfoot (1883-1953), Bernhardt Weiss, Adolf von Schlatter 
(1852-1938), F. J. Delitzsch (1813-1890), Oscar Cullmann, Carl F. 
Henry, Norman Geisler, etc. 

11. 
CONCLUZII 


Domeniul de cercetare al disciplinei numită specific 
Introducere în studiul Noului Testament, este un domeniu vast şi 
foarte important, dacă ţinem seama de toate „ramificaţiile” şi 
conexiunile sale, dar şi de implicaţiile pe care le au rezultatele unui 
asemenea studiu, asupra celorlalte ramuri ale Teologiei creştine. 
Mai cu seamă în ultimii ani, volumul de informaţii care se cer a fi 
analizate, devine tot mai amplu. S-au dezvoltat ramuri noi. S-a 
conturat chiar o Teologie a Canonului. S-au descoperit numeroase 
mărturii arheologice, documente care au permis reconstituirea unor 
scrieri care anterior fuseseră cunoscute doar din fragmentele 
preluate de scriitorii creştini. 

S-au scris, mai cu seamă în ultimele trei secole, numeroase 
cărţi de o valoare incontestabilă. O mare parte dintre ele au fost 
numite specific Introduceri în Noul Testament. S-au formulat multe 
teorii noi, mai ales în domeniul criticii superioare, care şi-a 
diversificat ramurile şi şi-a perfecţionat metodele de cercetare. S-a 
înaintat mult în studiul diferitelor versiuni şi traduceri timpurii ale 
Noului Testament. 

Această stare de lucruri ne obligă să recunoaştem că în tot ceea 
ce am spus până aici, am atins subiectul doar la suprafaţa lui. În 
spatele acestei „suprafeţe” se află numeroase studii, lucrări şi teorii, 
roade ale muncii de cercetare teologică. Ceea ce am oferit aici este 
doar un punct de pornire într-un studiu aprofundat al Introducerii 
în studiul Noului Testament. 

Trebuie de asemenea să precizăm că în tot ce am prezentat 
până aici, nu avem pretenţia de a fi adus elemente de noutate, şi nici 
nu am încercat să prezentăm nişte rezultate originale proprii. Nici 
măcar nu putem pretinde că am menţionat tot ce au scris alţii 
despre subiectul acesta. Informaţiile prezentate, preluate din diferite 

surse de documentare, conduc la câteva concluzii evidente, pe care 
le putem formula astfel: 

(1). În ciuda vechimii sale milenare, Noul Testament continuă 
să se menţină în sfera de interes a cercetătorilor Bibliei. Asupra 
Noului Testament s-au făcut numeroase cercetări şi s-au scris 
numeroase lucrări, mai cu seamă în ultimele trei secole. Numai 
despre viaţa Mântuitorului s-au scris în această perioadă peste 
100.000 de cărţi; 60.000 dintre ele au fost scrise doar în secolul al 
XX-lea. 

(2). Canonul Noului Testament în ansamblu, este inspirat de 
Duhul Sfânt, în acelaşi fel în care a fost inspirat Canonul Vechiului 
Testament, garantând astfel autoritatea spirituală deplină a 
Scripturii, precum şi deplina armonie între cele două secţiuni 
principale ale acestei cărţi. Cele 66 de cărți ale Sfintelor Scripturi au 
fost redactate printr-un proces pe care îl numim specific inspiraţie 
divină şi de aceea ele sunt lipsite de erori, în ceea ce învaţă sau 
sfătuiesc. 

Între cele două corpusuri de scrieri sacre nu există conflicte 
sau dezacorduri, aşa cum s-a spus uneori, ci ele se află într-o relaţie 
armonioasă. Dovada cea mai bună este oferită de citatele 
nenumărate preluate din Vechiul Testament, de către scriitorii 
Noului Testament. Parafrazându-l pe Sfântul Augustin, putem 
spune că Testamentul cel Nou, în cel Vechi se regăseşte, iar 
Testamentul cel Vechi, prin cel Nou se tâlcuieşte. 

(3). Alcătuirea Canonului Noului Testament a fost un proces 
istoric călăuzit de Duhul Sfânt, care a folosit în mod providenţial 
toate condiţiile caracteristice vremii respective. Formarea Canonului 
s-a făcut prin eliminare şi nu prin adăugare de scrieri creştine. 
Forma sa este definitivă şi completă. Acest lucru îl exprima F. F. 
Bruce atunci când spunea că „ceea ce avem în Noul Testament este 
charta, documentele fundamentale ale credinţei şi ale vieţii creştine. 
Din acest motiv, pentru nici o altă scriere sau grup de scrieri nu 
poate fi emisă vreo pretenţie similară. De aceea este în afara 
discuţiei, posibilitatea lărgirii Canonului, sau aducerea lui la zi prin 
adăugarea unor noi scrieri inspirate”4%2. 

(4). Suntem de acord cu W. A. Wisser Hoft, care susţine că 
elaborarea Canonului Noului Testament, ca şi a credo-urilor 
creştine, a fost o victorie spirituală a Bisericii, în lupta ei pentru 
păstrarea învăţăturii sănătoase, deoarece acestea au devenit două 
dintre cele mai puternice arme împotriva sincretismului religios. 
Cairns observă corect situaţia Bisericii în secolele al II-lea şi al III- 
lea d.Hr., spunând că ea avea de luptat pe două fronturi: din exterior 


42 F, F, Bruce, articolul Originile Noului Testament, pag. 18 

veneau atacurile statului roman, iar în interior ea trebuia să lupte 
pentru păstrarea purității doctrinei493. 

Canonul biblic în ansamblul lui, a fost una dintre cele mai 
remarcabile realizări spirituale ale Bisericii, prin acesta Biserica 
dobândind o armă eficientă în lupta împotriva duşmanilor săi din 
interior. Textul Noului Testament este apogeul revelaţiei biblice şi 
„dreptarul învățăturilor sănătoase”. 

(5). Încercările insistente ale teologiei liberale de subminare a 
autorităţii spirituale a Canonului Noului Testament, nu numai că au 
avut parte de un eşec evident, dar au contribuit indirect la 
consolidarea poziţiei de autoritate a acestui Canon. Din aceste 
confruntări, Canonul a ieşit consolidat, iar reprezentanţii teologiei 
liberale s-au discreditat în mare măsură, prin teoriile avansate. 
Căutările liberale s-au dovedit a fi lipsite de substanţă, şi mulţi din 
cercetătorii sinceri care, la început au acordat credit teoriilor 
liberale, au sfârşit prin a renunţa la ele. A intra în hăţişul 
dezbaterilor, ipotezelor şi teoriilor propuse de curente moderne din 
teologia liberală, limitându-ne chiar la domeniul cercetării Noului 
Testament, este un demers care sfârşeşte întotdeauna prin a crea 
confuzie. 

(6). Cercetătorii evanghelici, care la început au respins 
categoric critica biblică, au ajuns în cele din urmă la concluzia că 
aceasta este o armă pe care o pot folosi pentru contracararea 
adversarilor credinţei evanghelice. Critica biblică echilibrată nu 
numai că nu afectează autoritatea spirituală a scrierilor Noului 
Testament, ci dimpotrivă a dovedit că aceste scrieri sunt autentice, 
atât în ceea ce priveşte datarea lor cât şi în ce priveşte paternitatea 
lor. Tocmai din acest motiv, adepţii criticii biblice îşi îndreaptă 
căutările spre noi orizonturi de cercetare, în speranţa că vor găsi în 
cele din urmă ceva care să le sprijine teoriile. 

(7). Citând Dicţionarul biblic, putem spune că misiunea criticii 
biblice textuale asupra scrierilor din Canonul Noului Testament, 
este vastă şi neterminată. Este cert că s-au obţinut în urma 
cercetărilor aprofundate, texte de o valoare incontestabil mai mare 
decât a celor folosite anterior, şi este de asemenea cert că unele 
dintre metodele de cercetare propuse de reprezentanţii criticii 
biblice, sunt corecte şi folositoare. Nu acelaşi lucru se poate afirma 
despre ansamblul metodelor criticii biblice superioare. Rezultatele 
obţinute însă pe căile criticii superioare, de cele mai multe ori 
dezamăgesc pe cercetătorul sincer. 

(8). Textul Noului Testament, în forma în care este cunoscut 
astăzi, este aproape identic cu cel care a fost scris de autori, în 
original. Cercetările temeinice ale materialelor documentare au 


43 Earle Cairns, op. cit., pag. 91 

dovedit că încrederea pe care creştinii au dovedit-o față de 
autenticitatea şi integritatea textului Noului Testament, nu a fost 
greşită cu nimic. 

Dacă mai există încă unele semne de întrebare asupra unor 
versete izolate, acestea nu afectează învăţăturile Noului Testament. 
Lungile liste cu neconcordanţe, întocmite de adversarii Bibliei, au 
fost reduse la doar câteva, iar acestea nu sunt atât de relevante pe 
cât se susţine. Este foarte posibil ca într-un viitor apropiat, chiar şi 
cele ce au rămas, să-şi găsească explicaţia. 

(9) Marea majoritate a cercetătorilor care s-au aplecat în 
secolul al XX-lea asupra scrierilor pauline, cu excepţia celor 
germani, sunt de părere că verdictul formulat asupra acestor scrieri 
în secolul anterior (cum că acestea nu ar fi scrise de Pavel) este lipsit 
de temei, sau doar parţial justificat (asupra epistolelor pastorale 
încă există ezitări). Cel mai contestat aspect, este cel al paternităţii 
epistolei către evrei. 

(10). În aceeaşi idee, descoperirile arheologice din secolul al 
XX-lea confirmă autenticitatea şi acurateţea textelor Noului 
Testament, dând astfel lovitura decisivă teoriilor propuse de 
reprezentanţii liberalismului teologic. Concret, cele mai vechi 
manuscrise, disponibile astăzi, dovedesc lipsa de temeinicie a 
teoriilor care plasau scrierile canonice la date târzii. Dacă ţinem 
seama că toate teoriile liberale erau fundamentate pe ideea plasării 
târzii a scrierilor respective, este limpede că toate aceste teorii s-au 
prăbuşit odată cu temelia lor. Deissmann, stabilind pe o solidă bază 
de dovezi data la care Gallio era proconsul al Corintului, a contribuit 
la confirmarea datării epistolelor pauline, şi în mod deosebit a celor 
pastorale. 

Şi dacă ne este îngăduit să ne exprimăm plastic, măcar din 
când în când, vom spune că asupra tăciunilor ce mocnesc în vatra 
teologiei liberale, climatul acestui veac post-modernist aduce o nouă 
adiere încurajatoare. Ne-am putea aştepta în orice moment, să se 
ridice iarăşi teologi cu orientări radicale, care, ignorând faptul că 
teoriile propuse şi susţinute de teologia liberală, s-au dovedit lipsite 
de fundament şi de coerenţă, le vor readuce în discuţie, invocând noi 
argumente, şi vor face apel la ele, ca şi cum ar fi realităţi „ştiinţific 
dovedite”. 

GLOSAR 


Aparat critic — sistem de note, comentarii şi informaţii 
explicative, care însoțesc un text biblic 


Apologetica — ramură a teologiei sistematice care are drept 
scop apărarea şi justificarea credinţei creştine împotriva atacurilor 
adversarilor, apelând la probe raţionale sau argumente logice. 
Numele acesta vine de la termenul grecesc apologeomai — a vorbi în 
apărare. 


A colata — a citi şi a compara textul unui manuscris, cu un text 
tipărit, şi a adăuga o listă concisă a diferenţelor constatate, pentru a 
oferi cititorului posibilitatea consultării textului complet. 


Catehumen — persoană convertită la credinţa creştină, care 
înainte de a primi botezul în apă, trebuie să treacă printr-o perioadă 
pregătitoare care consta în două etape destul de lungi. Prima 
perioadă presupunea instruirea în doctrină şi etică creştină, iar a 
doua presupunea practicarea postului, a rugăciunii, şi uneori chiar 
exorcism. Practica aceasta a ieşit din procedura creştinismului 
istoric, în vremea lui Constantin cel mare. 


Chiliasm — învăţătură creştină care are la bază convingerea că 
la sfârşit, va avea loc o perioadă de 1.000 de ani de domnie a lui 
Hristos pe pământ, perioadă în care va exista o ordine mondială 
desăvârşită. Textul de bază al acestei doctrine este Apocalipsa 20: 1- 
10. Un alt nume dat aceleiaşi doctrine este milenismul. 


Confutaţiune — gen literar care constă în respingerea unei idei, 
teorii, teze sau doctrine, apelând la demontarea argumentaţiei 
adversarului. Numele acestui gen literar vine de la termenul latin 
confutare, care înseamnă a respinge, a combate. 

Demitologizare — termen care, pornind de la ideea că 
Evangheliile conţin ample elemente de mit, propune ca prin 
folosirea unor procedee seculare, să fie îndepărtate aceste elemente, 
pentru a se ajunge la presupusa formă pură a Evangheliei. Termenul 
acesta este strâns legat de numele lui R. Bultmann, însă originile le 
are în scrierile lui D. F. Strauss. 


Diatriba — o formă înrudită a dialogului, care se asmeanănă 
mai mult cu un monolog, din cauza faptului că interlocutorul este 
imaginar; el este citat doar pentru a fi combătut 


Dualism — termen derivat din latină (dualis — conținând 
două) aplicat oricărei doctrine, creştine sau necreştine, care 
postulează existenţa a două principii fundamentale antagonice (bine 
— rău, întuneric — lumină). 


Ediţie prescurtată — formă literară rezultată în urma selecţiei 
şi condensării unui text mai amplu al unei lucrări, făcută în scopul 
de a oferi cititorilor esenţialul textului original. 


Editio princeps — prima ediţie a unei lucrări literare antice de 
valoare. 


Epistole catolice — termen care defineşte un număr de şapte 
scrieri din Noul Testament (1 şi 2 Petru, 1, 2 şi 3 Ioan, Iacov şi Iuda), 
scrieri care nu sunt numite după adresa lor originară, ci după 
autorul lor. Acest nume a derivat din termenul grecesc katholicos, 
care înseamnă general, universal, şi a fost ales deoarece aceste 
scrieri nu se adresează unor situaţii particulare din biserici specifice. 


Exegeză — metodă de analiză textuală care urmăreşte punerea 
textului biblic în contextul său, pentru a se putea stabili semnificaţia 
lui pentru destinatarul original. Numele acestei metode vine de la 
termenul grecesc exegesis, care înseamnă a explica, a interpreta. 


Liturghia — de la termenul grecesc leitourgia, care definea la 
origine, datoria publică a fiecărei fiinţe; în iudaism termenul acesta 
a fost aplicat slujbelor de la Templu, iar în literatura creştină el 
defineşte slujirea creştină faţă de Dumnezeu. 


Logia (pluralul de la logion) — termen grec folosit în literatura 
greacă antică pentru a defini oracole divine. În literatura iudaică 
elenistică, termenul acesta desemna scrieri sfinte (scripturi); cu 
acelaşi sens el apare şi în scrierile părinţilor bisericeşti. În mod 
specific, acest termen defineşte ziceri atribuite lui Isus. 

Masoreţi — învăţaţi evrei care au alcătuit între secolele al VI- 
lea şi al IX-lea d.Hr. Masora este exegeza textului biblic ebraic. Ei au 
dezvoltat un sistem de vocale adaptându-l alfabetului ebraic, care 
avusese până atunci, doar consoane. Prin aceste vocale, ai au uşurat 
pronunția. 


Mit — istorisire fictivă a unor evenimente presupuse, în 
încercarea de a se oferi o bază, unor credinţe sau practici religioase. 


Parafrazare — traducere liberă a unor propoziţii, fraze sau 
chiar a textului integral al unei lucrări literare, făcută cu scopul de a 
le asigura mai multă expresivitate şi claritate, fără ca prin aceasta să 
fie sacrificat sensul original. 


Parataxa — procedeu stilistic care constă în plasarea mai 
multor propoziţii sau fraze, una după alta, fără a întrebuința 
conjuncţii de subordonare. 


Părinţi apostolici — nume dat în secolul al XVII-lea, 
scriitorilor creştini care au fost activi în vremea imediat următoare 
celei apostolice. Printre ei sunt incluşi de obicei Clement din Roma, 
Ignaţiu al Antiohiei, Policarp, Papias, autorul scrierii Păstorul, etc. 


Polyglot — o ediţie specială a unui text literar, care conţine mai 
multe coloane paralele, oferind textul original alături de diferite alte 
versiuni sau traduceri, aşezate astfel încât să uşureze munca de 
comparare a acestora. 


Recenzie — forma literară a unui text, care a rezultat în urma 
unei revizuiri critice a textului unei opere literare. 


Revizuire, versiune revizuită — lucrare care a fost tradusă 
dintr-o limbă, de obicei limba originară, şi a fost, atent şi sistematic 
examinată cu scopul de a corecta erorile şi de a face amendamentele 
necesare. 


Sinod — derivat din grecescul sinodos, acest termen defineşte o 
adunare eclesiastică deliberativă şi legislativă, la care participă 
episcopi, reprezentanţi ai comunităţilor creştine mai importante. 
Sinoadele au fost de două feluri: sinoade locale (cu participarea 
slujitorilor dintr-o anumită regiune geografică) şi sinoade 
ecumenice (de la grecescul oikoumeniki) la care participă 
reprezentanţi ai întregii Biserici. Un termen sinonim este Conciliu, 
provenind din termenul latin concilium. 

Targum — termen ebraic întrebuințat pentru a defini o 
traducere aramaică sau o parafrazare a unei părţi oarecare din 
Vechiul Testament. Targumurile aruncă o lumină asupra Noului 
Testament deoarece ele depun mărturie despre modalităţile de 
exprimare ale iudeilor, despre metodele exegetice şi metodele de 
interpretare din primele secole creştine. 


Traducere literală — o traducere specifică prin care se 
urmăreşte exprimarea cât mai fidelă posibil, a înţelesului cuvintelor 
originale. În acest scop, traducătorul se bucură de o mai mare 
libertate de exprimare. 


Transliterare — procedeu literar care constă în redarea 
literelor unei limbi prin literele corespondente ale unei alte limbi. 


Versiune — în sens specific, traducerea unui text literar din 
limba originală, într-o altă limbă. 

